
PREFAŢĂ 


Prezenta gramatică este normativă prin faptul că structura limbii se descrie de pe 
poziţia vorbirii normate, adică a folosirii mijloacelor de exprimare caracteristice formei 
literare a limbii române. In acest sens, orice gramatică are caracter normativ. 

În linii mari, norma în limbă nu este altceva decît statutul social de reglementare a 
utilizării vorbirii în cadrul societăţii în epoca dată. Întrucît norma este legată de folosirea 
limbii în procesul comunicării, scopul ei este de a asigura în exprimare reproducerea „corectă“ 
a sunetelor, a cuvintelor, a modului de construire a propoziţiilor şi a frazelor. Norma 
presupune respectarea obligatorie de către reprezentanţii colectivităţii glotice (lingvistice) 
date a unor reguli unice în actele concrete de comunicare. 

Limba română — ca şi toate celelalte limbi naţionale — dispune de mai multe forme 
de manifestare, dintre care principale sînt trei: forma literară, forma dialectală, forma 
uzuală a vorbirii curente. 

Dintre toate formele de manifestare a limbii naţionale tocmai forma literară are sarcina 
de a imprima procesului de comunicare un caracter unitar. Acest lucru se explică prin 
faptul că: 

— forma literară are cel mai larg cîmp de întrebuințare, deservind, de fapt, toate 
sferele de cultură din societate; 

— forma literară este cea mai bogată, dispunînd de un amplu şi variat vocabular ce se 
referă la diverse domenii de activitate umană; 

— forma literară este cea mai îngrijită formă a limbii naţionale (la elaborarea ei au 
contribuit scriitori de seamă, oameni de cultură, savanţi de prestigiu, care au stabilit mostre 
de folosire exemplară a limbii în scris); 

— forma literară este cea mai stabilă formă a limbii naţionale, fixînd în uz pentru 
întreaga colectivitate variantele recomandabile (la nivel fonetic, lexical şi gramatical) pentru 
perioade lungi de timp. 

Necesitatea normelor în utilizarea formei literare a limbii naţionale este determinată 
de funcţia ei de bază — aceea de a servi drept mijloc principal de comunicare şi de înţelegere 
reciprocă între reprezentanţii colectivităţii date. Norma are menirea de a stabili limitele 
arbitrarului individual în vorbire, urmărind scopul de a conserva unitatea vorbirii — fapt ce 
garantează menţinerea unui nivel înalt de cultură la membrii societăţii în diverse sfere şi la 
diferite perioade. 

Prin caracterul său normativ, forma literară a limbii naţionale se opune altor forme de 
manifestare a acesteia, în special vorbirii dialectale, deşi la baza limbii literare se află 
anume vorbirea dialectală, de obicei, unul dintre dialectele limbii naţionale. 

Norma se referă la toate nivelurile structurale ale limbii (fonetică, vocabular, derivare, 
gramatică) şi se manifestă în cazul în care din două sau mai multe variante posibile e 
necesară alegerea doar a uneia dintre acestea. 

Variantele fonetice apar atunci cînd în aceeaşi poziţie în cuvînt se rosteşte un sunet sau 
altul, apropiat din punct de vedere articulatoriu de primul (comp. casă — cast, perete — 
păreti — parete, şarpe — şărpi — şerpe, şapte — şăpti — şepte, trei — trii, umplu — împlu, 

cămaşă — cămeşă, intru — întru etc.). Dintre variantele existente una este recomandată 
drept normă (de obicei, cea cu răspîndire mai largă: dintre cele fonetice citate mai sus, 
drept normă ortoepică şi ortografică s-au impus formele: casă, perete, şarpe, şapte, trei, 
umplu, cămaşă, intru). 

În cazurile în care unele substantive apar cu forme diferite de gen, norma recomandă, 
de obicei, doar una: dintre perechile un fruct — o fructă, un genunchi — o genunche drept 
normative sînt considerate primele. 

Dintre variantele în -e şi -i ale formei de plural a unor substantive feminine norma 
recomandă numai pe cele în -e: albine (nu albini), cireşe (nu cireşi), cîrje (nu cîrji), credinţe 
(nu credinți). 

Dat fiind că norma e legată în mare parte de forma cuvîntului (de felul cum se rosteşte 
şi se scrie acesta), s-a găsit de cuviinţă ca în gramatica de faţă să se expună, pe lîngă 
normele morfologice şi sintactice, şi principalele norme ortoepice şi ortografice. 

Deci în afară de cele două compartimente tradiţionale ale gramaticii (Morfologia şi 
Sintaxa), prezenta lucrare mai cuprinde unul — Fonetica, în care se descrie sistemul sonor 
al limbii române. De asemenea sînt expuse regulile normative de ortoepie şi de ortografie, 
care sînt necesare, deoarece există fluctuații în rostire şi scriere, determinate de vorbirea 
dialectală şi de vorbirea curentă. 

Morfologia, prin descrierea paradigmelor caracteristice părţilor de vorbire în limba 
literară, promovează norma privind formele proprii limbii române. 

Cît despre sintaxă, aceasta descrie, sub aspect normativ, modul în care se îmbină formele 
cuvintelor în propoziţii şi fraze. 


Lucrarea a fost scrisă după cum urmează: 


Fonetica — Al. Dîrul (exceptînd Silabaţia şi trecerea cuvintelor dintr-un rînd în altul, 
Semnele ortografice, Scrierea cu majusculă — de T. Cotelnic); Morfologia. Noţiuni generale 
— Elena Constantinovici; Substantivul — I. Bărbuţă; Adjectivul — I. Bărbuţă; Pronumele — 
Al. Dîrul; Numeralul — T. Cotelnic; Verbul — Elena Constantinovici; Adverbul — T. Cotelnic; 
Prepoziţia — Al. Dîrul; Conjuncţia — Al. Dîrul; Interjecţia — T. Cotelnic; Sintaxa. Noţiuni 
generale — Al. Dîrul; Clasificarea propoziţiilor după sensul şi scopul comunicării — Al. 
Dîrul; Părţile de propoziție — Al. Dîrul; Subiectul — Elena Constantinovici; Predicatul — 
Armenia Cicală (exceptînd Predicatul nominal — de I. Bărbuţă); Acordul predicatului cu 
subiectul — T. Cotelnic; Părţile de propoziţie subordonate — Armenia Cicală (exceptind 
Apoziţia — de T. Cotelnic); Elementul predicativ suplimentar — T. Cotelnic; Părţile de 
propoziţie multiple — T. Cotelnic; Elementele nelegate gramatical în propoziţie — T. Cotelnic; 
Sintaxa frazei. Noţiuni generale — T. Cotelnic; Propoziţiile coordonate — T. Cotelnic; 
Propoziţiile subordonate — Armenia Cicală (exceptînd Propoziţiile subiectivă, predicativă, 
atributivă, apozitivă şi predicativă suplimentară — de T. Cotelnic); Fraze cu mai multe 
propoziţii subordonate şi coordonate — T. Cotelnic; Perioada — T. Cotelnic; Dezvoltarea 
părților de propoziţie subordonate şi contragerea propoziţiilor subordonate în părţi de 
propoziţie — T. Cotelnic; Vorbirea directă şi indirectă — T. Cotelnic; Topica cuvintelor în 
propoziţie şi a propoziţiilor în frază — T. Cotelnic. 

Coordonatorul lucrării — T. Cotelnic. 


fonetica 

NOŢIUNI GENERALE 


Unităţile de bază ale limbii — morfemele (adică rădăcinile, afixele, desinențele), 
cuvintele, sintagmele (grupurile de cuvinte), propoziţiile — poartă caracter bilateral: 
pe de o parte, ele au o expresie materială (sînt reprezentate printr-o serie de 
sunete) şi o anumită valoare semantică (exprimă un sens); pe de alta, unităţile 
limbii au aceleaşi proprietăţi ca şi semnele: ele se prezintă ca semnificante, 
adică entităţi materiale care pot fi percepute cu ajutorul organelor de simţ, şi, 
totodată, ca semnificate, fiind unităţi ce exprimă sensuri, valori, adică entităţi 
ideale. Legătura dintre semnificat (valoare semantică) şi semnificant (combinaţie 
de sunete) este arbitrară şi nu naturală. 

De exemplu, prin combinarea de sunete m - a - s - ă numim un obiect de 
mobilă format dintr-o placă orizontală, de obicei, de lemn, sprijinită pe unul 
sau cîteva picioare, pe care se mănîncă, la care se scrie etc. Intre sunetele 
respective şi sensul dat nu există vreo legătură organică: corelaţia s-a stabilit în 
mod arbitrar în procesul evoluţiei limbii. Starea aceasta de lucruri este confirmată 
şi de faptul că obiectul dat este exprimat prin combinaţii diferite de sunete în 
limbi diferite (cf. : rus. cmoa [stol], germ. Tisch [tiş], fr. table [tabl]). 

Astfel, se poate afirma că principalele unităţi ale limbii, fiind semne, se 
caracterizează prin latura lor materială — de semnificant, reprezentată de sunete 
combinate într-un mod anumit. Dat fiind că unităţile limbii, sub aspect material, 
sînt legate (în mod convenţional, bineînţeles) de sunete, putem conchide că 
toate disciplinele lingvistice care analizează aceste unităţi nu se pot lipsi de 
fonetică, ramură care studiază producerea, transmiterea, receptarea şi evoluţia 
sunetelor limbii. 

Fonetica, ocupîndu-se de sunete, le cercetează în sistem, deoarece între ele 
există relaţii de interdependenţă. 


Janetetle 


Fonetica, pe lîngă studierea sunetelor şi a combinărilor de 
sunete, se ocupă şi de mijloacele fonice pe care se foloseşte limba, în 
parte de accent şi intonaţie. 

Sunetele, combinîndu-se în diferite moduri, servesc la diferenţierea 
cuvintelor între ele. Aceasta se poate observa uşor chiar schimbînd un singur 
sunet dintr-o îmbinare semnificativă de sunete (a se compara: bare, zare, dare, 
mare, tare, sare, pare, care, rare). 

Prin accentul cuvîntului înţelegem evidenţierea prin anumite mijloace fonice 
— ridicarea tonului, intensitatea vocii, durata rostirii — a unei silabe din cuvînt 
sau dintr-un grup de cuvinte. O astfel de silabă se prezintă ca un centru în jurul 
căruia este „organizată“ entitatea sonoră care constituie cuvîntul. Accentul 
serveşte la diferenţierea cuvintelor sau a logoformelor care conţin aceleaşi sunete 
(de ex.: pára — pară, alunecă — alunecă). 

Intonaţia este un ansamblu de mijloace fonice (melodică, ritm, intensitate, 
tempo, timbru), cu ajutorul cărora, la nivelul propoziției, sînt exprimate atît 
valori şi categorii sintactice, cît şi nuanţe expresive şi emotive. 

Prin mijlocirea intonaţiei se disting diferite tipuri de enunţuri, chiar dacă 
au, formal, aceeaşi componenţă. A se compara următoarele trei propoziţii: 


A venit Vasile. 
A venit Vasile? 
A venit Vasile! 


Prin prima propoziţie se constată un fapt; prin cea de a doua se cere o 
informaţie; prin a treia se exprimă o stare afectivă. 

Din mijloacele fonice face parte şi accentul logic sau sintactic (accentul 
frazei), graţie căruia se deosebesc enunţurile ce au componenţă lexicală şi 
structură sintactică identică (comp.: Vasile s-a întors — Vasile s-a întors). 

Sunetele şi accentul cuvîntului se studiază în cadrul foneticii şi, fiind 
elemente prin care se disting unităţile semnificative ale vorbirii (cuvintele şi 
logoformele), ţin de lexic şi de morfologie. Intonaţia şi accentul logic (al frazei) 
sînt elemente cu ajutorul cărora se exprimă valorile enunţurilor şi se referă la 
sintaxă. 

Vorbirea este o înlănţuire de sunete care se segmentează în anumite unităţi 
fonice: fraze, tacturi, cuvinte fonetice, silabe şi sunete. 

Fraza fonetică, cea mai mare unitate fonică, constituie un segment 
integral al vorbirii care, din punctul de vedere al sensului, este însoţit de o 
intonaţie specifică şi despărţit de alte unităţi fonice prin pauze temporale. 

Tactul vorbirii sau sintagma constituie un grup de cuvinte (de regulă, 
cuvinte semnificative legate între ele prin instrumente gramaticale) reunite în 
jurul unui singur accent. 

Cuvîntul reprezintă o secvenţă de sunete avînd un singur accent, secvenţă 
ce se află în corelaţie cu un segment al realităţii. 

Cuvintele se împart în silabe, iar acestea, la rîndul lor, în sunete. 

Silaba este o unitate fonică constînd dintr-un sunet sau un grup de sunete 
rostite printr-un singur impuls al expiraţiei. Drept centru al silabei, cînd aceasta 
întruneşte mai multe sunete, apare întotdeauna o vocală. Vocalele sînt sunetele care 
alcătuiesc silabele. Vocala poate apărea şi singură ca silabă. Cît despre consoane, acestea 
singure nu pot constitui silabe. La fel nu formează singure silabe nici semivocalele. 

Silabele se împart în deschise şi închise, în funcţie de poziţia vocalei 
în cadrul silabei. Silabele sînt considerate deschise cînd se termină printr-o vocală 
(de ex.: pa-ră, ma-să, pe-te). Silabele sînt închise cînd se termină printr-o consoană 
sau o semivocală (de ex.: car-ton, cîn-tec, bur-tos, cui-bul, (tu) răs-torni). 

Afară de aceasta, în funcţie de faptul dacă încep printr-o consoană sau 
printr-o vocală, silabele se împart în acoperite şi neacoperite. Silaba 
se numeşte acoperită dacă începe cu o consoană (de ex.: ca-să, cîn-tec, 
de-can) şi neacoperită dacă începe cu o vocală (de ex.: an, o-ul). 


NOŢIUNEA DE SUNET 


Sunetul limbii este cea mai mică unitate sonoră indivizibilă cu care se 
formează cuvîntul. 

Producerea sunetelor în timpul vorbirii este legată de procesul fiziologic — 
expiraţia. Aerul din plămîni, trecînd prin trahee, întîlneşte în calea sa coardele 
vocale, făcîndu-le să vibreze. Vibraţia coardelor vocale creează tonul — sunet 
muzical diferit de zgomot, care e lipsit de muzicalitate. 

Infruntînd coardele vocale, curentul de aer ajunge în cavitatea bucală, prin 
care, dacă trece liber, tonul rămîne curat şi formează sunete vocale. Dacă 
însă el întîmpină obstacole (limbă, dinţi, buze), tonul se alterează prin zgomotul 
produs de impactul curentului de aer cu aceste obstacole (limba apropiată de 
palatul moale sau de dinţi, de buzele închise) şi creează sunete, numite 
consoane. 

Zgomotul ce însoţeşte tonul poate fi diferit, după cum e diferit şi obstacolul 
din cavitatea bucală. Diferitele tipuri de consoane se datorează corelaţiilor diferite 
dintre ton şi zgomot în procesul articulării lor. 

l. Cînd tonul predomină asupra zgomotului, se produc consoane numite 
sonante: [m], [n], [1], [r]. 

2. Cînd tonul şi zgomotul participă în măsură egală, se produc consoane 
numite sonore: [b], [d], [g], [j], [z], [v], şi [g], [8]. 

3. Cînd zgomotul predomină asupra tonului, se produc consoane numite 
surde: [p], [t], [c], [s], [şi], [f], [h] şi [kK], [č], [ş]. 

Deosebirea în rostirea sunetelor se datorează dimensiunilor cavităţii bucale, care 
pot fi schimbate prin unghiul de deschidere a gurii, prin poziţia limbii şi a buzelor. 
Organele care participă la rostirea sunetelor sînt numite organe de articulare. Diferitele 
poziţii ale organelor de articulare asigură producerea diferitelor sunete ale limbii. 

VOCALELE 


Pronunţarea vocalelor se obţine prin modificarea dimensiunilor cavităţii 
bucale, care constituie rezonatorul articulării sunetelor, adică prin schimbarea 
poziţiei limbii (pe verticală şi pe orizontală), prin varierea gradului de deschidere 
a gurii, prin participarea sau neparticiparea buzelor. 

Astfel, la clasificarea vocalelor urmează să se ţină cont de aceste criterii. 

1. Din punctul de vedere al poziţiei limbii pe verticală, vocalele pot fi de trei feluri: 

— vocale la rostirea cărora limba ocupă poziţia de sus (superioară): [i], [î], [u]; 

— vocale la rostirea cărora limba ocupă poziţia de mijloc (medie): 
[e], [ă], [o]; 

— vocale la rostirea cărora limba ocupă poziția de jos (inferioară): [a]. 

Celor trei poziții ale limbii pe verticală le corespund trei grade de deschidere 
a gurii, conform cărora vocalele se împart în: 

a) închise (grad minim de deschidere a gurii): [i], [î], [u]; 

b) medii (grad mijlociu de deschidere a gurii): [e], [ă], [o]; 

c) deschise (grad maxim de deschidere a gurii): [a]. 

2. Din punctul de vedere al poziţiei limbii pe orizontală, vocalele se împart în: 

a) anterioare (limba este înaintată spre alveole): [i], [e]; 

b) centrale (limba ocupă poziţia de centru): [î], [ă], [a]; 

c) posterioare (limba se retrage în partea posterioară a cavităţii bucale): [u], [o]. 

3. Din punctul de vedere al participării/neparticipării buzelor la rostire, 
vocalele se împart în: 

a) labiale (buzele participă la rostire): [o], [u]; 

b) nelabiale (buzele nu participă la rostire): [a], lă], [e], [i], [i]. 

In conformitate cu aceste criterii se poate face caracteristica fiecărei vocale: 

[a] — deschisă, centrală, nelabială; 

[e] — medie, anterioară, nelabială; 

[ă] — medie, centrală, nelabială; 

[i] — închisă, anterioară, nelabială; 

[î] — închisă, centrală, nelabială; 

[o] — medie, posterioară, labială; 

[u] — închisă, posterioară, labială. 


Vocalele se deosebesc între ele prin cel puţin una dintre caracteristicile mai 
sus menţionate. De exemplu, vocala [î] se deosebeşte de vocala [i] prin poziţia 
limbii pe orizontală: prima este centrală, cea de a doua — anterioară. Vocala [o] 
însă se deosebeşte de [i] prin trei caracteristici: prin gradul de ridicare a limbii 
(prin unghiul gurii), prin poziţia orizontală a limbii, prin participarea buzelor. 

Clasificarea vocalelor poate fi prezentată schematic prin tabelul următor: 


participarea /neparticiparea buzelor nelabiale labiale 
E poziţia 
oziţia der 
babit pe hiul de d CEAT anterioară centrală posterioară 
verticală  |UNghIul de des- 


chidere a gurii 


superioară închis i î u 
mijlocie mediu e ă o 
inferioară deschis a 

În limba română există un grup de semivocale care, asemănător 
consoanelor, singure nu formează silabe. Spre deosebire de vocale, 
semivocalele se caracterizează printr-o rostire mai redusă, ceea ce înseamnă 
că din punctul de vedere al suflului expirator ele au o amplitudine a vibraţiilor 
mai mică. 

Semivocalele au nevoie de sprijinul vocalelor, formînd împreună cu acestea 
diftongi şi triftongi (de exemplu: nea, leu, tigroaică, cuib). 

Grafic, ele sînt notate prin aceleaşi semne ca şi vocalele respective. De 
exemplu, în cuvîntul copii primul i reprezintă o vocală propriu-zisă, iar al 
doilea — o semivocală. În limba română sînt următoarele semivocale: [e], [i], 
[o], [u]. f 

La formarea diftongilor semivocala precede sau succede vocala. In primul 
caz se formează diftongi ascendenți, iar în cel de-al doilea — diftongi 
descendenţi. 

Dintre diftongii ascendenți fac parte: [ia] (iarnă), [ea] (teamă), [ie] (piele), 
[io] (iod), [iu] (iubire), [oa] (poartă), [luă] (nouă). 

Dintre diftongii descendenţi fac parte: [ai] (cad, [eu] (leu), [iu] (viu), 
[ou] (bou), [ău] (rău), [îu] (brtu), [ei] (lei), [ii] (copii), [oi] (strigoi), [ui] (cui), 
[ăi] (nătărăi), [îi] (ămi). 

La formarea triftongilor participă două semivocale, dintre care una precede 
vocala, iar alta o succede. De exemplu: leoaică, tigroaică, rămiîneau, aripioară, 
leoarcă etc. 


CONSOANELE 


Spre deosebire de vocale, la rostirea consoanelor, alături de ton, participă şi 
zgomotul. Uneori zgomotul chiar prevalează şi atunci consoanele pot fi sesizate 
numai datorită vocalelor pe lîngă care se folosesc. De aceea nici nu există cuvinte 
care ar consta numai din consoane!, pe cînd cuvinte alcătuite numai din vocale 
se întîlnesc. 

Consoanele sînt mai numeroase decît vocalele şi se grupează în cîteva tipuri, 
în funcţie de măsura în care la rostire participă tonul şi zgomotul, de locul de 
formare a obstacolului care generează zgomotul (buze, dinți, limbă) şi de felul 
obstacolului care determină modul de articulare a consoanei (explozie, vibraţie, 
suflu, nazalizare etc.). 

La clasificarea consoanelor se pun la bază anume aceste criterii. 

1. După cum sînt pronunţate, cu sau fără zgomot, consoanele se împart în 
sonante şi nesonante. 

Sonante sînt consoanele la rostirea cărora tonul prevalează asupra 
zgomotului: [1], [m], [n], [r]. Toate celelalte sînt nesonante sau zgomotoase. 
Acestea, la rîndul lor, se împart în sonore şi surde. Sonore sînt consoanele 
la rostirea cărora tonul şi zgomotul participă în măsură egală: [b], [d], [g], 


[g], [8], [j], [v], [z]. 


1 În unele limbi (în limba rusă, de exemplu) există prepoziţii (B, x, c), reprezentate prin 
cîte o singură consoană, dar ele se rostesc împreună cu numele înaintea căruia se situează. 

Surde sînt consoanele la rostirea cărora prevalează zgomotul, adică nu 
participă coardele vocale: [p], [t], [k], [k], [f], [s], [ṣ], [b], [č]. 

2. Din punctul de vedere al locului de formare a obstacolului, consoanele se 
împart în labiale (dacă principalul obstacol îl constituie buzele), linguale 
(dacă principalul obstacol îl constituie limba), dentale (dacă principalul 
obstacol îl constituie dintii). 

De regulă, obstacolul format la rostirea consoanelor este complex. 

Dacă participă buzele şi dinţii, consoanele se numesc labiodentale: [f], [v]. 

Dacă participă dinţii şi limba, ele se numesc linguodentale: [t], [d], [n], [s], [z]. 

Dacă participă doar buzele, consoanele se numesc bilabiale: [m], [b], [p]. 

In funcţie de poziţia limbii, consoanele pot fi prelinguale: [t], [d], [n], [s], 
[z], [t], [l1], [r], mediolinguale sau anteropalatale: [şi, [j], [k], [g], 
postlinguale sau velare: [k], [g], [č], [Š], [h]. 

3. Din punctul de vedere al modului de articulare, adică după felul 
obstacolului ce produce zgomotul, consoanele se împart în: 

— oclusive (obstacolul format de organele de articulare este înlăturat prin 
explozie): [p], [b], [t], [d], [k], [g], [k], [g]; 

— fricative sau continue (organele de articulare formează un canal îngust 
prin care aerul trece treptat: [f], [v], [s], [z], [j], [şi], [h]; 

— nazale (cavitatea bucală este închisă de limbă şi dinţii incisivi şi aerul se 
strecoară prin cavitatea nasului): [m], [n]; 

— vibrante (aerul propulsat prin cavitatea bucală face să vibreze limba): [r]; 

— laterale (aerul trece prin părțile laterale ale limbii): [1]; 

— africate (în procesul rostirii sunetelor respective organele de articulație 
îşi modifică poziţia: la început ele se află în poziţia pe care o iau la pronunţarea 
dentalelor, iar apoi în poziţia de rostire a fricativelor: [ţ], [š], [č]. 

Dacă ţinem cont de modalităţile de articulare, consoanele ar putea fi 
prezentate schematic prin tabelul următor: 


Localizarea obstacolului 
Prezenţa sau anteropala- 
absenţa Modul de bilabiale| labiodentale| linguodentale | tale(medio- | postlinguale 
zgomotului articulare (prelinguale) linguale) 
oclusive SONOre b d g 8 
surde p t k’ c 
nesonante | fricative  SONOIC v Z J h 
surde f S $ 
africate  SONoOIe S 
surde t Č 
sonante lichide vibrante r 
laterale l 
nazale m n 

După cum reiese din tabel, fiecare consoană se caracterizează printr-un 
ansamblu de trăsături individualizatoare. De exemplu, sunetul [b] este consoană 
zgomotoasă, oclusivă, bilabială, sonoră; sunetul [s] este consoană surdă, 
fricativă, linguodentală ş. a. m. d. 

Consoanele se pot deosebi între ele printr-o trăsătură sau prin mai multe. 
Bunăoară, consoana [p] se deosebeşte de [b] printr-o singură trăsătură: în timp 
ce [b] este sonoră, [p] este surdă. In rest, caracteristicile lor coincid: ambele 
sînt zgomotoase, oclusive, bilabiale. Consoana [s], însă, se deosebeşte de [b] 
prin cîteva trăsături: este şi ea zgomotoasă ca şi [b], dar în timp ce [b] este 
bilabială, oclusivă, sonoră, [s] este fricativă, linguodentală, surdă. 


NOŢIUNI GENERALE DESPRE FONOLOGIE 


Sunetele, fiind lipsite de conţinut semantic propriu, sînt totodată mijloace 
cu ajutorul cărora se deosebesc între ele cuvintele care au conţinut semantic. 
Cu ajutorul sunetelor cuvîntul se identifică din punct de vedere atît formal, cît 
şi semantic. Astfel, prin îmbinarea de sunete [casă] se redă o unitate lexicală 
care posedă un sens concret („clădire servind drept locuinţă omului“). Schimbînd 
primul sunet al acestei îmbinări de sunete prin altele, se pot obţine cuvinte noi 
cu alte conţinuturi semantice: [masă], [lasă], [pasă], [rasă], [iasă]. 

Sau, prin combinarea diferită a sunetelor [a], [c], [r] se pot obţine cuvinte 
cu diferite sensuri: [car], [rac], [arc]. 

Sunetul privit din punctul de vedere al identificării cuvîntului, adică sub 
aspect funcţional, se numeşte fonem. Cu ajutorul fonemelor se identifică nu 
numai cuvinte aparte, ci şi logoforme ale aceluiaşi cuvînt: casă — case — casei 
— casele; masă — mese — mesei; ară — ara — aram... 

Ramura foneticii care se ocupă cu studierea fonemelor se numeşte 
fonologie. Analizate din punct de vedere fizic, sunetele unei limbi reprezintă 
nişte entităţi care nu sînt strict delimitate. De exemplu, în cuvîntul perete vocala 
[e] din prima silabă poate fi rostită în mod diferit de persoane diferite sau de 
aceeaşi persoană în momente diferite, modurile de pronunțare variind de la un 
[e] pînă la un [ă] ([părete]) şi chiar [a] ([parete]). Acelaşi lucru se poate spune 
şi despre modul de rostire a vocalei [e] din cuvîntul muncitoarei, care poate fi 
foarte variată, oscilînd între [e] şi [i] ş. a. m. d. 

Ţinînd seama de numărul mare de nuanţe fonetice prin care se 
caracterizează rostirea aceluiaşi sunet al vorbirii, putem afirma că diferenţa 
dintre două sunete nu este totdeauna destul de distinctă. Aceasta priveşte, în 
primul rînd, sunetele apropiate prin articulare, mai ales cele ce se deosebesc 
printr-o singură caracteristică fonică. E vorba, în parte, de perechile de vocale: 
[e] — [i]; [e] — Lă]; lu] — [o]; [îl — Lă]; [i] — [î], precum şi de multiplele 
perechi de consoane. 

Fonologia nu ţine seama de nuanțele care se pot sesiza la rostirea aceluiaşi 
sunet al limbii, considerînd că în fiecare din aceste cazuri e vorba de aceeaşi 
entitate sonoră cu ajutorul căreia se identifică un cuvînt sau o logoformă. De 
exemplu, se afirmă că în diferitele rostiri ale entității fonetice [e] din segmentul 
sonor [perete] avem de a face cu acelaşi cuvînt purtător al aceleiaşi 
semnificaţii. 

Rostirea diferită a aceluiaşi sunet al limbii este determinată în mare parte 
de poziţia acestuia în cuvînt, de lanţul vorbirii în genere. De exemplu, consoana 
[m] în funcţie de sunetul imediat următor (de ex.: mînă, miere, îndemn, mare, 
mut, împotrivire ş. a.) se va rosti cu nuanţe diferite (în rostirea dialectală în 
unele poziţii ea alternează chiar cu alt sunet: miere — n'iere), dar de fiecare 
dată va fi receptată ca aceeaşi unitate sonoră. E vorba de un sunet-tip. 

Privit sub acest aspect, sunetul-tip al limbii reprezintă un fonem. Se poate 
afirma deci că fonemul este un sunet generalizator, de fapt o abstracţie, care 
întruneşte rostiri poziţionale diferite, servind la diferenţierea şi identificarea unui 
cuvînt sau a unei logoforme. Există totuşi anumite reguli de rostire corectă 
recomandabilă pentru purtătorii limbii literare. Aceste reguli sînt stabilite de 
Ortoepie. 


NOŢIUNI GENERALE DESPRE ORTOEPIE 


Ortoepia (gr. orthos — „drept“, „corect“ şi epos — „vorbire“) reprezintă un 
ansamblu de reguli privind pronunţarea normativă în vorbirea literară. 

Normele ortoepice privesc rostirea diferitelor cuvinte în multiplele lor 
îmbinări. 

Apariţia normelor ortoepice este determinată de necesitatea combaterii 
rostirii dialectale sau a celei ce caracterizează vorbirea neîngrijită, precum şi a 
fluctuaţiilor în pronunțare condiţionate de poziţia sunetului în cuvînt. Norma 
ortoepică vizează şi unele împrumuturi recente din alte limbi, în care semnele 
grafice respective au alte valori fonetice decît în limba noastra (de ex.: business 
pronunţat englezeşte [biznis]). 

Dat fiind caracterul fonetic al ortografiei limbii noastre (scriem cum 
rostim), deosebiri însemnate între ortoepie şi ortografie nu există, astfel 
că regulile ortoepice coincid, în fond, cu cele ortografice. Devierile ortoepiei 
de la ortografie se rezumă la cîteva elemente. În unele situaţii se simte 
nevoia ca regula ortografică sa fie completată prin recomandări de ordin 
ortoepic. 

In fond, rostirea literară (ortoepia reprezintă norma rostirii literare) este 
în opoziţie cu rostirea dialectală sau cu cea orală neîngrijită, respingînd 
pronunţarea dialectală palatalizată a unor consoane înaintea prepalatalelor 
[e], [i], care face ca aceste consoane să se altereze, fiind chiar înlocuite prin 
altele ([bine] — [ghine] — [d'ine], [vițel] — [jiţăl] — [hiţăl] — [ghiţăl], 
[fier] — [ş'er] — [s'ier] — [h'er]. Regula ortoepică combate rostirea dialectală 
([ghine], [dine] [jiţăl], Lhiţăl], [ghiţăl], [şer], [sier], [h'er]), recomandînd 
formele: [bine], [vițel], [fier]. 

Vorbind despre normă în rostire trebuie să recunoaştem că recomandările 
privind rostirea unui sunet se pot face doar cu aproximaţie, căci norma aici este 
doar o abstracţie, deşi bazată pe realităţile concrete de limbă pe care le are în 
conştiinţa sa fiecare vorbitor. 

In fluxul vorbirii sunetul nu se prezintă izolat, ci în corelaţie cu sunetele 
vecine, care exercită asupra lui o anumită influenţă (e vorba de aşa-numita 
coarticulare a sunetelor): organele vorbirii în procesul rostirii sunetului 
respectiv trebuie să-şi schimbe poziţia pentru pregătirea poziţiei necesare 

rostirii sunetului următor, fapt care implică unele modificări în articularea 
primului sunet. Astfel, în funcţie de locul său în cuvînt, de caracterul sunetelor 
vecine (iar pentru vocale şi de poziţia faţă de accent), acelaşi sunet poate fi 
rostit în mod diferit: un [i] poate fi rostit ca [î], un [e] ca [i], un [b] ca [p], 
un [v] ca [f] ş.a.m.d. 

Pronunţarea în aceeaşi poziţie fie a diftongului [oa], fie a lui [ua] duce la 
ezitări în rostirea aceluiaşi cuvînt, fapt ce se reflectă şi în scriere: toaletă — 
tualetă; coafură — cuafură, aluat — aloat; (a) lua — (a) loa ş. a. A 

Fluctuaţiile în rostire impun unele recomandări de ordin ortoepic. In cele 
de mai jos vor fi menţionate doar cele mai importante dintre ele. 


ROSTIREA VOCALELOR 


Vocala la început de cuvînt trebuie pronunţată clar, fără un adaos de rostire 
a unei alte vocale apropiate după articulare. Se rostește: [om], nu [uom]; [inel] 
nu [inel]; [epocă], nu [epocă]. Excepţie fac cuvintele din fondul vechi care 
încep cu [e] (eu, el, este, eram), pronunţate cu un [i] de sprijin: [ieu], [iel], 
[ieste], [ieram]. 

Întrucît vocalele, datorită coarticulării, îşi pot modifica timbrul sub 
influenţa vocalei din silaba următoare, mai ales cînd prima se află în poziţie 
neaccentuată, ortoepia recomandă pronunţarea nealterată a primei vocale. 
Deci trebuie rostit: 


[măslină], nu [maslină]; [risipă], nu [rîsipă]; 

[năframă], nu [naframă]; [deseară], nu [disară]; 

[pînă], nu [pănă]; [duminică], nu [duminecă]; 
[vopsea], nu [văpsea]; [sîmbătă], nu [simbătă]; 
[amortit], nu [amurţit]; [sălbatic], nu [sălbatec]; 
[matricolă], nu [matriculă]; [trimite], nu [trimete]; 

[articol], nu [articul]; [jăratic], nu [jeratic], sau [jaratic]; 
[vîltoare], nu [vultoare]; [mazăre], nu [mazere] ş. a. m. d. 


[căpăţină], nu [căpăţină]; 


Vocala finală neaccentuată trebuie pronunţată clar, fără ca organele de 
articulaţie, sub influenţa consoanei precedente, să lunece spre poziţia de rostire 
a altei vocale. Se recomandă a evita rostirea, la sfîrşit de cuvînt, a vocalelor [î] 
în loc de [ă], [i] în loc de [e], [î] în loc de [i], [ă] în loc de [e]: 


[apă], nu [apt]; [rîde], nu [rîdi]; 

[glugă], nu [glugî]; [vorbe], nu [vorbi]; 

[inimă], nu [inimî]; [tandreţe], nu [tandreţă]; 

[lînă], nu [lînî]; [bătrîneţe], nu [bătrîneţă]; 
[curte], nu [curti]; [mătase], nu [mătasă] ş. a. m. d. 


Un loc deosebit printre sunetele finale îl ocupă [i]. Trebuie să se ţină seama 
că în unele cazuri el apare ca semivocală ce face parte dintr-un diftong (de ex.: 
[cai], [lei], [ştii], iar în altele se caracterizează printr-o articulaţie redusă cu 
durată minimă ([lupi], [garduri], [papuci]). 

ROSTIREA DIFTONGILOR 


Diftongul este alcătuit, după cum s-a menţionat, dintr-o vocală şi o 
semivocală. Aceasta din urmă este pronunţată în mod diferit în funcţie de poziţia 
sa faţă de vocală, adică face parte dintr-un diftong ascendent [ia, ča, iu, ŭa, ŭo, 
da, tă] sau descendent [ai, aŭ, oii, ei]. Articularea semivocalei depinde de 
sunetul precedent. De exemplu, [i] capătă la rostire nuanţă închisă fricativă, 
cînd se află în componenţa diftongului ascendent ce urmează după o bilabială: 
[miere], [piatră], [biată], [piept], [fier], [obiect]; [i] poartă caracter mai deschis 
cînd diftongul ascendent din componenţa căruia face parte urmează după o 
vocală: [bîntuie], [claie], [văpaie], [femeie], [toiag], [paie]. 

Trebuie evitată la rostire substituirea diftongului [ea] prin [a] după [z], [t], 
[s], [j], [şi] în cuvinte ca: 


[seamă], nu [samă]; [ţeavă], nu [tavă]; 

[zeamă], nu [zamă]; [searbăd], nu [sarbăd]; 
[seară], nu [sară]; [țeapăn], nu lţapăn]; 
[seacă], nu [sacă]; [ţeastă], nu [tastă] ş. a. m. d. 


[iuţeală], nu [iuţală]; 


Deseori două vocale sînt rostite greşit ca diftong (într-o singură silabă), 
în timp ce ele trebuie rostite în hiat, ca aparţinînd la două silabe aparte. Se 
rosteşte deci: 


[naţi-une], nu [naţiune]; [A-ustria], nu [Austria] ; 
[de-odată], nu [deodată]; [a-uster], nu [auster]; 

[a-ure-olă], nu [âureslă]; [iluzi-ile], nu [iluziile]; 

[di-optrie], nu [dioptrie]; [sfi-iciune], nu [sfiiciune] ş. a. m. d. 


Este nerecomandabilă rostirea diftongată [ie] a vocalei [e] din hiaturile: 
[a-e], [u-e], [o-e] în cuvintele neologice: 


[alee], nu [aleie]; [siluetă], nu [siluietă]; 
[poet], nu [poiet]; [agreez], nu [agreiez] ş. a. m. d. 


ROSTIREA CONSOANELOR 


La rostire, consoana îşi modifică timbrul în funcţie de vocala următoare: 
consoana se palatalizează înaintea vocalelor prepalatale [e] şi [i], devine rotunjită 
înaintea vocalelor labiale [o] şi [u], rămîne neutră înaintea vocalelor centrale 
[a], [ă] şi [î]. A se compara: 


neutre palatale rotunjite 
[apă], [par] [ape], [piatră] [apoi], [poartă] 
[bănui], [babă] [biberon], [biată] [bour], [bun] 
[mare], [tare] [miere], [umil] [moale], [motor] 


Se recomandă rostirea palatalizată a unor consoane finale urmate de 
semivocala [i], întrucît ea serveşte la deosebirea diferitelor forme gramaticale 


1 Prin semnul se notează rostirea diftongată a vocalelor respective. 

(pluralul de singular la unele substantive şi adjective, persoana a Il-a de persoana 
I singular la verbe ş. a.): 

[soţ] — [soți]; [laş] — [laşi]; [ostaş] — [ostaşi]; 

[lup] — [lupi]; [îngraş] — [îngraşi]; [visez] — [visezi]. 

Sînt însă inadmisibile în vorbirea literară cazurile de palatalizare care duc 
la substituiri de sunete, fenomen caracteristic pentru vorbirea dialectală. Astfel, 
se rosteşte: 

[bine], nu [bghine], [ghine] sau [d'ine], 

[piept], nu [tept] sau [chiept], 

[miere], nu [mere], 

[vițel], nu [jiţăl], Lhiţăl] sau [ghiţăl], 

[ceaun], nu [şeaun], sau [seaun]. 


Consoanele finale trebuie rostite clar, întrucît rostirea lor ştearsă poate duce 
la confundarea unor perechi de cuvinte, care diferă între ele doar prin opoziţia 
consoanelor finale: sonoră — surdă. A se compara: [cad] — [cat], [cod] — 
[cot], [crap] — [crab], [roz] — [ros] ş. a. 

Trebuie evitată omiterea la rostire a unei consoane dintr-un grup con- 
sonantic. Astfel, sînt inadmisibile rostiri ca: 


[alceva] pentru [altceva]; 
[todeauna] pentru [totdeauna]; 
[îmărmurit] pentru [înmărmurit]; 
[cînva] pentru [cîndva]; 

[vîrsnic] pentru [vîrstnic]; 
[estrem] pentru [extrem] ş. a. 


Notă. Unele cuvinte de origine străină au semne grafice cărora, în rostire, nu le corespunde 
nici un sunet. E vorba de cazuri ca: 


rhyton rostit [riton] 

catharsis rostit [catarsis] 

ghanez rostit [ganez], 

Martha rostit [Marta] ş. a. m. d. 


Nu este corectă pronunţarea [şc] în loc de [sc] în cuvinte ca: 


[şcenă] pentru [scenă]; 
[ecşcepţie] pentrulexcepţie]; 
[dişciplină] pentru [disciplină]; 
[deşchide] pentru [deschide]. 


Sonoritatea sau surditatea consoanei influenţează asupra consoanei 
precedente. De exemplu, se sonorizează consoana [s] din componenţa prefixului 
[des-] (ca şi înainte de vocale), dacă acesta este urmat de o consoană sonoră: 
[dezbate], [dezgropal, [dezvaţă]. Cînd prefixul în cauză este urmat de o 
consoană surdă, sunetul [s] se păstrează: [descoase], [desface], [despăgubi]. 

Prin tradiţie (aici a contribuit în mare măsură scrierea care a influenţat 
rostirea), în condiţii similare, în unele cazuri, s-a impus rostirea cu consoană 
sonoră, iar în altele, cu consoană surdă: [plasmă], [schismă], [fantasmă], dar: 
[pizmă], [beznă], [caznă]. 

Cazurile de tipul acestora urmează a fi verificate după dicţionarul ortografic 
sau cel ortoepic. 

ACCENTUL 


Caracterul dinamic sau expirator al accentului în limba română constă în 
faptul că silaba accentuată se caracterizează printr-o intensitate şi o durată 
mai mare, precum şi printr-un ton mai ridicat. 

Accentul în limba română cade pe silabe diferite. Grupuri diferite de 
cuvinte poartă accentul pe prima, pe a doua, sau pe a treia silabă de la sfîrşitul 
cuvîntului. In cazuri rare, accentul cade pe silaba a patra de la sfîrşit şi în 
cazuri foarte rare — pe a cincea (de ex.: [basmă, sună, dmforă, unsprezece, 
al Gptsprezecelea]). 

E greu de stabilit anumite reguli privind accentuarea, luînd la bază aspectul 
formal al cuvîntului. Totuşi, cîteva reguli pot fi formulate. 

Uneori schimbînd locul accentului deosebim o formă gramaticală de alta 
(de ex. : adună — adună) sau două omografe între ele (de ex.: andforă — 
anafóră). 

Au accent pe ultima silabă, fiind numite oxitone: 

— substantivele feminine terminate la singular N., nearticulat în [-a], [ea]: 
[balamá], [basmá], [musacá], [rîndeá], [măseá]; 

— imperfectul, gerunziul şi participiul tuturor verbelor, precum şi infinitivul 
celor de conjugarea I, a II-a şi a IV-a: [a mîncâ], [a declară], [a scînteiá], 
[a şedeâ], [a zidi], [a cobori], [arám], [trăiăm], [aranjăt], [împotmolit], 
[formînd], [tămiind], [pomenind] ş. a. ; 

— substantivele şi adjectivele masculine şi neutre [adulter], [atlăz], 
[antihrist], [autobuz], [aviator], [azbest], [bober], [bolnâv], [bitum], 
[expârt], [import], [microbuz], [mir6s], [năpîrstâc], [nonsens], [rezonatór], 
[senatâr], [şervet], [şofer], [tambur], [troleibuz], [vatmân], [vector], 
[vibrator] ş. a. 

Accentul cade pe penultima silabă, fiind numite paroxitone: 

— infinitivele verbelor de conjugarea a III-a: [a fâce], [a merge], [a trece], 
[a prefâce], [a zice] ş. a.; 

— substantivele şi adjectivele masculine şi neutre: [bâmbus], [biber], [b6bslei], 
[corector], [credit], [cumul], [debit], [demon], [eretic], [foxtrot], [ghizdav], 
[hulpav], [inspector], [juriu], [l6to], [mizer], [pámpos], [pulóver], [repórter], 
[rucsac], [scrupul], [supârter], [témpo], [trânzit], [v6lei], [verso] ş. a.; 

— substantivele feminine [afazie], [avarie], [androfobie], [antipatie], 
[anarhie], [prerie], [amnistie], [academie], [agonie] ş. a. 

Notă. Trecerea verbelor de la o formă la alta implică uneori şi schimbarea locului accentului: 
[ară] — [ardseră]. 

Au accentul pe antepenultima silabă, fiind numite proparaxitone: 

— substantivele feminine [acrâpolă], [âcvilă], [âgrişă], [ámforă], [âncoră], 
[ăulă], [ăzimă], [diplomă], [epocă], [fibulă], [fistulă], [forfotă], [gârdină], 
[goştină], [grâniţă], [industrie], [menghină], [m6limă], [nămilă], [necrâpolă], 
[6bcină], [obirşie], [pricină], [purpură], [rácilă], [sinecdocă], [stâvilă], 
[stinghie] ş. a. 

Au accentul pe a patra silabă de la sfîrşit, fiind numite proproparaxitone, 
substantivele feminine polisilabice vechi de tipul: [bivoliţă], [ferfeniţă], [gogoriţă], 
[lăpoviţă], [lubeniţă], [răzmeriţă], [şliboviţă] ş. a. 

Pentru unele substantive norma admite dubla accentuare: 
[âripă] şi [aripă]; 

[dihor] şi [dihór]; 

[anâtemă] şi [anatemă]; 


Cuvintele compuse, pe lîngă accentul de bază, mai pot avea şi unul secundar, 
acesta caracterizîndu-se printr-o intensitate mai mică: [extraordinăr], 
[suprasolicitât], [mediopalatăl], [psiholingvistică] ş. a. 


REDAREA GRAFICĂ A SUNETULUI 


Principiul fonetic după care se conduce scrierea românească (,„Scriem cum 
vorbim“) facilitează corelaţia dintre vorbire şi scriere. 

In principiu, fiecare literă din alfabetul limbii noastre redă cîte un singur 
sunet (fonem). Există însă şi unele abateri: 

— prin aceeaşi literă se notează sunete (foneme) diferite; 

— acelaşi sunet (fonem) este redat prin două sau trei litere; 

— un singur sunet (fonem) este notat printr-o combinare de litere; 

— litera nu notează nici un sunet; 

— o singură literă redă un grup de sunete. 


1. Astfel, litera w poate reda (în cuvinte împrumutate de diferite origini) 
atît un [v]: wagnerian (pron. [vagnerian]), cît şi un [u]: wigwam (pron. 
[ăiguam]), western (pron. [uestern]). 

2. Literele c, k şi q notează acelaşi sunet [k] în cuvinte de diferite origini: 
cort, kilometru, quasar. 

Literele î şi â notează acelaşi sunet [î] în cuvinte româneşti, în funcţie de 
poziţia lor în cuvînt. 


3. Prin literele c, g se notează, pe de o parte, consoanele [c], [g] (caz, gard, 
coardă, grădină), iar pe de altă parte — africatele [č], [3] înainte de e, i (ceas, 
circ, ger, geam, gingaş, deci, acesta, giuvaier ş. a). 

4. Litera h în cuvinte ca ghem, cheie, chingă, gheaţă nu notează nici un sunet, 
ci serveşte drept indice al rostirii palatalizate a literelor c, g. 


5. Prin litera x se notează grupurile de consoane [cs], [gz]: examen pronunţat 
[egzamen], maxim pronunţat [macsim], exerciţiu ş. a. (în afară de cazuri ca fucsie, 
cocs, cocsifica, micsandră, ticsit, vacs, văcsui, văcsuitor etc.). 


Literele k, q, w, y vin să dubleze în împrumuturi literele existente în alfabetul 
nostru (k =c, q=c,w=vw=uy=i). 

În legătură cu folosirea numelor străine, a cuvintelor împrumutate recent 
trebuie menţionat că literele adesea au aici altă valoare fonetică decît în limba 
română. 

Astfel, grupul de litere ch notează, în împrumuturi, uneori africata [č]: 
charlston (pron. [cearlston]), charter (pron. [ceartăr]), iar alteori fricativa [ş]: 
chalon (pron. [şalon]). 

Litera j notează uneori africata [$]: Jon (pron. [$ion]), iar alteori velara 
[h]: Juan (pron. [huan]; junta (pron. [hunta]). 

Grupul de litere sh notează fricativa [ş]: shop (pron. [şop]); show (pron. [şou]). 

Grupul tz notează africata [ţ]: hertz (pron. [herţ]). 

Litera x notează velara [h]: Mexico (pron. [mehico]), Texas (pron. [Tehas]). 

Grupul zz notează africata [ţ]: intermezzo (pron. Lintermeţo]), pizza 
(pron. [piţa]). 

Modul de interpretare specifică a unor litere din cuvintele şi din numele 
proprii străine împrumutate recent face să ne ciocnim de unele dificultăţi la 
ortografierea acestora. În asemenea situaţii trebuie să consultăm dicţionare 
ortografice, liste de nume străine anexate la ele, dicţionare de neologisme şi 
alte surse de informare. Sistematizat, alfabetul nostru se prezintă în felul următor: 


Litera Condiţiile ce determină o 
- - - i Pronunţarea l l li i Exemple 
majusculă minusculă valoare sau alta a literei 
1 2 3 4 5 
A a [a] 
Ă ă ăi 
A â [î] Ín cuvintele român şi în român, România, 
derivatele acestuia, româneşte, aromân, 
în unele nume proprii istroromân ş. a. 
Brâncuşi, Pârvan 
ş.a. 
B b [b] 
C c [k] Înainte de consoană; clopot, (a) încasa 
înainte de vocalele 
a, à, Î, 0, U; cînd, codaş, cunoscut 
la sfîrşit de cuvînt adînc, copac 
[€] Înainte de e, i cerc, cinematograf; 
ceas, căci 
[k] În îmbinarea ch înainte chem, cheltui, 
dee, i chibzui, chip 
D d [d] 
E e [e] E 
[e] In componența dif- teamă, seamă, 
tongilor telemea 
F f [f] 
G g [g] Înainte de consoană; grevă, gloată, gard 
înainte de vocalele 
a, Ă, Î, 0, U; gît, goană, gust, găsi 
la sfîrşit de cuvînt beteag, covrig 
[š] Înainte de e, i ger, geam, gingaş, 
fulgi 
[g] În îmbinarea gh înainte gherghef, ghindă 
dee, i 

1 2 3 4 5 
H h [h] haină, hram 
H h fără valoare În grupurile ch, gh înainte de ghem, chef, ghindă, 
fonologică ei chirie 
I i [i] (plin) De regulă, după consoană sau | inimă, nimic, istet, 
înainte de consoană cînd apare | pilire 
singur ca vocală în silabă 
[i] (scurt) În componenţa diftongilor | rai, cui, iarbă, iesle, 
(ascendenți şi descendenţi) dulăi, chei 
[i] (redus) De regulă, la sfîrşit de cuvînt toți, cununi, dîrji, 
după consoane calmi, ostaşi, tari 
Î î i] 
J j [D] 
K k [k] 
L | [1] 
M m [m] 
N n [n] Ă 
O o [o] În diferite poziţii, cu excep- om, cont, contopire, 
ţia diftongului oa prompt, pronume, 
bot, dor 
[o] (scurt) În componenţa diftongului coamă, oameni, 
ascendent oa toamnă 
P p [p] 
Q q [k] 
R r [r] 
Ss s [s] 
Ş $ [s] 
T t [t] 
i : m În toate poziţiile, cu excepţia un, crunt, codru, 
diftongilor dur, cumnat 
[i] (scurt) În componenţa diftongilor ou, dau, ziua, rouă, 
(ascendenți şi descendenţi) lui, rău 
V v [v] 
w w [v] În cuvinte, în fond, de origine watt, weber, 
germană wattormetru 
[u] În cuvinte, în fond, de whisky, wigwam, 
origine engleză western 
X x [ks] În poziţii diferite xilofon, lux, 


xerograf, reflexiv, 
textologie 

1 2 3 4 5 
[gz] Uneori între vocale examen, exil, exulta 
Y y [i] Înainte sau după consoane ytriu, hobby 
[i] (scurt) În componenţa diftongilor yoga, boy 
Z Z [z] 


NOȚIUNI GENERALE DESPRE ORTOGRAFIE 


Ortografia (gr. orthos — „drept“ şi graphia — „scris“), fiind o totalitate a 
regulilor de scriere corectă, apare ca disciplină lingvistică din necesitatea de a 
unifica scrierea. Studierea ortografiei urmăreşte scopul de a lichida fluctuațiile 
în scriere, determinate de rostirea diferită a aceluiaşi sunet, cuvînt. Rostirea 
diferită poate fi condiționată, la rîndul său, de coarticularea sunetelor. 

Ín funcţie de sunetul vecin (precedent sau următor), sunetul îşi poate 
modifica întrucîtva articulația, făcînd ca pronunțarea să oscileze între două 
sunete, de regulă, cu articulaţie afonizată. Uneori coarticulaţia are ca urmare 
substituiri de semne grafice acceptate de ortografie. De exemplu, sonanta 
linguodentală [n], înainte de consoanele bilabiale [b], [p], începe să fie rostită 
cu o nuanţă de bilabialitate, substituindu-se prin sonanta bilabială [m], fapt 
reflectat şi de ortografie: 


în parte, dar (el) împarte, 
în bucăţi, dar (a) îmbucăţi, 
în pietre, dar (a) împietri, 
în barcă, dar (eD îmbarcă ş. a. 


Fluctuaţii la rostire şi, respectiv, la scriere generează utilizarea vocalei [a] 
în loc de diftongul [ea] după consoanele fricative [t] [s], [z] şi a prepalatalelor 
[j], [ş]. De exemplu, se scrie uneori greşit sară în loc de seară, tavă în loc de 
țeavă, zamă în loc de zeamă, să prăjască în loc de să prăjească, orăşan în loc de 
orăşean ş. a. m. d. 

Fluctuaţiile la scriere pot fi determinate şi de faptul că acelaşi sunet sau 
grup de sunete poate avea reflexe diferite în împrumuturi din diferite limbi. 
Astfel, ezitările în scrierea cu x sau cs sînt o urmare a faptului că unele 
împrumuturi conţin îmbinarea de litere cs (de ex.: cocs < germ. kocs; comics < 
engl. comics; rucsac < germ. Rucksack, tocsin < fr. tocsin; eczemă < fr. ecseme), 
iar altele — grafemul x (xilofon, linx, sfinx ş. a.). 

Regula ortografică poartă, în fond, caracter convenţional (se alege, prin 
înţelegere, o formă sau alta), ţinîndu-se seama la formularea ei de caracterul 
sunetelor vecine, de poziţia sunetului în cuvînt (în rădăcină, în sufix), de tradiţie. 
De ex., după [j], [ş] în rostire se aude cînd [a], cînd [ea]. Regula vine să precizeze 
lucrurile, recomandînd să se scrie [a] în rădăcina cuvîntului (aşa, jar, şarpe, 
jale), dar ea în sufix (crişean, clujean). 

Întrucît regula nu poartă caracter general, exhaustiv, ea este însoţită, de 
cele mai multe ori, de o listă a excepțiilor. 

Regulile poartă caracter de prescripţie: se recomandă scrierea cutărei sau 
cutărei litere, în conformitate cu poziţia ei în cuvînt, excluzîndu-se, totodată, 
alte scrieri. Faptul acesta îşi află reflectare în titlul regulii: A (nu A, nici EA); E 
(nu A); I (nu D; M (nu N); CS (nu X) ş.a. m. d. 


SCRIEREA VOCALELOR 


Se scrie: E 
A (nu A, nici EA) 


— în rădăcina cuvîntului după j, ş: aşa, aşază, deja, deşartă, dojană, jalbă, 
jale, şa, şade, şale, şapte, şarpe ş. a. 
A (nu IA) 


— după i în hiat în cuvintele vechi: apropiat (pron. [apropiiat]), hîrtia (pron. 
[hîrtiia]), istoria (pron. [istoriia]), mia (pron. [miia]), roşia (pron. [roşiia]), 
subțiam (pron. [subţiiam]) ş. a.; 

— în cuvintele neologice după -e-, -i- în hiat: (a) agrea (pron. [agreia]), 
(a) crea (pron. [creia]), (a) varia (pron. [variia]) ş. a. 


Ă (nu E) 


— după j, ş în rădăcina unor cuvinte ca: deşănțat, jălbar, ştejăriş, şănţuleţ, 
şătrar ş. a.; 

— după j, ş în sufixul substantivelor la forma de plural: amenajări, corijări, 
deranjări, descătuşări, înduioşări, îngrăşări ş. a.; 

— după s în rădăcina cuvintelor să, sămînţă, sărbătoare, său, (a) ţesăla ş. a., 
dar: (a) semănd, seminţe, chiseliță, secară, secui; 

— după b în rădăcina unor cuvinte ca: băjenie, băjenar, (a) băjenări, 
(a) băjeni, (a) bărbieri, băşică, foraibăr, greabăn, lebădă ş. a., dar: galben, oberliht. 


E (nu Ă) 


— după j, ş în rădăcina unor cuvinte ca: (a) deşerta, deşert, muşeţel, 
(a) jecmăni, (a) jeli, (a) jelui, jerpelit, păianjen, stînjen, jertfă, şed, şedinţă, şepcar, 
şepcărie, şerpui, şerpar, şerpesc, şervet, şesime ş. a.; 

— după ţ la sfîrşitul substantivelor: bătrîneţe, bruscheţe, delicateţe, fineţe, 
frumuseţe, juneţe, nobleţe, politeţe, stricteţe, tristeţe ş. a.; 

— după s la sfîrşitul substantivelor: mătase, tuse; 

— după z în rădăcina unor cuvinte ca: muzeu, răzeş, răzeşie, reazem, (a) rezema, 
zece, zeghe, zemos, zer, zeţui ş. a.; dar: mazăre, zănat, zărzărel, zăngăneală etc.; 

— după ţ în rădăcina unor cuvinte ca: (a) înțelege, oţet, ţelină, țencuşă, tepi, 
tepos, țepuşă, (a) ţesăla, (a) ţese, ţesător, ţesătorie, testos, ţevar, țevişoară ş. a., 
dar: (a) înţărca, tăpoi, ţăran, ţăruş; 

— după v în rădăcina unor cuvinte ca: (a) dezveli, (a) înveli, vecui, vedriţă, 
veleat, dar: levănţică, reavăn. 

E (nu IE) 


— la început de cuvînt sau de silabă postvocalică în împrumuturile 
neologice: agreez, alee, etică, epocă, eră, etaj, lactee, maree, poet, siluetă ş. a.; 

— după i în hiat în cuvintele fondului vechi: hărnicie (pron. [hărniciie]), lozie 
(pron. [loziie]), pătăranie (pron. [pătăraniie]), (a) scrie (pron. [scriie]) ş. a.; 

— la început de cuvînt, în unele împrumuturi vechi (majoritatea din greacă) 
de tipul: ectenie, edec, efendi, efor, egumen, eparhie, episcop, epitrop, eres, eretic, 
evanghelie, evreu ş. a.; 

— formele pronominale şi verbale: eu, el, ei, ele, eşti, e, eram, erai, era, eraţi, 
erau, precum şi interjecţiile: e! eh! ei! ehei! 


I (nu Î 


— înainte de m, n în cuvinte ca: imbold, (a) impieta, (a) incrimina, 
indemnizaţie, (a) inocula, (a) intabula, interes, (a) intra, intrepid, (a) introduce, 
introducere, (a) insufla; 

— după j, $, S, t z în rădăcina unor cuvinte ca: jigăraie, (a) jigui, jilav, jilt, 
(a) jimba, (a) jindui, jir, jitar, prăjină, maşină, mojic, răşină, ruşine, sprijin, sihlă, 
streaşină, şindrilă, şir, şiştar, vişină, (a) sili, simbrie, (a) simţi, singur, (a se) ţicni, 
tigaie, ţine, țintă, ţinut, (a) tipa, țiştar, zi, zice, zidi, zimţos, zimbru ş. a.; 

— după, ş în sufixele formelor nepredicative ale verbelor: descojit, descojind, 
tînjind, vestejit, cerşind, înăbuşind, înăbuşit, prăbuşind ş. a. 

Î (nu Ă) 

— după m în rădăcina cuvîntului: lumînare, mînătarcă, mînuşiţă, mizgăli (se 
admit variantele cu ambele vocale în mănăstire/miînăstire şi în derivatele acestora); 

— după p, r în rădăcina cuvîntului: pînă, pîrcălab, ptriu, vrîncean (dar: 
răşchitor, răzgiia); 

— după t în rădăcina cuvîntului: întîi, întilni, păstîrnac, tilhar, (a) tîndăli, 
tîrziu ş. a., dar: tălmaci, (a) tălmăci, (a) tărbăci, tătar, tătarcă, tăvălug. 


Î (nu I) 


— înainte de n în poziţia iniţială în cuvinte ca: (a) încasa, (a) învedera, (a) 
însera (= a amurgi), dar (a) insera (= a introduce), (a) învesti (= a acorda un 
drept), dar (a) investi (= a plasa un capital), a îmboldi, dar: imbold, (a) înhuma, 
înhumare, dar: inhumaţie, (a) însufleţi, dar: (a) insufla; 

— după s, t, z în rădăcina unor cuvinte ca: sîmbure, sîn, sînziene, ţtfnos, tînc, 
țiră, (a) ţişni, țițină, zînă, zizanie ş. a.; 

— după j, ş, t în sufixul gerunzial al verbelor: admiţind, amenajînd, angajînd, 
comiţînd, corijtnd, deranjînd, îmbrăţişind, înfăţiştnd, permiţind, protejind, scoțind; 

— după v în rădăcina cuvintelor din fondul mai vechi: vîrtos, vîrtoşie, virtute, 
vîscos, dar: virtuos, virtuoz, virtuozitate, viscoză, viscozitate ş. a. 


U (nu Î 


— în poziţie iniţială la verbele: (a) umbla, (a) umfla, (a) umple şi derivatele lor. 


SCRIEREA DIFTONGILOR 
EA (nu A) 


— după s, ţ, z în rădăcina unor cuvinte ca: aseară, seamă, seamăn, seară, 
searbăd, țeapă, țeapăn, țeastă, țeavă, zeamă ş. a., dar: za (zale), tară; 

— după s, ţ, z, ş, j în terminaţii şi sufixe verbale: cosea, itea, (să) încălzească, 
îmbrățișează, înfăţişează, (să) părăsească, (să) roşească, (să) tînjească ş. a.; 

— după j, s, $, ţ, v, z în sufixe substantivale: ameţeală, betejeală, călărăşean, 
clujean, greşeală, gălățean, moldovean, umezeală, iuţeală, zăpuşeală, oboseală, 
pricopseală, prahovean, lipovean ş. a. 


EA (nu IA) 


— după consoanele prepalatale c, g (č, %) în rădăcina cuvîntului: acea, 
amăgească, atingea, briceag, ceas, ceafă, ceapă, a zecea, ducea, fugea, geam, geamăn, 
geană, mergea, (să) muncească ş. a. Fac excepţie: buciardă, ciaconă, ciadian, giardiază; 

— după ch, gh: blochează, cheamă, cheag, cheală, desperechează, gheară, 
gheată, gheaţă, jgheab, lichea, (să) ochească, veghează ş. a., dar: chiar, chiabur, 
ghiaur, unchiaş, maghiar; 

— după consoanele labiodentale d, |, n, ș; s, t, t, z: deasă, leac, neamt, reavăn, 
seară, teafăr, țeapă, zeamă, neaoş, prea, seamă, teatru, alăturea, nimenea, martea, 
vinerea ş. a. Dar se scrie ia (adesea în hiat) în cuvinte ca: adiacent, coniac, diabet, 
diavol (şi în derivatele lor), aceştia, atiția, liană, dania, bucuria, tiară, raţia, ziar ş. a.; 

— la sfîrşitul formelor articulate ale substantivelor numiri de zile ale 
săptămînii: lunea, martea, miercurea, vinerea, dar: joia; 

— după vocală (în special e) în neologisme de tipul: aleea, aloea, caldeean 
(de la Caldeea), coreean, guineean (de la Guineea), epopeea, ideea, moscheea, 
agreează, creează ş. a. 


IA (nu EA) 


— la început de cuvînt sau la început de silabă postvocalică: ia (de la a lua), 
iarnă, iadă, iapă, iască, (să) iasă, iarbă, iasomie, iatac, iazmă, băiat, (să) dăltuiască, 
(a) îmbăia, iaca, iacobin, iactant, iad, iadeş, iahnie, iaht, iarnă, iamb, ianuarie, iar, 
iarăşi, iard, iarmaroc, (a) iaroviza, iască, iatagan, scînteiază, (să) vremuiască ş. a.; 

— după consoanele bilabiale b, p, m şi labiodentale vy, f: piatră, amiază, 
fiare, dezmiardă, (să) fiarbă, obială, piaptănă, (să) piară, piaţă, viaţă ş. a. 


IE (nu E) 


— la început de cuvînt şi la început de silabă postvocalică în elemente lexicale 
vechi: aievea, baie, baieră, băieţi, boier, condeier, cuier, giuvaier, foaie, femeie, fluier, 
gutuie, iederă, ied, ieftin, iei (de la a lua), ienicer, iepure, ieri, (a) ierna, (a) ierta, 
ieşean, (a) ieşi, ieruncă, iesle, îndoaie, oierit, lămîie, oaie, tămiiez, îmbăiez, îngreuiez, 
şuier, (el) moaie, suie ş. a.; 

— după vocală în unele forme ale verbelor neologice cu infinitivul în -ia 
sau -i: ambreiez, bruiez, constituie, debreiez, deraiez, destituie, remaniez, restituie, 
substituie ş. a.; 

— în împrumuturi noi care au păstrat ie din limba de origine: caiet, castanietă, 
iezuit, paietă, proiect, proiecţie, proiector, statuie, traiectorie, şifonier, vinietă ş. a.; 

— după consoane, în special după c(h), g(h), t, d în cuvinte ca: aşchie, dajdie, 
rochie, pîrghie, pîrtie, prăpastie, răspîntie, stinghie, unghie, urticarie ş. a., dar: 
buche, bute, cobe, elice, falce, helge, lance, veghe ş. a. Sînt admise ambele variante: 
muchie şi muche. 

— în denumirile lunilor anului: ianuarie, februarie, martie, aprilie, iunie, 
iulie, septembrie, octombrie, noiembrie, decembrie; 

— după labialele b, p, m, t, v în cuvinte ca biet, dezmierd, fier, (a) fierbe, 
împiedica, piersic(ă), pietre, pieţe, pierde, pieziş, pieptene, piedică, obiect, piept, 
piele, miere, mierlă, miercuri, (a) mieuna, viespe, (a) vieţui, viezure ş. a. 


în mod diferit: cele moştenite (şi toate derivatele lor) se scriu cu ie, iar cele împrumutate — cu e: 


fier, fierar, fierărie, înfiera — (cale) ferată, feros, feruginos, ferură, 
fero-aliaj, feromagnetism; 
miercuri — Mercur, mercurial; 
miere, mieros — melifer, melivor; 
piept, pieptar, pieptiş, pieptos, pieptuţ — pectoral; 
pietre, pietros, (a) împietri — (a) petrifica, petrograf; 
vierme, viermănos — vermial, vermicular, vermiform; 
viers „melodie“, (a) viersui „a cînta“ — vers, verset, (a) versifica. 
IO (nu EO) 


— la început de cuvînt şi la început de silabă postvocalică: bălăior, fuior, 
maior, ploios, iobăgie, iod, iolă, iorgovan, iot, iotă, taior, voios ş. a; 
— după č £, ch, gh: ciob, cioban, ciocan, ciocoi, ciondăni, ciorap, cărucior, 
ghiol, gionat, chior, chioşc, ghiozdan, neghiob ş. a. 
Notă. Diftongul eo apare, de regulă, după consoana l- : (a) leorpăi, leorbăială, (a) bleojdi, 
(a) bleotocări, (a) pleoscăi, (a) pleoşti ş. a. 
ÎI (nu Î) 
— în cuvintele: cîine, mîine, mîini (sg. mînă), pîine, precum şi în derivatele şi 
logoformele lor. E f 
II (nu AI) 
— la verbele formate de la interjecţii ce conţin vocala î: (a) bilbii, (a) cîrîi, 
(a) filfii, (a) mirii, (a) pirii, (a) scîrții, (a) sîcîi, (a) vijii, (a) zbirnii ş. a. 


ĂI (nu ÎD 


— la verbele formate de la interjecţii ce conţin alte vocale decît î: chirăi, 
fleşcăi, grohăi, lălăi, mormăi, ronţăi, tropăi, zornăi ş. a. 


OA (nu UA) 


— în poziţie iniţială la cuvinte ca: oablă, oac, oacăr, oacheş, oaie, oală, oameni, 
oară, oare, oarbă, oaspete, oaste, oarecare, oarecine, oază ş. a.; 

— la mijloc de cuvînt, cînd diftongul alternează cu vocala o: idioată / 
idiot, mioapă /miop, perioadă /periodic, coase /cos, doare /dor, goală /gol, 
joacă / joc) ş. a.; 

— într-o serie de cuvinte cînd nu are loc o astfel de alternanță: angoasă, 
boare, doar, foarte, încoace, poală ş. a.; mai ales în neologisme: (a) coafa, 
croazieră, culoar, exploata, fermoar, foaier, lavoar, moar, pavoaz, (a) pavoaza, 
pledoarie, poantă, savoare, toast ş. a. 


UA (nu OA) 


— la sfîrşitul substantivelor feminine articulate (forma hotărită): basmaua, 
beizadeaua, cacaua, cafeaua, mantaua, caua, neaua, steaua, ziua, roua, piua ş. a. 

— la unele forme ale verbelor cu tema în -u: (a) înşeua, (a) oua, (a) ploua ş. a.; 
— la derivate formate de la cuvinte cu tema în u (semivocală): băcăuan 
(<Bacău), flăcăuan, flăcăuaş (<flăcău) ş. a. 


UA (nu VA) 


— într-o serie de neologisme după c, g, q: acuarelă, cuantă, cuarţ, cuaternar, 
(a) descuama, ecuadorian, scuar, guano, guarani, guard, guaşă, guatemalez, iguană, 
paraguayan, uruguayan, quarc, quasar, quattrocento ş. a., dar: acvatic, acvariu, 
acvamarin, cvadrigă, cvadrilion ş. a. 


SCRIEREA CONSOANELOR 
K (nu C sau CH) 


— în cuvinte de origine străină, inclusiv în nume proprii: kamikaze, karate, 
kaizer, karling, kibbutz, khmer, kazah, kirghiz, kiwi, koine, kilogram, kilometru, 
kilowatt, kinescop, başkir, quaker, rock, joker, lock-out, marketing, pick-up, 
tomahawk, turkmen, volapuk, week-end, wisky, yankeu, irakian, bikini, New York 
(newyorkez), Kazan, Kaluga, Kant (kantian), Kennedy, Kekkonen, Kenya, Kerenski, 
Kovalevski, Kiev, Kurdistan, Novokuzneţk, Tiktin, Tokio, Tokaj ş. a.; 

— în unele abrevieri şi simboluri internaţionale: kc (kilociclu), K (kaliu), 
k. d. (cnocdaun-nocdaun), k. o. (cnocaut-nocaut), Kr. (kripton), Bk (berkeliu), 
O. K. (o'key), kcal (kilocalorie), kg (kilogram), kgf (kilogram-forţă), 
kHz (kilohertz), kJ (kilojoule), kl (kilolitru), km (kilometru), km/h (kilometru 
pe oră), kt (kilotonă), kV (kilovolt), kW (kilowatt), kWh (kilowatt-oră), 
MKS (sistemul metru-kilogram-secundă). 


H (nu CH) 


— în cuvinte ca: arahidă, drahmă, exhibitie, haos, hartă, holeră, himeră, 
hrisov, ipohondru, tehnic, arheolog, arhitect, dihofiză, dihotomie, autohton, 
psihologie, tehnologie ş. a. 

C (nu CH) 


— în cuvinte ca: scolastic, clor, cor, coleric, crestomaţie, crizantemă, crem, 
cronică, hipocondru (termen anatomic), cartografie, clorofilă, melancolie, 
condriosferă, coregrafie, cronologie, sincronie ş. a.; 

— în prenumele Cristian(a), Cristina, Cristofor; 


CH (nu C sau K) 


— înainte de e, i în cuvinte ca: alchimie, chiasm, chiasmă, chimie, chiromant, 
chiromanţie, chirurg, schemă, schematic, schismă ş. a. 


Cu sau fără H iniţial 


În împrumuturi din diferite perioade care aveau la origine un h iniţial, acesta 
uneori a fost păstrat, iar alteori a fost omis. Acest lucru a cauzat multiple 
fluctuații în rostire şi scriere, astfel încît s-a simţit nevoia de a se întocmi listele 
de cuvinte care se scriu într-un mod sau altul. 

Se scriu fără h iniţial cuvinte ca: alviţă, alviţar, angara, arac, arap, arman, 
armăsar, arpagic, arţag, arțăgos, aşchie, (a) oropsi, ursuz; elice, emisferă, emistih, 
igienă, igienic, ilaritate, uman, umor, ipostază (situaţie), dar hipostază (termen 
medical), ipohondru (bolnav), dar hipocondru (termen anatomic), ipocrit, ipotecă, 
ipotenuză, eterogen, omofag, omofor, omoform, omogen, omogenitate, omograj, 
omolog, (a) omologa, omonim, omoplat ş. a. 

Se scriu cu h iniţial cuvinte ca: hai, haide, halva, halvagiu, ham, hambar, 
harababură, harbuz, hasmaţuchi, havuz, hăţ, (a) hurduca, huţa, halebardă, halogen, 
hangar, harnaşament, harpă (harfă), harpon, hazard, hebdomadar, hecatombă, 
hectar, hectolitru, hegemon, hegemonie, hermeneutică, hemoglobină, hemoragie, 
hermină, hernie, hibrid, hidalgo, hidră, hidrocentrală, hidroavion, hidrobicicletă, 
hieratic, hieroglifă, hieroglific, hispanic, histrion, hotel, hexaedru, hexagon, hipic, 
hipodrom, histologie, homeopat, homocromie, homicid, hominid, humeral ş. a. 


M (nu N) 
— înainte de b, p: alambic, (a) combina, companie, compatriot, imprevizibil, 
improbabil, (a) îmbina, (a) împărţi, (a) plimba, plombă, saltimbanc ş. a. 


Notă. Regula nu se referă la numele proprii străine: Istanbul, Steinbeck. 
S (nu Z) 


— în secvențele fonice -asm(ă), -easm(ă) şi -ism(ă): agheasmă, catapeteasmă, 
fantasmă, marasm, mireasmă, plasmă, pleonasm, sarcasm, spasm, schismă, 
simbolism, sofism, totalitarism ş. a.; 

— în cuvintele: balsam, cens, chermesă, corosiv, desinenţă, episod, laser, 
năprasnic, peisaj, premisă, rucsac, smalţ, (a) smuci, (a) smulge, smicea. 


Z (nu S) 


— în cuvinte ca: autobuz, atlaz (stofă), azbest, bazin, barcaz, bezmetic, beznă, 
caznă, izlaz, microbuz, omnibuz, ovăz, pizmă, siloz, troleibuz, virtuoz. 


X (nu CS) 


— în cuvinte de origine străină: anexă, axă, box, boxă, excursie, exigent, 
extracţie, extremism, exuberanţă, ortodox, sfinx, sintaxă, toxic, vexat ş. a. 


CS (nu X) 


— în cuvintele din fondul vechi: bucsău, (a) îmbicsi, micsandră s. a.; 
— în unele împrumuturi care păstrează acest grup consonantic din limba 
de origine: cocs, rucsac, vacs, vecsel ş. a. 


Notă. Conform tradiţiei, se păstrează cs în numele poetului Alecsandri. 


Mai sus au fost prezentate regulile ortografice care vizează, în fond, 
fluctuațiile în rostirea şi, respectiv, scrierea literelor condiţionate de poziţia lor 
în cuvînt (iniţială, medie sau finală), de caracterul sunetelor vecine, de faptul 
dacă se află sub accent sau nu, de caracterul silabei precedente. 

Cît priveşte regulile legate de formele gramaticale şi derivative, acestea vor 
fi descrise în compartimentele respective. 

SILABAŢIA ŞI TRECEREA CUVINTELOR 
DINTR-UN RÎND ÎN ALTUL 


Împărţirea cuvintelor în silabe (numită pe scurt silabaţie) nu se face la 
întîmplare, ci după anumite reguli. Aceste reguli se bazează pe particularităţile 
de structură sonoră şi, parţial, morfologică a limbii respective. Pentru limba 
română sînt importante următoarele reguli: 


1. Două vocale alăturate, care nu formează un diftong, aparţin la silabe 
diferite: a-ur, a-e-ri-si, a-si-du-u, a-u-zi, ce-re-a-le, ca-si-e-ri-e, i-gi-e-nă, i-de-al, 
la-u-dă, de-u-năzi, ple-u-ră, so-ci-e-ta-te, vi-o-let, vră-bi-u-ţă etc. 

2. Diftongii şi triftongii formează o singură silabă: aut, au-gust, coa-fură, 
co-niac, cuarţ, iot, (aD doi-lea, (al) trei-lea, fias-co, fer-moar, o-biect, pie-di-că, 
seif, tea-tru, a-ri-pioa-ră, le-oai-că, leoar-că, ho-țoai-că, cre-ioa-ne, tă-mi-ioa-să, 
vo-ioa-să etc. 

3. Dacă o vocală este urmată de un diftong sau de un triftong, despărţirea 
se face între vocală şi diftong sau triftong: ce-ea, ro-ua, cre-ioa-ne, tă-ioa-să. 

4. Dacă există doi diftongi alăturaţi, despărţirea se face între ei: mă-sea-ua, 
ploa-ia, oa-ia. 

5. Semivocalele i şi u aflate între două vocale trec la silaba următoare: cle-ios, 
bo-ier, cre-ier, fu-ior, ma-ior, ra-ion, în-doa-ie, do-uă, no-uă, ro-uă etc. 


Notă. asilabic final, care arată că sunetul consonantic precedent este palatalizat, formează 
silabă cu vocala anterioară consoanei: oa-meni, lă-că-tuşi, vezi, mari etc. 


6. Consoana situată între două vocale, între un diftong sau un triftong şi o 
vocală, ori între doi diftongi, intră la silaba următoare: bu-ni-că, a-poi, doi-nă, 
tai-că, ie-pu-roai-că, lu-poai-că, floa-re etc. 


Nota 1. Deoarece grupurile de litere ch, gh urmate de e sau de i notează cîte o singură 
consoană k’, g’, ele nu se despart la împărţirea în silabe: ve-che, ve-ghe, li-chior, u-re-che, a-chiu etc. 


Nota 2. Această regulă este valabilă şi pentru cuvintele cu litera x intervocalic, care, deşi 
notează un grup de două consoane [ks] sau [gz], reprezintă o unitate grafică: a-xă, bo-xă, e-xact, 
e-xa-ge-ra, e-xe-cu-tiv. 


Dacă litera x este urmată de o altă consoană, ea trece la silaba precedentă, 
iar consoana următoare trece la altă silabă: ex-ca-va-tor, ex-po-nent, tex-tu-al. 


7. In grupurile de două consoane intervocalice, prima trece la silaba 
dinainte, iar cealaltă la silaba următoare: ac-cent, al-bi-nă, ar-tă, as-cult, 
băr-bă-teş-te, crean-gă, ir-lan-dez, măs-lui, mier-lă, mus-ta-ţă, pas-tă, toam-nă, 
un-dă etc. 


Notă. Excepţie fac grupurile biconsonantice formate dintr-o oclusivă (b, c, d, g, h, p, t) sau o 
constrictivă labială (f v) urmate de lichidele l sau r care trec la silaba următoare: a-tlet, du-blu, ta-blă, 
i-cre, li-vret, ca-dru, a-ple-cat, a-gre-a-bil, ne-gru, sa-cru, su-flet, şo-fran, vi-dră, su-fle-ca, su-fra-ge-rie, 
ne-vred-nic etc. 


8. Dacă între două vocale se află trei sau mai multe consoane, prima trece de 
cele mai multe ori la silaba dinainte, iar celelalte la silaba următoare: ab-stract, 
as-pru, îm-pre-u-nă, cin-ste, is-pra-vă, în-gri-jit, ob-şti-me, san-gvin, nos-tru etc. 

Notă. Fac excepţie grupurile consonantice lpt, mpt, ct, cş, pt, ncş, nct, ndy, rct, rtf şi stm. Primele 
două consoane ale acestor grupuri trec la silaba anterioară, iar a treia aparţine silabei următoare: 
arc-tic, con-junc-ţi-e, punc-taj, somp-tu-os, sanc-ţi-u-ne, sfinc-şii, punc-ţi-e, jert-fi-re etc. 


În grupul rstn separarea se face după a treia consoană: virst-nic. 

Despărțirea se face înaintea întregului grup de litere cînd acesta notează o 
singură consoană, în neologisme neadaptate, ca tch = [c]: ke-tchup. 

Grupurile de litere sh, th, tsch, ts, tz din neologismele neadaptate complet la 
scrierea românească nu se despart: fla-shul, ca-thar-sis, jiu-ji-tsu, ki-tschul, 
kib-bu-tzuri. 

La împărţirea în silabe a compuselor sau a derivatelor cu prefixe nu se aplică 
regulile fonetice generale, ci se ţine seama de părţile componente ale cuvintelor, 
consoanelor intervocalice: dez-a-cord, alt-fel, cînd-va, într-a-ju-to-ra-re, dintr-un, 
opt-zeci, un-spre-zece, drept-unghi, port-a-vi-on, trans-port, unt-de-lemn etc. 

Silabaţia are o mare importanţă practică la scriere, deoarece trecerea unui 
cuvînt dintr-un rînd în altul se poate realiza numai după silabe întregi. Intrucît 
silaba reprezintă unitatea fonică minimă, ea nu poate fi divizată în alte părţi 
componente. De aceea cuvintele monosilabice (indiferent de lungimea lor) nu 
pot fi trecute dintr-un rînd în altul: chiar, corb, ochi, pom, trunchi, unchi, strîmt, 
şchiop, ştreang etc. 

Nu se divizează de asemenea abrevierile (O. N. U., U. TA.,a.c.,ş.a.m.d.), 
numeralele ordinale notate prin cifre plus -a sau -lea: a 3-a, al XX-lea. Se evită 
lăsarea sau trecerea în rînduri diferite a silabelor iniţiale şi, mai ales, finale 
constituite dintr-o singură vocală (a-pă, a-le-e, e-ră, gli-e, i-ni-mă, o-ră, am-bi-gu-u), 
a cuvintelor formate dintr-un singur sunet sau cele monosilabice care intră în 
componenţa grupurilor de cuvinte conjuncte: m-au (luat), ţi-am (spus). 

Nu se recomandă nici divizarea cuvintelor compuse în locul unde stă cratima. 


SEMNELE ORTOGRAFICE 


În scrierea actuală se folosesc următoarele semne ortografice: cratima 
sau liniuţa de unire, apostroful şi, în anumite împrejurări, punctul, 
bara şi linia de pauză (întrebuințate, cu excepţia apostrofului, şi ca semne 
de punctuație). 

Cratima sau liniuţa de unire (-) serveşte la legarea între ele a două sau 
mai multe cuvinte care se rostesc împreună. In această funcţie ea marchează 
grafic: 1) rostirea într-un diftong sau triftong a vocalei finale a unui cuvînt cu 
vocala iniţială a cuvîntului următor (de-o parte, cartea-i nouă); 2) dispariţia sau 
elidarea (suprimarea) uneia dintre cele două vocale (m-aş, n-am fost, într-adins, 
dintr-o); 3) alipirea unor cuvinte neaccentuate, cu sau fără includerea într-o 
silabă comună (din parte-mi, a-şi face, l-oi ajuta, veni-voi). Rostirea împreună 
este frecventă mai ales cînd cel puţin unul dintre cuvintele alăturate este 
monosilabic: un pronume neaccentuat, un verb auxiliar, o prepoziţie, un articol 
nehotărît sau adverbul negativ nu (s-a dus, într-o, nu-i acasă Ion ş. a.). 

Folosirea în scris a cratimei este uneori obligatorie, alteori facultativă. E 
obligatorie cînd cuvintele pe care le uneşte se rostesc întotdeauna împreună. De 
exemplu, între unele forme neaccentuate de dativ ale pronumelor personale 
sau reflexive şi forma de acuzativ o (ne-o spune, şi-o ia), la formele inversate ale 

verbelor însoţite sau nu de pronume (auzit-ai, făcîndu-li-se milă), la junctura 
formelor neaccentuate ale pronumelor personale sau reflexive şi ale verbelor 
auxiliare cu alte cuvinte pe care le însoțesc (te-a auzit, mi-i foame, l-am văzut, 
adă-i). Există însă situaţii cînd se poate alege între construcţia cu cratimă şi cea 
fără cratimă (nu am sau n-am, mă aşteaptă sau m-aşteaptă, de obicei sau 
de-obicei, pe aproape sau pe-aproape). Prima e specifică rostirii literare, a doua 
redă vorbirea cotidiană caracterizată printr-un tempo mai mult sau mai puţin 
rapid. 

Ca semn ortografic, cratima se mai foloseşte şi la scrierea unor derivate cu 
prefixe (ex-ministru, stră-străvechi) sau sufixe (rousseau-ism, C. E R.-ist), a unor 
cuvinte compuse (floarea-soarelui), a unor abrevieri (d-ta = dumneata, d-tale = 
dumitale, S-E = sud-est), precum şi la despărţirea cuvintelor în silabe (is-pra-vă, 
nos-tru), la separarea elementului formativ enclitic al numeralelor ordinale 
transcrise cu cifre romane sau arabe (secolul al XIX-lea, clasa a 9-a), la prepoziţia 
compusă de-a din componenţa locuţiunilor prepoziţionale şi adverbiale (de-a 
curmezişul, de-a gata, de-a baba-oarba). 

Cratima este folosită de asemenea în lucrări de lingvistică la notarea unor 
segmente izolate dintr-un cuvînt: a- — din alene, -aj — din limbaj, -va — din 
cîndva şi a unor forme pronominale şi verbale exclusiv conjuncte: pronumele 
mi-Cmi, -mi-), ti-(-ti, -ţi-), te-Cte, -te-), ne-(-ne, -ne-) ş. a, forma scurtă s- (-s, -s-) a 
verbului a fi. 

Notă. Se pune cratimă între toate silabele unui cuvînt sau ale unui enunţ scurt în situaţiile în 
care se reproduce pronunțarea sacadată, motivată de împrejurări afective sau obiective: „Tot stadionul 
scanda: «Ma-ra-do-na! Ma-ra-do-na!»*; Bolnavul are le-u-ce-mi-e. 

Apostroful (C) indică grafic căderea accidentală în rostire a unor sunete de 
la începutul, de la mijlocul sau de la sfîrşitul unui cuvînt: 'neața! în loc de bună 
dimineaţa!; dom'le! în loc de domnule!; Hai scoal”! în loc de Hai scoală! Apostroful 
poate marca de asemenea absenţa primelor cifre ale notaţiei unui an: Revoluţia 
de la '48 în loc de Revoluţia de la 1848. 

Ca semn ortografic, punctul (.) se foloseşte la abrevieri: a. c. (= anul curent), 
It.-col. (= locotenent-colonel), acad. (= academician), str. (= stradă), prof. 
(= profesor), C. E R. (= Căile Ferate Române), O. M. S. (= Organizaţia Mondială 
a Sănătăţii), I. (= Ion) Creangă ş. a. 

Se scriu fără punct simbolurile fizice, chimice, matematice, muzicale: 
F (= forţă), O (= oxigen), cos (= cosinus), pp (= pianissimo); abrevierile oficiale 
ale unităţilor de măsură: cm (= centimetru), ha (= hectar), kg (= kilogram), 
l (= litru), kwh (= kilowatt-oră); abrevierile compuse din litere iniţiale şi partea 
finală: dra, drei (= domnişoara, domnişoarei), cca (= circa), bd (= bulevard); 
simbolurile punctelor cardinale (E (= est), N (= nord), S (= sud), V (= vest)); 
abrevierile ce conţin fragmente de cuvinte (Telecom (= Telecomunicaţii), AGEPPI 
(= Agenţia pentru Protecţia Proprietății Intelectuale), TAROM (Transportul Aerian 
Român); abrevierile împrumutate din alte limbi, în care ele se folosesc fără 
punct: NATO, UNESCO, FIAT. 

Linia de pauză (—) se foloseşte la scrierea unor cuvinte compuse formate 
dintr-un termen simplu şi altul compus sau din doi termeni compuşi care se 
scriu fiecare cu cratimă: anglo—vest-german, sud-vest—nord-est. 


Notă. Uneori se admite şi folosirea cratimei în locul liniei de pauză (anglo-vest-german). 

Bara (/) se utilizează în prescurtarea prefixului contra- şi a cuvîntului care 
urmează după el: c/val (= contravaloare), c/exp. (= contraexpertiză), precum şi 
în abrevieri de felul: m/sec (= metru pe secundă), km/h (= kilometru pe oră). 


SCRIEREA CU MAJUSCULĂ 


Deşi diferă de la o limbă la alta, scrierea cu majusculă (literă mare) transmite 
o informaţie în plus faţă de cea cu minusculă (literă mică). In limba română, 
inițiala majusculă marchează în scris începutul unui enunţ, deosebeşte grafic 
substantivele proprii de cele comune, ajută la evidenţierea anumitor formule 
sau pronume de politeţe, abrevieri şi simboluri, poate avea diferite întrebuinţări 
stilistice. In cele ce urmează, ne vom limita doar la unele reguli privind scrierea 
cu iniţială majusculă. 

I 


1. Oricît de scurt ar fi un text, el începe în mod obligatoriu cu inițială 
majusculă: 
Aşa. Bun. Frumos. Să vedem ce facem mai departe. (|. Druţă) 


2. Conform acestei reguli, se scrie cu iniţială majusculă primul cuvînt al 
titlului sau al capitolului unui text, primul cuvînt care urmează după titlu, 
primul cuvînt al unei adrese (Profesorului Ion Moraru, Către asociaţia...), primul 
cuvînt al unei formule de adresare în vocativ la începutul unei scrisori (Scumpă 
mamă, lubiţi părinţi), primul cuvînt al notelor din subsolul paginii în textele 
ştiinţifice (Op. cit., Ibidem). 

3. Majuscula se foloseşte de asemenea după anumite semne de punctuație: 
punct, semnul întrebării, semnul exclamării, puncte de suspensie, două puncte. 


4. Este obligatorie marcarea cu iniţială majusculă a primului cuvînt după 
punct ca semn de punctuație, nu şi după punct ca semn ortografic (în abrevieri): 

Cerne un fum argintiu şi subţire pe acoperişul casei bătrîneşti. Fac focul şi vecinii 
din dreapta şi cei din stînga. Fumegă casele satului întreg... (I. Druţă) 

Pe la patru după-amiază am fost acasă. 


5. După celelalte semne de punctuație (semnul exclamării, semnul 
interogării, puncte de suspensie, două puncte) majuscula se foloseşte numai 
atunci cînd începe o nouă comunicare: 

Bravo, Filip! Ai facut o treabă grozavă. (A. Busuioc) 

Ce mai nou e pe acasă? Ce se mai aude-n sat? (L. Deleanu) 

Apoi unul a zis: „Acum hai să facem un monument iernii“. (S. Vangheli) 

Coloana dispare... Abia se mai aude de undeva, de printre văi toaca căru- 
telor... (I. Druţă) 

Dacă semnele de punctuație numite nu indică sfîrşitul unei idei, textul continuă 
cu literă mică: Duminicile biziiam la strană şi hîrşti! cîte-un colac! (I. Creangă) 

E bucurie mare: s-a întors un om (|. Druţă) 

— D-apu... măi tu Onache, măi... cum de te-o ajuns capu’?! (|. Druţă) 

Tot cu iniţială mică se scriu şi cuvintele autorului după vorbirea directă sau 
după un citat: 

— Incotro ţineţi calea, creştinilor? nu le dădu vornicul răgaz. (S. Lesnea) 

6. Ca excepţie, se scrie cu iniţială majusculă primul cuvînt al textului unei 
scrisori, al unei cereri sau al unui memoriu (deşi după formula de adresare se 
pune virgulă): 

Bădie Mihai, 

Ai plecat şi mata din Leşi, lăsînd în sufletul meu scîrbă şi amăreală. Ion Creangă 
către Mihai Eminescu) 

Domnule primar, 

Subsemnatul, Ion Doru, domiciliat în Chişinău... 


7. Se scrie, de obicei, cu iniţială majusculă primul cuvînt al fiecărui vers, 
fără a se ţine cont de punctuație. 

Nu ajunge, vream să zic, 

Să fii mare cu cel mic, 

Că puterea se adună 

Din toți micii împreună. (T. Arghezi) 

Mai drept ca mine e acest popor 

Ce ţine vatra ţării, nu se plimbă, 

Şi prețuit sau nu de-un impostor, 

Nu poate să existe fără limbă. (L. Lari) 

În poezia modernă însă această regulă poate să nu se respecte: 

Pe meleagul meu străbun 

calcă totul în picioare, 

lăudîndu-se cu-n tun 

că pot spulbera popoare. (N. Dabija) 


8. Se poate scrie cu iniţială majusculă orice cuvînt în cadrul unui text pentru 
a-i atribui o semnificaţie simbolică specifică: 

Şi cine / Au îndrăznit s-arunce-n noi cu aşa ruşine, / Ca să vedem Mărirea 
căzută-n înjosire / Şi Eroismul sacru plătit cu umilire? (V. Alecsandri) 


II 


Scrierea cu iniţială majusculă sau minusculă are rolul de a deosebi grafic 
numele proprii de cele comune. Deşi s-ar părea că regula este simplă 
(substantivele proprii se scriu cu iniţială majusculă, iar cele comune cu inițiala 
minusculă), aplicarea ei în practică este uneori dificilă. Ridică probleme, în 
primul rînd, substantivele proprii compuse. Nu totdeauna e clar dacă se scrie 
cu iniţială majusculă fiecare termen din componenţa lor (cu excepţia 
instrumentelor gramaticale — prepoziţii, conjuncţii, articole) sau numai primul 
termen (chiar dacă e instrument gramatical). 

Conform Normelor ortografice în vigoare există mai multe reguli în această 
privinţă. Astfel, se scriu cu majusculă: 


1. Numele de persoană (prenumele şi numele de familie), pseudonimele şi 
poreclele: Alexandra, Alexei, Anişoara, Corneliu, Ileana, Petrică, Viorel; Cazacu, 
Ciobanu, Grăjdieru, Păcuraru, Scobioală; Bostan, Buzilă, Dirlog, Ghebosu, Şchiopu, 
Tîncu, Păcală, Prislea ş. a. 

2. Numele proprii ce indică comunităţi întregi formate pe bază de rudenie 
(dinastii, clanuri ş. a.), folosite la plural: 

Erau, pe semne, nişte răfuieli străvechi ce se duceau cu veacurile, pentru că 

acum nimeni n-ar fi putut spune ce au Ciobanii cu Olarii şi de ce Ungurenii nu-i 
pot suferi pe Olari, iar Ciobanii pe Cărăbuşi. (I. Druţă) 

Strănepoţii Urecheştilor, Dragomireştilor, Movileştilor i-ar zice în versuri, 
în ode şi în proză. (Al. Russo) 

Rămineţi în umbră sfintă, Basarabi şi voi Muşatini, / Descălecători de ţară, 
dătători de legi şi datini. (M. Eminescu) 


3. Numele de persoană compuse ale căror elemente s-au contopit: Ababei, 
Barbăneagră, Cincilei, Delavrancea, Minăscurtă, Taievorbă ş. a. 


4. Numele proprii de personaje mitice şi religioase: Alah, Aghiuţă, Buda, 
Hristos, Dumnezeu, Domnul (cu sens de Dumnezeu), Iehova, Jupiter, Mesia, 
Mahomed, Miîntuitorul, Precista, Profetul, Scaraoţchi, Venera, Zeus s. a. 


5. Denumirile geografice simple: Anglia, Atena, Brazilia, Bucovina, Carpaţi, 
Călăraşi, Crimeea, Dardanele, Ecuador, Himalaia, Madagascar, Mexic, Tokio, 
Volintiri, Vulcăneşti ş. a. 


6. Denumirile simple de specii şi soiuri de plante şi animale folosite ca 
termeni ştiinţifici: Aurora (floarea-soarelui), Feteasca (viţă de vie), Victoria (roşii), 
Cardinal (viţă de vie) ş. a. 


7. Numele punctelor cardinale folosite ca toponime sau ca părţi componente 
ale acestora: Apus, Nord, Răsărit, Vest, Occident, Est, Sud-Vest ş. a.; Bălţi-Nord, 
Călăraşi-Sud ş. a. 

Şi nu mă-nvîrt cum vintul bate/ Din Răsărit sau din Apus. (P Zadnipru) 


Notă. În restul cazurilor numele punctelor cardinale se scriu cu literă mică: vînt de nord, sat din 
sudul republicii, partea de est a oraşului ş. a. 


8. Numele simple de aştri şi de constelații: Berbecul, Dragonul, Găinuşa, 
Lebăda, Marte, Mercur, Rarita, Saturn, Ţapul, Vărsătorul ş. a. 


Notă. Substantivele Lună, Pămînt, Soare se scriu cu majusculă în terminologia astronomică, 
fiind nume proprii de aştri. În limbajul obişnuit ele se scriu cu iniţială mică. 


9. Denumirile simple ale tuturor sărbătorilor: Arminden, Bobotează, Crăciun, 
Drăgaica, Moşi, Paşti, Rusalii, Sinziene ş. a. 

10. Denumirile simple ale produselor agricole şi industriale: Albina (maşină 
de găurit), Doina, Fluieraş (ţigări), Iarna (frigider), Codru (coniac), Vierul 
(tractor) ş. a. (în text se scriu între ghilimele). 

11. Numele de animale: Azor, Grivei, Bălaia, Duman, Joian, Joiana, Murgu, 
Plăvan, Rujana, Şargu, Zefir, Ursu, Lupu ş. a. 

12. Simbolurile elementelor chimice: C (= carbon), O (= oxigen), 
H (= hidrogen) ş. a. 

13. Simbolurile punctelor cardinale: E (= est), V (= vest), N (= nord), 
S (= sud), S-E (= sud-est) ş. a. 

14. Simbolurile unor unităţi de măsură: A (= amper), CP (= cal-putere), 
VA (= volt-amper) ş. a. 


15. Abrevierile formate din litere iniţiale: O.Z.N. (= obiect zburător 
neidentificat), EM.I. (= Fondul Monetar Internaţional), O.N.U. (= Organizaţia 

Naţiunilor Unite), M. S. (= Maiestatea sa), P S. S. (= Preasfinţia sa), N. B. (= nota 
bene = fii atent), P S. (= post-scriptum) ş. a. 


Notă. La unele formule de politeţe abreviate se scrie cu majusculă numai prima literă: D-lor (= Domniile 
lor), D-lui (= Domnia lui), D-sa (= Domnia sa), D-sale (= Domniei sale), D-ta (= Domnia ta), D-tale (= Domniei 
tale), Dv. (= Domnia voastră), Dvs. (= Domnia voastră), dar şi dvs., dv., d-voastră (= dumneavoastră). 


16. Denumirile geografice compuse (continente, ape, forme de relief etc.) 
şi teritorial-administrative (toate elementele componente, exceptind cuvintele 
auxiliare): Baurci-Moldoveni, Extremul Orient, Marea Britanie, Asia Mijlocie, 
Poiana de la Lac, Jora de Jos ş. a. 


17. Denumirile geografice compuse, în care termenul generic (alee, baltă, 
bulevard, chei, cîmpie, cale, deal, deltă, insulă, istm, mare, munte, ocean, pasaj, 
peninsulă, piaţă, podiş, rîu, sat, stat, ţară, vale, virf ş. a.), indiferent de poziţia pe 
care o ocupă, face corp cu celelalte elemente constitutive fiind concepute ca o 
singură unitate: Aleea Clasicilor (parc), Balta Albă, Codrii Cosminului, Dealul 
Crucii (str.), Dumbrava Roşie, Cheile Bicazului, Cîmpia Lipcanilor, Coasta de Azur, 
Arhipelagul Britanic, Insula Paştelui, Insula Şerpilor, Lacul Sărat, Peninsula 
Scandinavică, Piaţa Unirii Principatelor, Poiana Cunicea, Podul Înalt, Satu-Nou, 
Tara Românească, Valea Bîcului; Căuşeni-Gară, Bucovăţ-Sat, Bocancea-Schit, 
Copăceni-Deal, Broşteni-Vale ş. a. 


Notă. Cînd termenii generici nu fac parte organică din numele geografice, teritorial-ad- 
ministrative, ei se scriu cu iniţială mică: parcul La Izvor, piaţa Ovidiu, peninsula Florida, strimtoarea 
Bosfor, şoseaua Balcani ş. a. 


18. Denumirile astronomice compuse (toate elementele, cu excepţia 
cuvintelor auxiliare): Calea-Laptelui, Calea-Robilor, Carul-Mare, Ciobanul-cu-Oile, 
Cloşca-cu-Pui, Cîinele-Mare, Cornul-Caprei, Steaua Polară, Ursa-Mică ş. a. 


19. Denumirile compuse ale organelor şi organizaţiilor de stat şi politice, 
naţionale sau internaţionale, ale întreprinderilor şi instituţiilor, indiferent de 
natura şi importanţa lor: Federaţia Sindicală Mondială, Muzeul Republican de 
Arte, Academia Agricolă, Institutul de Cercetări în Domeniul Industriei Uşoare din 
Moldova, Camera Lorzilor, Camera Comunelor, Ministerul Afacerilor Interne, 
Organizaţia Internaţională a Muncii ş. a. 


Notă. Cînd denumirile conţin un nume propriu sau un nume simbolic, acesta se scrie cu 
iniţială majusculă şi se ia între ghilimele: Capela Corala sr la Universitatea Pedagogică de Stat 
„Ion Creangă“ din Chişinău, Fabrica de Încălţăminte „Zorile“ ş 


20. Denumirile compuse de sărbători (toate elementele, cu excepţia 
cuvintelor auxiliare): Anul Nou, Buna-Vestire, Duminica Mare, Patruzeci-de-Sfinţi, 
Ziua Independenţei, Ziua Internaţională a Copiilor ş. a. 


Notă: În denumirile compuse care încep cu o cifră, numele lunii se scrie cu iniţială majusculă: 
1 Mai, 1 Decembrie, 31 August ş. a. 


21. Denumirile de ordine, medalii, premii, distincţii şi titluri onorifice (ele 
se iau de obicei între ghilimele): „Meritul Militar“, „Pentru Vitejie“ „Meritul Civic“, 
„Ordinul Republicii“, „Meşter-Faur“, „Maestru al Literaturii“, „Maestru în Artă“, 
„Premiul de Stat al Republicii Moldova“ ş. a. 

III 


Se scriu cu iniţială majusculă la primul cuvînt (şi la altele numai cînd sînt 
nume proprii): 

1. Denumirile de monumente: Arcul de triumf, Biserica Adormirii Maicii 
Domnului, Coloana fără sfirşit, Masa tăcerii, Palatul poştelor, Poarta Brandeburg ş. a. 


2. Titlurile publicaţiilor periodice, ale operelor social-politice, literare, 
ştiinţifice, religioase etc.: Bugetul de stat al Republicii Moldova pe anul 2000, Decretul 
păcii, Regulamentul organic, Frunze de dor (nuvela), Capra cu trei iezi (poveste), 
Dacia literară (revistă), Se caută un paznic (film), Lacul lebedelor (balet) ş. a. 


3. Denumirile compuse de soiuri şi specii folosite ca termeni ştiinţifici (în 
literatura de specialitate): Coarnă neagră (viţă de vie), Galben moldovenesc 
(piersic), Marele alb (porcină), Brună letonă (bovină), Şasla muscat (viţă de vie), 
Roşie de stepă (bovină), Uriaşul sur (iepure) ş. a. 


4. Denumirile compuse ale mărcilor de produse industriale şi agricole: Flori 
de cîmp (săpun), Lapte-de-pasăre (bomboane), Roz de masă (vin) ş. a. 


5. Formulele de politeţe de tipul: Alteța sa (voastră), Domnia sa (ei, lui, ta, 
voastră), Excelența sa (ta, voastră), Maiestatea sa (ta, voastră), Preacuvioşia sa 
(ta, voastră), Preasfinţia sa (ta, voastră). 


Nota 1. În textele comunicatelor şi ale altor documente oficiale se scriu cu iniţială majusculă 
toate cuvintele din structura formelor de reverență: Inaltele Părţi Contractante. 

Nota 2. Nu se scriu cu iniţială majusculă pronumele de politeţe dumneata, dumneavoastră, 
dumnealui, dumneaei. 

IV 

Se scriu cu iniţială mică: 

1. Numele comune simple şi compuse care au la bază personaje literare sau 
folclorice folosite pentru tipizarea caracterelor omeneşti: donchihote, donjuan, 
gobseck, adonis, cicerone, harpagon, hercule, narcis, prometeu, mecena, pepelea ş. a. 


2. Numele de fiinţe mitice cînd se folosesc ca nume comune: drac, diavol, 
elf, nimfă, rusalie, satir, trol, zînă ş. a. 


3. Denumirile unor obiecte sau unităţi de măsură care au la bază un nume 
propriu (al inventatorului sau al creatorului lor): boicot, diesel, faeton, raglan, 
sandviş, savarină, stradivarius, ford, amper, ohm, röntgen, watt, weber ş. a. 


4. Numele unor obiecte denumite după oraşul sau ţara de origine: americă, 
astrahan, bengal, boston, bristol, cotnar, damasc, havană, niagară, olandă ş. a. 


5. Denumirile subdiviziunilor unor organizaţii, instituţii şi întreprinderi 
(servicii, secţii, sectoare etc.): laboratorul de fizică nucleară (al Institutului de 
Fizică Teoretică), catedra de romanistică (a Universităţii...), direcţia de transport 
(a Ministerului...) ş. a. 


6. Numele de popoare: chinez, bulgar, iugoslav, rus, englez, polonez, mongol, 
italian ş. a. 


7. Numele lunilor şi ale zilelor săptămînii: august, ianuarie, februarie, iunie, 
iulie; marţi, miercuri ş. a. 

8. Numele obiectelor de studiu: aritmetica, botanica, geografia, desenul, limba 
şi literatura română ş. a. 

9. Denumirile epocilor istorice, geografice: antichitate, capitalism, feudalism, 
socialism; mezozoic, paleozoic, cretaceu, paleolitic, perioada glaciară ş. a. 

10. Denumirile simple şi compuse ale funcţiilor de stat, bisericeşti, politice 
şi militare: arhiepiscop, cancelar, cardinal, consilier, deputat, domn (domnitor), 
general, han, împărat, mareşal, ministru, mitropolit, paşă, patriarh, preşedinte, 
rege, şah, secretar, senator, voievod, prim-ministru, prim-vicepreşedinte, ministru 
adjunct ş.a. 


38 GRAMATICA UZUALĂ A LIMBII ROMÂNE 


NOŢIUNI GENERALE 


Morfologia este o disciplină lingvistică (parte componentă a gramaticii) 
care studiază modificările formale, flexiunea, caracteristicile gramaticale, 
posibilităţile de variere ale cuvîntului (ca unitate ontologică a limbii şi ca element 
al sistemului lexical) pentru a exprima raporturile asociative (paradigmatice) 
dintre diferitele sale forme (aşa-numitele logoforme). 

Pentru morfologie cuvîntul este, în primul rînd, un sistem de logoforme ce 
reflectă un complex de sensuri gramaticale. Astfel, logoformele admir, admiri, 
admiră, admirăm, admirati, admiră, forme flexionare ale cuvîntului a admira, 
păstrînd intact sensul lexical al acestuia, exprimă diferite sensuri gramaticale. 
Chiar dacă sensul lexical al lexemului a admira nu este cunoscut pentru toţi, el 
poate fi lesne găsit în dicţionare. Insă dicționarele explicative nu conţin toate 
informaţiile necesare pentru a caracteriza orice logoformă a unui cuvînt (lexem). 
Ele nu înregistrează verbe la perfectul simplu, pers. a III-a, plural, substantive 
la numărul singular, cazul dativ, forma nehotărită, adjective feminine la plural, 
cazul genitiv etc. Informaţiile acestea pot fi aflate numai din morfologie. 

Fiind biplan, nivelul morfologic ca şi cel lexical îşi organizează unităţile 
prin corelaţia dintre latura lor ideală (planul conţinutului) şi cea materială 
(planul expresiei). Planul conţinutului este constituit din totalitatea sensurilor 
(lexicale şi gramaticale), iar planul expresiei este conturat de mijloacele 
formale prin care sînt redate aceste sensuri. In şirul de logoforme verbale de 
mai sus elementele de expresie gramaticală sînt: -i, -ă, -ăm, -aţi, -ă, iar cele de 
conţinut gramatical — prezent, indicativ, pers. I—III, singular şi plural. 

De remarcat că numai unităţile planului expresiei se află în cîmpul 
observaţiei directe, pe cînd cele din planul conţinutului nu se văd cu ochiul, ele 
trebuie reconstituite prin anumite operaţii ale gîndirii. Astfel, în şirul de 
logoforme: luptam, biruiam, muream oricine poate observa că segmentul -am se 
repetă. Insă ceea ce exprimă acest segment este ascuns de privirea unui simplu 
observator. Numai cei ce au învăţat şi învaţă gramatica ştiu că -am este 
corespondentul material al sensului gramatical imperfect, pers. I sau a III-a. 
Morfologia, deci, studiază variatele corelaţii dintre sensurile gramaticale ale 
cuvintelor şi mijloacele prin care sînt exprimate ele. 

Printre noţiunile de bază ale morfologiei se numără: sensul gramatical, 
logoforma, paradigma, categoria gramaticală, partea de 
vorbire. În cele ce urmează ele vor fi examinate fiecare în parte. 


S TA gramatical 


Ca obiect de studiu al morfologiei, sensul gramatical reprezintă latura 
abstractă (de conţinut) a unui lexem. El însoţeşte în mod obligatoriu sensul 
lexical al acestuia şi se caracterizează prin regularitate, adică prin repetare 
regulată în diverse cuvinte omogene. Spre deosebire de sensul lexical, care este 
individual şi distinge net un cuvînt de altul, sensul gramatical este comun unei 
clase întregi de cuvinte. De exemplu, ceea ce reuneşte următoarele logoforme 
foarte îndepărtate ca sens lexical: aduc, adorm, aflu, birui, cuget, cînt, caut, chem, 
doinesc, găsesc, împart, înşel, învăţ, merg, muncesc, mor, ofer, pling, sper, strig este 
conţinutul lor gramatical comun, alcătuit din următoarele sensuri gramaticale: 
indicativ, prezent, persoana l, singular, diateza activă. 


MIJLOACELE DE EXPRIMARE A SENSURILOR GRAMATICALE 


Orice cuvînt este reprezentat la nivel morfologic (în planul expresiei) de un 
sistem de forme proprii, numite logoforme. Logoformele aceluiaşi cuvînt se 
reunesc prin identitatea sensului lexical şi se deosebesc prin diversele sensuri 
gramaticale pe care le exprimă. Bunăoară, seria de logoforme concurează, 
concura, concurase, concură exprimă acelaşi sens lexical „a lua parte la un 
concurs“, dar ele se deosebesc prin sensurile gramaticale: prezent — imperfect 
— mai mult ca perfect — perfect simplu, iar seria concuram, concurai, concura, 
concuram, concuraţi, concurau constă din logoforme care, pe lîngă sensul lexical 
comun, au şi un sens gramatical comun — imperfect, deşi se deosebesc prin alte 
sensuri gramaticale, cele de persoană şi număr. 

Logoforma este, aşadar, unitatea de expresie a nivelului morfologic, care 
constituie una din modificările regulate ale aceluiaşi lexem. Logoforma exprimă, 
de obicei, un complex de sensuri gramaticale (v. exemplele de mai sus), dar poate 
fi şi purtătoarea unui singur sens gramatical (cuvintele neflexibile: aseară, deci, 
mîine, devreme, tîrziu etc. sînt considerate logoforme cu raport de unu la unu 
între conţinut şi expresie). Pe lîngă aceasta, logoforma păstrează sensul abstract 
al părţii de vorbire din care face parte lexemul pe care-l reprezintă. Astfel, seriile 
de logoforme: 1) masă, masa, mesei, mesele, meselor; 2) bogată, bogata, bogatele, 
bogatelor; 3) lucrez, lucrează, lucrase, lucra se deosebesc, în primul rînd, prin faptul 
că ţin de clase morfologice diferite (substantiv, adjectiv, verb). Fiecare dintre aceste 
serii de logoforme, pe lîngă sensul lexical (sememul) comun, păstrează respectiv 
şi sensul abstract (numit categorial) de „obiect“, „calitate“, „proces“, propriu 
claselor morfologice din care fac parte. Sensul categorial, fiind abstract şi general, 
nu este actualizat în cadrul logoformei printr-o anumită unitate de expresie, pe 

cînd sensurile lexicale şi cele gramaticale sînt exprimate prin unităţi distincte ale 
expresiei. Acestea sînt morfemele (prefix, rădăcină, sufix — pentru 
semantica lexicală şi sufix gramatical sau desinenţă — pentru 
semantica morfologică). Prefixul, sufixul şi desinenţa se mai numesc afixe. 

Rădăcina este segmentul (indivizibil în unităţi similare mai mici) comun 
pentru o familie de cuvinte, adică pentru cuvintele înrudite. Este purtătoarea 
sensului lexical şi are întotdeauna realizare pozitivă: copil, copil-ul, copil-ului, 
copil-aş etc. 

Prefixul este un segment afixal plasat înaintea rădăcinii. Rolul lui de 
bază este cel derivatologic, adică de formare a cuvintelor. De aceea prefixului i se 
conferă, de obicei, valoare lexicală: a în-noda, a dez-noda, a con-lucra, a de-veni. 
Uneori însă prefixele contribuie şi la exprimarea anumitor sensuri gramaticale 
(de ex.: gradul superlativ: arhi-plin, extra-fin, hiper-tensiv, ultra-modern). 

Sufixul este un segment afixal plasat după rădăcină. Spre deosebire de 
prefixe, care nu sînt susceptibile de a exprima sensuri gramaticale, sufixele 
exprimă în egală măsură atît sensuri lexicale, cît şi sensuri gramaticale. Există, 
de aceea, sufixe de două feluri: lexicale şi gramaticale. Sufixele lexicale servesc 
la formarea cuvintelor noi (a gaz-ifica, a ideal-iza, lucr-ător, frumuşic-ă), iar 
cele gramaticale, la modificări în cadrul sistemului de logoforme ale părţilor de 
vorbire (lucr-ez, iub-esc, hotăr-ăsc, bău-răm). 

Desinenţa este un afix gramatical prin excelenţă. Ea exprimă numai 
sensuri gramaticale. Spre deosebire de rădăcină, desinenţa poate avea realizare 
negativă (zero). Desinenţa se deosebeşte de celelalte elemente componente ale 
unui cuvînt, deoarece se detaşează net de tema pe lîngă care stă (dacă stă). 
Celelalte elemente componente — prefixul, rădăcina şi sufixul — fac parte din 
temă şi exprimă împreună sensul lexical, comun pentru toate logoformele 
paradigmei cuvîntului. Modificările formale ale cuvîntului realizate cu ajutorul 
sufixelor gramaticale şi al desinenţelor poartă numele de flexiune externă, 
iar cele realizate prin varierea rădăcinii, prin alternanţa sunetelor poartă numele 
de flexiune internă. 


Notă. Pentru denumirea mijloacelor de exprimare a sensurilor gramaticale se foloseşte 
termenul morf. Morful reprezintă un segment de expresie, indivizibil în alte unităţi semnificative mai 
mici, cu ajutorul căruia se exprimă numai sensuri gramaticale. În logoformele tînăr/ Ø, tiner/i, tînăr/ă, 
tiner/e, elementele finale izolate prin bare sînt morfe, adică elemente din planul expresiei, care 
exprimă sensurile gramaticale de gen şi număr. În acest sens morful se deosebeşte de morfem, care 
este o unitate bilaterală (atît de expresie, cât şi de conţinut). Morfele pot fi segmentale (sufixele, 
desinenţa şi cuvintele auxiliare), nesegmentale (desinenţa zero, de exemplu) şi suprasegmentale 
(accentul şi intonaţia). Alternanta sunetelor este un fenomen morfologic şi fonologic totodată. De 
aceea elementele expresiei cu ajutorul cărora se realizează acest fenomen se numesc morfoneme. 


Logoformele cuvîntului pot fi analitice şi sintetice. Analitice sînt 
logoformele care realizează semantica gramaticală printr-o structură complexă 
(un element-bază şi un element auxiliar), în care modificarea elementu- 
lui-bază are loc concomitent cu modificarea elementului auxiliar. Elementul 
auxiliar nu face parte din corpul cuvîntului, ci se plasează lîngă acesta (am 
cîntat, voi cînta, voi fi cîntat, cîntat-am etc.). Sintetice se numesc logoformele 
care realizează semantica gramaticală prin modificări în cadrul aceluiaşi cuvînt 
(lucrez, lucrăm, lucrai, lucrasem ş. a.). 

Totalitatea logoformelor constituie paradigma cuvîntului. Paradigmele 

pot fi particulare şi complete. Sistemul de logoforme, care exprimă un 
sens gramatical comun, formează o paradigmă particulară. Astfel, logoformele 
lucrez, lucrezi, lucrează, lucrăm, lucraţi, lucrează exprimă toate acelaşi sens: timpul 
prezent al verbului a lucra. Paradigma completă a unui cuvînt este alcătuită din 
totalitatea unor astfel de paradigme particulare. Paradigma completă a unui 
cuvînt ce ţine de clasa verbului va fi alcătuită din 86 de logoforme (numai la 
diateza activă). Deci, cuvîntul e privit în morfologie ca o totalitate de logoforme, 
care exprimă cu diferite mijloace (sufixe, desinenţe, alternanţa sunetelor, accent, 
elemente auxiliare) diferite categorii gramaticale. 


CATEGORIA GRAMATICALĂ 


Categoria gramaticală constituie un sistem de sensuri gramaticale (cel puţin 
două), care se află în raport opoziţional, adică diferă în cadrul unei baze comune. 
Deci, nu orice deosebire dintre formele unui cuvînt constituie o categorie 
gramaticală, ci numai acelea care intră în raport de reciprocitate cu elementele 
din planul opus. 

De exemplu, clasa verbelor în -a se distinge sub aspect formal de cea a 
verbelor în -i. Dar distincţia aceasta nu se bazează pe un raport de conţinut 
(gramatical). De aceea nu există o categorie gramaticală a conjugării. Pe de 
altă parte, substantivele abstracte se deosebesc de cele concrete sub aspectul 
conţinutului, dar, deoarece această distincţie nu este marcată prin nici un fel de 
mijloace formale specifice, nu se poate vorbi de o categorie morfologică nici în 
acest caz. În situaţie similară se află şi aspectul verbal în limba română. Cu 
toate că ea poate exprima diverse sensuri aspectuale (de perfectiv, imperfectiv, 
durativ, momentan), acestea sînt exprimate, de regulă, prin mijloace lexicale, 
nu printr-un sistem organizat de logoforme. 

Din această cauză categoria gramaticală a aspectului, caracteristică, de 
exemplu, pentru limba rusă, nu există în limba română. Articolele însă, hotărît 
şi nehotărit, pot fi reunite în categoria determinării, deoarece elementele de 
conţinut sînt corelative cu elemente specifice de expresie: un / o, unui / unei, 
nişte / unor sînt morfeme ce exprimă sensul gramatical de nehotăriît, şi 
-l/-a, -i/-le, -lui/-ei sînt morfeme ce exprimă sensul gramatical de hotărît. 


Notă. Categoria determinării, despre care se vorbeşte deja în unele lucrări de specialitate, nu 
are încă un statut general recunoscut de categorie morfologică. Gramaticile existente consideră 
conceptul determinării ca entitate sintactică, specifică pentru relaţiile dintre elementele subordonate 
şi cele regente. Determinarea minimă, paradigmatică, adică organizată într-un sistem de logoforme 
opoziţionale (hotărît/nehotărît) continuă să fie dizolvată în clasa morfologică a articolului, al cărui 
statut de parte de vorbire este însă discutabil. 


Unanim recunoscute şi relativ bine studiate sînt următoarele categorii 
gramaticale: gen, număr, caz, grade de comparaţie, mod, timp, 
persoană, diateză. In funcţie de posibilitatea limbii de a exprima sensurile 
gramaticale prin serii de logoforme (adică prin mijloace morfologice) sau prin 
cuvinte (adică prin mijloace lexicale), categoriile gramaticale se împart în 
categorii flexionare şi clasificatoare. Sînt flexionare categoriile 
gramaticale care dispun în planul expresiei de serii de logoforme opoziţionale: 
de gen, număr şi caz (la adjective), de caz (la pronume şi substantive), 

de grad de comparaţie (la adjective şi la adverbe), de diateză, mod, 
timp, persoană, număr (a verbe). Clasificatoare sînt categoriile 
gramaticale exprimate prin cuvinte diferite: genul la substantive, numărul 
la pronume, aspectul la verbe. 

Unele dintre aceste categorii sînt comune pentru mai multe clase de cuvinte, 
altele sînt specifice exclusiv pentru anumite clase. Astfel, numărul şi cazul 
sînt comune pentru clasa numelui (adică pentru substantive, adjective, pronume 
şi numerale). Numărul (sporadic, şi genul) sînt proprii şi verbului. 

Gradele de comparaţie caracterizează adjectivul şi adverbul, persoa- 
na — pronumele (unele clase) şi verbul (modurile personale). 

Categoria determinării este specifică pentru clasa morfologică a 
substantivului. Diateza, modul şi timpul sînt caracteristice în exclusivitate 
clasei verbului. 


PĂRŢILE DE VORBIRE 


Fiecare cuvînt din vocabularul limbii este susceptibil de a exprima doar 
sensuri gramaticale ce ţin de anumite categorii gramaticale din cele examinate 
mai sus. De exemplu, logoformele pereții şi casei conţin morfeme ce exprimă 
genul, numărul, cazul, determinarea, iar lucrează şi cîntă — morfeme ce exprimă 
diateza, modul, timpul, persoana. Are loc aşa-zisa „specializare“ gramaticală a 
cuvintelor, care le asigură un anumit loc în procesul de comunicare. După cum 
s-a menţionat în lucrările de specialitate, această specializare gramaticală nu 
are caracter individual, ea cuprinde clase întregi de cuvinte. Repartizarea 
cuvintelor în clase cu trăsături semantice, morfologice şi sintactice omogene 
este cunoscută gramaticii de la primii ei paşi. Indiferent de criteriile de repartizare 
şi de termenii folosiţi pentru denumirea acestui fenomen, conceptului respectiv 
(parte de vorbire) i-a fost rezervat un loc central în gramaticile de diferite tipuri. 

S-a constatat de la bun început că părţile de vorbire nu totdeauna corespund 
realităţilor pe care le semnifică. Aceeaşi realitate poate fi exprimată prin cuvinte 
ce ţin de diferite clase morfologice şi realităţi diferite sînt denumite prin cuvinte 
ce ţin de aceeaşi clasă morfologică. De exemplu, calitatea poate fi exprimată 
prin cuvinte din clasa adjectivului (cald, abil, trist, alb) şi din clasa substantivului 
(căldură, abilitate, tristeţe, albul), acţiunea poate fi exprimată prin cuvinte din 
clasa verbului (a iubi, a intra, a ride, a plînge) şi a substantivului (iubire, intrare, 
ris, plins). 

Pe de altă parte, din aceeaşi clasă morfologică fac parte cuvinte cu sensuri 
lexicale complet diferite (noapte şi zi, lumină şi întuneric, bucurie şi durere, dragoste 
şi ură), iar cuvintele înrudite semantic (înălțime, înalt, a înălța; frumuseţe, frumos, 
a înfrumuseţa) se includ în clase diferite. 

Există trei criterii de clasificare a lexemelor în părţi de vorbire: criteriul 
semantic, criteriul morfologic (formal) şi criteriul sintactic (funcţional). Deşi 
cele trei criterii se află în raport complementar, preponderent este considerat 
totuşi criteriul semantic, care determină sensul categorial de clasă: „obiect“, 
„proces“, „semn al obiectului“, „semn al procesului“ (semn al semnului), care 
stau la baza divizării lexicului în clase relativ unitare. 

Criteriul semantic exprimă, pe de o parte, raportul cuvintelor faţă de 


MORFOLOGIA 43 


realitatea obiectivă, adică faţă de substanţa concretă reflectată de ele, iar, pe de 
altă parte, faţă de realitatea noţională, adică faţă de redarea unei noţiuni prin 
intermediul gîndirii. 

După cum s-a arătat foarte explicit şi convingător în lucrările de specialitate, 
din punct de vedere logic numai cuvintele incluse în clasa substantivului exprimă 
noţiuni, adică entităţi ale gîndirii. Cele din clasa adjectivului, verbului şi 
adverbului nu exprimă noţiuni, ci diverse caracteristici ale noţiunilor respective. 
Adică, sensul categorial „obiect“ (entitate) este caracteristic numai pentru 
unităţile din clasa substantivului şi implicit ale pronumelui, pe cînd pentru clasa 
adjectivului este caracteristic sensul categorial „semn al obiectului“ (în 
terminologia tradiţională „calitate“, „însuşire“), pentru cuvintele din clasa 
verbului — sensul categorial „proces“ (acţiune, stare prezentată ca proces), 
pentru cuvintele din clasa adverbului — sensul categorial „semn al procesului“. 
Cu excepţia substantivului, considerat ca exprimînd un sens primar, celelalte 
părţi de vorbire exprimă sensuri secundare, adică dependente de substantiv, pe 
care îl determină într-un fel sau altul. In enunţul Omul voinic merge repede, 
lexemul omul exprimă noţiunea care se află în legătură directă cu „obiectul“ 
respectiv real; lexemul voinic completează această noţiune din punctul de vedere 
al „calităţii“, merge — din punctul de vedere al „acţiunii“ înfăptuite; repede — 
din punctul de vedere al „modului de desfăşurare“ a acestei acţiuni. Deci, voinic, 
merge, repede determină semantic aceeaşi entitate, exprimată de logoforma omul, 
care în anumite condiţii contextuale poate fi substituită prin logoforma el 
(pronume). In acest mic enunţ îşi află locul cîte un exponent din cinci clase 
morfologice: a substantivului sau a pronumelui (omul, el), a adjectivului (voinic), 
a verbului (merge) şi a adverbului (repede), care reflectă două tipuri de sens: 
categorial şi lexical concret. 

Completind enunţul de mai sus, căpătăm un altul (dezvoltat): Omul voinic 
merge repede la deal, iar la vale şi mai şi, în care atestăm apariţia elementelor la, 
iar, şi, ce nu mai determină noţiunea în cauză, ci sînt elemente de legătură în 
conexiunea sintagmatică, adică sînt segmente relaţionale (numite instrumente 
gramaticale) — prepoziţia şi conjuncţia. De aceeaşi natură sînt şi lexemele vai!, 
of!, ah! ş. a., care ar putea să completeze în continuare enunţul examinat. Ţinînd 
de clasa interjecţiei, ele nu au nici sens categorial, nici sens lexical. 

Aşadar, pe baza criteriului semantic lexemele se organizează în clase 
semnificative (autosemantice) şi nesemnificative (sinsemantice). 
Părţile de vorbire autosemantice cuprind cuvinte care au în planul conţinutului 
sens categorial şi sens lexical concret: substantive, adjective, verbe, adverbe şi 
numerale. Clasele sinsemantice cuprind cuvintele ce nu au sens categorial 
noţional şi nici sens lexical concret. Ele au un sens de relaţie. E vorba de prepoziţie 
şi conjuncţie. 

Din acest punct de vedere, o situaţie aparte ocupă pronumele, care nu are 
sens lexical concret, deci nu poate exprima noţiuni, dar exprimă implicit sens 
categorial de „obiect“, fiind un substitut al substantivului. 

Conform criteriului semantic, clasa substantivului deţine, aşadar, o poziţie 
dominantă în sistemul părţilor de vorbire. Celelalte părţi de vorbire depind de 
substantiv, determinîndu-l şi completîndu-l. S-ar putea afirma că nici interjecţiile 
nu au sens lexical, deoarece ele nu denumesc, ci doar sugerează existenţa 
senzaţiilor, sentimentelor, stărilor sufleteşti etc. 

Criteriul morfologic constituie punctul de reper pentru organizarea 
paradigmatică a clasei în sistemul părţilor de vorbire. Conform acestui criteriu, 
fac parte dintr-o clasă morfologică unităţile lexicale (lexemele) susceptibile de 
a exprima un anumit complex de sensuri gramaticale, fapt ce le imprimă aceeaşi 
configuraţie flexionară. De exemplu, logoformele de tipul patria, geamului, 
fraţilor, omului, icoanele, respect fac parte din aceeaşi clasă (a substantivului), 
deoarece exprimă categoriile gramaticale de gen, număr, caz, determinare. 
Seria de logoforme merg, am fost, venisem, iubeam, vrăjii, aş face, o fi fiind, să 
cînte etc. ţine de clasa verbului, deoarece exprimă alt complex de categorii 
gramaticale: diateză, mod, timp, persoană, număr. Paradigmele 
verbului sînt evident distincte de cele ale substantivului. 

Din punctul de vedere al posibilităţii de exprimare a sensurilor gramaticale, 
părţile de vorbire se împart în flexibile şi neflexibile. Flexibile sînt clasele de 
cuvinte care îşi modifică forma (păstrîndu-şi intact sensul lexical) în raport cu 
categoriile gramaticale specifice: substantivul, adjectivul, pronumele, numeralul 
şi verbul. Neflexibile sînt clasele de cuvinte care nu-şi modifică forma (adverbul, 
prepoziţia, conjuncţia şi interjecţia). 

Criteriul funcţional vizează rolul lexemelor în propoziţie, adică 
comportamentul lor în conexiunea sintagmatică, precum şi posibilităţile lor 
combinatorii. Conform criteriului dat, într-o clasă sînt incluse cuvintele care se 
comportă identic în contexte similare, adică au funcţii sintactice omogene. Din 
acest punct de vedere, materialul lexical se grupează în clase de cuvinte cu 
funcţie sintactică în propoziţie (ele reprezintă părţile de propoziţie) şi clase de 
cuvinte fără funcţie sintactică propriu-zisă (acestea nu reprezintă părţi de 
propoziţie), dar care servesc la stabilirea diferitelor tipuri de relaţii dintre părţile 
de propoziţie sau dintre propoziţii. Din primul grup fac parte clasele de cuvinte 
autosemantice (substantivul, adjectivul, pronumele, numeralul, verbul, 
adverbul), iar din cel de al doilea — cele sinsemantice (prepoziţia şi conjuncţia). 

In afara acestei clasificări rămîn cuvintele din clasa interjecţiei, care, de 
obicei, nu pot avea nici funcţie sintactică, nici rol relaţional, deoarece ele, de 
fapt, nu se încadrează în propoziţie, fiind de cele mai multe ori o expresie 
redundantă a conţinutului acesteia în conexiunea sintagmatică (excepţie: 
interjecţiile integrate în propoziţie). De exemplu, în Of, mă doare! interjecţia of 
exprimă acelaşi conţinut ca şi mă doare, deci i-ar putea prelua rolul comunicativ. 
De aceea cuvintele din clasa interjecţiei sînt considerate substitute ale enunţurilor. 

După cum se poate constata din cele menţionate mai sus, nici unul dintre 
criteriile examinate, luat aparte, nu este suficient în problema clasificării 
cuvintelor în părţi de vorbire. Numai completindu-se reciproc ele asigură o soluţie 
definitorie în această problemă. 

Aşadar, părţile de vorbire reprezintă clase de cuvinte ce au o comunitate 
semantică, un inventar de categorii gramaticale specifice şi vecinătăţi (ocurenţe) 
omogene în aceleaşi tipuri de contexte. 

Din această perspectivă în limba română există nouă părţi de vorbire: 
substantivul, adjectivul, verbul, adverbul, numeralul, pronumele, prepoziţia, 
conjuncţia şi interjecţia. Nucleul sistemului este constituit din părţile de vorbire 
autosemantice (primele cinci), iar periferia lui — din părţile de vorbire 
sinsemantice. 

Cuvintele din clasa substantivului exprimă noţiuni. Sensurile (sememele) 
lor includ, de regulă, două tipuri de seme: seme lexicale concrete şi semul 
categorial „obiect“. Organizarea paradigmatică a logoformelor substantivului 
este conformă cu modificările formale impuse de categoriile gramaticale de 
gen, număr, caz şi determinare, rolul definitoriu revenind cazului. Funcţia 
sintactică primară a cuvintelor din această clasă e cea de subiect, vecinătatea 
contextuală proximă este, de regulă, un lexem din clasa adjectivului. 

Cuvintele din clasa adjectivului completează conţinutul noţional al 
lexemelor din clasa precedentă. Sensurile lor includ seme lexicale concrete şi 
semul categorial „semn al obiectului“. Logoformele adjectivului sînt susceptibile 
de a exprima categoriile gramaticale de gen, număr, caz şi grad de comparaţie. 
Are funcţia primară de atribut şi un context specific — vecinătatea lexemelor 
din clasa substantivului. 

Clasa verbului cuprinde cuvinte care se caracterizează prin seme lexicale 
şi semul categorial „proces“. Logoformele verbale reflectă categoriile gramaticale 
de diateză, mod, timp, persoană şi număr. Preponderentă în organizarea 
paradigmatică a verbului este categoria timpului. Funcţia sintactică primară 
— predicat, iar vecinătatea — lexeme din clasa adverbului. 

Clasa adverbului cuprinde cuvinte al căror conţinut semantic include seme 
lexicale concrete şi semul categorial „semn al procesului“. Cuvintele din această 
clasă manifestă indiferenţă faţă de categoriile gramaticale (cu excepţia gradelor 
de comparaţie) şi de aceea sînt neflexibile. Funcţia sintactică primară este cea 
de complement şi apare în vecinătate contextuală cu verbul. 

Numeralul reprezintă o clasă de cuvinte care exprimă sens lexical concret 
şi sensul categorial „cantitate“. Modificările formale nu sînt regulate pentru 
toate logoformele din această clasă. Funcţia sintactică depinde de poziţia 
contextuală a numeralelor, care poate fi echivalentă cu cea a cuvintelor din 
clasa substantivului, adjectivului şi uneori a adverbului. 

Clasa pronumelui include lexeme ce nu au sens lexical concret, dar exprimă 
indirect semul categorial „obiect“, supunîndu-se cerinţelor de clasă ale 
substantivului. 

Prepoziţia este o clasă de cuvinte sinsemantice şi neflexibile. Menirea 
cuvintelor din această clasă este de a efectua legătura dintre segmente în cadrul 
unor reuniuni sintactice de proporţii mici (enunţuri). 

Conjuncţia este o clasă care constă tot din cuvinte sinsemantice şi neflexibile, 
dar care, spre deosebire de prepoziţie, exprimă raporturi dintre segmente şi în 
cadrul unor reuniuni sintactice de proporţii mai mari (fraze). Cuvintele din 
ultimele două clase sînt elemente de relaţie. 

Interjecţia, fiind un echivalent funcţional al propoziției, are, după cum s-a 
menţionat mai sus, un statut aparte în sistemul părţilor de vorbire. 


Notă. Articolul, în majoritatea lucrărilor de gramatică, este tratat ca parte de vorbire auxiliară 
de sine stătătoare, care însoţeşte un substantiv şi serveşte la marcarea categoriilor morfologice ale 
acestuia. 

În studiile mai recente însă articolul nu mai este interpretat ca o clasă morfologică de sine 
stătătoare. El este examinat la părţile de vorbire pe care le caracterizează şi în cadrul acelor categorii 
morfologice a căror marcă formală este. Această dispersare a articolului se explică prin faptul că 
unităţile care-l constituie sînt eterogene din punct de vedere semantic şi funcţional şi prin faptul că 
semnificaţia lor nu poate fi sesizată independent de partea de vorbire pe care o însoțesc. 

Astfel, articolul hotărît şi cel nehotărît funcţionează ca morfe ale numărului, cazului şi determinării 
minime la substantiv. Iar articolul posesiv (genitival) serveşte la diferenţierea cazului genitiv de 
dativ. Cît priveşte articolul demonstrativ (adjectival), el face legătura între adjectiv şi substantivul 
determinat, acordîndu-se cu acesta în gen, număr şi caz. 

Prin urmare, luîndu-se în consideraţie lipsa de omogenitate semantică şi pierderea independenţei 
funcţionale, în lucrarea de faţă articolul va fi examinat ca indice al categoriilor morfologice respective, 
nu ca o clasă de cuvinte aparte. 

Cu toate acestea, este raţional ca aici să fie prezentate în ansamblu toate tipurile de articole 
proprii limbii române (cel puţin într-un tabel sinoptic ca cel ce urmează). 

În limba română se disting următoarele tipuri de articole morfe. 

1) Articolul nehotărît (proclitic) 


masculin feminin 
Cazul 
singular plural singular plural 
N.-A. un (frate) nişte (fraţi) o (copilă) nişte (copile) 
G.-D. unui (frate) unor (fraţi) unei (copile) unor (copile) 


2) Articolul hotărît (enclitic) * 


masculin feminin 
Cazul 
singular plural singular plural 
N.-A. -l,-le,-a 
(pomul, mun- | -i (Pomi, munții, -a (pădurea) -le (pădurile) 

tele, popa) popii) 
G.-D. -lui,-i (po- 

mului, mun- -lor (pomilor, -i (pădurii) -lor (pădurilor) 

telui, popii) munţilor, popilor) 


3) Articolul posesiv (genitival) 


masculin feminin 
Cazul 
singular plural singular plural 
N.-A. al ai a ale 
G.-D. — alor — alor 


4) Articolul demonstrativ (adjectival) 


masculin feminin 
Cazul 
singular plural singular plural 
N.-A. cel cei cea cele 
G.-D. celui celor celei celor 


* Pe lîngă numele proprii de persoană şi pe lîngă unele substantive comune nearticulabile 
enclitic, articolul la G.-D. lui este aşezat înaintea acestora (lui Vasile, lui vodă etc.). 


Cl zisul 


Substantivul este partea de vorbire autosemantică, flexibilă, care 
desemnează obiecte în sens larg. In gramatică, la fel ca şi în logică, noţiunea de 
obiect se defineşte ca o entitate autonomă. Ea cuprinde nu numai corpurile 
fizice, ci şi diferite entităţi abstracte concepute de conştiinţa umană ca avînd 
existenţă de sine stătătoare. Datorită acestui fapt, substantivele pot semnifica 
lucruri (plug, potcoavă, stîncă, şcoală), fiinţe (boboc, copil, lup, vulpe), plante 
(brad, cînepă, fag, tei), substanţe (aramă, făină, miere, plumb), ansambluri de 
obiecte (stîncărie, studențime, tineret), unităţi de timp (an, dimineaţă, lună, vară), 
evenimente (grevă, luptă, răscoală, spectacol), acţiuni (recoltare, risipire, spargere), 
stări (prosperitate, tristețe, trîndăvie), relaţii (apartenenţă, dependenţă), însuşiri 
(bunătate, sensibilitate, prudenţă) etc. 

Categoriile morfologice specifice substantivului sînt: numărul, cazul şi 
determinarea minimală. 

Genul la substantiv este o categorie clasificatoare. Substantivele nu au forme 
diferite de gen. Pe baza genului ele se împart în trei clase flexionare. 

In propoziţie, substantivul poate îndeplini toate funcţiile sintactice. Unele 
dintre acestea sînt specifice (primare), iar altele — nespecifice (secundare) pentru 
această clasă morfologică. 

În funcţiile sintactice primare se manifestă plenar toate caracteristicile semantice 
şi morfologice ale clasei date. Acestea sînt funcţiile de subiect, complement direct, 
complement indirect, complement de agent, complement sociativ, complement 
instrumental, complement de relaţie şi complement opoziţional. 

Funcţiile sintactice secundare ale substantivului sînt cele de atribut, nume 
predicativ, element predicativ suplimentar şi diferite complemente cir- 
cumstanţiale. În aceste funcţii, substantivul este privat de anumite proprietăţi 
categorial-semantice şi morfologice. De exemplu, în poziţia de atribut se 
neutralizează opoziţia de număr, uneori şi cea de determinare. Astfel, în grupul 
de cuvinte cîntec de leagăn substantivul leagăn poate fi folosit numai la singular, 
utilizarea formei de plural este exclusă. 


CLASIFICAREA LEXICO-SEMANTICĂ A SUBSTANTIVELOR 


Clasa substantivului cuprinde următoarele subclase corelative: 
1) substantive comune / proprii; 

2) substantive concrete / abstracte; 

3) substantive apelative / colective / nume de materie / unice; 
4) substantive animate / inanimate. 

SUBSTANTIVE COMUNE ŞI PROPRII 


Divizarea clasei substantivului în comune şi proprii are la bază criteriul 
semantic şi cel funcţional. În ceea ce priveşte aspectul semantic, substantivele 
comune dispun de o structură semantică complexă, care reflectă ansamblul de 
semne esenţiale ale obiectului denumit. De exemplu, cuvîntul casă numeşte 
obiectul respectiv, indicînd semnele lui distinctive („clădire servind ca locuinţă“). 
Din acest punct de vedere, substantivele proprii se caracterizează printr-o 
structură semantică mai săracă. Ele ne pot comunica doar cele mai generale 
date despre denotat. După numele propriu, de exemplu, putem să ne dăm seama 
că e vorba fie de o fiinţă umană, fie de o vietate, fie de o localitate. Numele de 
persoană ne poate furniza o anumită informaţie referitoare la apartenenţa 
naţională, la sex, la vîrstă etc. 

Particularităţile semantice ale acestor subclase determină şi specificul lor 
funcţional. Astfel, substantivele comune îndeplinesc două funcţii: 1) funcţia 
semnificativă, care constă în generalizarea şi reflectarea semnelor esenţiale 
distinctive ale denotatului şi 2) funcţia nominativă. Ele denumesc obiecte ce fac 
parte dintr-o clasă de acelaşi fel. De exemplu, arbore, cal, iepure. 

Substantivele comune sînt foarte variate sub aspect semantic. Ele numesc 
lucruri (zid, scut, camion), fiinţe (furnică, leu, elev), plante (iarbă, măr, nuc, urzică), 
substanţe (ceară, nisip, sare, praf), noţiuni abstracte (domnie, dreptate, vizită) etc. 

Substantivele proprii au o singură funcţie — cea nominativ-distinctivă. Ele 
numesc obiecte aparte, desprinse din clasa lor şi considerate unice în felul lor, 
fără a se referi la semnele lor caracteristice. Deci substantivele proprii servesc la 
individualizarea unui obiect dintr-o clasă de obiecte de acelaşi fel sau chiar la 
evidenţierea unei clase întregi de obiecte. De exemplu, numele de autoturism 
Dacia este purtat de o clasă întreagă de obiecte. 

Substantivele proprii se clasifică în funcţie de tipul obiectelor denumite. Ele 
pot desemna persoane — antroponimele (Maria, Victor, Ciobanu, Păunescu), 
locuri terestre sau cosmice — toponimele (Asia, Carpaţi, Europa, Saturn), 
evenimente istorice — crononimele (Renaşterea, Comuna din Paris, Unirea 
Principatelor), animale — zoonimele (Duman, Grivei, Joiana), plante — 
fitonimele (Renglot, Feteasca), opere ale activităţii spirituale a oamenilor — 
ideonimele (Luceafărul, Descrierea Moldovei), sărbători (Anul Nou, Crăciunul, 
Paştele), întreprinderi şi instituţii (Ateneul Român, Muzeul Naţional de Arte), 
produse industriale (Aurica — maşină de spălat, Mercedes — autoturism). 

Clasificarea substantivelor în comune şi proprii este importantă pentru 
ortografierea lor: toate substantivele comune se scriu cu iniţială minusculă, 
iar cele proprii — cu majusculă. 


SUBSTANTIVE CONCRETE ŞI ABSTRACTE 


Clasa substantivelor comune se divizează, la rîndul ei, în subclasa 
substantivelor concrete şi în cea a substantivelor abstracte. Această distincţie 
cunoaşte două modalităţi de interpretare în funcţie de modul în care sînt definite 
noţiunile de concret şi abstract. 

În primul caz, prin noţiunea de concret se subînţelege materialul, iar prin 
cea de abstract — idealul. In felul acesta sînt considerate concrete substantivele 

ce denumesc obiecte materiale, care pot fi percepute senzorial (băiat, bolovan, 
gard, munte, roată etc.). Sînt abstracte substantivele care desemnează entităţi 
ideale ce pot fi concepute numai cu ajutorul conştiinţei (funcţie, noțiune, număr, 
obicei etc.). 

Cea de a doua clasificare defineşte concretul ca pe o entitate ce se caracterizează 
printr-un ansamblu de semne, iar abstractul — ca pe o latură a concretului. Astfel, 
în procesul gîndirii conştiinţa omului desprinde unele semne ale obiectului şi 
operează cu ele de parcă acestea ar exista independent de purtătorul lor. De exemplu, 
om sărac — sărăcie; copil harnic — hărnicie; pasărea zboară — zborul (păsării). 

Prin urmare, substantivele concrete denumesc obiectul în totalitatea semnelor 
lui esenţiale, iar substantivele abstracte desemnează unul dintre aceste semne 
independent de obiectul căruia îi aparţine, prezentîndu-l ca entitate autonomă. 

Categoria substantivelor concrete este numeroasă şi eterogenă. Ele denumesc 
vietăţi, plante, corpuri fizice (cal, colibă, lup, mărar, vişin etc.). 

Substantivele abstracte exprimă însuşiri, acţiuni, stări şi sînt, de obicei, de 
origine adjectivală sau verbală. Ele se formează prin conversiune sau prin derivare 
cu ajutorul sufixelor -itate, -ătate, -anie, -enie, -ură, -ătură, -ămiînt, -eţe, -itură, 
-ință, -eală, -ială, -ie, -anţă, -enţă, -re, -ime etc. Substantivele care semnifică însuşiri 
sînt numite şi abstracte adjectivale (greutate, bunătate, vitejie, iscusinţă), iar cele 
care numesc acţiuni, stări, deveniri poartă numirea de abstracte verbale 
(aşteptare, călătorie, cerinţă, izbitură). 


SUBSTANTIVE APELATIVE, COLECTIVE, 
NUME DE MATERIE ŞI UNICE 


Substantivele apelative numesc obiecte sau fiinţe care fac parte dintr-o 
clasă comună (avion, cleşte, claie, roată, vioară etc.). 

Ele pot semnifica atît clasa întreagă, cît şi fiecare element aparte al acesteia. În 
primul caz, substantivul are un sens generic, iar în cel de al doilea — un sens 
concretizat. De exemplu: Lupul este un mamifer carnivor şi Lupul (sau un lup) a intrat 
în sat. Prin posibilitatea de a fi întrebuințate cu sens generic, substantivele apelative 
se deosebesc de toate celelalte tipuri de substantive, care nu admit o asemenea valoare. 

Din punct de vedere semantic, ele sînt foarte variate şi o clasificare completă 
a lor este de fapt irealizabilă. 

Substantivele colective desemnează ansambluri de noţiuni omogene 
concepute ca un tot unitar. Ele pot indica: 

1) colectivităţi de persoane, şi anume: grupuri sociale (ciocoime, moşierime, 
nobilime, țărănime), grupuri naţionale (arăpime, turcime, ţigănime), grupuri 
profesionale (învăţătorime, muncitorime, ostăşime, studenţime), grupuri de 
persoane după vîrstă (băieţime, bătrinime, tineret); 

2) colectivităţi de animale (broscărie, motănime, muscărime); 

3) clase de plante (agăţătoare, apetale, păioase); 

4) ansambluri de obiecte (bănet, mătăsărie, rufărie, sticlărie). 

Din cauza semanticii lor, substantivele colective rămîn în afara opoziţiei de 
număr. Ele prezintă de asemenea un anumit specific şi în ceea ce priveşte categoria 
determinării. În majoritatea cazurilor de folosire, ele sînt articulate hotărît (turcimea, 
creştinătatea); îmbinarea lor cu articolul nehotărât î întîmpină anumite restricţii. 

Substantivele nume de materie desemnează diferite substanţe (apă, fontă, 
pămînt, sticlă). Denotaţii lor nu există sub forma unor exemplare aparte, ci 
reprezintă nişte mase amorfe, continue şi unitare, care pot fi măsurate, însă nu 
pot fi numărate. Se pretează la această operaţie doar fragmentele şi sortimentele 
acestor substanţe. Din cauza acestui specific al semanticii lor, numele de materie 
nu cunosc opoziţia de număr şi nu se pot combina direct cu numeralele. Acest 
lucru este posibil numai în cazul cînd substantivele date sînt însoţite de un 
cuvînt ce denumeşte un fragment al substanţei sau diferite recipiente: bucată, 
picătură, tonă, butoi etc. De exemplu: două picături de apă, trei kilograme de 
zahăr, zece sticle de ulei etc. 

Subgrupa numelor de materie are un anumit specific şi în privinţa categoriei 
determinării. Pe lîngă forma lor de singular poate apărea şi articolul nehotărit 
nişte, care însă nu mai are funcţia sa obişnuită de a marca împreună cu 
substantivul o mulţime necunoscută, neindividualizată de obiecte, ci semnifică 
o anumită parte, o cantitate nedefinită a unei substanţe (nişte brînză, nişte ulei). 

Substantivele unice semnifică obiecte care există în realitate într-un singur 
exemplar (lună, luceafăr, soare). Datorită specificului lor semantic, aceste substantive 
nu admit forma de plural şi, de regulă, atunci cînd sînt fără determinative, apar 
articulate mai ales cu articol hotărît: Pe cer străluceşte soarele (şi nu un soare). 


SUBSTANTIVE ANIMATE ŞI INANIMATE 


Substantivele animate denumesc oameni, animale, păsări, insecte (copil, 
giză, pisică, vultur). 

Substantivele inanimate desemnează obiecte neînsufleţite şi plante (armă, 
pelin, stîncă)). 

Clasificarea substantivelor în animate şi inanimate prezintă o anumită 
importanţă pentru categoria genului, deoarece la unele dintre numele de animate 
genul are o motivare semantică, fiind condiţionat de sexul natural al fiinţei 
denumite. La numele de inanimate genul are doar o funcţie structurală, 
asemantică. In afară de aceasta, o parte dintre numele de animate, şi anume 
substantivele nume de persoană, se deosebesc de cele inanimate prin faptul că, 
atunci cînd îndeplinesc funcţia sintactică de complement direct, sînt precedate de 
prepoziţia pe. De exemplu: Elevii îl ascultă pe profesor, dar Picătura sparge piatra. 


Clasificarea lexico-semantică a substantivelor ar putea fi prezentată 
schematic în felul următor: 


substantive 
comune proprii 
concrete abstracte 
apelative colective nume de unice 
materie 

GENUL SUBSTANTIVELOR 


Genul la substantive nu este o categorie flexionară, ci una clasificatoare. 
Aceasta înseamnă că substantivele nu-şi schimbă forma după gen. Genul nu 
caracterizează diferite forme ale aceluiaşi lexem, ci diferite lexeme. După mărcile 
lor morfologice, sintactice şi parţial semantice, toate substantivele limbii române 
se repartizează în trei genuri: masculin, feminin şi neutru. 


INDICII FORMALI AI GENULUI 


Mijloacele formale care indică genul substantivelor sînt: terminația (la cazul 
nominativ singular nearticulat), articolul substantival şi forma de gen a 
determinanţilor adjectivali. 

Substantivele celor trei genuri au la forma nearticulată nominativ 
următoarele terminaţii: 


Genul masculin Genul feminin Genul neutru 
consoană  — corb -ă — frunză consoană — punct 
-u — codru -e — floare -u — tablou 
-e — frate -a — stea -i — obicei 
-i — tei -i — zi -e — nume 
-ă — tată 

ARTICOLUL 


În ceea ce priveşte articolul substantival, unităţile celor trei genuri se 
caracterizează prin următoarele trăsături: 

I. Substantivele masculine primesc articolul nehotărit un la singular şi nişte 
la plural şi articolul hotărît -l (-le, -a) la singular şi -i la plural. 

II. Substantivele feminine primesc articolul nehotărit o la singular şi nişte la 
plural şi articolul hotărît -a la singular şi -le la plural. 

III. Substantivele neutre prezintă un anumit specific faţă de primele două: 
la singular au indicii genului masculin, iar la plural — pe cei ai genului feminin. 
Astfel, substantivele neutre sînt însoţite la singular de articolul nehotărit un şi 
de articolul hotărît -l (-le), iar la plural de articolul nehotăriît nişte şi de articolul 
hotărît feminin -le. 


FORMA DE GEN A DETERMINANŢILOR 


Genul substantivului poate fi identificat şi după forma determinanţilor de 
tip adjectival, întrucît majoritatea acestora au forme speciale pentru masculin 
şi pentru feminin. Insoţind un substantiv, prin forma lor, adjectivele vor marca, 
suplimentar, genul substantivului: 


ochi albastru — ochi albaştri — masculin; 
floare albastră — flori albastre — feminin; 
creion albastru — creioane albastre — neutru. 

Genul unui substantiv poate fi indicat şi de articolul adjectival care are 
forme speciale de gen: 


elevul cel bun — elevii cei buni — masculin; 
casa cea înaltă — casele cele înalte — feminin; 
lacul cel albastru — lacurile cele albastre — neutru. 


Genul substantivului poate fi recunoscut mai ales după forma adjectivelor 
pronominale (demonstrative si posesive), precum şi cu ajutorul numeralului 
cardinal. Substantivele celor trei genuri apar în următoarele contexte: 


acest — aceşti meu — mei un — doi — masculin; 
această — aceste mea — mele o — două — feminin; 
acest — aceste meu — mele un — două — neutru. 


Ín sfîrşit, ultimul indice al genului unui substantiv este substituirea acestuia 
prin pronumele personal corespunzător: substantivele masculine pot fi înlocuite 
cu pronumele el—ei, cele feminine, cu ea—ele, iar cele neutre, cu el—ele. 


GENUL ŞI SEMANTICA SUBSTANTIVULUI 


La o parte din substantivele animate indicii de gen îndeplinesc şi o funcție 
semantică exprimînd distincţia naturală dintre fiinţele de sex masculin şi cele 
de sex feminin. În legătură cu acest fapt, apare necesitatea examinării corelaţiei 
dintre gen şi semantica substantivului. 

Din perspectiva acestei corelaţii, toate substantivele animate ar putea fi 
repartizate în trei categorii. 

1) Substantive animate la care există o concordanţă între sexul fiinţei şi 
genul gramatical. Ele pot fi numai de genul masculin sau de genul feminin. În 
cazul acestor substantive, indicii de gen îndeplinesc şi o funcţie semantică, 
întrucît ei exprimă o realitate existentă obiectiv. 

După modalitatea de redare a acestei opoziții semantice, se disting mai multe situaţii: 

a) distincţia dintre sexe este exprimată prin perechi de cuvinte cu teme 
diferite (băiat—fată; bărbat—femeie; frate—soră; unchi—mătuşă; cocoş—găină; 
cotoi—pisică; ţap—capră etc.); 

b) distincţia dintre sexe este exprimată prin intermediul unor perechi de 
cuvinte derivate de la acelaşi radical. 

De obicei, substantivele feminine se formează de la cele masculine, dar se 
întîlnesc şi cazuri inverse. 

Primele se formează prin adăugarea desinenţei de feminin -ă (student, -ă; 
nepot, nepoat-ă; coleg, -ă; prieten, -ă; matematician, -ă; văr, var-ă) sau a sufixelor: 

-că (american, -că; italian, -că; orăşean, -că; fiu, fiică; sătean, -că; ţăran, -că); 

-easă (bucătar, -easă; croitor, -easă; jupîn, -easă; moşier, -easă; preot, -easă); 

-esă (conte, -esă; duce, -esă; negru, -esă; principe, -esă); 

-ită (baci, -iţă; casier, -ită; pictor, -ită; şcolar, -iţă); 

-oaică (cerb, -oaică; leu, -oaică; zmeu, -oaică; chinez, -oaică; englez, -oaică; 
turc, -oaică; tătar, -oaică). 

Substantivele feminine se pot forma de la cele masculine şi prin substituirea sufixelor: 

-tor prin -toare (învăţător, -toare; vizitator, -toare; muncitor, -toare); 

-el prin -ică sau -ea (nepoţel, -ică; purcel, -ică, -ea; mieluşel, -ea, -ică). 

Formarea substantivelor masculine de la cele feminine este un procedeu 
mai puţin productiv. El se realizează cu ajutorul sufixelor: 

-an (cioctîrlie, -an; curcă, -an; gîscă, -an); 

-oi (rață, -oi; broască, -oi; maimuţă, -oi; vrabie, -oi; vulpe, -oi); 

-el (rîndunică, -el). 

c) distincția dintre sexe este exprimată numai cu ajutorul articolului 
nehotărît şi al determinanţilor adjectivali (la substantivele nume de persoană, 
care posedă o singură formă pentru ambele genuri — aşa-zisele substantive cu 
gen comun). Comp.: un nătăfleaţă / o nătăfleaţă; un gură-cască / o gură-cască; 
un vîntură-lume / o vîntură-lume. 

2) Substantive animate (în special nume de animale) la care nu există 
concordanța între sexul ființei şi genul gramatical. Forma de gen la aceste 
substantive este nemotivată şi îndeplineşte doar o funcţie asemantică, structurală. 
Din această clasă fac parte: 

a) unele nume de vieţuitoare (barză, fluture, şoim, viespe), precum şi numele 
generice (animal, dobitoc, fiinţă, jivină, vieţuitoare, vită). 

Aceste substantive — aşa-numitele substantive epicene — au forma unui 
singur gen, dar semnificaţia ambelor genuri naturale. Aici avem de a face cu 
neutralizarea distincţiei dintre genuri. După indicii formali, substantivele date 
pot fi masculine (elefant, iepure, ţînţar, şoarece), feminine (albină, furnică, vrabie, 
veveriță, muscă) sau neutre (animal, dobitoc). 

b) unele nume de profesiuni, ocupaţii la care de asemenea este neutralizată 
distincţia dintre sexe (medic, inginer, chirurg, pilot, cosmonaut). În cazul acestor 
substantive este mai importantă informaţia despre profesiune ca atare, distincţia 
genului natural fiind nesemnificativă. 

Genul natural al fiinţelor denumite de substantivele epicene poate fi indicat 
şi cu ajutorul mijloacelor lexicale: substantivului i se alătură drept apoziţie 
cuvîntul bărbat / femeie la desemnarea persoanelor şi bărbătuş, mascul / femeiuşcă, 
femelă la denumirea animalelor (femeie-pilot, femeie-ministru, fluture-mascul, 
fluture-femelă). Modalitatea în cauză oferă posibilitatea de a se evita derivatele 
de tip lebădoi, veveriţoi, decană, care sînt nerecomandabile. 

3) Substantive animate care au forma unui gen şi semnificaţia genului 
opus. De exemplu, substantivele beizadea, cătană, calfă, ordonanță, santinelă, 
călăuză, slugă sînt de genul feminin, deşi denumesc persoane de sex masculin. 


FLUCTUAŢIILE, DE GEN LA SUBSTANTIVE 


În vorbirea curentă, neîngrijită, genul substantivelor este deseori modificat. 
Fluctuaţiile genului sînt condiţionate de schimbarea nejustificată a desinenţei 
substantivelor. Ele sînt de două tipuri: 

1) fluctuații de gen care nu implică şi modificarea semanticii lexicale a 
substantivului. 

Astfel apar variantele: anecdotă / anecdot, beretă / beret, carcasă / carcas, cooperativă 
/ cooperativ, cremă / crem, presă / pres, salată / salat, şansă / şans şi multe altele, 
dintre care corecte sînt numai primele, cele cu formă de feminin (desinenţa -ă). 

Dar există şi variaţia inversă, cînd se transformă în feminine substantivele 
neutre, adăugîndu-li-se desinenţa -ă, ceea ce e incorect: fonem / fonemă, morfem 
/ morfemă, sistem / sistemă, preambul / preambulă ş. a. 

2) fluctuații de gen care implică schimbarea semanticii lexicale a substantivului. 

Ín limba română există perechi de cuvinte cu opoziţie formală de gen, care 
însă nu exprimă diferenţa de sex, ci serveşte la diferenţierea lor semantică. De 
exemplu, în perechile alun / alună, cais / caisă, cireş / cireaşă, nuc / nucă, piersic 
/ piersică, vişin / vişină, primele cuvinte denumesc pomul, iar cele de pe locul al 
doilea — fructul pomului respectiv. Au sensuri diferite şi cuvintele pom „copac 
fructifer“ şi poamă „fructul unor plante“, program „plan de activitate a unei 
organizaţii“ şi programă „expunere a materiei de predare în şcoli“. 


NUMĂRUL SUBSTANTIVELOR 


Numărul este categoria morfologică a substantivului care exprimă distincţia 
existentă în realitate între un exemplar şi o mulţime de exemplare ale unui obiect. 
Limba română are două forme de număr: singular şi plural. 


ORGANIZAREA PARADIGMATICĂ 
A CATEGORIEI NUMĂRULUI 


Această categorie se exprimă formal prin modificarea desinenţei, însoţită, 
uneori, de schimbări în corpul radicalului şi, suplimentar, prin formele articolului 
substantival (hotărît şi nehotărît), precum şi prin mijloace sintactice (adică prin 
formele determinanţilor, atunci cînd substantivul are aceeași formă atît pentru 
singular, cît şi pentru plural). 


A. Marcarea opoziţiei de număr prin modificarea desinenţei 


Din punctul de vedere al capacităţii de a-şi schimba desinenţa în funcţie de 
număr, substantivele se împart în variabile şi invariabile. 

Substantivele variabile formează pluralul: 

1) prin alipirea desinenţei respective la forma de singular (snop—snopi, 
prieten — prieteni, scaun — scaune, lac — lacuri); 

2) prin înlocuirea desinenţei de singular cu cea de plural: (arbore — arbori, 
tigru — tigri, casă — case, padure — păduri); 

3) prin simpla suprimare a desinenţei de singular (gutuie — gutui, lămîie — lămii). 

Substantivele variabile diferenţiază singularul de plural cu ajutorul urmă- 
toarelor perechi de desinenţe, care sînt clasate după genuri. 

I. Desinenţele de singular şi de plural ale substantivelor masculine sînt: 


-Ø — -i: fecior — feciori, meşter — meşteri, pom — pomi, stejar — stejari, 
țăran — ţărani, vişin — vişini; 
-u — -i: cedru — cedri, socru — socri, tigru — tigri, ministru — miniştri, 


leu — lei, boiangiu — boiangii, spahiu — spahii, uliu — ulii, fiu — fii, 
cafegiu — cafegii, scafandru — scafandri; 
-e — -i: arbore — arbori, rege — regi, iepure — iepuri, tăciune — tăciuni, 
perete — pereţi, frate — fraţi; 
-ă — -i:  papă— papi, paşă — paşi, popă — popi, tată — taţi, vlădică — vlădici. 
II. Desinenţele de singular şi de plural ale substantivelor feminine sînt: 
-ă— -e: fată — fete, salbă — salbe, casă — case, coasă — coase, formă — forme, 
glumă — glume, piatră — pietre, suliță — sulițe, traistă — traiste; 


MORFOLOGIA 55 


-ă — -i: pisică — pisici, lacrimă — lacrimi, furtună — furtuni, fintînă — 
fîntîni, ramură — ramuri, aripă — aripi, lumină — lumini, 
furnică — furnici; 

-ă — -uri: alamă — alămuri, aramă — arămuri, blană — blănuri, ceaţă — 
cețuri, dulceaţă — dulceţuri, gheaţă — ghețuri, iarbă — ierburi, 
leafă — lefuri, lipsă — lipsuri, lînă — lînuri, marfă — mărfuri, 
treabă — treburi, verdeață — verdeţuri,; 

-e — -i: lume — lumi, mare — mări, privire — priviri, ureche — urechi, 

şezătoare — şezători, comisie — comisii, istorie — istorii, 

primejdie — primejdii, constelație — constelații, definiţie — definiţii, 
salcie — sălcii, sabie — săbii; 


-e — -uri: carne — cărnuri, favoare — favoruri, sare — săruri, vreme — 
vremuri (dar şi vremi), mătase — mătăsuri,; 

-e — -Ø: baie — băi, cheie — chei, foaie — foi, odaie — odăi, scînteie — 
scîntei, nevoie — nevoi, oaie — oi, claie — clăi, ploaie — ploi; 

-a — -le: stea — stele, măsea — măsele, viorea — viorele, andrea — andrele, 


cafenea — cafenele, cişmea — cişmele, lalea — lalele, duşumea — 
duşumele, vilcea — vilcele; 

-a — -ele: nuia — nuiele, raia — raiele, saia — saiele; 

-Ø— -le: basma — basmale, para — parale, manta — mantale, mahala — 
mahalale, cazma — cazmale, şandrama — şandramale, zi — zile; 

-ică — -ele: floricică — floricele, bucăţică — bucățele, păsărică — păsărele, 
rămurică — rămurele, rîindunică — rîndunele, turturică — turturele, 
surcică — surcele. 


Notă. Apariţia cuplului desinenţial -ică — -ele este determinată de faptul că unele dintre 
aceste substantive au la singular două forme: rîndunică, rîndunea; turturică, turturea. Corelaţia 
iniţială a formelor de singular şi a celor de plural se prezenta astfel: 


rîndunea — rîndunele turturea — turturele 

rîndunică — rîndunici turturică — turturici 

Ele se încadrau în perechile cunoscute deja: -a — -le şi -ă — -i. Din cauza sinonimiei, aceste 
forme s-au contaminat, unele începînd să iasă din uz sau să aibă o frecvenţă mai redusă. Drept 
urmare, s-a format un nou cuplu desinenţial: rîndunică — rîndunele. De altfel, majoritatea 
substantivelor în cauză nici nu pot alcătui astăzi pluralul în -ici, ele avînd două forme de singular şi 
o singură formă de plural (purcea, -ică, — purcele; viorea, -ică, — viorele). 


III. Desinenţele de singular şi de plural ale substantivelor neutre sînt: 


-Ø — -uri: stol — stoluri, val — valuri, bloc — blocuri, cioc — ciocuri, sfat — 
sfaturi, veac — veacuri, trunchi — trunchiuri, beci — beciuri, 
temei — temeiuri, roi — roiuri, zero — zerouri, radio — radiouri; 
indigo — indigouri; 

-Ø — -e: caier — caiere, cîrlig — cîrlige, oraş — oraşe, condei — condeie, 
pai— paie, butoi — butoaie, cui — cuie, curmei — curmeie; 

-u — -uri: ansamblu — ansambluri, ciclu — cicluri, titlu — titluri, lucru — 
lucruri, cifru — cifruri, cadou — cadouri, tablou — tablouri, 
tricou — tricouri, defileu — defileuri, interviu — interviuri; 

-u — e:  căpăstru — căpestre, clişeu — clişee, teatru — teatre, timbru — 
timbre, exemplu — exemple, jubileu — jubilee, muzeu — muzee, 
chipiu — chipie (dar şi chipiuri); 

-u — -ie:  briu — briie, friu — frîie, resteu — resteie; 

-u — -i: domeniu — domenii, exerciţiu — exerciţii, fluviu — fluvii, serviciu 
— servicii, imperiu — imperii, deceniu — decenii, consiliu — consilii; 
-i — -e: bici — bice, ghiveci — ghivece, girbaci — gîrbace. 


Notă. Nu se încadrează în aceste perechi desinenţele de număr ale substantivului ou, care 
formează pluralul în -ă: ouă. Cîteva substantive formează pluralul neregulat: m. om — oameni, 
f. soră — surori, noră — nurori, n. cap — capete. 


genul masculin feminin neutru 


numărul singular plural singular plural singular plural 
-Ø -e -uri 
-€ -uri 
-ă -i -uri 
-e e -uri zu -e 
-Ø -je 
-a -le -i 
sale 


-D—— -le -1 —~~ -e 
-ică —~ -ele 


Perechile desinenţiale 


Substantivele invariabile au formă comună pentru ambele numere. În 
acest caz se vorbeşte de aşa-numitul număr comun. Opoziția de număr la 
asemenea substantive se exprimă cu ajutorul articolului substantival şi prin 
mijloace contextuale. 

Substantive invariabile există în cadrul celor trei genuri. 


I. Substantivele masculine invariabile se termină în: 

-i semivocalic: ardei, bei, broscoi, caprifoi, cintezoi, ciocoi, cioroi, costrei, cotei, 
cotoi, crai, cristei, gutui, holtei, lămîi, lupoi, maimuţoi, marţafoi, moroi, pisoi, 
pistrui, piţigoi, pui, răţoi, scai, secui, slugoi, strigoi, tei, trifoi, usturoi, vulpoi. 

Notă. Sînt invariabile toate substantivele masculine formate cu sufixul augmentativ -oi. 

-i asilabic: arici, baci, cîrmaci, cîrpaci, genunchi, gonaci, licurici, muşchi, ochi, 
pogonici, pricolici, puşti, rinichi, tălmaci, unchi; 

-i vocalic: colibri, culi, dandi. 

II. Substantivele feminine invariabile se termină în: 

-e: bractee, camee, canoe, carapace, cicatrice, cobe, complice, cornee, cuţitoaie, 
elice, iesle, leghe, luntre, lupoaie, maree, matrice, pacoste, stirpe, streche, tranșee, vintre. 

Notă. Sînt invariabile toate substantivele feminine nume de persoană derivate de la verbe cu 
sufixul -toare (învăţătoare, mulgătoare, trecătoare, vizitatoare), precum şi numele de clase de plante 
şi animale (prăşitoare, răpitoare, tîrîtoare, zburătoare) şi numele generic viețuitoare. 

Substantivele feminine nume de animale, plante, obiecte, acţiuni formate cu acelaşi sufix -toare sînt 
variabile avînd la plural desinenţa -i (ciocănitoare, -i, privighetoare, -i, cingătoare, -i, zicătoare, -i, vînătoare, 
-i). Unele dintre substantivele în -toare pot denumi atît persoana, cât şi obiectul. Invariabile sînt numai 
cele care denumesc persoana, celelalte sînt variabile: secerătoare, -i „maşină agricolă de secerat“. 


III. Substantivele neutre invariabile se termină în: 
-e: apendice, cleşte, codice, laringe, nume, pîntece, portavoce, prenume, pronume, spate; 
-i semivocalic: parascîntei, portchei. 

B. Marcarea opoziţiei de număr prin flexiune internă (modificarea 
rădăcinii) 

La o parte din substantive schimbarea desinenţei de număr este însoţită şi 
de modificări în rădăcină, numite alternanţe fonetice. Din acest punct de vedere, 
substantivele se împart în substantive cu rădăcina variabilă şi substantive cu 
rădăcina invariabilă. 

In funcţie de tipul sunetelor ce se modifică în rădăcină, se disting alternanţe 
vocalice şi alternante consonantice. 

La substantivele cu rădăcina variabilă, diferenţa dintre singular şi plural 
este marcată cu ajutorul următoarelor perechi de alternanţe vocalice: 

a/ă: mare — mări, pasăre — păsări, daltă — dălţi, cetate — cetăţi, 

dumbravă — dumbrăvi; 


Notă. In unele cuvinte mai noi, alternanţa a/ă nu are loc: fabrică — fabrici, organizaţie — 
organizaţii, staţie — staţii. 


a/e: fată — fete, faţă — feţe, pană — pene, viaţă — vieți, piatră — pietre, 
vară — veri, băiat — băieţi, toiag — toiege; 

ă/e: pavăză — paveze, ospăț — ospeţe, cumătru — cumetri, văr — veri, 
măr — mere; 

î/i: cuvînt — cuvinte, mormînt — morminte, sămînță — seminţe, 
sfint — sfinți; 

ea/e: creastă — creste, pădurean — pădureni, european — europeni, 
dimineaţă — dimineţi, meteahnă — metehne; 

oa/o: moară — mori, culoare — culori, noapte — nopți; 

0/oa: cuptor — cuptoare, etimon — etimoane, excavator — excavatoare, 
camion — camioane; 

o/u: soră — surori, noră — nurori; 

şi cu ajutorul următoarelor alternanţe consonantice: 

c/č: gîndac — gîndaci, colac — colaci, epocă — epoci, furnică — furnici, 
cîntec — cîntece, mac — maci; 

g/š: creangă — crengi, mag — magi, moşneag — moşnegi, dungă — 
dungi, verigă — verigi; 

t/t: grăunte — grăunţi, laborant — laboranti, frate — fraţi, carte — cărţi; 

d/z: grămadă — grămezi, grindă — grinzi, lespede — lespezi, individ — indivizi; 

s/ş: lotus — lotuşi, urs — urşi, pas — paşi, sas — saşi, iris — irişi; 

st/şt: poveste — poveşti, artist — artişti, naturalist — naturalişti; 

str/ştr: astru — aştri, pilastru — pilaştri, ministru — miniştri; 

sc/şt: mască — măşti, muscă — muşte, etrusc — etruşti, broască — broaşte, 
giscă — giîşte; 

şc/şt: morişcă — morişte, puşcă — puşti; 

z/j: cneaz — cneji, boz — boji, grunz — grunji, grumaz — grumaji, 
mînz — mînji, obraz — obraji, viteaz — viteji, praz — praji; 

1/8: miel — miei, mişel — misei, cale — căi, cercel— cercei, clopoțel — 


: clopoței, porumbel — porumbei, sugel — sugei. 

In legătură cu condiţiile de realizare a alternanţelor, se pot face unele 
observaţii numai în ceea ce priveşte alternanţele z/j şi |/G. Astfel, alternanţa z/j 
afectează doar cuvintele din fondul vechi (grumaji, mînji, obraji), deşi sînt totuşi 

cîteva cuvinte vechi care îl păstrează pe z şi la plural (solz — solzi, bulz — 
bulzi). La cuvinte neologice această alternanță este inadmisibilă (matrozi, englezi, 
francezi). La fel e şi cu alternanţa l/G, care se întîlneşte la cuvintele vechi (miei, 
cercei, sugei), la substantivele derivate cu sufixul diminutival -el (băieţei, tinerei, 
colăcei) şi la neologismul colonel (colonei). Rădăcina substantivelor neologice 
nu cunoaşte o asemenea alternanță (amiral — amirali, discipol — discipoli). 

Un număr mare de substantive au rădăcina invariabilă (fecior, stilp, strună, 
margine, ceas, gînd). 


C. Marcarea opoziţiei de număr prin formele articolului substantival 


Opoziția de număr la substantive este exprimată şi prin intermediul 
articolului substantival care, posedînd forme speciale de număr şi caz, 
echivalează, din punct de vedere funcţional, cu desinenţele (de altfel, articolul 
hotărît şi sub aspectul formei se aseamănă cu desinenţa, fiind ataşat 
substantivului). Repartizarea formelor articolului substantival (hotărît şi 
nehotărît) în funcţie de număr şi gen se prezintă în felul următor: 


articolul nehotărit articolul hotărît 
sg. pl. sg. pl. 
m. un... nişte ... E ei -a) „i 
f. 0... nişte ... si -le 
n. un ... nişte ... i le) ` le 


Pe lîngă substantivele variabile, articolul este, alături de deinen, un indice 
suplimentar şi redundant al numărului. În cazul substantivelor invariabile, care 
au o formă comună pentru ambele numere, articolul serveşte la dezambigui- 
zarea formelor omonimice. De exemplu, un tei — nişte tei, o învățătoare — nişte 
învăţătoare, un nume — nişte nume. 

În ceea ce priveşte articolul hotărît, el indică în mod sincretic numărul, 
cazul şi determinarea substantivului. Majoritatea substantivelor limbii române 
este articulabilă enclitic, adică poate să fie însoţită de articolul hotărît. Există 
însă şi un număr mic de substantive invariabile nearticulabile care, din cauza 
structurii lor morfematice, nu se pot combina cu articolul definit (tanti, dandi, 
culi, colibri, michiduţă, sarsailă, setilă, ochilă, tindală ş.a.) 

D. Marcarea opoziţiei de număr la substantive prin mijloace sintactice 

Ultimul mijloc de exprimare a numărului la substantiv este reluarea sau 
anticiparea caracteristicilor de număr prin indicii formali ai determinanţilor, de 
tip adjectival. Ca şi în cazul articolului, această modalitate de marcare a opoziţiei 
de număr este suplimentară la substantivele variabile şi unica posibilă la 


substantivele invariabile (puşti cuminte — puşti cuminţi, ascultătoare atentă — 
ascultătoare atente, codice interesant — codice interesante). 


SUBSTANTIVE OMONIME CU FLEXIUNE DE NUMĂR 
CE DIFERENŢIAZĂ SENSURILE 


În limba română există o serie de substantive cu forme diferite de plural. 
Flexiunea de număr a unor asemenea substantive constituie un mijloc de 
diferenţiere lexicală, servind la rezolvarea omonimiei. Substantivele în cauză 
tin fie de genuri diferite, fie de unul şi acelaşi gen. 

Printre substantivele de acest fel, se includ: 


cap — capete (n.) = extremitate superioară a corpului omenesc; 
cap — capi (m.) = căpetenie; 

cap — capuri (n.) = proeminenţă a uscatului; 

car — care (n.) = vehicul; 

car — cari (m.) = insectă; 

car — caruri (n.) = piesă a maşinii de scris; 

colț — colţuri (n.) = punct unde se întîlnesc muchiile unui obiect; 
colț — colți (m.) = dinte; 

termen — termeni (m.) = cuvînt; 

termen — termene (n.) = dată, interval în timp. 


Se întîlnesc şi substantive omonime la singular şi cu forme diferite la plural 
care sînt de acelaşi gen: 


trecătoare invar. (f.) = drumeaţă, călătoare; 

trecătoare — trecători (f.) = loc de trecere; 

spată — spate (f.) = parte a războiului de ţesut; 

spată — spete (f.) = os lat care susţine articulaţia umărului. 

În cadrul genului neutru se includ doar cîteva substantive omonime cu 
desinenţe diferite de plural: 

mijloc — mijlocuri (n.) = punct central; 

mijloc — mijloace (n.) = procedeu; 

ocol — ocoluri (n.) = mişcare în jurul unui punct fix; 

ocol — ocoale (n.) = loc îngrădit; 

raport — raporturi (n.) = relaţie; 

raport— rapoarte (n.) = dare de seamă. 

Utilizarea corectă a flexiunii de număr la aceste perechi omonimice are o 
mare importanţă, deoarece tipul de flexiune este legat aici nu numai de 
diferenţierea morfologică, ci şi de diversificarea semantică a omonimelor. Este 
incorectă, bunăoară, folosirea formelor de plural raporturi în loc de rapoarte, 
ocoluri în loc de ocoale, colti în loc de colțuri, semănătoare în loc de semănători etc. 


NUMĂRUL ŞI SEMANTICA SUBSTANTIVULUI 


Ín funcţie de capacitatea substantivelor de a avea ambele forme de număr, 
ele se împart în următoarele trei clase: 


1) substantive ce denumesc obiecte numerabile; 

2) substantive ce denumesc obiecte nenumerabile; 

3) substantive ce denumesc obiecte unice. 

Semantica substantivelor numerabile admite opoziţia singular / plural, adică 
au o paradigmă de număr completă (o țară — nişte ţări). Din această clasă fac 
parte substantivele comune apelative. 

Substantivele nenumerabile denumesc entităţi care nu admit sau nu necesită 
o determinare cantitativă, deoarece ele nu pot fi numărate. Semantica unor 
atare substantive este incompatibilă cu semantica numărului. Drept rezultat, 
ele au o paradigmă de număr incompletă, defectivă, fiind repartizate, din punctul 
de vedere al formei, fie la singular, fie la plural. Aceste substantive sînt numite 

singularia tantum sau pluralia tantum. Clasa substantivelor 
nenumerabile cuprinde substantivele abstracte, colective şi numele de materie 
(delicateţe, țărănime, ceară, lapţi). 

Substantivele unice au de asemenea o paradigmă de număr incompletă, 
deoarece denotaţii lor, care există într-un singur exemplar, nu se pretează la 
operaţia „pluralizării“ (luceafăr, lună, soare). 

Din punctul de vedere al structurii paradigmei de număr, substantivele se 
împart în substantive cu paradigma de număr completă şi substantive cu 
paradigma de număr incompletă. 

Clasa substantivelor cu paradigmă completă cuprinde substantivele 
numerabile a căror paradigmă de număr include două forme corelative (drum — 
drumuri, scut — scuturi). 

Clasa substantivelor cu paradigmă incompletă cuprinde substantivele 
nenumerabile care au o singură formă de număr, adică substantivele 
singularia tantum şi pluralia tantum. Din subclasa substantivelor 
singularia tantum fac parte: 


1) unele substantive proprii (Atena, Canada, Dacia, Dunărea); 

2) o serie de substantive aflate la limita dintre substantivele comune şi 
cele proprii: nume de rase de animale (angora, caşmir), epitete afective 
(sărăcilă, setilă, lungilă), nume de specii sau varietăţi de plante (razachie, teraz, 
risling), nume de epoci (sarmaţian, cretacic, paleolitic), nume de boli (acnee, 
cenuroză), nume de dansuri (alunelul, ciuleandra), numele lunilor (ianuarie, 
februarie) etc.; 

3) unele substantive abstracte (flexibilitate, vioiciune, uzură, naturalete, 
încredere, imensitate); 

4) unele substantive colective (negustorime, boierime, argățime); 

5) substantive nume de materie (petrol, fosfor, aluminiu). 

Din subclasa substantivelor pluralia tantum fac parte: 

1) unele nume proprii (Bălți, Floreşti, Călărasi, Carpaţi); 

2) unele substantive cu statut intermediar între substantivele comune şi 
cele proprii: nume de sărbători (Florii, Saturnale, Bacanale); nume de segmente 
temporale (cîntători, cîşlegi, zori); nume de constelații (Gemenii, Peştii); numiri 
de boli (zimbre, friguri, varice); numiri de stări fizice şi psihice (istericale, nazuri, 
năbădăi, toane, nevricale, răcori, temeri); 

3) substantivele colective care desemnează popoare, colectivităţi de persoane 
reale sau fantastice (iele, miri, oficialități, autorităţi); 

4) nume de ansambluri de obiecte (albituri, catrafuse, odăjdii, rechizite, 
zorzoane); 

5) unele substantive nume de materie: nume de produse alimentare (crupe, 
făinoase, uscături); nume de substanţe, rămăşiţe, deşeuri (cîlți, lături, ogrinji, 
vapori); 

6) nume de obiecte alcătuite din mai multe părţi componente (anale, 
bazilicale, note); 

7) nume de acţiuni de lungă durată (aplauze, alegeri, preliminarii, 
preparative, taclale, funeralii, tratative); 

8) nume de obiecte formate dintr-o pereche de elemente identice (berneveci, 
galenţi, itari, nădragi, ochelari, ghilimele, cioareci, şalvari). 

REGULI PRIVIND FOLOSIRFA CORECTĂ 
A DESINENŢELOR DE NUMĂR LA SUBSTANTIVE 


O parte din substantivele româneşti au două (uneori cîteva) forme 
nearticulate de număr. De regulă, una dintre ele este normativă, literară, iar 
cealaltă sau celelalte sînt neliterare, nerecomandabile. 

Se pot face cîteva recomandări privind folosirea corectă a desinenţelor de număr: 

— substantivele feminine cu sufixul -eţe au la singular desinenţa -e, nu -ă. 
blîndeţe, cărunteţe, frumuseţe, justeţe, nobleţe, tandrețe, tinereţe etc.; 

— substantivele mătase, tuse au de asemenea la singular desinenţa -e, nu -ă; 

La pluralul substantivelor feminine se constată o concurenţă între 
desinenţele -e şi -i: 

— formează pluralul cu -e substantivele: albină, baniţă, biruinţă, brînduşă, 
broşă, căpşună, cîrjă, cratiţă, credinţă, cunoştinţă, „doniţă, făgăduință, garafă, 
movilă, mreajă, palmă, piață, plajă, poliţă, aţă, ruină, salată, schijă, stînă, suliță, 
ştiinţă, telegramă, ţărancă, virgulă, uliţă, uzină; 

— formează pluralul cu -i substantivele: boală, buruiană, coală, 
caracteristică, cămaşă, coajă, coadă, dimineaţă, faşă, grijă, gogoaşă, jumară, lampă, 
mănuşă, mătuşă, mustață, pănuşă, păpuşă, pomană, regulă, remarcă, replică, 
republică, roată, strajă, şcoală, talpă, tavă, țigancă, vamă, viaţă, vină, vrajă; 

Notă. Cîteva dintre aceste substantive apar cu desinenţa -e numai în unele expresii idiomatice: 
a pune bețe în roate, a pune pe roate, a băga în boale. 

— substantivele terminate în -a accentuat formează pluralul cu -(a)le, nu 
cu -(ă)li: balama, basma, cazma, manta, mahala, muşama, şandrama. 

La pluralul substantivelor neutre are loc o concurenţă între desinenţele -e şi -uri: 

— formează pluralul cu -e substantivele: blestem, bici, burghiu, control, cotet, 
ghem, mormint, refren, vis; 

— formează pluralul cu -uri substantivele: adaos, albuş, chibrit, defileu, imn, 
hotel, obicei, simbol; 

Notă. Substantivul obicei se întrebuinţează cu desinenţa -e la plural numai în expresia cîte 
bordeie, atîtea obiceie. 

— substantivul pîrîu are pluralul pîraie; 

— formele recomandabile de plural ale substantivelor radio şi zero sînt 
radiouri, zerouri; 

Notă. Unele substantive neutre au forme de plural paralele admise de normă: chipie / chipiuri, 
seminarii / seminare, tuneluri / tunele. 

— substantivele masculine şi neutre terminate la singular nearticulat în -iu 
şi cele feminine terminate în -ie au pluralul în -ii: fiu — fii, uliu — ulii, deceniu — 
decenii, exerciţiu— exerciţii, cîmpie — cîmpii, primejdie — primejdii, salcie — sălcii. 


CAZUL SUBSTANTIVELOR 


Cazul este categoria morfologică prin care se exprimă raporturile sintactice 
ale substantivului în cadrul enunţului. 

Tradițional, în limba română se disting cinci cazuri: nominativ, genitiv, dativ, 
acuzativ şi vocativ. După mijloacele de exprimare de bază (articol substantival, 
desinență), cazul nominativ coincide cu acuzativul, iar genitivul este identic cu 
dativul. Formele cazurilor care coincid pot fi diferenţiate prin valorile sintactice 

exprimate, după termenul regent, cu ajutorul prepoziţiilor şi cu ajutorul 
pronumelor personale neaccentuate. Genitivul se mai deosebeşte de dativ şi prin 
faptul că în anumite contexte conţine articolul genitival al, a, ai, ale. 


STRUCTURA CAZURILOR 


a) la forma articulată nehotărît 


Structura formei cazuale 
Genul| Numărul] Cazul articolul substantivul Exemple 
genitival nehotărît 
N. un un băiat 
sg. G. | (ala, ai, ale) unui forma desg. |(al,a, ai,ale) unui băiat 
£ D. unui unui băiat 
E A. un un băiat 
N 
[avi 
[= N. nişte nişte băieți 
pl. G. | (al,a, ai,ale) unor forma de pl. |(al,a, ai,ale) unor băieţi 
D. unor unor băieți 
A. nişte nişte băieţi 
N. o forma de sg. o fată 
sg. G. | (al,a, ai, ale) unei forma de (al, a, ai,ale) unei fete 
D. unei G.-D.= pl. unei fete 
= A. o forma de sg. 9 fată 
= 
= N. nişte nişte fete 
&® pl. G. | (al, a, ai, ale) unor forma de pl. | (al,a, ai, ale) unor fete 
D. unor unor fete 
A. nişte nişte fete 
N. un un drum 
sg. G. | (al,a, ai,ale)| unui forma de sg. |(al,a, ai, ale) unui drum 
D. unui unui drum 
E A. un un drum 
5 
£ N. nişte nişte drumuri 
pl. G. | (al, a, ai, ale) unor forma de pl. | (al,a, ai, ale) unor drumuri 
D. unor unor drumuri 
A. nişte nişte drumuri 
b) la forma articulată hotărît 
Structura formei cazuale 
Genul] Numărul| Cazul | articolul substantivul articolul Exemple 
genitival hotărît 
N. -(u)l băiatul 
sg. G. | (al,a, ai,ale) | forma desg. | -(u)lui (al, a, ai,ale) băiatului 
£ D. -(u)lui băiatului 
E A. -(u)l băiatul 
ZI 
= N. -i băieţii 
pl. G. | (al,a, ai, ale) | formadepl.| -lor (al, a, ai,ale) băieţilor 
D. -lor băieţilor 
A. -i băieţii 

N. forma de sg. -a fata 
a G. (al, a, ai, ale) | f forma de -i (al, a, ai,ale) fetei 
8. A : 
D. G.-D.=pl. -i fetei 
= A. forma de sg. -a fata 
= 
E N. -le fetele 
& pl. G. (al, a, ai, ale) | forma de pl. -lor (al,a, ai, ale) fetelor 
D. -lor fetelor 
A. -le fetele 
N. -(u)l drumul 
sg. | G. (al, a, ai, ale) | forma de sg. -(u)lui (al, a, ai, ale) drumului 
D. -(u)lui drumului 
= A. -(u)l drumul 
5 
2 N. -le drumurile 
pl. | G. (al, a, ai,ale) | forma de pl. -lor (al, a, ai,ale) drumurilor 
D. -lor drumurilor 
A. -le drumurile 


CARACTERISTICA MIJLOACELOR DE EXPRIMARE A CAZURILOR 


1. Articolul substantival (hotărît şi nehotăriît). Cu ajutorul acestui 
articol se face distincţie între cazurile N.-A. si G.-D. După poziţia sa, 
articolul nehotăriît este proclitic şi se scrie separat de substantivul pe care 
îl însoţeşte. Articolul hotărît, de obicei, este enclitic, fiind ataşat 
substantivului. La cazurile G.-D. el însă poate fi şi proclitic. Acest articol 
este folosit în antepunere cu substantivele nearticulabile enclitic. Din 
această clasă fac parte: 

— substantivele proprii masculine: Andrei, Ion, Gheorghe, Ştefan etc.; 

— unele substantive proprii feminine care nu s-au adaptat sistemului 
morfologic al limbii române: Carmen, Jeni, Lili etc.; 

— unele substantive comune simple sau compuse: ianuarie, iunie, tanti, 
vodă, michiduţă, sarsailă, flămiînzilă, pierde-vară, fluieră-vînt etc. 


Modele de declinare 


N. Ion Carmen ianuarie 

G. (al, a, ai, ale) lui lon (al, a, ai, ale) lui Carmen (al, a, ai, ale) lui ianuarie 
D. lui Ion lui Carmen lui ianuarie 

A. Ion Carmen ianuarie 


Notă. Cîteva substantive masculine, folosite mai ales ca termeni de adresare, se pot 
declina atît cu articol enclitic, cît şi cu articol proclitic: badei / lui badea, bădiței / lui bădiţa, tatei / 
lui tata etc. 

Primesc articolul proclitic lui la G.-D. si unii termeni de rudenie de genul 
masculin, cînd sînt însoţiţi de un adjectiv posesiv: lui frate-meu, lui bunicu-meu. 

2. Desinenţa. Cu ajutorul desinenței se face distincție numai între cazurile 
N.-A. si G.-D. la substantivele feminin singular. O desinenţă specifică au si unele 
forme ale cazului vocativ. 

Din punctul de vedere al capacităţii de a-şi schimba desinenţa după caz, 
substantivele se împart în două clase: 


1) substantive masculine şi neutre cu o desinenţă la singular şi o desinenţă la plural: 


sg. pl. 
N.-A. un prieten nişte prieteni 
G.-D. unui prieten unor prieteni 


2) substantive feminine cu două desinenţe la singular şi cu o desinență 
pentru toate cazurile la plural. Desinenţa de G.-D. singular a acestor substantive 
coincide cu desinenţa de plural: 


sg. pl. 
N.-A. o prietenă nişte prietene 
G.-D. unei prietene unor prietene 


Notă. Nu se includ în nici una dintre aceste clase: 
a) substantivele feminine terminate în -ie în hiat: cîmpie, vie, farmacie, bucurie etc. Specificul lor 
constă în faptul că la forma articulată hotărît ele păstrează la G.-D. desinenţa formei nearticulate de N.-A.: 


sg. pl. sg. pl. 
N.-A. via viile N.-A. ovie nişte vii 
G.-D. viei viilor G.-D.  uneivii unor vii 


b) substantivele feminine cu desinenţa de plural -uri: blană, marfă, iarbă, sare etc. Ele au două 
desinenţe de caz la singular şi o desinenţă comună pentru toate cazurile la plural, care diferă de 
desinenţa de G.- D. singular: 


sg. pl. 
N.-A. o leafă nişte lefuri 
G.-D. unei lefi unor lefuri 


Unele dintre aceste substantive au la plural două forme, care sînt admise de normele limbii 
literare: blăni/blănuri, mărfi/mărfuri, trebi/treburi. In aceste cazuri, G.-D. singular coincide cu una 
dintre formele de plural. 

e) substantivele masculine, feminine şi neutre invariabile după număr: ochi, pui, elice, iesle, 
nume etc. Ele au o desinenţă comună pentru toate cazurile la sg. şi pl.: 


sg. pl. 
N.-A. un nume nişte nume 
G.-D. unui nume unor nume 


3. Articolul genitival. Acest articol apare ca element component al unei 
variante poziţionale a cazului genitiv, funcţionînd ca element de legătură între 
substantivul în G. şi cuvîntul determinat, cu care se acordă în gen şi număr. 


Formele articolului genitival 


m. sg. al ui băiat al vecinului 
i re ar Sala mu. i 
pl. ai nişte băieţi ai vecinului 
f. sg. a o carte a elevului 
pl. ale nişte cârţi ale elevului 


Forma cazului genitiv fără articolul genitival se foloseşte atunci cînd 
substantivul în G. se află în vecinătatea imediată a substantivului determinat 
care este articulat hotărît: băiatul vecinului, cartea elevului. 

Forma cazului genitiv cu articolul genitival se utilizează în următoarele 
contexte: 

a) substantivul în G. determină un substantiv articulat nehotărît: o carte a 
elevului, un băiat al vecinului; 

b) substantivul în G. determină un substantiv nearticulat: această carte a 
elevului, acest băiat al vecinului; 

e) substantivul în G. este separat de substantivul determinat prin alte 
determinative: cartea de istorie a elevului, băiatul cel mic al vecinului; 

d) substantivul în G. stă înaintea substantivului determinat: ale Patriei 
meleaguri, ale codrului cărări; 

e) substantivul în G. apare fără substantivul determinat: cartea este a 
elevului. 


Vocativul are două tipuri de forme: 1) vocativul nearticulat şi 2) vocativul 
articulat. 


Vocativul nearticulat are cîteva variante: a) o variantă omonimă cu forma 
nearticulată a substantivului şi b) o variantă cu desinenţă specială. 

Vocativul nearticulat identic cu forma nearticulată de N.-A. se întîlneşte 
la unele substantive masculine şi feminine terminate în -e sau în -ă: frate!, 
nene!, mamă!, tată! La o serie de substantive această variantă de vocativ este 
posibilă numai atunci cînd sînt însoţite de adjective: om bun!, stimate coleg! 
Vocativul nearticulat poate fi utilizat şi la pluralul unor substantive: băieţi! 
prieteni! 

Varianta desinenţială a vocativului nearticulat se formează cu ajutorul 
desinenţelor -e, -o, -ă. Vocativul cu desinenţa -e este posibil la substantivele 
masculine comune sau proprii terminate în consoană sau în -u: căpitane!, țărane!, 
cumetre!, nepoate!, vecine!, Alexandre!, Constantine! Desinenţa -o apare doar la 
substantivele feminine fato!, noro!, soro! 


Vocativul articulat (hotărît) are două variante: a) o variantă articulată 
hotărît fără desinenţă şi b) o variantă articulată hotărît cu desinenţă specială. 

Prima variantă a V este omonimă cu forma de N.-A. articulată definit: copilul 
meu!, frăţii mei! Acest tip de V. este marcat în vorbire prin intonaţie specifică 
redată în scris prin semnul exclamării. Afară de aceasta, el se caracterizează 
prin particularităţi de ordin sintagmatic: este utilizat numai fiind însoţit de 
anumite determinative. Acestea pot fi: un pronume posesiv (copilul meu!, dragul 
meu!), un substantiv la genitiv (odorul mamei!), un nume propriu cu rol de 
apoziţie (studenta Smochină!). 

La plural această variantă a V este omonimă cu forma de D., deosebindu-se 
de ultima numai prin intonaţie de chemare: băieților!, copilelor! 

Cea de a doua variantă a V. are la bază forma articulată definit de N.-A., singular, 
la care se adaugă desinenţa -e: bunicul + e = bunicule!, unchiul + e = unchiule! 

Se consideră că la substantivele comune această variantă de vocativ s-a 
extins de la vocativul normal cu desinenţa -e al numelor proprii cu articol 
enclitic: Radu(D + e = Radule!, Ştefănescu (D + e = Ştefănescule! Deci prin analogie: 
băiatul + e = băiatule! Sub aspect stilistic, V. articulat (şi cu desinenţa -e) uneori 
are o nuanţă afectivă: fie dezmierdătoare, fie peiorativă. 

Tabelul sinoptic al variantelor de vocativ 
, Ẹ Se formează Tema i 
Varianta V. E de la sau £ Exemple 
5 substantivele forma omonimă & 
1) nearti- |a) fără de-| sg. f., m. terminate forma-tip (forma| — | frate!, nene!, 
culată sinenţă în -e,-ă nearticulată sg.) mamă!, tată! 
însoţite de adjective — — | ombun! 
pl. forma nearticula- | — | băieţi!, copii! 
tă pl. 
b) cu desi-| sg. | m.comunesaupro-| tema + -e | căpitane!, tă- 
nenţă spe- prii terminate în rane!, priete- 
cială consoană sau în -u ne!, Alexan- 
dre!, Ioane! 
f. terminate în -ă tema + -o | fetițo!, noro!, 
soro! 
f. proprii terminate | tema + -ă | Ană!, Ileană!, 
în -a loană! 
f. proprii termi- tema + -e Marie!, 
nate în -ia Vitalie! 
2) articu-la) fără de-l sg.şi| m.sauf.însoţitede | forma articulată] — | copilul meu!, 
lată definit| sinenţă pl. anumite determi- | definit a cazului N. odorul ma- 
native mei!, copiii 
mei! 
pl. m. sau f. forma articulată | — | băieţilor!, 
definit a cazului D. fetelor! 
: ? > băiatule!, fiu- 
b) cu desi- sg. | m. forma articulată -€ | lel, omule!, Ra- 
nenţa spe- hotărît a cazului N. dule! 
cială 


ŞI VALORILE SEMANTICE ALE CAZURILOR 


FUNCȚIILE SINTACTICE 


Cazurile substantivului în limba română sînt polifuncţionale (aceeaşi formă 
de caz poate servi la exprimarea mai multor funcţii sintactice). Cu toate acestea, 
se vorbeşte despre o anumită specializare a formelor cazuale. Funcţiile sintactice 
specifice cazurilor sînt: 

N. — cazul subiectului (cine?, ce?) 

G. — cazul atributului (al, a, ai, ale cui?) 

D. — cazul complementului indirect (cui?) 

A. — cazul complementului direct (pe cine? ce?) 

Acestea sînt cele mai frecvente funcţii sintactice ale cazurilor, însă ele pot 
îndeplini şi un şir de alte funcţii secundare, nespecifice. 


Nominativul. Substantivul la cazul nominativ poate îndeplini 
următoarele funcţii sintactice: 

1) subiect: Un greier răguşit cînta în sobă. (M. Eminescu) 

2) nume predicativ: Dealu-ntreg e un mormiînt. (G. Coşbuc) 

3) apoziţie: Iar vintul, răsfățat copil, s-apropie tiptil, tiptil. (G. Coşbuc) 

Genitivul. Substantivul în cazul genitiv poate fi utilizat: a) fără prepoziţie 
şi b) cu prepoziţie. 

Genitivul fără prepoziţie determină un substantiv şi îndeplineşte funcţiile 
sintactice de: 


1) atribut substantival: Cu ochii în cadrul albastru al ferestrei, tînărul căzuse 
deodată într-un somn fără vise. (M. Sadoveanu) 

2) nume predicativ: Povestea-i a ciocanului ce cade pe ilău. (M. Eminescu) 

3) complement indirect al unui adjectiv: pasăre prevestitoare a primăverii. 

Indeplinind funcţia sintactică de atribut, genitivul poate avea diverse valori 
semantice: 


— genitivul posesiv: casa vecinului, ghiozdanul elevului, haina prietenului; 

— genitivul apartenenţei: frunza copacului, coarnele taurului, urechea acului; 

— genitivul subiectului: sclipirea stelelor, murmurul izvoarelor, strălucirea 
soarelui; 

— genitivul obiectului: culesul viei, vînatul urşilor, apărarea drepturilor; 

— genitivul calităţii: omul dreptății, țara răului; 

— genitivul obiectului calificat: nemărginirea firii, duioşia sufletului, 
blîndeţea ochilor; 

— genitivul superlativului: frumoasa frumoaselor, voinicul voinicilor, problema 
problemelor; 

— genitivul localizării: nisipul mării (= nisipul din mare), zăpada munţilor 
(= zăpada din munţi); 

— genitivul temporal: căldura verii (= căldura din timpul verii), liniştea nopții 
(= liniştea din timpul nopții). 

— genitivul denumirii: Țara Moldovei, Cetatea Neamţului. 

Genitivul cu prepoziţie poate determina atît un substantiv, cît şi un verb, 
fiind introdus prin prepoziţiile sau locuţiunile prepoziţionale: asupra, contra, 
deasupra, dinaintea, împotriva, înaintea, înapoia, înăuntrul, din dreptul, în dreptul, 
în ciuda, în fruntea, în afara, în scopul, în vederea, în susul, în josul, din cauza, în 
timpul etc. Poate avea următoarele funcţii sintactice: 

1) atribut substantival: lupta contra cotropitorilor. 

2) complement indirect: Voi năvăli ... împotriva unor tranşee înțesate de 
armata duşmană. (Camil Petrescu) 

3) complement circumstanţial de loc: Eu m-am dat în dosul frunza- 
rului. (M. Sadoveanu) 

4) complement circumstanţial de cauză: Din cauza muntelui, s-a întunecat 
de tot. (Camil Petrescu) 


Dativul. Substantivul în cazul dativ poate fi întrebuințat: a) fără prepoziţie 
sau b) cu prepoziţie. 

Dativul fără prepoziţie poate determina un verb, un adjectiv sau un 
substantiv de origine verbală îndeplinind funcţiile sintactice de: 

1) complement indirect: Spui munţilor durerea / Prin jalnice cîn- 
tări. (G. Coşbuc) 

2) atribut: decernarea de premii învingătorilor. 

3) complement circumstantial de loc: Au stat locului. 

Valoarea semantică a substantivului la D. este cea de destinatar, adică de 
obiect în favoarea sau defavoarea căruia se face acţiunea. 

Dativul cu prepoziţie poate determina un verb cu ajutorul prepoziţiilor 
datorită, graţie, mulțumită, îndeplinind funcţiile sintactice de complement 
instrumental: Am ajuns la timp datorită prietenilor. 


Acuzativul. Cazul acuzativ poate fi folosit: a) fără prepoziţie sau b) cu 
prepoziţie. 

Acuzativul fără prepoziţie poate determina un verb îndeplinind funcţia 
sintactică de complement direct: Luna plină lumina grădinile adormite şi căsuţele 
pitite în livezi. (M. Sadoveanu) 

Acuzativul cu prepoziţie poate determina un verb cu ajutorul prepoziţiilor 
simple: a, cu, de, din, după, fără, în, între, întru, la, lingă, pe, pentru, peste, pînă, 
prin, spre, sub etc., al prepoziţiilor compuse: de la, fără de, pe la, de către, de din, 
de după, de pe, de pe la etc., precum şi cu ajutorul locuţiunilor prepoziţionale: în 
afară de, alături de, înainte de, în sus de, în jos de etc., îndeplinind următoarele 
funcţii sintactice: 

1) complement direct: A găsit pe urmă satul / Pe ţăran el l-a găsit. 
(G. Coşbuc) 

2) atribut: În țara mea dulce sînt drumuri de flori. (N Alecsandri) 

3) nume predicativ: Masa este de brad. 

4) complement de agent: Cîntînd le-aduce aminte / De-o fată din vecini, / De 
mame şi de-ogorul / Umplut acum de spini. (G. Coşbuc) 

5) complement indirect: Calul necheză încet şi-şi întinse botul spre stăpîn. 
(M. Sadoveanu) 

6) complement sociativ: Şi gîndirea mea furată se tot duce-ncet la vale / Cu 
cel rîu care-n veci curge, făr-a se opri din cale. (N Alecsandri) 

7) complement instrumental: Călăreţii umplu cîmpul şi roiesc după un semn / 
şi în caii lor sălbatici bat cu scările de lemn. (M. Eminescu) 

8) complemente circumstanţiale: 


a) de timp: Aşa sta vremea de o săptămină. (G. Galaction) 

b) de loc: Pe cimpia înălbită, netedă, strălucitoare / Se văd insule de codri, 
s-aud cîini de vînătoare. (V. Alecsandri) 

c) de mod: La amiază mă repezeam acasă şi îmbucam în fugă miîncarea. 
(M. Sadoveanu) 

d) cauzal: Codrul clocoti de zgomot şi de arme şi de bucium. (M. Eminescu) 

e) condiţional: În caz de pericol, plecaţi imediat. 

f) de excepţie: Încolo, afară de argatul care îmi îngrijea de cai, nu mai aveam 
pe nimeni. (M. Sadoveanu) 

g) concesiv: Cu tot acest cuvînt blajin şi plin de mîngîiere, femeile nu se liniştiră 
şi ieşiră tot năcăjite. (M. Sadoveanu) 

REGULI ORTOGRAFICE PRIVIND ÎNTREBUINŢAREA 
FORMELOR CAZUALE LA SUBSTANTIVE 


O parte dintre substantivele feminine în -ețe au la G.-D. singular desinenţa -e: 
(al) unei acuratețe, (al) unei gentileţe, (al) unei justeţe, (al) unei noblețe, (al) unei 
tandreţe, (al) unei stricteţe; acurateţei, gentileţei, justeţei, nobleţei, tandreţei, 
stricteţei. Altele primesc la G.-D. sg. desinenţa -i: (aD unei bătrineţi, (aD unei 
blîndeti, (aD unei fineţi, (al) unei frumuseți, (al) unei tinereţi, (al) unei tristeţi; 
bătrineţii, blindeţii, fineţii, frumuseţii, tinereții, tristeții. 

Substantivele proprii feminine formează G.-D. cu ajutorul articolului enclitic 
-i ca şi substantivele comune feminine, deosebindu-se astfel de cele proprii 
masculine care primesc la G.-D. articolul proclitic lui. Deci sînt corecte formele 
Anei, Mariei, Olgăi, Sandei (şi nu lui Ana, lui Maria, lui Olga, lui Sanda). De 
asemenea sînt recomandabile formele de G.-D. bunicăi / bunicii, mamei, naşei, 
surorii (şi nu lui bunica, lui mama, lui naga, lui sora). 

Pentru a face acordul articolului genitival (al, a, ai, ale) cu substantivul 
determinat e necesar să se precizeze numărul şi genul cuvîntului determinat şi 
să se utilizeze forma de număr şi de gen corespunzătoare a articolului genitival. 

Realizarea acordului nu este dificilă atunci cînd substantivul în G. este 
alăturat cuvîntului regent, aflindu-se imediat după acesta sau imediat înaintea 
lui: un drum al satului, ale ţării plaiuri. 

Nu apar probleme nici atunci cînd genitivul este distanțat de regentul său 
printr-un atribut adjectival (lumina clară a lunii) sau cînd el îndeplineşte funcţia 
sintactică de nume predicativ (Caietul este al elevului). 

Mai complicat este acordul atunci cînd între genitiv şi regentul său este 
intercalat un atribut exprimat printr-un substantiv cu prepoziţie. In cadrul 
acestor sintagme genitivul se poate raporta fie la primul substantiv, şi atunci 
articolul genitival se va acorda în gen şi număr cu acesta (centrul de presă al 
guvernului), fie la cel de-al doilea, în care caz articolul genitival se va acorda cu 
substantivul respectiv (centrul de dirijare a zborului). 

Verificarea se face prin alăturarea substantivului în G. la fiecare dintre cele 
două substantive pentru a se stabili cuvîntul regent pentru genitiv. Astfel, în 
prima construcţie e vorba de centrul guvernului şi nu de presa guvernului, iar în 
cea de a doua se are în vedere nu centrul zborului, ci dirijarea zborului. 

Acordul articolului genitival cu substantivul regent este foarte important întrucit, 
uneori, în funcţie de forma de acord, se poate schimba sensul întregii construcţii. 


Notă. Trebuie evitată folosirea variantei invariabile a articolului genitival a pentru toate cazurile: 
acest cal a ţăranului (în loc de al) 

aceşti cai a ţăranului (în loc de ai) 

aceste cărţi a elevului (în loc de ale). 


CATEGORIA DETERMINĂRII MINIMALE 


Determinarea este categoria morfologică a substantivului care exprimă, 
prin forme corelative, opoziţia obiect necunoscut / obiect cunoscut. Baza 
semantică a categoriei determinării o constituie aprecierea obiectului din punctul 
de vedere al cunoaşterii sau necunoaşterii lui de către cel ce vorbeşte. Indicele 
formal al categoriei determinării este articolul substantival (hotărît şi nehotărit). 

ORGANIZAREA PARADIGMATICĂ A CATEGORIEI 
DETERMINĂRII (MINIMALE) LA SUBSTANTIVE 


Paradigma categoriei determinării are la bază opoziţia dintre forma 
articulată nehotărît (cu articolul nehotărit) şi forma articulată hotărît (cu 
articolul hotărît) ale substantivului. Orice substantiv are şi o formă 
nearticulată, care este forma-tip a acestuia şi care nu ţine de paradigma 
determinării minimale. Structura acestei categorii ar putea fi prezentată 
astfel: 


Forma-tip (forma nearticulată) munte 
Paradigma forma articulată nehotărît un munte 
determinării 
minimale forma articulată hotărît muntele 


Forma articulată nehotărît a substantivului este alcătuită cu ajutorul 
articolului nehotăriît: 


genul masculin feminin 
cazul Tiamani singular plural singular plural 
N.-A. un o nişte 
G.-D. unui unor unei unor 


Articolul nehotărît este antepus substantivului fără a forma corp comun 
cu acesta: un izvor, o furnică. Uneori între articol şi substantiv poate fi intercalat 
un determinativ adjectival: un lung drum, o albastră mare. Şi în aceste grupuri 
articolul se referă la substantiv, nu la adjectiv. 

Forma articulată hotărît a substantivului este alcătuită cu ajutorul articolului 


hotărît: 


genul masculin feminin 

cazul amirul singular plural singular plural 
N.-A. -l (-1e, -a) -i -a -le 
G.-D. -lui (-i) -lor -i -lor 


Articolul hotărît este postpus substantivului, alcătuind împreună cu acesta 
o unitate aglutinată: izvorul, furnica. Cînd substantivul este precedat de un 
adjectiv, articolul este preluat formal de acesta: bătrînul stejar, dulcea 
lăcrimioară. Din punct de vedere semantic, şi în acest caz articolul 
caracterizează substantivul. 

VALORILE SEMANTICE ALE CATEGORIEI DETERMINĂRII 


Opoziția semantică de bază a categoriei determinării minimale cuprinde 
două valori: cunoscut / necunoscut. 

Funcția articolului substantival ca indice formal al determinării minimale 
constă în detaşarea şi individualizarea unui obiect dintr-o clasă de obiecte de 
acelaşi fel. Diferența dintre valorile celor două tipuri de articol rezidă în gradul 
de individualizare: articolul nehotărît alăturat substantivului individualizează 
un obiect necunoscut, iar cel hotărît — un obiect cunoscut. 

Articolul nehotărît, utilizat pe lîngă un substantiv, serveşte la evidenţierea 
unui obiect necunoscut dintr-o clasă de obiecte omogene. Astfel, substantivul 
determinat nehotăriît exprimă sensul „un oarecare obiect dintr-o clasă de obiecte 
de acelaşi fel“. De exemplu: un caiet, o carte. 

Articolul hotărît, ataşat unui substantiv, trimite la un obiect cunoscut, care 
este unicul posibil în situaţia dată de comunicare. Substantivul articulat definit 
are semnificaţia „obiectul acesta“, „obiectul cunoscut“, „obiectul despre care a 
mai fost vorba“. De exemplu: caietul (dat), cartea (dată). 


CONDIŢIILE UTILIZĂRII ARTICOLULUI HOTĂRÎT ŞI NEHOTĂRÎT 


Drept bază pentru opoziţia obiect cunoscut / obiect necunoscut serveşte 
gradul de informare a vorbitorului asupra obiectelor denumite. 

În ceea ce priveşte condiţiile concrete de cunoaştere sau necunoaştere a 
obiectelor, sînt de menţionat următoarele. 

Substantivul articulat nehotărît denumeşte unul dintre reprezentanţii 
clasei date. Din perspectiva situaţiei de comunicare, un obiect poate fi 
necunoscut în cazul cînd există o clasă de obiecte de acelaşi fel, caracterul 
necunoscut al obiectului fiind determinat de posibilitatea alegerii unui obiect 
dintr-o mulţime de obiecte omogene. De exemplu: un arbore, un cal ş. a. m. d., 
în anumite situaţii, pot fi necunoscuţi vorbitorului, întrucît în realitate există 
mulţimi, clase de asemenea obiecte, cu care obiectul de referinţă ar putea fi 
confundat. Pe de altă parte, obiectele unice sînt inconfundabile şi deci prin 
prisma categoriei determinării apar ca fiind cunoscute. Numele acestor obiecte 
în enunţ sînt articulate hotărît. De exemplu, este corectă propoziţia Răsare 
soarele şi nu Răsare un soare. 

Funcţia de bază a articolului hotărît constă în individualizarea unui obiect 
cunoscut. Prin acest articol se accentuează unicitatea obiectului în situaţia dată 
de comunicare, subliniindu-se imposibilitatea alegerii alternative. 

După specificul său funcţional şi semantic, articolul hotărît este un element 
de natură anaforică şi deictică, asemănîndu-se cu adjectivul pronominal 
demonstrativ. Caracterul dublu al articolului dat este determinat de factorii pe 
baza cărora obiectul se consideră cunoscut. 

În primul rînd, obiectul apare ca fiind cunoscut cînd el se află în cîmpul 
vizual al vorbitorilor (Iată lacul!). În acest caz se face simţit caracterul deictic al 
articolului hotărît. 

În al doilea rînd, obiectul apare ca fiind cunoscut datorită faptului că numele 
lui a fost pomenit anterior, adică la repetarea numirii lui. O atare utilizare a 
articolului poartă un caracter anaforic, întrucit el trimite la numele obiectului 

pomenit mai înainte în text. Trăia odată o babă şi un moşneag. Baba avea o 
găină şi moşneagul un cucoş. (|. Creangă) 

Ín al treilea rînd, obiectul apare ca fiind cunoscut vorbitorului din experienţa 
lui precedentă. 

În sfîrşit, apar ca fiind întotdeauna cunoscute obiectele existente în realitate 
într-un singur exemplar (A răsărit luna). 


REGULI PRIVIND UTILIZAREA CORECTĂ 
A ARTICOLULUI SUBSIANTIVAL 


Substantivele feminine terminate la singular nearticulat în -ie în hiat sau 
diftong se scriu la forma articulată cu -ia (nu cu -iia sau -ea): cîmpia, fantezia, 
făclia, istoria, teoria (nu cîmpiia, fanteziia etc.); cheia, scînteia, văpaia (nu cheea, 
scînteea etc.). 

Substantivele feminine terminate în -ee în hiat şi cele în -e după consoană 
se scriu la forma de singular articulată hotărît cu -ea (nu cu -eia): epopeea, 
ideea, mareea, orhideea, tranşeea, cererea, delicateţea, imaginea, lancea. 

Numele zilelor terminate în -i asilabic după consoană se scriu de asemenea 
la forma articulată hotărît cu -ea: lunea, martea, miercurea, vinerea, dar joia. 

Substantivele masculine cu pluralul în -ii se scriu la forma articulată hotărît 
cu -iii: copii — copiii, fii — fiii, harabagii — harabagiii, surugii — surugiii, 
vizitii — vizitiii etc. 


DECLINAREA SUBSTANTIVULUI 


Totalitatea modificărilor pe care le suportă un substantiv pentru a marca 
opoziţiile gramaticale de caz, număr şi determinare constituie declinarea lui. 
Ea se realizează cu ajutorul articolului substantival şi al desinenţei. 

In cadrul substantivului se disting trei tipuri flexionare sau trei subclase 
care se caracterizează printr-o modalitate identică de modificare după caz, 
număr şi determinare. Modelele de declinare a substantivelor româneşti au la 
bază cele trei genuri ale substantivului: 

1) modelul substantivelor masculine; 

2) modelul substantivelor feminine; 

3) modelul substantivelor neutre. 

Are un anumit specific declinarea substantivelor proprii, faţă de cea a 
substantivelor comune, şi declinarea substantivelor compuse, faţă de cea a 
substantivelor simple sau derivate. 

E necesar să se menţioneze că, deoarece formele de N. şi de A., pe deo 
parte, şi cele de G. şi D., pe de altă parte, sînt omonime (parţiale sau totale), în 
cele ce urmează, formele cazuale vor fi grupate cîte două, deci N.-A. şi G.-D. 


Declinarea cu articol nehotăriît 
Substantivele masculine 


singular plural 
N.-A un codru N.-A. nişte codri 
G.-D unui codru G.-D. unor codri 


MORFOLOGIA 


73 


Substantive feminine 


singular plural 
N.-A. o ramură N.-A. nişte ramuri 
G.-D unei ramuri G.-D. unor ramuri 
Substantive neutre 
N.-A. un tren N.-A. nişte trenuri 
G.-D unui tren G.-D. unor trenuri 


Declinarea cu articol hotărît 
Substantive masculine 


N.-A. codrul N.-A. codrii 
G.-D. codrului G.-D. codrilor 
Substantive feminine 
N.-A. ramura N.-A. ramurile 
G.-D ramurii G.-D. ramurilor 
Substantive neutre 

N.-A. trenul N.-A. trenurile 
G.-D trenului G.-D. trenurilor 


DECLINAREA SUBSTANTIVULUI CU ADJECTIVUL ANTEPUS 


Declinarea cu articol nehotărît 
Substantive masculine 


singular plural 
N.-A. un bun prieten N.-A. nişte buni prieteni 
G.-D unui bun prieten G.-D. unor buni prieteni 
Substantive feminine 
N.-A. o minunată poveste N.-A. nişte minunate poveşti 
G.-D unei minunate poveşti G.-D. unor minunate poveşti 
Substantive neutre 

N.-A. un frumos tablou N.-A. nişte frumoase tablouri 
G.-D unui frumos tablou G.-D. unor frumoase tablouri 


Declinarea cu articol hotărît 
Substantive masculine 


N.-A. bunul prieten N.-A.  buniiprieteni 

G.-D. bunului prieten G.-D. bunilor prieteni 
Substantive feminine 

N.-A. minunata poveste N.-A. minunatele poveşti 

G.-D minunatei poveşti G.-D. minunatelor poveşti 

Substantive neutre 
N.-A. frumosul tablou N.-A. frumoasele tablouri 
G.-D frumosului tablou G.-D. frumoaselor tablouri 

DECLINAREA SUBSTANTIVULUI CU ADJECTIVUL POSTPUS 


Declinarea cu articol nehotăriît 
Substantive masculine 


singular plural 
N.-A un prieten bun N.-A. nişte prieteni buni 
G.-D unui prieten bun G.-D. unor prieteni buni 
Substantive feminine 
N.-A o poveste minunată N.-A. nişte poveşti minunate 
G.-D unei poveşti minunate G.-D. unor poveşti minunate 
Substantive neutre 
N.-A un tablou frumos N.-A. nişte tablouri frumoase 
G.-D unui tablou frumos G.-D. unor tablouri frumoase 
Declinarea cu articol hotărît 
Substantive masculine 
N.-A prietenul bun N.-A. prietenii buni 
G.-D prietenului bun G.-D. prietenilor buni 
Substantive feminine 
N.-A povestea minunată N.-A. poveştile minunate 
G.-D poveştii minunate G.-D. poveştilor minunate 
Substantive neutre 
N.-A tabloul frumos N.-A. tablourile frumoase 
G.-D tabloului frumos G.-D. tablourilor frumoase 


DECLINAREA SUBSTANTIVELOR COMPUSE 


Substantivele compuse se caracterizează prin anumite particularităţi 
flexionare şi de articulare, determinate de tipul elementelor constituente şi de 
gradul de unitate morfologică. 

În ceea ce priveşte capacitatea lor de a se combina cu articolele, hotărît şi 
nehotărit, substantivele compuse se împart în: 

— substantive compuse care se declină numai cu articolul nehotărit: un 
tîrîie-briu, un pierde-vară, un coate-goale, un burtă-verde etc.; 

— substantive compuse care se declină atît cu articolul hotărît, cât şi cu cel nehotărit. 

Articolul nehotărît este antepus substantivului compus, iar cel hotărît este 
postpus fie primului, fie celui de al doilea component: 

un redactor-şef — redactorul-şef; 

un botgros — boterosul. 

Din punctul de vedere al variabilităţii desinenţei propriu-zise, compusele 
formează cîteva subclase: 

a) compuse invariabile; 

b) compuse cu primul termen variabil; 

c) compuse cu cel de al doilea termen variabil; 

d) compuse cu ambii termeni variabili. 

Declinarea substantivelor compuse ar putea fi prezentată cu ajutorul 
tabelului ce urmează: 


Structura Caracterul Termenul Termenii Exemple şi modele de declinare a substantivelor compuse 
substantivelor articulării a variabili 
compuse enclitic singular plural 
1. S.+S. a) hot. / I ambii N.-A. cîinele-lup* cîinii-lupi 
nehot. G.-D. cîinelui-lup cîinilor-lupi 
N.-A. puşca-mitralieră puştile-mitraliere 
G.-D. puştii-mitraliere puştilor-mitraliere 
b) hot. / I I N.-A. pasărea-liră păsările-liră 
nehot. G.-D. păsării-liră păsărilor-liră 
c) hot. / II ambii N.-A. general-maiorul generali-maiorii 
nehot. G.-D. general-maiorului generali-maiorilor 
2. S+S. (G.) hot. / I I N.-A. floarea-soarelui florile-soarelui 
nehot. G.-D. florii-soarelui florilor-soarelui 
3. S.+Prep.+S. a) hot. / I I N.-A. drumul-de-fier drumurile-de-fier 
nehot. G.-D. drumului-de-fier drumurilor-de-fier 
b) hot. / II II N.-A. untdelemnul 
nehot. G.-D. untdelemnului 
c) nehot. — — N.-A. un brînză-n-sticlă 
G.-D. unui brînză-n-sticlă 
4. S.+Adj. sau I ambii N.-A. floarea-domnească florile-domneşti 
Adj.+S. G.-D. florii-domneşti florilor-domneşti 
N.-A. buna-credinţă bunele-credinte 
G.-D. bunei-credinţe bunelor-credinţe 
b) hot. / II II N.-A. dreptunghiul dreptunghiurile 
nehot. G.-D. dreptunghiului dreptunghiurilor 


* La substantivele articulabile hotărît şi nehotărît sînt prezente numai formele articulate hotărît, întrucît articolul nehotărît stă totdeauna 


înaintea substantivului compus. 


vIDO'IOIUOW 


S/, 


Structura (a dle di iu nul Termenii Exemple şi modele de declinare a substantivelor compuse 
substantivelor articulării articulat variabili 
compuse enclitic singular plural 
c) hot. / II II N.-A. bunăvoința 
nehot. G.-D. bunăvoinţei 
N.-A. liber-cugetătorul liber-cugetătorii 
G.-D. liber-cugetătorului liber-cugetătorilor 
d) nehot. — — un coate-goale, un burtă-verde, 
un maţe-pestrițe, un vorbă-lungă 
5. Num.+$. a) hot. / II II N.-A. primăvara primăverile 
sau S.+Num. nehot. G.-D. primăverii primăverilor 
N.-A. prim-ministrul (şi primul-ministru) 
G.-D. prim-ministrului (şi primului-ministru) 
N.-A. prim-miniştrii (şi primii-miniştri) 
G.-D. prim-miniştrilor (şi primilor-miniştri) 
b) hot. / I ambii N.-A. prima-balerină primele-balerine 
nehot. G.-D. primei-balerine primelor-balerine 
c) nehot. — — un doi-frați, un cinci-degete, un nouă-ochi 
6. S+V. neartic. — invar. un gură-cască, un meşter-strică, un prinde-muşte, 
sau V+S. enclitic un tîrtie-briu, un zgîriie-brînză, un vîntură-lume 
7. Adv+8S. hot. / II II N.-A. binefacerea binefacerile 
nehot. G.-D. binefacerii binefacerilor 
8. Prep.+S. hot. / II II N.-A. fărădelegea fărădelegile 
nehot. G.-D. fărădelegii fărădelegilor 
9. Propoziţii nehot. — — un ducă-se-pe-pustii, un ucigă-l-toaca, un lă-mă-mamă, 


sau fraze 


un du-te-vino, un lasă-mă-să-te-las 

DECLINAREA SUBSIANTIVELOR PROPRII 


Din punctul de vedere al categoriei numărului, toate substantivele proprii 
sînt fie singularia tantum, fie pluralia tantum şi se declină respectiv numai la 
singular sau numai la plural: 


Singularia tantum 


N.-A. Andrei Moldova Dunărea 

G.-D. (al, a, ai, ale) lui Andrei Moldovei Dunării 
Pluralia tantum 

N.-A. Alpii Apeninii Carpaţii 

G.-D. (al, a, ai, ale) Alpilor Apeninilor Carpaţilor 


Sub aspect lexico-semantic, substantivele proprii se împart în două subclase: 
nume proprii de animate şi nume proprii de inanimate. Din prima subclasă fac 
parte antroponimele” (numele de persoană) şi zoonimele (numele de animale). În 
cea de a doua intră în primul rînd toponimele (numirile geografice). 

În rest, substantivele proprii se declină ca şi cele comune, prezentînd doar 
anumite particularităţi. 

Numele de persoană masculine primesc la G.-D. articolul proclitic lui: 


N.-A. Alexandru Gheorghe Ion 
G.-D. (al, a, ai, ale) lui Alexandru lui Gheorghe lui Ion 


Majoritatea numelor de persoană feminine formează G.-D. ca şi substantivele 
comune feminine cu ajutorul articolului enclitic -i: Anei, Mariei (şi nu lui Ana, 
lui Maria). Fac excepţie substantivele proprii feminine de origine străină 
nearticulabile enclitic. Ele primesc la G.-D. articolul proclitic lui (ca şi numele 
de persoană masculine): lui Mimi, lui Lili. 

Numele de persoană feminine articulabile enclitic au la G.-D. desinenţele 
-ă(i) şi -e(i). Prima desinenţă este proprie substantivelor cu tema în -c, -g, iar a 
doua — tuturor celorlalte: Floricăi, Olgăi; Anei, Angelei, Mariei, Cristinei. 

Un alt specific al numelor proprii feminine la G. D. este păstrarea intactă, 
nealterată a temei. Pentru ele nu sînt specifice nici alternanţele vocalice, nici 
cele consonantice proprii substantivelor comune. Comp.: 


N.-A. G.-D. N.-A. G.-D. 
floarea / florii, dar Ioana / Ioanei 
poiana / poienei, Adriana / Adrianei 
pasărea / păsării, Smaranda / Smarandei 
leoaica / leoaicei, Aurica / Auricăi 
creanga / crengi, Olga / Olgăi 
grinda / grinzii, Rusanda / Rusandei 
harta / hărții, Marta / Martei 


Vocativul numelor de persoană feminine, de regulă, este omonim cu forma 
de N.-A. De la unele nume de persoană feminine se pot forma şi vocative cu 
desinenţele -o sau -e (Ano! Ileano! Marie! Iulie!), ele însă sînt nerecomandabile. 

La A. toate numele proprii de animate cu funcție sintactică de complement 
direct sînt însoţite de prepoziţia pe: L-am întîlnit pe Gheorghe. 

Numele proprii de inanimate (numirile geografice sau toponimele) se 
declină ca şi substantivele comune. 

N.-A. Prutul Apeninii Bucovina Atena 
G.-D. Prutului Apeninilor Bucovinei Atenei 


Cît priveşte substantivele proprii compuse, ele se declină după modelele 
substantivelor compuse comune. 


FORMAREA SUBSTANTIVELOR 
SUBSTANTIVE FORMATE PRIN PREFIXARE 


Prefixarea este un procedeu puţin mai productiv în cazul substantivelor. 
Cele mai importante prefixe sînt: 


anti-: antimaterie, antiistorism, antispumant; 

ne-: neadevăr, neființă, nehotărire, nenoroc; 

con-: (cu variantele fonetice com-, co-): coautor, concetățean, confrate, 
compatriot; 

des-: (cu variantele fonetice dez-, de-): desfriu, dezgust, deznădejde, 
dezordine, desublimare; 

stră-:  străbun, străbunic, strănepot; 

răs-: (cu varianta fonetică răz-): răscruce, răspăr, răstimp, răzbunare; 

re-: recirculatie, renume; 

post-: postfață; 

pre-:  preforjare; 

sub-:  subnutriţie. 


SUBSTANTIVE FORMATE PRIN SUFIXARE 


Sufixarea este cel mai productiv procedeu de formare a substantivelor în 
limba română. Drept bază pentru alcătuirea noilor substantive prin acest 
procedeu servesc temele adjectivale, verbale şi substantivale. 

În tabelul de mai jos sînt sistematizate şi prezentate sufixele substantivale 
în ordinea semnificației lor. 


Semnificaţia generală Sufixele Exemple 
a sufixelor 
1 2 3 

1. Diminutivitate -el bătrînel, clopoțel, gîndăcel 

(exprimă ideea de micime -ea păsărea, potecea, rămurea 

a obiectului şi/sau o notă -aş ciobănaş, fluturaş, pîrfiaş 

afectivă) -uş ineluş, picioruş, viţeluş 
-uşă căldăruşă, găinuşă, urechiuşă 
-ic nenic, frătic, tătic 
-ică papuşică, pfîinică, ulcică 
-icică cărticică, floricică, pietricică 
-ulică moşulică, ursulică, ziulică 
-ice găurice, măturice, pădurice 
-uc năsuc, pătuc, sătuc 
-ucă mămucă, duducă 
-uică nevăstuică, ferestruică 

1 2 3 
-uşcă femeiuşcă, răţuşcă 
-ior dulăpior, frăţior, pantofior 
-ioară aripioară, inimioară, mustăcioară 
-cior glăscior, născior, oscior 
-cioară căscioară, mescioară 
-işor anişor, ochişor 
-işoară feţişoară, ţărişoară, viişoară 
-uşor cuibuşor, pufuşor, pluguşor 
-uşoară lefuşoară, trebuşoară, văcuşoară 
-iţă cheiţă, copiliţă, poieniţă 
-uliţă gîsculiţă, neiculiţă, puiculiţă 
-ut brăduţ, căluţ, moşnegut 
-uţă căsuţă, pisicuţă, potecuţă 
-eț podeţ, hornet 
-uleţ cerculeţ, ghemuleţ, roibuleţ 
-uie cărăruie, cetăţuie, flăcăruie 
2. Augmentativitate -oi căsoi, moviloi, pietroi 
(exprimă ideea de mărime -oaie buzoaie, străchinoaie, tălpoaie 
excesivă a obiectului şi/sau -an bogătan, lungan 
un sens depreciativ) -andru băiețandru, flăcăiandru, 
cățelandru 
3. Colectivitate sau can- -ime boierime, motănime, negustorime 
titate mare -et bănet, tineret 
-ătate golătate, creştinătate, păgtnătate 
-ărie apărie, dantelărie, viermărie 
4. Loc pe care se află -iş bolovăniş, mărăciniş, zmeuriş 
ansambluri, mulțimi de -işte cînepişte, păpurişte, trifoişte 
obiecte -et alunet, brădet, prunet 
5. Agent al acţiunii (după -ar cojocar, morar, rotar 
funcţie, după profesiune -aş arcaş, căruţaş, vislaş 
sau după apartenenţa la un -er cimpoier, oier, străjer 
curent, organizaţie etc.) -eț drumeţ, cîntăreţ 
-giu barcagiu, macaragiu, sacagiu 
-tor croitor, mijlocitor, scriitor 
-ist farmacist, paşoptist, şahist 
-nic paharnic, paznic, vistiernic 
-toare mulgătoare, servitoare, țesătoare 
-easă croitoreasă, negustoreasă, 
spălătoreasă 
-iţă călugăriță, morăriţă, şcolăriţă 
6. Persoană (după apar- -an american, belgian, orheian 
tenenţa locală) -(e/i)an ardelean, bălțean 
-ez chinez, cubanez, olandez 
7. Funcție, ocupaţie, starea -ie actorie, plugărie, răzeşie 
socială -it albinărit, păstorit, vierit 
8. Sediu, local, atelier, -ie brutărie, fierărie, lemnărie 


magazin 

1 2 3 
9. Instrument, -ar brăzdar, coltar, degetar 
unealtă, mecanism -tor răşchitor, răzuitor, sucitor 
-toare depănătoare, semănătoare, 
vînturătoare 
10. Obiect, persoană care -ilă buzilă, lungilă, setilă 
se caracterizează printr-o -uş albuş, alunecuş, gălbenuş 
însuşire -G/ă)tură cotitură, sucitură, fundătură 
11. Obiect care constituie -(e/i)ală momeală, plămădeală, urzeală 
rezultatul unei acţiuni sau -(ă/i)tură crestătură, fiertură, țesătură 
care serveşte drept mijloc -ură strînsură, scursură 
în realizarea unei acţiuni -UŞ picuş, rumeguș 
-et foşnet, pocnet, răcnet 
12. Teorii, doctrine, cu- -ism descriptivism, ortodoxism, 
rente paşoptism 
13. Însuşire -(ă/i)tate bunătate, exactitate, 
inventivitate 
-(ă/i)ciune deşteptăciune, moliciune, 
uscăciune 
- eală amăreală, fierbinţeală, răceală 
-ie dărnicie, gingăşie, vitejie 
-enie curăţenie, dirzenie, omenie 
-ință iscusință, nesăbuință, uşurinţă 
-ete blîndete, stricteţe, tristețe 
-ime adîncime, cruzime, desime 
14. Acțiune, stare, relație -re salinizare, sclipire, sublimare 
-(a/e)nie despărtenie, împărtăşanie, 
strădanie 
-(e/iJală bălăceală, jecmăneală, 
săpuneală 
-(a/i)nță cutezanţă, chibzuinţă, pocăință, 
silință 
-(ă/i)tură cusătură, înghiţitură, împunsătură 
-ămînt consimţămînt, deznodămînt, 
legămînt 
-(ă)ciune înşelăciune, plecăciune 
-(//)ş coborîş, măritiş, urcuş 


SUBSTANTIVE FORMATE PRIN COMPUNERE 


După cuvintele de bază care intră în componenţa lor, substantivele compuse 


sînt de două feluri: 


a) substantive compuse formate din cuvinte întregi sau rădăcini; 


b) substantive formate din elemente de compunere (de regulă, internaţio- 


nalisme), care nu există independent în limba română. 

Cele mai productive modele de formare a substantivelor compuse din cuvinte 
întregi sau rădăcini sînt următoarele: 

1) substantiv la nominativ + substantiv la nominativ: cîine-lup, inginer-şef; 
puşcă-mitralieră; 

2) substantiv la nominativ + substantiv la genitiv: Calea-Robilor, gura-leului, 
traista-ciobanului; 

3) substantiv la nominativ + prepoziţie + substantiv: buhai-de-baltă, 
cocoş-de-munte, drum-de-fier; 

4) substantiv la nominativ + adjectiv sau adjectiv + substantiv la nominativ: 
argint-viu, coate-goale, bună-cuviinţă, bunăstare, dreptunghi; 

5) numeral + substantiv la nominativ sau substantiv la nominativ + numeral: 
trei-fraţi, cinci-clopoţei; 

6) substantiv + verb sau verb + substantiv: gură-cască, soare-apune, 
încurcă-lume, pierde-vară, tîriie-briu; 

7) substantive formate prin contopirea unei propoziţii imperative: 
ducă-se-pe-pustii, nu-mă-uita, lasă-mă-să-te-las, lă-mă-mamă, ucigă-l-toaca. 

Cele mai frecvente elemente de compunere sînt: 

aero- (= „de aer“): aeronavă; 

auto- I (= „de la sine“): autoaprindere; 

auto- II (= „de automobil“): autobază; 

bio- (= „viaţă“): biodinamică; 

foto- (= „de fotografie“): fotoreportaj; 

hidro- (= „de apă“): hidrocentrală; 

micro- (= „de proporţii mici“): microautobuz; 


moto- (= „cu motor“): motonavă; 

neo- (= „de factură nouă“): neonazism; 

poli- (= „cu multiple elemente“): polivitamină; 

port- (= „purtător de..., susținător de... “): portchei, portdrapel; 
pseudo- (= „de factură falsă“): pseudodemocraţie; 

tele- (= „realizat de la distanţă“): telesemnalizare; 

termo- (= „de căldură“): termocentrală, termoizolare; 

vice- (= „adjunct“): vicepreşedinte, viceamiral. 


SUBSTANTIVE FORMATE PRIN CONVERSIUNE 


Procedeul de trecere a unor cuvinte în clasa substantivului este numit 
substantivizare. 

In limba română contemporană se întîlnesc mai multe modele concrete de 
substantivizare: 

1) Adjectiv — substantiv: (cer) albastru > albastrul (cerului), (om) 
bolnav > bolnav, (om) leneş > leneş, (om) viclean > viclean. 

Substantivele de origine adjectivală pot avea sensul abstract de însuşire: 
(zăpadă) albă > albul (zăpezii) sau sensul concret de purtător al însuşirii 
(persoană, obiect): (om) sărac > sărac. De regulă, substantivele deadjectivale 
cu sens concret admit opoziţia de număr (un bolnav > nişte bolnavi), pot fi 
însoţite de ambele articole substantivale (un sărac > săracul), precum şi de 
articolul adjectival (Cel bogat nu-l crede pe cel sărac). 

Cît priveşte substantivele deadjectivale abstracte, ele au numai forma de 
singular şi de cele mai multe ori apar articulate hotărît (firescul, pitorescul, 
sublimul, amarul). 

Tot de acest model ţine şi substantivizarea participiilor şi gerunziilor, întrucît 
ele au iniţial valoare adjectivală: (ostaşul) rănit > rănitul, (omul) păţit > păţitul, 
(femeia) suferindă — suferinda. 

2) Verb — substantiv. Conform acestui model se substantivizează 
supinele cu valoare verbală (cosit, roit, treierat) şi temele verbale (cutremur < a 
cutremura, dezinteres < a dezinteresa, îngheţ < a îngheţa). Ca şi în cazul modelului 
precedent, substantivele postverbale pot avea un sens abstract desemnînd 
procesul în stare pură: apusul (soarelui), cititul (cărţilor), potcovitul (calului), 
îndemnul (fratelui), portul (armei) sau un sens concret de rezultat al acţiunii: 
amestec, cîştig, strop, şuier etc. 

De menţionat că substantivizarea temelor verbale este tratată uneori ca 
derivare regresivă prin care se înțelege constituirea unui substantiv ca rezultat 
al suprimării sufixului verbal (a se astimpăra > astimpăr, a crede > crez). 

3) Numeral — substantiv: un doi, un opt. 

4) Pronume — substantiv. Cîteva pronume apar ca substantive fiind 
însoţite de articolul hotărît (eul, sinea), altele primesc însă numai articolul 
nehotăriît (un nimic, un cineva, un altul). 

5) Adverb — substantiv. Folosite ca substantive, adverbele nu posedă 
toate categoriile morfologice ale noii clase. De regulă, adverbele substantivizate 
au numai forma de singular (bine, rău, miine). Unele dintre ele apar atît cu 
articol nehotărit, cît şi cu articol hotărît (un bine > binele, un greu > greul, un 
rău > răul), altele însă sînt fie numai articulate hotărît (susul, josul), fie numai 
articulate nehotărît (un ieri, un mîine, un azi). 

6) Interjecţie — substantiv: of! > un of > ofuri; ura! > urale. 


ORTOGRAFIA SUBSTANTIVELOR DERIVATE 


I. Ortografia derivatelor formate prin prefixare 


a) Prefixul con- are trei variante fonetice: con-, com-, co-. 

Con- se scrie în următoarele cuvinte împrumutate sau formate pe teren 
propriu: concetăţean, confederație, consătean, consens, consîngean, conştiinţă. 

Com- apare în compatriot, compunere. 

Co- se întîlneşte în cuvintele: coacuzat, coasociat, coautor, codirector, coechipier, 
colocatar, comesean, conaţional, coparticipare, copărtaş, coproducție, coproprietar, 
coraport, coreferat, cotutelă. 

b) Prefixul des- are următoarele variante fonetice: des-, dez-, de-. 

Des- se scrie înainte de consoane surde: descentralizare, descîntec, 
descompunere, desconsideraţie, desfriu, deshidratare. 

Dez- se scrie înainte de vocale şi de consoane sonore şi sonante: dezacord, 
dezagregare, dezangajare, dezarmare, dezasimilaţie, dezavantaj, dezbatere, 
dezechilibru, dezgust, deziluzie, dezinfecţie, dezinfectare, dezinteres, dezminţire, 
deznădejde, deznodămiînt, dezordine, dezvinovăţire. 

De- se scrie în derivatele a căror temă începe cu s: desăvîrşire, desecare, 
desensibilizare, desublimare, desulfitare, desulfurare, precum şi în cuvintele: 

debusolare, decalcifiere, decarburare, decolonizare, decompensare, dedublare, 
dedurizare, demilitarizare, demodulare, denuclearizare, denutriţie, deparazitare, 
depersonalizare, depigmentare. 

c) Prefixul răs- are variantele răs- şi răz-. 

Răs- se scrie în cuvintele a căror temă începe cu o consoană surdă: răscroială, 
răscruce, răscumpărare, răsfăţ, răsfoire, răsfringere, răspăr, răsplată, răsputere, 
răstălmăcire, răstimp, răsturnare. 

Răz- se scrie înaintea vocalelor şi a consoanelor sonore şi sonante: 
răzbunare, răzbunic, răznepot. 


II. Ortografia derivatelor formate prin sufixare 


Sufixul -(e/Dan 

1. Varianta -an a acestui sufix se scrie: 

— după temele terminate în consoanele c (k) şi g: african, american, 
costarican, dominican, mexican, mozambican, haţegan etc. Excepţie: cimpulungean 
< Cîmpulung Moldovenesc; 

— după temele terminate în -i: algeri-an, australi-an, belgi-an, brazili-an, 
columbi-an, etiopi-an, haiti-an, indi-an, indonezi-an, itali-an, orhei-an, puhoi-an, 
siri-an, vaslui-an etc. 

Excepţii: Basarabia — basarab-ean, Macedonia — macedon-ean, Transil- 
vania — transilvăn-ean; 

— după unele teme terminate în -u: nicaraguan, peruan. 

Acest sufix se întîlneşte şi după alte consoane decit c, g, la unele substantive 
mai vechi: budapestan, persan, tibetan. 

La toate aceste clase de cuvinte, cu excepţia celor care au tema terminată 
în -i, la forma de plural, sufixul rămîne neschimbat: africani, americani, 
dominicani, peruani, mahomedani, dar australieni, belgieni etc. 

2. Varianta -ean se scrie în cuvintele cu tema terminată în orice altă 
consoană, în afară de c (k) şi g: ardelean, belgrădean, călărăşean, european, 
făleştean, ieşean, kievean, moldovean, sucevean etc. Tot cu -ean se scriu şi derivatele 
de la numele proprii terminate în -ea: Coreea > coreean, Guineea > guineean, 
Tulcea > tulcean, Vrancea > vrîncean, Dobrogea > dobrogean. 

Verificarea scrierii cu -ean se face prin forma de plural. In cazul acestei variante 
a sufixului, are loc alternanţa ea/e (ean/eni): ardeleni, belgrădeni, călărăşeni etc. 

3. Varianta -ian se scrie în cuvintele: argentinian, atenian, canadian, chişinăuian, 
ecuadorian, irakian, iranian, israelian, palestinian, parizian, salvadorian etc. 

Pentru această variantă, în cazul opoziţiei de număr, este caracteristică 
alternanţa ia/ie (-ian/-ieni): argentinian — argentinieni, atenieni, canadieni etc. 

Sufixul -(ă/e/ie)rie 

1. Varianta -ărie poate constitui un sufix simplu (copil + ărie) sau poate fi 
alcătuită din două sufixe (grădină + ar + ie). 

Ca sufix simplu, ea se scrie după temele terminate în consoană, în afară de 
ki, g’ şi c, g: albinărie, apărie, drăcărie, jucărie, lutărie, maşinărie, sărărie etc. 

Ca sufix compus (ar + ie), varianta dată se scrie în derivatele formate de la 
cele cu sufixul -ar: berar > berărie, dogar > dogărie, fierar > fierărie, grădinar > 
grădinărie etc. 

2. Varianta -erie se scrie după temele terminate în consoanele č g, şi c, g 
sau semivocala -i: cazangerie, tutungerie, oierie, escrocherie, dulgherie. 

3. Varianta -ierie se scrie în cuvintele împrumutate sau formate pe teren 
propriu cu sufixul -ier: casierie, pionierie. 

Sufixul -(e/i)ală 

1. Varianta -eală se scrie după temele terminate într-o consoană: căptuşeală, 
coşcoveală, greşeală, învălmăşeală, îmbicseală, oboseală, umezeală. In cadrul 
opoziţiei de număr se produce alternanţa ea/e (-eală/-eli): greşeală — greşeli, 
tocmeală — tocmeli. 

2. Varianta -ială se scrie în cuvintele formate de la verbele terminate în -i 
după o vocală: căpătuială, chibzuială, mormăială, răfuială, şovăială. 

Sufixul -eţe 

În substantivele formate de la adjective, el are terminația -e şi nu -ă: bătrineţe, 
blîndeţe, căruntețe, fineţe, justeţe, nobleţe, tandreţe, tinerețe, tristeţe etc. 

Sufixul -ism 

Se scrie cu s, nu cu z: aeromodelism, agnosticism, birocratism, capitalism, 
expresionism, extremism, hegelianism, metamorfism etc. 


ORTOGRAFIA SUBSTANTIVELOR COMPUSE 


Se scriu cu cratimă: 

— substantivele compuse alcătuite din două substantive la cazul nominativ: 
cal-putere, cîine-lup, contabil-şef; lăcătuş-mecanic, maşină-unealtă, puşcă-mitralieră etc.; 

— substantivele alcătuite dintr-un substantiv în cazul nominativ şi altul în 
genitiv: Calea-Robilor, carul-zînelor, floarea-soarelui, gura-leului, ochiul-boului etc.; 

— substantivele alcătuite din două substantive legate prin prepoziţie: 
bou-de-baltă, cal-de-mare, cocoş-de-munte, drum-de-fier, vierme-de-mătase etc.; 

— substantivele alcătuite dintr-un substantiv şi un adjectiv: argint-viu, 
gură-spartă, mină-lungă, bună-credinţă, bună-cuviinţă, rea-voinţă; 

— substantivele alcătuite dintr-un numeral şi un substantiv sau dintr-un 
substantiv şi un numeral: doi-dinţi, trei-fraţi, secretar-prim,; 

— substantivele compuse care includ în structura lor un verb: bate-drumuri, 
încurcă-lume, sare-garduri, ducă-se-pe-pustii, împuşcă-n-lună, lasă-mă-să-te-las; 

— substantivele compuse cu prefixul ex- (cu sensul de „fost“): ex-director, 
ex-ministru. 


Se scriu împreună: 

— substantivele alcătuite din elemente de compunere care nu există 
independent în limba română: aero-, auto-, bio-, foto-, hidro-, micro-, moto-, 
neo-, poli-, port-, pseudo-, tele-, termo-, vice-, -fon, -graf, -log etc.: aeromodel, 
automişcare, biodinamică, fotomontaj, microfon etc.; 

— unele substantive compuse formate dintr-un adjectiv şi un substantiv al 
căror ultim component este declinabil: bunăstare, bunăvoință, botgros, 
dreptunghi, duraluminiu etc.; 

— substantivele proprii compuse: Barbăneagră, Botgros, Boubătrîn, Captare, 
Catărău, Cincilei, Paierele, Ţarălungă, Şaptesate etc.; 

— substantivele alcătuite prin contopirea prepoziţiei de cu un substantiv 
sau cu un participiu substantivizat: deîmpărţit, deînmulţit, demers, demîncare, 
demîncat, deochi, descăzut. 


Adjectivul 


Adjectivul este o parte de vorbire autosemantică, flexibilă, care exprimă 
însuşiri ale obiectelor. 

Sub aspect morfologic, adjectivul se caracterizează prin următoarele 
categorii: grad de comparaţie, gen, număr şi caz. 

Adjectivul însoţeşte de cele mai multe ori un substantiv. Funcţia sa sintactică 
primară este cea de atribut, mai poate însă îndeplini şi funcţiile sintactice de nume 
predicativ, element predicativ suplimentar, complement indirect şi circumstanţial. 


CLASIFICAREA LEXICO-SEMANTICĂ A ADJECTIVELOR 


Sub aspect lexico-semantic, se disting următoarele subclase de adjective: 
— adjective calitative (calificative, descriptive); 

— adjective relative; 

— adjective pronominale. 


ADJECTIVE, CALITATIVE 


Adjectivele calitative desemnează însuşiri intrinsece ale obiectelor. Ele au 
forme speciale pentru exprimarea gradelor de comparaţie. Majoritatea acestor 
adjective pot forma, prin derivare, unităţi noi diminutivale cu nuanţă aprecia- 
tiv-afectivă (bunişor, mărişor, micuț). Ele pot servi de asemenea şi drept bază 
derivativă pentru substantive, verbe şi adverbe (greu > greutate, isteţ > isteţime, 
galben > a se îngălbeni, moral> moraliceşte etc.). 

Adjectivele calitative pot fi apreciativ-senzoriale şi apreciativ-raţionale. 

„_ Primele denumesc însuşiri care sînt percepute cu ajutorul organelor de simţ. 
In funcţie de tipul organului de simţ, se disting: 


— însuşiri percepute cu ajutorul văzului (alb, verde, lung, scurt, mic, gras, 
strîimb, rotund); 

— însuşiri percepute cu ajutorul auzului (puternic, clar); 

— însuşiri percepute cu ajutorul mirosului (iute, greu); 

— însuşiri percepute cu ajutorul gustului (acru, dulce, sărat); 

— însuşiri percepute cu ajutorul pipăitului (cald, umed, aspru); 

— însuşiri percepute printr-un efort muscular (greu, uşor, elastic). 

Adjectivele apreciativ-raţionale exprimă însuşiri care nu sînt percepute 
nemijlocit cu ajutorul organelor de simţ, ci sînt deduse în urma aprecierii calităţii 
obiectului de către vorbitor. Printre acestea se includ: 


— însuşiri de caracter (blind, rău); 
— însuşiri legate de starea fizică (sănătos, mut, orb); 

— însuşiri legate de durata existenţei (tînăr, vechi, proaspăt); 

— însuşiri legate de intelect (deştept, ager, tont); 

— însuşiri legate de starea emoţională (vesel, trist); 

— însuşiri legate de aprecierea estetică (frumos, urit, elegant); 

— însuşiri legate de aprecierea pragmatică (necesar, folositor, nociv). 


ADJECTIVE RELATIVE 


Adjectivele din această subclasă prezintă ca însuşiri relaţiile obiectului cu 
alte obiecte, acţiuni, circumstanţe. Ín majoritatea lor adjectivele relative sînt 
derivate de la teme substantivale, verbale sau adverbiale. Acestea pot exprima: 

— obiectul la care se raportează lucrul calificat: lumesc, diplomatic; 

— materialul din care este făcut obiectul calificat: cartilaginos, pietros, lemnos; 

— elementele din care constă obiectul calificat: şcolăresc, mărinăresc; 

— persoana căreia îi aparţine obiectul calificat: (castel) împărătesc, (casă) 
țărănească; 

— subiectul unor acţiuni: (acţiune) banditească, (întrecere) sportivă; 

— obiectul unor acţiuni: (alegeri) prezidenţiale; 

— locul de care e legat obiectul calificat: muntos, pământesc, ceresc, occidental, 
insular; 

— timpul de care e legat obiectul calificat: primăvăratic, nocturn, renascentist; 

— acţiunea pe care a înfăptuit-o obiectul calificat: adormit, plecat, citit, 
băut, arzînd. 

Ín afară de participiile şi gerunziile adjectivizate, din această categorie fac 
parte adjectivele derivate de la verbe: trecător, rătăcitor, alergător, înfloritor, 
supărăcios, zîmbăreţ; 

— acţiunea suportată de obiectul calificat: abătut, lăudat, prins, arestat. 

Adjectivele relative nu se caracterizează prin categoria gradelor de 
comparaţie. Aceasta se explică prin faptul că relaţiile prezentate de ele ca însuşiri 
nu presupun o variaţie a gradualităţii lor. 


ADJECTIVE PRONOMINALE 


Adjectivele date sînt la origine pronume. Folosite cu valoare adjectivală, 
acestea nu substituie un nume, ci îl determină îndeplinind funcţia de atribut. 

Există următoarele tipuri de adjective pronominale: 

— posesive: meu, tău, său, nostru, vostru; mea, ta, sa, noastră, voastră; 

— demonstrative: de apropiere: acest(a), această(a), aceşti(a), aceste(a); de 
depărtare: acel(a), acea (aceea), acei(a), acele(a); de identitate: acelaşi, aceeaşi, 
aceiaşi, aceleaşi; de diferenţiere: celălalt, cealaltă, ceilalți, celelalte; 

— de întărire: însumi, însuţi, însuşi etc. Unităţile din această subclasă se folosesc 
în limba contemporană mai ales ca adjective şi doar foarte rar, ca pronume. 

— interogativ-relative: care, ce, cît. Acestea intră în componenţa propoziţiilor 
interogative, îndeplinind funcţia sintactică de atribut, sau servesc ca elemente 
de relaţie în cadrul propoziţiilor subordonate. 

— nehotărite: ceva, cîteva, fiecare, oricare, orişicare, orişice, oricît, alt, vreun, 
vreo, fiece, niscai, niscaiva; 

— negative: nici un, nici o. 

CLASELE FLEXIONARE ALE ADJECTIVULUI 


La clasificarea morfologică a adjectivelor se ia în considerare capacitatea 
lor de a-şi schimba forma în funcţie de genul, numărul şi cazul cuvîntului 
determinat. Din punctul acesta de vedere, adjectivele se împart în variabile şi 
invariabile. Adjectivele variabile au forme speciale pentru marcarea opoziţiilor 
de gen, număr şi caz, iar adjectivele invariabile sînt cele care nu suferă nici 
un fel de schimbări la modificarea caracteristicilor gramaticale ale 
determinatului. 


Adjectivele variabile sînt repartizate în mai multe clase flexionare 
în funcţie de numărul de forme pe care le pot avea la fiecare categorie gramaticală 
în parte sau la cîteva categorii luate în bloc. 

După numărul de forme de care dispun (la cazul nominativ singular) pentru 
a se acorda cu determinatul în gen, ele se grupează în adjective cu două 
terminaţii (bun — bună, alb — albă, înalt — înaltă) şi adjective cu o singură 
terminaţie pentru toate genurile (cuminte, dulce, fierbinte, limpede, mare, moale, 
rece, subţire, tare, tulbure, verde). Acestea din urmă sînt terminate în -e. 

Dacă se ţine cont de numărul total de forme admise de adjectivele variabile 
pentru a se acorda cu substantivul determinat în gen şi număr, ele pot fi împărţite 
în cîteva clase flexionare: 

— adjective cu patru forme — două la nominativ singular şi două la plural 
(bun — bună / buni — bune, alb — albă / albi — albe, frumos — frumoasă / 
frumoşi — frumoase, greu — grea / grei — grele, acru — acră / acri — acre); 

— adjective cu trei forme, care sînt de două feluri: cu două forme la 
nominativ singular şi una comună la plural (drag — dragă / dragi, adînc — 
adîncă / adinci, firesc — firească / fireşti, cenuşiu, cenușie / cenușii) şi cu două 
forme la masculin şi una comună la feminin (ascultător / ascultători m. şi 
ascultătoare f. pentru ambele numere, instantaneu / instantanei m. şi instantanee 
f. pentru ambele numere); 

— adjective cu două forme, omonime două cîte două fie după gen, fie după 
număr (mare pentru masculin şi pentru feminin la N. sg., mari la pl. pentru 
masculin şi pentru feminin; vioi pentru masculin singular şi plural, vioaie pentru 
feminin singular şi plural; vechi pentru masculin singular şi plural şi pentru 
feminin plural şi G.-D. sg., veche pentru feminin N.-A. singular; tenace pentru 
masculin singular şi pentru feminin singular şi plural, tenaci pentru masculin 
plural). 


Adjectivele invariabile au o formă unică, indiferent de indicii gramaticali 
ai substantivului determinat. Caracterul invariabil al acestor adjective este 
determinat de mai mulţi factori şi în primul rînd de originea lor. 

Unele dintre ele provin de la unităţi lexicale neflexibile, cum ar fi adverbul 
şi interjecţia (aievea, anume, asemenea, aşa, bine, dimpotrivă, dimprejur, gata, 
odată — de la adverbe, halal — de la interjecţie). 

Celelalte adjective invariabile sînt împrumuturi din alte limbi care nu s-au 
adaptat sistemului morfologic al limbii române (acătării, antitanc, bej, bis, bleu, 
bleumarin, bordo, coşcogea, coşcogeamite, cloş, crem, ditai, ditamai, forte, gri, 
kaki, leoarcă, maro, mov, otova, roz, sadea, vernil, factice etc.). 

Sînt invariabile şi unele adjective compuse: cumsecade, get-beget, pursînge. 


88 GRAMATICA UZUALĂ A LIMBII ROMÂNE 


CATEGORIILE GRAMATICALE ALE ADJECTIVULUI 
GRADELE DE COMPARAŢIE 


Ín limba română adjectivul are o formă-tip care exprimă însuşirea, o serie 
de forme analitice care exprimă variaţia graduală a însuşirii la diferite obiecte 
sau la unul şi acelaşi obiect în situaţii diferite. 


Organizarea paradigmatică a acestei categorii se prezintă în felul 
următor: 


Forma-tip a adjectivului (numită şi grad pozitiv) 
de superioritate 
1) gradul comparativ de egalitate 
de inferioritate 
2) gradul superlativ esti 


FORMA-TIP A ADJECTIVULUI 


Gradele de 
comparaţie 


absolut Se de superioritate 
de inferioritate 


Forma-tip a adjectivului desemnează o însuşire a unui obiect sau a unei 
fiinţe făcînd abstracţie de variabilitatea ei. Aceasta este forma adjectivului 
înregistrată în dicţionare (alb, blind, important, neted, putred, sălbatic). 

Forma-tip serveşte drept bază pentru constituirea gradelor de comparaţie. 
Considerată de majoritatea lingviştilor ca fiind gradul pozitiv al adjectivului, ea 
nu poate fi inclusă în cadrul acestei categorii, întrucît nu exprimă intensitatea 
însuşirii. 


GRADUL COMPARATIV 


Gradul comparativ exprimă intensitatea însuşirii unui obiect în raport cu 
alte obiecte sau cu el însuşi în diferite împrejurări. Comparativul are trei aspecte: 
de superioritate, de egalitate şi de inferioritate. 


1. Comparativul de superioritate exprimă un grad mai mare al însuşirii 
unui obiect. El are următoarea structură: adverbul mai + adjectiv. 
Comparativul de superioritate poate fi utilizat în următoarele construcţii: 


decît 
El este + comparativul de superioritate + ca +ea 
de cum + este + ea 


Exemplu: Ion este mai înalt decît Andrei. 

În cadrul acestor construcţii, cel de al doilea termen este introdus prin 
decît şi ca, dacă acesta este exprimat printr-o parte de propoziţie, şi prin decit 
sau de cum dacă este o propoziţie. 


otel etil decît circumstanţial de loc 
El este + parativi ca + (era) + sau 
de superioritate : 
de cum de timp 


Exemplu: Ion este mai bun decît (era) altădată. 


mai mult 
Eleste+ mai curînd + adjectivulI+ decît + adjectivul al II-lea 
mai degrabă 


Exemplu: Ion este mai mult mort decît viu. In acest caz, este vorba de două 
însuşiri opuse ale aceluiaşi obiect. 


Notă. Construcţia alcătuită dintr-un adjectiv la gradul comparativ de superioritate poate fi 
întrebuințată şi fără cel de al doilea termen cînd obiectul denumit de acesta este cunoscut sau 
subînţeles. De exemplu: Maria este mai harnică (decît sora ei). 

Notă. Comparativul de superioritate poate fi însoţit şi de adverbele mult sau şi pentru a 
intensifica inegalitatea însuşirii: Ion este mult mai înalt decît Andrei. 


În limbă există construcţii echivalente semantic cu cele formate de un 
adjectiv la gradul comparativ de superioritate. Ele sînt alcătuite dintr-un adjectiv 
la forma-tip urmat de locuţiunile prepoziţionale faţă de, pe lingă, în comparaţie 
cu, în raport cu, prin care se introduce al doilea termen al comparaţiei: Ion este 
înalt în comparaţie cu Andrei. 


2. Comparativul de egalitate exprimă o însuşire ce caracterizează în aceeaşi 
măsură obiectele comparate. Acest grad are structura: 
la fel de + adjectiv; tot aşa de + adjectiv; tot atît de + adjectiv. 


Comparativul de egalitate poate fi întrebuințat în următoarele construcţii: 


ca (şi) 
Eleste +  comparativul de egalitate +  cît(şi) + ea 
(pre)cum + este + ea 


Exemplu: Ion este tot aşa de înalt ca şi Andrei. 


Notă. Conectivele ca (Şi), cît (şi) sînt întrebuințate cînd al doilea element este o parte de 
propoziţie, iar cum şi precum, atunci cînd acesta este o propoziţie (El este la fel de puternic cum a fost 


şi tatăl său). 


ca (şi) circumstanţial 
El este + comparativul de egalitate + cît + (era) + de loc sau 
(pre)cum de timp 

Exemplu: Ion este tot aşa de puternic cum era altădată. 


Eleste + pecitde + adjectivull + peatitde + adjectivulalIl-lea 


Exemplu: Ion este pe cît de înalt pe atît de puternic. 


3. Comparativul de inferioritate exprimă un grad mai scăzut al unei 
însuşiri la obiectele comparate. Structura acestui grad se prezintă schematic 
astfel: mai puţin + adjectiv. 

Comparativul de inferioritate poate fi utilizat în următoarele construcţii: 


decit 
Eleste +  comparativul de inferioritate + ca + ea 
decum +  este+ ea 


Exemplu: Ion este mai puţin înalt decît Andrei. 


decît circumstanţial 
El este + comparativul de inferioritate + ca + (era) + de loc sau 
de cum de timp 


Exemplu: Ion este mai puţin puternic decît era altădată. 


GRADUL SUPERLATIV 


Superlativul exprimă gradul cel mai înalt sau cel mai scăzut al însuşirii 
unui obiect. Gradul superlativ are două aspecte: superlativul relativ şi 
superlativul absolut. 

I. Superlativul relativ exprimă cel mai înalt sau cel mai scăzut grad 
al însuşirii unui obiect stabilit pe baza unei comparații directe dintre 
obiectele care se compară. Acest aspect al superlativului are două forme: 
1) superlativul relativ de superioritate şi 2) superlativul relativ de 
inferioritate. 

1) Superlativul relativ de superioritate arată că un obiect dintr-o clasă 
întreagă de obiecte posedă o însuşire în cel mai înalt grad. El se formează de 
la gradul comparativ de superioritate al adjectivului la care se adaugă for- 
manţii cel, cea, cei, cele. Schematic structura lui ar putea fi reprezentată în 
felul următor: 


cel 


cea + forma comparativului de superioritate 
cei 


cele 

Superlativul relativ de superioritate se foloseşte în construcţii care au în 
poziţia celui de al doilea termen o îmbinare alcătuită din: 

— prepoziţiile dintre, printre + un substantiv sau un pronume la 
plural; 

— prepoziţiile din şi în + un substantiv la singular ce denumeşte ansamblul 
din care face parte obiectul comparat; 

— prepoziţia de + un adverb. 


dintre elevi, dintre ei 
El este cel mai înalt din clasă 
de acolo 


Notă. În foarte multe cazuri, cel de-al doilea termen poate rămîne neexprimat, 
subînţelegîndu-se din context: Au fost trimişi cei mai buni ostaşi (din unitate). Ea este cea mai tînără 
(dintre noi). 


2) Superlativul relativ de inferioritate exprimă cel mai scăzut grad al însuşirii 
unui obiect în raport cu un ansamblu de obiecte de acelaşi fel. Este format de la 
gradul comparativ de inferioritate precedat de formanţii cel, cea, cei, cele. El are 
următoarea structură: 


cel 
cea 
cei 
cele 


+ gradul comparativ de inferioritate 


Exemplu: Elevul acesta este cel mai puţin atent din clasă. 

Ambele forme ale superlativului relativ sînt posibile numai atunci cînd se 
compară un obiect cu un grup alcătuit din cel puţin trei obiecte. 

II. Superlativul absolut exprimă gradul cel mai înalt sau cel mai scăzut 
al însuşirii unui obiect fără a se face o comparaţie directă cu alte obiecte. 
Punctul de referinţă în raport cu care se stabileşte gradul însuşirii în acest caz 
îl constituie „norma“, „etalonul“ acestei însuşiri. Superlativul absolut are două 
forme: superlativul absolut de superioritate şi superlativul absolut de infe- 
rioritate. 

1. Superlativul absolut de superioritate exprimă cel mai înalt grad al 
însuşirii unui obiect în raport cu norma ei. 

El se formează cu ajutorul adverbului foarte: foarte bun, foarte frumoasă, 
foarte harnic. 

Ín limba română există şi alte mijloace de exprimare a superlativului absolut 
de superioritate. Acestea însă nu sînt gramaticalizate, avînd un caracter mai 
mult expresiv. Printre ele se includ: 

— grupul alcătuit dintr-un adverb de intensitate cu prepoziţia de: amarnic 
de, colosal de, considerabil de, deosebit de, destul de, exagerat de, excepţional de, 
excesiv de, extraordinar de, extrem de, fantastic de, formidabil de, groaznic de, 
grozav de, îngrozitor de, minunat de, neînchipuit de, nemaipomenit de, nemaivăzut 
de, neobişnuit de, nespus de, neverosimil de, simţitor de, straşnic de, surprinzător 
de, teribil de, uimitor de, uluitor de. 

— grupul alcătuit dintr-o locuţiune adverbială cu prepoziţia de: peste măsură 
de, peste orice limită de, peste poate de, din cale afară de, nevoie mare de, de mai 
mare dragul de. Cînd grupul respectiv este postpus adjectivului, prepoziţia de nu 
se foloseşte: o problemă peste măsură de dificilă — o problemă dificilă peste măsură; 

— construcţiile exclamative aşa de, atit de, cît de, ce; 

— accentuarea specifică, lungirea vocalelor (bu-u-un!); 

— repetarea adjectivului (mic-mic, mare-mare); 

— îmbinarea adjectivului cu un substantiv cu valoare adverbială (scump 
foc, înghețat bocnă); 

— acelaşi substantiv reluat la genitiv (frumoasa frumoaselor, voinicul 
voinicilor, minunea minunilor); 

— prefixele arhi-, extra-, hiper-, stră-, super-, supra-, prea-, ultra- (străvechi, 
arhiplin, extrafin); 

— sufixul -isim (rarisim). 

2. Superlativul absolut de inferioritate exprimă cel mai scăzut grad al 
însuşirii unui obiect în raport cu norma ei. El are următoarea structură: foarte 
puţin + adjectiv. De ex.: foarte puţin bun, foarte puţin vesel. 

Semnificaţia acestui grad de comparaţie poate fi redată şi cu ajutorul 
locuţiunilor adverbiale: extrem de puţin, grozav de puţin, uluitor de puţin, de abia, 
mult prea puţin, insuficient de, nesatisfăcător de, adăugate adjectivului. 


ADJECTIVE COMPARABILE ŞI ADJECTIVE NECOMPARABILE 


În funcţie de capacitatea lor de a avea sau nu grade de comparaţie, adjectivele 
se împart în două clase: adjective comparabile şi adjective necomparabile. 

Ín prima clasă se includ majoritatea adjectivelor calitative. Insuşirile 
denumite de acestea pot avea diferite grade de intensitate: scump, mai scump, la 
fel de scump, mai puţin scump, cel mai scump, cel mai puţin scump, foarte scump, 
foarte puţin scump. 

Clasa a doua cuprinde adjectivele care semnifică însuşiri invariabile, altfel 
spus, însuşiri cu variabilitatea zero. Acestea sînt adjectivele relative, care 
denumesc însuşiri ce nu se pot manifesta într-o măsură mai mare sau mai 
mică. Astfel, un fenomen este sau nu social, însă el nu poate fi mai social, cel 
mai social ş. a. m. d. Dintre aceste adjective pot fi menţionate următoarele: 
agricol, american, central, civil, colectiv, francez, industrial, istoric, manual, material, 
mecanic, militar, mijlociu, mondial, nuclear, oficial, politic, popular, prezent, public, 
regional, român, secundar, şcolar, ştiinţific etc. E 

Tot din această clasă fac parte şi adjectivele pronominale. În sfîrşit, sînt 
invariabile şi unele adjective calitative ce denumesc însuşiri absolute: bej, brut, 
chior, crem, dement, dreptunghiular, etern, fix, frînt, infinit, infirm, mort, murg, nud, 
orb, roib, viu, oval, pătrat, prismatic, triunghiular, veşnic, şchiop, rotund, sferic. 

O situaţie aparte ocupă adjectivele care, prin însuşi conţinutul lor lexical, 
denotă un anumit grad de comparaţie: superior, inferior, extrem, suprem, maxim, 
minim, optim, proxim, colosal, coşcogea, enorm, imens, excelent, gigantic, infim, 
microscopic, minuscul, major, minor, principal, uriaş, arhiplin, arhicunoscut, 
extraordinar, extrafin, hipersensibil, hipercorect, răscopt, preaînţelept, preaputernic, 
străvechi, supraaglomerat, ultrasensibil etc. 

REGULI PRIVIND UTILIZAREA GRADELOR DE COMPARAŢIE 


La formarea gradelor de comparaţie e necesar să se ţină cont de următoarele 
reguli: 

— nu se admite formarea gradelor de comparaţie de la adjectivele 
necomparabile; 

— sînt inadmisibile construcţiile pleonastice tip: cel mai optim, cel mai 
vast etc.; 

— este greşită utilizarea conjuncţiei şi la comparativul de superioritate sau 
de inferioritate: e mai atent ca şi tine în loc de e mai atent ca tine; 

— nu este permisă substituirea lui de prin decît în structura 
comparativului cu sens cantitativ: mai înalt decît trei metri în loc de mai înalt 
de trei metri; 

— nu este admisă folosirea comparativului de superioritate sau de 
inferioritate în locul superlativului relativ: El este cel mai istet dintre toţi, şi nu El 
este mai isteţ dintre toți; 

— cînd se leagă prin coordonare un adjectiv la forma-tip şi altul la un 
grad de comparaţie, cel de al doilea este postpus: Ea este grijulie şi foarte 
atentă; 

— la repetarea cîtorva comparative este necesar ca adverbul mai şi, respectiv, 
mai puţin să fie reluat înaintea fiecărui adjectiv: El devine mai bănuitor şi mai 
neîncrezător,; 

— la coordonarea mai multor superlative relative articolul cel, cea, cei, 
cele poate fi întrebuințat o singură dată: El este cel mai capabil şi mai pregătit 
student; 

— la coordonarea mai multor superlative absolute adverbul foarte trebuie 
reluat înaintea fiecărui adjectiv (foarte dibaci şi foarte ager). 


GENUL ŞI NUMĂRUL 


Majoritatea adjectivelor au un sistem de forme prin intermediul cărora 
se exprimă opoziţiile masculin/feminin şi singular/plural. Prezentarea în 
bloc a acestor două categorii gramaticale se explică prin faptul că una şi 
aceeaşi flexiune a adjectivului marchează în mod sincretic atît genul, cît şi 
numărul lui. 

Organizarea paradigmatică a numărului la adjective este la fel ca şi a 
categoriei corespunzătoare a substantivului. La ambele părţi de vorbire, 
această categorie se realizează prin opoziţia a doi termeni: singularul şi 
pluralul. 

Structura paradigmatică a genului la cele două părţi de vorbire este însă 
diferită. In cadrul adjectivului categoria genului are numai două forme: 
masculin şi feminin. Pentru genul neutru adjectivele nu au forme specifice: 
cînd determină un substantiv neutru, ele au la singular forma de masculin, iar 
la plural — forma de feminin. 

Opoziţiile de gen şi de număr la adjectiv sînt marcate prin modificarea 
desinenţei, însoţită uneori de alternanţe fonetice. 


94 GRAMATICA UZUALĂ A LIMBII ROMÂNE 


Ín cele ce urmează, sînt prezentate schimbările desinenţelor adjectivale după 
gen şi număr în fiecare dintre clasele flexionare stabilite mai sus, urmînd ca 
alternantele fonetice să fie date aparte. 


FORMELE DE GEN ŞI DE NUMĂR ALE ADJECTIVELOR 


1. Adjectivele cu patru forme flexionare marchează opoziţiile de gen şi de 


număr la N.-A. prin intermediul următoarelor perechi de desinenţe: 
Numărul Genul Exemple 
m. f. 
sg. -Ø -ă exigent — exigentă, modest — modestă 
pl. -i -e exigenţi — exigente, modeşti — modeste 
sg. -u -ă aspru — aspră, tandru — tandră 
pl. -i -e aspri — aspre, tandri — tandre 


Notă. Fac excepţie de la regula generală adjectivele greu şi rău: 
greu — grea rau — rea 
grei — grele răi — rele 
2. Adjectivele cu trei forme flexionare marchează opoziţia de gen şi de număr 
la N.-A. cu ajutorul următoarelor perechi de desinenţe: 
— la adjectivele cu o singură formă de plural pentru ambele genuri: 


Numărul Genul Exemple 
m. f. 
sg. -Ø -ă mic — mică vitejesc — vitejească 
pl. -i -i mici vitejeşti 
sg. -u -e azuriu — azurie brumăriu — brumărie 
pl. -i -i azurii brumării 
Notă. Nu se încadrează în acest sistem adjectivele nou şi roşu: nou — nouă — noi, roşu — 


roşie — roşii. 
— la adjectivele cu o singură formă de feminin pentru ambele numere: 


J Genul 
Numărul Exemple 
m. f. 
sg. -Ø -e ascultător — ascultătoare, fermecător — fermecătoare 
pl. -i -e ascultători — ascultătoare, fermecători — fermecătoare 
sg. -u -e instantaneu — instantanee, marmoreu — marmoree 
pl. -i -e instantanei — instantanee, marmorei — marmoree 


Notă. O paradigmă aparte are adjectivul june — jună, juni — june. 


3. Adjectivele cu două forme flexionare marchează opoziția de gen şi de 
număr la N.-A. cu ajutorul următoarelor perechi de desinente: 

— la adjectivele cu o singură formă pentru ambele genuri la singular şi cu 
o singură formă pentru ambele genuri la plural: 


i Genul 
Numărul Exemple 
m. f 
sg. -e -e dulce, rece, cuminte 
pl. -i -i dulci, reci, cuminţi 


— la adjectivele cu o formă pentru ambele numere la masculin şi cu o 
formă pentru ambele numere la feminin: 


E Genul 
Numărul Exemple 
m. f 
sg. -Ø -e greoi — greoaie, vioi — voaie 
pl. -Ø -e greoi — greoaie, vioi — vioaie 
Numărul Genul Exemple 
m. f. 
sg. -i -e dibaci — dibace, stîngaci — stîngace 
pl. -i -e dibaci — dibace, stîngaci — stîngace 


— la adjectivele cu o formă pentru ambele numere la masculin şi feminin 
plural şi alta pentru feminin singular. 


Numărul Genul Exemple 
m. f. 
sg. -Ø -e amărui — amăruie, verzui — verzuie 
pl. -Ø -Ø amărui verzui 


Notă. Din această subclasă face parte şi adjectivul vechi (cu derivatele lui): 
vechi — veche, vechi 


— la adjectivele cu o formă pentru ambele genuri la singular şi feminin 
plural şi alta pentru masculin plural: 


4 Genul 
Numărul Exemple 
m. f 
sg. -e -e feroce, precoce 
pl. -i -e feroci — feroce, precoci — precoce 


Adjectivele diminutivale terminate în -el marchează opoziţia de gen şi de 
număr la N.-A. prin modificarea nu numai a desinenţei, ci şi a sufixului. La 
feminin ele au două forme: una mai frecventă în -ică şi cealaltă (marcată 
stilistic) în -ea. Pluralul feminin al acestor adjective se formează cu ajutorul 
sufixului -ele. De exemplu: 

Numărul Genul Numărul Genul 
m. f. m. f. 
sg. bunicel bunicică sg. frumuşel frumuşică 
(bunicea) (frumuşea) 
pl. bunicei bunicele pl. frumuşei frumuşele 


ALTERNANŢELE FONETICE 


La adjective, la fel ca la substantive, modificarea desinenţei externe este 
însoţită uneori şi de varierea temei, adică de alternanţe fonetice. La modificarea 
lor după gen şi număr au loc următoarele alternanţe: 


— vocalice: — consonantice: 
$ f , c/č: voinic/ voinici 
ă/e: geamăn/gemeni / ri A e 
i PE d/z: timid/timizi 
a/e:  canadian/canadieni T% lung/lungi 
î/i: tînăr/tineri 85/8: S 


s/ş: frumos/frumoşi 
st/şt:  îngust/înguşti 
str/ştr: albastru/albaştri 
t/t: chibzuit/chibzuiți 


e/ea: şiret/şireată 
o/oa: prietenos/prietenoasă 


z/j: treaz/treji 
sc/şt:  părintesc/părinteşti 
1/8: sătul/sătui, uşurel/uşurei 


ADJECTIVE DEFECTIVE DE UNELE FORME DE GEN ŞI DE NUMĂR 


Există un număr nu prea mare de adjective variabile care determină, de 
regulă, substantive numai de un anumit gen sau număr şi deci nu sînt folosite 
la toate genurile sau numerele (deşi teoretic pot avea formele respective). Aceste 
adjective au capacitate combinatorie limitată (uneori pot determina doar un 
singur substantiv). 

Din punctul de vedere al formelor de gen şi de număr de care dispun, aceste 
adjective sînt de diferite feluri: 

— adjective cu formă de masculin / neutru singular (ele determină, de 
regulă, substantive singularia tantum): arnăut (grîu), cianhidric (acid), covăsit 
(lapte), exantematic (tifos), farin (zahăr), tos (zahăr), gregorian (calendar), gordian 
(nod), sulfurat (hidrogen) etc.; 

— adjective cu formă de feminin singular: lactee (calea), motrice (forţă), 
ponce (piatră), princeps (ediţie), tifoidă (febră), țucără (fasole) etc.; 

— adjective cu forme de masculin singular şi masculin plural: abductor 
(muşchi), anofel (ţînţar), bisect (an) etc.; 

— adjective cu forme de feminin singular şi feminin plural: bucălaie (oaie), 
cinerară (urnă), diatonică (gamă), relictă (specie), sesilă (frunză), sterlină (liră), 
sudoripară (glandă) etc.; 

— adjective cu forme de masculin singular şi feminin plural (determină 
substantive neutre): aneroid (barometru), bengal (foc), circumflex (accent), epicen 
(substantiv), liberian (vas) etc. 

REGULI PRIVIND ÎNTREBUINŢAREA CORECTĂ A FORMELOR DE GEN 
ŞI DE NUMĂR ALE ADJECTIVULUI 


1) Adjectivele terminate la masculin singular nearticulat în -iu au pluralul 
nearticulat în -ii: argintiu/argintii, cafeniu/cafenii, cenuşiu/cenuşii, fumuriu/fumurii, 
liliachiu/liliachii, viu/vii etc. Tot -ii la plural are şi adjectivul neregulat roşu — roşii. 

2) Alternanţa o/oa, prin care se diferenţiază forma masculină de cea 
feminină a unor adjective, nu este admisă la femininul adjectivelor neologice 
de tipul autohtonă, barocă, benevolă, echivocă, erbivoră, limitrofă, monotonă, 
reciprocă, univocă etc; 

3) Alternanţa Ø, care are loc la adjectivele vechi (curăţel, gol, mititel, sătul 
etc.), nu este admisă la formarea pluralului adjectivelor neologice de tipul abil, 
abisal, amabil, astral, civil, credul, esenţial, gentil, liceal, normal etc. şi nici la 
unele adjective vechi ca domol, fudul. 

4) Alternanta z/j, proprie adjectivelor vechi (breji, treji, viteji etc.), nu este 
admisă la formarea pluralului adjectivelor neologice de tipul obezi, burghezi, 
confuzi şi la cele care indică apartenenţa etnică: englezi, francezi etc.; 

5) La adjectivele terminate în -d (blind, crud, linced, muced, rînced, surd, şubred, 
ud, umed etc.) are loc alternanţa d/z şi nu d/j (blind/blinzi, crud/cruzi etc.); 

6) Adjectivele terminate la singular în -x fac pluralul în -cş: convex/convecşi, 
fix/ficşi, perplex/perplecşi, prolix/prolicşi etc. 


CAZUL 


Cazul la adjectiv îndeplineşte o funcţie structural-sintactică, realizînd acordul 
dintre adjectiv şi substantivul determinat. 

Mijloacele de exprimare a cazului la adjective sînt desinenţa şi alternanţa 
sunetelor. 

1. Desinenţa. Cu ajutorul desinenţei se face distincţie între forma de N.-A. 
şi cea de G.-D. la feminin singular ale celor mai multe adjective. Desinenţa de 
G.-D. coincide (ca şi la substantive) cu desinenţa de plural: 


sg. pl. 
-ă| -e N.-A. o floare albastră nişte flori albastre 
-€ -e G.-D. unei flori albastre unor flori albastre 


Au desinență specială de G.-D. la feminin singular toate adjectivele cu patru 
forme flexionare (bun, mîndru), majoritatea adjectivelor cu trei forme flexionare 
(mic, cenuşiu), precum şi cele cu două forme flexionare (dulce, amărui). Restul 
adjectivelor, adică cele cu o singură formă de feminin la singular şi plural 
(ascultător, instantaneu), cele cu o singură formă de masculin şi o singură formă 
de feminin pentru ambele numere (greoi, greoaie), precum şi cele de tipul eficace 
nu fac distincţie între forma de N.-A. şi cea de G.-D. la feminin singular. 


Cînd se declină cu un substantiv masculin sau neutru, adjectivele au o 
singură desinenţă pentru toate cazurile la singular şi o desinenţă pentru plural: 
Masculin 
sg. pl. 
-i N.-A. un copil vesel nişte copii veseli 
-i G.-D. unui copil vesel unor copii veseli 


Ø 
Ø 


98 GRAMATICA UZUALĂ A LIMBII ROMÂNE 


Feminin 
-ă l-e N.-A. o fată veselă nişte fete vesele 
-€ -€ G.-D. unei fete vesele unor fete vesele 


2. Alternanţa sunetelor. Distincția dintre cazurile N.-A. şi G.-D. la feminin 
singular este marcată suplimentar, la unele adjective, şi prin intermediul 
alternanţei sunetelor. Alternanţele care diferențiază formele cazuale la feminin 
singular coincid cu cele prin care se deosebesc formele de număr ale adjectivelor. 


STRUCTURA CAZULUI VOCATIV 


Vocativul adjectivelor folosite în postpunere coincide cu N.-A.: om bun!, 
fată frumoasă şi harnică!, oameni buni! 

Vocativul adjectivelor antepuse se caracterizează prin următoarele 
particularități flexionare: 

— este identic cu forma cazului N.-A. nearticulat: stimată colegă!, dragă 
soră!, stimaţi oaspeţi!, iubiţi compatrioți!; 

— este identic cu forma articulată hotărît de N.-A. cînd este despărţit de 
substantivul determinat printr-un adjectiv posesiv: scumpul meu băiat!, buna 
mea învăţătoare!, scumpii mei părinţi!, dragile mele surori!; 

— la unele adjective se formează cu -ule cînd precedă un substantiv masculin 
la singular: bunule prieten!; 

— se formează cu -lor cînd precedă un substantiv la plural: scumpilor 
prieteni!, îndrăgitelor meleaguri!; 

— unele adjective capătă forme în -e: iubite dascăle!, luminate împărate!, 
stimate domn! Acestea sînt adjective apreciative: bătrîne, binecuviîntate, ilustre, 
iubite, înalte, îndrăgite, lăudate, mărite, nepreţuite, preaînălțate, prealuminate, 
preamilostive, preasfinţite, preaslăvite, sărmane, scumpe, slăvite, stimate, strălucite, 
tinere, venerate etc. 


MIJLOACE SUPLIMENTARE DE EXPRIMARE A GENULUI, 
NUMĂRULUI ŞI CAZULUI LA ADJECTIVE 
1. Articolul adjectival. Acest articol face legătura între adjectivul postpus 


şi substantivul articulat hotărît: lumea cea mare, fratele cel mic. 
El are următoarele forme: 


numărul sg. pl. 
genul 
ciza m f. m f 
N.-A. cel cea cei cele 
G.-D. celui celei celor celor 


Articolul adjectival nu are o semnificație proprie, de aceea în cadrul grupului 
nominal el îndeplineşte doar o funcție structurală, realizînd suplimentar acordul 
adjectivului cu substantivul determinat în gen, număr şi caz: 

Masculin 
sg. pl. 
N.-A. bradul cel înalt brazii cei înalți 
G.-D. bradului celui înalt brazilor celor înalţi 
Feminin 
sg. pl. 
N.-A. casa cea veche casele cele vechi 
G.-D. casei celei vechi caselor celor vechi 
Neutru 
sg. pl. 
N.-A. rîulcel lin rîurile cele line 
G.-D. rîului celui lin rîurilor celor line 


Articolul adjectival din componenţa numelor proprii este invariabil. Aici el 
nu-şi schimbă forma pentru a se acorda cu substantivul determinat în caz: 


N.-A. 
G.-D. 


Mircea cel Bătrîn 


lui Mircea cel Bătrîn (nu lui Mircea celui Bătrîn) 

2. Articolul substantival hotărît. La adjectivele aşezate înaintea unui 
substantiv cu valoare definită, genul, numărul şi cazul sînt marcate şi cu ajutorul 
articolului substantival, care se ataşează întotdeauna primului termen: 


Masculin 
sg. pl. 
-l |-i N.-A. bunul prieten bunii prieteni 
-luil-lor| G.-D. bunului prieten bunilor prieteni 
Feminin 
sg. pl. 
-a |-le| N.-A. înalta stîncă înaltele stînci 
-i |-lor| G.-D. înaltei stînci înaltelor stînci 
Neutru 
sg. pl. 
-l _|-le N.-A. lungul drum lungile drumuri 
-lui| -lor| G.-D. lungului drum lungilor drumuri 


REGULI PRIVIND UTILIZAREA CORECTĂ 
A FORMELOR DE CAZ ALE ADJECTIVULUI 


Forma de G.-D. nearticulată enclitic a adjectivelor la feminin singular este 
identică cu cea a cazului N.-A. plural nearticulat şi are desinenţele -e sau -i. 
Verificarea se face deci prin această formă: 


sg. pl. 
N.-A. o casă mare N.-A. nişte case mari 
G.-D. unei case mari G.-D. unor case mari 
sg. pl. 
N.-A. o căprioară sprintenă N.-A. nişte căprioare sprintene 
G.-D. unei căprioare sprintene G.-D. unor căprioare sprintene 


Forma de G.-D. articulată definit a celor mai multe adjective la feminin singular 
se formează de la G.-D. nearticulat, la care se adaugă articolul definit -i: 

-e + i = ei: (unei) mări liniştite — (G.-D.) liniştitei mări 

-i + i = ii: (unei) voci dulci — (G.-D.) dulcii voci 

Fac excepţie de la această regulă adjectivele terminate la N.-A. feminin singular 
în -ie. G.-D. articulat definit al acestor adjective la singular feminin are la bază 
forma cazului N.-A. singular nearticulat, la care se adaugă articolul definit -i: 

-e + i = ei: toamna aurie (N.-A.) — (G.-D.) auriei toamne (nu auriii). 


MODELE DE DECLINARE 


I. Adjectivul este aşezat în urma substantivului 
— cu articol nehotărît 


Masculin 
Singular Plural 
N. un om bun N. nişte oameni buni 
G. (al, a, ai, ale) unui om bun G. (al, a, ai, ale) unor oameni buni 
D. unui om bun D. unor oameni buni 
A. (pe) un om bun A. (pe) nişte oameni buni 
Feminin 
Singular Plural 
N. o fată frumoasă N. nişte fete frumoase 
G. (al, a, ai, ale) unei fete frumoase G. (al, a, ai, ale) unor fete frumoase 
D. unei fete frumoase D. unor fete frumoase 
A. (pe) o fată frumoasă A. (pe) nişte fete frumoase 
— cu articol hotărît 
Masculin 
Singular Plural 
N. omul (cel) bun N. oamenii (cei) buni 
G. (al, a, ai, ale) omului (celui) bun G. (al, a, ai, ale) oamenilor (celor) buni 
D. omului (celui) bun D. oamenilor (celor) buni 
A. (pe) omul (cel) bun A. (pe) oamenii (cei) buni 
Feminin 
Singular Plural 
N. fata (cea) frumoasă N. fetele (cele) frumoase 
G. (al, a, ai, ale) fetei (celei) frumoase G. (al, a, ai, ale) fetelor (celor) frumoase 
D. fetei (celei) frumoase D. fetelor (celor) frumoase 
A. (pe) fata (cea) frumoasă A. (pe) fetele (cele) frumoase 


II. Adjectivul este aşezat înaintea substantivului 
— cu articol nehotărit 


Masculin 
Singular Plural 
N. un bun om N. nişte buni oameni 
G. (al, a, ai, ale) unui bun om G. (al, a, ai, ale) unor buni oameni 
D. unui bun om D. unor buni oameni 


A. (pe) un bun om A. (pe) nişte buni oameni 

Feminin 
Singular Plural 
N. o frumoasă fată N. nişte frumoase fete 
G. (al, a, ai, ale) unei frumoase fete G. (al, a, ai, ale) unor frumoase fete 
D. unei frumoase fete D. unor frumoase fete 
A. (pe) o frumoasă fată A. (pe) nişte frumoase fete 
— cu articol hotărît 
Masculin 
Singular Plural 
N. bunul om N. bunii oameni 
G. (al, a, ai, ale) bunului om G. (al, a, ai, ale) bunilor oameni 
D. bunului om D. bunilor oameni 
A. (pe) bunul om A. (pe) bunii oameni 
Feminin 
Singular Plural 
N. frumoasa fată N. frumoasele fete 
G. (al, a, ai, ale) frumoasei fete G. (al, a, ai, ale) frumoaselor fete 
D. frumoasei fete D. frumoaselor fete 
A. (pe) frumoasa fată A. (pe) frumoasele fete 


FORMAREA ADJECTIVELOR 


1. Adjective formate prin prefixare 


Derivarea cu prefixe sau prefixarea este un procedeu de formare a 
adjectivelor mai puţin productiv în limba română. Prin acest procedeu 
adjectivele se pot forma numai de la alte adjective. Din punct de vedere semantic, 
prefixele pot fi: 

— prefixe cu sens negativ sau de opoziţie: 

in-(im-): incalificabil, intraductibil, imperceptibil; 

an-(a-): anaerob, anorganic, amoral; 

ne-: neimportant, neîndemînatic, nelegitim, nemuritor, nepretenţios, 
nesigur; 

dez- (des-): dezagreabil, dezavantajos; 

de-: defavorabil, decolorat; 

anti-: antiepidemic, antiimperialist, antistatal, antitanc; 

contra-: contraindicat; 

— prefixe care exprimă gradul de intensitate maximă a însuşirii: 

arhi-: arhicunoscut, arhiplin, arhipopulat; 

extra-: extradur, extraprecis; 

hiper-: hipercorect; 

supra-: supraabundent, supraelastic, suprapopulat; 

super-: superfin, superluxos; 

ultra-: ultramodern, ultrascurt; 

prea-: preacurat, prealuminat, preaînţelept, preaputernic; 

stră-: străbun, strălimpede, străvechi; 

— prefixe care semnifică raporturi temporale sau spaţiale, precum şi relaţii 
de altă natură: 

ante-: antebelic; 

post-: postbelic, postliceal, postuniversitar; 

pre-: precapitalist, preelectoral, premonopolist, preşcolar; 

inter-: interjudețean, interstatal; 

extra-: extragalactic, extraşcolar, extraurban; 

sub-: subacvatic, subcarpatic, subcutanat, subpămîntean; 

supra-: supranatural, supraomenesc, suprarenal; 

trans-: transcarpatic, transatlantic. 


2. Adjective formate prin sufixare 


Derivarea cu sufixe sau sufixarea este cel mai productiv procedeu de formare 
a adjectivelor. Prin sufixare adjectivele se pot forma de la substantive, verbe sau 
de la alte adjective. După natura temei derivative, noile formaţii sînt numite 
desubstantivale, deverbale sau deadjectivale. 


Adjectivele desubstantivale se formează de la tema substantivelor comune 
sau proprii la care se adaugă sufixele: 

-os: apos, deluros, muntos, noduros, omenos, răcoros; 

-(ic)esc: frăţesc, lumesc, omenesc, țărănesc, unguresc, actoricesc, scriitoricesc; 

-(eDnic: dornic, falnic, jalnic, puternic, vremelnic; 

-iu: argintiu, brumăriu, fumuriu, liliachiu, sîngeriu, timpuriu, vişiniuj; 

-(u)al: anual, epocal, catastrofal, mintal, săptăminal, vamal; 

-(uDar: aluvionar, inelar, fugar, unghiular; 

-(a/u)t: buzat, dungat, gulerat, guşat, tintat, vărgat, limbut; 

-aş: buclucaş, codaş, lăturaş, nărăvaş, nevoiaş; 

-eş: chipeş, gureş, leneş, trupeş; 

-atic: iernatic, primăvăratic, tomnatic, văratic; 

-(ăr)eț: băltăreţ, mălăieţ, pădureţ; 

-(e/i)an: apusean, cîmpean, codrean, nistrean, răsăritean, eminescian, orheian. 

Adjectivele deverbale se formează de la verbe cu ajutorul sufixelor: 

-tor: ascultător, atrăgător, insultător, înțelegător, plictisitor; 

-bil: controlabil, lăudabil, vindecabil; 

-(ăr)eț: certăreţ, plimbăreţ, plingăreţ, săltăreţ, vorbăreţ, citet, îndrăzneţ; 

-(a/e)lnic: prădalnic, zburdalnic, prielnic, sfielnic, şovăielnic; 

-(ăr)os: arătos, fumegos, întunecos, lăudăros, lunecos; 

-atic: fluşturatic, îndemiînatic; 

-uş: bătăuş, jucăuş; 

-iu: străveziu. 

Adjectivele deadjectivale se formează de la alte adjective cu ajutorul 
sufixelor: 

-el: cumințel, frumuşel, mărunţel, uşurel; 

-uț: călduţ, drăguţ, micut, negruţ, nout; 

-(Dor: bălăior, bolnăvior, limpejor, rotunjor; 

-(i/î)u: acriu, dulciu, negriu, suriu, amăriu; 

-ui: albui, amărui, gălbui, verzui; 

-(uDean: grăsulean, greulean; 

-(ăDaş: drăgălaş, golaş; 

-(i/w)şor: lunguşor, mărişor, albuşor; 

-os: albicios, bătrîncios, bolnăvicios, negricios, sărăcăcios; 

-oi: greoi, măroi. 

Derivatele care includ sufixele -el, -uţ, -(i)or, -(i/î)u, -ui, -(uDean, -(ăDaş, 
-(u/i)şor exprimă, de regulă, un grad inferior al intensității unei însuşiri, 
iar cele cu sufixele -os, -oi redau un grad superior. Majoritatea lor au şi o 
nuanţă afectivă. 


3. Adjective formate prin compunere 


Adjectivele compuse sînt de două tipuri: adjective alcătuite din cuvinte 
existente independent în limbă sau din radicale şi adjective cu elemente de 
compunere de origine străină. 

In cadrul primului tip de adjective se disting următoarele modele de 
compunere: 

— adjectiv + adjectiv: alb-gălbui, galben-verde, militar-industrial, social-economic, 
tehnico-ştiinţific etc.; 

— adverb + adjectiv: binefăcător, nou-născut, aşa-zis, sus-pomenit, sus-pus; 

— a + tot + adjectiv: atotbiruitor, atotputernic, atotştiutor, atotvăzător; 

— ne + mai + adjectiv: nemaiauzit, nemaiintilnit, nemaipomenit, nemaivăzut. 

La cel de al doilea tip se includ adjectivele formate dintr-un element de 
compunere şi un adjectiv simplu: 

mono-: monocelular, monofazic; 

uni-: unicameral; 

bi-: bianual, bilunar, bisilabic; 

multi-: multimilenar, multinațional, multisecular; 

poli-: polisemantic; 

semi-: semiobscur, semioficial, semiparazit. 


4. Adjective formate prin conversiune 


Se pot adjectiviza participiile, gerunziile, substantivele şi adverbele. Ca 
rezultat al adjectivizării, aceste unităţi obţin caracteristicile gramaticale ale 
adjectivului. Ele pot să îndeplinească funcţia de atribut, se acordă, de regulă, cu 
substantivul în gen, număr şi caz, iar uneori pot avea categoria gradelor de 
comparaţie. Există următoarele tipuri de adjectivizare: 

— adjectivizarea participiilor: locuri cunoscute, om educat, carte citită, timp 
pierdut, voce stinsă; 

— adjectivizarea gerunziilor: miîini tremurînde, inimă sîngerîndă, apă 
clocotindă, aripi fluturînde, piine aburindă; 

— adjectivizarea substantivelor: cîini mai bărbaţi (Mioriţa), telegramă-fulger, 
copila-mi murmurare (M. Eminescu); 

— adjectivizarea adverbelor: aşa vremuri, toamnă tîrzie, semănat 
devreme etc. 

ORTOGRAFIA ADJECTIVELOR DERIVATE ŞI COMPUSE 


1. Adjectivele formate prin prefixare şi prin sufixare 


Prefixul in- are variantele im- şi i-: in- se scrie înainte de vocale şi de consoane, 
în afară de b, p (inadaptabil, inanimat, incombustibil, incomod, indirect, insesizabil 
etc.), im- se scrie înainte de b, p (imbatabil, impersonal, impopular, imposibil 
etc.) şi i- se scrie înainte de consoane sonante (imaterial, imoral, ilegal, ilogic, 
irațional, ireal etc.). 

Sufixele -eţ, -esc se scriu după temele terminate în consoană (glumet, măreț, 
pădureţ, ostăşesc, vitejesc, englezesc, frăţesc, regesc), iar variantele lor -ieţ, -iesc se 
adaugă la temele terminate în vocală (mălăieţ, lămiieţ, ciocoiesc, femeiesc etc.). 


2. Adjectivele compuse 


Se scriu cu cratimă: 

— adjectivele compuse din două adjective existente independent în limbă 
cu sau fără vocală de legătură (alb-gălbui, albastru-închis, instructiv-educativ, 
economico-social, fizico-matematic, greco-latin, tehnico-ştiinţific etc.); 

— adjectivele alcătuite dintr-un adverb şi un adjectiv (aşa-numit, aşa-zis, 
nou-născut, propriu-zis, sus-pus etc.). 

Se scriu într-un cuvînt: 

— adjectivele alcătuite din elemente de compunere care nu se întrebuinţează 
independent în limba română (autocritic, aeropurtat, bilunar, hidroenergetic, 
polisemantic etc.); 

— adjectivele formate după modelele a + tot + adjectiv şi ne + mai + adjectiv 
(atotbiruitor, atotputernic, atotştiutor, atotvăzător, nemaiauzit, nemaiîntilnit, 
nemaipomenit etc.). 


Pisa, 


Pronumele este o parte de vorbire flexibilă care substituie un nume (substantiv, 
adjectiv, numeral), pentru a nu fi repetat cînd e nevoie de reluarea acestuia. 

De exemplu: Ion a coborit din autobuz. El se întorcea din satul vecin. Satul 
acesta se află la o distanţă de 5 km de aici. 

Pronumele substituie uneori fragmente de enunţ sau chiar enunţuri întregi. De ex.: 

Astăzi pluralismul de opinii a devenit o normă. Aceasta este o urmare a noii 
orientări politice. 

Apa se evaporă mai repede decît uleiul. Aceasta se poate dovedi uşor pe cale 
experimentală. 

Indicaţiile referitoare la obiectul desemnat de numele substituit prin pronume 
sînt de natură diferită: în unele cazuri cu ajutorul pronumelui se stabileşte 
corelaţia dintre persoane participante / neparticipante la procesul comunicării 
(eu, tu, el); în alte cazuri se precizează poziţia obiectelor (apropiate / îndepărtate) 
faţă de vorbitori (acesta, acela, aceia, ceilalți); sînt şi cazuri cînd pronumele indică 
apartenenţa obiectelor desemnate (al meu, a ta, al nostru, ale ei etc.). 

Ín conformitate cu specificările respective, pronumele sînt de mai multe feluri: 


1. personale: eu, tu, el (ea), noi, voi, ei (ele); dumneata, dumneavoastră ş. a.; 

2. reflexive: sie, sine, îşi, se ş. a.; 

3. de întărire: însumi, însăţi, înseşi ş. a.; 

4. posesive: meu, mea, tău, ta, lui, lor, noastră ş. a.; 

5. demonstrative: acesta, acela, aceasta, acelea ş. a.; 

6. interogative: cine?, ce?, care?, cît?, al cîtelea?; 

7. relative: cine, ce, care; 

8. nehotărite (nedefinite): oricine, fiecine, altcineva, unii, fiecare, orice ş. a.; 

9. negative: nimeni, nici unul, nimic. 

Pentru pronume sînt caracteristice categoriile gramaticale proprii numelui 
(cazul, numărul, genul), la care se mai adaugă categoria persoanei, specifică 
unor tipuri de pronume (personale, reflexive, de întărire, posesive). Unele tipuri 
de pronume, în primul rînd cele personale, se caracterizează printr-un număr 
mare de forme supletive, moştenite din latină. 

Spre deosebire de substantiv şi adjectiv, pronumele constituie un sistem 
închis, întrunind un inventar relativ redus de unităţi ce fac parte din lexicul cu 
caracter mai mult gramatical. 

În majoritatea lor pronumele (excepţie făcînd doar cele personale şi 
reflexive) se folosesc paralel cu funcţie substantivală şi cu funcţie adjectivală 
(de ex.: acesta — omul acesta; al meu — soţul meu; însăşi — însăşi vinzătoarea; 
fiecare — fiecare cetăţean etc.). 

Pronumele cu funcţie determinativă se acordă cu substantivul determinat 
în gen, număr şi caz, fiind numite adjective pronominale (de ex.: acest 
creion, această carte, aceşti elevi; fiecărui cetățean, patimile voastre ş. a.). 

Ín funcţie de capacitatea lor de a-şi schimba forma în raport cu categoria 
persoanei, pronumele se împart în două clase: a) pronume care au categoria 
persoanei şi b) pronume care nu au categoria persoanei. 


PRONUME CARE AU CATEGORIA PERSOANEI 
PRONUMELE PERSONAL 


Pronumele personal indică persoana în raport cu vorbitorul. Există forme 
speciale de persoană pentru singular şi pentru plural: 

— formele de persoana I indică la singular persoana care vorbeşte (eu), iar 
la plural persoanele în numele cărora se vorbeşte (noi); 

— formele de persoana a Il-a indică la singular persoana cu care se vorbeşte 
(tu), iar la plural persoanele (voi) cărora le este adresată vorbirea; 

— formele de persoana a III-a indică la singular o persoană sau un obiect 
(el, ea), iar la plural, mai multe persoane sau mai multe obiecte (ei, ele), despre 
care se vorbeşte, cu specificarea genului acestora. 

Pronumele personal mai are forme speciale de caz (mie, pe mine) şi de număr 
(nouă), iar cel de persoana a II-a — şi de gen (el, ei, ea, ele). 

Pronumele personal are forme cazuale accentuate (li se mai spune 
pline sau lungi) şi neaccentuate (numite şi atone sau scurte): ţie îți 
(spun), pe tine te (întreb), lui i(-am dat). 

Formele neaccentuate pot apărea în propoziţie singure sau împreună cu 
formele respective accentuate, dublindu-le (îţi spun, te întreb, i-am dat — îţi 
spun tie, te întreb pe tine, i-am dat lui). 

Spre deosebire de substantive sau adjective, la declinarea cărora N. coincide 
cu A., iar G. cu D., pronumele personale au forme speciale de dativ şi de acuzativ 
(de ex.: N. eu, D. mie, A. pe mine). Acest fapt ne permite să vorbim despre valori 
gramaticale diferite ale cazurilor şi la substantive şi la adjective, unde la N.-A. şi 
G.-D. formele, cu excepţia celor feminine la singular nehotărît, coincid. 


Declinarea pronumelor personale 


Persoana 
Numărul | Cazul acc. / neacc. a Ill-a 
I a Il-a - 
m. şin. fi 
N. acc. eu tu el ea 
G. acc. — — lui ei 
H 
ao] 
S , ; , ; 
A D acc. mie tie lui ei 
A neacc. îmi, mi, mi-, | îti ti ti-, -ti îi i i-, -i îi i i-, -i 
-mi, -mi- -U- “lr ae 
A. acc. mine tine el ea 
neacc. mă, mă-, -mă, | te, te-, -te, -te- îl, L-, -L -l- 0, O-, -0, 
-mă-, m-, -m- -0- 
V acc. Si tul = — 

Persoana 
Numărul | Cazul acc. / neacc. a Il-a 
I a II-a 7 
m. f şin. 
N. acc. noi voi ei ele 
G. acc. — — lor lor 
T D. acc. nouă vouă lor lor 
= neacc. ne, ni, ne-, -ne, | vă, vi vă, vă, v, | le, li, le, e, | le, li, le, A, 
-ne-, ni-, -ni- -v-, vi- -vi- -le li-,-li- le, li-,-li- 
A. acc. noi voi ei ele 
neacc. ne, ne-, -ne, ne-| VGA, VA-,v-,-v- îi, i- -i -i- le, le-, -le, -le- 
V acc. Ea voi! = 2 


Formele neaccentuate (atone) ale pronumelor personale sînt folosite fie ca 
unități aparte nelegate de alte cuvinte (îmi spune, mă duce, îl cheamă), fie ca 
unităţi legate de cuvintele învecinate (spune-mi, du-mă, cheamă-l). Ultimele pot 
sta înaintea cuvîntului (mi-aminteşti, m-aude, ţi-am spus), în urma lui (dă-i, 
aşteaptă-l, adu-mi), sau între alte două cuvinte (duce-le-aş, întoarce-mi-l). 

Folosirea izolată sau legată a formei neaccentuate este determinată de cîţiva 
factori, printre care: tempoul vorbirii, poziţia faţă de verb (înainte sau după), 
prezenţa vocalei la începutul sau la sfîrşitul cuvîntului vecin, prezenţa în 
vecinătatea imediată a altor pronume neaccentuate (nu-l trimite — nu îl trimite; 
îmi dai — dă-mi,; ţi-amintesc — îţi amintesc; m-ajută — mă ajută; ne-aşteaptă — 
ne aşteaptă). 

La ortografierea pronumelor personale trebuie să se ţină cont de faptul că 
formele neaccentuate care încep cu vocala î- (îmi, îti, îi, îl) nu se leagă prin 
cratimă de cuvintele vecine (îmi spune, îți amintesc, îi avertizează, îi mărturisise, 
îl întreabă). Se folosesc legate prin cratimă de cuvintele vecine formele paralele 
fără î- (mi-aduse veste, spune-i noutatea, păstrează-l bine, ţi-am povestit). 

Formele neaccentuate legate se unesc prin cratimă de cuvîntul învecinat în 
următoarele cazuri: 


1. Cînd preced verbul auxiliar la perfectul compus al modului indicativ şi la 
toate timpurile modului condiţional-optativ. E vorba de formele m-, v-, l-; te-, 
ne-, le-; mi-, ţi-, i- (te-am întrebat, ţi-am spus, l-am întîlnit, ne-ai povestit; m-aş 
duce, te-ai întoarce, l-aş fi aşteptat, ţi-aş fi spus, v-am povestit). 

Forma de feminin -o se foloseşte numai la sfîrşitul formelor verbale respective, 
fiind legată prin cratimă (am întrebat-o, aş opri-o, a sfătuit-o). 

2. Cînd se află după verbe la imperativ sau la gerunziu (întreabă-mă, 
opreşte-le, întilnind-o, ducîndu-l). 

3. Cînd apar după să din componenţa modului conjunctiv (să-ţi 
povestească, să-i fi spus la timp, vrea s-o oprească, dar: să ne povestească, să vă 
fi spus, vrea să le oprească); după aceeaşi conjuncţie din structura viitorului I 
indicativ (am să-i spun, are să-ţi aducă un cadou, au să-l bată), precum şi după 

a din componenţa infinitivului (fără a-mi spune ceva, fără a-l întreba; însă 
fără a o întreba, înainte de a le spune). 

4. Cînd apar după negația nu (nu-mi strica dispoziţia, n-o îndepărta, 
nu-ţi dau nimic), după pronumele interogative sau relative (cine-l întreabă?, 
ce-o cauţi?, care-ţi spunea), după alte pronume terminate în vocală (tu-mi 
amintisei, toate-l mulțumesc, ea-ți spunea, dar: tu ne aminteşti, toate vi s-au 
spus, ea vă spunea), după adverbe terminate în vocală (unde-l duci? atita-ți 
pot spune, aşa-ţi întoarce cartea), după conjuncţii terminate în vocală 
(dacă-i spuneai, de-ți amintea, de-o întîlneam, şi-i spuse, ci-l oprise), după 
substantive, adjective, numerale, cînd acestea se termină în vocală (cartea-mi 
trebuia, peştele-ţi vine la picioare, dulce-i place, patru-ţi dau ş. a.). La 
substantivele masculine şi neutre la forma hotăriîtă singular, în asemenea 
situaţii, poate fi omis articolul -l (hîrleţu-mi trebuie, vinu-i place, oratoru-l 
plictiseşte); articolul -le, însă, se păstrează (ctinele-l muşcase; peştele-mi 
place). 

5. Cînd formele de dativ -mi, -ţi, -i, -ne, -vă, -le sînt folosite cu sens posesiv pe 
lîngă substantive şi adjective (prietena-ţi — prietena ta, viaţa-mi — viaţa mea, în 
juru-i — în jurul lui, stimatu-mi prieten — stimatul meu prieten, lunga-i cale — 
lunga lui cale). 

6. Cînd apar pe lîngă interjecţii cu valoare imperativă (na-vă, iată-l, 
uite-i). 

7. Cînd un pronume neaccentuat la acuzativ singular urmează după un 
pronume neaccentuat la dativ (mi-l, ţi-o, ti-i, ni-l, vi-l, li-i, ne-o, v-o, le-o). 


Notă. Să nu se confunde pronumele aton ți cu terminația de plural a verbului la modul 
imperativ: pune-ţi-l (= tu să ţi-l pui ţie) şi puneţi-l (= voi să-l puneţi). 


Pe lîngă pronumele personale el, ea, ei, ele, la persoana a III-a se mai 
folosesc pronumele personale dinsul, dînsa, dînşii, dînsele. Ele au apărut pe 
baza formelor mai vechi ale pronumelui personal însul, însa, înşii, însele, 
forme ce se mai păstrează doar în construcţii cu prepoziţiile întru, dintru, 
printru (într-însul, dintr-înşii, printr-însa, într-însa). 

Pronumele dinsul are forme de gen, număr şi caz şi se declină ca şi 
substantivele articulate: 


singular plural 
m. f. m. f. 
N.-A. dînsul dînsa dînşii dînsele 
G.-D.  dînsului dinsei dînşilor dînselor 


Spre deosebire de el, ea, ei, ele, pronumele dînsul, dînsa, dînşii, dînsele au o 
întrebuințare mai redusă, substituind nume de persoană. 

De pronumele personale ţin de asemenea aşa-zisele pronume de 
politeţe (de reverență), care constituie o subclasă a primelor. Pronumele de 
politeţe se foloseşte în vorbirea cu persoanele faţă de care se exprimă o atitudine 
de respect sau de distanţă. 

Pronumele de politeţe au forme numai pentru persoana a II-a şi a III-a: 


sg. dumneata, dumneavoastră; 


pers. a I-a 5], dumneavoastră; 


sg. dumneasa, dumnealui, dumneaei; 


pers. a M-a 5 dumnealor 


După cum se vede, numai pers. a II-a sg. are forme speciale de masculin 
(dumnealui) şi de feminin (dumneaei). 

Dumneata şi dumneasa, spre deosebire de celelalte forme ale pronumelor de 
politeţe, au forme speciale pentru G.-D. : 


N.-A. dumneata, dumneasa; 
G.-D. dumitale, dumisale. 


Dumneavoastră are o singură formă pentru amîndouă numere. 

Formele mata, matale, rezultate din dumneata, dumitale, sînt folosite în special 
în exprimarea orală. 

Pronumele de politeţe sînt formate din substantivul domnia, care în urma 
unor modificări fonetice s-a contopit cu formele pronominale ta (tale), sa (sale), 
voastră, lui, ei, lor. 

Pentru a sublinia reverenţa, uneori se foloseşte construcţia iniţială, 
scrisă în două cuvinte aparte (primul începînd cu literă mare): Domnia ta, 
Domniei tale, Domnia sa, Domnia voastră. In calitate de construcţii 
pronominale de politeţe se folosesc şi locuţiuni pronominale de politeţe: 
Inălţimea sa, Maiestatea voastră, Luminăţia ta, Excelenţa voastră. Se admite 
(în anumite situaţii speciale) scrierea cu majusculă şi a celui de al doilea 
element: Excelenţa Voastră, Preasfinţia Sa, Alteța Sa. Ele reprezintă de fapt 
formele protocolare din titulatura persoanelor care ocupă anumite poziţii 
sociale sau profesionale. Pronumele de politeţe în scris apar adesea 
prescurtate: 


d-ta (= dumneata), d-sa (= dumneasa), 

d-tale (= dumitale), d-sale (= dumisale), 

d-lui (= dumnealui), d-voastră, dvs. sau dv. (= dumneavoastră), 
d-ei (= dumneaei), d-lor (= dumnealor). 


Nu se abreviază, de regulă, locuţiunile pronominale de politeţe cu 
substantivul Domnia: Domnia ta, Domnia lui, Domnia voastră, Domniile lor. 

Pronumele de politeţe, ca şi celelalte pronume personale, se acordă în număr 
şi gen cu verbul predicativ. Face excepţie doar dumneavoastră cînd se referă la 
pers. a Il-a singular, verbul predicativ fiind folosit tot la forma de plural: 
dumneavoastră aţi vorbit, dumneavoastră plecaţi, dumneavoastră rămineţi. Numai 
cînd predicatul este exprimat printr-un verb la diateza pasivă sau în cadrul 
predicatului nominal, se face distincţia de gen şi număr: dumneavoastră aţi fost 
chemat, dumneavoastră aţi fost chemaţi, dumneavoastră sînteţi amabilă, 
dumneavoastră sînteţi amabile. 

PRONUMELE REFLEXIV 


Pronumele reflexiv se foloseşte ca morfem distinctiv al verbelor reflexive 
(Vasile se duce, el se uită, ea îşi aminteşte) şi pe lîngă verbele tranzitive, avînd 
menirea de a arăta că acţiunea lor se răsfringe asupra celui care o realizează 
(Ion se spală, mă spăl pe miini, ei se apără, ei îşi apără drepturile). 

Pronumele reflexiv are forme speciale numai pentru persoana a III-a cazul 
acuzativ (se) şi cazul dativ (îşi), identice pentru singular şi plural. 

La conjugarea verbelor reflexive pentru persoana I şi a Il-a (singular şi 
plural), paradigma este completată cu formele corespunzătoare ale pronumelor 
personale de acuzativ sau de dativ: 


eu mă mîndresc eu îmi amintesc 
sg. < tute mîndreşti sg. tu îți aminteşti 
el (ea) se mindreşte el (ea) îşi aminteşte 
noi ne mîndrim noi ne amintim 
pl. < voivă mîndriți pl. voi vă amintiţi 
ei (ele) se mîndresc ei (ele) îşi amintesc 


Pronumele reflexiv, pe lîngă formele neaccentuate, mai are şi forme 
accentuate. Acestea sînt: 


sg. şi pl. 
D. sie, sieşi 
A. (pæ sine 


Pronumele reflexive neaccentuate, folosite în calitate de complemente pe 
lîngă verbele tranzitive, sînt reluate adesea prin formele lor accentuate, ca şi în 
cazul pronumelor personale: se auzea pe sine, îşi spunea sieşi; însoţită de diferite 
prepoziţii, forma accentuată de acuzativ a pronumelui reflexiv poate fi folosită 
şi singură: povesteşte despre sine; cumpără (ceva) pentru sine. 

Dat fiind că în rol de morfem în paradigma conjugării verbelor reflexive 
pentru persoanele I şi a II-a sînt folosite formele de dativ şi de acuzativ ale 
pronumelui personal, condiţiile lor de întrebuințare şi de ortografiere sînt aceleaşi 
(vezi: „Pronumele personal“). 

Cît despre ortografia pronumelui reflexiv se şi îşi (persoana a III-a), aici 
trebuie să se ţină seama de următoarele. 

Folosit înaintea verbelor, pronumele se se scrie separat de verb, cu 
următoarele excepţii: 

— cînd după se urmează un verb care începe cu î, acesta se poate omite, 
verbul legîndu-se cu pronumele prin cratimă: se-ntreabă, se-nteţeşte, se-ncepe; 

— cînd precedă verbul auxiliar din cadrul timpurilor compuse, pronumele 
reflexiv se, redus la s-, se leagă prin cratimă de auxiliar: s-a întors, s-au întîlnit, 
s-ar interesa, s-ar fi oprit, s-o fi culcat; 

— cînd urmează după gerunziu, pronumele reflexiv se leagă de acesta 
prin cratimă. Gerunziul în cazul acesta îşi alătură vocala -u: ducîndu-se, 
întorcîndu-se, întilnindu-se; 

Tot prin cratimă se leagă se şi atunci cînd după gerunziu mai urmează un 
pronume personal neaccentuat: spunîndu-i-se, propunîndu-mi-se, întorcîndu-li-se. 

Pronumele reflexiv neaccentuat în dativ, ca şi pronumele personal 

neaccentuat în dativ, are o formă plină (îşi), care se scrie aparte (Mihai îşi suflecă 
miînecile), şi una scurtă (şi), care se scrie aparte cînd (i) este rostit plin (miînecile 
şi le suflecă), dar cu cratimă cînd (Ù este rostit redus (suflecîndu-şi mînecile). 

Pronumele scurt şi se leagă prin liniuţă de verbul care-l urmează cînd acesta: 

— începe cu una din vocalele a, î sau o: şi-aduce aminte; 

— este la un timp compus format cu verbul auxiliar a avea: şi-a întors 
spatele, şi-a spus numele, şi-ar fi amintit; 

— îl intercalează între morfemele componente ale conjunctivului sau ale 
infinitivului: să-şi întoarcă, să-şi spună, a-şi închipui, a-şi aminti. 

Pronumele se leagă de asemenea prin liniuţă de unire cînd urmează după 
un verb la gerunziu (întorcîndu-şi spatele, luîndu-şi rămas-bun) şi cînd este urmat 
de unele forme atone ale pronumelui personal la acuzativ (şi-i aminteşte, şi-i 
închipuie, şi-o întoarce). 

Notă. Pronumele reflexiv neaccentuat şi se poate rosti împreună şi cu alte părţi de vorbire 


(adverbe, conjuncţii, pronume, prepoziţii), cînd se vorbeşte într-un tempo rapid, fapt reflectat în 
scris tot prin liniuţă de unire: nu-şi aminteşte, că-şi ştie locul, cine-şi caută de treabă. 


PRONUMELE ȘI ADJECTIVUL PRONOMINAL DE ÎNTĂRIRE 


Cu ajutorul pronumelui de întărire se evidenţiază, subliniindu-se în mod 
deosebit, persoana despre care este vorba (însuşi a venit). 

Pronumele de întărire se întilneşte relativ rar, fiind simţit ca învechit: 

Du-te de mori pentru binele moşiei dumitale, cum ziceai însuţi. (C. Negruzzi) 

Incomparabil mai frecvent este în vorbire adjectivul pronominal de întărire, 
care însoţeşte un alt pronume (de obicei, personal) sau un substantiv: 

Auzind feciorul împăratului toate acestea, hotărî să se ducă el însuşi să o ceară 
de soție. (Folclor) 

Și cea dintii şcolăriţă a fost însăşi Smărăndița popii. (|. Creangă) 

Intre pronumele de întărire şi adjectivele pronominale de întărire nu există 
deosebiri; ele au forme identice de persoană, număr şi gen: 


Singular Plural 
m. f. m. f. 
I însumi însămi înşine însene 
II însuţi însăţi înşivă însevă 
III însuşi însăşi înşişi înseşi, însele 


Forme de caz pot avea numai la feminin singular: 

I (eu, pe mine) însămi I (mie) însemi 
N.-A. | II (tu, pe tine) însăţi G.-D. | II (tie) înseți 

III (ea, pe ea) însăşi III (a ei, ei) înseşi 


La ortografierea pronumelor (respectiv a adjectivelor pronominale) de 
întărire trebuie să se ţină seama de următoarele: 


— elementul de bază al formelor de masculin singular este însu- (însumi, 
însuţi, însuşi); 

— elementul de bază al formelor de masculin plural este înşi- (înşine, 
înşivă, înşişi); 

— elementul de bază al formelor de feminin singular este însă- pentru 
N.-A. (însămi, însăţi, însăşi) şi înse- pentru G.-D. (însemi, înseţi, înseși); 

— elementul de bază al formelor de feminin plural este înse- (însene, însevă, 
înseşi, însele). 

Elementele variabile sînt forme ale pronumelui personal şi reflexiv. 

La rostire şi scriere, acordul pronumelui (şi adjectivului pronominal) de 
întărire în persoană, gen şi număr cu numele pe care îl substituie (respectiv cu 
substantivul sau pronumele pe care îl determină) este obligatoriu. 

Folosit pe lîngă un substantiv neutru, adjectivul pronominal de întărire are 
formă masculină la singular (însuşi detaşamentul) şi formă feminină la plural 
(înseşi detaşamentele). 

Formele feminine de singular ale adjectivului pronominal de întărire se 
acordă cu substantivul sau pronumele nu numai în persoană, gen şi număr, ci 
şi în caz (a venit învăţătoarea însăşi, dar: i s-a spus învăţătoarei înseşi). 


PRONUMELE ŞI ADJECTIVUL PRONOMINAL POSESIV 


Pronumele posesiv înlocuieşte atît numele posesorului, cît şi numele 
obiectului posedat. De exemplu, în fraza Petre şi-a luat numai caietul său, iar pe 
al tău, Vasile, l-a lăsat pe masă pronumele al tău îndeplineşte o dublă funcţie 
pronominală: pe de o parte, el ţine locul numelui posesorului (Vasile), iar pe de 
alta — al numirii obiectului posedat (caietul). 

Spre deosebire de pronumele posesiv, adjectivul pronominal posesiv 
său (din îmbinarea caietul său) înlocuieşte numai numele posesorului 
(Petre). 

Pronumele posesiv poate indica un singur obiect posedat şi un singur 
posesor (al meu, a ta, a lui), un singur obiect posedat şi mai mulţi posesori 
(al nostru, a voastră, a lor), mai multe obiecte posedate şi un singur posesor 
(ai mei, ale tale, ai lui), mai multe obiecte posedate şi mai mulţi posesori (ai 
noştri, ale voastre, ai lor). 

Dacă pronumele posesiv întotdeauna este precedat de articolul genitival 
sau posesiv (al, ai, a, ale), adjectivul pronominal posesiv, cînd urmează 
nemijlocit după substantivul articulat, se foloseşte fără acest articol (masa 
mea, călătoria ta, şcoala noastră; dar: ale mele gînduri, pălăria cea albă a ta, 
ultimele poezii ale sale). 

Formele pronumelui posesiv sînt următoarele: 


Posesorul Un singur posesor Mai mulţi posesori 
Obiectul oand 
posedat Genul I II III I 1 III 
Un singur m. al meu al tău al său al nostru al vostru al lor 
obiect posedat f. a mea ata asa anoastră | avoastră a lor 
Mai multe m. ai mei ai tăi ai săi ai noştri ai voştri ai lor 
obiecte posedate f. ale mele | ale tale alesale | ale noastre | ale voastre | ale lor 


Prin analogie cu persoana a III-a pentru mai mulţi posesori, unde e 
folosită, după cum se vede, forma invariabilă lor, care coincide cu genitivul 


MORFOLOGIA 113 


plural al pronumelui personal de persoana a III-a, şi la persoana a III-a 
singular pentru un singur posesor, paralel cu formele său, sa, săi, sale, se 
întrebuinţează formele invariabile de genitiv singular lui, ei ale aceluiaşi 
pronume personal. 


Notă. In această funcţie, pronumele personale lui, ei se deosebesc de cele posesive prin faptul 
că indică şi genul posesorului. A se compara: o carte a lui — o carte a ei, dar: o carte a sa (şi a lui Vasile, 
şi a Mariei). 


Norma literară permite folosirea atît a formelor posesive, cît şi a celor 
personale cu funcţie posesivă, căci în felul acesta se pot evita confuziile la care 
poate duce uneori folosirea exclusivă a formelor de posesiv ca, de exemplu, în 
propoziţia: Grosolănia sa a trezit ura sa. 

Cît despre declinarea pronumelui (respectiv, a adjectivului pronominal) 
posesiv, se pot constata unele particularităţi specifice. 

Pentru exprimarea sensului de dativ se foloseşte forma de acuzativ a 
pronumelui însoţită de prepoziţia la: Le-am scris la ai mei, să le spui la ai 
voştri. 

Notă. Se întîlneşte de asemenea o formă specială de genitiv-dativ plural obişnuită prin 
modificarea articolului posesiv: alor mei, alor tăi, alor săi, alor noştri, alor voştri: 


In zadar ienicerii se ţin semeți împotriva alor noştri... (N. Bălcescu) 
El găsi de cuviinţă să spuie şi alor săi ceea ce era să se întîmple fiului lor. (P Ispirescu) 


Adjectivul pronominal posesiv se declină ca şi adjectivul împreună cu sub- 
stantivul determinat. 

Adjectivul posesiv are forme speciale de genitiv-dativ numai cînd urmează 
un substantiv feminin la singular: 


N.-A. cartea mea (ta, sa, noastră, voastră) 

G.-D. cărţii mele (tale, sale, noastre, voastre) 

N.-A. o carte a mea (a ta, a sa, a noastră, a voastră) 
G.-D. unei cărți a mele (a tale, a sale, a noastre, a voastre) 


La masculin, adjectivele posesive au o singură formă pentru toate cazurile 
la singular şi alta pentru toate cazurile la plural după un substantiv atît la 
forma hotărită, cît şi la cea nehotărită: 


Singular 
nehot. hot. 
N.A. uncal al meu (al tău, al său, al N.-A. calul meu (tău, său, 
G.-D. unuical| nostru, al vostru) G.-D. calului | nostru, vostru) 
Plural 
nehot. hot. 
N.-A. nişte cai |] ai mei (ai tai, ai săi, ai N.-A. caii mei (tăi, săi, 
G.-D. unor cai | noştri, ai voştri) G.-D. cailor | noştri, voştri) 


Locul obişnuit al adjectivului posesiv este după substantiv. 

Cînd substantivul are forma articulată hotărît, adjectivul posesiv se foloseşte 
fără articolul al, a, ai, ale: prietena mea (ta, sa, noastră, voastră), prietenul meu 
(tău, său, nostru, vostru), prietenele mele (tale, sale, noastre, voastre). 

Cînd adjectivul posesiv este distanțat, prin alte cuvinte, de substantiv 

(indiferent de forma acestuia), în faţa adjectivului posesiv apare articolul posesiv: 
prietenul drag al meu (al tău, al său, al nostru), un prieten al meu (al tău, al său, 
al nostru). 

Adjectivul posesiv apare cu articol posesiv şi cînd stă înaintea substantivului: 
a ta prietenă, al tău glas. Articolul al, a, ai, ale se omite dacă adjectivul posesiv 
este precedat de un determinativ al aceluiaşi substantiv: gloriosul vostru trecut, 
dragul meu prieten, prima sa carte, numeroasele sale călătorii. 

Dacă adjectivul pronominal posesiv determină un substantiv feminin 
articulat nehotăriît la genitiv sau dativ singular, articolul posesiv nu-şi schimbă 
forma. Astfel, se spune unei colege a mele (tale, sale, noastre, voastre), şi nu unei 
colege ale mele (tale, sale, noastre, voastre). 

Adjectivul pronominal posesiv meu, mea, tău, ta, său, sa, urmînd după forma 
nearticulată a unui substantiv-nume de rudenie, se leagă de acesta prin liniuţă 
de unire: maică-mea, frate-său, tată-tău, bunică-ta, tată-meu, soră-ta, cum- 
nată-mea s. a. 

Dacă substantivul-nume de rudenie în asemenea grupuri este de genul 
feminin, la genitiv-dativ îşi schimbă forma numai adjectivul pronominal posesiv: 
soră-mei, bunică-sei, mamă-tei, cumnată-sei. 


PRONUME CARE NU AU CATEGORIA PERSOANEI 
PRONUMELE ŞI ADJECTIVUL PRONOMINAL DEMONSTRATIV 


Pronumele (respectiv adjectivul pronominal) demonstrativ înlocuieşte 
numele unui obiect, indicînd, totodată, poziţia lui de apropiere sau depărtare 
în spaţiu sau în timp, poziţia faţă de alt obiect, identitatea sau asemănarea 
acestuia cu alte obiecte. Uneori pronumele demonstrativ ţine locul numelui 
unui obiect despre care a fost vorba, îndeplinind funcţia pronumelui personal 
de persoana a III-a. 

Cocoşilă se opri la marginea poienii şi rămase acolo în picioare, parcă n-ar fi 
vrut să se amestece cu ceilalți. (Marin Preda) 

In conformitate cu informaţia privind poziţia obiectului, pronumele 
(respectiv adjectivele pronominale) demonstrative sînt de cîteva feluri: 


— de apropiere: acest, aceasta, aceşti, acestea; 

— de depărtare: acela, aceea, aceia, acelea; 

— de identitate: acelaşi, aceeaşi, aceiaşi, aceleaşi; 

— de diferenţiere: celălalt, ăstălalt, ceilalți; 

— de calificare: (ca) atare. 

1) Pronumele (adjectivul) demonstrativ de apropiere înlocuieşte numele 
obiectului arătînd totodată că acesta se află alături de vorbitor sau că este prezent 
în momentul vorbirii; alteori îndeplineşte rolul pronumelui personal de persoana 
a III-a, substituind numele obiectului despre care e vorba. El are forma acest(a), 
cu varietăţi de gen şi număr (această/aceasta, aceşti/aceştia, aceste/acestea). 
Mai are şi variante vorbite ăst/ăsta, astă/asta, ăşti/ăştia, aste/astea; aist/aista, 
ist/ista, aiastă/aiasta, aişti/aiştia, aieste/aiestea, cest/cesta, ceastă/ceasta, ceşti/ 
ceştia, ceste/cestea. 

Adjectivele pronominale se folosesc la forma hotărită sau nehotărită înaintea 
sau după substantivul determinat. Ca şi pronumele, ele se declină: 


Singular Plural 
m N.-A. acesta, ăsta aceştia, ăştia 
* G.-D. acestuia, ăstuia acestora, stora 
£ N.-A. aceasta, asta acestea, astea 
i G.-D. acesteia, asteia/ăsteia acestora, stora 
m. N-A. acest, ăst i aceşti, şti 
G.-D. acestui, ăstui acestor, stor 
f N.-A. această, astă aceste, aste 
i G.-D. acestei, astei/ăstei acestor, stor 


Nota 1. Una dintre caracteristicile pronumelui demonstrativ de apropiere este folosirea formei 
feminine de singular aceasta (asta) cu valoare de pronume personal „neutru“ de concluzie: aceasta 
înseamnă..., aceasta reiese.., aceasta confirmă faptul că... etc. 

Nota 2. Forma astă se întîlneşte în componenţa unor adverbe sau locuţiuni adverbiale, scriindu-se 
împreună cu al doilea element (astăzi), izolat (astă seară, de astă dată) sau cu cratimă (astă-noapte, 
astă-seară, astă-iarnă). 

Nota 3. La ortografierea pronumelui demonstrativ de apropiere trebuie să se ţină seama de 
faptul că forma de masculin plural (N.-A.) se scrie cu -ia, şi nu cu -ea: aceştia, nu aceştea. 

Adjectivul demonstrativ urmează un substantiv şi capătă aceeaşi formă de caz ca şi substantivul: 
G.-D. copilului acestuia, copiilor acestora, elevei acesteia, elevelor acestora. 

Nota 4. Dacă pe lîngă acelaşi substantiv, afară de adjectivul demonstrativ, se mai foloseşte un 
alt adjectiv, atunci adjectivul demonstrativ precedă substantivul: această poezie minunată (nu poezia 
aceasta minunată). 


2) Pronumele (adjectivul) demonstrativ de depărtare ţine locul numelui 
unui obiect care se află la o anumită distanţă de vorbitor (în timp sau în spaţiu). 
El are forma acel(a) cu varietățile de gen şi număr: acea/aceea, acei/aceia, acele/ 
acelea. Există şi variante vorbite cela, ceea, ceia, celea; ăla, , aia, ăia, alea. 

Atît pronumele, cît şi adjectivele demonstrative de depărtare se declină: 


Masculin 
Singular Plural Singular Plural 
N.-A. acela, ăla N.-A. aceia, ăia N.-A. acel, ăl N.-A. acei, ăi 
G.-D. aceluia, ăluia G.-D. acelora, ălora G.-D. acelui, ălui G.-D. acelor, ălor 
Feminin 
N.-A. aceea, aia N.-A. acelea, alea N.-A. acea, a N.-A. acele, ale 


G.-D. aceleia, ăleia G.-D. acelora, ălora G.-D. acelei, ălei G.-D. acelor, ălor 


De fapt, singura formă literară este acel (acea, acei, acele), cu variantele 
acela, aceea, aceia, acelea. 


Nota 1. În limba literară, cel (cea, cei, cele) se foloseşte ca pronume în componenţa pronumelui 
relativ compus: cel ce (cea ce, cei ce, cele ce). 

Nota 2. Cînd substantivul urmat de adjectivul demonstrativ de depărtare se află la G.-D., 
adjectivul capătă şi el forma respectivă de caz: casei aceleia, castelului aceluia, elevelor acelora. 

Nota 3. La ortografierea pronumelui (adjectivului postpus) demonstrativ de depărtare trebuie 
să se ţină seama de deosebirea dintre forma feminină de singular aceea (casa aceea) şi forma masculină 
de plural aceia (elevii aceia), identice ca pronunțare. Trebuie de asemenea să se ţină cont de scrierea 
diferențiată a terminaţiilor feminine de singular: aceea (N.-A.) — aceleia (G.-D.) 

Pronumele (respectiv adjectivul) demonstrativ cel (cea, cei, cele) nu trebuie 
confundat cu articolul adjectival. 

Adjectivul demonstrativ de depărtare e folosit uneori şi postpus fără -a final. 

... pe înserate (Ivan) ajunge la curţile cele. (|. Creangă) 

Şi noi pe căldurile cele ne ungeam cu leşie tulbure... (|. Creangă) 

Adjectivul demonstrativ cel (cea, cei, cele) cu funcţie de pronume este folosit 
în limba literară, fiind urmat de cele mai multe ori de un substantiv ori pronume, 
adesea însoţit de prepoziţie sau adverb: 


Femeia asta trebuie să fie de pe altă lume; cele de la noi sînt mai prie- 
tenoase. (M. Sadoveanu) 

Cine se loveşte cu capul de pragul de sus vede şi pe cel de jos. (Proverb) 

In ţara orbilor cel cu-n ochi e împărat. (Proverb) 

3) Pronumele (adjectivul) demonstrativ de identitate subliniază că obiectul 
numit de substantivul pe care-l înlocuieşte sau îl determină (ca adjectiv 
demonstrativ) este identic cu obiectul despre care se vorbeşte. 

. o aristocrație a banului s-a ridicat, şi, dacă firmele s-au schimbat, figurile 
au rămas aceleaşi. (D. Anghel) 

Amiîndoi (fratele şi sora) semănau şi aveau aceleaşi feţe bune şi aceiaşi ochi 
arzători. (M. Sadoveanu) 

Formele pronumelui în discuţie sînt alcătuite din formele pronumelui 
demonstrativ de depărtare la care se adaugă, fiind scrisă împreună, particula 
invariabilă -şi (acelaşi, aceeaşi, aceiaşi, aceleaşi etc.). 

Spre deosebire de celelalte tipuri de adjective pronominale demonstrative, 
care se folosesc atît înaintea, cît şi în urma substantivului, adjectivul demonstrativ 
de identitate se foloseşte numai antepus. 

Pronumele (adjectivul) demonstrativ de identitate se declină: 


Singular Plural 
m, N.A. acelaşi m, N-A. aceiaşi 
G.-D. aceluiaşi G.-D. aceloraşi 
f. N--A. aceeaşi f N.-A. aceleaşi 
` G.-D. aceleiaşi i .-D. aceloraşi 


La declinare se schimbă de fapt numai elementul component acela (aceea, 
aceia, acelea), respectîndu-se normele de scriere ca şi la pronumele demonstrativ 
de depărtare (vezi mai sus). 


Nota 1. Norma literară cere diferenţierea în scriere a formei de feminin singular aceeaşi de 
forma de masculin plural aceiaşi, deşi sînt rostite la fel. 

Nota 2. La G.-D. femininul singular are forma aceleiaşi şi nu aceleeaşi sau aceleaşi (ultima este 
forma de N.-A. plural feminin). 

Nota 3. Cu funcţie de pronume demonstrativ, se folosesc de asemenea construcţiile: tot acela 
(tot aceea, tot aceia, tot acelea), unul şi acelaşi (una şi aceeaşi, unii şi aceiaşi, unele şi aceleaşi). In 
construcţia tot acela se declină numai elementul al doilea (tot aceluia, tot acelora, tot aceleia), pe cînd 
în construcţia unul şi acelaşi se declină ambele elemente (unuia şi aceluiaşi, uneia şi aceleiaşi, unora şi 
aceloraşi). 


4) Pronumele (adjectivul) demonstrativ de diferenţiere indică obiectul ce se 


află alături de alt obiect (obiecte). Acest pronume mai poate preciza că obiectul 
e departe de vorbitor (celălalt, cealaltă, ceilalți, celelalte) sau că e aproape (ăstălalt, 

astălaltă, ăştilalți, astelalte). În vorbire, se folosesc şi alte variante ale acestui 
pronume: acelalalt, acestălalt (cu formele respective de gen şi număr), ălălalt 
(ailaltă, ăilalți, ailalte), celalalt, cellalt, ălalt, ălălalt, aistlalt, istlalt ş. a. 
Adjectivul demonstrativ de diferenţiere coincide prin formă cu pronumele 
şi nu-şi modifică forma în funcţie de poziţia sa faţă de cuvîntul determinat. 
Se declină ca şi pronumele: 


Singular Plural 


îi N.-A. (a)celălalt ti N.-A. (a)ceilalți 
* G.-D. (a)celuilalt ` G.-D. (a)celorlalți 
f N.-A. (a)cealaltă f N.-A. (a)celelalte 
` G.-D. (a)celeilalte E G.-D. (a)celorlalte 
Singular Plural 
Et N.-A. (a)cestălalt T N.-A. (a)ceştilalți 
* G.-D. (a)cestuilalt ` G.-D. (a)cestorlalți 
£ N.-A. (a)ceastălaltă £ N.-A. (a)cestelalte 
i G.-D. (a)cesteilalte i G.-D. (a)cestorlalte 
m. N.-A. ăstălalt m. N.-A. ăştilalți 
G.-D. ăstuilalt G.-D. ăstorlalți 
£ N.-A. astălaltă N.-A. astelalte 


G.-D. asteilalte/ăsteilalte £ G.-D. asteilalte / ăstorlalte 


Notă. În vorbirea îngrijită trebuie evitate formele de tipul celălant, ceilantă, ceilanţi, celelante 
sau formele hibride ceilaltă, ceealaltă, ceialalți ş. a. 

5) Printre pronumele demonstrative în unele gramatici este inclus şi cuvîntul 
atare în îmbinarea ca atare (Conţinutul operei ca atare îl interesa mai puţin, îl 
atrăgea muzica). 

Acesta e numit pronume demonstrativ de calificare. Dar e folosit mai des în 
calitate de adjectiv demonstrativ de calificare, situîndu-se numai înaintea 
substantivului determinat: un atare bărbat, o atare sarcină. 


Notă. Cu valoare de adjectiv demonstrativ de calificare, se folosesc şi unele cuvinte 
polifuncţionale de tipul asemenea, aşa, astfel de — toate invariabile şi întrebuințate numai înaintea 
cuvîntului determinat: (o) asemenea situație, aşa condiții, astfel de explicaţii. 

6) Printre pronumele şi adjectivele demonstrative ar trebui să fie inclus şi 
ultimul (ultima, ultimii, ultimele), care e folosit în funcţia dată destul de frecvent. 


PRONUMELE ŞI ADJECTIVUL PRONOMINAL INTEROGATIV 


Pronumele interogativ se foloseşte în cadrul întrebărilor, ţinînd locul 
cuvîntului (de obicei substantiv sau pronume) despre care se întreabă (şi care 
urmează să apară în virtualele răspunsuri). 

— Cine a venit? 

— Vasile. („A venit Vasile“.) 

— Ce vrea? 

— Bani. („Vrea bani“.) 

— Al cui creion a rămas pe masă? 

— Al lui Ion. („Pe masă a rămas creionul lui lon“.) 

Pronume interogative sînt: cine, ce, care, cît, al cîtelea. Cu excepţia 
pronumelui cine (N.-A.), ele sînt folosite şi cu valoare de adjectiv 
pronominal. 

Adjectivul pronominal interogativ, folosit în întrebări, ţine locul cuvîntului 
cu funcţie determinativă din virtualul răspuns. 

— Ce carte ai cumpărat? 

— O carte de matematică. („Cartea pe care am cumpărat-o este o carte de 
matematică“.) 

Pronumele şi adjectivele interogative sînt folosite nu numai în propoziţii 
interogative propriu-zise, ci şi în întrebări retorice. 

Cine nu recunoaşte astăzi că Pămîntul este rotund! („Toţi recunosc astăzi că 
Pămîntul este rotund“). 

Ce este invariabil şi se foloseşte în propoziţii exclamative de tipul: 

Ce recoltă bogată! Ce ne-am mai bucurat! 

Numai cine are forme de caz: 


N. cine 

G. al (a, ai, ale) cui 

D. cui 

A. pe cine 

Notă. Cine ţine, de regulă, locul substantivelor care numesc obiecte animate, pe cînd ce 


(invariabil) ţine locul substantivelor ce denumesc obiecte inanimate. Ca adjectiv pronominal interogativ, 
ce se poate referi şi la nume de animate (— Ce om e Vasile?). 


Care are forme de număr numai la G.-D., iar forme de gen — numai la 
G.-D. singular: G. (al) cărui(a), (aD cărei(a), (al) căror(a); D. cărui(a), 
cărei(a), căror(a). 

Spre deosebire de cine, folosit numai ca pronume, care se întrebuinţează şi 
ca adjectiv pronominal interogativ la toate cazurile. 


Notă. În timp ce pronumele cine, ce se întrebuinţează cu forma de singular a verbului (de ex.: 
Cine a venit? Ce vine? Ce s-aude? Cine plînge?), care se construieşte atît cu singularul, cît şi cu pluralul 
(Care a venit? Care au venit? Care se duce? Care se duc?). 


Pronumele (respectiv adjectivul pronominal) interogativ cît are forme de 
gen şi număr, iar la plural — şi forme de caz: 


Singular Plural 
m. f. m. f. 
N.-A. cît cîtă cîți cîte 
G.-D. — — cîtor cîtor 


Notă. Forma de G.-D. plural este folosită relativ rar. Mai firească este construcţia pronumelui 
dat cu prepoziţia: La cîți (prieteni) te-ai adresat? 

Pronumele (respectiv adjectivul pronominal) interogativ al cîtelea (a cîta) 
se foloseşte în propoziţia interogativă cu scopul de a preciza locul numeric 
al unui obiect dintr-un şir, grup, succesiune de obiecte (Al cîtelea te-ai întors? 
In a cîta cameră te afli?) şi are forme numai pentru singular (masculin şi 
feminin). 


Notă. Sînt nerecomandabile formele al cîtulea, al cîtălea, a cîtea. 

PRONUMELE ŞI ADJECTIVUL PRONOMINAL RELATIV 


Pronumele relativ, aflindu-se pe unul din primele locuri în propoziţiile 
subordonate, preia locul unui substantiv din regentă şi face totodată legătura 
dintre cele două propoziţii. 

„.. s-a iscat de la o vreme o buruiană... căreia îi zice chir. (M. Sadoveanu) 

În cea de a doua propoziţie, prin pronumele căreia se înlocuieşte substantivul 
buruiană din regentă (buruienii îi zice chir), servind şi ca element de legătură cu 
prima propoziţie. 

Pronumele relativ îndeplineşte funcţia conjuncţiei. El se deosebeşte însă de 
conjuncţia propriu-zisă prin faptul că, stabilind relaţia dintre propoziţii, are 
totodată rol de parte de propoziţie, ceea ce nu e caracteristic pentru conjunctie. 

Pronumele relative sînt omonime cu pronumele interogative cine, ce, care, 
cît (cîtă, cîti, cîte). Excepţie face doar al cîtelea (a cîta), care nu e folosit ca pronume 
(respectiv adjectiv) relativ. Această omonimie face ca în unele gramatici cele 
două tipuri de pronume să fie unite, purtînd numele comun de pronume relativ- 
interogative sau interogativ-relative. Cu toate că cele două tipuri de pronume 
coincid prin formă, între ele există deosebiri de ordin funcţional şi semantic. 

Ca şi în cadrul interogativelor, se disting pronume relative şi adjective 
pronominale relative, dintre care unele se declină. 

Pronumele care la nominativ şi acuzativ apare cu o singură formă, fără 
desinenţe de număr şi gen (formele cari, carele, carea sînt învechite şi nu sînt 
admise de norma literară actuală). In funcţia de complement direct care (la 
acuzativ) este însoţit de prepoziţia pe (L-am întîlnit pe Ion pe care nu-l văzusem 
de doi ani). 


Notă. Folosirea pronumelui care fără prepoziţia pe în asemenea cazuri este neliterară. Trebuie 
deci evitate construcţiile de tipul: iţi dau cartea care ai cerut-o. S-a prezentat elevul care l-am chemat. 


Ca şi pronumele interogativ omonim, care are forme de G.-D. pentru singular 
şi plural, iar la singular — şi forme de gen (Am întîlnit elevul căruia îi 
împrumutasem o carte). La G.-D. care capătă numărul, iar la singular şi genul 
substantivului înlocuit din propoziţia regentă (Am întîlnit elevii cărora le-am 
făcut ieri observaţie; o elevă căreia îi dădusem un caiet). 

Pronumele relativ care la G. poate fi atît antepus, cît şi postpus substantivului 
determinat. In al doilea caz, el capătă terminația a: un student în cartea căruia 
am citit; studenta de cunoştinţele căreia m-am mirat. 


Notă. Uneori se comit greşeli de acord al pronumelui şi al articolului posesiv cu substantivul 
substituit. Pentru evitarea lor e nevoie să se ţină seama de următoarele: pronumele la G. se acordă 
în număr, iar la singular şi în gen, cu substantivul din regentă pe care-l înlocuieşte în subordonată; 
articolul posesiv se acordă în gen şi număr cu substantivul din subordonată determinat de 
pronumele relativ: 

Am o lădiţă al cărei capac se deschide uşor. 

Am două lădiţe ale căror capace se deschid uşor. 

Cunosc un cetăţean a cărui fiică învaţă la universitate. 

Cunosc o cetăţeancă al cărei fiu învaţă la universitate. 

Cînd substantivul urmat de pronumele relativ este articulat, articolul posesiv nu se foloseşte: 

Am o lădiţă pe capacul căreia sînt pictate flori. 

Cunosc un cetăţean cu fiul căruia am fost coleg de facultate. 

Este inadmisibil acordul adjectivului relativ cu substantivul pe care-l determină în subordonată: 
lădiţă a cărui capac; cetăţean al cărei fiică (în loc de: lădiţă al cărei capac, cetăţean a cărei fiică). 

Ce are numai funcţie de pronume relativ: 

. se auzea răsunînd glasul unui pîrăuaş ce venea ca şi noi din deal la 
vale. (|. Creangă) 

Inaintam pe o şosea ce duce spre graniţă. (A. Vlahuţă) 

In funcţia dată ce este folosit în propoziţii atributive ca şi pronumele care, 
fără însă a-i face concurenţă, căci apare doar ca mijloc stilistic, în parte, pentru 
a se evita repetarea supărătoare a pronumelui care, şi ca mijloc prozodic (are 
cu o silabă mai puţin decît care), precum şi pentru a se evita cacofoniile generate 
de îmbinarea cu elementul lexical anterior ş. a. 

Cine poate introduce o propoziţie atributivă numai cu forma de G.-D. 

Să ne-ntoarcem la moşiile cui ne ştiu. (Folclor) 

Pronumele cît (cîtă, cîti, cîte) este folosit relativ rar, implicînd o nuanţă 
cantitativă: 

Du-te chiar acum la stăpînul moşiei şi spune-i că te prinzi să-i dai în girezi tot 
griul cît îl are semănat. (|. Creangă) 

Folosit în secundară, cît are de obicei în principală corelativul atît cu formele 
de gen, număr şi caz respective: Dă-i atîta cît va cere. 

De altfel, elemente corelative (acel, acela, cel) au şi alte pronume relative: 
Cîştiga acela care venea primul. Dintre acestea, cel (ceea, cei, cele), îmbinîndu-se 
cu ce, a devenit pronume relativ compus cu forme proprii de gen, număr şi caz: 


N.-A. cel ce, ceea ce, cei ce, cele ce; 
G.-D. celui ce, celei ce, celor ce. 


Notă. Pronumele relativ compus, deşi formează o unitate, se scrie în două cuvinte. 


Forma de feminin singular (ceea ce) a căpătat un sens neutru, fiind 
echivalentă cu „faptul care“ şi indicînd ansamblul circumstanțelor menţionate 
anterior: 

Tocmai de ceea ce te-ai păzit, n-ai scăpat. (|. Creangă) 


Nota 1. Faptul că pronumele compus ceea ce are valoare de pronume relativ o dovedeşte 
posibilitatea substituirii acestuia printr-un pronume relativ propriu-zis (comp.: Ce ţie nu-ţi place, 
altuia nu-i face. — Ceea ce ţie nu-ți place, altuia nu-i face). 

Nota 2. Pronumele relativ compus are la bază elemente care la început ţineau de propoziţii 
diferite (unul aflîndu-se în secundara, iar altul — în regenta ei). Acest lucru se observă în exemple ca: 

Tată, a venit vremea să-mi dai ceea ce mi-ai făgăduit. (P Ispirescu) 

Nota 3. Atît ca pronume relativ simplu, cît şi în componenţa pronumelui relativ compus, ce 
poate fi legat prin liniuţă cu unele forme scurte ale verbului auxiliar sau cu forme neaccentuate ale 
pronumelui personal: Ce-ti place ţie, poţi face şi altuia. Cel ce-a plecat nu s-a mai întors. 


PRONUMELE ŞI ADJECTIVUL PRONOMINAL NEHOTĂRIÎT 


Pronumele nehotăriît ţine locul unui substantiv, arătînd că e vorba de un 
oarecare nume animat sau inanimat, fără a preciza care anume. 

Dumneata, femeie, îl urmăreşti pe careva pentru o datorie? (M. Sadoveanu) 

Dă fiecăruia ce i se cuvine şi ţie ajungă-ți ce rămîne. (N. Iorga) 

Drept pronume (respectiv adjective pronominale) nehotărite sînt folosite unităţi 
lexicale cu diferite valori referenţiale (de ex.: unul, altul, totul, fiecare, oricine, cutare, 
atita, cineva, ceva, orice, niscaiva, vreunul ş. a.). Multe pronume nehotărîte sînt 
formate cu ajutorul particulelor fie-, ori(şi)-, oare-, -va adăugate la alte pronume: 

fiecine, fiecare, fiece, oricare, oricine, orice, oricît, orişicare, orişice, orişicine, orişicit, 
oarecine, oarecare, oarece, careva, cineva, ceva, altcineva, altcareva, altceva ş. a. 

Cu funcţie de pronume nehotărit se foloseşte şi pronumele relativ care: Cîntă 
care cum îl duce capul. Venise care cu hiîrleţ, care cu căldare, care cu greblă. 

O parte din unităţile lexicale menţionate funcţionează numai ca pronume 
(careva, cineva, altceva, altcineva, fiecine, oricine), altă parte, numai ca adjective 
(nişte, oarecare, fiece, alde, niscai, niscaiva). Dar multe apar atît ca pronume, cît 
şi ca adjective (ceva, cîtva, cutare, fiecare, oricare, orice, oricît). 

Există de asemenea unele locuţiuni cu funcţie de pronume nehotărît (nu 
ştiu ce, nu ştiu cine, nu ştiu cît, cine ştie ce, cine ştie cine, cine ştie cît, te miri ce ş. a.). 

Dintre pronumele şi adjectivele nehotărîte se declină unul (una, unii, unele), 
altul (alta, alţii, altele), cutare, fiecare, oricare, vreunul, cîtva, oricît, atît(a), 
altcineva, fiecine, cineva, oricine. O parte din acestea (unul, altul, vreunul) au 
paradigma completă, celelalte — necompletă. 

Pronumele şi adjectivele nehotărîte se declină ca şi cuvintele pe baza cărora 
sînt formate. 


Nota 1. Tot apare cu funcţie de pronume şi la forma articulată: Totul s-a rezolvat de la sine. 

Nota 2. În locul formei de dativ tuturor(a) se foloseşte adesea construcţia cu prepoziţia la (la 
toți le-am dat). 

Sînt invariabile pronumele (adjectivele) nehotărite altceva, careva, ceva, 
nişte, oarecare, orice, precum şi formele populare alde, fiece, niscai, niscaiva. 

Pronumele (adjectivele pronominale) nehotărîte compuse se scriu într-un 
singur cuvînt (cineva, ceva, vreun(ul), orice, oricare, altcineva, oricine, fiecare ş. a.). 


Nota 1. Regula aceasta nu se referă la locuţiunile pronominale nehotărîte: te miri ce, cine ştie ce ş. a. 
Nota 2. Spre deosebire de numeralul cardinal unu, pronumele nehotărit se scrie cu -l la sfîrşit: 
unul. Forma adjectivului pronominal nehotărît coincide cu forma articolului nehotărît un, o. 


Nota 3. Spre deosebire de articolul nehotărît un, o, prin care se subliniază caracterul 
nedeterminat al obiectului denumit de substantiv, adjectivul pronominal nehotărît un, o arată că 
obiectul denumit de substantivul pe lîngă care stă este deosebit de alt obiect (alte obiecte) de acelaşi 
fel. Acest lucru se vede uşor cînd, în enunţ, el este opus altui adjectiv pronominal, ca în exemplul: 

Un elev intră în clasă, altul rămase afară. 

Adjectivele pronominale nehotărîte, în marea lor majoritate, stau înaintea 
substantivului determinat: atita zarvă, fiecărui cetăţean, orice creştin, cîtorva case, 
orice încercare ş. a. m. d. Adjectivele pronominale nehotăriîte cutare, oarecare, tot 
(toată, toți, toate), mult (multe...), puţin (puţină...) pot apărea atît înaintea, cît şi 
în urma substantivului: cutare sătean — săteanul cutare, (un) oarecare tînăr — 
(un) tînăr oarecare, toți consătenii — consătenii toţi ş. a. 

Majoritatea pronumelor nehotărite au numai formă de singular şi se folosesc, 
respectiv, cu formele personale ale verbului la singular (de ex.: oricine citeşte, 
fiecare vine, cineva s-a apropiat). Trebuie deci evitate construcţiile de felul: Oricine 
(fiecare) dintre ei puteau pleca. 


PRONUMELE ȘI ADJECTIVUL PRONOMINAL NEGATIV 


Prin pronumele negative se exprimă lipsa, excluderea unui obiect (sau a 
unor obiecte). 

Principalele pronume negative sînt: nimeni (cu varianta nimenea) şi nimic (cu 
varianta nimica). Nimeni se referă la animate (Nimeni n-a venit.), iar nimic — la 
obiectele inanimate (In cutie nu era nimic. ). 

Pronumele nimeni nu are forme pentru exprimarea genului şi a numărului, 
schimbîndu-se doar după caz: 


N.-A. nimeni  (nimenea), 
G.-D. nimănui (nimănuia) 

Pe lîngă nimeni şi nimic, care apar numai cu funcţie de pronume, mai există 
locuţiunea nici unu, nici un (nici una, nici o), care are funcţie de pronume negativ 
şi de adjectiv pronominal negativ. Această locuţiune dispune de forme speciale 
de gen şi de caz atît în calitate de pronume, cît şi în calitate de adjectiv: 


Pronume Adjectiv 
m. f. m. f. 
N.-A. nici unul nici una nici un nici o 
G.-D. nici unuia nici uneia nici unui nici unei 


În funcția de adjectiv pronominal, locuţiunea nici un (nici o) stă întotdeauna 
înaintea substantivului determinat. 

Atît pronumele (nici unul), cît şi adjectivul pronominal (nici un) se scriu în 
două cuvinte. 


Nota 1. Trebuie făcută distincţie între pronumele negativ compus nici unul (nici una) şi 
pronumele nehotărît unul (una) însoțit de adverbul negativ nici. Comp.: N-a venit nici unul? (N-a 
venit nimeni), dar N-a venit nici unul, nici altul? (N-a venit nici Ion, nici Vasile). 

Nota 2. Pronumele negativ se acordă numai cu forma de singular a verbului. Sînt greşite 
construcțiile cu verbul la plural de tipul Nimeni din ei n-au venit. 


OWameralul 


Numeralul este partea de vorbire autosemantică flexibilă care exprimă 
determinarea numerică a obiectelor. 

Din punct de vedere funcţional, numeralul are particularităţi comune cu 
alte părţi de vorbire. Astfel, unele numerale care însoțesc şi determină 
substantive se comportă ca adjectivele (cinci prieteni, casa a patra de la colț, 
cîştig întreit). In absenţa substantivului determinat (cînd numeralul indică 
un număr abstract — doi şi cu trei fac cinci — sau cînd el substituie numele 
obiectelor concrete a căror însuşire cantitativă o exprimă — Din echipă făceau 
parte treisprezece jucători. Doi erau în rezervă), numeralul are comportament 
substantival. Uneori, exprimînd însuşirea cantitativă a acţiunilor, numeralele 
capătă valoare adverbială (a venit de două ori, au intrat cîte doi). Din această 
cauză unii cercetători consideră că numeralul nu constituie o parte de vorbire 
independentă. 

Deşi numeralul are tangente cu substantivul (numeralele sută, mie, 
milion, miliard, trilion etc. sînt substantive propriu-zise cu sens cantitativ), 
cu adjectivul (ca determinant veritabil al acestuia), cu adverbul (numeralele 
adverbiale şi parţial cele distributive şi cele multiplicative determină 
realmente un verb doar în mod cantitativ) şi cu pronumele (ca şi acesta, el 
substituie un nume), există totuşi ceva ce îl individualizează ca parte de 
vorbire. 

Spre deosebire de substantiv, adjectiv, pronume, adverb, numeralul 
exprimă sub diferite aspecte cantitatea, care este constituită într-un sistem 
numeric bine organizat. Chiar unităţile lexicale de tipul zece, sută, mie, doime, 
treime, pătrime etc., deşi ca formă sînt substantive, ţin totuşi de clasa 
numeralului, deoarece reprezintă elemente constituente ale sistemului 
numeric. 

Exprimînd un număr abstract, un număr concret, ordinea numerică a 
obiectelor sau a acţiunilor în timp sau în spaţiu, clasa numeralului se 
caracterizează şi prin anumite particularităţi gramaticale specifice. Pentru 
numerale nu sînt caracteristice categoria numărului (cu excepţia 
numeralelor-substantive) şi categoria genului (cu excepţia numeralelor 
ordinale). Numeralul nu cunoaşte nici opoziţia cazuală (marcată prin 
desinenţe sau articole), deşi ca element subordonat numelui se supune 
regimului cazual al acestuia. Genitivul şi dativul unora din formele sale este 
redat cu ajutorul prepoziţiilor a şi la (reprezentanţi a două regiuni, dau cărţi la 
douăzeci de elevi) sau al articolelor adjectivale cel, cea însoţite de prepoziţia de 
(cel de-al doilea, cea de-a doua). 


123 


124 GRAMATICA UZUALĂ A LIMBII ROMÂNE 


E specific de asemenea felul numeralelor de a se uni cu substantivele 
determinate. Spre deosebire de alte determinative, majoritatea numeralelor (cele 
cardinale) precedă cuvîntul determinat, legîndu-se cu acesta prin prepoziţia de 
(cincizeci de caiete, o sută douăzeci de saci). Fac excepţie numai numeralele de la 
1 pînă la 19 şi compusele cu ele (cinci caiete, paisprezece elevi, o sută unsprezece 
lei, o mie nouă sute nouăsprezece copii). 


STRUCTURA MORFEMATICĂ A NUMERALELOR 


După aspectul structurii lor morfematice, numeralele se împart în: numerale 
simple şi numerale compuse. 

Sînt simple numeralele (moştenite şi cele împrumutate) alcătuite dintr-un 
singur cuvînt: unu (una), doi (două), trei, patru..., zece, sută, mie, milion, miliard, 
bilion, trilion; doime, treime, sutime, miime; dublu, triplu; însutit, înmiit; întîi (întîia), 
primul (prima) etc. 

Sînt compuse numeralele formate din două sau mai multe cuvinte juxtapuse 
sau legate cu ajutorul prepoziţiilor, dintre care cel puţin unul este numeral 
primar: unsprezece, doisprezece, treisprezece, treizeci, patruzeci, nouăzeci; al doilea 
(a doua), patruzeci şi opt, o mie trei sute nouăzeci şi şase; două treimi, cinci zecimi; 
de două ori, de trei ori etc. 


Clasificarea 


Din punctul de vedere al sensului pe care-l exprimă, numeralele se împart 
în două clase: cardinale şi ordinale!. La rîndul lor, numeralele cardinale se 
subdivid în: 

1) numerale cardinale propriu-zise (unu, doi, trei, patru, unsprezece, milion, 
miliard, bilion, trilion); 

2) numerale fracționare: o doime (jumătate), o pătrime (un sfert), a cincea 
parte, o sutime, o miime; 

3) numerale colective: amîndoi — amîndouă, ambii — ambele, toți trei — 
tustrei; cîteşitrei — cîteşitrele; 

4) numerale multiplicative: însutit, înnoit, împătrit, dublu, triplu, cvadruplu, 
cvintuplu; 

5) numerale distributive: cîte una, cîte trei, cîte cinci, cîte zece, doi cîte doi, 
la cîte trei; 

6) numerale adverbiale: o dată, de două ori, de cinci ori. 


NUMERALELE CARDINALE 
NUMERALELE CARDINALE PROPRIU-ZISE 


Numeralele cardinale exprimă un număr concret cînd însoțesc un 
substantiv (două penite, trei creioane, cincisprezece pomi) sau cînd substituie 
numele unui obiect a cărui însușire cantitativă o exprimă (doi erau în rezervă) 
ori un număr abstract cînd nu sînt legate de un substantiv (doi şi cu trei fac 
cinci, cinci înmulțit cu zece fac cincizeci). Pe baza lor se formează celelalte 


1 În literatura de specialitate există şi alte clasificări ale numeralelor. 

feluri de numerale. Simple sînt cele de la 1 pînă la 10 inclusiv, precum şi 
numeralele zero, sută, mie, milion, miliard, bilion, trilion..., considerate 
numerale de bază ale limbii române. Combinate între ele, numeralele de 
bază permit să se exprime un număr nelimitat de numere. Orice numeral 
cardinal compus conţine unul dintre numeralele simple menţionate. Astfel, 
numeralele unsprezece — nouăsprezece au ca punct de plecare numeralul 
primar zece, căruia i se adaugă unul dintre cele nouă numerale simple (1 — 9). 
Legătura dintre aceste unităţi componente se înfăptuieşte cu ajutorul 
prepoziţiei spre: unsprezece, doisprezece, treisprezece, cincisprezece, 
şaptesprezece, optsprezece, nouăsprezece. 

Numeralele cardinale propriu-zise care exprimă zeci întregi (de la 20 pînă 
la 90) se formează din pluralul lui zece precedat de unitatea (de la 2 la 9) care 
indică numărul zecilor: douăzeci, treizeci, patruzeci, cincizeci, şaptezeci, optzeci, 
nouăzeci. 

Numeralele de la 11 la 19 şi numărul zecilor (de la 20 la 90) se scriu 
împreună, pe cînd toate celelalte numerale compuse se scriu separat: treizeci şi 
cinci, o sută patruzeci şi opt, patru mii şase sute douăzeci şi nouă. 

La numeralele compuse (de la 21 la 99) unităţile se leagă de numărul zecilor 
prin conjuncţia şi: douăzeci şi patru, patruzeci şi nouă, şaptezeci şi patru. Legătura 
în cadrul numeralelor începînd cu o sută se realizează fără şi (trei sute patruzeci, 
o mie nouă sute, şase sute patru, cinci mii patru sute). 

De la 20 în sus, numeralul se leagă de substantivul determinat cu 
ajutorul prepoziţiei de, inclusiv atunci cînd numeralul este notat prin cifre: 
douăzeci de cărţi, cincizeci şi doi de colegi, o sută treizeci şi două de case, 
treizeci de copii. 

Dacă numeralul este scris cu cifre, iar după dînsul urmează numirea 
prescurtată a unei unităţi de măsură, prepoziţia de nu se scrie, cu toate că se 
rosteşte: 45 kg, 120 l, 37%, 87 m/sec. 

Numeralele compuse de la 100 în sus se construiesc în felul următor: înaintea 
cuvintelor sută, mie, milion... (la singular sau la plural) se întrebuinţează 
numeralele primare de la 1 la 9 care arată respectiv numărul sutelor, miilor, 
milioanelor etc.: patru sute, cinci mii, şase miliarde... După ele urmează zecile şi 
unităţile (o sută douăzeci, patru mii trei sute unsprezece, opt milioane nouă sute 
treizeci şi şapte de mii şase sute treisprezece). Legătura dintre miliarde şi milioane, 
dintre milioane şi mii, dintre mii şi sute, dintre sute şi zeci sau unităţi se face 
prin juxtapunere. 

Dacă numărul miilor, milioanelor, miliardelor... e mai mare decît 
nouăsprezece, apare ca element de legătură prepoziţia de: patru sute cincizeci de 
mii opt sute şaptezeci şi unu, nouă milioane cinci sute treizeci şi şapte de mii opt 
sute treisprezece, două miliarde şase sute patruzeci de milioane nouă sute 
cincisprezece mii trei sute patruzeci şi doi. 

Excepţie fac doar numeralele compuse în componenţa cărora drept ultim 
element apare unul din numeralele dintre 1 şi 19: o mie trei sute patru saci, o mie 
cinci sute unsprezece lei. 

In corpul unor numerale compuse unele numerale simple şi-au 
modificat aspectul fonetic: patru > pai-, şase > şai-. Astfel, au devenit astăzi 
normă (în pronunțare şi în scris) formele paisprezece, şaisprezece, şaizeci 

(nu patrusprezece, şasesprezece, şasezeci). Sînt nerecomandabile variantele 
vorbite cinsprezece, cinzeci, formele literare fiind cincisprezece, cincizeci. 
Modificările acestea fonetice se datorează, probabil, tendinței de a reduce 
numeralul care arată unitatea la o singură silabă, prin analogie cu alte 
numerale din această categorie (paisprezece, şaisprezece, ca şi unsprezece, 
doisprezece). 

De la 20 în sus numeralele se rostesc de multe ori fără elementul zeci. Astfel, 
în vorbirea mai puţin îngrijită întîlnim forme neliterare (incorecte) ca: douăşdoi 
(doşdoi), şaiştrei, paşopt (formele paşoptişm şi paşoptist au fost acceptate de 
normă), patruşpatru (paşpatru), şapteşdoi etc. 


DECLINAREA NUMERALELOR CARDINALE PROPRIU-ZISE 


Spre deosebire de substantiv şi adjectiv, numeralul cardinal propriu-zis se 
schimbă doar parţial după număr, gen şi caz. Astfel, numeralele unu / una (un / o) 
au numai forme de singular, iar doi / două, trei, patru, cinci etc. — numai forme 
de plural. Numeralele zece, sută, mie, milion, miliard, trilion, ca şi substantivele 
obişnuite, au forme de singular şi de plural exprimat fie prin desinenţă (zece — 
zeci, sută — sute), fie prin desinenţă şi alternanță fonetică (milion — milioane, 
trilion — trilioane). 

Forme de gen au numai numeralele simple un(u) — una / o şi doi / două, 
precum şi cele compuse cu acestea: doisprezece — douăsprezece, douăzeci 
şi unu — douăzeci şi una, treizeci şi doi — treizeci şi două (cu excepţia lui 
unsprezece care are gen unic). Tot gen unic au şi zero, zece, sută, mie, 
milion, miliard, bilion, trilion, dintre care zece, sută, mie sînt feminine 
(la singular pot fi însoţite de o, iar la plural de două) şi zero, milion, 
miliard, bilion, trilion sînt neutre (la singular pot fi însoţite de un, iar la 
plural de două). 

Singurul numeral cardinal propriu-zis care se declină este unu — una 
(un — o). Formele nearticulate se folosesc cînd însoțesc un substantiv, cele 
articulate sînt de sine stătătoare. Se declină ca şi articolul sau ca pronumele 
nehotărit, cu care sînt omonime: 


Pe lîngă substantive 


N. un (copac) o (casă) 
G. (al, a, ai, ale) unui (copac) (al, a, ai, ale) unei (case) 
D. unui (copac) unei (case) 
A. (pe) un (copac) (pe) o (casă) 
Fără substantive 
N. unu, unul una 
G. (al a, ai, ale) unuia (al, a, ai, ale) uneia 
D. unuia uneia 
A. (pe) unu, unul (pe) una 


Nota 1. Numeralul unu nu se articulează cînd este folosit ca număr abstract (unu + unu + doi), 
dar se articulează cînd are valoare pronominală (unul dintre noi). 

Nota 2. Exprimînd un număr, numeralul un sau o se raportă la alt număr (numeral) care, de 
cele mai multe ori, figurează în acelaşi text. Compară exemplul: 

Trecu o zi, trecură trei 

Şi iarăşi noaptea vine 

Luceafărul deasupra ei 

Cu razele-i senine. (M. Eminescu) 


Numeralele zece, sută, mie, milion, miliard, bilion, trilion se declină ca şi 
substantivele feminine sau neutre, avînd atît forme articulate, cît şi forme 
nearticulate: Zecile mărită secile, sutele mărită slutele, miile mărită urgiile. Am 
primit un zece la chimie. 

Celelalte numerale cardinale propriu-zise se declină precedate de articolul 
adjectival la plural cei, cele, care devine marcă a cazului (îşi schimbă forma 
după genul, numărul şi cazul substantivului pe care îl însoţeşte, numeralele 
rămînînd neschimbate): 

N.-A. cei opt (ostaşi) cele şapte (fete) 

G.-D. celor opt (ostaşi) celor şapte (fete) 

Articolul adjectival, care însoţeşte numeralele cardinale de la doi în sus, se 
acordă în gen cu substantivul determinat de numeral: cei trei studenţi, cele nouă 
studente, cei o sută treizeci de muncitori, cele o sută treizeci de muncitoare. 


Notă. Începînd cu două sute, acordul în gen se face fie cu substantivul, fie cu numeralul, în 
funcţie de ceea ce vrea să scoată în evidenţă vorbitorul. Comp.: cei trei sute de lei şi cele trei sute de lei; 
cei două mii cinci sute de dolari şi cele două mii cinci sute de dolari. 


Cînd numeralele nu sînt precedate de articolul adjectival la plural cei, cele, ele 
exprimă cazul genitiv cu ajutorul prepoziţiei a (care nu trebuie confundată cu articolul 
al, a, ai, ale) plus acuzativul. Este deci corect: Tată a (nu al) doi copii. Reprezentanţi a 
(nu ai) şapte şcoli. Dativul se exprimă cu prepoziţia la: Dau de mîncare la zece iepuri. 


Notă. Prin aceleaşi mijloace se realizează raporturile cazuale de genitiv-dativ şi la numeralele 
sută, mie, milion: Premiile a o sută de oameni (nu unei sute de oameni). Dau premii la o mie de oameni 
(nu unei mii de oameni). 


Valori numerice au şi substantivele pereche şi duzină. Echivalînd cu numeralul 
doi, pereche înseamnă grup de două obiecte de acelaşi fel cu întrebuințare 
simultană (o pereche de boi, o pereche de şireturi) sau obiect format din două 
părţi identice şi simetrice (o pereche de ochelari, o pereche de pantaloni). Duzină 
are semnificaţia de grup de douăsprezece obiecte de acelaşi fel care formează 
un tot (o duzină de cămăşi, o duzină de pălării). 


ÎNTREBUINŢAREA NUMERALELOR CARDINALE PROPRIU-ZISE 


După cum s-a menţionat, numeralele cardinale propriu-zise pot exprima 
un număr precis abstract, nefiind legate de obiecte concrete. Așa se folosesc ele 
în matematică (unu înmulțit cu unu fac unu, treizeci şi cinci împărţit la şapte fac 
cinci, şapte e mai mic decît nouă). Numeralele cardinale mai pot exprima cantităţi 
precise de obiecte concrete. In cazul acesta, numeralul este urmat de substantivul 
respectiv care prin semantica lui denumeşte obiectele numărate: 

Avea şi dinsul trei feciori. (G. Coşbuc) 

Tot o cantitate exactă de obiecte concrete exprimă şi numeralul atunci cînd 
este folosit independent: Zece dintre ei erau băştinaşi, şapte — străini. 

Notă. Numeralele singure sau construcţiile în care sînt incluse pot exprima sensuri absolute. 
De aceea ele deţin simboluri ale anilor (Era în 1940, adică în anul 1940), zilelor (Vine pe 20, adică în 
ziua de 20), orelor (Pînă la 15. 00 terminăm, adică pînă la ora 15. 00), minutelor (Este nouă şi 
cincisprezece, adică ora nouă şi cincisprezece minute), vârstelor (Împlineşte şaptezeci, adică 70 de ani), 
ale numerelor purtate de vehicule (Vin cu unsprezece, adică cu troleibuzul 11), ale distanțelor (Mergeam 
cu o sută douăzeci pe oră, adică cu 120 km pe oră), notelor, etajelor, cotelor, articolelor de lege, sumelor 
de bani, cantităților comerciale etc. 


În vorbirea curentă se manifestă tot mai pregnant tendinţa de a înlocui 
numeralele ordinale prin cele cardinale propriu-zise, care sînt mai scurte şi se 
rostesc mai uşor, datorită corpului lor fonetic mai redus: pagina şapte (în loc de 
a şaptea), capitolul doi (în loc de al doilea), am urcat la etajul cinci (în loc de al 
cincilea), rîndul zece (în loc de al zecelea), secolul douăzeci (în loc de al douăzecilea), 
volumul doi (în loc de al doilea), sînt la anul trei (în loc de al treilea), felul doi (în 
loc de al doilea), regimentul opt (în loc de al optulea), articolul nouă (în loc de al 
nouălea). Fenomenul a pătruns şi în limba scrisă. 


Nota 1. Numeralele unu (una) şi doi (două) împreună cu alte cuvinte formează anumite 
expresii, răspîndite mai ales în limba populară şi în limbajul familiar, în care acestea îşi pierd chiar 
valoarea de numeral: eu unul (eu una); tot unul şi unul (tot una şi una); tot una; din două una; nici 
una, nici două „pe neaşteptate“; cu una, cu două „uşor, repede“; una, două „mereu“, una şi bună; 
una din două; a face una cu pămîntul „a nimici“; unul ca unul „de calitate superioară“; pînă la unul 
„toţi“ etc. 

Nota 2. În anumite condiţii numeralele una, două au valoare substantivală, fără ca substantivul 
respectiv să fie amintit anterior: I-a tras una (= o lovitură), de l-a doborit la pămînt. Cînd i-a lipit două 
(= două palme), a văzut stele verzi. 


Cu ajutorul numeralelor cardinale, singure sau combinate cu alte numerale 
ori cu alte cuvinte (vreo, cam, aproximativ, circa, aproape la, pînă la etc.), se 
exprimă numărul aproximativ (imprecis) al obiectelor. 

Nuanţa de aproximaţie numerică poate fi redată şi prin succesiunea a 
două numerale (al doilea fiind mai mare decît primul), urmate de substantivul 
determinat. În acest caz numeralele alăturate se scriu cu liniuţă (unu-doi; 
trei-patru; douăzeci şi doi-douăzeci şi trei; o sută-două etc.). Cînd acestea privesc 
unităţi, se îmbină, de regulă, două numerale succesive (doi-trei oameni, 
cinci-şase copaci). Cînd e vorba de cantităţi mai mari, se îmbină numerale 
dintre care ultimul reprezintă o valoare superioară (zece-cincisprezece creioane, 
douăzeci-treizeci de copii). Dar unităţile se îmbină cu unităţi, zecile cu zeci, 
sutele cu sute etc. 


Nota 1. Cînd se succed numeralele unu şi doi, substantivul se intercalează între ele. 

Ia poftim... de-ţi lua din masa noastră oleacă de gustare ş-un pahar, două de vin... (|. Creangă) 

Şi merg ei o zi, merg două, şi merg patruzeci şi nouă, pîn-ce de la o vreme intră colea în 
codru. (|. Creangă) 

Ca şi substantivele, se intercalează între unu şi doi (două) numeralele sută, mie, milion, miliard 
(o sută-două de elevi, un milion-două de lei). In celelalte cazuri, ele urmează după cel de al doilea 
numeral (trei-patru sute de studenţi, şase-şapte mii de dolari). 

Nota 2. Exprimarea unei cantităţi nedeterminate care e aproape de cantitatea indicată de 
numeralul respectiv, dar o depăşeşte, se realizează prin întrebuinţarea înaintea acestuia a cuvintelor 
peste, mai bine de, mai mult de, nu mai puţin de ş. a. (peste cincizeci, mai bine de două sute) sau a 
cuvintelor şi ceva, şi mai bine, şi mai mult — în postpoziţie (o mie şi ceva, două sute şi mai bine). 
Numeralele din aceste construcţii indică o cifră rotundă. 


Sensul de aproximaţie se exprimă şi prin folosirea formelor de plural ale 
numeralelor: zeci, sute, mii, milioane. 

Creşteau / În cer a lui aripe, / Şi căi de mii de ani treceau / În tot atitea 
clipe. (M. Eminescu) 

... Mii de urători treceau iute aproape de noi. (V. Alecsandri) 

Redarea unei cantităţi imense se accentuează prin repetarea formei de plural 
a numeralelor respective, legate prin conjuncţia şi (mii şi mii, sute şi mii): 

Crezi tu că vom putea noi singuri secera şi strînge atita grîu, că doar sute şi mii 
de braţe trebuie acolo, nu şagă. (|. Creangă) 


NUMERALELE COLECTIVE 


Numeralele colective exprimă gruparea obiectelor în ansamblu 
determinate numeric. Ele sînt reduse ca număr. 

Pentru două obiecte luate ca o totalitate se foloseşte numeralul colectiv 
moştenit amîndoi, care are forme gramaticale de gen şi caz, declinîndu-se în 
felul următor: 


Masculin Feminin 
N. amindoi amîndouă 
G. (al a, ai, ale) amînduror(a) (al, a, ai, ale) amînduror(a) 
D.  amînduror(a) amînduror(a) 
A. (pe) amindoi (pe) amîndouă 


Notă. Forma de genitiv-dativ a numeralului dat se întîlneşte relativ rar, avînd o nuanţă arhaică. 
Amînduror se foloseşte ca determinativ antepus (le-am dat amînduror elevelor), iar amîndurora ca 
determinativ postpus (le-am dat elevelor amîndurora). 


Genitiv-dativul se marchează şi prin prepoziţii (la amîndoi, înaintea 
amîndurora, datorită amîndurora). 

Numeralul colectiv amîndoi are în limba literară şi sinonimul neologic ambii 
(în limba veche exista forma îmbii, moştenită din latină). Ca şi forma amindoi, 
ambii se declină: 


Masculin Feminin 
N. ambii ambele 
G. (ala, ai, ale) ambilor (al, a, ai, ale) ambelor 
D. ambilor ambelor 
A. (pe) ambii (pe) ambele 


Spre deosebire de celelalte numerale colective care preced sau succed 
substantivul determinat, ambii, ambele stau întotdeauna înainte şi sînt articulate, 
substantivele determinate fiind nearticulate (ambii vecini, ambele vecine). 

Numeralele colective de la trei pînă la opt se formează de la numeralele 
cardinale propriu-zise, precedate de adjectivul pronominal nehotărît toţi 
(transformat în morfemul tus-) sau de cîte + particula -şi: tustrei, tuspatru, tuscinci, 
tusşase, tusşapte, tusopt; cîteşitrei, cîteşipatru, cîteşicinci etc. 

Cînd au fost tustrei laolaltă în casă şi s-au privit la lumina lămpii, omul cel 
de-al doilea a-nţeles. (M. Sadoveanu) 

Scoase inimile din cîteşişapte cai. (M. Eminescu) 

Intrebuinţate mai ales în vorbirea populară, aceste numerale nu au forme 
deosebite nici de gen, nici de caz, excepţie făcînd doar numeralele compuse cu 
trei care au formă specială de feminin (tustrele/cîteşitrele). 

La noi de jale povestesc/ A codrilor desişuri/ 

Şi jale duce Murăşul/ Şi duc tustrele Crişuri. (O. Goga) 

Citeşitrele metodele fură încercate. (B. P Hasdeu) 

La genitiv-dativ sînt folosite prepoziţiile (jucăriile a tuspatru copii, s-a dat 
la tustrei). 

Pentru numere mai mari (de la trei în sus) în calitate de numerale colective se 
folosesc construcţii alcătuite dintr-un numeral cardinal propriu-zis precedat de 
adjectivul pronominal nehotărit toţi: toți cincizeci, toţi o sută treisprezece ş. a. m. d. 

Toate numeralele colective au atît valoare adjectivală, cît şi valoare substantivală: 

Nu semănau amîndouă surorile. (Al. Vlahuţă) 

Au stat tăcuţi, că i-a cuprins / O jale pe-amindoi. (G. Coşbuc) 

Tustrei feciorii babei umblau în cărăuşie. (|. Creangă) 

Ochilă atunci se ia şi el după Harap-Alb şi pornesc tuscinci înainte. (|. Creangă) 


NUMERALELE MULTIPLICATIVE 


Numeralele multiplicative arată în ce proporţie creşte o calitate sau o 
cantitate. Se formează de la numeralele cardinale propriu-zise, de regulă, simple 
(cu excepţia lui unu), cu ajutorul prefixului în-(îm-) şi a sufixului -it (adică după 
modelul adjectivelor participiale în -it): în + doi > a îndoi > îndoit; în + patru > a 
împătri > împătrit. În principiu, multiplicativele se pot forma de la orice numeral 
cardinal propriu-zis. In limba literară, însă, au circulaţie doar numeralele 
multiplicative formate pe baza numeralelor de la doi pînă la şapte inclusiv (întreit, 
încincit), precum şi pe baza numeralelor zece, sută, mie (înzecit, însutit, înmiit). 

Notă. Deşi în limba română nu există verbele a înşesi, a înşepti, numeralele multiplicative 
înşesit, înşeptit s-au format prin analogie cu îndoit, întreit etc. 

Sinonime cu îndoit şi întreit sînt neologismele dublu, triplu. În limbajul ştiinţific 
se foloseşte uneori cvadruplu (împătrit), cvintuplu (încincit) şi sextuplu (înşesit). 

Numeralele multiplicative au valoare adjectivală sau adverbială. Cînd sînt 
folosite ca adjective, multiplicativele se acordă cu substantivul determinat în 
gen şi număr: cîştig întreit, cîştiguri întreite; dobîndă îndoită — dobiînzi îndoite. 

Cu valoare adverbială, numeralele multiplicative sînt invariabile: munceşte 
întreit, dobindeşte îndoit, cîştigă împătrit. Ca adverbe, numeralele multiplicative 
de tipul îndoit, întreit sînt sinonime cu numeralele adverbiale de două ori mai 
mult, de trei ori mai mult etc. 


NUMERALELE, DISTRIBUTIVE 


Numeralele distributive arată gruparea numerică şi repartizarea obiectelor. 
Ele se formează din numerale cardinale propriu-zise sau fracţionare precedate 
de cuvîntul invariabil cîte (cîte doi, cîte cinci, cîte zece, cîte o treime, cîte un sfert, 
cîte douăzeci şi patru), care comunică locuţiunii date sensul de grupare în 
cantităţi indicate de numeralul folosit. 

Pentru a sublinia modul de grupare, se repetă fie numai numeralul (doi cîte 
doi sau cîte doi, doi), fie toată construcţia (cîte zece, cîte zece). 

Numeralele distributive nu se declină. Numai locuţiunea cîte unu are la 
genitiv-dativ formele cîte unuia — cîte uneia. Relaţiile cazuale sînt exprimate cu 

ajutorul prepoziţiilor plasate înaintea distributivului (cinci caiete a cîte 50 de 
bani bucata; de cîte zece ani). 

Numai numeralele distributive care au în componenţa lor numeralele unu 
şi doi (cu excepţia lui unsprezece) au forme speciale de gen: cîte unu — cîte una; 
cîte doi — cîte două; cîte doisprezece — cîte douăsprezece; cîte patruzeci şi doi — 
cîte patruzeci şi două etc. 

Substantivul care urmează după numeralul distributiv se leagă de acesta 
ca şi numeralul cardinal propriu-zis: pînă la nouăsprezece — direct (cîte 
optsprezece lei), de la douăzeci — cu ajutorul prepoziţiei de (cîte treizeci de nuci; 
cîte optzeci şi şapte de bani). 


NUMERALELE FRACŢIONARE 


Numeralele ce exprimă cota fracţionară luată dintr-un întreg sînt numite 
numerale fracţionare. Ele se formează de la numeralul cardinal care indică în 
cîte părţi este fracţionat întregul la care se adaugă sufixul -ime (doime, treime, 
cincime, zecime, sutime, miime, milionime etc.), precedat de numeralul cardinal ce 
arată cîte părţi fracţionare sînt luate (două treimi, trei pătrimi, cinci şesimi etc... 

Prin cifre numeralele fracţionare se redau sub formă de fracţii ordinare (1/5 
„O cincime“, 2/3 „două treimi“, 3/10 „trei zecimi“, 7/100 „şapte sutimi“) sau sub 
formă de fracţii zecimale (0,5 „cinci zecimi“, 0,02 „două sutimi“, 0,003 „trei miimi“). 

Drept sinonime ale numeralelor fracţionare o doime, o pătrime se folosesc 
cuvintele jumătate, sfert. Acestea sînt, de fapt, substantive, dar care, ca şi 
numeralele fracţionare, arată cota ce se ia dintr-o unitate. 

Substantivele feminine derivate de la numerale cardinale cu sufixul -ime, 
ca şi toate substantivele de acest gen, au forme de număr, de caz şi forme 
nearticulate şi articulate: treime, treimi, treimea, treimile, unei treimi, treimii, unor 
treimi, treimilor. 

In limbajul ştiinţific, numeralele fracţionare redau linia de separare dintre 
numărătorul şi numitorul unei fracţii prin prepoziţia pe sau supra: 3/5 „trei pe 
cinci“ sau „trei supra cinci“. 

Cînd numărul urmează după un număr întreg, el se leagă de primul prin 
conjuncţia şi care este obligatorie: patru şi o doime sau patru şi jumătate; şase şi 
trei pătrimi sau şase şi trei sferturi, opt (întregi) şi două cincimi. 

Fiind un tip de numerale fracţionare, fracțiile zecimale se leagă de numărul 
întregilor prin conjuncţia şi: nouă (întregi) şi trei miimi corespunde notării cifrice 
9,003, iar doi (întregi) şi patru sutimi — notaţiei 2,04. Aceste numerale pot fi 
redate la citire prin numeralele cardinale corespunzătoare legate între ele prin 
cuvîntul virgulă: nouă virgulă zero zero trei, respectiv doi virgulă zero patru. 

Echivalente semantic cu numeralele fracţionare sînt construcţiile alcătuite 
din numeralul ordinal cu formă feminină urmat de cuvîntul parte (a doua parte, 
a şasea parte, a zecea parte etc.) sau din numeralul cardinal propriu-zis la forma 
feminină urmat de numeralul ordinal, tot la forma feminină (două a treia, trei 
a cincea, nouă a zecea etc.). Ambele construcţii sînt invariabile, fiind utilizate 
mai ales în domeniul matematicii. 

Tot fracţionare trebuie considerate construcţiile alcătuite dintr-un numeral 
cardinal propriu-zis urmat de numeralele sută, mie, precedate de prepoziţia 
la: cincizeci la sută (notat cifric 50%), şaptezeci şi cinci la sută (notat 75%), 

treizeci şi cinci la mie (notat 35%0). În aceste cazuri se utilizează şi substantivele 
procent, respectiv promilă, pe lîngă numeralul cardinal: şapte procente, 
unsprezece promile. 


Notă. Trebuie evitate alăturările pleonastice optzeci de procente la sută, un procent de optzeci la 
sută, precum şi îmbinările nelogice patruzeci de procente la mie, un procent de patruzeci la mie. 


Substantivul determinat de numeralul fracţionar este, de obicei, postpus şi 
se leagă de el cu ajutorul prepoziţiilor de, din, dintre, dintru (o treime din elevi, un 
sfert de piine, două cincimi dintre cei prezenţi, o şesime dintr-o clasă). 

Legătura dintre ele se poate face de asemenea şi prin intermediul articolului 
posesiv, substantivul determinat căpătînd forma de genitiv (trei pătrimi ale 
continentului). 


Nota 1. Cînd însă numeralul fracţionar împreună cu cel cardinal propriu-zis formează un 
număr mixt, substantivul se plasează imediat după numeralul cardinal, după care urmează cel 
fracţionar, legat prin conjuncţia şi (trei ore şi un sfert, treisprezece metri şi jumătate). La notarea în cifre 
a numărului mixt, substantivul se plasează însă după fracţie, adică la sfîrşit (9 3/5 kg). 

Nota 2. Substantivul care urmează după numeralele fracţionare stă, de obicei, la singular, 
întrucît se are în vedere fracțiunea unui singur întreg (o treime din sumă, două treimi din clasă). 
Formă de plural capătă cînd e vorba de un grup de obiecte omogene, luate ca un tot întreg (o treime 
din banii adunaţi, două treimi din elevi). 


NUMERALELE ADVERBIALE 


Numeralele adverbiale arată de cîte ori se îndeplineşte o acţiune sau de 
cîte ori calitatea (cantitatea) unui obiect o depăşeşte pe a altuia. Ele constau 
dintr-un grup de cuvinte cu caracter de locuţiune, care asemenea adverbelor 
determină un verb, un adjectiv sau un alt adverb. Numeralele adverbiale se 
formează din numerale cardinale propriu-zise precedate de prepoziţia de şi 
urmate de substantivul ori (pluralul lui oară): de două ori, de trei ori, de zece ori, 
de o sută de ori. Excepţie: o dată care e constituit din numeralul o şi substantivul 
dată (sinonim al lui oară). 

Tot numerale adverbiale sînt şi construcţiile cu numeralul ordinal urmat 
de substantivul oară (sinonim cu dată): a doua oară, a zecea oară, a mia oară, 
a o sută mia oară etc. 


Nota 1. Nu trebuie confundat numeralul adverbial o dată (scris în două cuvinte, precedat 
adeseori de adverbele de mod numai, doar, încă) cu adverbul simplu odată diferit şi ca scriere 
(într-un singur cuvînt) şi ca sens (înseamnă „cîndva“, „odinioară“). 


Nota 2. Cînd numeralul adverbial se construieşte cu formele de plural ale numeralelor sută, 
mie, milion, el nu denumeşte un număr exact, ci serveşte pentru a sublinia că acţiunea se repetă de 
foarte multe ori (de sute de ori, de mii de ori, de milioane de ori). 


Nota 3. Uneori în corpul numeralului adverbial după prepoziţia de se intercalează elementul 
cîte: de cîte două ori, de cîte patru ori, de cîte nouă ori etc. În acest caz adverbialele au şi valoare 
distributivă, exprimînd periodicitatea unei acţiuni: 

Găina babei se oua de cîte două ori pe zi. (|. Creangă) 

Ca numerale adverbiale, neologismele bis „de două ori“, ter „de trei ori“ 
indică numerotarea unor obiecte (case, pagini, exemplare): locuiesc la 9 bis, 
paginile 15 bis şi 15 ter. 

Bis cu sens de „încă o dată“ se întrebuinţează adesea în sălile de spectacol, 
ca indicație de repetare a unui pasaj dintr-o operă literară sau muzicală. 

NUMERALELE ORDINALE 


Numeralele ordinale exprimă ordinea numerică, locul pe care-l ocupă 
obiectele sau acţiunile într-o succesiune. 

Şirul numeralelor ordinale începe cu întîiul (înttia), cel (cea) dintîi sau primul 
(prima), după care urmează al doilea (a doua), al treilea (a treia), al patrulea (a 
patra)... şi se sfirşeşte cu locuţiunea adjectivală cel (cea) din urmă sau cu ultimul 
(ultima). La acestea s-ar mai putea adăuga şi neologismul secund (secundă), 
care este sinonim cu al doilea (a doua). Comp.: căpitan secund, vioară secundă. 
Sinonimul lui al treilea (a treia) este tert (terță). Comp.: datorii către tert, o 
terță persoană. 

Celelalte numerale ordinale se formează din numeralele cardinale pro- 
priu-zise însoţite de morfemele discontinue al antepus şi -le- + particula -a 
postpuse pentru masculin sau a antepus şi -a postpus pentru feminin: al doilea 
— a doua, al treilea — a treia, al patrulea — a patra, al cincilea — a cincea,..., 
al zecelea — a zecea... 

Notă. În structura numeralelor ordinale nu se poate vorbi de articolele posesive al, a şi hotărite 
-le, -a, deoarece rolul acestor elemente se reduce aici la derivarea numeralelor ordinale de la cele 
cardinale. Cu ajutorul formanţilor al, a este exprimată ideea de ordine, iar cu ajutorul formanţilor 
-le, -a, — distincţia de gen (al şaselea — a şasea). 

Uneori, numeralele ordinale sînt precedate de articolul adjectival cel (cea) 
singur sau însoţit de prepozitia de, care formează sau nu o silabă împreună cu 
formantul proclitic (al numeralului ordinal al (a): cel (cea) dintii, cel de-al doilea 
(cea de-a doua), cel de-al treilea, cel de-al zecelea etc. 

Iar marţi dez-dimineaţă puse tarniţele şi desagii pe cai şi, legîndu-i frumuşel cu 
căpăstrul, pe cel de al doilea de coada celui dintii, pe cel de al treilea de coada 
celui al doilea, pe cel de al patrulea de coada celui al treilea, cum îi leagă 
muntenii, a zis... (|. Creangă) 

La numeralele compuse marca postpusă a numeralului ordinal apare numai 
la ultimul component: al douăzeci şi unulea — a douăzeci şi una, al o sută nouăzeci 
şi optulea — a o sută nouăzeci şi opta, al trei miilea — a trei mia etc. 


Nota 1. La formarea numeralelor ordinale cu opt şi milion (terminate în consoană), din motive 
de ordin fonetic între numeralul cardinal şi formantul ordinal -lea se întercalează vocala de legătură 
-u- (nu -ă-): al optulea, al milionulea. Forma feminină a acestui numeral este a milioana (nu a miliona). 

Nota 2. Dacă la masculin-neutru o sută şi o mie păstrează pe o (al o sutălea pom, al o mielea 
vizitator), la feminin o este facultativ (e corect atît a suta, a mia, cât şi a o suta, a o mia). La ordinalele 
corespunzătoare numeralelor cardinale un milion, un miliard preluarea lui un este facultativă la 
masculin-neutru (e corect atît al un milionulea, cît şi al milionulea). 


Numeralele ordinale formate de la unsprezece pînă la nouăsprezece se 
pronunţă şi se scriu corect al unsprezecelea, al doisprezecelea, al treisprezecelea,.... 
al nouăsprezecelea (nu al unsprezecilea, al doisprezecilea etc.), pentru că ele sînt 
formate de la unsprezece, doisprezece etc., spre deosebire de al douăzecilea, al 
treizecilea,...al nouăzecilea, formate de la douăzeci,..., nouăzeci. 

Numeralele formate de la sută, mie şi milion se pronunţă şi se scriu corect 
astfel: al o sutălea (format de la o sută), a suta; al mielea (format de la o mie), a 
mia; al milionulea (format de la un milion), a milioana; al sutelea (format de la 
sute: al două sutelea); al miilea (format de la mii: al două miilea), al milioanelea 
(format de la milioane: al două milioanelea). 

La numeralele ordinale, formate de la corespunzătoarele lor cardinale în a 
căror structură intră prepoziţia de, aceasta se omite înaintea ultimului component. 
Astfel, de la douăzeci de mii ordinalul este al douăzeci miilea, a douăzeci mia, de la 
şaptezeci de milioane se formează al şaptezeci milioanelea, a şaptezeci milioana. 


Notă. Numeralul ordinal este însoţit, de obicei, de substantiv şi se prezintă ca un determinativ 
al acestuia, asemănîndu-se prin funcţie cu adjectivul. Uneori însă, el apare singur: 

Lăncile se inşiră în linia primă, iar în a doua... se-ntinsese puştile cele mici de munte. (M. Eminescu) 

Poftim, om bun, de-i ospăta împreună cu noi, ziseră cei doi drumeţi, căci unde mănîncă doi, mai 
poate ospăta şi al treilea. (|. Creangă) 

Spre deosebire de celelalte numerale ordinale, care nu dispun decît de o 
singură formă din punctul de vedere al determinării, întîi are două forme: hotărită 
(articulată) cînd precedă substantivul determinat (întîiul copil, întîia scrisoare) 
şi nehotăriîtă (nearticulată) cînd urmează după acesta, ultima fiind comună 
pentru amîndouă genurile (anul întîi, ziua întîi). 

Sinonimul lui întîi, numeralul ordinal neologic primul (prima) apare de 
asemenea înaintea substantivului determinat în forma sa articulată (primul 
exemplar, prima rîndunică), iar în componenţa unor compuse (de tipul: 
prim-ministru, prim-plan, prim-secretar, prima-balerină etc.) şi în costrucţii libere 
(un prim exemplu, o primă observaţie) poate fi nearticulat. 

Altă particularitate a numeralelor ordinale întîi şi prim este faptul că au şi 
formă de plural pentru ambele genuri (întâii, primii; înttile, primele), ca şi ultimul. 


DECLINAREA NUMERALELOR ORDINALE 


Forme cazuale speciale atît la masculin, cît şi la feminin are numai numeralul 
ordinal întîi cînd este articulat enclitic. Deci el se declină ca adjectivele, adică 
atunci cînd stă înaintea substantivului determinat, se schimbă după cazuri, iar 
cînd stă după, rămîne neschimbat (vezi Declinarea adjectivelor). 

Numeralul prim este de obicei articulat hotărît şi variabil (primul solist, 
primului solist, prima cosmonaută, primei cosmonaute), dar uneori poate să apară 
şi nearticulat (această primă ediţie, acestei prime ediţii). 

La fel ca şi prim se comportă în privinţa formei neologismul secund. Dacă 
precedă regentul, este articulat hotărît enclitic (secundul ofițer, secundului ofițer, 
secunda întîmplare, secundei întîmplări) şi nearticulat dacă succedă termenul 
regent (arbitru secund, întîmplare secundă). 

Neologismul tert, cînd precedă regentul, este utilizat în structură nearticulată 
(o terță persoană, unei terţe persoane) sau articulat hotărît enclitic (terța 
persoană, terţei persoane). 

Celelalte numerale ordinale se declină, ca şi numeralele cardinale, cu ajutorul 
articolului adjectival cel, urmat de prepoziţia de. Genul, numărul şi cazul sînt 
marcate prin formele articolului adjectival, numeralul rămînînd invariabil: 


Singular Plural 
m. şi n. f. m. f. şin. 
N.-A. cel de-al cea de-a cei de-al cele de-al 
şaptelea şaptea şaptelea şaptelea 
G.-D. celui de-al celei de-a celor de-al şaptelea 


şaptelea şaptea 

Notă. La N.-A. singular numeralele ordinale pot fi folosite şi fără articolul adjectival urmat de 
prepoziţia de (al patrulea, a patra). 

Tot cu articolul adjectival se declină şi numeralul dintii, care stă, de obicei, 
înaintea substantivului (cel dintîi, celei dintîi, celor dintii). 

Cînd se scriu cu cifre romane, numeralele ordinale, în afară de primul din 
serie (întîi, primul), sînt precedate la masculin şi la neutru de al şi urmate de 
-lea, iar la feminin precedate de a şi urmate de -a: Napoleon al III-lea, student în 
anul al V-lea, congresul al VII-lea, secolul al XIX-lea; clasa a II-a, clasa a X-a (dar 
Napoleon 1, clasa 1). 


Notă. Este greşită scrierea fără a înaintea numeralului ordinal, cînd acesta stă după un substantiv 
feminin: clasa opta în loc de clasa a opta, brigada treia în loc de brigada a treia. 


ÎNTREBUINŢAREA NUMERALELOR ORDINALE 


Numeralele ordinale pot avea valoare de adjectiv, de substantiv şi adverb. 

Au valoare adjectivală cînd însoțesc un substantiv şi arată ordinea obiectului 
denumit de substantiv (A fi a cincea roată la căruță). Precedînd sau urmînd 
substantivul pe care-l determină, ele se acordă cu acesta în gen, număr şi caz. 
Acordul se face fie prin forma numeralului (primul elev, primele flori, (al) 
primilor elevi), fie prin articolul cel, cea (cel dintîi copil, cele dintîi legume, 
celor dintîi copii (legume). 

Cînd sînt întrebuințate singure, numeralele ordinale au valoare de 
substantiv: 

Cînd doi se ceartă, al treilea cîştigă. (Folclor) 

Intră în vorbă cu cel dintîi. (M. Eminescu) 

Dacă determină un verb, numeralul ordinal se foloseşte adverbial: 

... Cînd sirena suna a doua oară, oamenii se îndreptau spre ieşire. 
(N. Costenco) 

El a sosit întîi. 


Funcţiile sintactice ale numeralului 


Numeralele cu valoare adjectivală (cardinale, colective, multiplicative, 
distributive, ordinale) au funcţia sintactică de: 

— atribut adjectival: 

Am cinci degete la mîini/Şapte zile-n săptămîni. (G. Vieru) 

Amindoi prietenii şi-au strimbat nasurile unul către altul. (M. Sadoveanu) 

Şi cea dintii şcolăriţă a fost însăşi Smărăndiţa popii. (I. Creangă) 

Cu o putere îndoită, cu braţe de fier smuci pe babă de mijloc. (T. Arghezi) 

Craiul primind cartea, îndată cheamă tustrei feciorii înaintea sa. (|. Creangă) 

Munca ne-a adus o satisfacţie înzecită. 


Numeralele cu valoare substantivală au aceleaşi funcţii sintactice ca şi 
substantivul: 
— subiect: 


Tustrei au ascultat poemul oamenilor şi naturii noastre. (E. Camilar) 
Cite trei se sculau să spuie ce ştiu. (B. Delavrancea) 

— atribut substantival: 


Banii amîndurora au fost restituiți. 
El avea o bancnotă de zece. 
Datoriile celui de-al doilea erau mici. 


— nume predicativ: 


Unde erau trei, eu eram al patrulea. (|. Creangă) 
Cu noi se face zece. (M. Sadoveanu) 
Bucuria lui era întreită. 


— complement direct: 
Şapte pe unul nu-l aşteaptă. 
Juriul i-a premiat pe tustrei. 
I-am văzut acasă pe amîndoi. 


— complement indirect: 


Au putere atita, / cît le trebuie la doi. (M. Eminescu) 
Dar amîndurora le făgăduise dorinţa să le împlinească. (C. Stamati) 
I-am comunicat celui de-al doilea să vină. 


Numeralele cu valoare adverbială au funcţia sintactică de complement 
circumstanţial. 

Ipate se îmbogăţise însutit şi înmiit de cînd a venit Chirică în slujbă la 
dînsul. (I. Creangă) 

De zece ori măsoară şi o dată taie. (Folclor) 

Unul cîte unul copiii au ieşit din clasă. (S. Vangheli) 

Verbul 


Verbul este o parte de vorbire flexibilă care denumeşte procese în sens larg 
(acțiuni, stări, deveniri etc.). Verbul actualizează următoarele categorii 
gramaticale: diateză, mod, timp, persoană, număr. 

Menirea comunicativă a verbului este în anumite privințe similară cu a 
adjectivului, deoarece ca şi acesta determină într-o oarecare măsură obiectul, 
indicînd diferite proprietăţi active, semne ale acestuia. Deosebirea constă în faptul 
că verbele marchează acele semne ale obiectului care au proprietatea de a se 
desfăşura în timp, pe cînd adjectivele desemnează o calitate indiferent de 
reprezentarea ei dinamică. 


CLASIFICAREA VERBELOR 


Clasificarea verbelor are la bază trei criterii: semantic, sintagmatic şi morfologic. 


CRITERIUL SEMANTIC. CLASE LEXICALE 


Axată pe categoriile semantice acţiune, devenire, stare, sfera lexico-seman- 
tică a celor aproximativ 6.000 de verbe existente în limba română este foarte 
variată. 

În studiile de lexicologie sînt depistate grupuri lexico-semantice care au o 
trăsătură semantică integratoare, comună întregului grup, şi trăsături semantice 
distinctive, proprii fiecărei unităţi verbale în parte. 

După trăsătura semantică integratoare verbele se împart în: 

— verbe ale mişcării: a merge, a se deplasa, a zbura, a ajunge, a fugi, 
a călători, a înota, a alerga, a veni, a pleca etc.; 

— verbe ale cugetării: a gîndi, a cugeta, a medita, a crede, a presupune, 
a reflecta etc.; 

— verbe ale zicerii: a spune, a zice, a vorbi, a povesti, a întreba, a răspunde, 
a declara, a afirma, a amuţi, a apela, a bodogăni, a mormăi, a se gîngăvi, a se bilbii etc.; 

— verbe ale creaţiei: a crea, a confecţiona, a produce, a meşteri, a face, 
a fabrica, a plăsmui, a coace, a picta, a tricota, a construi, a sculpta, a inventa etc.; 

— verbe ale simţirii: a vedea, a simţi, a auzi, a mirosi, a pipăi, a se 
întrista, a se emoţiona etc.; 

— verbe ale existenţei şi stării: a exista, a trăi, a se afla, a locui, a şedea, 
a zăcea, a dăinui, a fiinţa etc. (de acest grup ţin şi verbele care exprimă diferite 
manifestări ale activităţii fiziologice şi psihice a omului: a tuşi, a dormi, a dormita, 
a ride, a plînge, a suspina etc.); 

— verbe ale relaţiei: a avea, a aparține, a poseda, a depinde, a stăpiîni, 
a echilibra etc.; 

— verbe factitive: a dezgheța, a aprinde, a fierbe, a îmbunătăţi, a astimpăra, 
a înfrumuseţa, a despăduri, a dezmorţi etc.; 

— verbe ce exprimă procese atmosferice: a fulgera, a ploua, a tuna, 
a ninge, a se însenina, a se înnora, a se întuneca, a se dezlănţui etc.; 

— verbe ce denumesc sunete din natură: a hămăi, a fişti, a foşni, a mieuna, 
a măcăi, a mîrîi, a covița, a mugi etc. 

Lipsa categoriei gramaticale a aspectului în structura limbii române este 
compensată de posibilitatea verbelor de a exprima valoarea acesteia prin 
semantica lor, adică prin mijloace lexicale. Din această perspectivă, verbele se 
împart în 3 clase mari: durative, momentane şi iterative. 

Verbele durative exprimă acţiuni care durează în timp fără a presupune o 
limită internă: a arde, a aduce, a aduna, a alerga, a aştepta, a călători, a curge, 
a dormi, a dura, a se plimba, a răbda, a rămîne, a trece, a tulbura, a umbla, a unge, 
a veghea etc. 

Verbele momentane exprimă acţiuni de scurtă durată a căror limită este 
determinată de cauze interne, care nu se perpetuează temporal: a adormi, 
a aprinde, a da, a aţipi, a muri, a deceda, a decola etc. 

Verbele iterative exprimă acţiuni care se produc cu intermitențe, care se 
repetă în timp: a schelălăi, a licări, a se perinda, a trepida, a undui, a zvicni etc. 

Semantica acestor grupuri verbale impune anumite restricţii în ceea ce 
priveşte folosirea lor la anumite timpuri: verbele momentane nu se folosesc, de 
regulă, la imperfect, iar cele durative — la perfectul simplu decît în contexte 
unde există precizări suplimentare referitor la desfăşurarea lor în timp (dormii 
o clipă; aprindeam focul, cînd a intrat Ion; murea senin şi dulce; arse într-o clipită). 


VERBE DE MODALITATE ŞI DE ASPECT 


Un grup aparte formează verbele de modalitate şi de aspect care, pe lîngă 
caracteristici lexicale, au şi anumite particularităţi gramaticale. 

Prin conţinutul lor lexical, verbele de modalitate exprimă următoarele 
nuanţe modale: „posibilitatea“ (a putea), „necesitatea“ (a trebui, a avea), 
„iminenţa“ (a fi), „dorinţa“ (a vrea, a-i veni), „aparenţa“ (a părea). 

Verbele de aspect exprimă următoarele valori aspectuale: începutul, 
continuarea şi sfirşitul acţiunii. Printre ele se numără: a începe, a porni, a prinde, 
a termina, a isprăvi, a sfârşi etc. 

Din punct de vedere gramatical, aceste verbe au capacitatea de a se construi 
cu alte verbe la conjunctiv, la infinitiv, la participiu sau la supin: poate să vină, 
poate veni, trebuie să spună, trebuie spus, era să cadă, vrea să plece, începe să 
ningă, termină de citit, a prins a plînge, are a face etc. 


CRITERIUL SINTAGMATIC. CLASE VALENŢIALE 


Structura sintagmatică a verbului include totalitatea participanţilor implicaţi 
de verb şi relaţiile lor cu procesul. Dintre toţi participanţii (actanţii) necesari 
pentru descrierea oricărui proces (printre care se numără: agentul, pacientul, 

instrumentul, destinatarul, asociatul etc.) de o importanţă majoră sînt agentul 
şi pacientul. Primul reprezintă participantul activ care iniţiază şi realizează 
procesul. Cel de-al doilea este participantul pasiv, care, într-un fel sau altul, 
suferă efectele procesului. 

Relaţia agent—proces—pacient (analizată în integritatea sa) proiectează 
diverse situaţii din realitate care îşi găsesc reflectare în structura sintagmatică a 
verbului. Astfel, tipul acestui raport după numărul de participanţi la situaţie, 
după direcţia lui de orientare stă la baza subcategorizării verbelor în clase 
sintagmatice ale căror unităţi, pe lîngă aceleaşi trăsături valenţiale, au şi 
trăsături semantice comune. 

In funcţie de numărul de participanţi, procesele din realitate se împart în 
trei tipuri: 1) procese care implică doi protagonişti — un agent şi un pacient; 2) 
procese care implică numai un protagonist — agentul şi 3) procese care nu pot 
avea nici un protagonist. Primul tip cuprinde procese orientate ce implică un 
punct iniţial de la care pornesc şi un punct final asupra căruia se îndreaptă. 
Acest tip de procese este exprimat prin clasa verbelor tranzitive. 

Verbele tranzitive sînt bivalente. Ele deschid două poziţii libere care sînt 
ocupate respectiv de subiect şi de complementul direct (Zăpada acoperă pămîntul, 
Mama taie pîine). Valenţa complementului direct este obligatorie. Fără asemenea 
complinire sensul verbului rămîne necunoscut pînă la limita necesară, iar enunţul 
neclar. Lipsite de compliniri, enunţurile Zăpada acoperă, Mama taie sînt văduvite 
de un element esenţial, strict necesar pentru realizarea intenţiei comunicative a 
vorbitorului. Dependenţa verbului tranzitiv de obiectul direct este foarte puternică 
mai întîi de toate în plan semantic. De aceea verbele tranzitive sînt considerate 
insuficiente semantic, iar valența complementului direct — obligatorie. 

Cel de-al doilea tip de procese, avînd un singur protagonist — agentul, este 
calificat ca desemnînd procese neorientate. Specific pentru acest tip de procese 
este faptul că ele nu se extind nici asupra unui obiect din exterior, nici asupra 
agentului însuşi, deoarece în cadrul lor agentul este implicat în întregime în 
proces: a merge, a dormi, a se nelinişti, a se supăra. Acest tip de procese este 
exprimat prin clasa verbelor intranzitive. 

Verbele intranzitive sînt monovalente. Ele deschid o singură poziţie liberă 
ocupată de subiect şi se caracterizează prin imposibilitatea de a se combina cu 
un complement direct. Cu alte cuvinte, acţiunea exprimată de verbele intranzitive 
nu depăşeşte sfera subiectului şi nu trece asupra unui obiect. Verbele intranzitive 
sînt suficiente din punctul de vedere al conţinutului lor semantic şi nu necesită 
compliniri. Enunţurile Copilul plinge, Bunica încărunţeşte, Soarele răsare, Dreptatea 
triumfă, Pisica miaună, Vîntul adie, Speranţa învie, Sportivul aleargă, Elevul întîrzie 
etc. realizează plenar scopul comunicării. Mesajele sînt clare, fără echivocuri, 
verbele nu cer un complement direct. Ele admit doar complemente indirecte şi 
circumstanţiale (dacă e nevoie să se precizeze situaţiile reflectate). Se poate spune: 
Copilul plinge mult, Bunica încărunţeşte frumos, Soarele răsare dimineaţa, Pisica 
miaună la uşă, Vîntul adie răcoros, Speranţa învie lent, Elevul întîrzie regulat, 
Profesorul intră în clasă, Meditează asupra problemei, Locuieşte cu părinţii etc. 

Aşadar, tranzitivitatea şi intranzitivitatea sînt trăsături sintagmatice ale 
verbului, determinate de conţinutul lui semantic intrinsec, şi desemnează diferite 
forme ale orientării acţiunii pe axa „agent—proces—pacient“. Definitorie pentru 

distincţia tranzitiv/intranzitiv este şi inegala disponibilitate a verbelor de a exprima 
diateza. Raportul dintre tranzitivitate şi diateză este relevant numai pentru verbele 
tranzitive care sînt compatibile cu opoziţia activ/pasiv: Tata face fluiere/Fluierele 
sînt făcute de către tata; Mama taie piine/Piinea este tăiată de către mama etc. 

Verbele intranzitive nu marchează prin logoforme distincte opoziţia activ/ 
pasiv şi această trăsătură integrantă devine totodată distinctivă pentru raportul 
tranzitiv/intranzitiv. Capacitatea combinatorie a verbelor tranzitive este deosebită 
de cea a verbelor intranzitive. Tranzitivele admit, de regulă, un singur complement 
direct care realizează valența obligatorie la dreapta. Complementul poate fi simplu 
(urăsc nedreptatea) sau multiplu (urăsc nedreptatea, făţărnicia, ipocrizia). 

Cîteva verbe (a ruga, a sfătui, a întreba, a chestiona, a trece etc.) cer două 
complemente directe: un complement direct al persoanei, celălalt al obiectului: 
Profesorul întreabă pe elev lecţia, L-am trecut Dunărea. Ele se numesc dublu 
tranzitive. 

Uneori complementul direct nu este actualizat şi atunci se consideră că 
tranzitivele au o întrebuințare absolută (sînt tranzitive implicite): mama coace, 
copilul citeşte, elevul scrie, sora împletește, el cîntă, ea recită, bunica ţese etc. 

Unele verbe intranzitive de tipul a lupta, a trăi, a zbura, a visa, a juca etc. 
pot primi şi ele complement direct, aşa-numitul complement intern, care 
se deosebeşte prin faptul că este exprimat printr-un substantiv a cărui rădăcină 
e comună cu a verbului: a visa un vis, a trece o trecătoare, a zbura un zbor, a trăi 
un trai, a lupta o luptă ş. a. In unele studii, aceste verbe sînt incluse în clasa 
tranzitivelor, fiind numite pseudotranzitive. 

Clasificarea verbelor în tranzitive şi intranzitive nu este rigidă. Cu excepţia 
verbelor mişcării şi a verbului a fi, care sînt întotdeauna intranzitive, si a unui 
grup relativ mare de verbe care sînt întotdeauna tranzitive (a răscoli, a răscroi, 
a saluta, a sancţiona, a satiriza, a satisface, a scărmăna, a tachina, a tarifa, 
a tolera, a transcrie, a transfera, a tria, a troieni, a trăda, a citi, a închide, 
a încorona $. a.), majoritatea verbelor (cele polisemantice) pot fi tranzitive în 
unul din sensurile lor şi intranzitive în altul. 

Astfel, a suna, cu sensurile „a produce un sunet“ şi „a se face auzit“ este 
intranzitiv (clopoţelul sună, felefonul sună, îmi sună în urechi, sună a gol), iar cu 
sensul „a anunţa cu ajutorul unor sunete“ — tranzitiv (sună alarma, sună 
deşteptarea etc.). Sau verbul a răspunde este, de fapt, intranzitiv (a răspunde în 
doi peri, a răspunde la întrebare, a răspunde la scrisoare, a răspunde la salut, 
a răspunde la apel etc.), dar cu sensul „a aduce la cunoştinţă“ el devine tranzitiv 
şi este urmat de o propoziţie completivă directă (a răspuns că nu e la curent, 
a răspuns că are obiecţii). 

În sfîrşit, cel de al treilea tip de procese, care ar putea fi caracterizate ca 
procese-fenomene, nu implică nici ideea de agent, nici ideea de obiect afectat. 
Este vorba despre procesele al căror agent nu există în realitate sau este 
considerat de către purtătorii limbii ca fiind neimportant. Aceste procese sînt 
exprimate prin verbe impersonale. 

Verbele impersonale sînt avalente. Ele nu se pot îmbina cu nume care ar 
desemna subiectul sau obiectul. Din punctul de vedere al formei, ele pot fi atît 
nepronominale (plouă, tună, ninge), cît şi pronominale (se întunecă, se luminează, 
se desprimăvărează). Utilizarea acestor verbe este limitată doar la persoana a 
III-a sg., fapt determinat de specificul lor semantic-valenţial. 

VERBE PRONOMINALE ŞI NEPRONOMINALE 


După capacitatea lor de a se construi sau nu cu pronume reflexive, verbele 
se împart în pronominale (numite şi reflexive) şi nepronominale. 

Verbele pronominale au în structura infinitivului (şi la persoana a III-a sg. şi 
pl. la toate timpurile şi modurile, cu excepţia modurilor nepersonale: participiu şi 
supin) formele de acuzativ şi de dativ ale pronumelui reflexiv se, îşi: a se duce, a se 
gîndi, a se căsători, a se înţelege, a-şi aminti, a-şi închipui. În restul paradigmei lor, 
ele includ formele corespunzătoare de persoana I şi a II-a ale pronumelor personale. 

Clasa verbelor pronominale este numeroasă şi eterogenă. Simplă şi accesibilă 
ar fi delimitarea în cadrul acestei clase a trei subclase de verbe pronominale: 

1) Verbele numai pronominale, care nu se utilizează fără pronume (a se mîndri, 
a se lăfăi, a se zbuciuma, a se oţărt etc.) sau, dacă se utilizează cu pronume, au cu 
totul alt sens (a se uita „a privi“ — a uita „a nu ţine minte“, a se duce „a pleca“ 

a duce „a purta“, a se afla „a se găsi“ — a afla „a căpăta o informaţie“ etc.). 

2) Verbe intranzitive pronominale, care semnifică: a) participarea intensă, 
interesată a autorului — verbele dinamice (a se gîndi, a-şi aminti, a se ruga, a-şi 
procura); b) trecerea în altă stare, în altă fază, în altă ipostază — verbele eventive 
(a se întrista „a deveni trist“, a se însănătoşi „a deveni sănătos“, a se înroşi „a 
deveni roşu“ etc.) sau stări fizice ori psihice (a se îmbolnăvi „a fi cuprins de 
boală“, a se emoţiona „a fi cuprins de emoție“, a se grăbi „a deveni bolnav“ etc.); 
c) inexistenţa unui autor al acţiunii — verbele impersonale (a se însera, a se înnora). 

3) Verbe reciproce (a se certa, a se bate, a se saluta, a se săruta etc.). 

Verbele din prima subclasă sînt pronominale propriu-zise, deoarece numai 
cu pronumele înglobat în toate formele paradigmei lor ele exprimă sensul 
primordial pe care îl au. 

Verbele din a doua subclasă (formate, de regulă, de la adjective sau 
substantive ce denumesc o stare) pot avea perechi nepronominale tranzitive, 
care au sens factitiv (a întrista „a face să se întristeze“, a însănătoşi „a face să se 
însănătoşească“, a înroşi „a face să se înroşească“ etc.). Din această subclasă 
fac parte şi o serie de verbe ce denumesc fenomene ale naturii (a se lumina (de 
ziuă), a se întuneca, a se însera, a se desprimăvăra, a se înnora, a se însenina, a se 
răzbuna, a se înnopta, a se înnegura etc.). Unele dintre ele se folosesc şi fără 
pronume cu acelaşi sens, dar şi atunci rămîn tot intranzitive (comp.: înserează, 
înnoptează, înnorează, întunecă). 

Verbele din a treia subclasă au şi ele corelative nepronominale care însă au 
un caracter tranzitiv foarte pronunţat (a certa, a bate, a saluta, a săruta). 

Morfemul se adăugat la aceste verbe tranzitive le detranzitivează şi arată 
că acţiunea este realizată concomitent de două (sau mai multe) persoane. Dacă 
verbul tranzitiv a certa se construieşte cu complementul direct pe cineva sau 
ceva, corelativul său intranzitiv a se certa se construieşte întotdeauna numai cu 
complementul indirect cu cineva sau cu ceva. De aceea verbele reciproce trebuie 
considerate unităţi lexicale autonome şi definite în articole separate în dicţionare. 
La analiza gramaticală, reflexivul se şi echivalentele lui personale mă, te, ne, vă 
trebuie incluse în componenţa verbului ca morfem constitutiv al acestuia, 
deoarece ele nu au funcţie sintactică proprie. 

Mai mulţi lingvişti consideră drept verbe pronominale (numite reflexive) 
şi o serie întreagă de verbe tranzitive (a spăla, a îmbrăca, a pieptăna), deşi 

elementul se alăturat lor nu face parte din structura verbului şi indică obiectul 
verbului: în propoziţiile Maria se îmbracă şi Maria te îmbracă sau în Eu mă spăl 
şi Eu îl spăl avem de faţă verbele tranzitive îmbracă şi spăl şi complementele 
directe pronominale se, te, mă, îl, adică nu avem a face cu morfeme ale verbelor 
a se îmbrăca şi a se spăla care nu există ca unităţi întregi. 

Intre Maria se spală şi Maria îl spală nu există nici o deosebire în ceea ce 
priveşte verbul predicat. Şi într-un caz şi în celălalt avem de-a face cu acelaşi 
verb a spăla (nu cu două). 

Tot tranzitive ar fi şi unele verbe considerate reflexive cum sînt a se lăuda, 
a se contrazice, a se întreba, în care pronumele reflexiv este complement direct 
(a se lăuda pe sine, a se întreba pe sine etc.) şi nu morfem al unor unităţi 
independente, deosebite de cele tranzitive. 


Notă. Nu sînt verbe pronominale aparte nici construcţiile pronominale invariabile cu verbul la 
persoana a III-a (sg. şi pl.) în care pronumele reflexiv se atribuie construcţiilor valoare de diateză pasivă. 
Cartea se citeşte — Cartea este citită; Congresul se organizează — Congresul este organizat; Mărfurile se 
vînd — Mărfurile sînt vîndute. Cu alte cuvinte, verbele în cazul dat nu sînt pronominale. Aceste verbe se 
construiesc cu pronumele reflexiv se numai în calitate de echivalente ale logoformelor de pasiv. 


PREDICATIVITATEA 


Predicativitatea asigură unităţilor din clasa verbului calitatea de nucleu al 
comunicării şi, respectiv, un loc central în sistemul sintactic al limbii. 
Predicativitatea reprezintă sensul sintactic de bază al clasei verbului. Din această 
perspectivă verbele se clasifică în predicative şi nepredicative. 

Predicative sînt verbele care în condiţii adecvate pot exprima singure 
sensul dat, adică pot îndeplini funcţia de predicat. 

Nepredicative sînt verbele care nu pot exprima sensul dat şi deci nu pot 
îndeplini singure funcţia de predicat. 

Majoritatea unităţilor din clasa verbului sînt predicative. Doar un grup 
restrîns de verbe se actualizează în anumite condiţii ca nepredicative, deşi, cînd 
sînt utilizate cu sensurile lor primare, pot juca şi rol de predicat. Ele se folosesc 
cu diferite funcţii. O parte din acestea este gramaticalizată şi trecută în clasa 
morfemelor, dată fiind desemantizarea lor completă. Ele capătă valoarea de 
instrumente gramaticale servind la formarea modurilor, a timpurilor compuse 
şi a diatezei pasive (adaptindu-şi şi formele corespunzătoare pentru această 
funcţie). Acestea sînt verbele auxiliare a fi, a avea şi a vrea. 

Al doilea grup de verbe care se actualizează ca nepredicative sînt cele care 
verbalizează numele predicativ intrînd în componenţa predicatului nominal. 
Acestea sînt verbele numite copulative (a fi, a deveni, a ajunge, a ieşi, a se face etc.). 

De reţinut că realizarea predicativă sau nepredicativă a verbelor depinde în 
exclusivitate de condiţiile de funcţionare sintagmatică. Unul şi acelaşi verb poate 
fi predicativ sau nepredicativ, în funcţie de ce exprimă el în text. Astfel, verbul 
a fi este predicativ cînd semnifică existenţa: Acum la franzelărie este pîine. Ca 
verb predicativ a fi este sinonim cu a exista, a se afla, a trece, a se întîmpla şi de 
cele mai multe ori poate fi înlocuit cu aceste verbe: Universitatea este (se află) pe 
strada M. Kogălniceanu; Este (a trecut) mult timp de atunci; A fost (s-a întîmplat) 
un caz nemaipomenit; Este (există) o părere contrară etc. Cînd verbul a fi îşi pierde 
sensul, el se actualizează ca auxiliar (Casa este construită), ca semiauxiliar (Era 

să cad, era să plîng...) şi copulativ (Cerul este senin; Poporul este stăpînul ţării). În 
felul acesta verbul a fi este caracterizat ca plurifuncţional; el poate ocupa toate 
poziţiile legate de predicativitate: predicativ, auxiliar, semiauxiliar şi copulativ. 


VERBELE AUXILIARE 


În calitate de verbe auxiliare funcţionează logoformele verbelor a fi, a avea 
şi a vrea, care însoțesc alte verbe şi îndeplinesc exclusiv funcţia de marcă a 
categoriilor gramaticale de diateză, mod şi de timp. Ca auxiliare verbele a fi, 
a avea, a vrea se desemantizează şi devin instrumente gramaticale cu valoare de 
morfem. Datorită rolului esenţial al acestora în flexiune (sînt echivalente 
funcţional cu desinenţele), ele se mai numesc auxiliare morfologice. Intrînd în 
structura logoformelor verbale analitice, auxiliarele stau înaintea verbului de 
bază sau după dînsul (în inversiuni), dar nu fac corp comun cu acesta. De aceea 
logoforma analitică poate fi disociată, intercalînd alte elemente între părţile ei 
componente. Să se compare: am căutat — am mai căutat; am plins — am tot 
plins; m-am grăbit — m-am cam grăbit; am crezut — am prea crezut; voi spera — 
voi mai spera etc. Posibilităţi mai mari de disociere a structurii are diateza pasivă: 

Limba română va fi mai devreme sau mai tîrziu însuşită de toţi cetăţenii. 

Evident, asemenea intercalări modifică configuraţia predicatulul şi cer o 
atenţie sporită la analiza sintactică. 

Auxiliarul a fi este, în primul rînd, marcă a diatezei pasive: apare în structura 
logoformelor de pasiv la toate modurile şi timpurile, atribuindu-i participiului 
din construcţia pasivă valoare verbală şi indicînd modul, timpul, persoana şi 
numărul acestei forme compuse a verbului. Din această cauză a fi din structura 
logoformei de pasiv nu se deosebeşte din punct de vedere formal de predicativul 
a fi, avînd aceleaşi forme (sînt stimat, eram stimat, fusesem stimat, voi fi stimat, 
să fi fost stimat, aş fi stimat, aş fi fost stimat etc.). 

La diateza activă auxiliarul a fi apare ca marcă a: 

— viitorului anterior şi prezumtivului perfect (veţi fi scris, vei fi iubit, va fi zis); 

— conjunctivului perfect (să fi ştiut); 

— condiţional-optativului perfect (ar fi ştiut); 

— prezumtivului prezent (vei fi ştiind); 

— infinitivului perfect (a fi ştiut). 

Auxiliarul a avea se actualizează în structura perfectului compus şi a 
viitorului construit cu conjunctivul, ambele fiind timpuri ale modului indicativ. 
Participarea auxiliarului a avea la formarea acestor două timpuri este diferită. 
La perfectul compus formele auxiliarului a avea folosit la timpul prezent se 
deosebesc la persoana a III-a sg. şi la persoana I şi a II-a pl. de formele 
corespunzătoare ale predicativului a avea: noi am (nu noi avem), voi aţi (nu voi 
aveţi). La viitor formele predicativului a avea coincid cu formele acestui verb 
întrebuințat ca auxiliar la toate persoanele: am, ai, are, avem, aveţi, au (+ 
conjunctivul prezent al verbului de conjugat). 

Notă. La verbele pronominale, pronumele reflexiv stă înaintea auxiliarului şi se leagă de 
acesta cu cratimă: m-am dus, te-ai dus, s-a dus, ne-am dus, v-aţi dus, s-au dus. Formele inverse se scriu 
cu dublă cratimă: dusu-m-am, dusu-te-ai, dusu-s-a, dusu-ne-am, dusu-v-ati, dusu-s-au. Vocala u 
(aglutinată verbului de conjugat) apare în aceste cazuri din necesităţi eufonice, fiind vocală de 
legătură: părăsitu-m-ai, înţelesu-v-aţi etc. 

A avea se mai actualizează ca auxiliar în structura condiţionalului prezent 
şi perfect. În acest caz are logoforme specifice: aş, ai, ar, am, ați, ar. La prezent 
ele sînt însoţite de infinitivul verbului de conjugat (aş visa, ai visa,... etc.), iar la 
perfect (în componenţa condiţionalului prezent al auxiliarului a fi) — de 
participiul verbului de conjugat (aş fi visat, ai fi visat,... etc.). În aceste structuri 
auxiliarul a avea nu prezintă dificultăţi de ortografiere. Este necesară o atenţie 
sporită la logoforma aş (pers. I sg.) care se scrie fără -i. În formele inverse 
auxiliarul este legat de pronume prin cratimă: duce-m-aş, jelui-m-aş. 

Ca auxiliar, a vrea se actualizează în structura viitorului I, a viitorului 
anterior (indicativ) şi a prezumtivului prezent şi perfect. 

La cele două forme ale viitorului indicativ auxiliarul a vrea are flexiune 
proprie, deosebită de cea a predicativului a vrea (la indicativ prezent). 

Omonime sînt doar logoformele lui a vrea la pers. a III-a pl. (vor lucra şi ei vor). 

La viitorul I auxiliarul este însoţit de infinitivul verbului de conjugat 
(voi face, vei face, ... etc.), iar la viitorul anterior (în componenţa viitorului I 
al auxiliarului a fi) — de participiul verbului de conjugat. Funcţia de indice 
al persoanei şi numărului îi revine în exclusivitate auxiliarului. 

Aceeaşi funcţie o îndeplineşte auxiliarul a vrea şi în structura prezumtivului 
prezent, format cu viitorul auxiliarului a fi şi gerunziul verbului de conjugat 
(voi fi cîntînd). Paradigma prezumtivului perfect este omonimă cu cea a viitorului 
anterior. 


VERBELE COPULATIVE 


Limba română cunoaşte un singur verb copulativ propriu-zis — a fi, care 
constituie predicatul nominal împreună cu numele predicativ. Ca şi auxiliarele, 
a fi, în această funcţie, devine un instrument gramatical, pe de o parte, sintactic, 
exprimînd predicativitatea, iar, pe de altă parte, morfologic, exprimînd categoriile 
gramaticale verbale, pe care numele predicativ nu le poate marca. Indicînd 
modul, timpul, persoana şi numărul, verbul copulativ nu contribuie la realizarea 
predicatului din punct de vedere semantic. Funcţia lui de bază este cea de 
legătură. De aceea verbul copulativ poate lipsi atunci cînd se dă preponderență 
altor mijloace de legătură: pauză, intonaţie ş. a.: 

Religia — o frază de dînşii inventată. (M. Eminescu) 

In afară de a fi, se întrebuinţează, cu funcţie copulativă, o serie de alte 
verbe: a deveni (este întotdeauna copulativ), a ajunge, a se face, a ieşi (cînd sînt 
sinonime cu a deveni), a rămîne (în contexte de tipul A rămas repetentă), a însemna 
(în contexte de tipul Viaţa înseamnă luptă), a părea (în contexte de tipul Ziua 
pare frumoasă), a se numi, a se chema (în contexte de tipul Asta se numeşte/se 
cheamă neatenţie). 


VERBELE PERSONALE ŞI IMPERSONALE 


În funcţie de comportamentul lor faţă de categoria persoanei, verbele limbii 
române se divizează în două clase: personale şi impersonale. 

Personale sînt verbele cu forme distincte pentru toate persoanele, adică 
acele verbe care au capacitatea de a realiza relaţia sintagmatică subiect—predicat. 

Aceste verbe admit un subiect gramatical acordîndu-se cu numele (substantiv, 
pronume etc.) care exprimă acest subiect. 

Marea majoritate a verbelor româneşti sînt personale. Ca atare se consideră 
şi aşa-numitele verbe unipersonale, care admit şi ele un subiect, dar un subiect 
specific, care nu poate fi la pers. I (în postura vorbitorului) şi a I-a (în postura 
interlocutorului) din motive semantice (nu pentru că n-ar putea avea formele 
corespunzătoare). De aceea ele funcţionează numai la pers. a III-a sg. şi pl. 
E vorba, în primul rînd, de verbele onomatopeice şi cele care exprimă sunetele 
caracteristice ale animalelor şi ale păsărilor (a măcăi, a behăi, a mieuna, a cotcodăci, 
a lătra, a ciripi, a croncăni, a necheza, a guița etc.). In al doilea rînd, e vorba de 
unele verbe ale stării şi chiar ale acţiunii, al căror conţinut semantic impune 
anumite restricţii în ceea ce priveşte exprimarea persoanei: a durea, a ustura, 
a podidi etc. Aceste verbe sînt personale pentru că admit un anumit tip de subiect, 
dar, în virtutea specificului sensului lor lexical, funcţionează numai la pers. 
a III-a (sg. şi pl.). Ele sînt cunoscute în gramatică sub numele de verbe 
unipersonale (defective de persoană). Tot unipersonal este şi verbul modal a trebui. 

Impersonale sîntverbele care nu admit subiecte gramaticale (fiind neutre 
în raport cu agentul acţiunii denumite, care de cele mai multe ori nici nu exis- 
tă): a viscoli, a ninge, a bureza, a fulgera, a ploua, a amurgi etc. Formal, ele 
funcţionează numai la pers. a II-a sg., avînd de asemenea doar cîte o formă 
invariabilă de persoană: viscoleşte, a viscolit, va viscoli, să viscolească etc. In 
afară de acţiuni din natură, ele pot denumi şi stări ce se produc de la sine: 
a rezulta, a reieşi etc. Acestea sînt verbe impersonale propriu-zise. 

În anumite vecinătăţi sintactice o serie de verbe personale se actualizează 
ca impersonale: a părea, a auzi, a spune, a zice. Un mijloc de impersonalizare a 
acestora este utilizarea pe lîngă ele a pronumelui reflexiv: se pare, se aude, se 
zice, se ştie, se obişnuieşte etc. Acestea se numesc verbe impersonale 
improprii. 


CRITERIUL MORFOLOGIC. CLASE FLEXIONARE 


Din perspectiva particularităţilor de exprimare a sensurilor gramaticale 
(adică după criteriul morfologic), verbele româneşti se grupează în clase cu 
acelaşi model de organizare paradigmatică, numite conjugări. Verbele 
româneşti se modifică după 4 modele principale şi se divizează din acest punct 
de vedere în 4 conjugări. Indicele de grupare după conjugări este sufixul 
infinitivului prezent. 

Clasificarea dată are la bază tipurile de conjugare din latină. Gramaticile 
normative pornesc întotdeauna de la schema clasică a celor 4 conjugări, mai 
avantajoasă prin faptul că este simplă şi accesibilă. 

Conjugarea I cuprinde verbele care se termină la infinitiv în -a (a cînta, 
a lucra, a memoriza, a vibra, a declara, a linia, a sublinia, a se mînia, a scînteia, 
a veghea, a îngenunchea etc.). 

Conjugarea a II-a cuprinde verbele care se termină la infinitiv în -ea (a bea, 
a vedea, a scădea etc.). 


Notă. Deosebirea dintre a veghea, a împerechea de conj. I şi a vedea, a scădea de conj. a Il-a 
apare clar la conjugare. Comp.: veghez, veghezi, veghează (conj. I) şi văd, vezi, vede (conj. a II-a). 


146 GRAMATICA UZUALĂ A LIMBII ROMÂNE 


Conjugarea a III-a cuprinde verbele care se termină la infinitiv în -e 
(a trece, a merge, a ride, a tinde, a cuprinde, a vinde, a zice etc.). 

Conjugarea a IV-a cuprinde verbele care se termină la infinitiv în -i şi -î 
(a iubi, a veni, a oglindi, a hotărî, a cobori, a urt etc.). 

La conjugările I, a Il-a şi a IV-a accentul cade pe sufixele infinitivului. 
Numai la conjugarea a III-a accentul cade pe rădăcină. Aceste patru conjugări 
sînt inegale în ceea ce priveşte numărul de verbe şi productivitatea lor. 
Conjugările I şi a IV-a sînt vii şi productive. Ele îşi îmbogăţesc permanent 
inventarul cu lexeme verbale noi, formate pe teren propriu sau împrumutate 
din alte limbi. Celelalte două clase sînt reduse numeric (au împreună mai puţin 
de 300 de verbe) şi aproape neproductive (adică, după aceste modele, nu se 
mai formează verbe noi). 

In cadrul acestor 4 mari clase flexionare, se delimitează subclase ce prezintă 
diferenţe de flexiune. Prima divizare în acest sens are loc în cadrul conjugărilor 
I şi a IV-a. Aici se disting două subclase: 

1) Subclasa verbelor sufixate, adică a celor care primesc în structura 
flexionară a prezentului indicativ şi conjunctiv şi a imperativului sufixele 
gramaticale -ez (conj. I) şi -esc/-ăsc (conj. a IV-a): a lucra — lucrez — să lucrez; 
a forma — formez — să formez; a brăzda — brăzdez — să brăzdez; a iubi — 
iubesc — să iubesc; a hotărt — hotărăsc — să hotărăsc. 

2) Subclasa verbelor nesufixate, care formează prezentul indicativ şi 
conjunctiv fără sufixe: a lăuda — laud — să laud; a adăuga — adaug — să 
adaug; a aproba — aprob — să aprob; a fugi — fug — să fug; a coborî — cobor 
— să cobor. 


Notă. Unele verbe admit ambele posibilităţi de formare a prezentului indicativ şi conjunctiv, 
dar, de regulă, numai una din ele (prima) e normativă, cealaltă fiind dialectală, vorbită sau învechită 
(comp.: învîrtesc — învirt, împart — împărţesc, ignorez — ignor, însemn — însemnez, zvînt — zvîntez, 
mint — minţesc, stărui — stăruiesc ş. a.). Sînt normative ambele variante numai cînd există anumite 
diferenţe de sens, căci marchează verbele omonime la infinitiv: a manifesta, manifest tranz. 
(sentimente, atitudini) „a exprima (prin comportare)“; a manifesta, manifestez intranz. „a face 
manifestații, a participa la o manifestaţie“; a ordona, ordon intranz. „a da un ordin; a porunci“; 
a ordona, ordonez tranz. „a pune în ordine; a aranja“; a reflecta, reflect tranz. (lumina) 
„a schimba direcţia de propagare“; a reflecta, reflectez intranz. „a gîndi profund; a cugeta“; 
a absolvi, absolvesc tranz. (o instituţie de învăţămînt) „a termina ciclul prevăzut şi a primi actul 
respectiv“; a absolvi, absolv tranz. (acuzaţi, vinovaţi) „a scuti de pedeapsă“. 


Clasele verbelor în -a (conj. I), -i şi -fî (conj. a IV-a) îşi organizează 
paradigmele după o singură temă flexionară — cea a infinitivului: toate 
modurile şi timpurile lor se formează de la această temă. Clasele verbelor în 
-ea (conj. a Il-a) şi -e (conj. a III-a) au la baza organizării paradigmatice 
două teme flexionare: a prezentului şi a perfectului. De la tema prezentului, 
care coincide cu cea a infinitivului, se formează prezentul şi imperfectul 
indicativ, conjunctivul prezent, condiţionalul prezent, imperativul pozitiv, 
gerunziul. De la tema perfectului se formează perfectul simplu şi mai mult 
ca perfectul indicativ, supinul şi participiul. Timpurile compuse de la diferite 
moduri se formează cu ajutorul participiului. Opt verbe de conj. a III-a (plus 
derivatele lor prefixale): a coace, a rupe, a sparge, a fierbe, a suge, a frînge, 
a înfige, a frige au trei teme flexionare: a prezentului, a perfectului şi a 
participiului. 

CATEGORIILE GRAMATICALE ALE VERBULUI 


Caracteristice pentru verb sînt următoarele categorii gramaticale: diateza, 
modul, timpul, persoana şi numărul. Sporadic apar exprimate în flexiunea 
verbului şi categoriile genului şi cazului, dar acestea nu sînt antrenate în opoziţiile 
de conţinut ale sistemului verbal (ele fiind prin definiţie categorii nominale). 

La conţinutul propriu-zis al „procesului“ (semn categorial specific al 
verbului) se referă diateza, modul, timpul (care sînt prin excelenţă categorii 
verbale). Numărul şi persoana caracterizează verbul numai în măsura în care 
unităţile din clasa verbului înregistrează, în conexiunea sintagmatică, relaţii de 
interdependenţă cu unităţile din clasa numelui. De aceea aceste două categorii 
se consideră categorii de împrumut pentru clasa verbului. 

Dintre cele trei categorii caracteristice în exclusivitate pentru verb, cel mai 
bine conturată după conţinut şi expresie este categoria timpului. Verbul este 
unica parte de vorbire care exprimă timpul gramatical la un înalt grad de 
abstractizare. Paradigmele temporale constituie pivotul întregului sistem 
flexionar verbal. Categoria timpului este esenţială pentru clasa verbului, deoarece 
se referă la semnificaţia fundamentală a acestuia. Modul dezvăluie importante 
opoziții de conţinut, dar este slab prezentat în planul expresiei. Diateza, bazată 
pe relaţiile dintre poziţiile sintagmatice agent — pacient, este de natură implicit 
sintactică. Opoziţiile formale (din planul expresiei) ale diatezei influenţează 
foarte puţin tabloul flexionar al verbului. De obicei, sistemul flexionar se 
conturează pe baza logoformelor diatezei active. De aceea, în comparaţie cu 
categoria timpului, diateza, modul, persoana şi numărul sînt considerate 
categorii secundare. 

Aşadar, în structura flexionară a verbului rolul predominant revine 
paradigmelor temporale, prin care sînt implicate celelalte categorii. Orice 
logoformă exprimă diateza, modul, persoana şi numărul, numai împreună cu 
timpul (nu aparte). O logoformă verbală actualizează de aceea cîte un sens 
gramatical din fiecare categorie. De exemplu, logoforma plingi exprimă sensul 
de prezent (categoria timpului) şi totodată sensurile de indicativ (categoria 
modului), de pers. a Il-a (categoria persoanei), de singular (categoria numărului) 
şi de activ (categoria diatezei). 


PERSOANA ŞI NUMĂRUL 


În cadrul verbului categoriile persoanei şi numărului nu se referă la acţiune, 
ci la agentul (sau pacientul) acesteia şi sînt, prin urmare, caracteristice verbului 
prin relaţiile de interdependenţă dintre acţiune şi participanţii la actul 
comunicativ şi numărul lor. 

Categoria persoanei exprimă raportul dintre participanţii la actul 
comunicativ şi acţiune. Categoria persoanei are deci un sistem tridimensional: 
1) pers. I — persoana care vorbeşte (emițătorul); 2) pers. a H-a — persoana 
căreia i se vorbeşte (receptorul); 3) pers. a III-a — obiectul despre care se vorbeşte 
(o altă persoană în afară de cei doi vorbitori). 

Este important de reţinut că în procesul comunicării persoana gramaticală 
îşi modifică sensul determinat de sistem prin folosirea frecventă a unei forme 
personale în locul alteia. Factori de ordin psihic care stau la baza actului 

comunicativ (cum ar fi: relaţiile reciproce dintre interlocutori, suportul lor emotiv, 
confruntarea cu alte persoane care participă indirect la actul comunicativ, 
situaţiile neobişnuite în care decurge comunicarea, scopurile deosebite în 
constituirea enunţurilor etc.) influenţează în modul cel mai direct conţinutul 
formelor de persoană gramaticală. Neconcordanţa dintre persoana marcată 
gramatical şi cea reală, ce se poate observa în unele situaţii speciale, îmbogăţeşte 
conţinutul logoformelor de persoană cu sensuri noi, numite sensuri contextuale 
sau sintagmatice. In exemplul: Stai, măi porcane, că te căptuşeşte ea, Mărioara, 
acuşi! (I. Creangă), verbul este folosit la pers. a III-a — cu toate că în realitate 
este vorba de pers. I (stai, că te căptuseşc eu acuşi!). Aceste două enunţuri sînt 
absolut identice din punct de vedere denotativ, dar deosebite din punct de vedere 
formal şi stilistic. 

Actualizarea sensurilor gramaticale de persoană depinde de categoriile de 
mod şi timp. Categoria persoanei se realizează integral în sistemul flexionar al 
modurilor indicativ, condiţional şi prezumtiv. La conjunctiv diferenţe de persoană 
prezintă numai timpul prezent. Perfectul conjunctivului nu diferenţiază persoana 
paradigmatic (prin formă), identificarea ei se face numai în context. 

Imperativul realizează formal numai pers. a Il-a singular şi plural. 

Modurile infinitiv, gerunziu, participiu şi supin sînt neutre faţă de categoria 
persoanei. 

Categoria numărului se realizează în sistemul flexionar al modurilor 
personale concomitent cu cea de persoană. La participiu numărul se exprimă 
împreună cu genul (bătut/bătuţi; bătută/bătute). Uniform şi univoc opoziţia de 
număr şi persoană este marcată formal numai la pers. a Il-a sg. şi pl. respectiv 
prin desinenţele -i/-ţi: admir-i/admira-ţi; şez-i/şede-ţi; merg-i/merge-ţi; loveşt-i/ 
lovi-ţi; admira-i/admira-ţi; şedea-i/şedea-ţi; mergea-i/mergea-ţi; ai admirat, aţi 
admirat; vei admira/veţi admira etc. (indiferent de conjugare, de mod şi de timp). 


Notă. În structura formelor de perfect simplu şi mai mult ca perfect, opoziţia singular/plural 
este marcată suplimentar şi de morful -ră, care apare înaintea desinenţei de persoană la toate 
logoformele de plural: admira-ră-ți, lovi-ră-ţi — admirase-ră-ți, lovise-ră-ţi etc. 

Pentru pers. a I-a pl. acest morf este de fapt redundant, deoarece opoziţia de număr este 
suficient marcată de raportul i/ţi. 


Persoana I sg. şi pl. şi a III-a sg. şi pl. nu se caracterizează prin uniformitate în 
marcarea opoziţiei de număr. Distinctă la prezent 2/-m (eu admir/noi admiră-m; 
eu lovesc ZY/noi lovi-m; eu vin/noi veni-m etc.) şi la perf. simplu -i/-m (eu admira-i/ 
noi admira-ră-m, opoziţia de număr la pers. I sg. şi pl. se neutralizează la imperfect 
(eu admiram/ noi admiram; eu veneam/noi veneam; eu loveam/noi loveam) şi la 
perfectul compus (eu am admirat/noi am admirat; eu am venit/noi am venit), 
fiind marcată printr-un singur morf -m. La mai mult ca perfect această omonimie 
este înlăturată de -ră, care apare la pers. I pl. (eu admirase-m/noi admirase-ră-m; 
eu hotărîse-m/ noi hotărise-ră-m). 

În structura formală a timpurilor compuse ale indicativului şi ale 
condiţional-optativului, la modul prezumtiv şi la diateza pasivă persoana şi 
numărul sînt marcate prin auxiliarele respective. 

Imperativul (pozitiv şi negativ) marchează opoziţia de număr numai la pers. 
a II-a sg. şi pl. La plural toate verbele la ambele forme ale imperativului au 
desinenţă unică -ți, comună şi altor moduri (cîntaţi!, coboriţi!). La singular 

(forma afirmativă) se întîlnesc desinenţele: -ă (la verbele de conj. I şi a IV-a în 
-î fără -ăsc; -i (la verbele regulate de conj. a II-a, a III-a şi a IV-a în -i) şi -e (la 
verbele tranzitive de conj. a III-a şi la cele de conj. a IV-a cu sufixe de prezent). 

Comp.: cîntă!, coboară!, vezi!, treci!, fugi!, prinde!, iubeşte!, hotărăşte! 

Paradigma conjunctivului trecut nu marchează numărul prin mijloace 
formale (să fi admirat, să fi plins, să fi plecat). 

O particularitate a verbului românesc constă în capacitatea de a exprima 
clar persoana prin logoforme. De aceea este redundantă marcarea suplimentară 
a persoanei prin pronume. Mai ales dacă subiectul propoziției nu este exprimat 
(prin substantiv sau printr-un substitut al acestuia), verbul se întrebuinţează 
fără pronume (Citesc o carte. Coase o rochie. Vei pleca miine. Ai tricotat vesta? Ce 
faci? De unde vii? Cît costă? Pleacă de aici!). Folosirea pronumelui în aceste cazuri 
este improprie şi contravine normei literare. 


Notă. Erori de tipul Ce tu faci?; De unde tu vii; Cît ea costă? etc. au fost combătute de nenumărate 
ori în lucrările de cultivare a limbii apărute la noi în decursul anilor. 


Prezenţa pronumelui e justificată numai în cazurile de omonimie a 
persoanelor şi atunci cînd situaţia cere evidenţierea persoanelor care săvirşesc 
acţiunea: Eu lucrez, dar tu dormi. Tu lucrează, iar eu te-oi ajuta. 


MODUL 


Categoria gramaticală a modului reprezintă un sistem de forme verbale ce 
exprimă sensuri gramaticale, numite moduri: indicativ, conjunctiv, condiţional, 
prezumtiv şi imperativ, infinitiv, gerunziu, participiu şi supin. Primele cinci 
sensuri formează nucleul categoriei şi se află în raport de opoziţie între ele. 

La baza relaţiilor de opoziţie din cadrul sistemului dat se află raportul dintre 
acţiune şi realitate, adică dintre proces şi atitudinea vorbitorului faţă de el. 
Opoziţiile modale au un caracter relativ şi subiectiv, deoarece categoria modului 
nu are un substrat ontologic. Valorile modale nu modifică natura intrinsecă, 
obiectivă a acţiunii, denumită de verbe, ci exprimă doar atitudinea subiectivă a 
celui ce vorbeşte faţă de ea. Deci modurile nu reflectă latura calitativă a procesului. 

În raport cu realitatea emotiv-pragmatică, toate acţiunile privite ca proces 
pot fi încadrate în sensurile limită „realitate“ — „irealitate“, „certitudine“ — 
„incertitudine“, fiind calificate ca reale (sigure, certe) şi posibile (cu diferite 
grade de realizare a certitudinii), ca realizabile (dar incerte, condiţionate), ca 
dorite (situate între certitudine şi incertitudine), ca presupuse (ipotetice, incerte), 
ca poruncite (cu certitudine subînţeleasă) etc. Distincția dintre realitate şi 
posibilitate grupează cele cinci modalităţi de a exprima procesul (incluse în 
categoria modului) în două grupuri cu opoziţie semantică bine marcată: pe de 
o parte, indicativul, care exprimă o acţiune cu certitudine reală, iar, pe de 
altă parte, celelalte moduri, care exprimă posibilitatea în diverse ipostaze. 
Infăptuirea acţiunilor posibile sau virtuale depinde de felul cum sînt concepute: 

— ca o acţiune posibilă realizabilă, deci ca posibilitate propriu-zisă 
(conjunctiv); 

— ca o acţiune posibilă a cărei înfăptuire depinde de o condiţie, deci ca 
posibilitate condiţionată (condiţional); 

— ca o acţiune posibilă, dar nesigură, ca posibilitate dorită (optativ); 

— ca o acţiune presupusă, nesigură, ca posibilitate ipotetică (prezumtiv); 

— ca o acţiune impusă, deci ca posibilitate cerută (imperativ). 

Inegal proporţionate în sistem sub raportul de 1 la 4, modurile intră în 
relaţii specifice: fiecare mod poate fi întrebuințat în sfera de funcţionare a altor 
moduri, îmbogăţindu-şi conţinutul cu diverse semnificaţii contextuale. Cu toate 
acestea, modurile au conţinut semantic propriu şi reflectă principalele 
caracteristici ale procesului, astfel încît verbele care au logoforma de indicativ, 
conjunctiv, condiţional, prezumtiv şi imperativ exprimă explicit 
(prin desinenţe distincte) persoana, numărul, timpul şi ocupă constant poziţia 
de predicat. De aceea modurile respective se numesc personale şi predicative. 

La periferia conţinutului categorial modal se află infinitivul, gerunziul, 
participiul şi supinul, numite mai des forme nominale ale verbului din cauză 
că se află în sfera de interferenţă a spaţiului semantic şi gramatical al verbului 
şi al numelui. La infinitiv şi gerunziu predomină caracterul verbal, iar la 
participiu şi supin — caracterul nominal. Intrebuinţate la aceste moduri, verbele 
nu au logoforme ce ar indica timpul, numărul, persoana (sînt nepersonale) şi 
nu pot îndeplini funcţia de predicat (sînt nepredicative). Cînd intră în 
componenţa unor tipuri de predicate, nu participă singure la realizarea funcţiei 
predicative, ci numai împreună cu alt verb personal. 

Fiecare mod (şi formă nominală) se caracterizează printr-o semnificaţie 
specifică şi prin particularităţi flexionare şi sintagmatice proprii. 


MODURILE PERSONALE 


Indicativul reprezintă baza conţinutului semantic al categoriei modului. 
Logoformele indicativului exprimă acţiuni reale şi sigure, fixate riguros în timp. 
Este modul cu cel mai complex sistem temporal. Are 7 timpuri: prezent, perfect 
compus, imperfect, perfect simplu, mai mult ca perfect, viitor şi viitor anterior. 

Opunîndu-se în planul conţinutului celorlalte moduri luate în bloc prin 
semele „realitate“, „certitudine“, indicativul este nemarcat în planul expresiei. 
Se caracterizează prin absenţa în structura sa a unui indice formal specializat 
pentru marcarea sensului gramatical de indicativ, cum este să la conjunctiv (să 
ajung), formele specializate ale auxiliarului a avea la condiţional (aş ajunge) şi 
intonaţia la imperativ. Se consideră că indicativul are marca zero care îl 
deosebeşte de celelalte moduri. Însă distincţia formală dintre indicativ şi alte 
moduri nu se face numai după mărcile propriu-zis modale, ci mai ales după 
cele temporale (vezi mai jos paradigmele temporale). 

In condiţiile funcţionării sintagmatice, logoformele modului indicativ 
exprimă valori semantice ale altor moduri. 

Intrebuinţat în subordonate introduse prin dacă (sau de) şi în regentele lor, 
imperfectul modului indicativ exprimă acţiuni a căror înfăptuire depinde de o 
condiţie, adică redă conţinutul modului condiţional. Enunţul Dacă tăceai, filozof 
rămiîneai este identic din punct de vedere semantic cu Dacă ai fi tăcut, ai fi rămas 
filozof. Deci imperfectul indicativului devine echivalent în aceste condiţii 
contextuale cu perfectul condiţionalului. 

Pronunţate cu intonaţia specifică imperativului, logoformele prezentului 
indicativ (pers. a Il-a) exprimă conţinutul semantic al modului imperativ: Te 
prezinţi imediat la decanat! Stingi chiar acum lumina şi te culci! 

La nivel sintactic indicativul ocupă constant poziţia de predicat, în special 
în propoziţiile principale şi enunţiative (dar se foloseşte şi în subordonate, şi în 
enunţuri interogative, iar, în unele situaţii, şi în cele hortative). 

Conjunctivul semnifică acţiuni din sfera semantică a posibilităţii reale sau 
ireale, avînd două timpuri: prezent şi perfect. La prezent el indică posibilitatea 
reală, adică o acţiune posibilă care poate fi realizată în momentul de faţă sau în 
viitor (să fac, să citeşti, să lucrezi). La perfect semnifică posibilitatea ireală, adică 
o acţiune care ar fi fost posibilă în trecut, dar nu s-a realizat (să fi făcut, să fi 
citit, să fi lucrat). Logoformele conjunctivului exprimă, aşadar, acţiuni posibile, 
a căror realizare este sub semnul nesiguranţei, incertitudinii. 

Conjunctivul este marcat prin morful să, considerat semn distinctiv al acestui 
mod. La pers. a III-a opoziţia conjunctiv/indicativ este exprimată şi cu ajutorul 
desinenţelor: să adoarmă/adoarme; să lucreze/lucrează, ceea ce face posibilă 
întrebuinţarea conjunctivului la această persoană fără marca să: adoarmă, lucreze. 

Opoziția conjunctiv/imperativ este marcată prin desinenţe doar la unele 
verbe (să vii/vino; să pleci/pleacă; să lucrezi/lucrează, să cînţi/cîntă). Majoritatea 
verbelor însă nu au pentru aceasta desinenţe speciale (să dormi/dormi; să plîngi/ 
plingi; să fii/fii; să fugi/fugi etc. şi opoziţia este marcată în structura lor formală 
numai de să şi de intonaţie. 

La nivel sintactic, conjunctivul ocupă consecvent poziţia de predicat, dar se 
întrebuinţează mai ales în subordonate, din care cauză este considerat un mod 
al subordonării. 

Poziţia de subordonare în cadrul relaţiilor sintactice influenţează asupra 
conjunctivului, modificîndu-i semnificaţia modală şi subordonînd-o modului 
indicativ. In exemple ca: Mă duc să fac o cafea, Te rog să pleci, Ai spus să vin, 
M-ai chemat să-ţi ajut, Indrăznesc să te rog, Renunţ să fac etc., conjunctivul exprimă 
acţiuni reale şi sigure racordate la semantica logoformelor indicativului. 
Echivalenţa semantică conjunctiv/indicativ se profilează şi în alte îmbinări în 
care folosirea conjunctivului este cerută de verbul regent: 

1) după verbele de aspect (începe să ningă, continuă să tacă, dă să intre, se 
apucă să citească, urmează să vină); 

2) după verbele de modalitate (trebuie să vină, vreau să învăţ, doresc să aflu, 
pot să-ţi aduc, îmi vine să strig, am reuşit să termin). 

În cazurile cînd verbul regent este la condiţional (prezent sau perfect), 
conjunctivul îşi subordonează semnificaţia modală condiţionalului. În exemple 
ca: Te-aş ruga să pleci, Aş veni să te văd, I-aş spune să vină, Ar renunța să facă, 
I-aş spune să aştepte, conjunctivul exprimă acţiuni posibile condiţionale, racordate 
la semantica logoformelor condiţionalului. In îmbinări cu condiţionalul perfect, 
conjunctivul prezent exprimă acţiuni ireale (Ar fi trebuit să vină, Ar fi putut să 
facă, I-aş fi spus să aştepte). Cu toate că este considerat mod al subordonării, 
conjunctivul este frecvent şi în propoziţii principale sau regente. 

In poziţie independentă conjunctivul îşi manifestă din plin sensul de bază: 
semnifică posibilitatea cu numeroasele ei nuanţe modale (deliberarea, îndemnul, 
porunca, entuziasmul, urarea, dorinţa, indignarea, surprinderea, neîncrederea, 
îndoiala, protestul, ironia, presupunerea, nedumerirea etc.). Formal valorile 
exprimate de conjunctiv sînt marcate de tonul intonaţional al propoziției: 

— să rămîn, să nu rămîn? (deliberarea); 

— să fie oare adevărat? (neîncrederea); 

— să nu ştii tu aceasta? (surprinderea); 

— să muncim pentru binele ţării! (entuziasmul); 

— să-mi facă mie una ca aceasta?! (revolta); 

— să trăiţi, să înfloriţi! (urarea); 

— să plec de aici! (hotărîrea); 

— să te duci imediat (porunca); 

— să ştie el aceasta? (presupunerea). 

După cum arată exemplele, conjunctivul poate fi folosit în sfera de 
funcţionare a altor moduri. Notabilă este transpoziţia conjunctiv-imperativ, 
care, pe lîngă nuanţările semantice respective, completează insuficienţa 
formală a imperativului. Logoformele conjunctivului pot exprima porunca, 
sfatul, îndemnul la toate persoanele, spre deosebire de imperativ, care are 
logoforme speciale numai pentru pers. a Il-a sg. şi pl. Să ne iubim istoria şi 
neamul! (=,„iubiţi-vă istoria şi neamul“). Să vină imediat (= „vino imediat“). 

E viabilă tendinţa mai veche a conjunctivului de a înlocui infinitivul, ceea ce 
explică frecvenţa considerabilă a celui dintii în limbă: ştie să vorbească în loc de 
ştie a vorbi; îi place să citească în loc de îi place a citi; începe să ningă în loc de începe 
a ninge. S-a constatat că substituirea infinitivului prin conjunctiv este posibilă în 
majoritatea cazurilor de utilizare a infinitivului. Limba vorbită preferă conjunctivul, 
ale cărui logoforme precizează persoana şi concretizează acţiunea (Să-ţi cinsteşti 
părinţii este o datorie sfintă). Limba scrisă preferă infinitivul tocmai pentru că 
prezintă acţiunea generalizat şi abstract (A-ţi cinsti părinţii e o datorie sfintă). 

Condiţionalul semnifică acţiuni din sfera semantică a posibilităţii 
condiţionate sau dorite. Conţinutul acestui mod este constituit din trei sensuri 
de bază: de condiţional, de optativ şi de potenţial, care concretizează felul în 
care se realizează acţiunea şi condiţiile trecerii ei din sfera posibilului în cea a 
realului sau a irealului. Are două timpuri: prezent şi perfect. La timpul prezent 
acţiunea este prezentată ca posibilă şi realizabilă, la perfect — ca nerealizată şi 
deci ireală. Condiţionalul prezent exprimă o acţiune nerealizată încă în raport 
cu momentul vorbirii, a cărei realizare depinde de îndeplinirea în viitor a unor 
condiţii sau de dorinţa vorbitorului. Condiţionalul perfect exprimă acţiuni ce 
s-ar fi putut realiza în trecut, dar nu s-au realizat, au rămas în sfera irealului, 
fiindcă au lipsit condiţiile necesare pentru realizarea lor. 

Conţinutul modului condiţional include şi alte nuanţe semantice: 
eventualitate, îndoială, aparenţă, concesie, ezitare etc., însă definitorii pentru 
acest mod sînt cele trei sensuri de bază menţionate mai sus. 

Mai frecvent sînt actualizate valorile de condiţional şi optativ, care 
caracterizează acţiunea din perspectivă dinamică. 

Valoarea condiţională semnifică acţiuni dependente de o anumită condiţie 
absolut necesară pentru realizarea lor: Dacă ai vrea, ai face. Dacă ai fi încercat, 
ai fi reuşit. Dacă aţi iubi, aţi şti ce e durerea. Structura sintactică în care poate fi 
actualizată valoarea de condiţional este fraza compusă prin subordonare. Verbul 
predicat din subordonata condiţională exprimă condiţia, iar cel din propoziţia 
principală — acţiunea dependentă de această condiţie: De-ar şti omul ce-ar păţi, 
dinainte s-ar păzi; Dacă te-aş mai vedea o dată, aş fi fericit. In aceste exemple 
ambele predicate sînt la modul condiţional, dar valoarea propriu-zisă de 
condiţional o exprimă numai cel din propoziţia principală. La actualizarea acestei 

valori contribuie condiţia formulată în subordonată cu ajutorul conjuncţiilor 
subordonatoare dacă, de. 

Valoarea optativă semnifică acţiuni dorite, a căror realizare este dependentă 
de aspiraţia vorbitorului. Apare, de obicei, în propoziţii independente: Aş admira 
un peisaj. Aş face totul pentru tine. De-ar veni mai repede vacanţa. M-aş duce în 
lumea mare. Ş-ar odihni într-o poieniţă cu flori. Aş bea apă rece. Un pronunţat 
caracter afectiv comportă această semnificaţie în imprecaţii: bate-te-ar norocul, 
arde-te-ar focul, lovi-te-ar trăsnetul. 

Valoarea potenţială semnifică acţiuni pur şi simplu posibile, prezentate din 
perspectiva unor virtualităţi interne ale acestora: Ai zice că s-a spart cerul. Cine 
ar fi crezut că anume aşa se va întîmpla. Nu mi-aş fi închipuit că e în stare de aşa 
ceva. Sensul potenţial se actualizează în propoziţii principale şi este exprimat 
mai frecvent prin structura condiţionalului perfect. 

Condiţionalul este marcat de formele specializate pentru acest scop ale 
auxiliarului a avea: aş, ai, ar, am, ați, ar. 

La nivel sintactic, logoformele condiţionalului ocupă constant poziţia 
predicatului şi se folosesc atît în propoziţiile principale, cît şi în subordonatele 
condiţionale. În conexiunea sintagmatică, condiţionalul intră în procesul de 
realizare a concordanţei timpurilor în variate corelaţii cu alte moduri. Mai 
frecvente sînt corelaţiile condiţional/conjunctiv (M-aş fi mîndrit să te ştiu cuminte) 
şi condiţional/indicativ (Dacă aflam la timp, n-aş fi suferit atîtea. Dacă te-ai fi 
ținut de cuvînt, te stimam mai mult). În ultimul caz, logoformele imperfectului şi 
ale condiţionalului trecut sînt libere să ocupe poziţia de predicat fie în 
subordonată, fie în regentă. În ambele cazuri enunţurile vor fi corecte: Dacă nu 
minţeai de atîtea ori, te-aş fi crezut şi Dacă n-ai fi minţit de atitea ori, te credeam. 

Prezumtivul semnifică acţiuni din sfera semantică a posibilităţii, dar le 
pune sub semnul unei nesiguranţe accentuate. O acţiune presupusă, probabilă, 
ipotetică poate fi exprimată şi de alte moduri din spaţiul semantic al posibilităţii. 
Prezumtivul însă subliniază caracterul ipotetic al realizării acţiunii. 

Prezumtivul are tot două timpuri: prezentul şi perfectul. În planul expresiei 
este marcat prin verbul auxiliar a fi, care poate intra în componenţa structurii 
sale morfologice sub diferite forme flexionare: 

1) a fi la indicativ viitor + verbul de conjugat la gerunziu (pentru prezent) şi 
la participiu (pentru perfect): vei fi crezînd; vei fi crezut; 

2) a fi la conjunctiv prezent + verbul de conjugat la gerunziu, respectiv la 
particpiu: să fi crezind, să fi crezut; 

3) a fi la condiţional prezent + tema verbului de conjugat la gerunziu, 
respectiv la participiu: ai fi crezînd, ai fi crezut. 

La nivel sintactic, prezumtivul ocupă poziţia de predicat în propoziţia 
principală urmată, de regulă, de o subordonată completivă. 

Imperativul semnifică acţiuni din sfera semantică a posibilităţii voite şi 
impuse (prin ordin). Esenţa volitivă a acestui mod este destul de pronunţată şi 
de aceea certitudinea procesului denotat este mai mult decît posibilă. Deci fiind 
un mod al posibilităţii, imperativul se apropie de indicativ, mod al realităţii, 
pentru că, semnificînd acţiuni voit realizabile, sugerează caracterul indiscutabil 
al săvârşirii lor. În cîmpul realităţii afectiv-pragmatice a vorbitorului acţiunile 
exprimate de logoformele imperativului sînt ca şi reale, deoarece actul volitiv al 

celui care poruncește declanşează executarea neîntîrziată a poruncii: Taci odată! 
Şezi binişor! Fugiţi mai repede! 

Celelalte valori semantice, manifestate prin îndemn (Mănîncă, mănîncă), 
prin sfat (Hai, nu mai plînge), rugăminte (Adu-mi, te rog, cartea), completează 
conţinutul semantic al acestui mod. 

Semnul volitiv reprezintă trăsătura semantică ce opune imperativul celorlalte 
moduri. Dar în vorbire imperativul îşi neutralizează deseori semnul distinctiv de 
bază şi logoformele lui pot fi folosite în condiţiile de funcţionare ale altor moduri. 
Cel mai des el se poate substitui modului indicativ: Cînd se scoală baba în zori, ia 
nurori, dacă ai de unde (|. Creangă). Substituirea are remarcabile efecte stilistice, 
se substituie şi persoana a III-a cu a II-a, imprimînd textului vioiciune şi dramatism. 

Imperativul nu are timpuri. Cu toate că planul temporal al imperativului 
este prezentul, mai exact, momentul emiterii ordinului, îndemnului, sfatului 
etc., acţiunea exprimată nu se realizează în prezent. Realizarea ei depinde de 
caracterul ordinului, care poate fi de îndeplinire sau de interzicere a acţiunii. 
Atunci cînd ordinul vizează îndeplinirea, acţiunea la imperativ urmează să se 
realizeze după momentul vorbirii, adică în viitor. Dar lucrul acesta nu este 
exprimat formal prin logoforme opozabile. 

Marca principală a imperativului este intonaţia exclamativă, care îl opune 
celorlalte moduri. Intonaţional variază în funcţie de context, care poate actualiza 
o gamă întreagă de nuanţe volitiv-hortative ale acţiunii (de la ordin la rugăminte). 
Marca segmentală care redă intonaţia specifică a imperativului este semnul 
exclamării: Pleacă imediat! Vino mai repede! Nu te mişca! Uneori poate fi folosit 
însă şi punctul: Îmbracă-te elegant. Nu te bizui pe spusele ei. Nu săpa groapa altuia. 

Imperativul se caracterizează şi prin numărul redus de forme în comparaţie 
cu celelalte moduri. El nu are forme de timp şi are forme numai pentru o singură 
persoană: pers. a Il-a sg. şi pl. 

Un alt semn distinctiv al imperativului este exprimarea opoziţiei afirmativ 
(sau pozitiv)/negativ prin logoforme distincte: cîntă/nu cînta, zi/nu zice, mergi/ 
nu merge, vino/nu veni, mănîncă/nu mînca, aleargă/nu alerga. Şi pe baza acestei 
caracteristici imperativul se opune celorlalte moduri, care nu disting afirmativul 
de negativ prin mijloace flexionare, ci prin simpla plasare a negaţiei nu înaintea 
logoformei, a cărei structură morfologică rămîne neschimbată: cînt/nu cînt, voi 
cînta/nu voi cînta, cîntasem/nu cîntasem, să merg/să nu merg etc. Imperativul 
are în acest sens două serii de logoforme: una afirmativă (vino, pleacă, dormi 
etc.) şi una negativă (nu veni, nu pleca, nu dormi), dar numai la singular. La 
plural forma verbală rămîne şi la negativ neschimbată (cîntaţi/nu cîntaţi, plecaţi/ 
nu plecaţi etc.) şi coincide cu forma de pers. a Il-a a indicativului prezent (cu 
excepţia verbului a fi, unde, spre deosebire de indicativul sînteţi, forma de 
imperativ, atît pozitivă, cît şi negativă, este fiţi). 

Doar cîteva verbe, cum ar fi a duce, a aduce, a conduce, a zice, a prezice, a face, 
a preface, a desface, a reface, a veni, a reveni, au la imperativul pozitiv singular logoforme 
moştenite din latină: du, condu, adu, zi, fă, refă, prefă, desfă, vino, revino. În rest, verbele 
la imperativul pozitiv au la singular flexiune identică cu pers. a II-a sau a III-a sg. a 
indicativului prezent, iar la forma negativă imperativul coincide cu infinitivul. 

Cu persoana a II-a sg. a indicativului prezent coincide imperativul pozitiv al 
verbelor de conj. a Il-a, cu excepţia verbelor a bea şi a cădea (şezi, cazi, vezi, 
taci), al verbelor intranzitive de conj. a III-a (mergi, plingi, treci, crezi, rămii), 

al verbelor intranzitive nesufixate de conj. a IV-a cu infinitivul în -i (adormi, 
fugi, ieşi) şi al verbului de conj. I a sta (stai). 

Mai multe sînt verbele al căror imperativ pozitiv la singular coincide cu 
persoana a III-a sg. indicativ prezent: 

— cele de conj. I, cu excepţia lui a sta (cîntă, lucrează, ascultă, subliniază); 

— aproape toate verbele de conj. a IV-a, cu excepţia celor menţionate mai 
sus (iubeşte, hotărăşte, coboară); 

— cele tranzitive de conj. a III-a: strînge, petrece, vinde, prinde; 

— cîteva verbe de conj. a II-a (bea, scade). 

La singular structura morfologică a imperativului negativ este constituită 
din tema de infinitiv prezent precedată de negația nu (nu lucra!, nu plinge! nu 
vorbi!, nu bate!, nu bea!). 

La plural imperativul negativ coincide, după cum s-a menţionat mai sus, 
cu pers. a II-a pl. a indicativului prezent precedată de adverbul de negaţie nu 
(nu lucrați!, nu mergețţi!, nu rupeţi!). 

Verbele a putea, a vrea, a şti nu au logoforme de imperativ: sensul de imperativ 
este exprimat prin conjunctiv (să poţi, să ştii, să vrei). 

La nivel sintactic, imperativul apare numai în propoziţii principale, în 
adresări directe. De cele mai multe ori este însoţit de vocativ. O particularitate 
sintagmatică a imperativului constă în poziţia lui proclitică faţă de subiect (de 
obicei inclus): explică tu!, vino tu!, cîntaţi voi!, vino tu, Mihai! şi faţă de 
complementul direct sau indirect, exprimat prin formele scurte ale pronumelui 
personal: cheam-o, vizitează-l, spune-i. 

La verbele pronominale, pronumele de asemenea se plasează după verbul 
predicat la imperativ: du-te, mîndreşte-te, mîndriţi-vă. 

Notă. Formele scurte ale pronumelor care urmează după verbul la imperativ se leagă de 
acesta prin cratimă: vezi-ţi de treabă!, cumpără-ţi caiete, adu-l încoace, spune-i să vină! Pericolul de a 
greşi este iminent la verbele de conj. a III-a (a vinde, a pune, a spune, a prinde), care atunci cînd sînt 
urmate de forma scurtă a pronumelui la pers. a II-a sg. -ți se despart de acesta prin cratimă spre 
deosebire de pers. a Il-a pl., unde ţi nu mai este pronume, ci desinenţă şi se scrie împreună cu verbul. 
Comp. : prinde-ţi/prindeţi; vinde-ţi/vindeţi; spune-ţi/ spuneţi; scrie-ți/scrieţi. Un mijloc sigur de control 
este posibilitatea reluării pronumelui prin forma neaccentuată ţie: Prinde-ţi (ție) o floare la pălărie. 
(Spre deosebire de Prindeţi hoţul). În caz de necesitate contextuală, şi formele de plural ale 


imperativului pot fi folosite cu pronume, dar cu pronume la numărul plural (vă), care se va despărţi 
de asemenea prin cratimă: prindeţi-vă, notaţi-vă, puneţi-vă. 


FORMELE NOMINALE (MODURILE NEPERSONALE) 


Dubla denumire pe care o au infinitivul, gerunziul, participiul şi supinul se 
datorează dualității lor în sistemul morfologic al limbii. Aceste logoforme verbale, 
incluse prin tradiţie în categoria modului, includ în conţinutul lor gramatical 
atît proprietăţi verbale, cît şi nominale. In unele cercetări se face o distincţie 
tranşantă între caracteristicile verbale şi cele nominale. 


Infinitivul constituie forma-tip neutră, care reprezintă acţiunea denumită 
de un verb. Anume în forma aceasta verbele sînt înregistrate în dicţionare. De 
aceea forma de infinitiv a verbului se aseamănă cu forma de nominativ singular 
nearticulată a substantivului. Ambele sînt forme-tip ce reprezintă clasele 
morfologice respective. 

Infinitivul nu face decît să denumească acţiunea fără a-i evidenția caracterul 
dinamic, fără a exprima atitudinea vorbitorului faţă de calitatea ei. 

Conţinutul gramatical al infinitivului îmbină valori substantivale şi verbale. 

De substantiv îl apropie faptul că poate ocupa aproape toate poziţiile 
sintactice proprii substantivului: 

— de subiect (A ierta e uşor, a uita e greu); 

— de atribut (Speranţa de a salva neamul. Metafora este modul de a visa al omenirii) ; 

— de complement direct (Cu forțe comune putem redresa situația); 

— de complement circumstanţial (Muncim pentru a trăi bine). 

Cu toate că îndeplineşte funcţii sintactice de substantiv, infinitivul nu se 
încadrează în reţeaua de relaţii morfologice proprii substantivului: el nu 
actualizează categoriile morfologice proprii substantivului, nu primeşte articol şi 
nu poate avea determinări atributive. Excepţie fac infinitivele lungi formate cu 
sufixul -re (reminiscență a infinitivului latinesc). Formele verbale lucrare, cîntare, 
odihnire, adormire, închinare au trecut, de fapt, în clasa substantivelor, posedînd 
toate caracteristicile nominale: au forme de caz, se pot articula, pot fi determinate 
de adjectiv. Ele nu mai sînt simţite ca verbe decit în căzuri foarte rare. 

Caracteristicile verbale ale infinitivului sînt mai pregnante: 

— actualizează opoziții de timp şi diateză (a cînta — a fi cîntat); 

— poate ocupa poziţia sintactică de predicat (A se respecta regulile de 
circulaţie. Nu avem ce adăuga. Acum n-are cine mă îmbărbăta); 

— poate primi un complement direct (A cinsti strămoşii e o datorie); 

— poate fi determinat de un adverb (A munci bine. A plinge amarnic). 

Infinitivul lung are statut verbal doar în formulele fixe ce exprimă imprecaţii 
şi blesteme, atunci cînd stă înaintea verbului auxiliar (Fire-ai să fii, dare-ar dracul 
în tine, închinare-aş şi n-am cui). 

În planul expresiei infinitivul este marcat prin morful a (considerat semn 
distinctiv al lui) şi morfele sufixale -a, -ea, -e, -i, -î (care determină configuraţia 
lui paradigmatică). 

Morful preinfinitival a (la origine prepoziţie) nu are statut de prepoziţie, 
cum se menţionează de obicei. Incorporat în structura morfologică a formei de 
infinitiv, a devine parte organică a acesteia. Şi, cu toate că în anumite situaţii 
contextuale (strict limitate), infinitivul funcţionează fără morful a, logoforma 
de infinitiv este percepută ca atare numai în cuplu cu morful a. E drept că acest 
cuplu poate fi disociat prin inserarea între elementele sale a adverbelor modale 
mai, cam, şi, tot (S-a săturat a mai aştepta. Incepuse a cam îngheţa. Porni a şi 
plinge. Nu pregeta a tot zice), a adverbului de negaţie nu (a nu fuma, a nu obosi, 
a nu bea, a nu cunoaşte), a formelor neaccentuate ale pronumelor reflexive şi 
personale (A-l durea capul. A te îmbolnăvi. A-şi cumpăra. A ne bizui). Insă acest 
fapt nu periclitează integritatea structurală a infinitivului. 

O particularitate sintagmatică a infinitivului este utilizarea lui cu prepoziţii. 
Construcţiile infinitivale cu diverse prepoziţii şi locuţiuni prepoziţionale (în, fără, 
de, înainte de, pînă, în loc de, spre) sînt foarte frecvente în limbă (pînă a se scula, 
în loc de a veni, spre a ajunge, fără a pretinde, înainte de a afla). 

Morful a poate lipsi din structura logoformei doar în următoarele cazuri: 

— după verbul a putea şi foarte rar după a şti (nu pot dormi, poate face, 
putem uni, eu nu ştiu cînta); 

— după verbele a avea şi a fi însoţite de pronumele relative cine, ce sau de 

adverbele unde, cum, cînd (avem ce cumpăra; nu este ce cumpăra; ai unde dormi; 
ai cum ieşi; ai cînd citi?); 

— în componenţa formelor verbale compuse: viitorul indicativ (voi spera, va 
spera), condiţionalul prezent (aş face, ai spera) şi imperativul negativ (nu spera!). 

O altă marcă a infinitivului o constituie accentul. Cu excepţia conjugării a 
III-a în -e care este neaccentuat (a trece, a mérge, a spune), în celelalte cazuri 
accentul cade pe sufixul infinitivului (a lucră, a vedea, a iubi, a uri). 

Infinitivul are logoforme pentru două timpuri (prezent şi perfect) şi pentru 
două diateze (activă şi pasivă): 


prezent activ prezent pasiv 
a cînta a fi cîntat 
perfect activ perfect pasiv 
a fi cîntat a fi fost cîntat 


În componenţa diatezei pasive, spre deosebire de cea activă, participiul se acordă 
în gen şi număr cu substantivul (sau pronumele) subiect (a fi văzută, a fi văzuţi). 

Este frecventă însă doar forma infinitivului prezent activ. Celelalte au o 
întrebuințare redusă. 

Infinitivul marchează explicit persoana şi numărul cînd este însoţit de 
pronumele reflexive şi de cele personale cu valoare reflexivă (a mă duce, a te 
duce, a vă duce, a se duce). 

La nivel sintagmatic, infinitivul îndeplineşte numeroase funcţii sintactice, 
combinîndu-se cu aproape toate clasele de cuvinte autosemantice: cu 
substantivele (dorinţa de a învinge, bucuria de a prospera, datoria de a munci), cu 
adjectivele (dornic de a cunoaşte, nevoit a se supune), cu adverbele (e uşor a zice, 
e greu a face), cu verbele (începe a ninge, are a se duce, ştie a face). 


Gerunziul, care nu are întrebuințare independentă, semnifică un proces în 
desfăşurare. 

Această trăsătură semantică este distinctivă pentru gerunziu, opunîndu-se 
celorlalte moduri. 

In planul expresiei, marca gerunziului este reprezentată de morfele sufixale 
-înd şi -ind plasate după tema prezentului: 

— verbele de conj. I (terminate în a după consoană), a II-a, a III-a şi a IV-a 
în -f formează gerunziul cu ajutorul sufixului -înd (conversînd, bucurînd, trecînd, 
căzînd, spunînd, coborînd); la unele verbe de conj. a I-a şi a III-a cu tema 
prezentului în -d sau -t are loc alternanţa d/z (a vedea — văd — văzînd, a şedea — 
şed — şezînd, a prinde — prind — prinzind, a vinde — vind — vînzînd) sau t/t 
(a admite — admit — admiţind, a comite — comit — comiţind, a demite — demit 
— demiţind, a omite — omit — omițind); 

— verbele de conj. I în -a după vocală şi de conj. a IV-a în -i formează 
gerunziul cu ajutorul sufixului -ind (subliniind, liniind, iubind, citind, curăţind). 

În cazurile cînd tema prezentului conţine sufixele -ez, -esc, -ăsc, la formarea 
gerunziului acestea se omit (lucrez — lucrînd, citesc — citind, iubesc — iubind, 
hotărăsc — hotărînd). De aceea este mai bine să se spună că gerunziul se 
formează de la rădăcina temei de prezent. 

O parte din verbele neregulate formează gerunziul de la tema infinitivului 
(a şti — ştiind, a lua — luînd, a da — dînd, a fi — fiind, a veni — venind, a avea — avind). 

O marcă suprasegmentală a gerunziului în planul expresiei este accentul, 
care cade întotdeauna pe sufixele gerunziale -înd, -ind (călătorind, convenind, 
adunind, prevăzind). 

Gerunziul poate determina un substantiv acordindu-se cu acesta în gen, 
număr şi caz (lebăda murindă, lumini izvorînde, zeamă aburindă, miini 
tremurînde). Dar în asemenea cazuri gerunziile sînt adjective propriu-zise şi 
trebuie examinate în cadrul adjectivului. Atunci însă cînd gerunziul are subiect 
propriu (deosebit de al verbului regent), el nu se acordă cu acesta şi îşi 
păstrează proprietăţile verbale (Comp.: am văzut copii plîngînd, admir florile 
îmbobocind). 

Spre deosebire de celelalte moduri nepersonale, gerunziul nu are nici o 
tangenţă cu substantivul. 

Comportamentul sintagmatic al gerunziului îl situează în sfera verbului: el are 
întotdeauna subiect şi recţiune verbală (subiectul este, de regulă, comun cu al 
verbului regent): Ostaşii merg cîntînd un marş. Aşteptam verdictul tremuriînd de frică. 

Sînt însă frecvente şi construcţiile gerunziale cu subiect propriu (exprimat, 
de regulă, prin pronume în acuzativ): îl aud vorbind, îl văd apropiindu-se, le simt 
tresărind, l-am văzut trecînd, parcă le vedeam zbătîndu-se). 

Ca element formativ, gerunziul apare în structura prezumtivului prezent 
(va fi cîntînd). 

Pe lîngă aceasta, gerunziul are un comportament sintactic similar cu cel al 
adverbului. El determină un verb îndeplinind funcţia de complement 
circumstanţial de diferite tipuri (de mod, de timp, de cauză, concesiv, condiţional, 
instrumental etc.). 


Notă. Gerunziile urmate de formele atone ale pronumelui (personal şi reflexiv) se rostesc 
împreună cu acestea, iar în scris se despart prin cratimă: văzîndu-l, văzîndu-mă, descoperindu-i, 
auzindu-te etc. Vocala de legătură cu care apare în aceste cazuri din necesităţi eufonice se alipeşte la 
tema gerunziului. Fa lipseşte numai în cazurile cînd gerunziul este urmat de forma scurtă a pronumelui 
personal feminin de pers. a III-a sg. -o (văzînd-o, privind-o, urmărind-o). Cîteva verbe de conj. a IV-a 
în -i (a şti, a fi), precum şi verbele de conj. I în -ia se scriu la gerunziu cu doi de i: ştiind, fiind, liniind, 
invidiind, apropiind, copiind. 

Atenţie la o situaţie aparent similară: verbele de conj. I în -ia după vocală (a încuia, a desfoia, 
a mîngîia, a înmuia, a tămiia, a încheia, a tăia) se scriu la gerunziu cu un singur -i: încuind, desfoind, 
miîngîind, înmuind, tămtind, tăind. 

Gerunziul cu prefixul ne- formează un singur cuvînt (negăsind, nevorbind, 
neaşteptind); chiar şi atunci cînd este însoţit de adverbul mai, se scrie împreună 
cu acesta: nemaiauzind, nemaivorbind, nemaiavînd. 

Participiul semnifică o stare sau o însuşire a unui obiect, ca rezultat al 
unei acţiuni: stejar doborit, pedeapsă meritată, copil alintat, carte citită. Nu 
cunoaşte opoziții temporale, avînd valoarea permanentă de trecut. 

Structura formală a participiului este marcată de: 


— sufixul -t, ataşat la tema perfectului: la verbele de conj. I (lucrat, cîntat, 
liniat, subliniat, zgîriat) şi de conj. a Il-a (băut, văzut, căzut, prevăzut), la o parte 
din verbele de conj. a III-a (vîndut, făcut, cernut, prefăcut, crezut) şi la 8 verbe (şi 
derivate ale lor) cu sufixul -se la perfectul simplu (spart, copt, rupt, fiert, frînt, 
înfipt, supt, fript), precum şi la cele de conj. a IV-a (venit, iubit, coborit, urit, doborit); 

— sufixul -s la verbele de conj. a III-a cu sufixul -se la perfectul simplu 
(mers, rămas, întors, dus, adus, compus, redus). 


MORFOLOGIA 159 


Accentul în structura participiului cade pe ultima silabă (cîntdt, băut, trecut, 
iubit, doborit, rămăs, întors, adus, compus, redus). 

Denumind o acţiune suferită de obiect, participiul o poate prezenta 
dinamic (sub formă de acţiune) şi atunci are afinități cu verbul, sau static 
(sub formă de însuşire) şi în aceste cazuri are afinități cu adjectivul. Prin urmare, 
participiul îmbină caracteristici proprii verbului şi adjectivului. 

Natura verbală a participiului se manifestă prin următoarele caracteristici: 

— exprimarea sensurilor activ/pasiv în funcţie de caracterul tranzitiv sau 
intranzitiv al verbului: copac înfrunzit, copil răcit, om înfumurat (sens activ) şi 
carte citită, apă băută, casă construită (sens pasiv); 

— admite compliniri specifice verbului: complement de agent (casa construită 
de zidari), complement indirect (viaţă dăruită patriei), complement circumstanţial 
(uşă închisă cu zăvorul). Nu poate fi determinat însă de un complement direct; 

— intră ca element formativ în structura formelor compuse ale verbului la 
diateza activă (perfectul compus şi viitorul anterior la indicativ, conjunctiv, 
condiţional şi prezumtiv perfect), precum şi în componenţa tuturor formelor 
diatezei pasive; în primul caz participiile sînt invariabile, iar în cel de al doilea — 
variabile, avînd desinenţe de gen şi număr ca şi adjectivul. 

Natura adjectivală a participiului se manifestă în faptul că: 


— actualizează toate categoriile gramaticale ale adjectivului: genul 
(construit, construită), numărul (construit, construiți), cazul (pereţii clădirii 
construite), determinare cu articolul adjectival (peretele cel construit); 

— se poate substantiviza cu ajutorul articolului enclitic (priceputul, mulțumitul) ; 

— determină un substantiv îndeplinind funcţia de atribut (ochi plinşi, faţă 
miîhnită); 

— primeşte prefixul ne- (neauzit, nevăzut, necunoscut, neîntrerupt), acesta 
se scrie împreună cu participiul chiar şi atunci cînd între el şi participiu se 
intercalează adverbul mai (nemaiauzit, nemaivăzut, nemaipomenit). 

Supinul denumeşte acţiunea verbală văzută ca scop, ca finalitate. 

Supinul este marcat în planul expresiei de prepoziţia de (mai rar la, pentru), 
plasată înaintea formei de participiu a verbului: de cules (la cules), de prăşit (la 
prăşit), de vîndut (pentru vîndut). 

Supinul are complinirile verbului, inclusiv complementul direct (s-a dus la 
cules cireşe, m-am săturat de prăşit via, termină de scris cartea). 

De supin ţin şi structurile „de + participiu“, care îmbină caracteristici 
nominale şi verbale atunci cînd îndeplinesc funcţiile sintactice de nume predicativ 
(groaza era de neînchipuit; multe sînt de făcut şi puţine de vorbit) şi de subiect (e 
greu de lucrat în condiţii nefavorabile). 


TIMPUL 


Categoria gramaticală a timpului este definită ca un sistem de forme ale 
verbului ce exprimă raportul acţiunii faţă de momentul vorbirii sau faţă de o 
altă acţiune de pe una din axele temporale existente. Sistemul temporal al 
indicativului este alcătuit din microsistemul timpurilor absolute (prezentul, 
perfectul compus, perfectul simplu, imperfectul şi viitorul) şi microsistemul celor 
două timpuri relative (mai mult ca perfectul, ce exprimă raporturile din sfera 

temporală a trecutului, şi viitorul anterior, ce exprimă raporturile din sfera 
temporală a viitorului). Modurile conjunctiv, condiţional şi prezumtiv au doar 
cîte două timpuri: prezentul şi perfectul, iar modul imperativ nu are timpuri. 

După structura formală timpurile se clasifică în simple şi compuse. Simple 
sînt timpurile sintetice, ale căror forme au o structură morfică unitară (sînt 
exprimate printr-o singură unitate lexicală): mănînc, lucrez, mîncam, lucraşi, 
mâîncasem. Formele timpurilor compuse au o structură morfică analitică, 
conținînd două (sau mai multe) unităţi lexicale neaglutinate între ele: am făcut, 
să fac, aş face, voi face, am să fac, aş fi făcut etc. 


TIMPURILE, INDICATIVULUI 


Prezentul semnifică o acţiune simultană cu momentul vorbirii. 

Prezentul indicativ, prin caracteristicile sale paradigmatice, este un timp 
absolut. Însă în funcţie de poziţia sa sintactică, prezentul poate fi întrebuințat 
şi ca timp relativ. În propoziţiile coordonate, al căror plan temporal este 
coordonat direct cu momentul vorbirii, verbul-predicat la prezent este prin 
excelenţă un timp absolut (Stau pe litoral şi admir marea). In propoziţii 
subordonate, al căror plan temporal este legat de acţiunea verbului regent, 
verbul-predicat la prezent are valoare de timp relativ (Am recunoscut atunci că 
greşesc. Voi spune că nu am bani). 

După structură prezentul este un timp simplu (sintetic), marcat printr-o 
diversitate a sufixelor şi a desinenţelor. 

Există două teme de prezent: tema I — pentru formele pers. I, a I-a şi a 
III-a sg. şi pers. a III-a pl, şi tema a I-a — pentru pers. I. şi a Il-a pl. 

Pentru tema I de prezent sînt caracteristice 4 sufixe: 

Ø, -ez, -esc, -ăsc, care se adaugă la radicalul verbului. 

Sufixul Ø este cel mai frecvent, caracterizînd toate clasele flexionare: conj. 
I (aprob/%); conj. a I-a (văd/%), conj. a H-a (merg/2, trec/ 2), conj. a IV-a 
(vin/2, cobor/0). 

Sufixul -ez apare la o serie de verbe de conj. I (lucr/ez, desen/ez, contempl/ez, 
formul/ez) şi la verbele de tipul a veghea, a îngenunchea (vegh/ez, îngenunch/ez). 
Verbele cu rădăcina terminată în j, ş primesc de asemenea sufixul -ez (deranj/ez, 
dirij/ez, protej/ez, afiş/ez, broş/ez). 

Notă. Să nu se confunde sufixul -ez din tema prezentului cu -ez din rădăcina infinitivului. La 
verbele de tipul a aşeza, a bureza, a boteza, a necheza etc., -ez nu este sufix gramatical de prezent. 


Sufixul -esc apare la unele verbe de conj. a IV-a în -i (cit/esc, sos/esc, 
cos/esc, iub/esc). 

Sufixul -ăsc apare la unele verbe de conj. a IV-a în -î (hotăr/ăsc, ur/ăsc, 
amăr/ăsc, pîr/ăsc). 

Pentru tema a Il-a de prezent sînt caracteristice sufixele: -ă(a), -i, -î şi -e, 
care se adaugă la rădăcina verbului de conjugat. 

Sufixul -ă(-a) apare la verbele de conj. I (lucr/ă/m, lucr/a/ţi; formul/ă/m, 
formul/a/ţi). 

Sufixul -i apare la verbele de conj. a IV-a cu infinitivul în -i (ven/i/m, ven/i/ti; 
auz/i/m, auz/i/ți). 

Sufixul -î apare la verbele de conj. a IV-a în -f (hotăr/i/m, hotăr/i/ţi; 
cobor/i/m, cobor/i/ţi). 

Sufixul -e apare la verbele de conj. a II-a şi a III-a (păr/e/m, merg/e/m, 


trec/e/m, pling/e/m). 


Tabloul desinenţelor după clase flexionare la prezent este următorul: 


Modele de conjugare 
Conjugarea I 


admir aflu apropii continuu anulez 
admiri afli apropii continui anulezi 
admiră află apropie continuă anulează 
admirăm aflăm apropiem continuăm anulăm 
admirați aflaţi apropiaţi continuaţi anulați 
admiră află apropie continuă anulează 
Notă. Sînt omonime logoformele la pers. a III-a sg. şi a III-a pl. 
Conjugarea a Il-a Conjugarea a III-a 
pot cad fac umplu scriu 
poţi cazi faci umpli scrii 
poate cade face umple scrie 
putem cădem facem umplem scriem 
puteţi cădeți faceţi umpleţi scrieţi 
pot cad fac umplu scriu 
Notă. Sînt omonime logoformele la pers. 1 sg. şi a III-a pl. 
Conjugarea a IV-a 
(cu infinitivul în -i) 
aud iubesc contribui ofer 
auzi iubeşti contribui oferi 
aude iubeşte contribuie oferă 
auzim iubim contribuim oferim 
auziti iubiți contribuiţi oferiţi 
aud iubesc contribuie oferă 


Notă. Sînt două serii de omonimii: pers. I sg. şi a III-a pl. la verbele a auzi, a iubi şi pers. a III- 
a sg. şi pl. la verbele a contribui, a oferi. 


(cu infinitivul în -î) 


dobor 
dobori 
doboară 
doborim 
doboriți 
doboară 


urăsc 
urăşti 
urăşte 
urîm 
urîți 
urăsc 


La verbele nesufixate sînt omonime logoformele de pers. a III-a sg. şi pl. 
La verbele sufixate sînt omonime logoformele de pers. I şi a III-a pl. 
Accentul cade pe sufix, dacă acesta are realizare pozitivă (lucrez, deranjez, 
brodez, iubesc, urăsc, hotărăsc). 
Cînd sufixul este -Ø, accentul cade pe rădăcină (admir, admiră, cîntă, 
coboără, merge, trece, vine). 

La verbele de conjugarea a III-a accentul cade pe rădăcină şi la plural, corectă 
fiind pronunţarea: mergem, mergeţi, trecem, treceţi, vindem, vindeţi. 


Notă. Cîteva verbe prezintă dificultăţi de ortografiere. 

1. Verbele a agrea, a crea (a procrea, a recrea) se deosebesc de celelalte verbe de conj. I prin 
faptul că rădăcina lor se termină în vocala -e şi, fiind sufixate (cu sufixul -ez), paradigma lor conţine 
doi de e (în afară de pers. I și a Il-a pl.): 

eu creez, agreez 

tu creezi, agreezi 

el(ei) creează, agreează 

2. Verbele de conj. a IV-a în -i cu rădăcină terminată în vocala -u (a trebui, a contribui, a se 
zbengui, a zgudui, a dezvălui, a destitui, a sui) se scriu şi se pronunţă la pers. a III-a sg. şi pl. cu -ie 
(trebuie, contribuie, zbenguie, dezvăluie, destituie, suie). 

3. Verbul a scrie (a transcrie, a subscrie) la pers. I şi a Il-a pl. are formele corecte scriem, scrieți (nu 
scrim, şcriți.. 

4. Verbele a şti, a veni, a deveni, a scrie la pers. II sg. se ortografiază cu doi de -i (ştii, vii, devii, scrii). 

5. Desinenţa de pers. a Il-a pl. -ti nu trebuie confundată cu forma neaccentuată a pronumelui 
personal neaccentuat de pers. a I-a sg. -ti (aduceți şi adu-ţi; priviți şi priveşte-ţi; cîntaţi — cîntă-ţi), 
căci aceasta nu apare niciodată după un verb la indicativ prezent, ci numai după un verb la 
imperativ. 

6. La verbele cu infinitivul în -ia bisilabic (a sublinia, a linia, a aprecia, a invidia, a remania, a vicia 
etc.) -i asilabic, prezent în rostire, nu apare în scris (subliniez, apreciez, invidiază, remaniază, viciez, 
premiez, nu subliniiez etc.), ele scriindu-se la fel ca şi verbele cu infinitivul în -ia monosilabic (a scînteia, 
a întemeia), unde sînt corecte logoformele scînteiez, scînteiezi, scînteiază)). 

7. La verbele în -a după vocala -u (a dilua, a evalua, a insinua, a efectua) -i asilabic, prezent în 
rostire înaintea sufixului de prezent, nu apare în scris (diluez, nu diluiez; accentuez, nu accentuiez). 

8. La verbele cu rădăcina terminată în consoana -n (a veni, a pune, a mîna, a spune, a ţine etc.) la 
pers. I sg. -n se menţine nealterat: vin, pun, mîn, amîn, spun, țin (nu viu, pui, mii, spui etc.). Ortografierea 
cu -i sau cu -u în loc de -n nu este admisă. 

Logoformele iotacizate: vii, pui, mîi, amii, spui sînt corecte pentru pers a Il-a sg. 


Formarea prezentului indicativ 


Desinenţa 
singular plural 
ersoană persoanal : 
suf. I I M | suf I II III Conjugarea 
-Ø -Ø, -u, 1 -ă a alerga 
zeA u 2 -a | a afla 
(asi- -i -ă, -e -m -t1 -ă I a lucra 
de labic), a veghea 
3 i a continua 
E 3 -Ø; -ează -2 a preceda 
îi 7 
ai 0 ic, E. [a 2 £ PDA t -Ø N a vedea 
5 3 -Ø a şedea 
BASS 
T - -i |-e m | |. m 
cka a le s 2 a merge 
î Ø iz a umple 
R a dormi 
-Ø E l MEES || g i 
-esc -1, -1 -€, -à |2 -m -{1 -ă IV a şti SER 
-ăsc -u 3 -Ø, -esc, -e a contribui 
-ăsc -u a iubi 
a urî 

Imperfectul semnifică o acţiune neîncheiată, anterioară momentului vorbirii. 

Imperfectul este un timp absolut. Valoarea absolută se realizează în 
propoziţii independente (Mergea pe drum) şi în fraze formate prin coordonare 
(Trăgea adînc în piept aerul proaspăt al dimineţii şi zîmbea). In fraze formate 
prin subordonare are valoare de timp relativ (Citeam cînd a sosit mama). 

Imperfectul este un timp sintetic cu cea mai simplă structură în planul 
expresiei. 

Marca temei de imperfect este morful sufixal -a adăugat la rădăcina 
verbelor de conj. I (cu excepţia verbelor a îngenunchea, a veghea, a împerechea, 
a întortochea) şi de conj. a IV-a în -î şi morful sufixal -ea adăugat la rădăcina 
verbelor de conj. a II-a, a III-a (cu excepţia lui a scrie) şi a IV-a în -i. Desinenţele 
sînt de asemenea aceleaşi pentru toate verbele (-m, -i -Z, -m, -ti -u). 


Modele de conjugare 
Conjugarea I şi a IV-a în -î 


conversam lucram uram coboram 
conversai lucrai urai coborai 
conversa lucra ura cobora 
conversam lucram uram coboram 
conversaţi lucraţi urati coborați 
conversau lucrau urau coborau 
Conjugarea a Il-a, a IIl-a şi a IV-a în -i 

cădeam mergeam iubeam 

cădeai mergeai iubeai 

cădea mergea iubea 

cădeam mergeam iubeam 

cădeați mergeaţi iubeați 

cădeau mergeau iubeau 


La ambele tipuri de conjugare sînt omonime logoformele pers. I sg. şi pl. 
Accentul cade pe sufix în toată paradigma imperfectului fără nici o excepţie. 


Notă. 1. Verbele de conj. a IV-a în -i cu rădăcina terminată în consoanele j, ş (a îngriji, a coji, 
a ieşi, a copleşi, a greşi, a roşi, a păşi) au în tema imperfectului sufixul -ea ca toate celelalte verbe de conj. 
a IV-a în -i. De aceea sînt corecte logoformele îngrijeam, îngrijeai; ieşeam, ieşeai; roşeam, roşeai; greşeam, 
greşeai (nu îngrijam, roşam, greşam etc.). Verbele de conj. I cu rădăcina terminată în j, ş (a dirija, 
a angaja, a proteja, a descuraja, a îmbrăţişa, a reproşa, a ataşa etc. au în tema imperfectului, conform 
regulii generale, sufixul -a nu -ea, corecte fiind logoformele dirijam, dirijai; angajam, angajai; ataşam, 
ataşai; îmbrăţişam, îmbrăţişai; reproşam, reproşai (nu dirijeam, ataşeai, reproşeai etc.). 

2. Verbele de conj. I cu infinitivul în -ia după o vocală (a scînteia, a întemeia, a bruia) păstrează 
diftongul ia în paradigma imperfectului, corecte fiind logoformele scînteiam, scînteiau; întemeiam, 
întemeiai etc. Verbele de conj. I terminate în -ia bisilabic după o consoană (a linia, a invidia, a copia, 
a aprecia) marchează tema imperfectului prin sufixul -a-, care coincide la aceste verbe cu terminația 
infinitivului, la care se adaugă doar desinenţele respective (liniam, liniai; invidiam, invidiai etc.). 
Aceeaşi situaţie este şi la verbele de conj. I terminate în -ea bisilabic (a crea, a agrea), care îşi adaugă 
la forma de infinitiv desinenţele imperfectului (cream, creai; agream, agreai). 

3. Verbele de conj. a IV-a în -i după o vocală (a sui, a mirii, a destăinui, a mînui, a ogoi) formează 
imperfectul prin adăugarea sufixului tematic -a şi a desinenţelor respective direct la forma de infinitiv 
a verbelor (suiam, suiai; ogoiam, ogoiai). Dacă vocala precedentă este tot i (ca la verbele a înmii, a prii, 
a se sfii), atunci sufixul şi desinenţele imperfectului se adaugă la tema infinitivului, suprimîndu-i 
sufixul (mă sfiam, te sfiai). La verbul a scrie se suprimă de asemenea sufixul infinitivului -e şi se 
adaugă sufixul şi desinenţele imperfectului (scriam, scriai, scria). 

Formarea imperfectului 


Desinenţa 
singular plural 
ersoana| Ă 
suf. I II III I II III Conjugarea 

-a -m -i -Ø -m -ti -u I a lucra 
Tj -ea a veghea 
5 
= ; ; 
A| -ea -m -i -Ø -m -ți -u II a vedea 
< 
S| -ea -m -i -Ø -m -ti -u m a merge 
D a scrie 
CI 
© 
Pav] g , A 
=| -a -m -i -Ø -m -ți -u IV a coborî 

-ea aiubi 


Perfectul compus semnifică o acţiune încheiată, anterioară momentului vorbirii. 
Perfectul compus este un timp absolut. După structură, este un timp analitic, 
alcătuit cu ajutorul formelor speciale ale auxiliarului a avea (am, ai, a, am, ați, 
au) şi participiul verbului de conjugat. Desinenţele auxiliarului (-m, -i, -2, -m, 
-ți, -u) sînt omonime cu cele ale imperfectului. 
Modele de conjugare 


am cîntat lucrat băut trecut mers iubit 
ai cîntat z sa Li “E 
a cîntat -e a DA Ka AA 
am cîntat -= ai EA EA AA 
ați cîntat - SA SA Sa Ra 
au cîntat Pia E căi J LA “E 


Logoforma perfectului compus poate fi disociată. Ea permite intercalarea 
între auxiliar şi participiu a adverbelor mai, cam, tot, şi, prea, care exprimă diferite 
nuanţe modale (am tot vorbit, ai prea iubit, au mai venit ş. a.). Formele neaccentuate 
ale pronumelor personale sau reflexive preced auxiliarul (excepţie -o) şi sînt legate 
de acesta cu cratimă (s-a dus, mi-am procurat, te-ai îmbrăcat, ne-am spălat). In 
anumite situaţii auxiliarul poate avea poziţie enclitică, legîndu-se de participiu cu 
cratimă (văzut-am, trecut-ai, auzit-aţi etc.). Acestea sînt aşa-numitele forme inverse 
ale perfectului compus. Accentul cade întotdeauna pe tema participiului. 


Notă. La verbele pronominale şi în cazurile cînd perfectul compus este succedat de un 
complement exprimat prin pronume neaccentuat, pronumele se intercalează la formele inverse 
între participiu şi auxiliar, legîndu-se cu cratimă (dusu-s-a, spusu-le-am, închipuitu-şi-a, văzutu-i-am). 
La participiu în aceste cazuri apare vocala de legătură u. 

Să nu se confunde pers. a I-a a verbului auxiliar ai (sg.) şi aţi (pl.) din structura perfectului 
compus cu ortogramele a-i şi a-ţi ce reprezintă două unităţi distincte: morful infinitival a şi pronumele 
neaccentuate -i şi -ţi. Pentru verificare trebuie avut în vedere că primele sînt urmate de un participiu, 
iar celelalte — de un infinitiv şi se scriu cu cratimă (a-i aminti, a-ţi aminti). 

Atenţie la omonimia cu ia, iau, ia-ţi (logoforme ale verbului a lua) atunci cînd auxiliarul este 
precedat de pronumele neaccentuat -i: i-a amintit, i-au amintit, i-aţi amintit. 

La forma negativă perfectul compus este precedat de adverbul nu legat de auxiliar cu cratimă: 

n-am crezut n-am crezut 

n-ai crezut n-aţi crezut 

n-a crezut n-au crezut. 

Perfectul simplu semnifică o acţiune încheiată, anterioară momentului 
vorbirii. După valoarea temporală, perfectul simplu nu se deosebeşte de perfectul 
compus. Faptul că perfectul simplu semnifică o acţiune trecută, încheiată, de 
scurtă durată (momentană) şi care nu are nici o legătură cu prezentul implică 
o vagă diferenţă mai mult aspectuală faţă de perfectul compus, care semnifică 
o acţiune terminată, fără a se specifica durata ei şi considerată ca atare. 

Logoforma de perfect simplu este firească la verbele momentane (a adormi, 
a se opri, a lovi, a aprinde, a aţipi, a pocni, a plesni). La celelalte verbe perfectul 
simplu apare de obicei însoţit de specificatori lexicali ce limitează durata (o 
clipă, o oră, două minute etc.): Se gîndi o clipă. Operația dură o oră. 

Cînd se foloseşte ca timp al naraţiunii, această cerinţă nu se respectă. 

Perfectul simplu este un timp absolut şi sintetic format de la tema perfectului 
cu variate sufixe şi desinenţe. 

La verbele de conj. I şi a IV-a sufixele perfectului simplu coincid cu sufixul 
infinitival (afară de pers. a III-a sg. a verbelor de conj. I, unde după consoană 
sufixul -a trece în -ă, iar după o vocală el trece în -e). Verbele de conj. a Il-a şi a 
III-a au sufixe specifice de perfect simplu, respectiv -u şi -se. 

La plural pe lîngă sufixul infinitival apare morful flexionar: 

-ră- (lucrarăm, lucrarăţi, lucrară). 

Desinenţele perfectului simplu sînt: 


-i -m 
-şi -ti 
-Ø -Ø 
Modele de conjugare 
Conjugarea I Conjugarea a IV-a 
eliberai înfiai venii hotării 
eliberaşi înfiaşi venişi hotărişi 
eliberă înfie veni hotări 
eliberarăm înfiarăm venirăm hotărtrăm 
eliberarăţi înfiarăţi venirăţi hotărtrăți 
eliberară înfiară veniră hotăriră 
Conjugarea a Il-a şi a Ill-a 
văzui mersei 
văzuşi merseşi 
văzu merse 
văzurăm merserăm 
văzurăţi merserăţi 
văzură merseră 


Accentul cade pe sufixul perfectului simplu (la majoritatea verbelor). Numai 
la verbele de conj. a III-a cu sufixul -se-, accentul rămîne pe rădăcină la 
majoritatea persoanelor, cu excepţia persoanei I şi a Il-a sg. (merse, prinse, 
merserăm, prinserăm). 

O parte din verbele de conj. I cu sufixul -a au la pers. a II-a sg. logoforme 
omonime cu ale prezentului. În aceste cazuri rolul de marcă distinctivă îl joacă 
accentul, care la prezent cade pe rădăcină, iar la perfectul simplu — pe sufix 
(adină/adună, cîntă/ cîntă/ gustă/gustă)). 

Logoformele verbelor de conj. a IV-a în -i se scriu la pers. I sg cu doi i, 
unul avînd rol de sufix, celălalt de desinenţă (venii, citii, răsfoii). La pers. a 
III-a sg. aceste verbe se scriu cu un singur i, deoarece desinenţa este zero 
(veni, citi, răsfoi). 


Formarea perfectului simplu 


Desinenţa 
singular plural 
rsoană Ă 
suf. II III suf I II III Conjugarea 

-a -i -şi -Ø -ră -m -ți -Ø I a lucra 
+ A A u A 
5 -u -i -şi -Ø -ră -m -ti -Ø II a vedea 
5 
B 
2 -se -i -şi -Ø -ră -m -ți -Ø III a merge 
H 
Q 
A ; 7 $ : ia 
a -i -i -şi -Ø -ră -m -ți -Ø IV aiubi 
S -î a coborî 


Mai mult ca perfectul semnifică o acțiune încheiată în trecut, anterioară 
altei acțiuni tot trecute. Mai mult ca perfectul este un timp de relație prin 
excelenţă. Se foloseşte, de obicei, în contexte unde planul trecutului este clar 
conturat fie prin logoforme verbale la unul din timpurile trecute, fie prin 
circumstanţiale de timp (cînd mi-a telefonat, terminasem lucrul). 

Poate fi întrebuințat şi independent, avînd aparența unui timp absolut 
(visase de mult la o călătorie pe mare). În uzul curent mai mult ca perfectul 
se întrebuințează rar. S-a specializat mai mult ca timp narativ în stilul 
beletristic. 


Formarea mai mult ca perfectului 


Desinenţa 
singular plural 
rsoana| rsoanąa c 4 
suf. I I MI suf, I II III onjugarea 
+ -se -m -şi -Ø -se -ră -m -ti -Ø I a alerga 
5 ; 7 5 
E -se -m -şi -Ø -se -ră -m -ți -Ø II a vedea 
£ , , 
z -se -m -şi -Ø -se -ră -m -ți -Ø III a merge 
[dei 
E -se -m -şi -Ø -se -ră -m -ti -Ø IV auri 
în aiubi 


Mai mult ca perfectul este un timp simplu, format de la tema perfectului la 

care se adaugă sufixul -se- (acelaşi pentru toate verbele), iar la plural şi morful 
-ră- + desinenţele de număr şi persoană: -m, -şi, -Z, -m, -ți - 

In structura mai mult ca perfectului există două teme şi respectiv două 
sufixe tematice, tema primară a perfectului simplu cu sufixele respective şi 
tema secundară cu sufixul -se. De acest lucru trebuie să se ţină cont mai ales la 
verbele care conţin în tema primară sufixul -se. La formarea temei mai mult ca 
perfectului ele vor realiza secvenţa -sese (dusesem, duseseşi, dusese). 


Modele de conjugare 


alergasem văzusem mersesem urîsem 
alergaseşi văzuseşi merseseşi uriseşi 
alergase văzuse mersese urise 
alergaserăm văzuserăm merseserăm urtserăm 
alergaserăţi văzuserăți merseserăți urîserăți 
alergaseră văzuseră merseseră urtseră 


Notă. Atenţie la pers. a Il-a sg., unde desinenţă este -şi, nu -i (mîncaseşi, vorbiseşi, veniseşi etc.). 
Logoformele mîncasei, vorbisei, venisei etc. sînt considerate variante neliterare. 


Morful -ră- din structura logoformelor de plural are funcţie distinctivă şi de 
aceea este acceptat de limba literară actuală. E redundant numai la pers. a Il-a 
plural, care exprimă opoziţia de număr numai cu ajutorul desinenţelor şi/ţi. În 
schimb la pers. I şi a III-a morful -ră- înlătură posibilitatea omonimiei cu singularul: 
văzusem (eu)/văzuserăm (noi), văzuse (el) /văzuseră (ei, ele), deoarece desinenţele 
de persoană şi număr sînt comune. Logoformele fără -ră- sînt simţite ca arhaice. 

Accentul în paradigma mai mult ca perfectului are un loc fix: cade 
întotdeauna pe sufixul temei primare, adică pe sufixul temei perfectului simplu 
(dormisem, citisem, lăudăsem, admirdsem etc.). 


Notă. Ortografierea logoformelor la mai mult ca perfect nu întîmpină mari dificultăţi. 
Atenţie sporită cer logoformele de pers. a Il-a şi a III-a sg., deoarece desinenţa -și şi sufixul -se 
din structura lor pot fi confundate cu pronumele reflexive neaccentuate: şi (dativ), se (acuzativ). 
Corectă este scrierea într-un singur cuvînt a logoformelor de mai mult ca perfect: admiraseşi, 
admirase, auziseşi, auzise etc. În nici un caz nu trebuie să se scrie admirase-şi, auzise-şi, admira-se, 
auzi-se, văzu-se, deoarece şi la mai mult ca perfect pronumele neaccentuate stau tot numai 
înaintea verbului, nu după el: şi-admirase copilul, şi-auzise verdictul, se-admirase îndelung în oglindă, 
se văzuse mireasă etc. 


Pe lîngă formele sintetice, mai mult ca perfectul cunoaşte forme sinonime 
analitice (perifrastice). Formate cu ajutorul perfectului compus al verbului a fi 
(am fost) + participiul invariabil al verbului de conjugat (am fost scris, am fost 
zis), construcţiile perifrastice circulă şi astăzi în limba vorbită. 

Viitorul semnifică o acţiune posterioară momentului vorbirii şi cunoaşte 
în limba română două ipostaze de realizare: ca timp absolut (4 paradigme) şi 
ca timp de relaţie (1 paradigmă — viitorul anterior). 

Viitorul absolut este un timp compus cu o structură analitică. Există patru 
tipuri de viitor. 

1) Structura primei paradigme are drept elemente componente auxiliarul 
a vrea şi infinitivul verbului de conjugat (fără morful a). Verbul auxiliar îşi 
schimbă forma după număr şi persoană (voi, vei, va, vom, veţi, vor), iar infinitivul 
rămîne invariabil. 

Modele de conjugare 
voi conversa cădea, trece, merge, iubi, uri 
vei conversa -“- nas Ha ELA Ea 
va conversa -“- H e we Ka 
vom conversa -“- na KE E Ka 
veți conversa -“- -“- BE Să Să 
vor conversa - e aa sed Ka 


Acest tip este considerat în toate gramaticile exclusiv literar. 

Structura logoformei este disociabilă, permite intercalarea unor adverbe 
(mai, tot, şi, prea etc.) între auxiliar şi tema infinitivului (Mereu se vor tot bate, 
tu vei dormi mereu. (M. Eminescu) Ş 

Poziţia auxiliarului în paradigmă este proclitică. Insă el poate ocupa şi poziţie 
enclitică în formele inverse ale viitorului I. In aceste cazuri auxiliarele se leagă 
de verb prin cratimă (cînta-vei, slăvi-vom, auzi-va etc.). Şi structura formelor 
inverse poate fi disociată, dar numai prin forme neaccentuate ale pronumelor 
personale şi reflexive, care se leagă de tema infinitivului şi de auxiliar prin cratimă 
(cînta-le-voi, slăvi-o-vom, auzi-ne-va). 

Auxiliarul fiind monosilabic, accentul cade pe tema infinitivului. Tema 
infinitivului se accentuează conform clasei flexionare respective — pe sufixul tematic 
la verbele de conj. I, a II-a, a IV-a şi pe rădăcină — la verbele de conj. a III-a. 

2) Varianta populară a viitorului I constituie a doua paradigmă a viitorului 
absolut şi are următoarea structură: 


oi face om face 
îi face îţi face 
o face or face 


E lesne de observat că aici e vorba de anumite modificări fonetice în 
logoformele auxiliarului, dintre care cea mai perceptibilă este pierderea consoanei 
iniţiale v. Tema infinitivului rămîne nealterată. Comportamentul funcţional al 
acestei variante este similar celui al structurii de bază. 

3) Structura celei de a treia paradigme a viitorului absolut are drept elemente 
componente prezentul indicativ al auxiliarului a avea + conjunctivul prezent al 
verbului de conjugat. 

Auxiliarul se schimbă după persoană şi număr (am, ai, are, avem, aveţi, au) 
ca şi formele corespunzătoare de conjunctiv (să cînt, să cînți etc.). 


Modele de conjugare 


am să cînt liniez beau trec merg iubesc urăsc 
ai să cînţi liniezi bei treci mergi iubeşti urăşti 
are să cînte linieze bea treacă meargă iubească  urască 
avem să cîntăm  liniem bem trecem mergem iubim urîm 
aveti să cîntati liniați beţi treceţi mergeţi iubiți uriți 
au să cînte linieze bea treacă meargă iubească urască 


Disocierea logoformelor de tipul acesta se poate face doar în structura 
conjunctivului prin intercalarea unor adverbe sau forme neaccentuate ale 
pronumelor personale şi reflexive (am să mai trec, aveți să tot veniţi, au să şi 
plece, am să-l vad, are s-o tot privească etc.). 

Accentul cade pe auxiliar şi pe verbul din structura conjunctivului. 

4) Cea de a patra paradigmă constă din elementul invariabil o şi conjunctivul 
prezent al verbului de conjugat: 


o să ador lucrez beau vin 
adori lucrezi bei vii 
adore lucreze bea vină 

o să adorăm lucrăm bem venim 
adoraţi lucraţi beţi veniţi 
adore lucreze bea vină 


În această paradigmă numărul şi persoana sînt marcate prin formele 
verbului la conjunctiv. 


Notă. Una dintre cele mai răspîndite greşeli la ortografierea logoformelor de viitor este scrierea 
cu cratimă a auxiliarului la pers. a III-a sing. (v-a veni, v-a ajunge etc.). Ortograma v-a, frecvent folosită 
în limbă, este constituită din două cuvinte: pronumele personal pers. a Il-a pl. cazul dativ sau 
acuzativ + forma a a auxiliarului a avea din structura perfectului compus (v-a venit, v-a ajuns, v-a 
trimis, v-a declarat etc.). Deci ortograma v-a se scrie cu cratimă numai cînd e urmată de participiu. În 
structura viitorului I va se scrie întotdeauna într-un singur cuvînt, deoarece reprezintă logoforma 
auxiliarului a vrea la pers. a III-a sg. După ea urmează în mod obligatoriu infinitivul unui verb. 


Viitorul anterior semnifică o acţiune posterioară momentului vorbirii, dar 
pusă în relaţie de anterioritate faţă de o altă acţiune viitoare (un viitor în trecut). 

Viitorul anterior este un timp de relaţie. 

După structura sa morfologică, este un timp compus, analitic alcătuit din 
viitorul I al auxiliarului a fi + participiul verbului de conjugat. Numărul şi 
persoana sînt marcate de auxiliarul a vrea, verbul a fi şi verbul de conjugat 
rămînînd invariabile. 


Modele de conjugare 


voi fi lucrat băut mers venit urit 
vei fi lucrat - Să e: Ea 
va fi lucrat -“- ee E v 
vom fi lucrat -“- Ko so Ea 
veți fi lucrat - a, te: va 
vor fi lucrat -“- M E Ea 


Omonimia perfectă cu paradigma prezumtivului trecut şi nuanța modală 
de prezumtiv proprie viitorului anterior le fac confundabile. 

Viitorul anterior are o frecvență redusă în limbă. Fiind prin excelență timp 
de relaţie, depinde în mare măsură de context, în care trebuie să existe un alt 
verb la viitorul I: 

Voi fi bătrîn şi singur, vei fi murit demult. (M. Eminescu) 


TIMPURILE CONJUNCTIVULUI 


Prezentul conjunctiv semnifică o acțiune realizabilă într-un cadru temporal 
posterior momentului vorbirii (dacă se foloseşte ca timp absolut) sau momentului 
acțiunii din regentă (dacă se manifestă ca timp de relație). 

Timp absolut: Să-mi cînţi, cobzar bătrîn, ceva, 

„Să-mi cînți ce ştii mai bine. 

Timp relativ: li spun să vină la noi. 

Este un timp cu frecvenţă considerabilă în limbă datorită mulţimii de valori 
pe care le poate exprima. 

După structura sa morfologică, prezentul conjunctiv se aseamănă foarte 
mult cu prezentul indicativ. La pers. I şi a Il-a sg. şi pl. logoformele prezentului 
conjunctiv sînt omonime cu ale prezentului indicativ. Marca distinctivă este 
semnul conjunctivului să. Diferențe la nivelul desinenţelor apar numai la pers. 
a III-a: desinenţa -e la verbele de conj. I şi a IV-a în -i fără sufixul -ăsc la prezent: 
să converseze, să adore, să omoare etc.; 

desinenţa -ă la verbele de conjugarea a-Il-a, a III-a şi a IV-a (minus cele în 
-î fără sufixul -ăsc): să cadă, să meargă, să iubească. 

După cum se poate observa, şi la pers. a III-a desinenţele prezentului 
conjunctiv sînt aceleaşi ca ale prezentului indicativ, însă inversate: verbele care 
la indicativ prezent au desinenţa -ă la conjunctiv prezent primesc -e, iar verbele 
care la indicativ au desinenţa -e la conjunctiv o preschimbă în -ă. Această 
regularitate cuprinde, cu mici excepţii, toate verbele. 


Modele de conjugare 


să visez să cad să merg să iubesc 
să visezi să cazi să mergi să iubeşti 
să viseze să cadă să meargă să iubească 
să visăm să cădem să mergem să iubim 
să visaţi să cădeți să mergeţi să iubiți 

să viseze să cadă să meargă să iubească 


Deci numai la pers. a III-a prezentul conjunctiv se diferenţiază net de 
indicativul prezent prin logoforme proprii (omonime, ce-i drept, la singular 
şi plural), din care cauză această logoformă este singura care poate fi 
actualizată fără semnul distinctiv al conjunctivului să. De reţinut că nu toate 
verbele pot fi folosite fără să la conjunctivul prezent (aşa-zisul conjunctiv 
amputat). Se pretează la o asemenea întrebuințare verbele care aparţin 
fondului vechi (a da, a arde, a veni, a trăi, a ajunge, a face, a zice, a păzi, 
a rămîne etc.) numai în anumite situaţii contextuale, cînd exprimă o urare, 
o imprecaţie sau diverse concesii: 


Inflorească-al nostru plai! 
Ardă-l focul, om viclean! 
Zică lumea orice-ar vrea! 


Logoformele prezentului conjunctiv pot fi disociate prin intercalarea 
diverselor elemente între să şi verb. Se actualizează des în această ipostază 
negația nu şi alte adverbe, care la analiza gramaticală se iau împreună cu verbul 
la conjunctiv (să nu aşteptaţi, să mai vii, să nu mai visezi, să tot lucrezi etc.). 
Foarte frecvent apar în această situaţie formele neaccentuate ale pronumelor, 
care, de cele mai multe ori, se leagă de să prin cratimă (să-i aducă, să-l cauţi, să 
mă aştepte, să-mi aduci, să-ţi aminteşti). 

Dacă prezentul conjunctiv conţine în structura sa negația nu, atunci 
pronumele urmează după ea: să nu-l cauţi, să nu mă aştepţi, să nu-i aducă, să nu 
ne întilnească. Forma neaccentuată a pronumelui personal de pers. a III-a sg. 
feminin o se intercalează în structura conjunctivului prezent legîndu-se prin 

cratimă de conjuncţia să sau de negația nu: s-o vadă, s-o audă, s-o caute, s-o 
admire, să n-o vadă, să n-o audă, să n-o caute, să n-o admire. 

Perfectul conjunctiv semnifică o acţiune anterioară timpului de referinţă, 
care este determinat de condiţiile sintagmatice în care se actualizează acest 
sens gramatical. Dacă este întrebuințat cu valoare de timp absolut în propoziţii 
independente, situarea în timp a acţiunii se face cu referire la momentul vorbirii: 

Să fi rămas fecior de plug, 

Să fi rămas la coasă... (0. Goga) 


Formarea prezentului conjunctiv 


Desinenţa 
Singular Plural 
Persoana I II III I II III Conjugarea 
să ... Ø, să...i să...e | să...m| să...ţi | să...e I a lucra 
T =o -u (asi- aafla 
= 5 labic), -i a apropia 
pS 
TO E S, | să.. Ø să..i | să..ă | să..m]| să..ti |] să..ă | 1 a vedea 
NB A 
voeo 
am =! 
=" . v v v w . v w 
PEES Es să ... Ø, să...i să...ă | să..m| să..ţi | să...ă III a merge 
5 E G ü să... e să... e a umple 
să ... Ø, să... i să...ă | să..m| să..ţi | să...ă IV aiubi 
-i, -u să...e să...e a dobori 
Formarea perfectului conjunctiv 
Singular Plural 
Persoana I II III I II II Conjugarea 
prez. conj. al să fi invariabil 
Verb. auxiliar a fi 
lucrat Sa — I a lucra 
+ participiul băut > II a bea 
verbului de 
conjugat | vîndut i — III a vinde 
mers a merge 
urît za = IV auri 
iubit a iubi 


Dacă este întrebuințat cu valoare de timp de relaţie în subordonate, plasarea 
în timp a acţiunii se face cu referire la verbele din regentă: A plecat fără să ne fi 
dat de ştire. Să nu fi luat cu noi merinde, muream de foame. Eu nu cred ca el să se 
fi rătăcit etc. 

Diverse nuanţe modale (dorinţa, îndoiala, bănuiala, presupunerea etc.) 
completează conţinutul semantic al acestui timp. 

Perfectul conjunctiv are o frecvenţă redusă în limbă. 

După structură este un timp compus, analitic, constînd din prezentul 
conjunctiv al verbului a fi (cu forma invariabilă să fi) şi participiul verbului de 
conjugat. 

Paradigma perfectului conjunctiv este alcătuită din logoforme omonime ce 
nu prezintă diferenţe de persoană şi număr. 


Modele de conjugare 


eu să fi jurat băut mers venit coborit 
tu să fi jurat - sie £ tE 

el să fi jurat se sie e. 

noi să fi jurat - stia = zi 
voi să fi jurat - Si Sa E 
ei să fi jurat - si e 


Identificarea persoanei şi numărului se face numai în context după subiect 
(să fi mers mai repede, ajungeam la timp, să fi mers mai repede, nu rămînea în 
urmă, să fi mers mai repede, îl găseai acasă). 

Structura perfectului conjunctiv este disociabilă (mai ales prin adverbele 
tot, mai, cam, nu). Punctul de disociere este între morful să şi logoforma invariabilă 
fi (să tot fi mers, să mai fi aşteptat etc.). Prin formele neaccentuate ale pronumelor 
personale şi reflexive perfectul conjunctiv se disociază frecvent (să-l fi aşteptat, 
să-i fi rugat, s-o fi îngrijit, să ne fi întilnit, să le fi adus). Regula de ortografiere în 
cazul dat este aceeaşi ca şi la disocierea celorlalte timpuri compuse. 


TIMPURILE CONDIŢIONALULUI 


Prezentul condiţional semnifică o acţiune realizabilă, simultană cu 
momentul vorbirii. El redă acţiuni prezente într-o perspectivă de viitor, cînd este 
întrebuințat ca timp absolut (Aş bea cu plăcere un pahar de apă rece), şi acţiuni 
simultane sau posterioare acţiunii verbului din regentă, cînd este întrebuințat 
ca timp de relaţie (Imi părea că ar ascunde ceva. Mi-a transmis că ar veni). 

Prezentul condiţional este un timp compus cu o structură analitică, 
constituită din logoformele auxiliarului a avea (aş, ai, ar, am, ați, ar) + infinitivul 
verbului de conjugat (fără morful a). 


Modele de conjugare 
aş jura vedea trece iubi cobori uri 


ai jura ‘E ‘E 66 6 ‘E 
ar jura ai 66 ‘E 246: i 
am jura - - - - - 
aţi jura - - - - - 


e « e « e 


ar jura -“- -“- - 


Auxiliarul marchează numărul şi persoana, deoarece infinitivul este 
invariabil. Structura condiționalului prezent este disociabilă prin adverbele 
specializate în acest scop (aş mai dori, ai cam obosi, ați prea iubi, am tot asculta 
etc.). Formele inverse al prezentului condiţional se disociază foarte frecvent 
prin formele neaccentuate ale pronumelor personale şi reflexive, componentele 
structurii legîndu-se prin cratimă (elui-m-aş şi n-am cui,/jelui-m-aş codrului). 
Formele inverse sînt folosite mai ales în imprecaţii care au forme fixe, de multe 

ori cu infinitivul lung (vedea-l-aş la fundul mării!; Fire-ai afurisit să fii!; rămt- 
nere-aţi de cap! etc.). 
Notă. Atenţie la scrierea corectă a logoformelor aş, ai, aţi din componenţa prezentului 


condiţional: aş se scrie fără i la sfîrşit şi ele toate nu trebuie confundate cu omofonele a-şi, a-i, a-ți, 
unde a este morf infinitival, iar -şi, -i, -ți — forme neaccentuate ale pronumelui personal şi reflexiv. 


aş face a-şi face bagajele (sie) 
ai face a-i face dreptate (lui) 
ați face a-ţi face parte (ţie) 


Condiţionalul prezent negativ este precedat de adverbul nu, legat de 
logoformele auxiliarului prin cratimă: 


n-aş crede n-am crede 
n-ai crede n-aţi crede 
n-ar crede n-ar crede 


Perfectul condiţional semnifică o acţiune trecută nerealizată, ceea ce implică 
valoarea de ireal (Să fi ştiut ce mă aşteaptă, m-aş fi pregătit din timp. Dacă ai fi avut 
prieteni, ai fi fost mai bogat). Se actualizează mai ales ca timp de relaţie. 

Cu nuanţă de optativ, perfectul condiţional semnifică o acţiune simultană 
cu momentul vorbirii, plasată doar aparent în trecut (Aş fi vrut să te rog ceva. Aţi 
fi dorit s-o mai vedeţi o dată). 

Perfectul condiţional este un timp compus, cu structură analitică alcătuită 
din prezentul conditional al verbului auxiliar a fi şi participiul verbului de conjugat. 

După persoană şi număr se modifică numai auxiliarul a avea. A fi şi 
participiul sînt invariabile. 

Modele de conjugare 


aş fi jurat băut mers trecut dormit 
ai fi jurat 66 ‘E 6 66. 
ar fi jurat - - - - 
am fi jurat - - - - 
ați fi jurat - - - - 


« ee e ee 


ar fi jurat -“- -“- -“- -“- 


Paradigma este aceeaşi pentru toate verbele, indiferent de clasa flexionară. 
Deosebirile țin doar de tema participiului. 

Structura perfectului condiţional este disociabilă: adverbele specializate în 
acest scop sînt intercalate între auxiliarul a avea şi verbul a fi (Aş mai fi vrut să 
ascult o piesă. Ar cam fi acceptat propunerea ş. a.). 


TIMPURILE, PREZUMTIVULUI 


Prezentul prezumtiv semnifică o acţiune realizabilă în momentul vorbirii 
sau în viitor. Amplitudinea prezent-viitoare a prezumtivului este concretizată în 
context (Ce vei fi făcînd tu acum? — acţiunea verbului este simultană cu 
momentul vorbirii. Vei fi plecînd duminică în excursie? — acţiunea verbului este 
posterioară momentului vorbirii). 

Funcţionează ca timp absolut (în propoziţii independente) şi ca timp de 
relaţie (în subordonate). Ca timp de relaţie are drept moment de referinţă 
acţiunea verbului din regentă (Cred că n-o fi suferind mult). 

Prezentul prezumtiv este un timp compus cu structură analitică. Are 
paradigme ce se deosebesc după formele folosite ale auxiliarului a fi: cele de 
viitor indicativ (tipurile voi fi şi oi fi), de prezent conjunctiv (cu forma 
invariabilă să fi) sau de prezent condiţional. Verbul de conjugat este 
întotdeauna la gerunziu. 


Modele de conjugare 
a) cu auxiliarul la viitor 


voi fi lucrînd căzînd trecînd iubind 
vei fi lucrînd - - - 
va fi lucrînd - - - 
vom fi lucrînd - - - 
veți fi lucrînd - - - 
vor fi lucrînd - 
b) cu ausxiliarul la conjunctiv 


eu să fi lucrînd căzînd trecînd iubind 
tu să fi lucrînd - E zé 
el (ea) să fi lucrînd -“- sE e 


noi să fi lucrînd - i al 
voi să fi lucrînd - E me 


ei (ele) să fi lucrînd ʻo ae ah 
c) cu auxiliarul la condițional 

aş fi lucrînd căzînd trecînd iubind 

ai fi lucrînd -“- -“- -“- 


ee ee « 


ar fi lucrînd - - - 
am fi lucrînd - - - 
ați fi lucrînd - - - 
ar fi lucrînd - - - 

Perfectul prezumtiv semnifică o acţiune presupusă, anterioară momentului 
vorbirii. Cadrul temporal trecut este clar conturat atît în ipostaza de timp absolut, 
cît şi în cea de timp de relaţie (Prietenii noştri ne vor fi aşteptat mult în ziua 
aceea — timp absolut. Cine ştie cît ne-or fi aşteptat ei? — timp de relaţie). 

Perfectul prezumtiv este un timp compus cu structură analitică formată cu 
ajutorul auxiliarului a fi la viitor indicativ (tipul voi/oi fi) + participiul verbului 
de conjugat. 

Modele de conjugare 


voi fi lucrat căzut trecut mers iubit urit 
vei fi lucrat - pă zel & E: 
va fi lucrat -“- E na ea zi 
vom fi lucrat - - E ME E 
veți fi lucrat -“- 
vor fi lucrat -“- 
Perfectul prezumtiv este omonim cu viitorul anterior. Cu sens de prezumtiv, 


funcționează şi perfectul conjunctiv, perfectul condiţional şi, foarte rar, infinitivul 
perfect (Pare a fi putut face ceva. Probabil a fi ştiut el cauza etc.). 

DIATEZA 


Categoria diatezei e constituită din două elemente opozitive activ şi pasiv, 
care reprezintă două modalităţi de exprimare a aceluiaşi tipar relaţional: 
„agent—proces—pacient“. 

Cînd pe prim-plan se pune informaţia despre agent, axa relaţională „agent— 
proces—pacient“ şi axa sintactică „subiect—predicat—complement direct“ 
coincid. Adică subiectul (= agent) efectuează o acţiune (= proces), pe care o 
suferă complementul direct (= pacient). 

O asemenea informaţie este redată în planul expresiei prin construcţia activă: 

Mama leagănă copilul. 

Pădurarul a îmblinzit căprioara. 

Cînd pe prim-plan (în funcţie de scopul comunicativ) se pune informaţia 
despre pacient, poziţia participanţilor se schimbă şi la nivel sintactic subiectul 
nu mai exprimă agentul, ci pacientul, iar complementul nu exprimă pacientul, 
ci agentul. În felul acesta se creează situaţia cînd subiectul gramatical nu 
realizează, ci suportă acţiunea efectuată de agent. O asemenea informaţie este 
redată în planul expresiei prin construcţia pasivă: 

Copilul este legănat de către mama. 

Căprioara a fost îmblînzită de către pădurar. 

De fapt, pe axa relaţională nu intervine nici o schimbare. Orientarea acţiunii 
rămîne aceeaşi: de la agent spre pacient. Limba însă, în funcţie de importanţa 
pe care o acordă vorbitorul celor doi poli ai procesului (agentul şi pacientul), 
foloseşte două modalităţi de exprimare a aceleiaşi realităţi prin diverse forme 
ale verbului ce exprimă raporturi sintactice diferite. 

Deoarece categoria gramaticală a diatezei se bazează pe un raport specific 
dintre cei doi poli ai procesului — agentul şi pacientul — ea nu este proprie 
pentru toate cuvintele din clasa verbului, ci numai pentru verbele tranzitive, 
care, fiind bivalente, reclamă existenţa unui subiect şi a unui obiect asupra 
căruia să se răsfrîngă acţiunea. Verbele intranzitive, neutre faţă de obiect 
(pacient), nu au forme speciale pentru exprimarea opozitiei activ/pasiv. Acestor 
verbe nu le este deci proprie categoria diatezei. 

Diateza activă reflectă situaţia în care poziţia sintactică a subiectului 
coincide cu poziţia relaţională a agentului. Adică subiectul gramatical efectuează 
acţiunea pe care o suportă un obiect ce ocupă poziţia sintactică a complementului 
direct (Mama coace pîine. Eu scriu o scrisoare. Vîntul mişcă frunzele). 

In planul expresiei, diateza activă nu are o marcă specială nici la nivelul 
morfologic, nici la cel sintactic. Se consideră că această diateză are marca zero 
(anume ea joacă rolul distinctiv). 

Exprimâînd categoriile morfologice proprii verbului în genere (modul, timpul, 
persoana şi numărul), formele verbale marchează concomitent şi sensul de 
diateză activă. Logoforma verbului la diateza activă respectă relaţiile obişnuite 
cu actanţii, astfel încît poziţia sintactică a subiectului şi a complementului 
exprimă univoc poziţia relaţională a agentului şi a pacientului. 

Diateza pasivă reflectă situaţia cînd poziţia sintactică a subiectului nu 
coincide cu cea a agentului, ci cu cea a pacientului. Şi invers, poziţia sintactică 
a complementului nu reflectă poziţia pacientului, ci pe cea a agentului. Adică 
subiectul gramatical nu efectuează acţiunea, ci o suportă. 

Semnificaţia diatezei pasive poate fi exprimată prin intermediul a două structuri: 

1) auxiliarul a fi + participiul verbului de conjugat (Simpozionul a fost 
organizat de către... Cartea era citită de către... Uşa e deschisă de...); 

2) pronumele reflexiv se + logoforma respectivă a verbului de conjugat 
(Simpozionul s-a organizat de... Cartea se citea de... Uşa se deschide de...). 

Auxiliarul a fi exprimă prin formele corespunzătoare modul şi timpul, 
persoana şi numărul, iar participiul variază numai în funcţie de gen şi număr. 


Modele de conjugare 
a) cu ajutorul auxiliarului a fi 


Indicativ 
prezent: sînt lăudat(ă), eşti lăudat(ă) etc.; 
imperfect: eram lăudat(ă), erai lăudat(ă) etc.; 
perfect compus: am fost lăudat(ă), ai fost lăudat(ă) etc.; 
perfect simplu: fui lăudat(ă), fuşi lăudat(ă) etc.; 
mai mult ca perfect: fusesem lăudat(ă), fuseseşi lăudat(ă) etc.; 
viitor tipul 1: voi fi lăudat(ă), vei fi lăudat(ă) etc.; 
viitor tipul 3: am să fiu lăudat(ă), ai să fii lăudat(ă) etc.; 
viitor anterior: voi fi fost lăudat(ă), vei fi fost lăudat(ă) etc. 
Conjunctiv 
prezent: să fiu lăudat(ă), să fii lăudat(ă) etc.; 
perfect: să fi fost lăudat(ă), să fi fost lăudat(ă) etc. 
Condiţional 
prezent: aş fi lăudat(ă), ai fi lăudat(ă) etc.; 
perfect: aş fi fost lăudat(ă), ai fi fost lăudat(ă) etc. 
Prezumtiv 
prezent: voi fi fiind lăudat(ă), vei fi fiind lăudat(ă) etc.; 
perfect: voi fi fost lăudat(ă), vei fi fost lăudat(ă) etc. 
Imperativ 
afirmativ: fii lăudat(ă), fiţi lăudaţi(e) 
negativ: nu fi lăudat(ă), nu fiţi lăudaţi(e) 
Infinitivul 
prezent: a fi lăudat(ă) 
perfect: a fi fost lăudat(ă) 
Gerunziu 
fiind lăudat(ă) 
fiind lăudaţi(e) 
Participiu 
lăudat, lăudată, lăudaţi, lăudate 
Supin 
de lăudat 


Logoformele diatezei pasive sînt disociabile. Punctul de disociere este între 
auxiliar şi participiu (Era întâi şi întîi cuprinsă de frică. A fost de mai multe ori avertizat. 
Fusese aspru şi crunt pedepsit). După cum arată exemplele, limba oferă largi posibilităţi 
pentru disociere (ele nu sînt limitate aici la adverbele specializate în acest scop). 

Norma prevede ca auxiliarul în construcţia pasivă să se afle înaintea temei 
de participiu (a se vedea paradigmele). 
Logoformele de pasiv pot fi uneori inversate (mai ales în limbajul artistic): 
Adormiţi sînt copilaşii, 
Mamele-i privesc cu dor. 
b) cu ajutorul pronumelui reflexiv 


Indicativ 
prezent: se organizează; 
imperfect: se organiza; 
perfect compus: s-a organizat; 
mai mult ca perfect: se organizase; 
perfect simplu: se organiză; 
viitor: se va organiza; 
viitor anterior: se va fi organizat. 

Conjunctiv 
prezent: să se organizeze; 
perfect: să se fi organizat. 

Condiţional 
prezent: s-ar organiza; 
perfect: s-ar fi organizat. 

Prezumtiv 
prezent: se va fi organizînd; 
perfect: se va fi organizat. 

Infinitiv 
prezent: a se organiza; 
perfect: a se fi organizat. 

Gerunziu 


organizîndu-se. 

Cele două modalităţi de exprimare a pasivului nu sînt întru totul egale după 
importanţa lor funcţională. 

Pasivul format cu ajutorul auxiliarului a fi are paradigmă completă (la toate 
modurile, timpurile, persoanele şi numerele) şi fiecare logoformă de pasiv are corelativ 
la diateza activă (sînt lăudat — laud, eşti lăudat — lauzi, eram lăudat — lăudam, voi 
fi lăudat — voi lăuda, să fiu lăudat — să laud, aş fi lăudat — aş lăuda etc.). 

Pasivul format cu ajutorul pronumelui reflexiv se are forme numai la pers. 
a III-a, sfera funcţională fiindu-i astfel considerabil limitată. Şi din punct de 
vedere semantic utilizarea pasivului cu se are restricţii: el se întrebuinţează doar 
în contexte cu agentul generalizat sau nonpersonal (Librăriile se închid tîrziu. 
Marfa se vinde uşor. Apa se bea repede). 


CONJUGAREA VERBELOR PRONOMINALE 


Flexiunea verbelor pronominale este identică cu a celorlalte unităţi din clasa 
verbului. Paradigma acestor verbe se deosebeşte prin prezenţa formelor 
neaccentuate ale pronumelui reflexiv în cazul acuzativ (mă, te, se, ne, vă, se) 
sau în cazul dativ (îmi, îti, îşi, ne, vă, îşi). Pronumele stă de obicei înaintea formei 

verbale. Numai la gerunziu, la formele inverse ale unor timpuri şi la imperativul 
pozitiv pronumele se situează după verb. 


Modele de conjugare 


a se revolta a-şi aminti 
INDICATIV 
prezent 
mă revolt îmi amintesc 
te revolți îți aminteşti 
se revoltă îşi aminteşte 
ne revoltăm ne amintim 
vă revoltați vă amintiți 
se revoltă îşi amintesc 
imperfect 
mă revoltam îmi aminteam 
te revoltai îți aminteai 
etc. etc. 
perfect compus 
m-am revoltat mi-am amintit 
te-ai revoltat ti-ai amintit 
etc. etc. 
perfect simplu 
mă revoltai îmi amintii 
te revoltaşi îți amintişi 
etc. etc. 
mai mult ca perfect 
mă revoltasem îmi amintisem 
te revoltaseşi îți amintiseşi 
etc. etc. 
viitor (tipul 1) 
mă voi revolta îmi voi aminti 
te vei revolta îţi vei aminti 
etc. etc. 
viitor (tipul 3) 
am să mă revolt am să-mi amintesc 
ai să te revolți ai să-ți aminteşti 
etc. etc. 
viitor anterior 
mă voi fi revoltat îmi voi fi amintit 
te vei fi revoltat îţi vei fi amintit 
etc. etc. 
CONJUNCTIV 
prezent 
să mă revolt să-mi amintesc 
să te revolti să-ți aminteşti 
etc. etc. 
perfect 
să mă fi revoltat să-mi fi amintit 
să te fi revoltat să-ți fi amintit 


etc. etc. 

CONDIŢIONAL 
prezent 
m-aş revolta mi-aş aminti 
te-ai revolta ti-ai aminti 
etc. etc. 
perfect 
m-aş fi revoltat mi-aş fi amintit 
te-ai fi revoltat ti-ai fi amintit 
etc. etc. 
PREZUMTIV 
prezent 
mă voi fi revoltind îmi voi fi amintind 
te vei fi revoltînd îți vei fi amintind 
etc. etc. 
perfect 
mă voi fi revoltat îmi voi fi amintit 
te vei fi revoltat îți vei fi amintit 
etc. etc. 
IMPERATIV 
afirmativ 
revoltă-te aminteşte-ţi 
revoltaţi-vă amintiţi-vă 
negativ 
nu te revolta nu-ți aminti 
nu vă revoltați nu vă amintiţi 
GERUNZIU 
revoltindu-mă amintindu-mi 
revoltindu-te amintindu-ți 
etc. etc. 


CONJUGAREA VERBELOR NEREGULATE 


Paradigmele verbelor neregulate se caracterizează prin variaţii considerabile 
ale rădăcinii şi prin modalităţi specifice de realizare a afixelor. Flexiunea acestor 
verbe prezintă pregnante neregularități, care sînt însă explicabile din punct de 
vedere etimologic şi evolutiv. 

Gramaticile româneşti atestă cîteva verbe ale căror paradigme conţin 
logoforme neregulate: a fi, a avea, a vrea, a lua, a da, a bea, a sta, a mînca, 
a usca, a şti, a preda etc. Ele constituie nucleul grupului de verbe neregulate. 
Gradul de deviere de la model este diferit: de la variaţii parţiale ale rădăcinii şi/ 
sau ale afixelor pînă la substituirea totală a formelor (forme supletive). 

Verbul a fi are numeroase logoforme supletive. Paradigma lui se 
caracterizează prin cel mai înalt grad de neregularitate. A da şi a sta au paradigme 
asemănătoare. A avea şi a fi au serii de logoforme paralele la perfectul simplu. 


Notă. Formele îs (pers. I sg.) şi îi (pers. a II-a sg.) ale auxiliarului a fi sînt neliterare, dialectale şi 
nu se folosesc în vorbirea îngrijită. Formele scurte -s (= sînt, pers. I sg. şi pl.) şi -i (= este, pers. a III-a sg.) 
se folosesc frecvent. Fiind nesilabice, ele se leagă de cuvintele învecinate prin liniuţă: 

Unde-i unul nu-i putere Unde-s doi puterea creşte 

La nevoi şi la durere. Şi duşmanul nu sporeşte. (V. Alecsandri) 


Conjugarea verbelor neregulate 


Modul infinitiv indicativ prezent imperativ , PETE 
„ou | (afirmativ şi | gerunziu | participiu 
Timpul iri prezent imperfect perfect simplu ep ca comunchv negativ) 
sînt, -s eram fui/fusei fusesem să fiu 
eşti erai fuşi/fuseşi fuseseşi să fii fii fost 
afi este, e, îi era fu/fuse fusese să fie fiţi fiind fostă 
a fi fost sîntem eram furăm/fuserăm fusese(ră)m să fim nu fi foşti 
sînteţi eraţi furăţi/fuserăţi fusese(ră)ţi să fiţi nu fiţi foste 
sînt, -s erau fură/fuseră fuseseră să fie 
am aveam avui/avusei avusesem să am 
ai aveai avuşi/avuseşi avuseseşi să ai ai avut 
a avea are avea avu/avuse avusese să aibă aveţi avînd avută 
2 a fi avut avem aveam avurăm/avuserăm | avusese(ră)m să avem nu avea avuti 
g aveți aveaţi avurăţi/avuserăţi avusese(ră)ţi să aveţi nu aveţi avute 
fsi au aveau avură/avuseră avuseseră sa aibă 
S 
A vreau vream vrui vrusesem să vreau 
vrei vreai vruşi vruseseşi să vrei vrut 
a vrea vrea vrea vru vrusese să vrea — vrînd vrută 
a fi vrut vrem vream vrurăm vrusese(ră)m să vrem vruţi 
vreţi vreaţi vrurăţi vrusese(ră)ţi să vreţi vrute 
vor vreau vrură vruseseră să vrea 
dau dădeam dădui dădusem să dau 
dai dădeai dăduşi dăduseşi să dai dă dat 
a da dă dădea dădu dăduse să dea daţi dînd dată 
a fi dat dăm dădeam dădurăm dăduse(ră)m să dăm nu da daţi 
daţi dădeaţi dădurăţi dăduse(ră)ţi să daţi nu daţi date 
dau dădeau dădură dăduseră să dea 

Modul | infinitiv indicativ prezent imperativ i potek 
- piezen - - mai mdt conjunctiv | (afirmativ şi gerunziu participiu 
Timpul AN a prezent imperfect perfect simplu perfect negativ) 
iau luam luai luasem să iau 
iei luai luaşi luaseşi să iei ia luat 
a lua ia lua luă luase să ia luaţi luînd luată 
a fi luat luăm luam luarăm luase(ră)m să luăm nu lua luaţi 
luaţi luaţi luarăţi luase(ră)ţi să luaţi nu luaţi luate 
iau luau luară luaseră să ia 
beau beam băui băusem să beau 
bei beai băuşi băuseşi să bei bea băut 
a bea bea bea bău băuse să bea beţi bînd băută 
$ a fi băut bem beam băurăm băuse(ră)m să bem nu bea băuţi 
[= beţi beaţi băurăţi băuse(ră)ţi să beţi nu beţi băute 
fsi beau beau băură băuseră) să bea 
Ş 
A stau stăteam (stam) stătui stătusem să stau stai 
stai stăteai (stai) stătuşi stătuseşi să stai staţi 
a sta stă stătea (sta) stătu stătuse să stea nu sta stînd stat 
a fi stat stăm stăteam (stam) stăturăm stătuse(ră)m | să stăm nu staţi 
staţi Stăteaţi (staţi) stăturăţi stătuse(ră)ţi | să staţi 
stau stăteau (stau) stătură stătuseră să stea 
mănînc mîncam mîncai mâîncasem să mănînc 
mănînci mâîncai mâîncaşi mîncaseşi să mănînci | mănîncă mâncat 
a mînca mănîncă | mînca mînca mîncase să mănînce | mîncaţi mâîncînd mîncată 
afimîncat | mîncăm mîncam mîncarăm mîncase(ră)m | să mîncăm | nu mînca mâîncaţi 
mâîncaţi mîncaţi mîncarăţi mincase(ră)ţi | să mîncaţi | nu mîncaţi mâncate 
mănîncă | mâncau mîncară mâîncaseră să mănînce 


vIDO'IOTIOW 


ISI 


Modul | infinitiv indicativ prezent imperativ A ae 
: prezent : ; mai mult ca COnJUNHY. (afirmativ i Ena a 
Timpul perfect prezent imperfect perfect simplu perfect negativ) 
usuc uscam uscai uscasem să usuc 
usuci uscai uscaşi uscaseşi să usuci usucă uscat 
a usca usucă usca uscă uscase să usuce uscați uscînd uscată 
a fi uscat uscăm uscam uscarăm uscase(ră)m | să uscăm nu usca uscați 
uscați uscați uscarăți uscase(ră)ți să uscați nu uscați uscate 
usucă uscau uscară uscaseră să usuce 
ştiu ştiam ştiui ştiusem să ştiu 
= ştii ştiai ştiuşi ştiuseşi să ştii ştiut 
£ i ştie ştia ştiu ştiuse să ştie — ştiind ştiută 
Ei : i ai ştim ştiam ştiurăm ştiuse(ră)m să ştim ştiuţi 
© Ş ştiţi ştiați ştiurăți ştiuse (ră)ti să ştiţi ştiute 
À ştiu ştiau ştiură ştiuseră să ştie 
predau predam predai predasem să predau 
predai predai predaşi predaseşi să predai predat 
predă preda predă predase să predea predă predînd predată 
a preda predăm | predam predarăm predase(ră)m | să predăm | predaţi predaţi 
a fi predat | predati predaţi predarăţi predase(ră)ţi | să predaţi nu preda predate 
predau predau predară predaseră să predea nu predaţi 

Adverbul 


Adverbul este partea de vorbire autosemantică neflexibilă care exprimă o 
caracteristică a acțiunii sau a stării (merge repede, doarme afară, s-a oprit aici). 
Este deci în primul rînd un determinant verbal. Afară de verb, adverbul poate 
determina însă şi un adjectiv (puțin urită, problemă foarte grea), un adverb 
(absolut sigur, vine aproape totdeauna), un substantiv (scrisoare de acasă), un 
pronume (cei de acolo), un numeral (încă doi) sau o interjecţie (ei bine, hai 
înăuntru). 

Notă. Există adverbe ce constituie singure propoziţii. De exemplu, da şi nu sau adverbele 
predicative cu rol de regente ale unor propoziţii subiective: bineînţeles, desigur, fireşte (că va veni). 

Unele adverbe (chiar, tocmai, nu numai, poate) atribuie o nuanţă suplimentară de înţeles unei 
propoziţii întregi sau numai unei părți a acesteia. De exemplu: 

Tocmai astă-dimineaţă am sosit la Florența... (V. Alecsandri) 

Poate demult s-a stins în drum/In departări albastre. (M. Eminescu) 

Aceste adverbe n-au însă funcţie de parte de propoziţie. 


Spre deosebire de celelalte părţi de vorbire semnificative, adverbul este 
neflexibil, adică nu se declină, nu se conjugă şi nu se schimbă după genuri. 
Unele adverbe pot avea grade de comparaţie, ca şi adjectivul, exprimate tot 
analitic, cu ajutorul unor cuvinte auxiliare. 


CLASIFICAREA ADVERBELOR DUPĂ ORIGINE ŞI FORMARE 


După originea şi formarea lor adverbele se împart în primare, secundare 
(provenite din alte părţi de vorbire prin derivare, compunere şi conversiune) şi 
locuţiuni adverbiale. 


ADVERBELE PRIMARE 


Primare sînt numite adverbele moştenite din latină sau împrumutate în 
diferite perioade din alte limbi. Numărul lor este destul de restrîns: abitir, agale, 
azi, aidoma, acum, aici, allegro, anapoda, angro, apropo, apoi, aproape, atunci, 
aşa, aiurea, başca, bine, deja, doar, jos, ieri, cum, cînd, lesne, mereu, miine, nicăieri, 
sus, taman, tocmai, unde, foarte, forte, înainte, încă, încoace, încotro, iar ş. a. 


ADVERBELE PROVENITE DIN ALTE PĂRŢI DE VORBIRE 


În categoria acestora se disting trei grupe: adverbe derivate, adverbe create 
prin compunere şi adverbe formate prin conversiune (adverbializare). 

ADVERBELE DERIVATE 


Acestea se formează, în primul rînd, cu sufixul special adverbial -eşte, care 
este cel mai vechi şi cel mai productiv în limba română. Ataşat la substantive şi 
adjective, el generează adverbe propriu-zise: bărbăteşte, vitejeşte, româneşte, 
moldoveneşte, lupeşte, părinteşte, împărăteşte, haiduceşte, nebuneşte, prosteşte, 
omeneşte, sufleteşte, trupeşte ş. a. Un sufix ceva mai nou, dar mai puţin productiv 
decît -eşte, este -iceşte: istoriceşte, moraliceşte, politiceşte, teoreticeşte. 

Notă. Sufixele adverbiale -eşte, -iceşte nu mai sînt atît de productive în limba actuală, deoarece 
capătă dezvoltare tendinţa de a folosi drept adverbe chiar adjectivele cu forma de masculin singular. 


În loc de fiziceşte, logiceşte, artisticeşte, geometriceşte, democraticeşte ş. a., în zilele noastre se preferă 
adjectivele adverbializate fizic, logic, artistic, geometric, democratic ş. a. 


Un alt sufix, care nu a căpătat însă extindere prea largă, este -iş (-îş). Cu 
acesta s-a format un anumit număr de adverbe de la substantive, verbe şi adjective: 
chiorîş, chiondoriş, lungiş, lăţiş, morţiş, orbiş, pieptiş, pieziş, pituliş, ponciş, tîrîş, 
furiş, fățiș ş. a. In limba actuală sufixul adverbial -iş (-îş) nu mai este productiv. 

După modele străine (francez şi italian), limba română a format sau, mai 
bine zis, a împrumutat o serie de adverbe cu sufixul (-a)mente. Adverbele de 
acest tip s-au, întrebuințat iniţial numai în stilurile publicistic, ştiinţific şi 
administrativ. In a doua jumătate a secolului al XIX-lea ele devin caracteristice 
şi pentru operele beletristice. Scriitorii realişti ai secolului trecut au ridiculizat 
abuzul lor, astfel încît astăzi adverbele cu acest sufix se folosesc rar. Cele mai 
răspîndite dintre ele sînt: actualmente, absolutamente, completamente, literalmente, 
realmente, socialmente, totalmente şi alte cîteva. 


Nota 1. Formaţiilor cu (-a)mente le sînt preferate formele adjectivelor simple, fără sufix: 
absolut în loc de absolutamente, legal în loc de legalmente ş. a. m. d. 


Nota 2. Unele adverbe pot avea variante formate cu anumite particule adverbiale (deictice) (-a, 
-le/-lea, -şi) ce constituie nişte dublete stilistice. Cele mai răspîndite sînt adverbele cu particula adverbială 
-a, care apare în forme ca: acum — acuma, aici — aicea, alături — alăturea, asemeni — asemenea, atit — 
atîta, atunci — atuncea, nicăieri — nicăierea, pretutindeni — pretutindenea, pururi — pururea ş. a. 
Variantele fără -a sînt specifice mai mult pentru limba literară (în special, pentru stilurile ştiinţific şi 
administrativ), pe cînd cele cu -a au un caracter popular, familiar, fiind răspîndite mai mult în beletristică. 

Dubletele create cu particula -le/-lea au un pronunţat caracter popular sau regional: adicăte/ 
adicătele/adicătelea, altminteri/altmintrele/altmintrelea. 


ADVERBELE COMPUSE 


Multe adverbe se combină cu alte cuvinte, formînd astfel adverbe noi. Ele 
sînt foarte variate atît ca structură, cît şi ca sens. Cele mai răspîndite tipuri sînt 
cele ce constau din: 

a) adverb + substantiv: miine-seară, azi-dimineaţă, ieri-noapte, ieri-seară ş. a.; 

b) prepoziţie + adverb: de abia, de dinainte, dincotro, de aiurea, în lături, în 
sus, întocmai, pînă cînd, pînă acum, pînă afară ş. a.; 

c) adverb + verb: cîndva, undeva, încotrova (va este o formă scurtă a verbului a vrea); 

d) adverb + adverb (cu sau fără conjunctie): oarecum, orişicum, orişicînd, 
orişiunde, oriunde, orişicit ş. a. 

Notă. A face o distincţie netă între adverbele simple şi cele compuse e destul de complicat. 


Adverbe ca numai, numaidecit, oarecum, ale căror elemente s-au sudat într-un singur cuvînt într-o 
epocă mai mult sau mai puţin îndepărtată, sînt tratate astăzi de majoritatea gramaticilor ca adverbe 

simple. De asemenea e greu să se facă o demarcare între adverbele compuse şi locuţiunile adverbiale. 
Astfel, cuvinte ca acasă, adesea, altădată, anevoie, bunăoară, deunăzi, deocamdată, devreme, cîteodată, 
odinioară, pretutindeni, totuşi, totdeauna, uneori, împreună ş. a., care la începutul existenţei lor au fost 
locuţiuni adverbiale, nu se deosebesc prin nimic de adverbele propriu-zise (abia, acolo, aici, apoi, 
aproape, bine, chiar, oare, foarte, încă, prea, unde). Astfel de cuvinte îşi justifică astăzi numele de 
locuţiuni numai privite în plan istoric. 


ADVERBELE FORMATE PRIN CONVERSIUNE (ADVERBIALIZARE) 


Adverbul se îmbogățește şi pe baza altor părţi de vorbire, fără ca acestea să 
sufere vreo modificare formală. Procesul dat poartă numele de adverbializare. 
Elementele lexicale supuse adverbializării paralel cu modificările de ordin formal 
gramatical suportă şi modificări semantice, fapt ce le dă posibilitatea să capete 
toate trăsăturile caracteristice ale adverbelor propriu-zise. In categoria 
adverbelor pot trece adjectivele, substantivele, numeralele, pronumele şi verbele. 

Una din trăsăturile semantice de bază ale adjectivelor şi adverbelor calitative 
constă în faptul că ambele exprimă însuşiri şi calităţi. Datorită acestei apropieri, 
o mulţime de adjective au căpătat posibilitatea de a trece în categoria 
adverbului, cumulînd astfel ambele valori gramaticale: de adjectiv şi de adverb 
(şi în dicţionare ele sînt consemnate ca două cuvinte separate): absolut, asemenea, 
bun, vîrtos, contrar, deplin, destul, direct, drept, exact, exclusiv, lung, mult, puţin, 
putintel, repede, rău, scurt, serios, strîmb, strîns, tîrziu, uşor, uşurel, frumos, încet, 
încetinel, avan, atent, blind, bucuros, lacom, milos, rău, sprinten, trist, iute ş. a. 


Notă. Unele dintre ele, la origine adjective, astăzi se folosesc în limbă numai ca adverbe pro- 
priu-zise. Astfel chiar, moştenit din latinescul clarus cu sensul „limpede, clar“, se folosea în textele vechi 
şi ca adjectiv şi ca adverb. Cu timpul însă în procesul evoluţiei istorice chiar, ca adjectiv, a ieşit din uz (cu 
sens de adjectiv el se păstrează numai în îmbinarea stabilă apă chioară ce provine din lat. aqua clara, 
unde clara a evoluat în chiară, iar apoi în chioară). Sau cuvîntul mereu, provenit din adjectivul maghiar 
mers, se foloseşte astăzi numai cu valoare de adverb, avînd sensul „neîncetat, necontenit, continuu“. 


Tot în grupa adjectivelor adverbializate trebuie încadrate şi unele participii, 
deoarece ele au aceleaşi particularităţi ca şi adjectivele obişnuite: alăturat, 
anticipat, apăsat, garantat, dezlinat, desăvirşit, desluşit, lămurit, mocnit, rotunjit, 
strîns, unit, uscat, înfipt. 

Nu se pretează adverbializării adjectivele cu circulaţie restrînsă în limbă, 
specifice unor anumite domenii (de exemplu, limbajului ştiinţific şi tehnic) sau 
adjectivele ce indică culoarea (alb, albastru, galben, negru, roşu, violet), starea (viu, 
beat, umed, treaz), însuşiri fizice ale fiinţelor (bătrin, voinic, gras, chel, orb, miop, 
pleşuv, rotofei, tînăr), proprietăţi ale diferitelor obiecte (îngust, lucios, mirositor). 


Nota 1. De fapt, o distincţie netă între adjectivele adverbializate şi cele neadverbializate nu se 
poate face, deoarece unul şi acelaşi determinativ într-un caz caracterizează numai verbul-predicat, 
iar în altul caracterizează simultan atât predicatul, cît şi subiectul. De exemplu, în versurile: 

Căci poezia adînc răsună/Între popor (V. Alecsandri) 

Mi-au sosit voios în ţară/Drăguliţă primăvară (V. Alecsandri) 
cuvintele adînc şi voios, determinînd verbele răsună şi au sosit, sînt adverbe propriu-zise, pe cînd în versurile: 

Şi prin tufele de mături ce cresc verzi, adînce, dese, 

Păsări îmblînzite-n cuiburi disting penele alese. (M. Eminescu) 

Rîndunicile cînd pleacă, se gîndesc la primăvară, 

ca să se întoarcă voioase iar în cuiburile lor (B. P Hasdeu), 
determinînd verbele a creşte şi a se întoarce, se acordă simultan în gen şi număr cu substantivele tufele 
şi rîndunicile, adică nu pot fi considerate adverbe, ci adjective. 

Nota 2. Datorită apropierii semantice şi funcţionale dintre adverb şi adjectiv (ambele sînt 
determinante), în limba actuală are loc nu numai adverbializarea adjectivului, ci şi procesul invers, 
adjectivizarea adverbului: aiurea (vorbă aiurea), bine (femeie bine), gata (haine gata), repede (apă 
repede). Distincția dintre adjectivul calitativ şi adverbul de mod se face ţinînd seama de cuvîntul pe care-l 
determină: ca adjectiv el se raportă la un nume, iar ca adverb — la un verb (eventual la un adjectiv sau 
alt adverb): aşa vreme — a face aşa — aşa bun; om grozav — vorbeşte grozav — grozav de mare. 


Pe lîngă adjectivele folosite cu valoare de adverb fără modificarea aspectului 
morfologic, se întrebuinţează în calitate de adverbe şi unele substantive. E 
vorba, în primul rînd, de substantivele (de genul feminin) care exprimă prin 
sensul lor un segment de timp, denumind anotimpurile (iarna, vara, toamna, 
primăvara), zilele săptămînii (luni, marţi, miercuri, joi, vineri, sîmbătă, duminică) 
şi unele părţi componente ale zilei (dimineaţă, zi, seară, noapte). Ele se 
întrebuinţează ca adverbe în forma lor articulată de singular sau de plural: 

Adesea la vorbă stăm noaptea... (G. Meniuc) 

... duminicile veneau bătrinii... (I. Druţă) 

Numele de zile şi substantivul dimineaţă pot apărea ca adverbe şi în forma 
lor nearticulată: 

Cînd ieşise din ogradă, dimineaţă tare, pusese în portiță un băț, semn că 
nu-i nimeni acasă. (Eusebiu Camilar) 

„.. M-a lăsat Gheorghiţă luni. (N. Costenco) 


Nota 1. Substantivele nume de anotimpuri sau de părţi ale zilei, cînd sînt determinate, se 
întrebuinţează cu valoare adverbială de asemenea sub forma nearticulată: an-iarnă, astă-noapte, 
miine-seară etc. 


Nota 2. Funcţia de adverb de loc o îndeplineşte şi aşa-numitul „dativ locativ“, adică un 
substantiv la cazul dativ pe lîngă o serie de verbe (în special a sta şi a se aşterne, primul cu substantivul 
loc (a sta locului), iar al doilea cu alte cîteva substantive). 

În cazul dat nu poate fi vorba de o particularitate specifică a cuvîntului locului, deoarece şi alte cuvinte 
pot apărea, ce e drept mai rar, cu aceeaşi funcţie în construcţii similare. De pildă, drum, cîmp, pustiu, vînt: 

S-aşterneau pustiilor. (M. Eminescu) 

Fug caii duşi de spaimă şi vîntului s-aştern. (M. Eminescu) 

Aşterne-te drumului/Ca şi iarba cîmpului. (V. Alecsandri) 

Valoare de adverb capătă de asemenea substantivele din cadrul unor expresii 
verbale stabile care exprimă o caracteristică a unui verb şi mai rar a unui adjectiv 
calitativ: (a dormi) buştean, (a tăcea) chitic, (a se ţine) băț, (a se strînge) pungă, 
(umflat) butuc, (singur) cuc, (a privi) ţintă, (a merge) strună, (a rămîne) baltă, 
(beat) turtă, lemn, cuc, (a curge) gîrlă, (a dormi) tun, (gol) pistol, puşcă ş. a. 

Majoritatea acestor expresii au fost la origine comparații: a dormi ca un 
buştean, a zbura ca glontele, des ca mătura (pisla), tare ca piatra, a tăcea ca 
chiticul, a se ţine ca scaiul, a luci ca oglinda ş. a. m. d. 


Notă. Nu întotdeauna comparaţia iniţială din asemenea construcţii poate fi reconstituită, căci 
substantivele sînt folosite în ele metaforic: a se uita (a privi) țintă, a merge strună, a rămîne baltă, tuns 
chilug, a veni puşcă ş. a. 

Asemenea construcţii comparative, de altfel foarte expresive, cu timpul au început 
să-şi piardă expresivitatea. S-a simţit de aceea necesitatea unui alt mijloc stilistic 
pentru stabilirea expresivităţii lor. Noul procedeu a constat în renunţarea la 
comparaţie şi trecerea la metaforă, care din punct de vedere logic presupune un 
grad mai înalt de abstracţie. Construcţiile metaforice, fiind nişte comparații subînţelese, 
prescurtate sau eliptice, au condiţionat apropierea substantivului folosit metaforic 
de adverbele calitative, contribuind la transformarea lui în adverb propriu-zis. 

Notă. Deşi folosirea unor astfel de substantive metaforice este limitată de semantica verbelor 
sau adjectivelor determinate (beat turtă, doarme tun), totuşi unele din ele pot determina un număr 
destul de mare de verbe, fără a-şi modifica sensul. Astfel, substantivul buluc, de exemplu, apare pe 
lîngă verbele a veni, a intra, a alerga, a se strînge, a sta, a se duce, a porni, a se grămădi, a da ş. a. 

Substantivul adverbializat ţintă poate determina de asemenea mai multe verbe: a trage, a se 
uita, a privi, a căta ş. a., păstrîndu-şi în toate cazurile sensul. 


Adverbele-substantive au putut apărea nu numai pe baza comparaţiilor, ci 
şi pe baza unor construcţii substantivale cu prepoziţii prin omiterea prepoziţiei 
respective: a sta faţă < a sta de faţă, a sta strajă < a sta la strajă, a porni (a veni, 
a intra) fuga < a porni (a veni, a intra) la (cu) fuga, a se îndrepta cîrd < a se 
îndrepta în cîrd, plin vîrf < plin cu (pînă în) vîrf ş. a. 

Întrebuinţate în calitate de adverb, atît substantivele din construcţiile 
comparative, cît şi cele care la origine au fost însoţite de prepoziţii îşi pierd 
capacitatea de a-şi modifica forma (după cazuri şi numere). 

Capătă valoare adverbială şi pronumele, ce e drept, foarte rar. Astfel, tot, 
pronume nehotărit la origine, apare cu sensul adverbial „încă“, „mereu“, 
„întotdeauna“: 

Vai! Tot mai gîndeşti la anii cînd visam în academii... (M. Eminescu) 

Femeia tot femeie, zice Lăpuşneanul zîmbind. (C. Negruzzi) 

Dacă tot este urmat de un comparativ sau de un verb, el exprimă o gradaţie 
de intensitate, adică sensul „din ce în ce“, „încă“: 

„„. apoi înălțindu-se tot mai sus. (|. Creangă) 

Pronumele interogativ-relativ ce de asemenea poate să îndeplinească funcţia 
de adverb, căpătînd sensul de „cît de“: 

Ce uşor e să zbori! (M. Eminescu) 

Şi unele numerale au valoare adverbială. E vorba în special de numeralele 
multiplicative (îndoit, întreit, înzecit, însutit, dublu, triplu ş. a.). De asemenea, 
numeralul cardinal un (cu formă de feminin) se întrebuinţează ca adverb, 
exprimînd ideea de perseverenţă (ţine una). 

Notă. Prepoziţia în construcţii eliptice poate fi folosită şi ea ca adverb (singură, fără să fie 
urmată de nume): eu eram pentru, el mergea după. 


LOCUŢIUNILE ADVERBIALE 


Locuţiunea adverbială este o construcţie perifrastică cu sens unitar care, 
din punct de vedere gramatical, se comportă ca un adverb. 

Unele locuţiuni adverbiale, fiind frazeologisme, au un sens idiomatic, figurat, 
îndeplinind astfel, pe lîngă funcţia comunicativă, şi una expresiv-emotivă. 

Ceea ce deosebeşte locuţiunile adverbiale de adverbele obişnuite este faptul 
că ele au un conţinut semantic mai comprimat şi mai îngust, dar în schimb 
posedă o putere expresivă mai mare. 

Unele locuţiuni adverbiale pot determina practic diverse verbe ca şi adverbele 
propriu-zise. De exemplu, în doi timpi şi trei mişcări „imediat“, pe zi ce trece 
„treptat“, umăr la umăr „alături“, de cînd lumea şi pămîntul „dintotdeauna“, în 
lung şi în lat „pretutindeni“ ş. a. 

Altele se combină numai cu anumite verbe. De exemplu: la botul calului numai 
cu a bea (a cinsti), cu noaptea în cap numai cu a se scula, cu jumătate de gură 
numai cu a vorbi, cuvînt cu cuvînt numai cu a traduce, în floarea vîrstei numai cu 
a muri, ca ochii din cap sau ca lumina ochilor numai cu a păzi (a păstra) ş. a. 

Din punct de vedere morfologic, locuţiunile adverbiale sînt foarte rigide, 
părţile lor componente fiind contopite într-o formă unică şi invariabilă (văzînd 
cu ochii, claie peste grămadă, cît ai bate din palme), astfel încît orice schimbare a 
elementelor componente duce la destrămarea lor ca frazeologisme. De exemplu, 
nu se poate spune văzînd cu ochiul, clăi peste grămadă, cît ai bătut din palme, 
căci locuţiunea constituie o unitate morfologică osificată, împietrită. 

Locuţiunile adverbiale sînt foarte variate după elementele lor componente. 
Se disting din acest punct de vedere cîteva clase de locuţiuni. 


Notă. Pe lîngă locuţiunile adverbiale propriu-zise, în această clasă sînt incluse diferite expresii 
idiomatice, frazeologisme, segmente de frază şi propoziţii întregi ce au un sens unitar, îndeplinind 
funcţii adverbiale. 

1. Locuţiuni adverbiale formate dintr-un substantiv, adjectiv sau adverb cu 
una sau cu mai multe prepoziţii: cu greu, cu de-a sila, de-a curmezişul, de-a 
dreapta, de-a lungul, de-a rostogolul, de alaltăieri, de pe afară, din nou, în jos, în 
lături, într-o doară, pe de rost, pe dinainte, în veci, cu totul, de cu seară, de la o 
vreme, de cu timp, la fel, la repezeală, pe vremuri, fără încetare, fără discuţie, în 
depărtare, în continuare ş. a. 

Tot din această clasă fac parte şi locuţiunile alcătuite dintr-un participiu 
în -e, precedat de prepoziţia pe (mai rar de, din, întru): pe înserate, din auzite, 
într-alese, pe nevăzute, pe sfirşite, pe negîndite, într-ascuns ş. a. Uneori participiile 
au particula -le: pe apucatele, pe dibuitele, pe alesele ş. a. 


Notă. Unele locuţiuni adverbiale din clasa dată pot îndeplini funcţii prepoziţionale. Atunci ele 
cer compliniri în mod obligatoriu (comp.: se află în fată — funcţie adverbială, se află în faţa casei — 
funcţie prepoziţională). 

Pentru a face distincţie între locuţiunile adverbiale şi cele prepoziţionale, trebuie verificată 
funcţia lor sintactică. Primele joacă singure rol de parte de propoziţie (privea în urmă), iar celelalte 
introduc părţi de propoziţie, în special complementul circumstanţial, fiind antepuse unui substantiv 
(a apărut în urma unei întîmplări). 

2. Locuţiuni adverbiale „tautologice“ formate prin repetarea aceluiaşi nume 
la diferite cazuri. Componentele pot fi diferite: 

a) substantiv (adjectiv) + prepoziţie + substantiv (adjectiv): 

pas cu pas, umăr la umăr, cot la cot, cap în cap, zi de zi, nas în nas, gură în gură, 
an cu an, mînă în mînă, faţă în faţă, zi cu zi, ochi în ochi, hat în hat, cap la cap, an de 
an, corp la corp, perete în perete, pic cu pic, picătură cu picătură, fir cu fir, bob cu bob 
ş.a; 

b) prepoziţia din + substantiv (adverb) + prepoziţia în + substantiv corelativ: 
din an în an, din cînd în cînd, din clipă în clipă, din vorbă în vorbă, din gură în 
gură, din loc în loc, din ce în ce, din noapte în noapte, din cuvînt în cuvînt, din 
scoarță în scoarță, din vreme în vreme, din mînă în mînă ş. a. 

Notă. Uneori substantivul corelativ este reluat de un alt substantiv din acelaşi grup semantic: 
din joi în Paşti, din an în Paşti, din Paşti în Crăciun ş. a. 

3. Locuţiuni adverbiale formate din perechi de cuvinte apropiate ca sens sau 
compatibile semantic unite printr-o prepoziţie sau prin conjuncţia şi: zi şi noapte, 
claie peste grămadă, luntre şi punte, scurt şi cuprinzător, pur şi simplu, colac peste pupăză, 
scurt şi clar, unde şi unde, pe rudă, pe sămiînţă; cu chiu, cu vai; de bine, de rău ş. a. 

4. Locuţiuni adverbiale formate dintr-un determinat şi un determinativ de 
natură diferită, dar legate cu ajutorul prepoziţiilor. Ele pot consta din: 

a) prepoziţie + substantiv (la acuzativ) + substantiv (la genitiv): de florile mărului, 
pe vremea lui Papură-Vodă, la miezul nopţii, din capul locului, la paştele calului, în 
dorul lelii, de ochii lumii, la capătul pămîntului, cu iuţeala fulgerului, la urma urmei, la 
revărsatul zorilor, în goana calului, în ruptul capului, la spartul tirgului ş. a.; 

b) prepoziţie + substantiv + substantiv (la acuzativ cu sau fără prepoziţie): 
cu noaptea în cap, în zori de zi, de flori de cuc, cu mîinile în sîn, din moşi-strămoşi, 
în rînd cu lumea, cu tragere de inimă, cu nebăgare de seamă, din tată în fiu ş. a.; 

c) prepoziţie + un determinativ substantival (adjectiv, numeral...) + substantiv 
(cu sau fără prepoziţie): din toată inima, într-o bună zi, cu jumătate de gură, în 
doi peri, între patru ochi, de bună seamă, la tot pasul, cu orice preţ, la prima 
vedere, la fiecare pas, făra multă vorbă, în tot bunul, de bună voie, cu nepusă 
masă, din piatră seacă, între două vîrste ş. a. 

5. Locuţiuni adverbiale formate din mai multe elemente (așa-zise frazeologisme 
„complexe: din zori şi pînă în noapte, nici cît un vîrf de ac, cu o falcă-n cer şi cu alta în 
pămînt, peste nouă mări şi nouă ţări, din cap pînă în picioare, pentru nimic în lume, fără 
pierdere de vreme, pînă la ultima picătură de sînge, în doi timpi şi trei mişcări, între ciocan 
şi nicovală, zi de vară pînă-n seară, în toată puterea cuvîntului, cît îi ziulica de mare ş. a. 

6. Locuţiuni adverbiale formate din construcţii comparative, devenite stabile: 
ca frunza pe apă, ca ochii din cap, ca lumina ochilor, ca frunza şi (ca) iarba, ca 
prin urechile acului ş. a. 

7. Locuţiuni adverbiale formate din combinarea mai multor adverbe (cu 
ajutorul unor prepoziţii sau conjuncţii): aşa şi aşa; cînd şi cînd; ba ici, ba colo; 
nici mai mult, nici mai puţin; de bine, de rău; în lung şi în lat; pe ici, pe colo ş. a. 

8. Locuţiuni adverbiale formate din combinarea mai multor pronume (cu 
ajutorul unor prepoziţii sau conjuncţii): din una în alta, una peste alta, nici una, 
nici alta, ei înde ei, unul după altul ş. a. 

9. Locuţiuni adverbiale formate din construcţii sau propoziţii întregi: pe zi ce 
trece, de cînd e lumea şi pămîntul, văzînd cu ochii, cît ai zice peşte, unde şi-a pierdut 
dracul potcoavele, unde a înţărcat dracul copiii, cît ai zice cîr, nici cît ai scăpăra din 
amnar, cum scrie la carte, cît vezi cu ochii, cînd se îngînă ziua cu noaptea ş. a. 

10. Locuţiuni adverbiale formate din două construcţii negative îmbinate: 
nici în car, nici în căruţă; nici alb, nici negru; nici în clin, nici în mînecă; nici laie, 
nici bălaie; nici rău, nici bine ş. a. 

11. Locuţiuni adverbiale formate din cuvinte rimate: calea-valea, harcea-parcea, 
nitam-nisam, mort-copt, talmeş-balmeş, tîrîş-grăpiş ş. a. 

12. Locuţiuni adverbiale cu structura în mod + un adjectiv: în mod benevol, 
în mod concret, în mod concis, în mod delicat, în mod optimist, în mod serios ş. a. 

Clasa locuţiunilor adverbiale se completează permanent pe contul diferitelor 
construcţii şi expresii şi de aceea e destul de greu să se facă o clasificare exhaustivă 
a acestora din punctul de vedere al elementelor componente. 


CLASIFICAREA SEMANTICĂ A ADVERBELOR 
ŞI A LOCUŢIUNILOR ADVERBIALE 


Din punctul de vedere al sensului lor lexical, adverbele şi locuţiunile 
adverbiale se împart în mai multe grupe, exprimînd: 

— modul realizării acţiunii: abia, de asemenea, aievea, agale, alene, altfel, 
anevoie, bine, degeaba, împreună, în lung şi-n lat, faţă-n faţă, cu de-a sila, pe de 

rost, cu miinile în sîn, de bună voie, cu orice preţ, cu dragă inimă ş. a., precum şi 
adjectivele (participiile) adverbializate şi derivatele cu sufixele adverbiale speciale 
-eşte, -îş(-iş), -Ca)mente; 

— locul realizării acţiunii: acasă, aici, alături, afară, aproape, aiurea, 
deasupra, dedesubt, departe, dinapoi, dincoace, dincolo, dindărăt, dinăuntru, jos, 
înapoi, înainte, încoace, încolo, încotrova, ici-colo, nicăieri, niciunde, oriîncotro, 
oriunde, pretutindeni, sus, unde, unde şi unde, undeva, de-a dreptul, de-a dreapta, 
de-a stînga, din loc în loc, la dracul în dinţi, la faţa locului, la tot pasul, la capătul 
pămîntului etc.; 

— timpul realizării acţiunii: acum, apoi, aseară, miine, astăzi, cînd, cîndva, 
cîteodată, curînd, deocamdată, dimineaţa, demult, duminica, iarăşi, ieri, odată, 
odinioară, niciodată, tîrziu, totdeauna, uneori, pînă tîrziu, din cînd în cînd, din zi 
în zi, din moşi-strămoşi, de pe vremea lui Papură-Vodă, la spartul tirgului, pe la 
vremea mesei, de la o bucată de vreme, de cînd lumea şi pămîntul ş. a.; 

— scopul acţiunii: anume, dinadins, expres, înadins, într-adins, cu tot 
dinadinsul ş. a.; 

— cauza realizării acţiunii: de aceea, pentru aceea, de atita, în zadar ş. a.; 

— o concesie: totuşi, cu toate acestea. Ele se folosesc, de obicei, pentru a 
lega propoziţii concesive; 

— cantitatea: atît, cam, destul, mult, puţin, oleacă, enorm, cît, oricît, cîtva, 
întrucîtva, cîtă frunză şi iarbă ş. a.; 

— durata, continuitatea, revenirea: mereu, încă, mai, continuu, necontenit, 
neîncetat, neîntrerupt, permanent, tot, iară, iarăşi, din nou ş. a.; 

— o comparaţie: aidoma, asemenea, întocmai, ca, cum, precum ş. a.; 

— o afirmaţie: da, desigur, evident, fireşte, negreşit, sigur, de bună seamă, nu 
încape îndoială, fără doar şi poate ş. a. In propoziţie ele îndeplinesc, de obicei, 
rolul unor cuvinte incidente; 

— o negatie: ba, nu, nici, nicictt, nicicum, nicidecum, deloc, defel, în nici un 
caz, nici cîtuşi de puţin, nici în ruptul capului ş. a.; 

— o îndoială, o probabilitate sau o posibilitate: oare, parcă, pesemne, poate, 
probabil, posibil ş. a.; 

— o aproximaţie: aproape, gata, mai, cît pe ce ş. a. Ele sînt adeseori întărite 
prin repetare: aproape-aproape, mai-mai, gata-gata, cît-cît ş. a.; 

— restricţie: barem, încaltea, măcar, doar, exclusiv, numai ş. a.; 

— o precizare sau o confirmare: chiar, şi, tocmai. 


Notă. Adverbul de confirmare şi nu trebuie confundat cu conjuncţia omonimă şi. Diferenţierea 
lor se face în context. 


ADVERBE CU VALORI MULIIPLE 


În limba contemporană o serie de adverbe pot căpăta, în context, sensuri 
diferite şi, prin urmare, pot fi încadrate concomitent în mai multe grupe 
semantice. Astfel, adverbele de loc aici, înainte, înapoi, încoace, încolo, aproape, 
departe ş. a. se întrebuinţează şi ca adverbe de timp: 

Şi de mii de ani încoace/Lumea-i veselă şi tristă. (M. Eminescu) 

Popa Duhul aci era la Socola, aci în Iaşi... (I. Creangă) 

De nu i-ar muri mulţi înainte. (|. Creangă) 

Unele adverbe de mod apar cu valoare temporală: 
De-abia apucasem a adormi şi un vis fantastic veni. (C. Negruzzi) 


ADVERBELE PRONOMINALE 


„După cum s-a văzut mai sus, sensul unor adverbe se precizează în context. 
Intrucît ele pot substitui alte cuvinte şi construcţii, la fel ca şi pronumele, au 
căpătat denumirea de adverbe pronominale. Astfel, adverbul unde poate însemna 
„în oraş“, „pe stradă“, „în cîmp“, „la pădure“, „lîngă munte“, „în dulap“ ş. a. 

Adverbele pronominale se întrebuinţează, de regulă, în întrebările puse cu 
privire la modul, timpul şi locul realizării acţiunii sau ca elemente de legătură 
între două propoziţii (cea subordonată şi regenta ei). Au deci funcţie de 
conjuncţie (cuvînt conjunctiv). Ca şi pronumele nepersonale, adverbele 
pronominale formează cîteva subgrupe: 


1. Adverbe pronominale demonstrative ce exprimă ideea de apropiere sau 
depărtare a acţiunii în spaţiu şi în timp: aici — acolo, aproape — departe, încoace 
— încolo, acum — atunci ş. a. 

2. Adverbe pronominale interogativ-relative ce intră în componenţa unor 
întrebări sau servesc la exprimarea unor relaţii dintre propoziţii: cum, cînd, cît, 
încotro, unde. 

Adverbele relative sînt omonime ca formă cu cele interogative. Ele îndeplinesc 
de asemenea funcţia unor conjuncţii, realizînd joncţiunea dintre subordonată 
şi regenta ei: 

Cum îţi vei aşterne, aşa vei dormi. (Proverb) 

3. Adverbe pronominale nehotărite ce exprimă ideea de loc, de timp sau de 
mod într-o formă generală, imprecisă: cîndva, cîtva, cîteodată, cumva, fiecînd, 
fiecum, fieunde, oarecum, odată, odinioară, oricînd, oricît, oricum, oriîncotro, 
oriunde ş. a. 

4. Adverbe pronominale negative ce exprimă negarea locului, timpului, 
modului de realizare a acţiunii: nicicînd, nicicît, nicicum, nicidecum, niciodată, 
niciunde, nicăieri ş. a. 


ORTOGRAFIA ADVERBELOR ŞI A LOCUŢIUNILOR ADVERBIALE 


Adverbele de mod formate din substantive sau verbe cu sufixul -iş/-îş se 
scriu fără -i la sfîrşit (cruciş, pieptiş, furiş, chioriş, tîrîş), spre deosebire de adverbele 
iarăşi, cttuşi, totuşi, precum şi formele populare sau arhaice acuşi, cumvaşi, care 
au -i final, deoarece sînt formate din iară + şi, cît(u) + şi, tot(u) + şi (adică din 
adverb + conjuncţie). 

Adverbele aicea, aievea, aiurea, alăturea, asemenea, aşijderea, atuncea, 
nicăierea, pururea şi alte cîteva care au şi forme în -ea nu se scriu cu -ia (chiar 
dacă varianta fără -a se termină în -i: aici, alături, asemeni, atunci, nicăieri, 
pururi). 

La fel se ortografiază adverbele de timp provenite prin conversiune de la 
substantive feminine cu articol hotărît (la singular): lunea, marţea, miercurea, 
vinerea (excepţie face joia). 

Se scrie şi se rosteşte corect încontinuu, nu incontinuu. 

Adverbele şi locuţiunile adverbiale alcătuite din mai multe părţi de vorbire 
se scriu într-un cuvînt, separat sau cu cratimă (linie de unire). 

1. Se ortografiază într-un singur cuvînt adverbele cu un grad avansat de 
integrare a elementelor componente ce nu-şi mai păstrează fiecare individualitatea 
semantică şi se comportă ca un singur cuvînt. Printre ele menţionăm: 


— adverbele compuse care au ca prim element o prepoziţie sudată cu 
termenul următor (care poate fi adverb, substantiv, numeral, pronume): acasă, 
adeseori, alături, alene, alocuri, arar, arareori, aseară, deasupra, decît, degeaba, 
degrabă, dedesubt, defel, deloc, demult, deodată, desigur, deopotrivă, departe, 
deseară, devreme, dinadins, dinainte, dinafară, dinapoi, dinăuntru, dincoace, 
dincolo, dincotro, dindărăt, dintotdeauna, dimpotrivă, dimprejur, dimpreună, 
înadins, înapoi, încolo, îndată, întocmai, întruna, laolaltă, pesemne, precum, prejos, 
presus, primprejur ş. a.; 

— adverbele compuse formate din prepoziţiile în + de + altă parte de vorbire: 
îndeajuns, îndeaproape, îndemină, îndeobşte, îndeosebi, îndeseară ş. a.; 

— adverbele compuse cu pronumele sau adjectivele alt(ă), alaltă: altcîndva, 
altcumva, altădată, (de) altfel, altundeva, alteori, alaltăieri, alaltăseară ş. a.; 

— adverbele în componenţa cărora intră unul dintre elementele invariabile 
de compunere fie, oare(şi), ori(şi), va: fiecînd, fiecum, fieunde, oarecînd, oarecit, 
oarecum, oareunde, oareşicînd, oareşicum, oricum, oriîncotro, oriunde, orişicînd, 
orişicit, orişicum, orişiunde, cîndva, cîtva, încotrova, undeva, uneori, adeseori, 
rareori, alteori ş. a.; 


Notă. Excepţie fac locuţiunile adverbiale ori de cîte ori, ori de unde, ori de cînd. 


— adverbul odată şi cele mai multe compuse ale lui: deodată, cîteodată, 
niciodată, totodată, vreodată ş. a. (excepţie face locuţiunea adverbială dintr-o 
dată, formată cu numeralul o dată, opus lui de două ori); 

— adverbele compuse cu nici-: nicicînd, nicicît, nicicum, nicidecum, niciodată, 
niciunde ş. a.; 

— adverbele compuse cu -mite: încămite, pasămite; 

— alte adverbe compuse din elemente eterogene: astăzi, bineînţeles, 
cumsecade, numai, numaidecit, parcă, valvirtej ş. a. 


Notă. Adverbele compuse redate grafic într-un cuvînt nu trebuie confundate cu îmbinările 
libere sau cu locuţiunile adverbiale formate din aceiaşi termeni care se scriu separat: 

altădată „odinioară, demult“, dar altă dată (vii altă dată); altfel „altminteri, în alt mod“, dar 
alt fel cu pluralul alte feluri, (alt fel de bucate); bineînţeles „fireşte, evident“, dar bine înţeles 
(mesajul este bine înţeles); cîteodată „din cînd în cînd, uneori“, dar cîte o dată (fiecare cîte o 
dată); decât „ca, doar, numai“, dar de cât (de cît timp are nevoie); defel „nicidecum, deloc“, dar de fel 
(este de fel din oraş); deloc „nicidecum, cîtuşi de puţin“, dar de loc (de loc din Ucraina); demult 
„odinioară, cîndva“, dar de mult (mă aştepţi de mult?); deoparte „în lături, izolat, retras“, dar de o 
parte (de o parte a străzii cresc platani); devale „în jos“, dar de vale (a trecut dincolo de vale); 
devreme „din timp, de timpuriu“, dar de vreme (uitat de vreme); întruna „mereu, tot timpul“, dar 
într-una (într-una din zile); nicicînd „niciodată“, dar nici cînd (nu m-a întrebat nici cînd a venit, 
nici cînd a plecat); nicicît „deloc, defel“, dar nici cât (nici cît e negru sub unghie); nicicum „defel, 
deloc“, dar nici cum (nici cum ai spus nu e bine); nicidecum „în nici un caz“, dar nici de cum (nu 
vorbeşte nici de cum a ajuns, nici de cum a fost primit); niciodată „nicicînd“, dar nici o dată (nu a 
mîncat azi nici o dată); niciunde „nicăieri“, dar nici unde (nu s-a dus nici unde a promis); numai 
„doar, decît“, dar nu mai (nu mai pot aştepta); numaidecît „imediat, îndată“, dar numai de cât (a 
vorbit numai de cît a cheltuit); odată „odinioară, mai demult, cîndva“, dar o dată (mai scrie o dată); 
totodată, „în acelaşi timp, simultan“, dar tot o dată (tot o dată a fost şi el); totuna „oricum“, dar tot 
una (tot una din primele sale lucrări). 

2. Se scriu cu cratimă adverbele şi locuţiunile adverbiale alcătuite din mai 
multe cuvinte nesudate între ele, şi anume: 


— cele în care primul termen de compunere este prepoziţia întru sau dintru 
(care au pierdut vocala -u înaintea unui cuvînt ce începe cu o vocală): dintr-acolo, 
dintr-adins, dintr-atit, dintr-o dată, într-aceea, într-acolo, într-adevăr, într-adins, 
într-aiurea, într-ales, într-atit, într-ascuns, într-un rînd ş. a.; 

— cele formate din prepoziţia după sau din adjectivul demonstrativ astă şi 
un substantiv cu sens temporal: după-amiază, după-masă, după-prînz, astă-iarnă, 
astă-noapte, astă-primăvară, astă-seară, astă-toamnă, astă-vară ş. a. (face 
excepţie adverbul astăzi); 

— cele formate prin unirea a două substantive, a unui substantiv cu un 
adverb, a două adverbe, a două interjecţii sau a două elemente rimate ce nu 
se întrebuinţează independent în limbă: an-vară, azi-dimineaţă, cîine-cîineşte, 
ieri-dimineaţă, ieri-noapte, jur-împrejur, încet-încet, hara-para, harcea-parcea, 
miâine-seară, nitam-nisam, prea-prea, talmeş-balmeş, treacă-meargă, trela-lela, 
tîriş-grăpiş, tac-pac, vrînd-nevrînd ş. a., precum şi locuţiunile adverbiale 
de-adevărat, dis-de-dimineaţă. 

Scrierea cu cratimă marchează nu numai gradul intermediar de sudură a 
unor adverbe compuse (astă-noapte, ieri-seară), dar şi fenomene fonetice ca 
eliziunea şi contragerea (într-adevăr, dintr-acolo). Tot prin cratimă se redă 
rostirea împreună a cuvintelor într-un tempo mai mult sau mai puţin rapid: 
de-acum, de-ajuns, de-aproape (deşi în mod obişnuit ele se scriu separat; vezi 
punctul 3). 

3. Se scriu separat locuţiunile adverbiale şi adverbele compuse ale căror 
cuvinte componente îşi păstrează independenţa lexicală şi gramaticală: de aceea, 
de aproape, de asemenea, de obicei, de obşte, de cu seară, de cu vreme, de jur împrejur, 
din cale afară, cîtuşi de puţin, din cînd în cînd; în definitiv, în adevăr, în afară, în 
fine; la îndemiînă, la minimum, la o parte; pe de lături, pe de o parte, pe de altă 
parte, pe de rost, pe nedrept, pe negîndite, pînă una alta ş. a. 

La fel se scriu locuţiunile adverbiale formate cu prepoziţia compusă de-a: 
de-a berbeleacul, de-a binelea, de-a călare, de-a curmezişul, de-a dreptul, de-a dura, 
de-a gata, de-a poarca, de-a prinselea, de-a puia-gaia, de-a pururi, de-a rîndul, 
de-a rostogolul, de-a surda, de-a tumba ş. a. 


Notă. Se scriu cu două cratime locuţiunile adverbiale cu prepoziţia compusă de-a, cînd primul 
sunet al cuvîntului următor se suprimă: de-a-ndărătelea, de-a-ndoaselea, de-a-npicioarelea. 


GRADELE DE COMPARAŢIE 


Asemenea adjectivului, unele adverbe au grade de comparaţie. E vorba de 
adverbele de mod (mai ales de cele provenite din adjective: frumos, urît, rău), de 
loc (aproape, departe, încolo, la dreapta, la stînga, în urmă, în faţă) şi de timp 
(curînd, devreme, de dimineaţă, din timp, tîrziu). 

Procedeele de formare a gradelor de comparaţie şi de intensitate sînt exact 
aceleaşi ca şi la adjective, cu deosebirea că la superlativul relativ articolul 
demonstrativ cel este invariabil, adică nu se schimbă după gen şi număr. Astfel, 
şi la adverb se disting trei grade de comparaţie: 

Forma-tip a adverbului (numită şi grad poyitiv): bine, rău, aproape, tîrziu 
mai bine, mai rău, mai aproape, 

mai tîrziu 

la fel de bine, la fel de rău, 


tot aşa de aproape, 
tot atît de tîrziu 


de superioritate — 


Comparativ: ) de egalitate — 


mai putin rău, 
mai putin aproape, 
mai puţin tîrziu 


de inferioritate — 


mai puţin bine, 


relativ de superioritate 


cel mai bine, 
cel mai rău, 
~) celmai aproape, 
cel mai tîrziu 
Superlativ: 


relativ de inferioritate : y 
cel mai puțin aproape, 


cel mai putin tîrziu 
foarte (prea, straşnic de, 


grozav de, extraordinar de) bine, 
rău, aproape, tîrziu 


cel mai puţin bine, 
F mai puțin rău, 
absolut de superioritate — 
Superlativ: 
foarte puţin bine 


absolut de inferioritate — ag tat 
foarte puţin rău, foarte puţin tîrziu 


Notă. Comparaţia unor adverbe se poate obţine în vorbirea populară şi cu ajutorul sufixelor 
diminutivale: devremior, binişor, depărtişor, frumuşel, încetinel, încetişor, olecuţă, răruţ, repejor, tîrzior, 
susişor, uşurel ş. a. 

Ca şi adjectivele, nu toate adverbele pot avea grade de comparaţie (de 
exemplu, unele adverbe de mod ca excelent, definitiv, extrem, foarte, optim, prea, 
ulterior, formidabil ş. a.). Avînd sens de superlativ, ele servesc drept mijloace de 
redare a superlativului absolut la alte adverbe. 


Notă. Cu valoare de superlativ absolut sînt folosite şi anumite adverbe-substantive: (beat) 
turtă, (a merge) strună, (a bate) măr, (a lega) burduf, (a curge) gîrlă, precum şi unele locuţiuni 
adverbiale: de mama focului, cît ai zice peşte. 

Ideea de superlativ poate fi redată şi prin alte procedee şi mijloace cu 
valori expresive ca: prelungirea unui sunet (biineee), repetarea adverbului 
(curînd-curînd, departe-departe), comparaţia (a zbura ca gîndul, a tăcea ca 
peştele în apă). 


FUNCŢIILE SINTACTICE ALE ADVERBULUI 


Adverbele şi locuţiunile adverbiale se întrebuinţează în mod obişnuit cu 
funcţia de complement circumstanţial, dar pot îndeplini şi funcţia sintactică de 
atribut (de regulă, adverbul cu funcţia de atribut se leagă de substantivul sau 
pronumele determinat printr-o prepoziţie): 

Lucrul de azi nu-l lăsa pe miine. (Proverb) 

Notă. Cînd adverbul face parte din componenţa unei locuţiuni prepoziţionale (aproape de, 
departe de, împreună cu, pe deasupra etc.), conjuncţionale (ca şi cînd, de parcă, ca şi cum ş. a.), el este 
lipsit de independenţă gramaticală şi nu îndeplineşte singur nici un fel de funcţii sintactice. 

Nu pot fi singure părţi de propoziţie nici adverbele de tipul barem, batîr, chiar, cam, cică, doar, 
decît, iar, încă, încaltea, măcar, nici, numai, oare, şi, tocmai ş. a. 

Nu are funcţie sintactică proprie nici adverbul de negaţie nu care însoţeşte un verb. Fiind 
echivalent cu prefixul ne-, acesta formează împreună cu verbul o singură unitate gramaticală — 
forma negativă a verbului (nu ştiu, nu plec). 


Adverbul din expresiile verbale impersonale, formate cu verbul copulativ 
a fi, îndeplineşte funcţia de nume predicativ (e bine, e clar, e rău, e drept, e necesar, 
e posibil, e probabil, aşa e ş. a.): 

Aşa e ţăranul pretutindeni, mă rog. (L. Rebreanu) 

Adverbele şi locuţiunile adverbiale de mod bineinteles, cu siguranță, de bună 
seamă, fără doar şi poate, fără îndoială, nici vorbă ş. a. pot fi urmate de o propoziţie 
subordonată introdusă prin conjuncţia subordonatoare că, mai rar să: 

Negreşit că trebuie să te fi chemat.. (B.P Hasdeu) 

De-a mai mare dragul să fi privit pe Davidică.... (I. Creangă) 

Adverbele de afirmaţie şi de negaţie (ba, da, nu), care în dialog apar ca răspuns 
la o propoziţie sau o frază interogativă, sînt substitute ale enunţului precedent: 

— Tu eşti, Mircea? — Da-mpărate! (M. Eminescu) 

Şi, în sfîrşit, adverbele apar uneori izolate, cu funcţia de cuvinte incidente 
(fireşte, cică ş. a.). 

O serie de adverbe au capacitatea de a realiza raporturi de subordonare 
între propoziţii. Astfel, adverbele relative (cînd, cît, cum, încotro, oricînd, oriunde, 
unde) au valoare de conjuncţii, deoarece leagă propoziţiile subordonate de 
regentele lor. Spre deosebire de conjuncţiile propriu-zise, adverbele menţionate 
îşi păstrează funcţia sintactică în propoziţiile subordonate pe care le introduc. 
Ele au adesea corespondente cu aceeaşi funcţie sintactică în propoziţia regentă 
(aşa — cum, atunci — cînd, acolo — unde, atît — cît), numite cuvinte corelative. 


ADVERBELE PSEUDOADJECTIVIZATE 


Ca urmare a interferenţei morfologico-sintactice dintre clasa adverbelor şi 
cea a adjectivelor, în unele îmbinări adverbial-adjectivale adverbului i se atribuie 
în mod greşit valoare adjectivală. Astfel, în loc de criterii riguros ştiinţifice se 
spune criterii riguroase ştiinţifice sau în loc de ghiocei nespus de mulți auzim 
ghiocei nespuşi de mulți ş. a. m. d. 

Este vorba de o greşeală datorată atracției exercitate de cuvintele flexibile 
aflate în vecinătate (ştiinţifice, mulți). 

Tendinţa de confundare a adverbului cu adjectivul trebuie combătută, deoarece 
fenomenul pătrunde tot mai mult din limba vorbită în cea literară, îndeosebi la 
cuvintele compuse de tipul liber-cugetător, liber-profesionist, nou-născut, unde se tinde 
să se pună la plural în mod greşit ambele componente: liberi-cugetători, liberi-profe- 
sionişti, noi-născuţi (în timp ce primele elemente trebuie să rămînă invariabile). 

Notă. Se confundă adverbul cu adjectivul şi în construcţiile cu adverb înainte de supin (saci 
grei de transportat, problemă imposibilă de rezolvat). Şi în aceste cazuri adverbul trebuie să rămînă 
invariabil: saci greu de transportat, problemă imposibil de rezolvat. 

Aşadar, adverbele în discuţie sînt tratate greşit ca adjectivate. Deşi apar după nume, 
ele rămîn totuşi adverbe (deci invariabile) ce determină adjective sau alte adverbe. 

Prepoxitia 


Prepoziţia este partea de vorbire auxiliară neflexibilă cu ajutorul căreia se 
face legătura substantivului (sau a unui substitut al acestuia) cu alt cuvînt din 
propoziţie. Stabilind relaţii de subordonare între cuvintele semnificative, prepoziţia 
serveşte totodată drept indice al raporturilor (spaţiale, temporale, cauzale, modale, 
instrumentale ş. a.) dintre noţiunile numite de aceste cuvinte (Ion stă la masă. 
Elevul se întoarce după amiază. Vasile pescuieşte cu undiţa. Căţelul tremură de frig). 

Prepoziţia precedă cuvîntul pe care îl însoţeşte şi poate fi depărtată de el 
prin determinative ale acestuia: Elevul se întoarce pe aceeaşi stradă. A răspuns 
după o îndelungată pauză. 

Insoţind un cuvînt cu valoare de conjuncţie sau făcînd parte dintr-o 
locuţiune conjuncţională, prepoziţia apare şi drept indice al raportului spaţial, 
temporal, cauzal, final etc. dintre conţinutul propoziției secundare şi cel al 
regentei (Să meargă pe unde a mai mers. Fă după cum îţi spun. N-a plecat pentru 
că n-a putut). 

Uneori prepoziţia serveşte pentru a deosebi o parte de propoziţie de alta. Astfel, 
întrucît forma de acuzativ a substantivului nu se deosebeşte de cea de nominativ, 
pentru a diferenţia funcţia de complement direct de cea de subiect al acestuia, 
mai ales în cazul încălcării topicii directe, se foloseşte prepoziţia pe avînd drept 
element corelativ un pronume personal neaccentuat (Anton l-a invitat pe Vasile). 


CLASIFICAREA PREPOZIŢIILOR 


Prepoziţiile formează o clasă închisă de cuvinte relativ redusă numeric, dar 
cu frecvenţă foarte ridicată în vorbire. 

Baza acestei clase o constituie prepoziţiile propriu-zise, în fond cele 
moştenite din latină (a, de, cu, în, sub ş. a.), unele dintre care mai tîrziu şi-au 
modificat forma, uneori contopindu-se cîte două într-o singură unitate (asupra, 
pînă, peste, prin, din ş. a.). Pe lîngă acestea însă, există un grup de prepoziţii 
provenite din cuvinte semnificative care în anumite condiţii sintactice îndeplinesc 
rolul de instrument gramatical (deasupra clădirii), fiind numite prepoziţii 
secundare. Grupurile de două sau mai multe cuvinte care împreună au valoare 
de prepoziţie se numesc locuţiuni prepoziţionale (alături de clădire; cu privire 
la bolile contagioase). 

1. Prepoziţiile propriu-zise, numite şi primare, exprimă raporturile dintre 
noţiunile denumite de cuvintele autosemantice. Aceeaşi prepoziţie poate exprima 
cele mai diferite raporturi dintre cuvinte, după cum se poate observa şi din 
următoarele îmbinări: cîntec de dragoste, casă de piatră, om de condiţie, pantofi de 


MORFOLOGIA 197 


lac, casă de locuit, vînăt de frig, carte de poveşti, casă de copii, suferă de o boală, are de 
lucru, răspunde de toate, tremură de frig, gură de tun, pahar de apă, carne de porc ş. a. 

Sub aspectul formei, prepoziţiile primare se împart în simple şi compuse. 

Prepoziţiile simple constau dintr-un singur cuvînt, în mare parte 
monosilabic, avînd la bază prepoziţii sau adverbe din latină (a, de, din, ca, în, 
spre, la, pe, prin, sub, lîngă, pîn(ă), peste, după ş. a.). Unele din ele sînt compuse 
la origine (de ex.: din < de + în, prin < pre + în, peste < pre + spre ş. a.). 

Prepoziţiile compuse au rezultat din îmbinarea a două sau trei prepoziţii 
simple, prezentate, în scris, respectiv prin două sau trei cuvinte (de la, de sub, de pe, 
de pe la, de pe lingă, de pe sub, pînă pe sub, pînă pe lingă, pînă peste, pînă sub ş. a.). 
Cu ajutorul prepoziţiilor compuse poate fi redat un raport complex dintre noţiunile 
denumite de cuvintele autosemantice. Astfel, în propoziţia Vasile scoate o ladă de 
sub masă prepoziţia compusă de sub redă simultan două nuanţe în cadrul 
raporturilor spaţiale: sub indică locul static în spaţiu, iar prin adăugarea lui de se 
concretizează punctul incipient al mişcării, locul de unde este scoasă lada. 

Formarea prepoziţiilor compuse nu se face printr-o combinare mecanică a celor 
simple. Sînt fireşti, de exemplu, prepoziţiile de la, pe lingă, pînă la, de prin, de pe sub 
s. a., dar cu totul inacceptabile peste prin, cu fără, după sub, la pe, de pentru ş. a. 

La o examinare mai atentă se poate observa că pentru mai multe prepoziţii 
compuse este caracteristic un sens general exprimat de componentul comun şi 
altul individual propriu celui de al doilea component al grupului. De exemplu, în 
prepoziţiile compuse de la, de pe, de după, de sub, de peste, de lîngă, de prin ş. a., 
drept component comun apare prepoziţia de care indică punctul de unde începe 
mişcarea, în timp ce al doilea component precizează acest punct faţă de obiectul 
numit de substantivul ce urmează după prepoziţie. Comp.: Ion vine de la (de sub, 
de lingă, de după, de prin) pădure. 

De fapt, prepoziţiile compuse au drept prim component trei prepoziţii simple 
de, pe şi pînă. Cu ajutorul lor sînt indicate punctele de bază la care pot fi reduse 
raporturile spaţiale: punctul iniţial (de), punctul fix static (pe) şi punctul final 
(pînă). Al doilea (iar uneori şi ai treilea) component precizează mişcarea în spaţiu: 


de către pe după pînă către 
de cu pe la pînă după 
de după pe lingă pînă la 

de la pe din pînă lîngă 
de lîngă pe după pînă pe 

de pe pe sub pînă pe la 
de pe la pînă pe lingă 
de pe lingă pînă pe sub 
de pe sub pînă peste 
de peste pînă prin 
de prin pînă printre 
de printre pînă spre 
de pînă pînă sub 

de sub ş.a. 


În procesul evoluţiei limbii componentele unor prepoziţii compuse s-au 
sudat, astfel încît nu mai sînt concepute ca prepoziţii compuse, fiind trecute în 
categoria celor simple: din (<de + în), dintre (<de + între), prin (<pre + în), 
pentru (<pe + întru), peste (<preste < pre + spre), printre (<pre + între) ş. a. 

Notă. Pre- este forma veche a prepoziţiei pe. Prepoziţia de-a (scrisă cu liniuţă) este folosită, de 
regulă, în componenţa locuţiunilor adverbiale de tipul de-a curmezişul, de-a dreptul, de-a valma, de-a 
berbeleacul ş. a. 

2. Prepoziţiile secundare sînt formate prin conversiune: unele cuvinte 
autosemantice (adverbe, substantive, participii) care prin sensul lor numesc 
anumite noţiuni spaţiale sau temporale, în anumite condiţii sintactice, capătă 
valoare de prepoziţie. Astfel unităţile lexicale împrejurul, deasupra, ca şi 
prepoziţiile, pot indica locul în spaţiu faţă de obiectul numit de substantivul pe 
care-l însoțesc: împrejurul pădurii. 

Cînd devin prepoziţii, multe adverbe îşi modifică întrucîtva forma, căpătînd 
o terminaţie asemănătoare cu aceea a substantivului articulat la nominativ 
singular (comp.: înainte — adv. /înaintea — prepoz., împrejur — adv. /împrejurul 
— prepoz.). Aceasta permite a îmbina adverbul cu funcţie de prepoziţie cu 
substantivul ce-l urmează ca şi în cazul combinării a două substantive (mijlocul 
lacului — împrejurul lacului). Cîteodată capătă funcţii de prepoziţie şi anumite 
forme verbale (datorită, mulţumită, potrivit, privind), unele adjective (contrar, 
conform, asemenea, referitor). 

3. Locuţiunile prepoziţionale sînt grupuri de cuvinte cu înţeles unitar, 
avînd valoarea unor prepoziţii: alături de, în fața, în preajma etc. De cele mai 
multe ori sensul raportului exprimat de locuţiunile prepoziţionale este conţinut 
în însăşi semantica substantivului sau adverbului din componenţa lor. Prin 
aceasta se şi explică faptul că, de exemplu, din pricina, din cauza sînt folosite 
pentru a indica raporturi cauzale, în scopul, în vederea — raporturi finale, înainte 
de, în preajma, în timpul, în vremea — raporturi temporale, alături de, înainte de, 
în fața, în urma, în preajma — raporturi spaţiale etc. Dacă drept element de 
legătură cu substantivul următor apare o prepoziţie simplă, adverbul nu-şi 
modifică forma (alături de lac, împreună cu tine). 


ELEMENTUL REGENT ŞI CEL SUBORDONAT AL ÎMBINĂRILOR 
(SINTAGMELOR) PREPOZIŢIONALE 


Prepoziţia, precedînd substantivul sau un substitut al acestuia, îl pune în 
raport de subordonare faţă de alt cuvînt care se prezintă drept element regent 
al întregii sintagme (ciopleşte cu bărdița, dă apă la cai, casă de vinzare, alb la 
cap, slab de minte, se întoarce din călătorie, departe de sat, sus pe deal ş. a.), 
îndeplinind o funcţie asemănătoare întrucîtva cu aceea a desinenţei cazuale. 

În calitate de element regent apare, de regulă, un verb, un substantiv, un 
adjectiv, un adverb sau chiar o interjecţie (vai de capul lui). 

Afară de substantiv, prepoziţia poate preceda: un pronume (vine la noi), un 
numeral (munceşte pentru doi), un adjectiv (vopseşte în verde), un supin (maşină 
de tocat), un infinitiv (dorinţa de a se întoarce), un adverb (merge pe alături). 


FORMA SUBSTANTIVULUI PRECEDAT DE PREPOZIŢIE 


Substantivul, un alt nume sau pronume, precedat de o prepoziţie pro- 
priu-zisă (simplă sau compusă) stă, de regulă, la cazul acuzativ (lingă foc, pentru 
tine); la fel, stă în acuzativ substantivul sau pronumele precedat de o locuţiune 

prepoziţională terminată într-o prepoziţie simplă: alături de parc, împreună cu 
mine. Cînd substantivul urmează după prepoziţiile propriu-zise asupra şi contra, 
precum şi după majoritatea prepoziţiilor secundare şi a locuţiunilor 
prepoziţionale, el capătă formă de genitiv (contra inundaţiilor, împrejurul turnului, 
în faţa coloanei). 

Intrucît pronumele personale de pers. I şi a Il-a nu au formă specială de 
genitiv, după prepoziţiile şi locuţiunile prepoziţionale în cauză se foloseşte 
pronumele posesiv, care se acordă în gen cu terminația acestora (în jurul tău, 
înaintea mea, în fața noastră, din cauza voastră, asupra voastră, contra mea). În 
locul pronumelui posesiv în asemenea situaţii pot fi întrebuințate formele atone 
de dativ ale pronumelui personal (în urma-i, pe dinainte-mi). Folosirea formei 
atone de dativ a pronumelui personal după prepoziţiile în cauză caracterizează 
limba scrisă şi, în primul rînd, poezia. După prepoziţiile secundare datorită, 
conform, contrar, graţie, mulțumită, potrivit, substantivul se află la cazul dativ 
(potrivit datelor, conform ştirilor, graţie ajutorului, contrar părerii). 

După prepoziţiile propriu-zise însuşi substantivul apare la forma 
nearticulată sau articulată nehotărit (după masă, peste munţi, de frică, într-o 
şedinţă, pe dulap, pe o cracă), iar cînd este urmat de un determinativ — şi la 
forma articulată (pe un munte înalt, dar şi pe muntele înalt, lîngă o casă de 
cărămidă, dar şi lingă casa lui). 

Excepţie de la regula generală face prepoziţia de-a, care apare întotdeauna 
cu substantivul articulat hotărît (de-a berbeleacul, de-a rostogolul, de-a dura, 
de-a prinselea ş. a.). Cu prepoziţia cu substantivul apare la forma articulată 
hotărît, indiferent de faptul dacă e singur sau însoţit de cuvinte determinante, 
dar numai atunci cînd îndeplineşte funcţia sintactică de complement 
circumstanţial instrumental sau sociativ (tăiau cu toporul, săpam cu cazmalele, 
veneai cu fratele tău). 

După prepoziţie, substantivul poate fi atît la singular, cît şi la plural. Doar 
după cîteva prepoziţii simple substantivul apare numai la plural. Astfel, după 
dintre, între, printre substantivul are formă de plural (printre oameni, între 
prieteni). Forma de plural a substantivului poate fi înlocuită prin două substantive 
la singular coordonate (între ciocan şi nicovală). 

Numai cu singularul se construiesc prepoziţiile dintru, întru, printru (întru 
întîmpinare). 

Cînd substantivul ce urmează după astfel de prepoziţii este precedat de 
articolul nehotărit singular un, o, el se leagă prin liniuţă de prepoziţia care-l 
pierde pe -u (printr-un codru, dintr-o clădire, într-un copac). 


VALOAREA SEMANTICĂ A PREPOZIŢIILOR 
(RAPORTURILE EXPRIMATE DE ELE) 


Făcînd parte din clasa cuvintelor sinsemantice, prepoziţia are menirea de a 
exprima raporturile dintre cuvintele autosemantice îmbinate între ele. Aceeaşi 
prepoziţie în componenţa diferitelor îmbinări de cuvinte, după cum s-a 
menţionat, poate să apară drept indice al mai multor raporturi. 

Sensul prepoziţiei poate fi „intuit“ numai în componenţa îmbinării de 
cuvinte. Deci nu se poate vorbi despre un sens independent al prepoziţiei în 
afara cuvintelor autosemantice care denumesc noţiuni. 

Întrucît însă prepoziţia se prezintă de multe ori ca singurul mijloc de 
diferenţiere a raporturilor dintre cuvinte (comp.: ţine de mînă, ţine cu mîna, ţine 
sub mînă, ţine în mînă, ţine pe mînă), se creează impresia că anume prepoziţiei i 
se datoreşte cutare sau cutare sens. 

La prepoziţiile secundare şi la locuţiunile prepoziţionale, datorită 
legăturii cu unităţile autosemantice de la care s-au format, sensul 
prepoziţional se simte mult mai bine: Vasile lucrează împreună cu Ion; Vasile 
lucrează alături de Ion; Ion merge înaintea căruței; Vasile păşeşte în urma 
plugului; Petrică a întreprins o călătorie în timpul vacanței. Astfel, prin 
prepoziţiile secundare se exprimă mai precis raportul respectiv decît prin 
prepoziţiile simple (comp. cu cele de mai sus: Vasile lucrează cu Ion; Vasile 
lucrează lîngă Ion; Vasile păşeşte după plug; Petrică a întreprins o călătorie în 
vacanță). 

Printre raporturile exprimate de prepoziţii în îmbinările de cuvinte un loc 
deosebit revine raporturilor spaţiale: pe masă, la masă, sub masă, lingă masă, 
după masă, peste masă etc. 

Datorită afinităţii dintre raporturile abstracte şi cele concrete, prepoziţiile, 
care iniţial exprimau raporturi spaţiale şi temporale, au început a fi folosite 
pentru redarea raporturilor cauzale, finale, distributive, deliberative, succesive 
ş. a. De regulă, au capacitatea de a exprima mai multe raporturi prepoziţiile 
propriu-zise simple (a, cu, de, la, în, pe ş. a.). Prepoziţiile secundare şi locuţiunile 
prepoziţionale, precum şi unele dintre prepoziţiile propriu-zise compuse 
(deasupra, cu privire la, privind, potrivit, graţie, înaintea, în urma, pînă pe la, 
referitor la ş. a.) sînt limitate în exprimarea raporturilor. 

Acelaşi raport poate fi exprimat cu ajutorul a două sau a mai multe prepoziţii 
care se află în raport de sinonimie (comp.: şedinţa din 3 decembrie — şedinţa de 
la 3 decembrie; cîntă la fluier — cîntă din fluier; colaci de cumetrie — colaci pentru 
cumetrie; înalt de statură — înalt la statură ş. a.). 

Prepoziţiile sinonime se află în relaţii de distribuţie complementară: una se 
foloseşte cu o clasă semantică de cuvinte autosemantice, iar cealaltă — cu o 
altă clasă. Astfel, atît prepoziţia în, cît şi la se folosesc pentru a indica locul 
static sau punctul final al unei mişcări în spaţiu, dar în apare cu numele de ţări 
(pleacă în Germania, trăieşte în China, vine în Moldova, ajunge în Polonia, se întoarce 
în Franţa, se duce în Italia), iar la — cu numele de oraşe (soseşte la Oslo, se află 
la Viena, vine la Moscova, se duce la Berlin, se întoarce la Roma). 

Se disting şi prepoziţiile sinonime pe şi în: şade pe scaun — şade în fotoliu, 
doarme pe cuptor — doarme în pat. 

Dacă nu se ţine seama de valența combinatorie, pot apărea îmbinări nefireşti 
de tipul am plecat în Berlin sau locuiesc la Germania. Se observă şi fluctuații în 
folosirea unor perechi de prepoziţii, întrucît întrebuinţarea alternativă a acestora 
este posibilă. Astfel, deşi pentru a indica materia din care e făcut un obiect pare 
a fi mai potrivită prepoziţia din (gard din nuiele, pantofi din piele), norma 
recomandă pe de (gard de nuiele, pantofi de piele). 

Norma recomandă de asemenea de, şi nu pentru, în sintagme ca piese de 
automobil, colaci de vinzare, coadă de topor; de, nu cu în sintagme ca pahar de 
apă, sticlă de lapte, coş de piine; la, nu din în sintagme ca a cînta la vioară (la 
cobză, la trompetă). 

Raporturile exprimate de prepoziţii sînt foarte variate. Cele mai răspîndite sînt: 

— raporturile spaţiale (cartea se află pe masă, după masă, sub masă, lingă 
masă, alături de masă; cartea de pe masă, de sub masă, de lingă masă, de după 
masă ş. a.); 

— raporturile temporale (se întoarce la masă, pînă la masă, după-masă, 
către masă; va face într-un an, după un an, peste un an); 

— raporturile cauzale (cîntă de bucurie, geme de durere); 

— raporturile finale (maşină de cusut, colaci de nuntă, se pregăteşte de 
examene, sare de bucate); 

— raporturile modale (povesteşte cu haz, zimbeşte a bucurie); aspectul 
negativ al acestor raporturi se exprimă cu ajutorul prepoziţiei fără (înaintează 
fără zgomot); 

— raporturile instrumentale (doineşte din fluier, prinde cu plasa, taie cu 
toporul); raporturile instrumentale negative se exprimă cu ajutorul prepoziţiei 
fără (cîntă fără note, citeşte fără ochelari); 

— raporturile sociative (lucrez cu Vasile, Ion cu Petre călătoresc); la exprimarea 
aspectului negativ e folosită prepoziţia fără (Ion lucrează azi fără Vasile); 

— raporturile limitative (ager la minte, înalt de statură, gros de obraz, lat 
în spate); 

— raporturile distributive (împarte la elevi, se împrăştie pe la case); 

— raporturile deliberative (conversaţie despre viitor, discuţie asupra 
problemei, opinează asupra criticii); 

— raporturile transgresive (s-a întors în lapoviţă, se preface în gheaţă); 

— raporturile ablative (se abate de la discuţie, s-a lăsat de prostii, l-au 
eliminat din şcoală); 

— raporturile de succesiune (maşină după maşină, an cu an); 

— raporturile de atribuire (a unei funcţii) (ales ca preşedinte, numit drept 
arbitru, desemnat în funcţia de director); 

— raporturile de schimb valoric (a da cinstea pe ruşine, a schimba boii pe 
trăsură, a da tihna pe onoruri); 

— raporturile de origine (sau provenienţă) (fată din gospodari, vin de 
Cotnari, brînză de Olanda); 

— raporturile de reciprocitate (pace între oameni, ceartă între femei, se 
sfătuiesc între ei); 

— raporturile cantitative (zboară în stoluri, năvălesc cu miile, pătrund cu sutele); 

— raporturile dativale (dau apă la cai, împart caiete la toţi, am apelat la şefi); 

— raporturile de agent (obosit de drum, bătut de grindină, ales de către colectiv); 

— raporturile determinative de materie (tichie de mărgăritar, casă de piatră, 
grindă de stejar); 

— raporturile de conţinut (pahar de apă, sticlă de vin, saci cu orz); 

— raporturile determinative de apartenenţă (fereastră cu gratii, fată cu cercei); 

— raporturile partitive (zi din viaţă, bucată de pămînt, parte din vie, unii 
dintre elevi, grup de studenţi); 

— raporturile posesive (năzdrăvănii de-ale spînului, haine de-ale copiilor); 

— raporturile constitutive (şirag de mărgele, cîrd de cocoare, ceată de haiduci); 

— raporturile de măsură (ulcior de un litru, groapă de doi metri, concediu 
de trei săptămîni). 

Raporturile enumerate mai sus nu epuizează nici pe departe raporturile 
care pot fi redate prin mijlocirea prepoziţiilor în componenţa îmbinărilor de 
cuvinte. Numărul mare de raporturi redate cu ajutorul unui număr relativ redus 
de prepoziţii se datoreşte de fapt semanticii cuvintelor legate prin acestea. De 
aceea chiar îmbinări de cuvinte constînd din aceleaşi părţi de vorbire şi construite 
cu aceeaşi prepoziţie pot exprima cele mai diferite raporturi. 

Sub aspect semantic, de exemplu, raportul dintre elementele pahar şi vin 
este altul decît cel dintre elementele pahar şi sticlă. In primul caz se pot stabili 
doar două raporturi: de vreme ce pahar înseamnă o capacitate, iar vin — un 
lichid (o substanţă lichidă), e logic ca mintea vorbitorului să stabilească între 
aceste noţiuni fie un raport de conţinut — lichidul constituie conţinutul 
recipientului, fie un raport de destinaţie — recipientul dat este destinat pentru 
lichidul dat. Cît despre elementele pahar şi sticlă, primul denumind un recipient, 
iar al doilea — materia, între ele nu se pot stabili decît raporturi determinative 
de materie, astfel că îmbinarea pahar de sticlă poate fi interpretată, sub aspect 
semantic, numai ca „pahar făcut din sticlă“, şi în nici un caz ca „pahar care 
conţine sticlă“. 


PREPOZIŢIA PRINTRE CELELALTE INSTRUMENTE GRAMATICALE 


Prepoziţia se aseamănă în unele privinţe cu articolul în funcţie de desinenţă 
cazuală. Substantivul precedat de prepoziţie echivalează deseori ca sens şi ca 
funcţie cu substantivul la una dintre formele sale cazuale. Astfel, unele 
substantive precedate de prepoziţie sînt sinonime: 


— cu genitivul (început de iarnă — începutul iernii, gura de la beci — gura 
beciului, parte din vie — parte a viei); 

— cu dativul (împarte caiete la elevi — împarte caiete elevilor, a supune la 
pedeapsă — a supune pedepsei); 

— cu acuzativul în funcţie de obiect direct (l-am văzut pe preot — am văzut 
preotul). 

O anumită afinitate există între prepoziţie şi conjuncţie. Ea se manifestă, în 
parte, prin faptul că prepoziţia intră în componenţa unor conjuncţii şi locuţiuni 
conjuncţionale (pentru ca, în timp ce, pe măsură ce, pe lingă că, după ce, fără ca). 

Prepoziţia cu, la exprimarea raporturilor sociative, apare ca sinonim al 
conjuncţiei coordonatoare şi (Ion cu Petre lucrează — Ion şi Petre lucrează). Mai 
mult chiar, prepoziţia cu împreună cu conjuncţia şi pot forma un tot întreg 
exprimînd raporturi sociative (Ion şi cu Petre călătoresc). 

Prepoziţiile pînă, fără îndeplinesc chiar funcţia de conjuncţie, introducînd 
o propoziţie subordonată: Pînă pleacă Ion, se întoarce Petre. Petre a plecat fără 
să-l informeze pe Ion. 

Prepoziţia fără introduce propoziţii secundare ale căror predicate sînt 
exprimate prin verbe la conjunctiv. 

Gonjuneţia 


Conjuncţia este partea de vorbire auxiliară neflexibilă cu ajutorul căreia se 
leagă două propoziţii într-o frază (prin coordonare ori prin subordonare) sau 
două cuvinte în propoziţie (prin coordonare). 

Vremea vinde lemnele, iar nevoia le cumpără. (Proverb) 

Doinele, poveştile, muzica şi poezia sînt arhivele popoarelor. (A. Russo) 

Deşi, ca şi prepoziţia, conjuncţia este un mijloc de legătură între cuvinte, 
ele au şi particularităţi distincte. Mai întîi, dacă prepoziţia leagă două cuvinte 
prin subordonare, conjuncţia face legătura între părţi de propoziţie coordonate 
(comp.: cărți pentru copii — cărţi şi copii). 

Chiar şi atunci cînd conjuncţia stabileşte, ca şi prepoziţia, raporturi de 
subordonare, aceste raporturi diferă între ele. In timp ce prepoziţia 
subordonează un substantiv sau un substitut al verbului, adjectivului sau al 
unui alt substantiv, conjuncţia pune în raport de subordonare între ele două 
forme verbale personale care sînt, de fapt, predicatele propoziţiilor legate prin 
subordonare (Lucrează bine că sînt plătiţi bine. A declarat demult că în curînd va 
demisiona). 

Notă. Prepoziţia poate stabili şi ea un raport de subordonare între verbe, dar numai atunci 
cînd unul este nepredicativ (lucrează pentru a cîştiga, merge fără a se uita). 

Partea de propoziţie introdusă prin conjunctie se prezintă, în fond, drept o 
propoziţie subordonată eliptică. Astfel, în propoziţia ...şi ea răsufla adînc, deşi 
încet. (M. Eminescu), partea de propoziţie deşi încet echivalează cu propoziţia: 
deşi răsufla încet. 

Propoziția secundară introdusă printr-o conjuncţie subordonatoare poate 
depinde nu numai de o formă verbală predicativă (personală), ci şi de una 
nepredicativă (gerunziu, infinitiv, participiu, supin): 

Văzînd eu că mi-am aprins paie în cap cu asta, am şterpelit-o de-acasă... 
(l. Creang ă) 

In unele cazuri, rare însă, conjuncţia poate apărea şi în componenţa 
propoziţiilor independente (De s-ar face dealul vale. Că bine zici, cumătră!). 

Astfel de propoziţii optative cu conjuncţia la început pot apărea şi ca 
propoziţii principale în cadrul unei fraze: 

De-ar mai veni vara să se mai joace şi pe-afară... (I. Creangă) 

O propoziţie independentă poate începe prin conjuncţia că atunci cînd 
urmează după o interjecţie (Of! Că rău am păţit-o!). 

La început de propoziţie este folosită adesea şi conjuncţia coordonatoare şi, 
stabilind legătura cu cele spuse anterior (Şi unde nu începe o ploaie!). 

Conjuncţiile coordonatoare, în primul rînd cele conclusive, pot sta atît la 
începutul propoziției, cît şi la mijlocul ei (Deci se duce Vasile la Petre. Dar şi Se 
duce deci Vasile la Petre). 


ROLUL CONJUNCŢIEI ÎN PROPOZIŢIE ŞI ÎN FRAZĂ 


Prin actualizarea a două acţiuni, conjuncţiile pot fi puse în raport de cauză 
şi efect, de instrument şi scop vizat, de condiţie şi posibilitatea de realizare a 
acţiunii, între ele se pot stabili relaţii temporale, locale, sociative etc. 

Deşi, în principiu, raportul respectiv (temporal, cauzal, final, conditional etc.) 
decurge din semantica enunţurilor, în majoritatea cazurilor drept indice al 
raportului apare totuşi conjuncţia. (Comp.: Spune-i lui Vasile că pleci. — Spune-i 
lui Vasile dacă pleci). 

Conjuncţia, dacă ne referim la cea subordonatoare, este indicele legăturii 
dintre verbul-predicat al subordonatei cu verbul-predicat din regentă (mai rar 
cu altă parte a acesteia). Pronumele şi adverbele cu funcţie de conjuncţii 
subordonatoare joacă, de regulă, şi rolul de parte a propoziției secundare: 

Să te duci unde-a dus surdul iapa şi mutul roata. (Folclor) 

Spre deosebire de conjuncţiile subordonatoare, cu ajutorul cărora se 
stabileşte legătura dintre propoziţii eterogene din cadrul frazei, conjuncţiile 
coordonatoare servesc drept indice al legăturii dintre propoziţii omogene sau 
dintre părţi de propoziţie omogene (conjuncţia coordonatoare se poate repeta 
pe lîngă fiecare dintre elementele coordonate): 

Hai dă răspuns cucoanei, ori aşa, ori aşa... (|. Creangă) 

Nu există deosebire între folosirea conjuncţiei coordonatoare ca element 
de legătură a propoziţiilor sau a părţilor de propoziţie. Conjuncţia poate lega la 
fel două substantive-subiecte (Ion şi Petre cîntă) şi două verbe-predicate (Ion 
cîntă şi dansează). 

Paralel cu conjuncţiile propriu-zise, drept conjuncţii pot fi folosite şi cuvinte 
autosemantice sau chiar unele grupuri de cuvinte (locuţiuni conjuncţionale). E 
vorba, în primul rînd, de pronumele relative şi de unele adverbe (ce, cine, care, 
cînd, unde, încotro, cum, precum, cît ş. a.), precum şi de locuţiunile adverbiale 
însoţite adesea de conjuncţii propriu-zise (în timp ce, drept aceea, prin urmare, 
precum şi, numai că, în consecință, în caz etc.). Prin unităţile lexicale autosemantice 
din componenţa locuţiunilor conjuncţionale se „numeşte“ de fapt raportul ce 
se stabileşte între propoziţiile din frază. Astfel, locuţiunile conjuncţionale prin 
urmare, în consecinţă, în concluzie ş. a. indică în mod direct că e vorba de relaţii 
conclusive, locuţiunile în timp ce, în vreme ce, îndată ce, atunci cînd — că e vorba 
de relaţii temporale, iar locuţiunile din cauză că, din pricină că, pe motiv că, sub 
pretext că ş. a. — că e vorba de relaţii cauzale. 


CLASIFICAREA CONJUNCŢIILOR DUPĂ FORMĂ 


Conjuncţiile se deosebesc între ele din punctul de vedere al structurii 
morfematice. 

Conjuncţiile propriu-zise (din numărul acestora fac parte conjuncţiile 
moştenite din latină sau cele formate pe teren românesc, dar care nu mai 

păstrează legătura cu unităţile lexicale de la care s-au format) se împart în 
două subclase: conjuncţii simple şi conjuncţii compuse. 

In afară de acestea, cu funcţie de conjuncţie se întrebuinţează unele pronume 
şi adverbe, precum şi unele îmbinări de cuvinte (construcţii) numite locuţiuni 
conjuncţionale. 

Conjuncţiile simple sînt formate, de cele mai multe ori, dintr-un 
singur element lexical neanalizabil, acesta avînd aspectul unui cuvînt 
independent şi constînd, în majoritatea cazurilor, dintr-o singură silabă (că, or, 
ori, şi, ba, dar, iar, sau, ci, de, fie, cît, cum, dacă, pînă ş. a.). 

Notă. Nu trebuie confundate conjuncţia neaoşă ori, sinonimă cu sau, şi conjuncţia neologică or 
„de altfel“. Să nu se confunde de asemenea conjuncţia iar cu adverbul iar(ă). 

Unii cercetători includ printre conjuncţiile simple şi fosta conjuncţie să, 
actualmente element component al formei de conjunctiv, morfem distinctiv al 
acestui mod, marca lui morfologică, considerînd în mod nejustificat că acest 
element este folosit drept mijloc cu ajutorul căruia se leagă o propoziţie 
subordonată de cea regentă. Comp.: ...doar nu eram eu aşa de prost să nu înțeleg 
atita lucru. (|. Creangă) 

De fapt, în asemenea cazuri subordonata cu predicatul la conjunctiv se 
leagă de predicatul regentei prin simplă juxtapunere (în afară de cazurile cînd 
nu apar anumite cuvinte conjunctive — prepoziţii, pronume, adverbe: ca, pentru 
ca, fără, ce, după ce, cum, unde, cînd etc.), care se plasează înaintea predicatului 
la modul conjunctiv. Faptul produce impresia eronată că morfemul conjunctival 
să ar forma împreună cu conjuncţia dată o conjuncţie compusă de tipul ca să, 
de să, şi să, nici să, ori să ş. a., deşi despre conjuncţii compuse în asemenea 
cazuri se poate vorbi doar în mod convenţional. 

Conjuncţiile compuse sînt formate din două sau mai multe elemente: 
ci şi, dar şi, fie că, încît şi ş. a. Sînt considerate compuse conjuncţiile în care 
părţile componente se simt ca elemente distincte indiferent dacă se scriu izolat 
sau împreună. Sub aspect ortografic trebuie să se ţină seama că se scriu într-un 
singur cuvînt conjuncţiile compuse aşadar, decit, deoarece, deşi, fiindcă. 

Atunci cînd elementele componente s-au sudat astfel încît nu pot fi 
recunoscute ca nişte cuvinte aparte, conjuncţiile sînt trecute la subclasa celor 
simple: dacă (<de că), căci (<că ce), deci (<de aci). 

Cuvintele conjunctive şi locuţiunile conjuncţionale. Cuvinte 
conjunctive sînt pronumele (respectiv adjectivele) relative, precum şi unele 
adverbe, numite şi ele relative, care îndeplinesc concomitent rol de parte de 
propoziţie în subordonată. 

Locuţiunile conjuncţionale sînt alcătuite din cuvinte autosemantice 
(adverbe, verbe, adjective, pronume, substantive, cu sau fără prepoziţii), însoţite 
de regulă de conjuncţii propriu-zise: drept aceea, în timp ce, dat fiind că, prin 
urmare, numai că, cît şi, precum şi, aşa că, care va să zică, din cauză că, de ciudă 
că, în caz că, sub motiv că, chit că, măcar de, fără ca, pe măsură ce, sub pretext că, 
din moment ce ş. a. 

De fapt, drept element de legătură între propoziţii serveşte conjuncţia 
propriu-zisă, iar uneori cuvîntul conjunctiv din componenţa locuţiunilor 
conjuncţionale. Celelalte elemente precizează raportul ce se stabileşte între 
enunţurile îmbinate. 

CLASIFICAREA CONJUNCŢIILOR DUPĂ FUNCŢIE 


Numeroasele raporturi dintre enunţurile îmbinate sau dintre părţi ale acestora 
sînt de două categorii: raporturi dintre elemente omogene coordonate între ele şi 
raporturi dintre elemente neomogene subordonate unul altuia. Respectiv se disting 
două clase de conjuncţii — coordonatoare şi subordonatoare, care la rîndul 
lor se împart în subclase. Din cadrul acestor subclase fac parte şi locuţiunile 
conjuncţionale. 


CONJUNCŢIILE COORDONATOARE 


Există cîteva subclase de conjuncţii coordonatoare. 

Conjuncţiile copulative (şi, precum şi, nici) leagă între ele părţi de propoziţie 
omogene sau propoziţii independente, indicînd ideea de asociere, reunire de 
obiecte, acţiuni, calităţi. 

Cea mai răspîndită conjuncţie copulativă este şi. La unele părţi omogene de 
propoziţie conjuncţia şi apare adesea însoţită de prepoziţia cu (iedul cel mare şi 
cu cel mijlociu). Prepoziţia cu capătă valoare asemănătoare cu cea a conjuncţiei 
şi, putînd chiar s-o substituie (iedul cel mare cu cel mijlociu). 

În propoziţiile negative cu valoare copulativă apare conjuncţia nici (n-a 
venit Ion, nici Vasile). 

Conjuncţiile copulative şi, nici pot fi repetate pe lîngă fiecare propoziţie sau 
parte de propoziţie: 

Nici mi-i foame, nici mi-i sete, nici mi-i dor de iarbă verde. (Mioriţa) 

Scoală-te că am găsit şi secure, şi frînghie, şi sfredel. (I. Creangă) : 

Conjuncţia copulativă şi poate avea cuvinte corelative în altă propoziţie. In 
asemenea cazuri şi apare însoţit de conjuncţia ci sau dar (nu numai..., ci şi; nu 
numai că..., dar şi): 

Vasile nu numai că va veni la şedinţă, dar şi va ţine o cuvîntare. 

Conjuncţiile disjunctive exprimă ideea de disjuncţie, de excludere reciprocă 
a obiectelor, calităţilor, acţiunilor numite de propoziţiile sau de părţile de 
propoziţie unite cu ajutorul lor. Cele mai răspîndite sînt: sau, ori, fie. 

Conjuncţia disjunctivă poate lega două propoziţii cu acelaşi predicat, într-un 
caz acesta fiind pozitiv, iar în altul — negativ. 

În asemenea situaţii propoziţia negativă poate fi prezentată doar prin 
adverbul negativ nu sau ba, care se leagă de propoziţia precedentă printr-o 
conjuncţie disjunctivă: 

Ne observa de dormim ori ba. (M. Eminescu) 

Va fi fost aşa ori nu, unul Dumnezeu ştie... (Z. Arbore) 

Conjuncţia disjunctivă poate fi repetată înaintea fiecărei propoziţii sau părţi 
de propoziţie aflate în raporturile corespunzătoare: 

Ori oi izbuti, ori nu, dar îţi făgăduiesc... (|. Creangă) 

Pentru redarea raporturilor disjunctive se folosesc şi adverbele repetate (ba..., 
ba; cînd..., cînd; acum..., acum; aci..., aci). Datorită sensului şi folosirii lor în 
pereche, ele mai sînt numite conjuncţii alternative. 

Conjuncţiile ori, sau sînt folosite deseori înaintea unor apoziţii: 

Candelabrul, sau lustra, atîrna deasupra capului nostru. (M. Eminescu) 

Conjuncţiile adversative leagă propoziţiile sau părţile de propoziţie între 
care, din punct de vedere semantic, se stabilesc raporturi de opoziţie. Cele mai 
răspîndite sînt ci, dar, iar, însă, or. 


Notă. În vorbirea neîngrijită în loc de conjuncţia adversativă dar se foloseşte adesea varianta 
ei trunchiată da, care echivalează cu iar din exprimarea literară. 


Conjuncţiile conclusive leagă între ele propoziţii dintre care una exprimă 
urmarea, concluzia ce decurge din cealaltă. Ele sînt doar cîteva: deci, dar, aşadar(ă). 

Una din trăsăturile specifice ale conjuncţiei conclusive constă în faptul că 
ea poate fi folosită nu numai la începutul propoziției, ci şi la mijlocul ei: 

Acum, dară, fă bine de înapoieşte un leu tovarăşului dumitale. (|. Creangă) 


Notă. De fapt, conjuncţiile conclusive se apropie de aşa-numitele cuvinte incidente — de 
regulă adverbe — care atribuie propoziției anumite nuanţe de sens: 

Vasile, totuşi, nu s-a lăsat bătut. 

In cele din urmă, s-au convins că e aşa. 


CONJUNCŢIILE SUBORDONATOARE 


Conjuncţiile date servesc pentru a indica numeroase raporturi de subordonare 
dintre două forme verbale personale (Scrie că va veni; Va veni, dacă va avea timp). 

Conjuncţiile (respectiv locuţiunile conjuncţionale) subordonatoare după 
raporturile de subordonare pe care le exprimă se împart în două subclase: 


Conjuncţii subordonatoare necircumstanţiale, cu ajutorul 
cărora se leagă de propoziţia regentă subordonatele subiective, predicative, 
atributive, completive (că, dacă, ce, de, cum ş. a.): 

Spune-le că am plecat. 

Ce-a fost verde s-a uscat, ce-a fost dulce s-a mîncat. (Folclor) 

Lumea-i cum este... şi ca dînsa sîntem noi. (M. Eminescu) 

Vezi dacă au venit toți. 

Conjuncţii subordonatoare circumstanţiale, care leagă de 
regentă propoziţiile circumstanţiale de loc, de timp, de mod, finale, cauzale, 
condiţionale, concesive, consecutive, relaţionale etc., fiind totodată un indice al 
raporturilor circumstanţiale respective. Cele mai cunoscute sînt unde, cînd, cum, 
deoarece, fiindcă, dacă, deşi, de, căci ş. a. 

Nu-l vezi că-i o tigoare de băiet, cobăit şi leneş, de n-are pereche... Cum îl scoli, 
cere de mîncare. (|. Creangă) 

Pentru exprimarea raporturilor de subordonare dintre două forme verbale 
predicative (adică dintre două propoziţii) sînt folosite pe larg şi diferite locuţiuni 
conjuncţionale şi cuvinte conjunctive. 

De vreme ce este aşa, iată făgăduiesc a nu iubi niciodată. (C. Negruzzi) 

Afinitatea dintre propoziţiile subordonate şi părţile de propoziţie face posibilă 
realizarea cu ajutorul unor prepoziţii a legăturii subordonatelor cu regenta. De 
fapt, prepoziţiile se întrebuinţează mai ales pe lîngă cuvintele conjunctive şi 
cuvintele autosemantice din componenţa locuţiunilor conjuncţionale (pe unde, 
de unde, pînă unde, de cînd, pe cînd, pe lîngă faptul că, din care cauză, în legătură 
cu făptul că, ca şi cînd, ca şi cum, de vreme ce, din motivul că, fără ca, după ce, în 
timp ce, după cum, pe cît, pe măsură ce ş. a.). 

CONJUNCŢII CORELATIVE 


Conjuncţia care introduce o propoziţie în frază poate avea un element 
corelativ în propoziţia regentă, subliniind în mod deosebit raportul dintre 
propoziţii. 

In cadrul legăturii prin coordonare formează perechi acele elemente 
conjunctive (conjuncţii, adverbe) care exprimă raporturi disjunctive şi copulative: 
ba..., ba; acum..., acum; cînd..., cînd; nici..., nici; sau..., sau; ori..., ori; fie..., fie ş. a. 
Ele pot lega atît propoziţii, cît şi părţi de propoziţie. 

Nici usturoi n-a mîncat, nici gura nu-i miroase. (Proverb) 

Tot mă aminai ba azi, ba miine. (M. Eminescu) 

Uneori drept corelativ al conjuncţiei coordonatoare apare un alt element 
decît conjuncţia respectivă (nu numai..., ci şi; atît..., cît şi; nu numai că..., dar şi; 
nu numai..., dar nici ş. a.). 

El nu numai că nu ştia, dar nici că voia să ştie la ce trăieşte. (M. Eminescu) 

Notă. În cazul repetării conjuncţiei, prin virgulă se izolează a doua şi următoarele propoziţii: 

Cînd o salcie pletoasă lin pe baltă se coboară, 

Cînd o mreană saltă-n aer după-o viespe sprinteoară... (V. Alecsandri) 

Nici pe dracul să-l vezi, nici cruce să-ți faci. (Proverb) 

În cazul părţilor de propoziţie omogene, virgula se pune înaintea conjuncţiei repetate cu 
excepţia primei utilizări: 

Noi am rupt-o cu trecutul fie ca limbă, fie ca idee, fie ca mod de a privi şi a cugeta. (M. Eminescu) 


În cadrul legăturii prin subordonare conjuncţiile subordonatoare 
formează perechi fie prin repetarea aceleiaşi conjuncţii, fie prin folosirea 
altor cuvinte corelative (dar mai rar decît în cazul coordonării). Apar mai 
des repetate conjuncţiile şi locuţiunile conjuncţionale de ce..., de ce; cum..., 
cum; cu cît..., cu cît ş. a. 

De ce mergeau înainte, de ce lui Harap Alb i se tulburau minţile. (I. Creangă) 

Aici este mai caracteristică folosirea în calitate de corelative a unităţilor 
lexicale care nu reproduc, nu repetă conjuncţiile respective: atit..., încît; aşa de..., 
încît; într-atit(a)..., încît; cu cît..., cu atît; aşa..., precum; acolo..., unde; cu toate 
că..., totuşi; de aceea..., pentru că; de cîte ori..., de atitea ori; pe cît..., pe atît ş. a. 

Cu cît căciula era mai mare, cu atît omul era mai însemnat... (A. Russo) 

Unde nu te gîndeşti, acolo-l găseşti. (V. Alecsandri) 

Elementul corelativ al conjuncţiei subordonatoare este plasat adesea la 
sfîrşitul regentei, făcînd astfel un tot întreg cu conjuncţia (respectiv cu locuţiunea 
conjuncţională sau cuvîntul conjunctiv) prin care începe subordonata. Drept 
rezultat apar locuţiuni conjuncţionale de tipul astfel încît, aşa încît, atît(a) cit, 
aşa cum, îndată ce, întocmai cum ş. a. 


CONJUNCŢII CU VALORI MULTIPLE 


Unele conjuncţii sau locuţiuni conjuncţionale sînt folosite pentru exprimarea 
mai multor feluri de raporturi între propoziţii. Acest lucru se explică prin faptul 
că natura raportului depinde nu atît de elementul conjunctiv, cît de sensurile 
propoziţiilor unite în frază. 

Dintre conjuncţiile cu multe valori fac parte că, dacă, de, şi, dar, iar. De 

exemplu, conjuncţia că serveşte pentru redarea raporturilor subordonatoare 
subiective, predicative, completive directe sau indirecte, atributive, cauzale, 
consecutive, concesive. Prin mijlocirea conjuncţiei şi se stabilesc raporturi 
coordonatoare copulative, adversative, conclusive ş. a. m. d. 


LEGĂTURA CONJUNCŢIEI CU ALTE PĂRŢI DE VORBIRE 


Conjuncţia, după cum s-a subliniat mai sus, are tangenţă cu alte părţi de 
vorbire şi, în primul rînd, cu prepoziţia. Aceasta din urmă intră ca parte 
componentă în numeroase locuţiuni conjuncţionale, se foloseşte pe lîngă 
cuvintele conjunctive, precizînd caracterul raporturilor dintre enunţurile ce se 
află în diferite raporturi între ele. Mai mult chiar, unitatea lexicală pînă este atît 
prepoziţie, cît şi conjuncţie (comp.: Ion lucrează pînă sîmbătă — Ion lucrează 
pînă vine Vasile). 

Legătura conjuncţiei cu adverbul, cu pronumele, cu substantivul şi chiar 
cu verbul este demonstrată de folosirea acestor părţi de vorbire în componenţa 
cuvintelor conjunctive şi a locuţiunilor conjuncţionale. Cu ajutorul lor fie că e 
numit direct raportul dintre propoziţii în frază, fie că, îndeplinind concomitent 
rol de parte de propoziţie, pe de o parte, în secundară, iar, pe de alta, în regentă, 
se face legătura între două verbe şi, respectiv, între două propoziţii. 

Pnterjectia 


Interjecția este partea de vorbire neflexibilă care exprimă senzaţii, 
sentimente, manifestări de voință sau care imită diverse sunete şi zgomote din 
lumea înconjurătoare. 

Interjecţiile sînt cuvinte de tip special ce se deosebesc atît de părțile de vorbire 
autosemantice (substantive, adjective, verbe ş. a.) care denumesc noţiuni pro- 
priu-zise (obiecte, însuşiri, acţiuni etc.), cît şi de instrumentele gramaticale 
(prepoziţii şi conjuncţii) ce exprimă raporturile dintre noţiuni. Ele pot să 
echivaleze deseori cu o propoziţie întreagă. Interjecţiile nu au conţinut noţional. 
Ele nu denumesc, ci redau direct diferite emoţii, sentimente, impulsuri de voinţă 
ale vorbitorului sau zgomote din natură. Sensul lor se conturează numai în 
situaţia în care apar, adică este întregit de context, de intonaţia specială cu care 
sînt rostite. Adesea rostirea lor este însoţită şi de anumite gesturi (de mişcări ale 
feţei, miinilor), deoarece ele singure nu sînt apte să exprime pe deplin starea 
fizică sau psihică a vorbitorului. Cu toate acestea, în condiţii specifice, interjecţiile 
pot să transmită o informaţie mult mai bogată decît un cuvînt obişnuit sau 
chiar decît o propoziţie întreagă. Iată un exemplu edificator: 

.„. opreşte calul şi strigă cît îl ţine gura ameninţînd cu nagaica: 

— A-ă-ă! Hai, hai! (|. Druţă) 

Şi din punct de vedere morfologic, interjecţiile diferă de celelalte cuvinte. 
Ele sînt amorfe, adică nu se schimbă după gen, număr, caz, mod ş. a. m. d. 
Excepţie face interjecţia haide, care, fiind folosită cu valoare de predicat, a fost 
simțită ca verb şi a dezvoltat unele desinenţe verbale, astfel încît are forme 
speciale pentru persoana I şi a II-a plural: haidem! haideţi! 

Schimbările de formă, cum ar fi durata unui sunet (ura-a-a, bre-e-e, zvir-r-r) 
sau repetările (de tipul măi, măi; hai, hai; bre, bre) nu pot fi considerate drept 
modificări morfologice regulate, întrucît apar doar ocazional. 

Interjecţiile se caracterizează printr-o mulţime de variante în care apar (aoleu, 
aleu, văleu, alei; ţişti, țuşti, huşti; ha-ha-ha, hi-hi-hi, ho-ho-ho, he-he-he). Uneori 
în componenţa lor pot apărea sunete sau grupări de sunete neobişnuite 
sistemului fonetic al limbii (de pildă, r silabic în brrr sau grupele ptru, ptiu). Din 
cauza aceasta în scris ele sînt redate doar cu aproximaţie. 

Sensurile interjecţiilor se precizează doar în situaţiile contextuale în care 
sînt plasate şi de care sînt dependente (mai mult decît alte cuvinte). 

Interjecţiile apar totdeauna cu valori afective, pe care le redau mai nuanţat 
decît cuvintele obişnuite. Ele aparţin de fapt mesajului vorbit, în textul scris 
fiind doar mărci ale oralităţii şi apărînd exclusiv în stilul beletristic, în vorbirea 

populară şi familiară. Frecvența interjecţiilor într-un text este deci un indice al 
expresivităţii şi al oralităţii acestuia. 

Unele interjecţii servesc drept bază pentru formarea unor părţi de vorbire 
flexibile (comp.: of> oft, oftat, a ofta; vai > vaiet, a se văita; poc > a pocni, 
pocnit, pocnet ş. a.) sau se includ în componenţa unor unităţi frazeologice (vai 
şi amar; cu chiu, cu vai; aoleu şi vai de mine). 


CLASIFICAREA INTERJECŢIILOR 
DUPĂ MODUL DE FORMARE ŞI DUPĂ ORIGINE 


După modul de formare şi originea lor interjecţiile se împart în două clase 
mari: interjecţii primare şi interjecţii secundare, provenite din alte părţi de 
vorbire. 

Interjecţiile primare sînt de fapt interjecţii propriu-zise. Ele se 
utilizează în vorbire numai ca interjecţii. După structura morfematică se clasifică 
în interjecţii simple şi compuse. 

Interjecţiile simple sînt alcătuite dintr-un singur component, fiind divizate în: 

a) interjecţii alcătuite dintr-o singură vocală: A! O! E! I! Î! A! U! 

O, tînăr sîn de mamă, 

Tu, graiul meu etern! (Gr. Vieru) 

A, dacă-aş zvicni atunce / Spre stele, / S-ar smulge şi viţa de vie / Cu tălpile 
mele. (Gr. Vieru) 

b) interjecţii alcătuite dintr-un diftong: Au! Fi! Ia! Iu! Ui! ş. a. 

Ei, ei! acum groapa este gata, zise Sfinta Duminică. (I. Creangă) 

c) interjecţii alcătuite dintr-o vocală şi o consoană: Ah! Of! Ho! He! Hă! Aş! 
Uf! Eh! etc. 

Ah şi of, Ionuţ, se tîngui comisoaia... (M. Sadoveanu) 

d) interjecţii bisilabice: Aha! Aho! Uha! Oho! Elei! Ehe! Ehei! Ceală! Hăisa! etc. 

Aha! Ia acu i-am găsit locul, zice ea în gîndul său. (I. Creangă) 

Interjecţiile compuse sînt alcătuite din două sau mai multe componente: 
balanga-langa! cioca-boca! cîr-miîr! gogîlț-gogilț! hodoronc-tronc! he-he-he! lipa-lipa! 
pif-paf-puf! şu-şu-şu! tic-tac! teleap-teleap! tronca-bonca! trosc-pleosc! ţiric-ţiric! 
hop-şa! etc. 

De inima căruţei atîrnau păcorniţa cu feleştiocul şi posteuca, care se izbeau 
una de alta şi făceau: tronca-tronca! tronca-tronca! (I. Creangă) 

... surugiii plesneau din bice... şi roatele sfertiau din nou balanga-langa-langa- 
langa. (Al. Macedonski) 

Tot în clasa acestora trebuie incluse şi interjecţiile simple repetate: of, of! ei, 
ei! hei! hei! cirip-cirip! cling-cling! cuțu-cuţu! mu-mu! etc. 

Interjecţiile secundare (provenite din alte părţi de vorbire) sînt destul de 
productive, căci diferite cuvinte şi îmbinări de cuvinte, datorită unei întrebuinţări 
foarte frecvente, îşi pierd sensul lexical de bază, capătă o valoare afectivă şi 
devin interjecţii. 

Cu valoare de interjecţie pot fi folosite atît cuvinte separate şi îmbinări de 
cuvinte, cît şi propoziţii întregi. 

Astfel, pot deveni interjecţii unele substantive (Doamne! păcat! ajutor! ruşine! 
halal! foc! Dumnezeule! amar! mamă, măiculiță! pojar! frate! soră! etc.), verbe la 

imperativ (auzi! vezi! taci! las! uite! stai! poftim! ş. a.), adjective (sărăcan, cu 
variantele: aracan, arăcan, ăracan, îracan ş. a.), adverbe (aş cu variantele: aşa! 
aşi!, unde, aiurea), conjuncţii (dar! dacă! ş. a.). 

Pot îndeplini funcţia de interjecţii şi unele grupuri de cuvinte însoţite sau 
nu de interjecţii propriu-zise: aracan de mine şi de mine! aoleu şi vai de mine! măi 
al dracului! măi al naibii! Doamne sfinte şi părinte! apoi iaca! apoi dă! ia păcate! 
da de unde! halal de voi! vai şi amar! ia nevoie! of şi văleu! ptiu comedie! of Doamne! 
dragă Doamne! maică măiculiţă! ei drace! ş. a. 

S-au specializat cu valoare interjecţională şi o serie de propoziţii: Acu-i acu! 
Aici e aici! Auzi colo! Dă-o dracului! Doamne iartă-mă! Ca să vezi! Las-o naibii! 
Na-ţi-o bună! Nu mai spune! Ian cată, bre! Ia te uită! Ce spui! ş. a. 

Afară de aceasta, numărul interjecţiilor sporeşte în mod considerabil şi pe 
baza împrumuturilor din alte limbi: slavă (bogdaproste! na!), turco-tătară 
(aferim! aman!, bre! carnaxi! hai! hareci! halal!), francezo-italiană (adio! alo! 
aport! basta! bravo! vivat! mersi! pardon! salve!), greacă (amin! aleluia! varda! 
evrica! chiraleisa! osana!), germană (caput! tal! țuruc! fain! ş. a.). 


CLASIFICAREA INTERJECŢIILOR DUPĂ SENS 


După sensul lor interjecţiile se împart în trei clase mari. 

I. Interjecţii emoţionale ce redau o senzaţie fizică sau o stare 
sufletească. Cu ajutorul lor exteriorizăm senzaţii şi sentimente de tot felul: durere, 
nemulţumire, teamă, supărare, necaz, regret, mirare, satisfacţie, admiraţie, 
entuziasm ş. a. (ah!, of!, vai!, aoleu!, ei!, na!, brrr!, hei!, o!, oho!, bre!, ura!, 
bravo!). 

Interjecţiile emoţionale sînt, de regulă, poliexpresive, un rol hotărîtor jucînd 
intonaţia cu care sînt rostite. 

Aceeaşi interjecţie, folosită în diverse contexte şi intonată diferit, poate 
exprima sentimente variate, uneori chiar opuse ca mesaj. Astfel, interjecţia ah! 
poate să exprime: 

— admiraţie: 

Ah, ce livadă frumoasă şi bogată! (1. Druţă) 

— încîntare: 

Ah! e-atit de albă noaptea parc-ar fi căzut zăpadă. (M. Eminescu) 

— nostalgie: 

Ah! unde-i vremea ceea, cînd eu cercam un vad / Să ies în lumea largă. 
(M. Eminescu) 


— durere: 

Ah! ce foc simt că mă arde,... strigă bolnavul... (C. Negruzzi) 
— dorinţă: 

Ah! ce fioros de dulce pe buza ta cuvintu-i. (M. Eminescu) 
— necaz: 


Ah! De cîte ori voit-am ca să spînzur lira-n cui. (M. Eminescu) 
— stare sufletească: 
Ah, mamă, tu! Ce slabă eşti. (G. Coşbuc) 

— satisfacţie: 

Ah! bun somn am dormit. (M. Sadoveanu) 

— părere de rău: 

Ah! cui i-ar fi trecut prin gînd 

Şi-ar fi crezut vreodată 

Că mulţi lipsi-vor în curînd 

Din mîndra noastră ceată. (V. Alecsandri) 

Interjecţia a! poate exprima bucuria, supărarea, regretul; ei! — mirarea, 
nerăbdarea, regretul; aoleu! — durerea, spaima, surprinderea, admiraţia; vai! 
— durerea, oboseala, teama, spaima, deznădejdea, amărăciunea, regretul, 
nostalgia; of! — durerea, nemulţumirea, amărăciunea, nerăbdarea etc. 


II. Interjecţii care redau manifestarea unei voințe sau 
dorinţe şi care sînt mai puţin numeroase. Avînd un sens apropiat de cel al 
imperativului sau al vocativului, ele servesc pentru semnalizarea unor acte de 
voinţă: adresări, rugăminţi, porunci, îndemnuri (alo!, fa!, măi!, hai!, haide!, ia!, 
na!, hei!, stop!, tiva!, paşol!, aho!, ho!). 

Trebuie menţionat că nu totdeauna se poate trage o linie netă de demarcaţie 
între interjecţiile emoţionale şi cele care redau manifestarea unei voințe sau 
dorinţe. Aceeaşi interjecţie poate exterioriza atît stări psihice emoţionale, cît şi 
voliţionale (măi, de exemplu, poate avea valoare de adresare, dar poate exprima 
şi uimirea (mai ales cînd e repetat de două-trei ori). 


III. Onomatopee sau cuvinte imitative, care constituie clasa cea 
mai numeroasă de interjecţii. Cu ajutorul lor sînt redate cu aproximaţie diverse 
sunete şi zgomote din natură (bang!, poc!, bildibic!, vij!, gîl-gil!, dang!, jap!, zbîrrr!, 
zdrong!, zdup!, clanc!, clang!, cling!, pleosc!, scîrț!, tic-tac!, tronc!, trop-trop!, trosc!, 
ştiobilc!, hodoronc!, huştiuliuc!, cioc!), sunete şi zgomote emise de animale, păsări, 
insecte (ham!, behehe!, groh!, guiţ!, coviț!, cotcodac!, cucu!, cucurigu!, cîr!, mac!, 
miau!, mehehe!, mor!, mîr-mîr!, oac!, piu-piul!, pu-pu!, schelălău!, ţîr-ţir!), sunete 
şi zgomote produse de om (gogilț!, sfor-sfor!, hapciu!, hic!, ic!). 


FUNCŢIA SINTACTICĂ A INTERJECŢIILOR 


Interjecţiile, în primul rînd cele emoţionale, nu sînt legate gramatical cu 
alte cuvinte din propoziţie, singure ţinînd de fapt locul unor propoziţii. Numai 
cuvintele onomatopeice pot apărea ca parte de propoziţie (celelalte doar cînd se 
substantivează). 

Interjecţiile întrebuințate ca părţi de propoziţie îşi pierd într-o oarecare 
măsură caracterul emotiv. A 

Cea mai frecventă funcţie sintactică a interjecției este aceea de predicat. In 
această funcție pot fi mai ales: 


a) interjecţiile care exprimă un îndemn, o poruncă sau o comandă, al căror 
sens se apropie de cel al imperativului: aho!, cea!, hai!, hăis!, hi!, ho!, marş!, na!, 
nani!, paşol!, pst!, sst!, stop!, tiva! etc. 

Aho! car nebun, aho! Cînd te-oi încărca zdravăn cu saci de la moară..., atunci 
să mergi aşa. (I. Creangă) 

Pst! — i-auzi, vorbi Lizuca, înălțînd un deget. (M. Sadoveanu) 

Hai să valsăm, iubito, hohotind. (G. Bacovia) 

b) interjecţiile de adresare, care solicită atenţia interlocutorului: ia, iacă, 
iată, uite, vezi etc. 

Da frate mai ai? — Am. Iaca, ţîncu ista de soră. (M. Sadoveanu) 

Uite, grauri pe luncă, / Veseli, fericiţi ce sînt! (G. Coşbuc) 

Ei, vezi, mă rog, ce nătărău. (Al. Donici) 

c) interjecţiile-onomatopee care reproduc diferite sunete şi zgomote: bildibtc!, 
huştiuliuc!, pic!, poc!, pleosc!, scîrț! ştiobilc!, tranc!, tronc!, trosc!, vijj!, zvîrr! etc. 

Pupăza zbrr! pe-o dugheană. (|. Creangă) 

Şi numai huştiuliuc! în jos şi ştiobilc! în fundul fintînii. (I. Creangă) 

Băiatul s-a ferit repede-n lături şi o dată bildîbic! şi zdrong! (I.L. Caragiale) 

d) interjecţiile care redau repeziciunea unei acţiuni: haţ!, hîț!, hîrşti!, țuşti!, 
jap!, zvic! 

Eu atunci haţ! de sumanul moşneagului. (I. Creangă) 

Duminicile biztiam la strană şi hîrşti! cîte un colac. (|. Creangă) 

Ajunge la el şi jap! încă una. 

Notă. Cuvintele onomatopee şi interjecţiile care redau repeziciunea unei acţiuni sînt urmate 
adesea de un verb ce exprimă acţiunea la care se referă şi interjecţia. De exemplu: 

Şi cum ospăta el, ţişti! cade fără de sine în groapa cu jăratic. (|. Creangă) 

Și calul, ţîşti! sare de trei stînjeni. (B. Delavrancea) 

În asemenea situaţii interjecţia are numai valoare stilistică, nu şi funcţie sintactică. Ca 
însoţitoare a predicatului verbal, ea serveşte numai pentru a reproduce zgomotul sau pentru a 
arăta repeziciunea acţiunii. 

Comportîndu-se ca un verb, interjecţiile cu funcţie de predicat cer o 
complinire sintactică. În poziţie de termen regent ele pot avea: 


a) complement sau subordonată completivă: 

Şi nici una, nici două, haţ! pe ied de gît. (I. Creangă) 

Şi zvîrr! cu pravila cea mare după călugări. (I. Creangă) 

Vai, ce-ntuneric s-a făcut. (V. Alecsandri) 

b) complement circumstanţial sau subordonată circumstanţială: 


Eu, grăbit, ţîşti dincolo într-un picior. (B. Delavrancea) 

Hai mai iute, că nu-i chip altfel. (C. Hogaş) 

După unele interjecţii pot apărea dative posesive: 

Na-ţi bani în locul griului... (I. Creangă) 

Iată-ți viitorul. 

La fel pot ocupa poziţia de dublu regent, dacă acesta este o interjecţie care 
exprimă un îndemn sau o poruncă (cu sens apropiat de cel al imperativului): 

Eu aşa am bătut găina şi iacătă-o cum se ouă. (|. Creangă) 

În afară de predicat, interjecţiile îndeplinesc şi funcţiile sintactice de: 


— subiect: 

S-auzea cîte un jart, trosc, pleosc, aoleu! (B. Şt. Delavrancea) 

— nume predicativ: 

Sărim şi noi/şi turcii sar/Şi-i moartea-n şanţ/e vai şi amar. (G. Coşbuc) 
— atribut: 

Se auziră strigătele, de astă dată răzlețite, hăp! hăp! (M. Preda) 

— complement direct: 

Cloşca cum l-a văzut a început să strige cîrr! clonc! clonc. (|. G. Sbiera) 
Nu zice hop! pînă n-ai sărit. (Folclor) 

Notă. Interjecţiile cu funcţia de complement direct apar în propoziţii cu predicatul exprimat 
prin verb tranzitiv la diateza activă. Ele nu trebuie confundate cu cele cu funcţia de subiect care 
determină, de regulă, un verb reflexiv impersonal. De ex.: ... Se aude alături în livada de pruni: lip-lip! 
lip-lip! (1. Al. Brătescu-Voineşti) 

— complement circumstanţial: 

Şi gogîlţ, gogîlt, gogtlţ, îi mergeau sarmalele întregi pe git. (I. Creangă) 

Şi odată pornesc ei, teleap, teleap, teleap! (|. Creangă) 

Interjecţiile echivalează cîteodată cu o propoziţie (independentă sau mai 
rar subordonată): 

Na! c-am stins focul şi am uitat să-mi aprind luleaua. (I. Creangă) 

Propoziţiile, exprimate prin interjecţii, se leagă de restul frazei fie prin 
juxtapunere, fie cu ajutorul conjuncţiilor: 

Iată vine nunta-ntreagă — vornicel e-un grierel. (M. Eminescu) 

Bocăneşte el cît bocăneşte, cînd pirr! Cade copacul peste car. (|. Creangă) 

Interjecţia din al doilea exemplu îndeplineşte funcţia de propoziţie subordonată 
circumstanţială şi se leagă de cea principală cu ajutorul elementului de relaţie cînd. 

Interjecţiile pot apărea la începutul propoziției, intercalate într-o propoziţie 
sau la sfîrşitul acesteia: 

Bre, bre, bre, da multe soiuri de dihănii mai sînt în leşi. (V. Alecsandri) 

Tu, măi, eşti bun de trăit în pădure cu lupii. (. Creangă) 

Incalecă pe mine şi hai! (|. Creangă) 


ORTOGRAFIA INTERJECŢIILOR 


Se scrie împreună un număr mic de interjecţii, ai căror termeni s-au sudat 
şi formează o unitate: behehe, behe, hurup, huhuhu, iacătă, şoşoşo, tralala, 
tinghilinghi, uiuiu, uliuliu. 

Interjecţiile compuse din două sau mai multe elemente identice şi sinonime 
sau din elemente care formează o unitate se scriu, de regulă, cu liniuţă de unire: 
boca-boca, cioc-cioc, cioca-boca, cra-cra-cra, gogilț-gogilț, ha-ha-ha, ham-ham, 
he-he-he, hi-hi-hi, haide-ha, hop-aşa, hopa-țupa, hodoronc-tronc, iha-ha, teleap-teleap, 
tic-tac, tronca-tronca, trosc-pleosc, tura-vura, țiric-ţiric etc. 


Notă. Unele interjecţii repetate, mai ales cînd se rostesc cu pauze între ele, se pot despărţi în 
scris şi prin virgule: boca, boca; lipa, lipa; nani, nani; şonttc, şonttc; şovtlc, sovilc; tic, tic etc. 


PUNCTUAŢIA INTERJECŢIILOR 


Interjecţiile au o intonaţie exclamativă, care poate fi mai înaltă sau mai 
puţin înaltă, de aceea după interjecţie se pune semnul exclamării sau virgulă, 
potrivit cu înălţimea intonaţiei: 

O, vin în părul tău bălai/S-anin cununi de stele... (M. Eminescu) 

Ura! măreț se-nalță-n vînt/Stindardul României. (V. Alecsandri) 

De regulă, se pune semnul exclamării după interjecţiile emoţionale ce redau 
o senzaţie fizică sau o stare sufletească puternică. 

Pentru a sublinia în scris intensificarea tonului, după unele interjecţii se 
pot pune mai multe semne ale exclamării: 


Măi!!! s-a trecut cu şaga, zic eu în gîndul meu... (I. Creangă) 

După interjecţiile predicative se pune întotdeauna semnul exclamării, iar 
cuvîntul imediat următor se ortografiază cu litera mică: 

Şi cînd răcneşte o dată cît se poate, eu zvrr! chibriturile din mînă şi ţuşti! la 
spatele lui Zaharia... (|. Creangă) 

Interjecţiile de adresare măi, mă, fa, bre se pot folosi singure sau însoţite de 
un substantiv la vocativ. Intrebuinţate singure, sînt izolate prin virgulă: 

Ia ascultați, măi, dar de cînd aţi pus voi stăpînire pe mine. (I. Creangă) 

Dragostea, bre, dragostea, pirdalnica de dragoste... (C. Hogaş) 

Dacă interjecţia însoţeşte un substantiv la vocativ singur sau cu 
determinative, atunci se desparte, de regulă, întregul grup prin virgulă: 


Măi Zaharie, nu mai ai tu vreo poştă de cele pe undeva? (|. Creangă) 

Apoi, dă, măi nevastă, sîngele apă nu se face. (|. Creangă) 

Stati, bre oameni buni! (M. Sadoveanu) 

După interjecţiile care exprimă un îndemn sau o poruncă (sens apropiat de 
cel al imperativului), dacă sînt urmate de un complement sau de o subordonată 
completivă care le determină, nu se pune nici un semn de punctuație: 


Hai la maica de mă cere. (Folclor) 

Na-vă de cheltuială... (I. Creangă) 

Iată-ne şi aproape de virful codrului. (|. Creangă) 

Iaca ce-mi scrie frate-meu. (|. Creangă) 

In celelalte cazuri se despart prin virgulă sau prin semnul exclamării, în 
funcţie de intonaţia lor: 

Hai! cît să-ți dau pe an, ca să te tocmeşti la mine? (I. Creangă) 

Haide, luaţi-l de-l daţi norodului. (C. Negruzzi) 

Iată! Doi vineţi ochi în suflet mă săgeată. (Şt. O. Iosif) 

Interjecţia ia urmată de un verb la imperativ sau la conjunctiv nu se desparte 
de verb: 

Ia acum hai la luptă. (M. Eminescu) 

Ia să-mi facă Nică Oşlobanu încredințarea... (|. Creangă) 

Ia mai strigă, Vasile, cîinii. (M. Sadoveanu) 

Cînd se repetă interjecţii de acelaşi fel, ele se despart prin virgulă sau prin 
liniuţă, iar după ultima se pune semnul exclamării sau virgulă în funcţie de 
intonaţia ei: Boc-boc-boc! Fi, ei! He-he! Ha-ha-ha! Măi, măi, măi! Pu-pu-pup! 
Pic-pic-pic! Cri-cri-cri! Mac-mac-mac! Tic-tac, tic-tac! ş. a. 

Ei, ei! toate bune şi frumoase la vremea lor. (|. Creangă) 

Na, na, na, Măria ta! parcă astă grijă am eu acum? (|. Creangă) 

Pic-pic-pic! Pic-pic-pic!/Cade-o ploaie pe colnic. (L. Deleanu) 

NOŢIUNI GENERALE 


Luate izolat, cuvintele reprezintă unităţi de limbă cu ajutorul cărora sînt 
definite obiecte şi fenomene din realitatea înconjurătoare: persoane, lucruri, 
semne, caracteristici, acţiuni, circumstanţe etc. Privite din punctul acesta de 
vedere, cuvintele, vocabularul în genere, constituie sistemul nominativ al limbii, 
proprietăţile cărora sînt prezentate în dicţionare explicative. 

Proprietăţile comunicative ale cuvintelor apar atunci cînd acestea din urmă 
sînt îmbinate între ele (de exemplu: Elevul scria. Învățătorul a înmînat cărţi 
elevilor). Intrînd în relaţie cu alte cuvinte pentru a constitui unităţi mai mari cu 
ajutorul cărora vorbitorii comunică între ei, cuvîntul, de regulă, ia altă formă 
decît cea nominativă, înregistrată în dicţionar. Astfel, dacă ne referim la cuvintele 
din componenţa celor două propoziţii de mai sus, ele sînt prezentate în dicţionar 
în formele: elev, (a) scrie; învăţător, (a) înmiîna, carte, elev. Forma pe care o capătă 
cuvîntul în propoziţie, comunică acestuia un sens suplimentar, determinat de 
funcţia pe care o îndeplineşte în propoziţie. De exemplu, prin forma scria se 
relatează că agentul acţiunii este cineva (pers. a III-a sg.), că acţiunea se 
desfăşoară în trecut ca reală; iar prin forma elevilor se menţionează că e vorba 
de mai multe persoane cunoscute, că acţiunea se realizează în favoarea lor etc. 

În genere sensul cuvîntului (de exemplu, al verbului a da) se actualizează 
anume în îmbinarea lui cu alte cuvinte (comp.: a da cadouri, a da cu vopsea, 
a da peste Vasile, a da de piatră ş. a.). ; 

Forma cuvîntului însă nu este singurul indice al funcţiei lui sintactice. In 
acelaşi scop se folosesc cuvinte auxiliare, succesiunea cuvintelor în propoziţie, 
intonaţia. 

Proprietatea cuvintelor de a se combina între ele este dictată de semantica 
acestora. Semantica verbului a citi, de exemplu, cere ca el să fie urmat de un 
substantiv care denumeşte obiectul lecturii. Spunem citesc o carte (o scrisoare, 
o piesă, un roman, o poezie, o istorie, o poveste, o povestire etc.) şi nu citesc un 
copac (un fier, un scaun, un palton, o casă etc.). Sau, de exemplu, două substantive 
aranjate într-un mod anumit exprimă un raport de posesie, dacă unul din ele 
denumeşte obiectul posedat, iar altul posesorul acestuia. Sînt fireşti astfel 
îmbinările: cartea elevului, pîinea băiatului, calul lui Vasile etc., dar sînt 
neobişnuite, contravenind firii limbii, îmbinări ca: băiatul pîinii, laptele apei, 
copacul crengii etc. 

Restricţiile combinatorii ale cuvintelor pot fi riguroase sau mai puţin 
riguroase, aceasta depinde de caracterul raporturilor exprimate de îmbinarea 
respectivă. Bunăoară, în cazul cînd îmbinările cu verbul a cînta (în calitate de 

element regent) exprimă raporturi instrumentale, numărul substantivelor, 
însoţite de o prepoziţie, este relativ redus, limitîndu-se, în fond, la numirile de 
instrumente muzicale. De exemplu: (Vasile cîntă la pian (la vioară, la cimpoi, 
la armonică, la trompetă etc.). Totodată, îmbinările cu acelaşi verb regent, ce 
exprimă raporturi spaţiale, se pot construi cu un număr impunător de 
substantive, variate din punct de vedere semantic, însoţite de prepoziţii sau 
adverbe de loc (Ion cîntă în stradă (sub copac, la şcoală, acasă, aici, sub pod, 
în codru, pe scenă, departe, într-o curte, lingă poartă etc.). 

Unităţile limbii care participă la formarea structurilor sintactice se supun 
anumitor reguli de îmbinare, constituind sfera sintagmaticii sintactice. 

Din aceasta reiese una din sarcinile sintaxei — analiza şi stabilirea legităţilor 
dintre cuvinte sub aspect formal şi semantic, descrierea tipurilor de structuri 
obţinute prin îmbinarea cuvintelor. 

O atenţie deosebită în sintaxă se acordă analizei propoziției, aceasta 
reprezentînd o unitate elementară de redare a unei informaţii încheiate, corelate 
cu planul temporal, în care-şi realizează potenţele semantico-funcţionale 
logoforma şi îmbinarea de cuvinte în toată plinătatea lor. Sintaxa are sarcina 
de a delimita propoziţia, care devine unitate a actului comunicativ datorită 
predicativităţii, de o îmbinare obişnuită de cuvinte, care nu are statut de unitate 
comunicativă. A se compara: a mînca plăcinte (îmbinare de cuvinte) — mănîncă 
plăcinte (propoziţie). 

De fapt, îmbinările reprezintă doar elemente, blocuri de construcţie a 
unităţilor comunicative (propoziţie, frază). E vorba de structuri de tipul: a trăi 
la țară, cartea elevului, copilărie fericită, casa de sub deal, cîrd de gîşte, evenimentele 
dintre cele două războaie, rotund la faţă, lat în umeri, pe malul stîng al rîului, fată 
cu cercei, mireasă cu zestre, sus pe munte, copila moşneagului etc. Din îmbinările 
menţionate mai sus se pot obţine unităţi comunicative, cum ar fi: Vasile trăieşte 
în casa de sub deal. 

De altfel, în anumite situaţii (în denumiri, titluri, inscripţii) îmbinarea de 
cuvinte poate funcţiona şi în afara unităţii comunicative, independent, ca unitate 
nominativă (comp.: „Sanie cu zurgălăi“, „Pădurea spînzuraţilor“, „Istoria Imperiului 
Otoman“, „Departamentul pentru Turism“ etc.). In cazurile acestea îmbinarea se 
apropie de cuvîntul folosit cu funcţie nominativă. 

Sintaxa are sarcina de a delimita şi a descrie coraportul dintre cuvînt, 
îmbinare de cuvinte şi propoziţie. 

Descrierea particularităţilor gramaticale ale propoziției în sintaxă îşi află 
materializare în stabilirea caracteristicilor ei formale şi funcţional-semantice, a 
modului de intonare, care sînt determinate de scopul şi sarcina comunicativă. 
Sintaxa stabileşte condiţiile în care şirul de logoforme devine propoziţie (avîndu- 
se în vedere elementele obligatorii ale acesteia). 

In planul expresiei, sintaxei îi revine sarcina de a stabili legităţile de utilizare 
a logoformelor în procesul comunicativ, a construcţiilor perifrastice formate cu 
ajutorul instrumentelor gramaticale, a locului pe care-l ocupă logoforma sau 
construcţia în structura comunicativă. În planul conţinutului, sarcina sintaxei 
constă în stabilirea şi descrierea funcţiilor pe care le capătă în propoziţie 
logoforma sau construcţia perifrastică: de realizator al acţiunii (subiect), de 
proces în realizare (predicat), de pacient (complement direct), de beneficiar 

(complement indirect), de semn, caracteristică (atribut), de modul realizării 
procesului (complemente circumstanţiale de loc, de timp, de cauză, de scop 
etc.), numite în sintaxă părţi de propoziţie. Astfel, prin constatarea Elevul 
scrie o scrisoare, logoforma elevul (substantiv masculin la cazul nominativ 
singular, forma articulată hotărît) îndeplineşte funcţia de subiect, logoforma 
scrie (verb la prezent indicativ, persoana a III-a singular) — funcţia de predicat, 
iar o scrisoare (substantiv feminin, la cazul acuzativ singular, forma articulată 
nehotăriît) — funcţia de complement direct. In speţă, atribuind substantivului 
elevul funcţia de subiect, notăm că persoana numită de acest substantiv este 
agentul acţiunii; acordîndu-i logoformei scrie rolul de predicat, afirmăm că 
acţiunea se desfăşoară în prezent şi are ca agent o persoană anumită; 
substantivului o scrisoare îi revine funcţie de complement direct, relatînd astfel 
că obiectul, numit prin substantivul dat, este rezultatul acţiunii a scrie. 

Pe lîngă descrierea părţilor de propoziţie, ce reprezintă, de fapt, o modelare 
a structurii semantice a propoziției, sintaxa se ocupă şi de elementele propoziției 
care formal nu sînt legate de restul propoziției, dar cu ajutorul cărora se exprimă 
o atitudine a vorbitorului faţă de cele spuse, se precizează relaţiile dintre locutori. 
E vorba, în principiu, de adresări, de cuvintele şi de propoziţiile incidente etc. De 
exemplu, prin introducerea în propoziţia Vasile a venit a unor cuvinte incidente 
(cum ar fi: probabil, desigur, precis, poate, pesemne ş. a.), vorbitorul îşi exprimă 
atitudinea subiectivă faţă de cele comunicate: îndoială, presupoziţie (comp.: 
Vasile, probabil, a venit. — Vasile, desigur, a venit. — Vasile, pesemne, a venit). 
Sau, de exemplu, în propoziţia Vasile, mîine încep jocurile la volei, substantivul 
propriu Vasile formal nu este legat cu restul propoziției: prezenţa sau lipsa 
acestuia nu schimbă sensul propoziției. Rolul lui este însă de a indica persoana 
căreia îi este adresată informaţia respectivă. 

Sintaxa are sarcina de a studia aceste elemente nelegate gramatical de restul 
propoziției, de a determina statutul lor, mijloacele de identificare în scris a 
acestora. 

Sintaxa se ocupă şi de examinarea corelaţiei dintre propoziţie şi unităţile 
comunicative, care, deşi nu sînt totdeauna părţi componente obligatorii a unei 
propoziţii, au aceleaşi sarcini ca şi propoziţia propriu-zisă. E vorba de construcţii 
de tipul: In sfîrşit! Linişte! Cînd? Cum? ş. a. folosite în procesul comunicativ, 
adesea ca replici în dialog. 

Deşi private de trăsăturile gramaticale caracteristice propoziției, unităţile 
comunicative date, utilizate, în fond, în vorbirea dialogată, pot fi totuşi conside- 
rate structuri sintactice aparte, întrucît se construiesc după un anumit calapod, 
formînd tipuri speciale de unităţi comunicative. Spre deosebire însă de propoziţie, 
al cărei sens poate fi perceput fără context, înţelesul enunţului este legat de o 
situaţie comunicativă concretă, precizată de context. 

Propoziţiile, ca unităţi comunicative elementare, participînd la formarea 
textului, se unesc în unităţi mai mari — fraze, între propoziţiile constituente 
stabilindu-se raporturi semantico-funcţionale de diferite feluri. Sintaxei îi revine 
şi sarcina de a releva modelele de frază, legăturile dintre propoziţiile constitutive, 
mijloacele cu ajutorul cărora sînt exprimate aceste legături (conjuncţiile 
coordonatoare şi subordonatoare, cuvintele conjunctive, intonaţia). Raporturile 
dintre propoziţiile ce constituie fraza sînt asemănătoare raporturilor dintre 

părţile de propoziţie. La rîndul lor, propoziţiile secundare se prezintă ca nişte 
părţi de propoziţie dezvoltate, deosebindu-se de acestea, în primul rînd, prin 
predicativitate (cf.: Vasile a întilnit o fetiţă cu cercei. — Vasile a întîlnit o fetiţă care 
purta cercei). Sintaxa evidenţiază acest paralelism prin folosirea unei terminologii 
similare (subiect — propoziţie secundară subiectivă; atribut — propoziţie 
secundară atributivă; complement — propoziţie secundară completivă; 
circumstanţial de timp — propoziţie secundară circumstanţială de timp etc.). 

Ca şi în cazul relaţiilor dintre părţile de propoziţie, raporturile dintre 
propoziţiile din cadrul frazei sînt determinate de semantica elementelor 
constituente. De aceea, paralel cu analiza mijloacelor de legătură dintre propoziţii 
în frază, sintaxa se ocupă şi de examinarea raporturilor semantice dintre acestea. 
Astfel, constatînd că în fraza Vasile a plecat la dentist, fiindcă îl dureau dinţii, 
unde legătura dintre propoziţii se realizează cu ajutorul conjuncţiei fiindcă, 
relatăm totodată că între cele două propoziţii se stabileşte un raport de 
cauzalitate: prima propoziţie (Vasile a plecat la dentist) exprimă o acţiune 
rezultată ca urmare a cauzei exprimate în cea de a doua propoziţie (...îl dureau 
dinții). Acelaşi raport de cauzalitate îl redă şi propoziţia Vasile a plecat la dentist 
din cauza durerii de dinți. 

Un rol deosebit în constituirea unităţilor comunicative îi revine intonaţiei. 
Anume datorită ei propoziţia capătă caracter finit (fără intonaţia corespun- 
zătoare avem de a face cu o simplă înşirare de cuvinte). Chiar nedesluşind bine 
cuvintele, după intonaţie ne putem uşor da seama că cel ce vorbeşte povesteşte 
pur şi simplu ceva, întreabă, cere sau ordonă. Prin intonaţie se actualizează şi 
sensul propoziției. De exemplu, în funcţie de modul de intonare a construcţiei 
Ce te-ai întors se pot obţine unităţi comunicative cu sensuri diferite: 1) Ce, te-ai 
întors? (= „sînt surprins că te-ai întors“), 2) Ce, te-ai întors! (= „ţi-am spus eu că 
ai să te întorci“), 3) Ce te-ai întors? (= „din ce cauză te-ai întors?“). Sau, de 
exemplu, construcţia Vasile deschide uşa, dacă este rostită cu intonaţie narativă 
(povestitoare), actualizează o acţiune care se desfăşoară în prezent, iar rostită 
cu intonaţie imperativă — o acţiune care abia trebuie să se desfăşoare (în ultimul 
caz cuvîntul Vasile are rol de adresare şi în scris se izolează de restul propoziției 
prin virgulă: Vasile, deschide uşa). 

Cu ajutorul intonaţiei se evidenţiază rema — element nou al unităţii — 
nucleul acestei unităţi. Fiecare dintre elementele unităţii comunicative Vasile a 
sosit ieri cu trenul de la Berlin poate fi prezentat prin mijlocirea intonaţiei drept 
remă a unităţii: Vasile (şi nu altcineva) a sosit ieri cu trenul de la Berlin — Vasile 
a sosit (nu a plecat) ieri cu trenul de la Berlin — Vasile a sosit ieri (nu altcîndva) 
cu trenul de la Berlin — Vasile a sosit ieri cu trenul (nu cu avionul) de la Berlin — 
Vasile a sosit ieri cu trenul de la Berlin (şi nu din altă parte). 

Intonaţia este o categorie suprasegmentală şi caracterizează aspectul oral 
al unităţii comunicative. În scris structurile intonaţionale ale unităţilor 
comunicative sînt redate cu ajutorul semnelor de punctuație. De exemplu, 
structura intonaţiei enunţiative se semnalează prin punct, cea a intonaţiei 
interogative — prin semnul întrebării, cea a intonaţiei exclamative — prin 
semnul de exclamare (A venit Vasile. A venit Vasile? A venit Vasile!). Pentru a 
deosebi o propoziţie imperativă cu substantiv în funcţie de adresare de o propoziţie 
enunţiativă cu acelaşi substantiv în funcţie de subiect, în primul caz substantivul 

dat se izolează prin virgulă (comp.: Vasile, cîntă. — Vasile cîntă). Cu ajutorul 
virgulei se relevă în scris intonarea diferitelor elemente ale propoziției şi ale 
frazei. Virgula se foloseşte pentru redarea în scris a rostirii specifice a cuvintelor 
incidente, a atributelor explicative, a apoziţiei, a propoziţiilor incidente, a 
legăturii dintre propoziţii în cadrul frazei etc. Astfel, în propoziţia Vasile ştia, 
fără îndoială, despre acea întîmplare — „întreruperea“ structurii intonaţionale a 
propoziției enunţiative prin rostirea cu alt ton a sintagmei fără îndoială se redă 
în scris prin luarea între virgule. 

Diferite varietăţi de intonaţie sînt semnalate prin diferite semne de punctuație 
(punct şi virgulă, liniuţa de unire, paranteză, ghilimele ş. a.). 

Regulile privind utilizarea semnelor de punctuație constituie domeniul 
sintaxei practice. Parţial ele sînt cuprinse şi în diferite compartimente ale lucrării 
de faţă. 

Trebuie menţionat însă că prin regulile în vigoare de folosire a semnelor 
de punctuație nu se „acoperă“ nici pe departe toată varietatea de nuanţe 
intonaţionale ce caracterizează vorbirea orală. Doar contextul ne ajută să ne 
dăm seama cum trebuie să intonăm unele propoziţii pentru a actualiza un 
sens sau altul în cazul polisemantismului propoziției. Anume contextul este 
acela care atribuie propoziției: O să-ți întoarcă Vasile datoria sens afirmativ 
sau negativ. În acest scop sînt folosite elementele contextuale de tipul Aşteaptă! 
Cum să nu! etc., care precedă sau urmează propoziţia şi arată că ea trebuie 
rostită pe un ton zeflemitor ce face să se înţeleagă contrariul celor exprimate. 
De aceea unitatea de limbă discutată se citează într-un context mai larg decît 
propoziţia. 

Sintaxa propoxiliei 


CLASIFICAREA PROPOZIŢIILOR DUPĂ SENSUL 
ŞI SCOPUL COMUNICĂRII 


Funcţia de bază a propoziției este de a comunica ceva, de a transmite o 
informaţie despre lucrurile şi fenomenele din lumea înconjurătoare. Dar ea 
se foloseşte şi cu scopul de a obţine o anumită informaţie despre lucruri şi 
fapte necunoscute încă. Tot cu ajutorul propoziției poate fi exprimată starea 
emotivă a vorbitorului, hotărîrea sau dorinţa de a iniţia o faptă, de a se angaja 
într-o acţiune sau de a obţine ceva, dînd cuiva o dispoziţie sau un ordin, 
adresîndu-i o rugăminte. Situaţiile acestea pot fi sesizate făcînd comparaţie 
între propoziţii ca: 

1) Pe deasupra de prăpăstii sînt zidiri de cetăţuie, 

Agăţat de pietre sure un voinic cu greu le suie. (M. Eminescu) 

2) Auzi, măi leneşule: te prinzi să moi posmagii singur ori ba? (|. Creangă) 

3) De-aş avea o puiculiţă cu flori galbene-n cosiţe... (V. Alecsandri) 

4) Păzeşte-te de cărbunele acoperit. (Proverb) 

5) Cum şuieră cumplita vijelie! (A. Vlahuţă) 

6) Bun întilnişul, om bun! (I. Creangă) 

După cum se poate uşor observa, propoziţiile mai sus înşirate se deosebesc 
între ele după scopul comunicării: se constată o realitate (1), se pune o întrebare 
(2), se exprimă o dorinţă (3), se face o avertizare (4), se descrie cu înfiorare un 
fapt (5), se exprimă o salutare (6). 

Pentru redarea numeroaselor şi variatelor aspecte care s-au menţionat mai 
sus se folosesc diferite mijloace lexicale, gramaticale şi prosodice. 

Astfel, pentru exprimarea acţiunilor reale (în trecut, prezent sau viitor) în 
propoziţie se folosesc, de regulă, predicate exprimate prin verbe la modul indicativ: 

Pe un deal în depărtare un foc tainic străluceşte. (V. Alecsandri) 

Caii se smunciră în ham; căruţa sălta pe şosea în galopul cailor. (Şt. Bănulescu) 

Exprimarea unor acţiuni realizabile în plan de dorinţă, posibilitate, necesitate 
se poate obţine prin întrebuinţarea verbului-predicat la modurile conjunctiv, 
condiţional-optativ, imperativ: 

la să dăm buzna în casă la babă... (|. Creangă) 

Zdrobiţi orînduiala cea crudă şi nedreaptă, 

Ce lumea o împarte în mizeri şi bogați! (M. Eminescu) 

De la unii am auzit spunînd că i-ar fi dat balaurului lapte de vacă neagră şi cu 
aceasta l-ar fi făcut să se ridice la cer. (|. Creangă) 

Cu ajutorul intonaţiei se actualizează propoziţia (datorită intonaţiei, un grup 
de cuvinte devine, de fapt, propoziţie), deosebind întrebarea de declaraţie, ordinul 
de simplul enunţ, întrebarea de dispoziţie etc. Mai mult chiar, intonaţia serveşte 
uneori drept unic mijloc de deosebire între tipurile de propoziţii. A se compara: 

Rămîi pe loc. (constatare: „S-a spus să nu pleci nicăieri“); 

Rămii pe loc? (întrebare: „Nu vei pleca nicăieri?“); 

Rămîi pe loc! (dispoziţie: „Să nu îndrăzneşti să pleci undeva!“). 

Sau, de exemplu, propoziţia Vine, în funcţie de intonaţie, poate 
transmite cele mai diferite nuanţe de sens: un sentiment de bucurie (Vine! 
Hai să-l întîmpinăm!), frică (Vine! Am păţit-o), dezaprobare (Vine. Iar îl 
aduce naiba) etc. 

Prin schimbarea ordinii cuvintelor în propoziţie (în combinare cu intonaţia) 
faţă de ordinea din enunţul obişnuit imprimăm, comunicăm celor exprimate o 
anumită emotivitate, enunţăm o dispoziţie. A se compara: 

Zilele de toamnă sînt foarte frumoase prin părțile noastre. 
şi Foarte frumoase sînt zilele de toamnă prin părțile noastre! 
Gheorghe, mînă boii bine. 

şi Mînă, Gheorghe, boii bine! 

Se schimbă radical orientarea semantică a propoziției prin includerea în 
aceasta a unor cuvinte speciale: pronume, adverbe, interjecţii etc. 

Da nu mai spune, cumătră! (I. Creangă) 

Ce grele sînt începuturile de viaţă. (T. Vianu) 

Ah! E atît de albă noaptea, parc-ar fi căzut zăpadă. (M. Eminescu) 

Cu ajutorul mijloacelor intonaţionale, gramaticale, lexicale de care s-a vorbit 
mai sus se exprimă diferite raporturi care se pot stabili între cele trei elemente 
de bază ale actului de comunicare: vorbitor, interlocutor şi conţinutul enunţului. 
In conformitate cu tipurile de relaţii dintre aceste elemente, fapt ce determină 
sensul şi scopul comunicării, se disting următoarele tipuri de propoziţii: 
enunţiative, interogative, exclamative, imperative, optative, dubitative. 

Notă. Există şi alte clasificări ale propoziţiilor din punctul de vedere al conţinutului şi scopului 


comunicării. Cea mai răspîndită este clasificarea ce cuprinde trei tipuri de propoziţii: enunţiative, 
interogative şi exclamative. 


PROPOZIŢIA ENUNŢIATIVĂ 


Enunţiativă este considerată propoziţia prin care vorbitorul enunţă, expune 
desfăşurarea unei acţiuni, comunică ceva despre un fapt, despre un fenomen 
din realitate. Interlocutorul, adică cel căruia îi este adresat enunţul, nu este 
antrenat activ în procesul comunicativ, lui nu i se cere nici o informaţie, nici o 
precizare, el nu este obligat să îndeplinească vreo acţiune; rolul lui este acela de 
ascultător, de receptor. 

Stelele par îngheţate, cerul pare oţelit, 

Iar zăpada cristalină pe cîmpii strălucitoare 

Pare-un lan de diamanturi ce scîrțiie sub picioare. (V. Alecsandri) 

În propoziţia enunţiativă cele comunicate apar ca fapte reale, realizabile 
sau ireale, cu ajutorul cărora se exprimă un act al cunoaşterii lumii 
înconjurătoare, se caracterizează un fenomen prin atribuirea unor caracteristici, 
însuşiri sau calităţi, prin corelarea acestuia cu alte fenomene. 

Vîntul şuieră prin hornuri, răspîndind înfiorare. 

Boii rag, caii rînchează, cîinii latră la un loc, 

Omul, trist, cade pe gînduri şi s-apropie de foc. (V Alecsandri) 

Ş-apoi munţii Văraticului sînt aşa de înalţi, pădurile atît de umbroase, fineţele 
atit de dese, de înalte şi de înflorite, aerul atît de îmbălsămat, încît sufletul cel mai 
zglobiu se simte înmuiat de o dulce melancolie şi ochiul călătorului se opreşte visător, 
cînd pe o frunză de mesteacăn tremurătoare, cînd pe potirul rumăn al unei flori ce 
se leagănă molatic sub mîngiierea dulce a vintului, cînd pe gtza care, veselă că a 
izbutit să se suie pe spetele unui bolovan greoi, trece pe ceea parte, îi spune o glumă 
şi-şi urmează drumul înainte, scăldindu-se în raze de soare. (C. Hogaş) 

Intonaţia în propoziţia enunţiativă, neutră din punctul de vedere al 
afectivității, este ascendent-descendentă: tonul, obişnuit la începutul propoziției, 
se ridică treptat, scăzînd spre sfîrşit. Pe un ton mai înalt se rosteşte elementul 
care poartă accent logic în propoziţie. In scris, la sfîrşitul propoziției se pune 
punct: 

Vasile se uită mirat spre tablă. 

Cînd propoziţia enunţiativă mai conţine şi o nuanţă afectivă determinată 
de starea emotivă a vorbitorului (admiraţie, mînie, regret, desperare etc.), ea se 
caracterizează printr-un ton mai ridicat la sfirşit, marcat în scris prin semnul 
exclamării: 

Dar sărmanii gigilici de cruzi s-au mai dus! (I. Creangă) 

Propoziția enunţiativă afectivă, în asemenea cazuri, se caracterizează printr-o 
topică specifică, prin utilizarea unor elemente lexicale suplimentare (ce, ce mai, 
ce de mai, cît, cum, aşa, unde, unde nu, iată, nu altceva etc.): 

„„„ şi unde nu s-au aşternut [caprele] pe mîncare şi pe băute, veselindu-se 
împreună... (|. Creangă) 

Verbul predicativ din componenţa propoziției enunţiative poate sta nu numai 
la modul real (indicativ), ci şi la unul din modurile ireale (condiţional-optativ, 
conjunctiv, prezumtiv), propoziţiile enunţiative exprimînd o acţiune potenţială, 
posibilă: 

Eu aş putea găsi o pietricică mişto! (|. Druţă) 

Cine ştie, va fi aflat ceva. (|. Slavici) 

Va fi fiind un drac la mijloc. (M. Sadoveanu) 

Caracterul potenţial al acţiunii poate fi redat şi cu ajutorul verbelor la modul 
indicativ: 

De voi prinde a cînta, 

Munţii toţi s-or legăna. (Folclor) 


PROPOZIŢIA OPTATIVĂ 


Cu ajutorul propoziţiilor optative se exprimă intenţia, dorinţa de a (se) realiza 
o acţiune, de a se stabili o stare, de a se obţine ceva etc.: 

S-ajungi mireasă, s-ajungi crăiasă, 

Calea să-ți fie numai cu flori. (V. Alecsandri) 

Din categoria celor optative fac parte şi propoziţiile-imprecaţii: 

Dar ce frumoasă se făcu / Şi mîndră, arz-o focul. (M. Eminescu) 

Arză-te focul, pădure, 

Ş-ai cădea sub o secure. (V. Alecsandri) 

Norocul meu, gîndesc eu, să trăiesc bine! ... Luate-ar dracul de 
javră! (I. L. Caragiale) 

Realizatorul posibil al acţiunii poate fi atît vorbitorul (pers. I), cît şi 
interlocutorul (pers. a II-a) sau cineva din afară (pers. a III-a). 

Eu aş sta, dar nu vrea el (carul) să steie. (|. Creangă) 

Apoi cum ar face ei ca să-i deie din colhoz vreo trei ştiubeie. (|. Druţă) 

De i-ar împinge păcatul să-mi deschidă uşa, halal să-mi fie! (I. Creangă) 

M-aş duce şi eu — grăi Lică — dar nu mă lasă mama. (|. Slavici) 

Propoziţiile optative pot funcţiona fie independent, fie în componenţa frazei, 
avînd verbul predicativ la modul optativ sau conjunctiv. La sfîrşitul propoziției 
optative se pune punct sau semnul exclamării cînd propoziţia este rostită cu un 
ton mai ridicat. 

De-aş avea eu atiţia gonitori în ocol şi dumneata atiţia băieţi, bine ar mai fi de 
noi. (|. Creangă) 

Să-ţi fie de bine, nănaşule! (I. Creangă) 

Există cazuri cînd în propoziţia optativă este omis verbul. E vorba de 
construcţii cu ajutorul cărora sînt redate urări de bine, salutări, bineţe (noapte 
bună, la mulţi ani, noroc şi sănătate, bună ziua etc.). După ele urmează, de obicei, 
semnul exclamării: 

Bună vreme, cumătro! (I. Creangă) 

„O mie!“ zice unul, menind cu veselie. „Noroc şi roadă bună!“ adaoge un 
alt. (V. Alecsandri) 


PROPOZIŢIA IMPERATIVĂ 


Cu ajutorul propoziţiilor imperative vorbitorul emite o decizie, dă un ordin, 
se adresează cu o rugăminte, cu un sfat, îndeamnă la realizarea unei acţiuni etc. 

Cobori în jos, luceafăr blind, 

Alunecînd pe-o rază, 

Pătrunde-n casă şi în gînd 

Şi viața-mi luminează. (M. Eminescu) 

Ia cocoşul ist obraznic şi-l dă în fintîna aceea. (|. Creangă) 

Moşnege, zice ea (baba) ruşinată, dă-mi şi mie nişte galbeni. (|. Creangă) 

De regulă, verbul din propoziţia imperativă se află la modul imperativ (forma 
pozitivă sau negativă). Uneori în asemenea propoziţii verbul predicativ se află 
la modul conjunctiv: 

Numai tu să nu cumva să te răsufli cuiva, ca să prindă el (lupul) de 
veste. (I. Creangă) 

Zău, băieţi, să mai veniţi pe la mine... (A. Şalari) 

În propoziţia imperativă verbul predicativ se află la persoana a II-a singular 
sau plural, întrucît porunca, rugămintea, dispoziţia sînt adresate inter- 
locutorului. In unele cazuri însă îndemnul vizează pers. a III-a sg. şi pl. şi I pl. 
Asemenea propoziţii se construiesc, de regulă, cu verbul la conjunctiv. 

Să unim pămînturile, sa unim haturile... (S. Lesnea) 

Propoziția imperativă se caracterizează printr-o intonaţie ascendentă, care poate 
varia, în funcţie de scopul informativ urmărit de vorbitor. De exemplu, propoziţia 
Să mi te adresezi şi altă dată! în funcţie de varierea intonaţiei, poate exprima, pe de 
o parte, un îndemn, o chemare (poftim, te poţi adresa şi altă dată“), iar pe de alta 
— o ameninţare („numai să încerci să mi te adresezi şi altă dată...“). 

Poartă amprenta afectivității în special propoziţiile imperative eliptice de 
predicat, acestea fiind rostite cu o deosebită intonaţie ascendentă: Vorba! Miinile! 
Gura! Înainte! Sus! Repede! La sfi rşitul acestora se pune semnul exclamării. 

La cada cu dubală, cumătre lup, că nu-i de chip! (. Creangă) 

Inapoi, cucoane! (C. Hogaş) 

Uneori, cu valoare de propoziţie imperativă sînt folosite interjecţiile, cu 
ajutorul cărora se exprimă o interdicţie, un apel sau un îndemn. Tonul ridicat 
prin care se caracterizează rostirea interjecţiilor-propoziţii imperative este redat 
în scris tot prin semnul exclamării. Interjecţia poate forma singură propoziţia 
sau poate fi completată cu alte elemente, în speţă cu vocative. În asemenea 
situaţii substantivul comun la vocativ se scrie cu iniţială minusculă (literă mică) 
chiar cînd după interjecţie stă semnul exclamării: 

Aho! car nebun, aho! (I. Creangă) 


PROPOZIŢIA INTEROGATIVĂ 


Interogative sînt propoziţiile prin care se formulează o întrebare cu scopul 
de a obţine o informaţie sau de a preciza anumite lucruri. 

Departe ai lăsat pe vodă, voinicule? (|. Creangă) 

De obicei, propoziţia interogativă este parte componentă a unui dialog: 

— Dar cum te tocmeşti tu? 

— Eu mă tocmesc pe trei ani o dată. 

—... Şi ce mi-i cere pentru trei ani? 

—... Ia să-mi dai de mîncare şi de purtat. (|. Creangă) 

Uneori, în loc de răspuns, interlocutorul poate pune şi el o întrebare: 

— Dar bobocul? 

— Care boboc? (|. Druţă) 

— Auzi, prietene Anania, dumneata ce zici? 

— Mda, eu ce să fac? (M. Sadoveanu) 

In cazuri ca cele examinate mai sus, întrebarea constituie o propoziţie 
independentă, numită întrebare directă. Atunci cînd face parte din componenţa 
frazei, devenind propoziţie dependentă, ea poartă numele de întrebare indirectă: 

Vasile a întrebat cît mai rămîne să aştepte. 

Propoziţiile interogative se împart în: |) propoziţii interogative 
totale şi 2) propoziţii interogative parţiale. Spre deosebire de 
propoziţiile interogative totale, care încep, de regulă, cu predicatul (Ai fost la şcoală? 
Te duci la plimbare? Vrei să mergi cu mine?), propoziţiile interogative parţiale încep 
printr-un adverb sau un pronume interogativ (cine? cui? ce? cum? cînd? unde? 
încotro? etc.: Unde pleci? Cine vine? Cînd ne întoarcem? Cît durează tratamentul?). 

Propoziţiile interogative totale se caracterizează printr-o intonaţie 
ascendentă, tonul crescînd spre sfîrşitul lor. Virful intonaţiei poate oscila, ce-i 
drept, de la un caz la altul, în funcţie de accentul logic: Te întorci devreme? Au 
venit toţi?, dar: Mergem cu toţii la cinema? 

În propoziţiile interogative parţiale cuvîntul interogativ de la început este rostit 
cu un ton ridicat care scade spre sfîrşitul enunţului: Cine nu s-a prezentat la timp? 

Uneori, în dialog, propoziţia interogativă parţială apare eliptică de predicat, 
fiind reprezentată doar prin cuvîntul interogativ: 

— Maria trăieşte? 

— Trăieşte! 

— Şi copiii? 

— Şi copiii. (E. Barbu) 

— Mă Costică |... ştii tu ... de cine am vorbit noi acuma? 

— De cine? 

— De tine. 

— Ei, aş? 

— Zău, de tine. (I. L. Caragiale) 

Dat fiind că întrebarea se poate referi la fapte reale, posibile, îndoielnice, 
dorite etc., verbul predicativ al propoziției interogative poate sta la modul indicativ, 
conjunctiv, condiţional-optativ, prezumtiv. 

— Doamne! Cine-i la portiţă? 

Om să fie? (G. Coşbuc) 

.. Astfel de noapte bogată 

cine pe ea n-ar da viaţa lui toată? (M. Eminescu) 

Să văd oare cu cosiță 

Sta-mi-ar bine? (G. Coşbuc) 

Cu propoziţiile interogative au afinitate propoziţiile retorice, care, fiind 
interogative prin intonaţie, constată ceva, accentuînd totodată că adevărul celor 
expuse nu poate fi contestat: 

Păi se poate să nu vin şi eu? Tocmai eu se poate să nu vin? (A. Busuioc) 

Prin intonaţia interogativă se exprimă oarecum mirarea că ar mai putea fi 
pusă la îndoială veridicitatea celor constatate. Propoziţiile retorice conţin adesea 
în componenţa lor unul din adverbele au, parcă, oare ş. a. 

Parcă este pe lumea asta om să se creadă mai prost decît altul? (I. C. Ciobanu) 

Deoarece printr-o propoziţie retorică se exprimă mirarea vorbitorului că 
cineva poate contesta adevărul celor declarate, propoziţia formal-negativă devine 
pozitivă prin sens şi invers. A se compara: 

— Mai rămîne vorbă despre asta? (= „nu mai rămîne vorbă despre 
asta!“) (. Creangă) 

— Nu ţi-am spus eu? (= „doar ţi-am spus eu!“) 

La sfîrşitul propoziției interogative se pune semnul întrebării. Dacă după 
semnul întrebării urmează o nouă propoziţie, ea începe cu majusculă. În dialog, 
cînd întrebarea este comentată, cuvintele autorului care urmează după semnul 
întrebării încep cu minusculă. 

De unde eşti, hîdule? l-a întrebat lochim. (M. Preda) 

Cînd propoziţia interogativă devine propoziţie secundară, transformîndu-se 
din vorbire directă în indirectă, ea nu se izolează de principală prin virgulă. La 
sfîrşit se pune punct. 

Ion l-a întrebat pe Vasile dacă a fost la scoală. 


PROPOZIŢIA DUBITATIVĂ 


Sînt considerate dubitative propoziţiile în care expunerea este însoţită de 
un dubiu, o nesiguranţă, o nehotărîre, o bănuială. Dubitative pot fi atît propoziţiile 
independente, cît şi propoziţii din componenţa unei fraze. 

Mătuşa a stat o clipă la îndoială — să intre, să nu intre. (|. Druţă) 

Propoziţiile dubitative se construiesc cu verbul predicativ la unul din modurile 
prezumtiv, condiţional-optativ, conjunctiv, indicativ: 

O fi fost, pesemne, cîine vrednic... acela de care-ai pomenit. (|. Druţă) 

Cică Michiduţă privea şi el la horă în sat şi s-ar fi ascuns de lume într-o oală 
dintr-un par. (|. C. Ciobanu) 

Aşa a fi, n-a fi aşa, zise mama, vreu să-mi fac băiatul popă. (I. Creangă) 

Cînd propoziţia dubitativă este independentă, după ea se pune punct. 

Douăzeci de ani să fi trecut de atunci. (|. Druţă) 

Nuanţa de dubiu, bănuială, şovăire etc. se datorează deseori unor elemente 
lexicale care se introduc în propoziţie sau frază. Printre ele: cică, care nu cumva, 
cred că, mai ştii, nu cumva, oare, oare nu cumva, pesemne, poate, poate că, poate fi 
că, se vede (că), ştiu eu ş. a. Deoarece au o nuanţă de interogaţie sau de exclamaţie, 
acestea sînt notate respectiv prin semnul întrebării şi semnul exclamării. 

Doamne, cumătră, Doamne! Oare nu cumva nenea Martin a dat raita pe la 
dumneata pe-acasă? (I. Creangă) 

O fi aşteptînd, ce crezi! Parcă l-a făcut singură? O fi avînd şi ea pe cine să 
aştepte... (T. Muşatescu) 


PROPOZIŢIILE AFIRMATIVE ŞI CELE NEGATIVE 


Propoziţiile care prezintă fenomenele din realitate sau raporturile dintre 
ele ca existente sau inexistente se numesc afirmative şi, respectiv, negative. 

Primele exprimă stări de lucruri, raporturi ce există sau pot exista, atribuie 
obiectelor sau fenomenelor anumite caracteristici (semne, particularităţi, 
trăsături), prezintă acţiunile ca reale sau realizabile: 

Copilul doarme. Clădirea a fost reparată. Vasile este harnic. Aparatul 
funcţionează. 

Propoziţiile care prezintă aceste stări de lucruri ca inexistente se numesc 
propoziţii negative. 

Copilul nu doarme. Clădirea n-a fost reparată. Vasile nu este harnic. Aparatul 
nu funcţionează. 

Propoziția negativă se opune celei afirmative (pozitive) din punctul de vedere 
al sensului şi se deosebeşte formal de aceasta prin adverbul nu, folosit înaintea 
verbului predicativ. 

Sensul negativ al verbului-predicat poate fi exprimat nu numai prin folosirea 
adverbului negativ. Uneori acest lucru este redat cu ajutorul intonaţiei, a 
prefixului negativ ne- sau in-, al prepoziţiei fără, al adverbului puţin sau al unor 
verbe cu sens corespunzător: 

Moldoveanul, de un natural vesel şi molatic, e puţin grijuliu pentru a doua zi. 
(= nu e prea grijuliu) (C. Negruzzi) 

Poţi opri vîntul, apa şi gurile oamenilor? (= nu poţi opri) (. Creangă) 

Un domn grec — al cărui nume ingrata istorie a uitat a ni-l păstra — era un 
mare mîncău de plăcinte. (= ingrata istorie nu ni l-a păstrat) (C. Negruzzi) 


PROPOZIŢIA FORMAL-NEGATIVĂ, DAR CU SENS AFIRMATIV 


Nu întotdeauna prezenţa adverbului negativ este un indice că propoziţia în 
cauză este negativă. Astfel, în fraza Moş Nichifor nu era dintre aceia care să nu 
ştie că nu-i bine să te pui vezeteu la cai albi şi slugă la femei... (I. Creangă) 

primele două negaţii se anihilează (sensul primelor două propoziţii este afirmativ, 
de fapt: „Moş Nichifor era dintre aceia care ştia...“). 

Negarea se anihilează şi în construcţiile în care adverbul nu intră în corelaţie 
cu un prefix negativ (ne-, in-) sau cu prepoziţia fără. De exemplu: nu era 
nevinovat? = „era vinovat“; nu era imposibil? = „era posibil“; nu fără ştirea şefului? 
= „cu ştirea şefului“. 

Notă. Anihilarea negaţiilor n-are loc cînd sînt legate prin coordonare şi cînd sînt repetate: Nu 
şi nu! Nu, nu, nu-l lăsa! Nu, nu, şi iarăşi nu. 

Îşi pierde valoarea negativă adverbul nu din componenţa propoziţiilor retorice: 

Cine nu-şi aduce aminte de maiorul Bacinschi, alergînd la foc... (A. Russo) 

„„„ dă, iarmaroc nu era! (|. Creangă) 

Sînt numeroase cazurile cînd prezenţa sau lipsa lui nu schimbă sensul 
propoziției, ca în exemplul: 

„„. Ş-apoi vai de urechile mamei păn ce nu mi-o spărgea (beşica de porc) de 
cap. (|. Creangă) (comp.: pînă ce mi-o spărgea de cap). 

Adverbul nu schimbă sensul: 

— în unele propoziţii interogative: 

Nu ti-i de vînzare şi cît mi-i cere pe dînsa (pe capră)? (I. Creangă) (comp.: 
ti-i de vînzare...?); 

— în propoziţiile care încep cu unul din pronumele sau adverbele orice, 
oricine, oricît, oricum, cine, ce, cum, cît ş. a., ale căror predicate sînt de obicei 
exprimate prin verbe la modul prezumtiv: 

Oricum nu l-ar fi întors (sacul cu merinde), părea că duce pietre în spate. 
(I. Druţă) (comp.: oricum l-ar fi întors); 

Orice n-ar fi început, era anume lucrul care-l aştepta. (I. Druţă) (comp.: 
Orice ar fi început...); 

— în subordonatele temporale introduse prin conjuncţia pînă sau prin 
locuţiuni formate cu prepoziţia pînă: 

Strînge repede ce mai ai pînă cînd nu vine baba şi hai să fugim cu pluta ceea la 
fratele meu Vasile. (|. Creangă) (comp.: pînă cînd vine baba); 

— în unele propoziţii (exclamative) efective ce ţin de stilul vorbit: 

Şi unde nu încep a fugi de-mi scăpărau picioarele... (I. Creangă) (comp.: şi 
unde încep a fugi); 

— în subordonatele ce depind de verbe sau de locuţiuni verbale cu sensul 
de „a se teme”: 

... l-a cuprins un fel de spaimă să nu rămînă cu un mort alături. (I. Druţă) 
(comp.: că va rămîne cu un mort...). 


MIJLOACELE DE EXPRIMARE A AFIRMAŢIEI 


Aspectul afirmativ al propoziției nu este marcat. Identificarea propoziției 
afirmative (pozitive) se face prin opoziţia acesteia cu propoziţia de negare, care 
are marcă specială (de regulă, adverbul nu). Cu toate acestea, există caracteristici 
specifice şi pentru propoziţiile afirmative. In dialog, de exemplu, drept repli- 
că-răspuns la o întrebare apare doar o parte din propoziţia aşteptată: 

— De la lucru vii? 

— De la lucru. (|. Druţă) 

Adverbul da poate constitui singur răspunsul pozitiv la întrebare sau însoţit 
de o parte a propoziţiei-întrebare: 

— Vrei să-mi paşti iepele, poate? 

— Da! (M. Eminescu) 

— De faţă sînt toţi? 

— Da, toţi. 

Drept răspuns pozitiv la întrebare se folosesc şi alte adverbe sau expresii 
adverbiale: aşa (aşa-i, chiar aşa, aşa este), adevărat, bine, desigur, neapărat, 
negreşit, perfect, sigur, fireşte, într-adevăr, întocmai ş. a. De exemplu: 

Hîrzobeanu. ...Intr-un cuvînt, cinstea şi dreptatea domnesc peste toate. Nu-i aşa? 

Toţi. Aşa, aşa. (V Alecsandri) 

Unele adverbe şi expresii în calitate de răspunsuri pozitive au o anumită 
coloratură afectivă şi se folosesc pentru a spori expresivitatea. De exemplu: 

— Şi mata? Ai fost la Chişinău? 

— Cum să nu. De trei ori. (|. Druţă) 

— ... pe urmă ne-om aduna noi într-o seară cu un butoiaş de tulburel la mijloc. 

— Un butoiaş întreg? 

— D-apoi! (|. Druţă) 

Din rîndul construcţiilor de afirmaţie fermă fac parte şi expresiile: de bună 
seamă, fără doar şi poate, fără îndoială, nici vorbă, numaidecit ş. a. 


MIJLOACELE DE EXPRIMARE A NEGAŢIEI 


Deşi mijloacele de exprimare a negaţiei sînt destul de variate (intonaţie, adverbe, 
prepoziţii, pronume, îmbinări de cuvinte), cel mai des folosit este totuşi adverbul nu. 

E considerată negativă propoziţia în care unul dintre elementele componente 
este însoţit de particula nu: 

Pe atunci nu exista poliţie şi comunicările între ţinuturi erau foarte grele. (A. Russo) 

„„. Tiganii au venit în ţările noastre nu de peste Dunăre căci i-ar fi înregistrat 
istoricii bizantini... (B. PHasdeu) 


Notă. Un anumit specific prezintă modurile nepersonale ale verbului: gerunziul şi participiul 
la forma negativă se construiesc cu prefixul ne- (neavînd, nevăzut), iar infinitivul — cu prepoziţia fără 
(fără a vedea). Cînd adverbul nu precedă predicatul propoziției, ea este total negativă (de ex.: Vasile 
n-a venit azi la lucru). Cînd nu însoţeşte orice altă parte de propoziţie, ea este considerată parţial 
negativă (de ex.: Nu caşcaval a cumpătat azi Vasile). In ultimul caz negarea nu se referă la întreaga 
propoziţie, ci numai la una dintre părţile ei (în enunţul dat se subliniază doar că Vasile n-a cumpărat 
caşcaval, ci altceva: lapte, brînză, smîntînă etc.). 


Adverbul nu este folosit ca echivalent al întregii propoziţii negative fie ca 
replică-răspuns la întrebare, fie ca o concluzie negativă — rezultat al unei 
cugetări, fie ca obiecţie: 

— Găsitu-mi-ai pe Rareş? 

— Nu, murmură tremurînd Fliondor. (B. P Hasdeu) 

— Da nu înţelegeţi ce vrea mămuca? 

— Nu, ziseră ei (feciorii). (I. Creangă) 

Notă. Cele două funcţii ale adverbului nu (folosirea lui în componenţa propoziției ca indice al 
negaţiei pe lîngă predicat sau altă parte de propoziţie, pe de o parte, şi utilizarea lui ca echivalent al unei 


propoziţii negative, pe de alta) diferă mult între ele, astfel că în unele limbi există chiar unităţi diferite 
de exprimare (de exemplu nem şi ne în rusă, non şi ne... pas în franceză, nein şi nicht în germană ş. a.). 

Repetarea negaţiei nu întăreşte şi mai mult negarea: 

Acele nu erau fantomele torturei... Nu! şi iarăşi nu! (C. Stamati-Ciurea) 

Sobieschi. Să se retragă înaintea unei cetăţui de nimică, ei care au apărat 
cetatea Vienii... Nu, nu, niciodată! (V Alecsandri) 

„+. Nu, domnule! ... Asta nu noi, eu şi cu dumneata; asta, statul trebuie! 
„„„Ințelegi? (I. L. Caragiale) 

În componenţa frazei formate prin coordonare pot figura propoziţii negative 
eliptice (trunchiate) formate fie numai din subiecte, fie din complemente directe 
sau indirecte, fie din complemente circumstanţiale, fie chiar din cîteva părţi de 
propoziţie, bineînţeles, cu excepţia predicatului. 

„„„ saloanele vor fi saloane şi nu birouri de genealogie... (A. Russo) 

Fă-te om, iar nu mişel din tulpină putredă. (V. Alecsandri) 

Posibilitatea trunchierii propoziției negative se explică prin faptul că ea conţine mai 
multe elemente comune cu propoziţia afirmativă, cu excepţia unuia care le deosebeşte. 
Pentru a nu se repeta, elementele comune se omit în propoziţia negativă, păstrîndu-se 
aici doar elementul specific însoţit de negaţie (Să cumperi caşcaval, nu brînză). 

Cînd cele două propoziţii care se opun au aceleaşi elemente, deosebindu-se 
doar prin adverbul nu, propoziţia de negare poate fi prezentată doar prin negaţie. 

Ori oi izbuti, ori nu, dar îţi făgăduiesc dinainte că odată pornit din casa dumitale, 
înapoi nu m-oi întoarce. (|. Creangă) 

De mi-i da ceva adaos, poate să ţi-l dau, iară de nu, norocul giştelor 
de-acasă... (|. Creangă) 


ADVERBUL NEGATIV BA 


Ba se foloseşte în calitate de răspuns negativ în dialog, echivalînd cu o 
propoziţie negativă. Spre deosebire însă de nu, ba are o pronunţată coloratură 
arhaică sau arhaizantă: 

Bursumflescu. Ah, fragedă muză, / Lasă pe-a ta buză/ Să-l (raiul) culeg. 

Tarsiţa. Ba, ba. (V. Alecsandri) 

În răspunsuri negative ba poate fi însoţit de adverbul nu. 

Radu. Sînt un nebun... aşa-i? 

Elena. Ba nu... (V. Alecsandri) 

—... Aşa că te-a învăţat doftorul neamt? 

— Ba nu, mătuşico. (B.P Hasdeu) 

Ba, la fel ca şi nu, se foloseşte ca propoziţie negativă eliptică: 

Lupul păru-şi schimbă, da năravul ba. (Proverb) 

Ba poate fi utilizat şi în răspunsuri afirmative, dacă întrebarea este negativă. 

— N-ai fost la cinema? 

— Ba da. 


PRONUMELE ŞI ADVERBELE NEGATIVE 


Pronumele şi adverbele negative (nimeni, nimic, nicicînd, niciodată, nicăieri, nicicum 
ş. a.), de regulă, se folosesc în propoziţie împreună cu adverbul nu. De exemplu: 

Diavolul deocamdată n-a răspuns nimic... (Al. Russo) 

Bătaia şi ocara nu se întoarce niciodată. (Proverb) 

În propoziţii eliptice de predicat pronumele şi adverbele negative se folosesc 
singure în calitate de negatie: 

Lăpuşneanul. Cînd am cuprins Ardealul, ce erai tu? 

Toma. Nimic. (V. Alecsandri) 

— ... Aveţi pe cineva cunoscut acolo unde mergeţi? 

— Pe nimeni! mi-a răspuns el. (C. Stamati-Ciurea) 

Cînd se uită moş Nichifor la belciug, bărdița nicăieri! (I. Creangă) 


NICI ÎN PROPOZIŢIA NEGATIVĂ 


Conjuncţia (şi adverbul) nici, antonimul lui şi, se foloseşte în propoziţii şi în 
fraze de negare şi leagă prin coordonare propoziţii sau părţi de propoziţie: 

Nici cu coasa nu cosesc, 

Nici cu sapa nu prăşesc, 

Banii la chimir sporesc. (Folclor) 

„„„ şi nu ies din cuvîntul ei (mamei) nici cu fapta, nici cu vorba. (|. Creangă) 

Doar în unele cazuri nici se foloseşte singur ca negaţie, de regulă, în propoziţiile 
eliptice de predicat, în replicile dialogale, în propoziţiile nominale. De exemplu: 

Postelniceasa. Ştiu atita că de cîteva nopţi nu dorm liniştită. 

Tarsiţa. Nici eu. (V. Alecsandri) 

Numai în cazuri foarte rare nici e folosit singur ca negare a conţinutului 
propoziției întregi cu predicatul la un mod personal: 

Nici pe dracul să-l vezi, nici cruce să-ți faci. (Proverb) 

Azi nici măcar îmi pare rău că trec cu mult mai rar. (M. Eminescu) 


FĂRĂ ÎN PROPOZIŢIA NEGATIVĂ 


Prepoziţia fără înaintea conjunctivului îndeplineşte funcţia de negatie: 

Cel care poate să audă adevărul fără să se supere, a şi pornit pe drumul 
înțelepciunii. (A. Russo) 

Nu-i poţi zice „bună dimineaţa” fără să-i faci o declaraţie de amor. (C. Negruzzi) 


PREFIXUL NEGATIV CA MIJLOC DE NEGARE ÎN PROPOZIŢIE 


Prefixul negativ (ne-, in-) îndeplineşte rolul de negare în propoziţie cînd cuvîntul 
cu un astfel de prefix are funcţie de nume predicativ sau de atribut. De exemplu: 

Este imposibil, deoarece poate să fie prea tirziu. (Z. Arbure) 

... gustul sociabilităţii... e necunoscut în ţinuturile mai apropiate de Orient. (A. Russo) 

Formele nepersonale ale verbului, în special participiul şi gerunziul au, de 
regulă, corespondent negativ, construit cu prefixul ne- (neacoperit, necuprins, 
nelegat etc.). Construcţiile gerunziale sau participiale negative sînt echivalente 
ca sens cu nişte propoziţii propriu-zise de negare: 

Nemulţumindu-se însă de atita, ei cîrnesc înspre munţi şi apucă de-a dreptul 
prin cîmpie (= nu s-au mulţumit de atîta). (A. Russo) 

Neştiind ce să facă, turcii năvăliră pentru a treia oară. (= nu ştiau ce să facă). 
(B.P Hasdeu) 

Lucru nevisat în vise, nepovestit în poveste!... (= lucru care nu e visat în vise, 
nu e povestit în poveste). (B.P Hasdeu) 

MIJLOACELE AFECTIVE DE EXPRIMARE 
A NEGAŢIEI ÎN PROPOZIŢIE 


În vorbirea afectivă se folosesc unele mijloace de exprimare a negaţiei care 
pot imprima propoziției negative o nuanţă de ironie, insistenţă, îndoială, 
presupunere, mirare etc. E vorba de anumite mijloace stilistice afective. 

Un pronunţat caracter afectiv are negarea exprimată prin intonaţie. E vorba 
de intonaţia interogativă retorică, care atribuie un sens negativ predicatului 
propoziției: 

Ce-mi pasă mie, moldovean ruginit, de scenele voastre din Italia... (= nu-mi 
pasă mi€...). (A. Russo) 

Acum şesezeci de ani trecuţi unde se pomeneau şcoli ca a lui Baloş în Moldova? 
(= nu se pomeneau şcoli ca...). (|. Creangă) 

Se impune prin caracterul său afectiv şi negarea exprimată cu ajutorul 
unor unităţi lexicale cum ar fi: puţin, a lipsi, a împiedica ş. a. Negarea în 
asemenea cazuri are caracter eufemistic: 

... de-ar fi mulţi ca dînsul în domnia mea, puţină lipsă ar duce ţara la nevoi 
(= n-ar duce ţara multă lipsă la nevoi). (|. Creangă) 

Celor doi fraţi însă puţin ce le pasă de cobeala muierilor (= nu le pasă...). (|. Druţă) 

Cu sens negativ afectiv se folosesc şi unele interjecţii sau propoziţii eliptice 
constînd dintr-un substantiv sau adverb: Ţss! Vorba! Gura! Stop! Ele pot fi urmate 
chiar de propoziţii de negare propriu-zise, care le precizează sensul: 

Pst! i-auzi! vorbi iar Lizuca, înălțînd un deget. (M. Sadoveanu) 

Afectivitatea propoziției de negare se poate obţine prin folosirea pe lîngă 
predicatul negativ a unor substantive sau locuţiuni substantivale ce denumesc 
obiecte de dimensiuni extrem de mici, unităţi minimale de măsură, lucruri lipsite 
de orice valoare (para chioară, bob, grăunte, clipă, secundă, gram, iotă, pai, cît 
negru sub unghie). Acestea pot apărea însoţite sau nu de adverbul nici şi din 
punct de vedere semantic se apropie mult de pronumele negativ nimic sau 
adverbul deloc, dar cu o nuanţă afectivă mai pronunţată. De exemplu: 

Sărmane omule! Dacă nu ştii boabă de carte, cum ai să mă înţelegi? (|. Creangă) 

Oşlobanu — prost-prost, dar să nu-l atingă cineva cu cît negru sub unghie, 
că-şi azvirle țărnă după cap. (I. Creangă) 

Din aceeaşi categorie fac parte şi unităţi lexicale cum ar fi: ţipenie (de om), 
duh (de om), suflare (de om), neam de neamul (cuiva); în veci, în viaţă, în vecii 
vecilor, de cînd lumea, de cînd lumea şi pămîntul ş. a. (ultimele echivalente semantic 
cu adverbele nicicînd, niciodată). De exemplu: 

D-apoi neam de neamul meu n-a mîncat aşa bucate. (|. Creangă) 

Pe acolo pe unde trec drumurile lui, nu mai întilneşti ţipenie de om. (|. Druţă) 

Propoziția de negare capătă caracter afectiv cînd negația pe care o conţine 
e însoţită de o interjecţie: 

O nu! aceasta ar fi un act de infamie. (C. Stamati-Ciurea) 

Caracter afectiv îi pot atribui propoziției de negare expresii de tipul: Doamne 
fereşte, ferit-a sfîntul, ferească Dumnezeu: 

— Ferit-a sfîntul! în viaţa mea nu m-am plins nimănui... (|. Druţă) 

In vorbirea afectivă expresiile date pot fi folosite şi ca răspunsuri negative 
în dialog: 

Lipicescu. Încarci la izvod fără nici o măsură şi fără nici o durere de stăpîn. 

Stolnicul. Ferească Dumnezeu, cuconaşule! (V. Alecsandri) 

Propoziția subordonată condiţională poate avea sens negativ afectiv cînd 
regenta ei exprimă o imprecaţie: 

Ia să plesnesc eu, dacă înțeleg ceva. (N. Markov) 

Propoziția de negare capătă nuanţă afectivă şi atunci cînd pe lîngă negația 
propriu-zisă se folosesc unele comparații de tipul: nici cît ai bate din palme, nici 
cît ai clipi din ochi, nici cît ai zice peşte s. a. De exemplu: 

Pot zice că în noaptea aceea la fintînă mi-a fost masul şi n-am închis ochii nici 
cît ai scăpăra din amnar. (|. Creangă) 


PĂRŢILE DE PROPOZIŢIE 


Cuvintele în fluxul vorbirii nu apar izolat, ci în anumite îmbinări, legătura 
lor păstrîndu-se şi atunci cînd o replică dintr-un dialog, de exemplu, este prezentată 
printr-un singur element lexical. Chiar şi în cazul acesta unitatea lexicală dată 
este legată, semantic şi gramatical, de enunţ în genere. Astfel, într-un dialog ca: 

— Cînd va veni Vasile? — Miine, prin replica-răspuns (miine) se subînţelege 
o întreagă propoziţie (Vasile va veni mîine), în care adverbul în cauză (mîine) 
este legat de celelalte elemente ale enunţului, în particular, de verbul va veni, 
indicînd timpul realizării acţiunii. 

De altfel, prin sensul şi forma cuvîntului nu numai că se face legătura între 
elementele propoziției, ci se exprimă şi raporturile dintre propoziţii într-o frază 
sau un enunţ. Astfel, în fraza Du-te în parc, unde te aşteaptă prietenul, cu ajutorul 
adverbului (unde) se face legătura dintre regenta Du-te în parc şi subordonata te 
aşteaptă prietenul, iar în enunţul La gară m-a întîlnit Vasile. El m-a condus la 
tren, pronumele (el) din cea de a doua propoziţie face legătura cu prima, 
înlocuind substantivul propriu (Vasile). 

Sintaxa se ocupă de studierea modului în care se comportă cuvîntul în fluxul 
vorbirii şi, în primul rînd, în cadrul propoziției. Ocupîndu-se de structura 
propoziției, sintaxa examinează elementele componente ale acesteia sub aspect 
semantico-funcţional, legătura semantică şi formală dintre ele şi urmăreşte 
cuvîntul în dinamica colocvială. Ă 

Unităţile de bază ale sintaxei sînt părţile de propoziţie şi părţile frazei. In 
cele ce urmează ne vom opri la cele dintii. 


PĂRŢI DE PROPOZIŢIE ŞI PĂRŢI DE VORBIRE 


În timp ce morfologia operează cu termenul părţi de vorbire, sintaxa 
foloseşte pentru denumirea unităţilor sale de bază termenul părţi de propoziţie. 
Intre ele există o anumită corelaţie. Fixarea acestor doi termeni paraleli a avut 
loc relativ tîrziu, cînd s-a simţit necesitatea delimitării celor două părţi ale 
gramaticii, morfologia şi sintaxa, în scopul unei studieri mai aprofundate a 
structurii gramaticale a limbii. Folosirea a doi termeni este determinată şi de 
faptul că, în timp ce în cadrul morfologiei unitatea lexicală este analizată din 
punct de vedere paradigmatic, sintaxa o examinează sub aspect sintagmatic. 
Cu alte cuvinte, în timp ce morfologia analizează cuvîntul din punctul de vedere 

al formei sale (ca logoformă), în mod static, sintaxa îl examinează în dinamică, 
în corelaţie cu elementele ce constituie împreună enunţul. 

Corelaţia dintre propoziţie şi judecată a determinat faptul că sintaxa, cel 
puţin la începutul său, a recurs la terminologia de care se folosea logica. Astfel, 
precum logica distinge în cadrul judecății subiectul — partea despre care se 
comunică ceva, şi predicatul — partea prin care se spune ceva despre subiect, 
adică se determină subiectul, la fel şi sintaxa operează cu noţiunile şi termenii 
de subiect şi predicat ca părţi principale ale propoziției. 

De exemplu, propoziţia Pădurea înverzeşte exprimă o judecată, în care 
subiectul ei (pădurea) corespunde subiectului propoziției, iar predicatul 
(înverzeşte) corespunde predicatului propoziției. 

Părţile de propoziţie se află într-o anumită corelaţie cu părţile de vorbire. 
Astfel, subiectul este exprimat, de regulă, prin substantiv sau pronume la 
nominativ, predicatul — printr-o formă personală a verbului, atributul — prin 
adjectiv, complementul circumstanţial — prin adverb etc. Corelaţia aceasta e 
departe însă de a fi univocă, căci substantivul, de exemplu, la diferite forme, 
însoţit de diverse prepoziţii, poate îndeplini nu numai funcţia de subiect, ci şi de 
complement (direct, indirect, circumstanţial), de atribut şi de nume predicativ 
sau element predicativ suplimentar. Totuşi, sensul categorial al cuvîntului 
determină funcţia lui ca parte de propoziţie: un cuvînt poate fi subiect în 
propoziţie pentru că este substantiv şi nu invers (adică nu se poate afirma că un 
cuvînt este substantiv numai pentru că îndeplineşte funcţia de subiect în 
propoziţie). Faptul că şi altă parte de vorbire poate îndeplini funcţia de subiect 
se datorează anume capacităţii acesteia de a căpăta valoare de substantiv. 

Numărul părţilor de propoziţie nu corespunde totdeauna numărului 
cuvintelor din enunţ. O parte de propoziţie poate consta din mai multe cuvinte, 
iar unele cuvinte (articole, prepoziţii, conjuncţii) în genere nu îndeplinesc singure 
rol de parte de propoziţie. 

Datorită proprietăţilor sale lexico-semantice, cuvîntul poate să-şi subordoneze 
alt cuvînt într-o formă sau alta, fiind subordonat şi el, la rîndul său. Forma cuvîntului 
autosemantic, care dispune de bogate posibilităţi de a se îmbina cu alte cuvinte, 
serveşte totodată drept indice al raporturilor lui semantice cu alte cuvinte. Astfel, în 
enunţul Învățătorul îl pedepseşte pe elevul leneş, substantivul învățătorul nu numai 
că numeşte o fiinţă umană a cărei profesie e de a învăţa pe cineva, dar şi arată, prin 
forma sa (cazul nominativ) şi prin poziţia sa faţă de verb, că e vorba de un agent al 
acţiunii denumite de acesta. Prin forma verbală pedepseşte nu numai că este numită 
acţiunea respectivă, dar şi se indică totodată că acţiunea dată este realizată de un 
agent anume în momentul vorbirii. Prin logoforma elevul, însoţită de prepoziţia pe 
şi de forma atonă a pronumelui (îl), este notată o persoană, indicîndu-se totodată 
că ea suferă efectele acţiunii în cauză. Prin logoforma leneş, care se acordă gramatical 
cu substantivul elevul, se notează că respectiva caracteristică de „indolent“, „trîndav“ 
se referă la persoana desemnată prin substantivul elevul. 

Se poate afirma astfel că atît conexiunile dintre cuvinte, cît şi raporturile 
dintre obiectele şi noţiunile denumite de cuvintele autosemantice se obţin prin 
mijlocirea flexiunii, a cuvintelor auxiliare şi a topicii. 

Aşadar, dacă luat izolat cuvîntul se prezintă ca unitate a nominaţiei, în 
propoziţie el apare în corelaţie cu alte elemente ca unitate a comunicării. Prin 

noţiunile sintactice „subiect“, „predicat“, „agent“, „atribut“, „complement (direct, 
indirect, circumstanţial etc.)“ se determină specificul comunicativ al unui cuvînt 
sau al unei expresii în cadrul unui enunţ. 


PĂRŢILE PRINCIPALE ŞI SECUNDARE ALE PROPOZIȚIEI 


Propoziţiile independente pot fi nedezvoltate şi dezvoltate. În legătură cu 
aceasta se disting părţi principale (şi obligatorii) de propoziţie, care constituie 
nucleul structural şi semantic al propoziției, şi părţi secundare (facultative) de 
propoziţie, care se grupează în jurul celor principale, determinîndu-le, 
dezvoltindu-le şi completîndu-le. 

Părţi principale de propoziţie sînt considerate subiectul şi predicatul, căci 
anume ele formează esenţa structurii formale şi semantice a propoziției şi fără 
ele existenţa acesteia este imposibilă. Astfel, în propoziţia nedezvoltată Capra 
paşte, avem doar două elemente (subiect şi predicat), ele formînd minimul 
necesar al existenţei propoziției. 

Părţi secundare de propoziţie sînt mai multe: atributul, complementul 
necircumstanţial (direct şi indirect), complementul circumstanţial (de loc, de 
timp, de mod, de scop, de cauză, instrumental, sociativ, de relaţie, condiţional, 
concesiv, opoziţional, cumulativ, de excepţie). Cu ajutorul lor se dezvoltă structura 
propoziției, completîndu-se conţinutul ei. Astfel, în propoziţia dezvoltată Capra 
cea neagră a lui Vasile paşte iarbă verde pe imaşul de pe coastă, cele două părţi 
principale de propoziţie capra şi paşte sînt precizate, „întregite“: subiectul capra 
este determinat de atributele cea neagră şi a lui Vasile, iar predicatul paşte are 
compliniri sub forma complementului direct iarbă şi a complementului 
circumstanţial de loc pe imaş. La rîndul său, substantivul-complement direct 
iarbă este determinat de atributul verde, iar complementul pe imaş — de atributul 
de pe coastă. Se poate observa deci că părţile secundare precizează şi determină 
nu numai părţile principale de propoziţie, ci şi pe cele secundare. 

Informaţia adăugată de părţile secundare poate fi de importanţă diferită 
pentru structura semantică a propoziției. Uneori partea secundară poate avea 
caracter explicativ, alteori ea poate constitui chiar esenţa propoziției, după cum 
o dovedeşte replica-răspuns din următorul dialog: 

— Unde a plecat Dan? 

— La şcoală. 

Circumstanţialul la şcoală constituie, după cum uşor se vede, esenţa 
structurii semantice a propoziției eliptice. 

Unele părţi de propoziţie, în special cele exprimate prin verbe sau adjective 
cu semantică specifică ce necesită în mod obligatoriu compliniri, manifestă o 
legătură foarte strînsă cu părţile de propoziţie ce le determină, ceea ce poate 
pune la îndoială delimitarea lor în principale şi secundare. De exemplu, 
în propoziţii ca Profesorul împarte caiete şcolarilor. Noi alegem un preşedinte. Radu 
e demn de încredere, sensul predicatelor împarte, alegem, e demn fără complinirile 
respective rămîne neclar. 

Afară de aceasta, propoziţia poate conţine şi elemente care nu sînt considerate 
părţi de propoziţie. E vorba de interjecţii, adresări, cuvinte incidente ş. a., cu ajutorul 
cărora se face aprecierea celor comunicate, se pun în corelaţie circumstanţele 
actului de comunicare, se conferă emotivitate şi expresivitate vorbirii. 

SUBIECTUL 


Subiectul este partea principală a propoziției care desemnează obiectul 
despre care se comunică ceva prin intermediul predicatului. 

Subiectul poate arăta: 

1) cine înfăptuieşte acţiunea unui predicat realizat printr-un verb la diateza 
activă (Mama spală copilul); 

2) cine suferă acţiunea unui predicat realizat printr-un verb la diateza pasivă 
(Copilul este spălat de mama); 

3) cui i se atribuie o însuşire sau o caracteristică exprimată de predicatul 
nominal (Copilul este curat); 

4) un obiect (de obicei, un fenomen al naturii) a cărui existenţă se afirmă 
(Iarnă. Ger. Soare. Vară). 


Notă. În propoziţiile bimembre cu predicat exprimat printr-un verb la diateza pasivă se poate 
vorbi despre aşa-numitul subiect logic, reprezentat prin complementul de agent al propoziției. Astfel, 
în enunţul Copilul este spălat de mama, poziţia sintactică de subiect logic este ocupată de cuvântul 
mama. În construcţii de acest fel subiectul logic arată cine săvîrşeşte acţiunea, iar subiectul gramatical — 
cine o suferă. 

Uneori în aceeaşi propoziţie există două subiecte: unul pentru întreaga 
propoziţie şi altul pentru construcţiile cu forme nominale ale verbului (gerunziu, 
infinitiv, supin). Ultimul poate coincide cu subiectul verbului regent (Terminînd 
lucrul, eu am plecat acasă) sau poate fi diferit de acesta (Muncitorii terminînd 
lucrul, inginerul a plecat acasă). 

Există propoziţii fără subiect. E vorba de propoziţiile cu predicat exprimat 
printr-un verb impersonal, pentru care subiectul e de neconceput (Plouă. Ninge. 
Fulgeră. Tună). 

Locul subiectului în propoziţie nu este strict determinat. El stă, de obicei, 
înaintea predicatului, dar poate sta şi în postpoziţia lui. Subiectul se acordă cu 
predicatul în număr şi persoană (cînd predicatul e verbal), în număr, persoană 
şi în gen (cînd predicatul e nominal). Subiectul răspunde la întrebările cine? ce? 

Subiectul constituie punctul iniţial al oricărui enunţ. Insă subiectul poate 
lipsi uneori din propoziţie fără a periclita funcţia ei comunicativă. Spre deosebire 
de subiect, predicatul nu poate lipsi decît în cazuri excepţionale. De aceea o 
importanţă primordială i se atribuie totuşi predicatului. 

Subiectul poate fi exprimat explicit sau implicit (celui din urmă i se mai spune 
subiect neexprimat). Subiectul implicit poate fi inclus, subînţeles şi nedeterminat. 

Există propoziţii cu mai multe subiecte coordonate (Cireşii, piersicii, prunii 
şi vişinii au dat în floare). Acestea se numesc subiecte multiple. 


EXPRIMAREA SUBIECTULUI 


Subiectul se exprimă printr-un nume (substantiv, pronume, numeral), prin 
orice unitate lexicală cu valoare de substantiv, prin unele forme nominale ale 
verbului sau printr-o întreagă propoziţie. 

Ín funcţie de subiect pot apărea astfel: 

— substantive (proprii sau comune, simple sau compuse): 

Ştefan cel Mare a fost domnitorul Moldovei. Ochii sînt oglinda sufletului. 
Şarpele cu clopoței trăieşte în ţările calde. 

— pronume (personale, demonstrative, posesive, relativ-interogative, 
nehotărîte, negative): 

El pleacă, tu rămti. Acesta n-a fost la adunare. Ai noştri au venit. Cine lipseşte 
astăzi? Cînd pleacă unul, altul vine. Nimic nu se întîmplă. 

— numerale (cardinale, ordinale, colective, fracţionare): 

Doi nu s-au prezentat. Al doilea răspunse că nu ştie. Tustrei au plecat cu trenul. 

— adjective (substantivizate): 

Zgîrcitul mai mult pierde. Leneşul mai mult aleargă. 

— cuvinte cu valoare de substantiv: 

Departe este un adverb. Insă este o conjuncţie. La este o prepoziţie. 

— verb la infinitiv: 

A ierta e uşor, a uita e greu. 

— verb la supin: 

Rămine de văzut cine are dreptate. 

— grup de cuvinte (îmbinare de cuvinte liberă) care exprimă o singură noţiune: 

Limba literară este aspectul cel mai îngrijit al limbii naţionale. Luna lui 
august este lună de vară. O mîndreţe de fată mergea pe stradă. 

Substantivele (şi substitutele lor) care exprimă subiectul sînt, de regulă, la 
cazul nominativ. 

Uneori însă numele care exprimă subiectul stă la cazul genitiv (Ai casei 
sînt plecaţi). 

In construcţiile cu valoare cantitativă subiectul este exprimat prin substantiv 
la acuzativ cu prepoziţia la (S-au adunat la furnici!). 

Pronumele relativ cine poate exprima subiectul şi cînd stă la dativ (Cui nu-i 
place, n-are decit să plece). 


DIVERSE TIPURI DE SUBIECT 


Pe lîngă subiectul indicat precis şi exprimat prin diferite părţi de vorbire 
există trei tipuri de subiecte care sînt simţite, dar nu sînt exprimate explicit. E 
vorba de subiectele incluse, subînţelese şi nedeterminate. 

Subiectul inclus este exprimat implicit prin logoforma verbului care 
realizează predicatul. In cazul acesta pronumele-subiect devine redundant, 
deoarece logoforma verbului indică persoana. Subiecte incluse avem în 
propoziţiile cu verbul-predicat la pers. I şi a I-a singular şi plural: 

Ştiu (eu) prea bine ce vrei (tu) să-mi spui. Venim (noi) cu toţii, aşteptaţi-ne (voi). 

La pers. a III-a, care diferenţiază pronumele după gen, exprimarea 
subiectului e obligatorie. Un enunţ ca Vine la ora cinci este ambiguu, dacă nu se 
indică explicit subiectul (sora, fratele, mama, tata, el, ea, ele). 

Cînd se insistă asupra subiectului, pronumele redundant nu se suprimă: 

Noi nu ne înţelegem. Voi vreţi a noastră limbă/ S-o înnoiţi, surpîndu-i temeiurile 
vechi. (A. Mateevici) 

Dacă voi nu mă vreţi, eu vă vreau... Şi dacă voi nu mă iubiţi, eu vă iubesc pre 
voi. (C. Negruzzi) 

Subiectul subînţeles este cunoscut, de regulă, din propoziţia anterioară 
sau poate fi dedus din context şi de aceea el nu se mai exprimă a doua oară, 
adică nu se repetă: 

În vaduri ape repezi curg 

Şi vuiet dau în vale. (G. Coşbuc) 

În versul al doilea subiectul este tot substantivul ape, care, fiind exprimat în 
propoziţia precedentă, nu se mai cere repetat. Acest tip de subiect este prezent 
mai ales în dialoguri: 

— Mama a venit? 

— A venit. 

În propoziţii cu predicate coordonate subiectul se exprimă o singură dată, 
înaintea primului predicat: 

Copiii cîntă, dansează, recită poezii. 

Subiectul nedeterminat apare în două cazuri: 

1) cînd acţiunea verbului prin care se exprimă predicatul nu se referă la o 
persoană concretă (Au anunțat demobilizarea); 

2) cînd acţiunea verbului e generală şi poate fi atribuită oricui (La aer curat 
se doarme adînc). 

Subiectul nedeterminat este exprimat implicit prin: 

— persoana a III-a singular a verbelor pronominale (Aici nu se fumează); 

— persoana a III-a singular şi plural a unor verbe nepronominale (Au 
transmis la radio că va ploua); 

— persoana a Il-a singular (Nu te lua după capul altuia); 

— persoana I plural a modului conjunctiv (Să păstrăm curăţenia); 

— cuvîntul generalizator omul (De-ar şti omul ce-ar păţi, dinainte s-ar păzi). 


RECUNOAŞTEREA SUBIECTULUI 


În general subiectul se recunoaşte uşor. Numai în cîteva cazuri găsirea 
subiectului cere mai multă atenţie: 

1) Cînd predicatul propoziției este realizat prin pasivul reflexiv sau prin 
reflexivul impersonal. In acest caz subiectul stă după predicat şi poate fi 
confundat cu complementul direct care răspunde tot la întrebarea ce? (Se vede 
o umbră). 

2) Cînd predicatul este exprimat prin verbul predicativ a fi, subiectul poate 
fi confundat cu numele predicativ (În pădure este o poieniţă)). 

3) Cînd predicatul este exprimat printr-un verb la imperativ pe lîngă care 
stă un substantiv la vocativ, care denumeşte persoana ce trebuie să săvirşească 
acţiunea (Du-te, (tu) omule, acasă). În acest, caz subiectul poate fi confundat 
cu substantivul la cazul vocativ. 


PREDICATUL 


Predicatul este partea principală a propoziției care denumeşte o acţiune, o 
stare sau o însuşire atribuită subiectului. Predicatul, de fapt, arată ce face, ce, 
cine sau cum este subiectul: Copilul plinge; Copilul stă nemișcat; Copilul este 
deştept. De aceea el răspunde anume la una dintre întrebările: ce face? ce este? 
cine este? cum este? 

Predicatul este elementul esenţial al comunicării, constituind împreună cu 
subiectul baza comunicativă a propoziției. In propoziţiile monomembre 
impersonale, predicatul, nefiind în corelaţie cu un subiect, exprimă pur şi simplu 
o acţiune (Plouă. Tună. Ninge) sau o stare (E cald). 

Deoarece fiecare predicat formează nucleul unei propoziţii de sine stătătoare, 
după numărul de predicate dintr-un enunţ aflăm din cîte propoziţii constă el. 
Astfel, în enunţul Lume de peste lume vine să-şi petreacă sărbătorile, se 
întilneşte, se bucură, sfătuieşte... (|. Druţă), unde identificăm cinci predicate, 
spunem că avem cinci propoziţii. 

Clasele morfologice de cuvinte care pot îndeplini funcţia de predicat sînt 
verbul, numele (în corelaţie cu anumite verbe), adverbul, interjecţia. De aceea 
distingem cîteva tipuri de predicat: verbal (Fetiţa dansează), nominal (Fetiţa 
e frumoasă), interjecţional (Haicu noi), adverbial (Desigur că voi veni!). 

Un tip aparte de predicat este cel realizat prin două verbe fără conţinut 
noţional şi un nume (Copilul începe să fie capricios). Acesta este numit predicat 
verbal-nominal. 

Deci, în limba română clasificarea predicatelor ar putea fi următoarea: 


l. Predicat verbal 4. Predicat interjecţional 
2. Predicat nominal 5. Predicat adverbial 
3. Predicat verbal-nominal 


PREDICATUL VERBAL 


Predicatul verbal poate fi realizat: 

l) printr-un verb la unul dintre modurile personale (indicativ, conjunctiv, 
condiţional-optativ, imperativ şi prezumtiv la diateza activă sau pasivă: Dacă 
port cu uşurinţă şi cu zîmbet a lor ură, / Laudele lor desigur m-ar mîhni peste 
măsură. (M. Eminescu). Zdrobiţi orînduiala cea crudă şi nedreaptă... 
(M. Eminescu); Parcă mie nu mi-ar fi ajuns un locuşor să şed şi eu aşa cum 
şedeţi voi. (I. Druţă). Acum ori c-a fi trăind calul, ori că n-a fi trăind aceasta 
mă priveşte pe mine... (|. Creangă). Inchinînd ale lor versuri la puternici, la 
cucoane, / Sînt cîntaţi în cafenele şi fac zgomot în saloane. (M. Eminescu) 


Nota 1. A nu se confunda predicatele verbale simple realizate prin verbe la diateza pasivă cu 
predicatele nominale realizate prin verbul copulativ a fi şi printr-un participiu adjectivizat. Comp.: 
Copilul a fost liniştit de mama şi Copilul este liniştit. In primul caz avem de-a face cu un predicat 
verbal simplu, deoarece participiul ca atare are valoare verbală şi este pus în corelaţie cu un 
complement de agent. In cel de al doilea caz avem de-a face cu un predicat nominal deoarece 
participiul, avînd valoare adjectivală, arată o însuşire atribuită substantivului. 


Nota 2. Considerăm că predicatul verbal poate fi realizat şi printr-un verb la unul dintre 
modurile nepersonale (infinitiv, gerunziu, participiu) numai dacă acestea satisfac anumite condiţii. 
Astfel, infinitivul poate fi predicat doar: a) după prepoziţiile (locuţiunile prepoziţionale) pînă şi 
înainte de avînd subiect propriu (altul decît al propoziției regente): Inainte de a spune el ceva, ea 
dovedise să plece. Pînă a nu se aduna toți, şedinţa nu putea fi începută; b) cînd are valoare de imperativ 
sau de conjunctiv, de asemenea avînd subiect propriu: A nu se fuma! A se păstra la rece! Ei au fost 
rugaţi a nu lăsa să intre nimeni. 

Verbele la gerunziu pot funcţiona ca predicate numai dacă sînt puse în legătură cu un subiect: 

Căci voi murind în sînge, ei pot să fie mari. (M. Eminescu) 

De-ar veni luna lui mai să-mi aud cerul tunînd, sa văd norii fulgerînd. (V. Alecsandri) 

Verbele la participiu pot funcţiona ca predicat numai în construcţii eliptice de verbul auxiliar 
a fi: Părăsit de toți, copilul începu să plîngă (= Deoarece fusese părăsit de toţi, copilul începu să plîngă). 
Un asemenea predicat e pus în corelaţie, de obicei, cu un complement de agent. 


2) prin locuţiuni verbale sau prin expresii frazeologice: Ă 
Căci singura mea rugă-i uitării să mă dai. (M. Eminescu); Intr-o clipă 
sar din căruţă şi o iau la sănătoasa prin curpenii de cartofi... (. Druţă). 

3) prin construcţii pleonastice formate din verb + conjuncţia şi + un alt verb 
(A luat şi a plecat. S-a apucat şi a construit o casă) sau dintr-un verb la supin 
reluat printr-o formă personală (De muncit munceşte. Şi de vorbit vorbeau, şi 
de glumit glumeau). 


PREDICATUL NOMINAL 


Predicatul nominal este alcătuit dintr-un verb copulativ la un mod personal 
şi un nume predicativ. El exprimă o caracteristică a subiectului şi răspunde la 
întrebările: ce este, cine este, cum este subiectul? sau ce se spune despre subiect? 
(Munţii sînt înalți. Albina este o insectă). 

Fiecare dintre elementele predicatului nominal îndeplineşte funcţii 
semantice şi sintactice distincte. Verbul copulativ realizează legătura între subiect 
şi numele predicativ, acordîndu-se cu subiectul în număr şi persoană: 


singular plural 
Eu sînt Noi sîntem 
Tu eşti vesel Voi sînteţi veseli 
El este Ei sînt 


El exprimă totodată şi caracteristicile temporal-modale ale predicatului. 

Numele predicativ este elementul de bază al predicatului nominal, care 
caracterizează subiectul. 

In funcţie de modalitatea de caracterizare a subiectului, se disting trei tipuri 
de nume predicativ: 

— de calificare, ce-i atribuie subiectului o însuşire (Elevul este harnic. 
Casa este de piatră); 

— de clasare, ce defineşte subiectul prin încadrarea lui într-o anumită 
clasă (Prietenul meu este inginer. Cucul este o pasăre); 

— de identificare, ce caracterizează subiectul, raportîndu-l la o noţiune 
singulară, exprimată printr-un nume propriu sau printr-un pronume 
demonstrativ (Colegul meu este Gheorghe. Tilharul este acesta). 

Verbul copulativ de bază în limba română este verbul a fi. El îndeplineşte 
rolul de element universal de legătură, deoarece serveşte atit la calificarea, cît şi 
la clasarea şi identificarea subiectului. 

Ín limba română există însă şi alte verbe cu funcţie copulativă: a deveni, 
a ajunge, a se face, a ieşi, a însemna, a rămîne, a părea. 

Verbele în cauză realizează legătura între numele predicativ şi subiect, mai 
conferă predicatului o nuanţă semantică suplimentară. Din această cauză ele 
sînt numite uneori şi verbe semicopulative. Dintre acestea, numai verbul a 
deveni este totdeauna copulativ. Celelalte lexeme verbale, posedînd şi alte sensuri, 
se utilizează şi ca verbe predicative, alcătuind predicate verbale. De exemplu, 
verbul a fi cu sensurile „a exista, a se afla, a se găsi, a se întîmpla“ este predicativ 
(El este aici). Verbul a ajunge formează predicat verbal simplu cînd are 
semnificaţia „a sosi într-un anumit loc“ (Fi au ajuns acasă). 

Numele predicativ poate fi exprimat prin: 

1) substantiv (la nominativ, la genitiv sau la acuzativ cu diferite prepoziţii): 

Tatăl lui a fost ţăran. Pămîntul acesta este al satului. Inelul găsit este de aur. 

2) adjectiv (inclusiv participii adjectivizate): 

Ciobanii sînt tineri. Ghetele sînt lustruite. 

3) pronume: 

Locul căutat este acesta. Cartea este a mea. Cine este omul acesta? Al cui eşti? 

4) numeral: 

Copiii care s-au pierdut erau trei. Iepurele împuşcat era al patrulea. 

5) verb (a infinitiv sau supin): 

A trăi înseamnă a lupta. Haina este de căpătat. 

6) adverb: 

Să pleci este imposibil. 

Din punctul de vedere al mijloacelor de expresie, numele predicativ se 
aseamănă fie cu subiectul, fie cu atributul. 

Cînd verbul copulativ redă un raport de echivalență, atunci numele predicativ 
este identic cu subiectul. Astfel, dacă subiectul este exprimat printr-un substantiv 
în nominativ, numele predicativ este tot un substantiv la acelaşi caz, iar dacă 
subiectul este un infinitiv, numele predicativ este şi el un infinitiv: 

Băiatul acesta este fratele meu. A fuma înseamnă a-ţi scurta viaţa. 

De cele mai multe ori însă mijloacele de expresie ale numelui predicativ 
coincid cu cele ale atributului. 

Verbul copulativ din structura predicatului nominal poate rămîne uneori 
neexprimat. Absența verbului copulativ este admisă numai atunci cînd acesta 
se subînţelege uşor din context (Vorba multă, sărăcia omului.) sau pentru a se 
evita repetiţia, cînd a fost exprimat în enunţul anterior (Evul e un cadavru, 
Paris — al lui mormiînt. (M. Eminescu). 

În locul unui verb copulativ omis prin elipsă se pune virgulă, iar în cazuri 
mai rare, două puncte sau linia de pauză. 

Lauda mincinosului, bucuria nebunului. 

Cerul era albastru, norii — cenuşii. 

Sufletul vostru: un înger, inima voastră: o liră. (M. Eminescu) 


PREDICATUL VERBAL-NOMINAL 


Predicatul verbal-nominal este o varietate complexă a predicatului 
nominal. El este alcătuit din aceleaşi elemente ca şi predicatul nominal înaintea 
cărora se află un verb semiauxiliar. Deci, acest predicat va avea următoarea 
structură: verb semiauxiliar + verb copulativ + nume predicativ: 

El încearcă să fie cuminte. 

El poate să devină chirurg. 

Ín funcţie de tipul verbului semiauxiliar, se disting două tipuri de predicate 
verbal-nominale: 

— cu semiauxiliar modal (ce exprimă posibilitatea, voinţa etc.): 


El J m } să fie calm. 


— cu semiauxiliar aspectual (ce exprimă apariţia, persistența sau dispariția 


calității): 

începe i pic AT ai dear 

El Ei să fie încăpăţînat. 
| i a fi pat 

PREDICATUL INTERJECŢIONAL 


Acest tip de predicat este realizat printr-o interjecţie propriu-zisă sau 
printr-o onomatopee: 

Țupa-ţupa în două zile şi în două nopţi îs gata venite. (|. Druţă) 

Pupăza zbîrr! pe-o dugheană. (I. Creangă) 

Cum ajungea la locul deocheat, harşti! cu răzătoarea şi dă-i cu peria, dă-i cu 
var. (I. Druţă) 

Uneori enunţurile cu predicate realizate prin interjecţii au un caracter 
imperativ, exprimînd un ordin sau un îndemn adresat direct interlocutorului. 
Unele dintre aceste interjecţii vizează o persoană (hai, na, poftim), altele — un 
animal (marş, ho, hăis). 

Unor interjecţii cu valoare predicativă li se ataşează chiar desinenţe verbale: 
haidem, haideţi. 


PREDICATUL ADVERBIAL 


Specific pentru acest tip de predicat e faptul că, fiind exprimate prin adverbe 
sau locuţiuni adverbiale cu valoare verbală, ele nu admit concurenţa în aceeaşi 
propoziţie a unui verb predicativ. E vorba de un număr redus de adverbe şi 
locuţiuni adverbiale: desigur, fireşte, poate, bineînţeles, cu siguranță, pesemne, de 
bună seamă ş. a. (Desigur că nu pot lipsi de la şedinţă. Bineînțeles că va veni.). 

Predicatul adverbial poate fi realizat şi prin adverbele bine, rău, probabil, 
singur, aşa, imposibil, care, de fapt, au la bază construcţiile (e) bine, (e) rău, (e) 
probabil, (e) sigur, (e) aşa, (e) imposibil cu verbul copulativ a fi omis (Bine că 
am dovedit să semănăm la timp. Rău că nu ne-am putut întîlni). 

Tot aici ar putea fi încadrat şi adverbul repede, a cărui valoare verbală e pregnantă 
în îmbinarea lui cu un alt adverb sau locuţiune adverbială (Repede acasă!). 


ACORDUL PREDICATULUI CU SUBIECTUL 


Pentru ca o propoziţie să fie bine formată, între subiectul şi predicatul ei 
trebuie să se stabilească un raport de dependenţă prin care aceşti doi termeni îşi 
vor alătura sensurile, alcătuind împreună nucleul propoziției. Raportul dintre 
subiect şi predicat se exprimă prin concordanța lor morfologică în număr, gen 
şi persoană (numele din cadrul predicatului nominal — şi în caz). 

Limba română cunoaşte două tipuri de acord: gramatical sau formal (cînd 
predicatul repetă categoriile formale ale subiectului) şi nongramatical. La rîndul 
său, acesta din urmă poate fi: după înţeles, semantic sau logic (cînd predicatul 
nu ţine cont de categoriile gramaticale ale subiectului, ci de conţinutul sau 
înțelesul cuvîntului-subiect) şi prin atracţie (cînd predicatul nu se acordă cu 
subiectul, ci cu cuvîntul cel mai apropiat). Mai frecvent este acordul gramatical. 

Constituind mijlocul principal de exprimare a raporturilor dintre cuvintele îmbinate 
într-o construcţie sintactică, acordul prezintă o serie de aspecte care ţin atît de exprimarea 
morfologică a subiectului, cît şi de felul predicatului. În genere, predicatul se aliniază 
la forma subiectului. Anume subiectul este acela care impune predicatului categoriile 
sale gramaticale, deşi uniformizarea aspectului morfologic al predicatului după natura 
subiectului depinde uneori de factori suplimentari. Se poate spune deci că la acordul 
dintre subiect şi predicat distingem reguli generale şi reguli speciale (particulare). 

REGULI GENERALE ALE ACORDULUI 


Predicatul verbal şi verbul copulativ se acordă cu subiectul în persoană şi în număr: 

Numai cetatea stă la acelaşi cot al Nistrului de sute şi sute de ani. (N. Dabija) 

Naţiunile sînt o formă organică a umanităţii. (N. Iorga) 

Predicatul din primul exemplu este la persoana a III-a singular, deoarece 
subiectul are forma de singular, iar în cel de al doilea — la persoana a III-a 
plural, căci subiectul e la plural. 


Notă. Nu se acordă cu subiectul predicatul exprimat printr-o interjecţie sau printr-un adverb predicativ: 
Pupăza zbîrr! pe-o dugheană. (|. Creangă) 

Şi cînd răcneşte o dată, eu zvîrr! chibriturile din mînă şi ţuşti! la spatele lui Zaharia... (I. Creangă) 
Negreşit că firea omenească este diversă. (T. Arghezi) 

Pesemne c-a ajuns şi el în mintea copiilor... (|. Creangă) 


Dacă predicatul verbal este exprimat printr- un verb la diateza pasivă, acordul 
cu subiectul se realizează în număr, persoană şi gen: 

Într-o bună dimineaţă Porojan a fost dat pe mîna unui brutar. (V. Alecsandri) 

Participiul dat este la masculin ca şi subiectul Porojan. 

Cînd numele predicativ este exprimat printr-un adjectiv sau prin orice altă parte 
de vorbire cu valoare adjectivală, el se acordă cu subiectul în gen, număr şi caz: 

Căci eu sînt vie, tu eşti mort. (M. Eminescu) 

In cazul predicatului nominal, cînd numele predicativ este exprimat printr-un 
substantiv sau printr-o altă parte de vorbire cu valoare de substantiv în cazul 
nominativ, el se acordă cu subiectul în număr, în caz, iar, cînd e posibil, şi în gen: 

Anişoara este studentă la medicină. 

Cînd numele predicativ este exprimat prin adverbe, interjecţii, forme verbale 
nepredicative, substantive şi pronume în genitiv sau acuzativ, el nu se acordă cu subiectul. 


REGULI SPECIALE DE ACORD 
ACORDUL ÎN PERSOANĂ 


Cînd subiectele multiple sînt la persoane diferite (la singular sau la plural), 
persoana I are prioritate faţă de persoana a II-a şi a III-a, iar persoana a Il-a — 
faţă de a III-a şi predicatul capătă forma de plural: 

Eu şi tu plecăm la teatru. 

Eu şi el plecăm la teatru. 

Eu, tu şi el plecăm la teatru. 

Tu şi ei veţi veni miine dimineaţă. 

El şi voi sînteţi invitaţi la director. 

Acordul se poate face cu persoana I plural şi atunci cînd subiectul exprimă o 
colectivitate cu care se solidarizează vorbitorul (Nici unul nu dormeam.). În acest 
exemplu subiectul exprimat prin pronumele negativ nici unul echivalează ca sens 
cu pronumele nehotărit toţi (toate) şi de aceea predicatul capătă forma de plural. 

Probleme deosebite ridică acordul în persoană la propoziţiile atributive ale 
căror regente cu predicate nominale au ca subiect un pronume personal de 
persoana I sau a II-a. În cazul de faţă acordul depinde de intenţia vorbitorului. 

Predicatul atributivei se poate acorda în persoană fie cu subiectul regentei 
(Tu eşti un om care iubeşti adevărul), fie cu numele predicativ (Tu eşti un om 
care iubeşte adevărul). 

Cînd subiectul este exprimat printr-un pronume, iar numele predicativ, 
printr-un substantiv sau un substitut al acestuia, verbul copulativ se acordă în 
persoană cu pronumele-subiect: 

Persoana implicată sînt eu. 

Spectatori veţi fi voi. 

Cei premiaţi sîntem noi. 

Cînd subiectul propoziției este exprimat prin locuţiuni pronominale de 
politeţe de tipul Măria ta, Excelenţa voastră, acordul în persoană se poate face în 
două feluri: cu substantivul din cadrul locuţiunii, deci cu persoana a III-a (Măria 
ta dispune, Excelenţa voastră este invitată) şi cu adjectivul posesiv (Măria ta dispui, 
Excelenta voastră sînteţi invitat), deci cu persoana a Il-a. 


ACORDUL ÎN NUMĂR 


Regula generală a acordului este că predicatul verbal şi verbul copulativ se 
acordă întotdeauna cu subiectul în număr. Subiectul la singular impune acordul 
la singular şi invers: 

Dascălul nostru era un holtei frumos... (I. Creangă) 

Chiparoşii au umbrit tăceri de morminte. (M. Sadoveanu) 

Cînd subiectul propoziției este un pronume la pluralul politeţii sau al 
modestiei, verbul copulativ sau auxiliar (dacă e vorba de viitor) se pune la plural, 
iar numele predicativ (adjectiv sau participiu) ce face parte din structura 
predicatului nominal exprimat printr-un verb la diateza pasivă se pune la 
singular: Dumneavoastră (singular) sînteți rugat(ă) să luaţi loc, şi nu 
Dumneavoastră (singular) sînteţi rugaţi(te) să luaţi loc. Numele predicativ se 
pune la singular (masculin ori feminin) şi în cazul cînd pronumele de politeţe 
nu este exprimat, dar se subînţelege (Domnule X, sînteţi invitat, şi nu Domnule X, 
sînteți invitaţi). 

O situaţie mai complicată avem atunci cînd subiectul propoziției este un 
substantiv cu sens colectiv sau partitiv de tipul buluc, cireadă, cîrd, droaie, 
grămadă, grup, herghelie, majoritate, minoritate, morman, mulţime, pereche, serie, 
stol, sumedenie, şir, urmat de un substantiv ce specifică felul unităţilor ce 
constituie colectivitatea, la care se adaugă şi substantivele parte, rest, seamă şi 
numeralele substantivale jumătate, sfert, o doime, o treime, o zecime etc. In 
asemenea cazuri predicatul poate sta fie la singular, fie la plural (deşi preferinţă 
se dă totuşi singularului): 

O cireadă de vite ieşi la poalele colinei. (M. Sadoveanu) 

Un stol de ciori trecu... deasupra noastră. (A. Vlahuţă) 

Dar, pe de altă parte: 

... o mulțime de oameni şi de sălbăticiuni zac fără suflare... (I. Creangă) 

Un stol de păsări se roteau deasupra nucului. (D. Matcovschi) 

Singularul se impune în special atunci cînd substantivul colectiv este la 
forma articulată (hotărît): 

Şuvoiul de pasageri curgea pe puntea cu balustradă. (N. Costenco) 

Pilcul de călăreţi grăbea. (M. Sadoveanu) 

Numai mănunchiul de inele aurii... clipeşte fericit. (I. Druţă) 

Iar mulţimea de ţărani a trecut mai departe. (Gh. Meniuc) 

Dacă subiectul propoziției este un pronume nehotărit (fiecare, oricare) sau 
un pronume negativ (nimeni, nici unul) urmat de determinative la plural (introduse 
prin prepoziţiile dintre sau din), acordul corect este cel cu predicatul la singular: 

Fiecare dintre noi consideră. 

Nici unul dintre ei n-a sosit. 

Dacă subiectul este exprimat printr-un toponim cu formă de plural, dar 
sens de singular, predicatul verbal sau verbul copulativ din cadrul predicatului 
nominal se poate folosi atît la plural, cît şi la singular (mai ales cînd e folosit la 
forma articulată): 

Hii!... că nu-s departe Galaţii, hii! (I. Creangă) 

Iaşul este un oraş-monument. 

Sînt dificile cazurile de acord în număr cînd în propoziţie avem subiect 
multiplu, format din două, trei sau chiar mai multe elemente. 

Dacă elementele subiectului multiplu se află în raport de coordonare (legate 
între ele prin conjuncţii sau prin juxtapunere) şi sînt plasate înaintea 
predicatului, acesta sau verbul copulativ trebuie să aibă formă de plural: 

Indrăzneala, răbdarea şi priceperea unui sat întreg s-au închegat în jurul 
acelei cărăruşi. (|. Druţă) 

Acolea pămîntul, codrii, stîncile, pîraile sînt însă în starea primi- 
tivă. (V. Alecsandri) 

Cînd subiectul multiplu se află după predicat, predicatul stă şi la singular: 

Le iese înainte împăratul Verde, fetele sale, spinul şi toată curtea 
împărătească. (I. Creangă) 

Doarme turma şi mioara, / Şi ciobanul Andrieş. (Em. Bucov) 

În aceste exemple avem, de fapt, acord prin atracţie: predicatele (iese, 
doarme) se acordă cu cele mai apropiate subiecte (împăratul, turma). 

In propoziţiile în care elementele subiectului multiplu la numărul singular 
sînt legate prin conjuncţii disjunctive (ori, sau, fie-fie, ba-ba) predicatul, oricare 
ar fi locul față de subiect, se pune la singular: 

Dumnezeu sau dracul mă va însănătoşi. (C. Negruzzi) 

O pornire firească ori o amintire le pune această pecete. (Al. Russo) 

Imi plutea pe dinainte, cu al timpului amestec, / Ba un soare, ba un rege, ba 
alt animal domestic. (M. Eminescu) 

Spre regretul nostru, regulile de acord în număr nu întotdeauna se respectă. 
Se constată destul de multe cazuri de dezacord între numărul subiectului şi cel 
al predicatului chiar şi în literatură (ce e drept, el e dictat uneori de necesităţile 
versificaţiei). 

Nota 1. Vorbind de regula generală a acordului în număr, trebuie amintit că în limba veche 
întrebuinţarea singularului pentru plural (şi a pluralului pentru singular) era foarte răspîndită. Fenomenul 
era cauzat de neregularităţile existente în flexiunea verbală. Abia pe la sfîrşitul secolului trecut, cînd 


formele morfologice s-au stabilizat în limba literară de acum statornicită, devine posibilă interpretarea 
sintactică a acordului. Orice inconsecvenţă morfologică este considerată de atunci greşeală de acord. 


Nota 2. Predicatul ia forma de singular în propoziţiile în care elementele subiectului multiplu 
sînt exprimate prin substantive nearticulate la singular (fără articol şi fără determinanţi), iar predicatul 
este un verb al existenţei. De regulă, apar în această ipostază numele de materii, calităţi, fenomene 
ale naturii, stări sufleteşti, adică substantive singularia tantum. De exemplu: 


Linişte, căldură şi bunăstare domneşte în casele agricultorilor. (Gh. Vodă) 

Este absolut obligatoriu predicatul la singular şi atunci cînd elementele 
componente ale subiectului formează un bloc semantic unitar: 

Punctul şi virgula este un semn de punctuație specifică. 

Aratul şi boronitul e pe sfirşite. 

Acelaşi tratament se aplică şi în cazurile în care constituenţii subiectului 
au un referent comun, adică desemnează acelaşi obiect: 

Scriitorul şi savantul moldovean (e vorba de Bogdan Petriceicu Hasdeu) 
descinde dintr-o familie cu vechi tradiţii intelectuale. 

Sînt şi cazuri de acord liber, cînd propoziţia se consideră corectă atît cu 
predicatul la singular, cît şi cu predicatul la plural: Nici mama, nici tata n-a venit 
şi Nici mama, nici tata n-au venit. Eu cu (sau împreună cu) Dumitru plec mîine şi 
Eu cu (sau împreună cu) Dumitru plecăm miine. 


ACORDUL ÎN GEN 


Destul de complicat este şi acordul în gen cu predicatele verbale la diateza 
pasivă şi cu predicatele nominale. Dificultăţi apar mai ales atunci cînd subiectul 
multiplu este exprimat prin substantive sau pronume de genuri diferite. În astfel 
de situaţii trebuie să ţinem seama de natura substantivelor din cadrul subiectului 
(dacă sînt nume de fiinţe sau de lucruri), de numărul gramatical (singular sau 
plural) la numele de lucruri, de poziţia subiectului faţă de predicat. Astfel: 

— cînd subiectul multiplu este alcătuit din substantive, nume de fiinţe de 
genuri diferite, sau din pronume de genuri diferite, numele predicativ se pune 
la masculin plural: 

Atunci împăratul Verde şi fetele sale au rămas încremeniţi de ceea ce au 
auzit. (.Creangă) 

El şi Sănduţa sînt elevi în clasa a X-a. (B. Istru) 

— cînd elementele subiectului multiplu sînt nume atît de fiinţe, cît şi de 
lucruri, acordul se face cu numele de fiinţe: 

Săniile şi caii au fost pierduţi. 

— cînd elementele subiectului multiplu sînt nume de lucruri de genuri 
diferite, fie la singular, fie la plural, participiul din forma pasivă a verbului sau 
numele din cadrul predicatului nominal se pune la feminin plural: 

Peretele şi prispa sînt tencuite. 

Pereţii şi prispa sînt tencuite. 

Pereţii şi prispele sînt tencuite. 

— în unele situaţii acordul se face cu subiectul cel mai apropiat: 

Pereţii şi prispa (prispele) sînt tencuite. 

Prispa (prispele) şi pereţii sînt tencuiți. 


PĂRŢILE DE PROPOZIŢIE SUBORDONATE 
ATRIBUTUL 


Atributul este partea secundară de propoziţie care determină un 
substantiv sau un substitut al acestuia (pronume, numeral), indicînd diferite 
caracteristici (calităţi, însuşiri) ale obiectului (fiinţei). Relaţia de subordonare 
atributivă (raportul atributiv) se realizează între doi termeni: unul regent, 
denumit determinat, şi unul subordonat, denumit determinant. 

Sub aspect semantic, atributul are menirea de a individualiza numele 
determinat, actualizînd (prin calificare, identificare, clasificare sau descriere) 
anumite particularităţi ale lui: copil mic (mare, frumos, cuminte, deştept, 
sănătos, bolnav, harnic, leneş, obraznic, timid, ruşinos, îndrăzneţ, blond, 
înalt, gingaş, capricios, liniştit, năstruşnic, năzbitios, înfiat, răsfățat, 
zîmbind, de doi ani, din blocul 1, de şcoală, din flori etc.). Numele determinat 
în felul acesta este gata de a fi introdus în comunicare: Casa de lîngă drum e a 
fratelui. Fintîna din poartă e făcută de părinți. 

Atributul poate avea, după cum se vede, o structură destul de variată. 

Atributul răspunde la una dintre întrebările: care? ce? ce fel de? cît? al (a, ai, 
ale) cui? 

La baza clasificării atributelor pot sta mai multe criterii: 1) tipul de legătură 
dintre elementul determinant şi elementul determinat; 2) apartenenţa acestora 
la diverse părţi de vorbire; 3) conţinutul lor semantic; 4) cantitatea cuvintelor 
cu funcţie atributivă; 5) gradul de dependenţă al determinantului de determinat. 

După tipul de legătură ce se stabileşte între elementele cu funcţie atributivă 
şi termenul regent atributele se împart în: acordate (cîmpie verde, carte 
deschisă, mîini dibace, aceşti ochi) şi neacordate (apă de izvor, haina lui, 
privirea acestuia, coajă de pîine, nucul din faţa casei). 

In funcţie de partea de vorbire prin care sînt exprimate, atributele se 
clasifică în: adjectivale (masă rotundă, copiii noştri), substantivale 
(guvernul republicii, situaţia din republică), pronominale (muncă în folosul 
altuia), verbale (copii plîngînd), adverbiale (ziarul de astăzi), 
interjecţionale (halal bărbat). 

După conţinutul semantic atributele sînt: calificative (pisică neagră), 
identificatoare (făina aceasta), clasificatoare (copac de munte), 
descriptive (femeie obosită şi necăjită). 

Intre aceste tipuri de atribute nu poate fi trasă o linie netă de demarcaţie; 
ele pot califica, clasa sau identifica concomitent. 

După numărul elementelor din structura lor, atributele se clasifică în 
simple (roman interesant) şi dezvoltate (cal iute de picior). 

După gradul de legătură cu substantivul determinat, marcat în pronunțare 
prin pauză şi prin intonatie, iar în scris prin semne de punctuație, atributele se 
împart în: izolate (Fata, nedumerită, a plecat) şi neizolate (Copilul 
vecinilor l-a salutat). 

Atributele izolate conţin o informaţie utilă, dar neimportantă pentru 
comunicare şi se caracterizează printr-o legătură slabă cu determinatul, pe cînd 
cele neizolate se caracterizează printr-o legătură strînsă cu elementul determinat. 

Un mai mare interes, atît sub aspect practic, cît şi teoretic, îl prezintă 
clasificarea atributelor după mijloacele de exprimare. 


1. Atributul adjectival se caracterizează prin faptul că raportul de 
dependenţă dintre determinat şi determinant se realizează prin acordul în gen, 
în număr, uneori şi în caz. Se exprimă prin adjective propriu-zise (fată frumoasă) 
sau prin alte părţi de vorbire cu valoare adjectivală (doi fraţi, amîndoi frații, 
părinţii mei, aceşti oameni, pîine aburindă). 

In conformitate cu mijloacele prin care se exprimă, atributele adjectivale se 
divizează în: adjectivale propriu-zise (carte bună, om bun la suflet), 

adjectival-participiale (timp pierdut), adjectival-pronominale 
(omul acesta, fiecare copil), adjectival-gerunziale (lebădă murindă, mînă 
tremurîndă), adjectival-numerale (zece oameni, tustrei copiii, cîştig îndoit). 


Notal. Sub aspect semantic, atributul participial în unele situaţii îşi păstrează valoarea verbală. 
Cf.: opere alese, dar cărți alese (de mine); rochie închisă, dar uşă închisă. 

Nota 2. Atributul adjectival-gerunzial nu trebuie confundat cu cel verbal-gerunzial. Cf.: rană 
sîngerîndă, dar rană sîngerînd (mult). 

2. Atributul substantival se caracterizează prin faptul că este neacordat şi 
se exprimă, de obicei, prin substantive la cazurile oblice. Ele sînt de mai multe 
tipuri: substantival în genitiv, substantival în dativ, substantival în acuzativ. 

Atributul substantival în genitiv se poate exprima prin substantive în genitiv 
cu sau fără articol posesiv (cartea elevului, o carte a elevului) sau substantive în 
genitiv cu prepoziţie (mers împotriva vîntului). 

Nota 1. Atributele în genitiv de pe lîngă substantivele deverbale pot indica subiectul sau 
obiectul verbului de la care e format substantivul determinat. În primul caz, atributul genitival mai 
este denumit genitiv subiectiv şi poate fi identificat prin transformarea substantivului determinat 
în verb, iar a atributului — în subiectul acestui verb: declarația ministrului — ministrul a declarat. 

În cel de al doilea caz, atributul mai este denumit genitiv obiectiv şi poate fi identificat prin 
transformarea substantivului determinat în verb, iar a atributului — în obiect al acestuia: traversarea 


străzii — a traversa strada. 
Atributul substantival în dativ poate fi exprimat prin substantive sau substitute ale acestuia în dativ. 


Nota 2. Atributul în dativ apare, de obicei, pe lîngă substantive nearticulate. Dacă substantivul 
primeşte articol hotărît, atributul datival devine genitival: stăpân vieţii — stăpînul vieţii. Îmbinările de 
felul: preot deşteptării noastre, martor suferințelor mele, domn ţării Moldovei, bucurie sufletului au 
un caracter arhaic. Atributul în dativ apare şi în unele îmbinări recente, cînd este însoţit de prepoziţii 
din seria conform, potrivit, contrar: venirea la serviciu potrivit graficului, livrarea producţiei conform 
planului. În îmbinările de tipul acesta termenul determinat este articulat. 

Atributul substantival în acuzativ poate fi exprimat prin substantive sau 
prin substitute ale acestuia precedate de o prepoziţie sau de o locuţiune 
prepoziţională: luptă pentru existenţă, cană cu apă, zi de iarnă. 

3. Atributul pronominal este cel exprimat printr-un pronume propriu-zis 
care poate substitui un substantiv şi nu se acordă cu termenul determinat. El 
este de mai multe tipuri: pronominal în genitiv, pronominal în dativ şi pronominal 
în acuzativ. 

Atributul pronominal în genitiv se exprimă, de obicei, prin pronume 
fără prepoziţii, cu sau fără articol posesiv (cartea lui, o carte a lui, prietenii ei, 
scrisoarea lor) sau, mai rar, prin pronume cu prepoziţii speciale, care cer genitivul 
(copacul din dreptul acestuia, muncă în folosul altuia). 

Atributul pronominal în dativ este cel care se exprimă prin pronume în 
dativ şi este utilizat relativ rar (văr drept acestuia, livrare de mărfuri altora). 

Tot în această categorie de atribute intră şi cele exprimate prin forme scurte 
de dativ ale pronumelui personal şi reflexiv, denumit şi dativul posesiv 
deoarece arată posesia (Faţa-i radia de bucurie. Ei ne cunosc obiceiurile. El şi-a 
schimbat propria părere ş. a.). 

Atributul pronominal în acuzativ se exprimă printr-un pronume în 
acuzativ cu prepoziţie şi este destul de rar (cartea de la dînsul, dorul de tine). 


4. Atributul verbal este cel exprimat prin verbe la unul dintre modurile 
nepersonale: infinitiv, supin şi gerunziu. 

Atributul verbal la infinitiv este însoţit, de regulă, de prepoziţia de, mai 
rar, de pentru (dorinţa de a studia, bucuria de a trăi). 

Atributul verbal la supin intră, de obicei, în îmbinări sintactice stabile 
(maşină de spălat, casă de locuit). 

Atributul verbal la gerunziu este cel exprimat prin forme gerunziale 
neadjectivizate (fața radiind de bucurie, oameni suferind de foame). 


5. Atributul adverbial este cel exprimat printr-un adverb sau printr-o 
locuţiune adverbială precedată sau nu de prepoziţia de sau din (ziarul de ieri, 
săptămîna din urmă, aşa om). 

6. Atributul interjecţional se exprimă prin interjecţii propriu-zise sau prin 
alte părţi de vorbire cu valoare de interjecţie (o haină ptii!). 


ATRIBUTE ACORDATE ŞI NEACORDATE 


Atributele care se uniformizează din punct de vedere gramatical (adică iau 
aceeaşi formă de gen, număr şi caz) cu determinatul se numesc atribute 
acordate. Acordate sînt toate atributele adjectivale. 

Atributele care nu se uniformizează din punct de vedere gramatical cu 
determinatul se numesc atribute neacordate. Neacordate sînt atributele 
substantivale, pronominale, verbale, adverbiale şi interjecţionale. 

Acordul atributului. Atributul se acordă cu elementul determinat în gen, 
număr şi caz, în funcţie de categoriile gramaticale caracteristice acestuia. Există 
mai multe reguli de acord al atributului: 


— atunci cînd determinatul este un pronume sau o locuţiune pronominală 
de politeţe care are sens şi de plural, şi de singular, acordul atributului se face 
după înţeles (Dumneavoastră, conştient, v-aţi eschivat); 

— atunci cînd avem de a face cu un determinat multiplu, atributul se acordă 
cu elementul apropiat prin atracţie (limba şi literatura română, pîine şi 
prăjituri proaspete); 

— atunci cînd se află pe lîngă un determinat multiplu, atributele sînt izolate 
şi se acordă cu toate elementele determinatului (Băiatul şi fata, bucuroşi, au 
fugit. Mama şi tata, obosiţi, se întorceau acasă); 

— atunci cînd atributele sînt exprimate prin adjective posesive postpuse, 
ele se acordă cu elementele determinatului multiplu prin atracţie (fata şi băiatul 
meu, părinţii şi rudele mele); 

— atunci cînd determinatul este multiplu, alcătuit din două sau mai multe 
substantive ce denumesc fiinţe şi sînt de genuri diferite, la realizarea acordului 
se dă prioritate genului masculin (băiatul şi fata, cuprinşi de spaimă, au fugit, 
băieţii şi fetele, cuprinşi de spaimă, au fugit); 

— atunci cînd atributul este exprimat prin construcţii cu adjective, participii 
sau gerunzii cu valoare adjectivală, el se acordă cu determinatul în gen, număr 
şi caz (Istoria acestei femei, bătută de soartă, nu poate să nu te mişte. S-a oprit 
în faţa unei case zugrăvite frumos). In unele situaţii acordul în caz precizează 
la ce determinat se raportă atributul (Istoria cărţii, povestită de tine, m-a uimit). 
Forma povestită sugerează că în enunţ e vorba de istoria povestită, şi nu de 
cartea povestită. 

IZOLAREA ATRIBUTULUI 


De regulă, atributele situate lîngă elementul determinat nu se izolează. 
Atunci cînd însă atributele de diferite tipuri comportă o informaţie suplimentară 
şi pot fi scoase din comunicare, ele se izolează. Există mai multe situaţii specifice 
de izolare a atributului: 

— cînd atributul adjectival propriu-zis stă înaintea numelui determinat: 

Fericit, el locuieşte un măreț palat de vară. (V. Alecsandri) 


Notă. Un atare atribut poate fi despărţit prin virgulă şi în poziţie postnominală. Dacă autorul 
intenţionează să accentueze atributul în mod special sau să-l marcheze stilistic, el poate fi izolat şi în 
postpoziţia numelui: 

Omul, trist, cade pe gînduri şi s-apropie de foc. (V Alecsandri) 

Rusanda, îmbujorată, stătea la fereastră... (I. Druţă) 

— cînd un nume este determinat de atribute-perechi, indiferent de poziţie: 

Soarele, rotund şi palid, se prevede printre nori. (V. Alecsandri) 

Păşind alături, fragedă şi subţirică, Rusanda răspîndea în jur un farmec, pe 
care Gheorghe nu-l cunoscuse pînă atunci... (I. Druţă) 


Notă. Asemenea atribute nu se izolează atunci cînd ele sînt absolut indispensabile pentru comunicare: 

Gheorghe a pornit cu paşi rari şi grei... (|. Druţă) 

— cînd atributele sînt exprimate prin construcţii comparative: 

Om aspru care doarme culcat pe-un buzdugan, / Ursan, pletos ca zimbrul, 
cu pieptul gros şi lat. (V Alecsandri) 

— cînd atributele sînt dezvoltate: 

Părea un tînăr voievod, / Cu păr de aur moale, / Un vinăt giulgi se-ncheie 
nod / Pe umerele goale. (M. Eminescu) 


APOZIŢIA 


Apoziţia este atributul substantival (de cele mai multe ori nume propriu) 
pus în cazul nominativ, indiferent de cazul cuvîntului pe care îl determină. 

Cite mi-a făcut feciorul dascălului Alecu, vei fi aflat şi dumneata. (M. Sadoveanu) 

Lăpuşneanul se puse în capul mesei avînd în dreapta pe logofătul Trotuşan şi 
în stînga pe vornicul Moţoc. (C. Negruzzi). 

Uneori însă, mai ales în limba veche, apoziţia poate sta şi în acelaşi caz cu 
cuvîntul determinat: 

La moartea părintelui ei, bunului Petru Rareş, ... Ruxanda rămăsese în fragedă 
vîrstă. (C. Negruzzi) 

Străbunei D-voastre, Evei, plăcuse şarpele, cel mai rece din toate 
fiinţele. (B. R Hasdeu) 

Ín limba contemporană, acordul în caz cu substantivul determinat (sau 
substitutul acestuia) se întilneşte foarte rar, fiind folosit de unii scriitori ca 
element arhaizant şi popular. 

Notă. Apoziţia poate fi exprimată şi printr-un substantiv în cazul vocativ (cu sau fără alte 
determinative), cînd cuvîntul determinat este un substantiv la vocativ, un pronume sau o locuţiune 
pronominală la persoana a Il-a (tu, voi, dumneata, Domnia voastră etc.): 

— Apoi dar mai rămii sănătoasă, mătuşă Mărioară. (I. Creangă) 

— Dumneavoastră, domnule subprefect, veți face cum veţi crede că-i mai bine... (M. Sadoveanu) 

... tu, Măria ta, ca domn, fii bun, fii blind. (M. Kogălniceanu) 

Substantivul determinat de o apoziţie poate fi: 

— comun: 

Moş Vasile era un cărpănos ş-un pui de zgtrie-brînză, ca şi mătuşa Mărioara. 
(. Creangă) sau 

— propriu: 

Stăteau tovarăşii lui Potcoavă cu Niţă Frunză, logofătul, şi cu alţi sluji- 
tori. (M. Sadoveanu) 

Nota 1. Apoziţia poate determina însă şi unele substitute ale substantivului: 

— un pronume: 

Dar asta nu mă priveşte pe mine, băiat din Humuleşti. (|. Creangă) 

— un numeral: 

Şi cu această rînduială am rămas noi, acum numai trei, la Pavăl Ciubotarul: eu, Gîtlan, vărul 
meu Ion... şi moş Bodrîngă pe deasupra. (|. Creangă) 

— un adjectiv: 

Fata părea n ăucită, adică intimidată. 

Apoziţia substantivală poate să determine şi o construcţie echivalentă cu un substantiv: 

Cei de mîna a doua, boierii, se strîngeau în altă parte... (M. Sadoveanu) 


Nota 2. Privită ca un procedeu mai larg, apoziţia poate determina şi alte părţi de vorbire (de 
exemplu, un verb sau un adverb): 

Arta de a citi, adică de a citi şi printre rînduri, se deprinde cu timpul. 

L-am văzut admonestînd, adică certînd pe cineva. 

L-am văzut nu demult, aproape de două. 

Apoziţia se leagă de elementul determinat prin juxtapunere sau prin 
joncțiune (cu ajutorul unor adverbe, locuţiuni adverbiale şi expresii explicative 
ca: adică, (şi) anume, numit, zis, poreclit, respectiv, vasăzică, mai exact, cu alte 
cuvinte, altfel spus, în sensul de, într-un cuvînt, pre nume etc.): 

Iată-i iepurii, nebunii, / Coarne-n cap îşi pun. (G. Coşbuc) 

Provocatorul, adică galbenul, văzînd maiestatea şi curajul protivniciei 
lui, se domoli. (V Alecsandri) 

Zise cu îndrăzneală unul dintre ţărani, anume loan Roată. (I. Creangă) 

Era în laşi un tînăr boiernaş, cu numele Toderică, frumos şi bun la 
inimă. (C. Negruzzi) 


STRUCTURA APOZIŢIEI ŞI MODUL EI DE EXPRIMARE 


După structura lor apoziţiile pot fi simple şi dezvoltate. 

Apoziţiile simple se exprimă printr-un: 

— substantiv propriu sau comun (simplu sau compus): 

— Apoi dă, bade Ipate, unde-i vorbă, nu-i mînie. (I. Creangă) 

Singuri voi, stejari, rămineţi, / De visaţi la ochii vineţi (M. Eminescu) 

„„. venim să ne închinăm noului domn ales de obşte, lui Mihnea-Vodă. 
(Al. Odobescu) 

— adjectiv substantivizat: 

Pajul Cupidon, vicleanul, / Mult e rău şi alintat. (M. Eminescu) 

— numeral cu valoare de substantiv: 

Ceilalţi doi prieteni negustori, al cincilea şi al şaselea, se mulţumiră să 
încuviințeze... (M. Sadoveanu) 

— pronume: 

Virtutea pentru dînşii — ea nu există... (M. Eminescu) 

Apoziţia dezvoltată se exprimă printr-o îmbinare de cuvinte formată 
dintr-un substantiv (ca termen de bază) însoţit de cuvinte determinative: 

Iată craiul, socru mare, rezemat în jilt cu spată. (M. Eminescu) 

Au lăsat chiar Ceylonul, mîndra insulă din rai, / Şi revin cu fericire pe al 
țării dulce plai. (V. Alecsandri) 

Uneori elementul determinat poate avea mai multe apoziţii (simple şi 
dezvoltate), juxtapuse sau legate printr-o conjuncţie coordonatoare: 

Deci, voi, meşteri mari, / Calfe şi zidari, /Curînd să siliţi / Lucrul de-l porniţi. 
(V. Alecsandri) 

El, Sobieţki, fala leşilor, eroul creştinătăţii, mîntuitorul Vienei, să fie 
nevoit pentru a doua oară a da pas turcilor... (C. Negruzzi) 

S-a ivit pe culme toamna, / Zina melopeelor, / Spaima florilor şi doamna 
/ Cucurbitaceelor. (I. Topîrceanu) 

Insă nu toate apoziţiile care urmează una după alta sînt coordonate între 
ele. Apar şi înlănţuiri de apoziţii, fiecare dintre ele determinînd acelaşi element 
iniţial, îngustîndu-i sau lărgindu-i sfera semantică: 

În vremea asta Cătălin, / Viclean copil de casă, / Ce umple cupele cu vin / 
Mesenilor la masă, / Un paj ce poartă pas cu pas / A-mpărătesei rochii, / Băiat 
din flori şi de pripas, / Dar îndrăzneţ cu ochii, / Se furişează pînditor, / Privind la 
Cătălina. (M. Eminescu) 


VALORILE APOZIŢIEI 


Apoziţia este folosită în comunicare atunci cînd se simte necesitatea ca un 
cuvînt sau o construcţie să fie precizate, identificate, calificate sau explicate. Valorile 
ei semantice depind atît de sensul elementului determinat, cît şi de cel al apoziţiei. 

De cele mai multe ori apoziţiile indică: 

— numele, denumirea: 

Eroul Daciei, Decebal Faimosul, avea o cetate... (C. Stamati) 

Fluviul Dunărea este cel mai mare din Europa. 

Notă. Aici trebuie incluse şi apoziţiile ce redau denumirile de organizaţii, instituţii, asociaţii, 
publicaţii, opere artistice etc., scrise, de regulă, cu iniţiale majuscule şi luate în ghilimele: Universitatea 
Pedagogică „Ion Creangă“ din Chişinău, nuvela „Alexandru Lăpuşneanul”, baletul „Lacul lebedelor”, 
asociaţia „Bucuria”, tractorul „Vierul” etc. 

— profesia, naționalitatea, situaţia socială, rangul, atribuţia: 

Abia despre ziuă s-a îndurat Vasile Bordeianu, strungarul nostru, de s-a dus 
în Humuleşti. (I. Creangă) 

Fiii Caucazului, cerchezii, în aul pe prispă afară şezînd vorbeau între 
dînşii... (C. Stamati) 

— gradul de rudenie: 

S-a dus Pan, finul Pepelii, cel isteţ ca un proverb. (M. Eminescu) 

Pentru noi, feciorii gliei, / Zorile răsar. (Al. Mateevici) 

— însuşirea, caracteristica: 

Soţioara lui, floarea cîmpului... (V. Alecsandri) 

Într-o clipă s-a ivit / Un măgar — miniatură. (G. Topîrceanu) 

— precizarea, explicarea: 

Cu noi şedea şi moş Bodringă, un moşneag fără căpătii... (I. Creangă) 

Ieniceri, copii de suflet ai lui Allah, şi spahii 

Vin de-ntunecă pămîntul. (M. Eminescu) 

PUNCTUAŢIA LA APOZIŢIE 


Dacă apoziţia formează cu elementul determinat o unitate, atunci ea nu se 
separă de acesta prin virgulă: 

Bădiţa Vasile a zîmbit atunci, iar noi şcolarii am rămas cu ochii holbaţi unii 
la alții. (I. Creangă) 

... după îndemnul lui Ioniţă feciorul... Paraschiva lăutarul a început să 
cînte... (I. Al. Brătescu-Voineşti) 

Apoziţiile simple care apar ca o explicaţie suplimentară se izolează de restul 
propoziției prin virgulă: 

Şi încă se preface că doarme [,] ticălosul. (I. Creangă) 

Bătrînul Chirilă [,] morarul [,] acum mormăia cu mulțumire. 
(M. Sadoveanu) 

Ea [,] Natalia [,] este muzicantă din cap pînă-n picioare. (C. Negruzzi) 

Cînd apoziţia este introdusă printr-un cuvînt explicativ (adică, anume, va să 
zică etc.), virgula trebuie pusă înaintea acestuia: 

De pe alte dealuri se înălța de sus şfară [,] adică fumegare. (M. Sadoveanu) 

Era un boier, anume Nicolai Milescul Spătar, de la Vaslui de moşia lui. 
(|. Neculce) 

Indiferent de locul pe care îl ocupă în propoziţie, apoziţiile dezvoltate se 
despart totdeauna prin virgulă: 

Om prudent [,] Busuioc trăgea uneori cu coada ochiului într-acolo. 
(L. Rebreanu) A 

Rodică [,] flori de crin [,]/ In plin să-ţi meargă vrerile tale. (V. Alecsandri) 

Ce-ţi pasă ţie [,] chip de lut [,]/ De oi fi eu sau altul? (M. Eminescu) 

In locul virgulelor care izolează apoziţiile se folosesc uneori două puncte 
sau liniuţe de pauză: 

Şi iar începură a-şi răspira patima lor [:] vînatul. (M. Sadoveanu) 

Era o zloată nemaipomenită [:] ploaie, zăpadă, măzărică şi vint vrăj- 
maş. (|. L. Caragiale) 

Privesc oraşul [—] furnicar [—] / Cu oameni mulţi şi muri bizari. (M. Eminescu) 

Apoziţiile explicative (în loc de izolarea prin virgulă) pot fi puse în paranteze: 

Rîurile Siberiei (Lena, Enisei, Obi) sînt bogate în peşte. 


COMPLEMENTUL 
ASPECTE ALE CLASIFICĂRII COMPLEMENTELOR 


Complementul determină un verb (la un mod predicativ sau 
nepredicativ), o interjecţie, un adjectiv sau un adverb, completînd şi actualizînd 
semantic elementul determinat (Deschide uşa. Se duce acasă. Hai cu noi! Bucuroşi 
de oaspeţi? Păşeşte repede). 

Complementul se divizează în următoarele categorii: direct, indirect, de 
agent, instrumental, sociativ, de relaţie, condiţional, concesiv, cumulativ, de 
excepţie, de loc, de timp, de cauză, de scop, de mod, consecutiv, opoziţional. 
După particularităţile lor semantico-gramaticale, complementele sînt de două 
feluri: circumstanţiale, care arată, de obicei, circumstanţele în care se 
realizează acţiunea exprimată de cuvîntul determinat, şi necircumstanţiale, 

care indică obiectul asupra căruia se exercită acţiunea, obiectul căruia i se 
atribuie ceva, obiectul cu ajutorul căruia se efectuează acţiunea sau chiar 
subiectul logic al acţiunii. 

Complemente necircumstanţiale sînt complementele directe, indirecte, 
de agent, sociative, instrumentale, cumulative, de relaţie, 
opoziţionale şi de excepţie. Intre termenul regent şi complementul necir- 
cumstanţial se stabileşte întotdeauna un raport de subordonare specific — de 
completare. 

Grupa complementelor circumstanţiale cuprinde complementele de loc, 
de timp, de cauză, de scop, de mod, condiţional, concesiv, 
consecutiv. Între termenul regent şi complementul circumstanţial se stabileşte 
un alt raport de subordonare: cel de indicare a cadrului de realizare a unei 
acţiuni, adică a circumstanțelor acesteia. 

După natura gramaticală a cuvîntului determinat, complementele se 
subdivizează în complemente ale verbului (citesc o carte, citesc repede, 
tremurînd de frică, lipsiţi de drepturi), complemente ale interjecţiei 
(Lupul haţ! pe ied de gît), complemente ale adjectivului (apă bună de 
băut, bucuroşi de venirea lui), complemente ale adverbului (S-a oprit 
mai încolo de noi). 

Verbul poate avea toate tipurile de complemente, ca şi interjecţia de altfel (pe 
lîngă care nu apar doar complemente de agent şi de relaţie). Adjectivul poate regenta, 
mai ales, complementele indirecte, de agent, de mod, de cauză, de relaţie, ca şi adverbul. 

După legătura cu determinatul, complementele se împart în izolate şi 
neizolate. 

Izolate sînt complementele care, comportînd o informaţie suplimentară 
utilă, dar nu absolut necesară pentru comunicare, se caracterizează printr-o 
legătură slabă cu elementul regent: 

Cei doi oameni... s-au înţeles, ţărăneşte, din ochi. (G. Călinescu) 

Urieşii, stînd pe coate, au trîntit un hohot mare. (V. Alecsandri) 

Neizolate sînt complementele care au o importanţă definitorie pentru 
comunicare: 

Pe la miezul nopții... un întuneric adînc şi rece s-a lăsat peste valea 
satului. (I. Druţă) 

Izolarea sau neizolarea unui complement oarecare depinde de o serie de factori 
de ordin semantic, gramatical şi stilistic. Schimbarea ordinii obişnuite a 
complementului, cauzată la rîndul ei de intenţiile vorbitorului, creează şi ea condiţii 
favorabile pentru izolarea complementelor, în special a celor circumstanţiale. 

După structura lor, complementele se divizează în complemente simple, 
exprimate prin substantive şi substitute ale acestora, prin adjective sau 
participii adjectivizate, prin adverbe, prin interjecţii sau prin forme verbale 
(infinitiv, gerunziu, supin) fără compliniri şi complemente dezvoltate 
exprimate prin diferite construcţii verbale (infinitivale, gerunziale sau 
participiale) sau prin îmbinări de cuvinte nedezmembrabile semantic şi 
sintactic (Om în vîrstă şi tîrziu, tot am învățat să scriu. (T. Arghezi). Cele 
mai variate şi mai numeroase sînt complementele substantivale, deoarece, în 
fond, substantivele pot exprima toate tipurile de complemente. Cele mai rare 
sînt complementele interjecţionale. 

COMPLEMENTELE NECIRCUMSTANŢIALE 
COMPLEMENTUL DIRECT 


Complementul direct determină un verb sau o interjecţie cu valoare verbală 
şi indică obiectul asupra căruia se exercită acţiunea acestora (El priveşte un 
film.) sau obiectul care este rezultatul acţiunii (El face un film.). Complementul 
direct se recunoaşte cu ajutorul întrebărilor pe cine?, ce? 

Complementul direct determină, în primul rînd, verbele tranzitive (Citesc 
romanul. O conduc pe mama) şi unele verbe intranzitive care admit un 
complement direct exprimat printr-un substantiv înrudit cu verbul (A-şi trăi 
traiul. A dansa un dans. A juca un joc. A visa un vis. A cînta un cîntec) sau cu 
semantică identică (A cînta un cîntec, o romanţă, o arie, o melodie, un refren 
etc.; A dansa un dans, un tangou, un vals, o polcă, o horă etc.). 

Afară de aceasta, complementul direct poate apărea după: 

— unele verbe intranzitive eventive care în anumite situaţii devin tranzitive 
(A adormit copilul. L-au îmbătrinit nevoile. Mama creşte trei copii); 

— unele interjecţii predicative (Iat-o. Zdrang! zăvorul. Pleosc! o palmă); 

— îmbinări verbale frazeologice (A dus la capăt lucrul). 


Notă. Unele verbe tranzitive pot avea două complemente directe: de obicei unul — nume de 
persoană şi altul — de obiect sau acţiune (L-a învățat un dans nou.). E vorba despre aşa-zisele verbe 
bitranzitive: a întreba, a asculta, a examina, a anunţa, a sfătui ş. a. 


Complementul direct poate fi exprimat prin: 

— substantive în cazul acuzativ cu sau fără prepoziţia pe (A scrie scrisoare. 
Am invitat-o pe soră-mea.); 

— prin pronume interogative, relative, nehotărite, negative, personale 
accentuate sau neaccentuate, reflexive, demonstrative, de politeţe, posesive, 
locuţiuni pronominale (Nu poţi face orice. Nu văd nimic. Nu vrea să vadă pe 
nimeni. Auzind acestea... Ce-ai făcut? L-a ascultat pe dumnealui. Spune-mi ce 
citeşti. A vîndut te miri ce.). 

— prin numerale cardinale, ordinale, colective, distributive, nehotăriîte 
substantivizate (I-a anunţat pe trei. L-am văzut pe al doilea. I-am invitat pe 
amîndoi. li interoga pe cîte doi.); 

— prin adjective substantivizate, precedate de articolul adjectival cel şi 
prepoziţia pe (L-am ales pe cel bun. Nu-i obijduiţi pe cei mici!); 

— printr-un verb la unul din modurile nepersonale (Ştie a citi. Ne-a dat de 
scris. Aud strigînd.); 

— prin orice cuvînt sau îmbinare de cuvinte nominalizată (Strigă „ura-a-a!”. 
Zice „nu”.). 

Complementul direct exprimat printr-un substantiv sau printr-un substitut 
al acestuia în acuzativ poate fi însoţit sau nu de prepoziţia pe. Există situaţii 
cînd se foloseşte şi cînd nu se foloseşte prepoziţia dată. Şi există situaţii cînd e 
posibilă şi folosirea, şi nefolosirea ei. 

Se construiesc obligatoriu fără prepoziţie complementele directe 
exprimate prin: 

— substantive, comune sau proprii, nume de inanimate cu articol hotărît 
sau nehotărît (Am privit un film. A trecut Nistrul); 

— substantive comune nume de animale nepersonificate (Chem cîinele. 
Prinde găina); 

— substantive comune nume de persoane neidentificate (A angajat oameni 
la lucru. Caută meşteri buni.); 

— substantive comune articulate sau nearticulate în îmbinare cu dativul 
posesiv (li înapoiez cartea. Mi-am vizitat prietenii. Le dezvăluie taina.); 

— pronumele interogativ şi relativ ce, pronumele nehotăriîte ceva, orice, 
pronumele negative şi nehotărite care substituie nume de lucruri (Ce spui? Vezi 
ceva? N-aud nimic. Face orice.). 

Se construiesc obligatoriu cu prepoziţia pe complementele directe exprimate prin: 

— substantive proprii nume de persoane sau de animale (Am întîlnit-o pe 
Maria. L-am văzut pe Ion. L-a strigat pe Tărcuş.); 

— substantive comune generice în îmbinare cu nume proprii (L-am văzut 
pe profesorul Ţurcanu.); 

— substantive comune nume de persoană la singular la forma articulată 
(L-au chemat pe directorul şcolii. Au condus-o pe colega lor.); 

— substantive comune nume de persoană însoţite de un adjectiv posesiv 
sau demonstrativ (Pe sora sa o cunosc. L-am mai văzut pe băiatul acesta.); 

„__— diferite părţi de vorbire substantivizate în îmbinare cu articolul adjectival 
(li apără pe cei mici. I-a anunţat pe cei prezenți.); 

— pronume personale şi reflexive accentuate (L-au pedepsit pe dînsul. Se 
contrazice pe sine.); 

— pronume nehotărite şi negative care substituie nume de persoane (L-am 
bănuit pe altcineva. N-am văzut pe nimeni.); A 

— pronumele fiecare, oricare, indiferent de referent (il cunosc pe fiecare.); 

— numerale ordinale şi colective (L-am depăşit pe al treilea. li cunosc pe 
amîndoi.). 

Complementul direct poate fi reluat sau anticipat prin forme neaccentuate 
ale pronumelui personal (Pe dînsul nu l-au găsit. Nu l-au găsit numai pe dînsul.). 
Fenomenul se numeşte repriză. 

Există reguli speciale referitoare la reluarea şi la anticiparea complementului 
direct. Reluarea complementului direct se face: 

— cînd acesta este exprimat prin substantiv articulat (Lampa am stins-o. 
Costumul l-am curăţat.); 

— cînd el este însoţit de prepoziţia pe (Pe mama nu trebuie s-o aşteptăm.); 

— cînd el este exprimat prin substantiv precedat de un adjectiv demonstrativ 
(cu excepţia celor de calificare), de adjectivul pronominal nehotărit fiecare, de 
un adjectiv posesiv, de un numeral cardinal cu articol demonstrativ, de un 
numeral ordinal sau de un adjectiv la gradul superlativ (Pe acest om nu-l cunosc. 
Pe cei mai buni elevi i-au premiat. Pe cei doi elevi i-a întrebat.). 

Anticiparea complementului direct se face cînd acesta este exprimat prin 
pronume personale, reflexive, posesive sau demonstrative (Mă ocoleşte pe mine. 
Poţi să-l întrebi pe dînsul. I-am văzut pe ai voştri.). 

Anticiparea este exclusă la: 

— complementele directe fără prepoziţia pe (A deschis uşa. Şi-a întilnit părinţii.); 

— complementele directe cu prepoziţia pe exprimate prin pronume 
nehotărite sau negative (Cucereşte pe oricine. Nu cunosc pe nimeni de aici.). 

Pronumele neaccentuat se acordă cu complementul propriu-zis (dublat) în 
gen, număr şi caz (de multe ori după înţeles, şi nu prin atracţie.) 

În cazuri excepţionale, în calitate de complement direct pot apărea şi substantive 
cu alte prepoziţii. Complementele directe exprimate prin nume cu prepoziţia la sînt 
caracteristice pentru limba vorbită (Şi încep a cărăbăni la cireşe). Uneori construcţiile 
cu prepoziţia la marchează o cantitate sporită (Au băut la apă!). 

În calitate de complement direct pot funcţiona şi unele nume însoţite de 
prepoziţia de (A făcut de mîncare. Au poftit şi de băut). De fapt, aceste complemente 
sînt rezultatul comprimării unor îmbinări de felul: ceva de mîncare, ceva de băut. 


Notă. A nu se confunda complementul reluat (sau anticipat) cu repetarea lui în aceeaşi formă, 
care e redundantă şi nerecomandabilă. Deci construcţiile de tipul: Cartea o va citi-o sînt neliterare şi 
trebuie evitate. Este corect enunţul: Cartea o va citi. 

Complementul direct nu se desparte prin virgulă de termenul pe care îl 
determină, indiferent de poziţia pe care o are faţă de acesta. 


COMPLEMENTUL INDIRECT 


Complementul indirect determină un verb, un adjectiv, un adverb sau o 
interjecţie şi arată obiectul căruia îi este adresată o acţiune sau i se atribuie o 
însuşire, o caracteristică exprimată de elementul determinat (Scriu scrisoare 
mamei). In afara de această valoare fundamentală cuprinsă în definiţie (care, 
de fapt, este incompletă), complementul indirect mai are şi alte valori. Mai 
importante sînt următoarele: obiectul destinaţiei (Construiesc pentru muncitori), 
obiectul asemănării (Seamănă cu tine), obiectul referirii (Mi-e dor de casă), 
obiectul atitudinii (Luptă împotriva corupției), obiectul orientării (S-a îndreptat 
spre ei), obiectul interiorizării (S-a închis în sine), obiectul provenienţei altui 
obiect (Fac din casă stadion), obiectul unei stări, aşa-numitul dativ al subiectului 
(Mi-e foame. Ne e sete. Vă era cald). Complementul indirect poate fi recunoscut 
cu ajutorul uneia dintre întrebările: cui? despre cine? despre ce? pentru ce? pentru 
cine? la cine? la ce? etc. Complementul indirect poate determina: 

— verbele tranzitive care pot intra concomitent în relaţie cu două 
complemente: unul direct şi altul indirect (Le-am scris scrisoare părinţilor. A 
transmis salutări prietenei); 

— verbele intranzitive care se pot construi cu dativul ce arată că acţiunea 
se efectuează în favoarea ori în defavoarea cuiva (Părinţii le-au interzis copiilor 
să plece în călătorie); 

— îmbinări frazeologice verbale construite cu dativul (Lui Ion îi merge bine. 
Mie îmi vine greu să răspund. Vouă nu vă pare rău de nimic); 

— adjective şi participii adjectivizate care conţin ideea de act volitiv (Dornic 
de muncă. Mulţumit de sine. Setos de cunoştinţe. Bucuros de oaspeţi); 

— unele adverbe şi interjecţii (Se află departe de părinţi. Vai de noi!). 

Complementul indirect se exprimă prin: 

— substantive în cazul dativ (Cos o rochie fiicei. I-a adus apă bunicii); 

— substantive în cazul acuzativ cu prepoziţia la (Dau apă la vite. A dat 
drumul la cîine); 

— substantive în cazul acuzativ cu alte prepoziţii (Am primit scrisoare de la 
părinţi. M-am adresat către director. Copilul seamănă cu mama); 

— diverse tipuri de pronume în dativ sau în acuzativ cu prepoziţie (Mi s-a 
spus să vin. Şi-a amintit de tine. Nu-şi bate capul de nimic); 

— substantiv sau pronume în genitiv cu prepoziţiile asupra, contra, împotriva 
(Nevoile s-au abătut asupra casei lor); 

— adjective, participii, numerale substantivate (Luau pămîntul de la cei 
bogaţi. Li s-a spus la amindoi să vină); 

— forme nominale ale verbului (Nu se mai satură privindu-l. S-a lăsat de 
băut. Nu se putea opri de a-l privi). 

Ca şi complementul direct, complementul indirect poate fi dublat prin 
reluare sau prin anticipare. De obicei, pot fi reluate sau anticipate 
complementele în dativ: 

Străinilor voi nu le-aţi spus / Că doine ca a noastre nu-s. (G. Coşbuc) 

Parcă nu li-i sortit oamenilor să moară odată şi odată? (|. Druţă) 

Există o serie de reguli referitoare la reluarea sau anticiparea com- 
plementului indirect. Astfel, sînt reluate complementele indirecte realizate prin 
orice substantiv, pronume sau numeral (substantivizat) în cazul dativ (Mamei 
i s-au umplut ochii de lacrimi. Copiilor le-a plăcut jocul. Nouă nu ne venea a 
crede. Primilor le-a dat drumul acasă). În situaţiile de tipul acesta reluarea 
complementului indirect printr-un alt complement indirect, exprimat prin 
pronume neaccentuat, este obligatorie. 

Reluarea este facultativă la complementele indirecte exprimate prin 
pronume nehotăriîte (La cîți le-a spus să vină în loc de La ciţi a spus să vină). 

Anticiparea complementului indirect este obligatorie, mai ales, cînd el este 
exprimat prin pronume personale şi de politeţe (Le-a spus lor. V-am comunicat 
dumneavoastră). În atare situaţii anticiparea e dictată atît de natura 
complementului indirect, cît şi de cea a termenului regent. 

Anticiparea nu este admisă la complementele indirecte exprimate prin 
substantive care denumesc obiecte (A donat bibliotecii cărți. Acordă mai multă 
atenţie chestiunilor de serviciu. Dau prioritate călătoriilor cu autobuzul). 

Unele probleme apar şi în legătură cu acordul complementului indirect 
anticipat. De regulă, pronumele neaccentuat se acordă cu complementul indirect 
propriu-zis în persoană şi număr. Anumite dificultăţi apar la acordul 
complementului indirect multiplu. Sînt considerate mai corecte construcţiile cu 
complementul anticipat la plural (Vă transmit salutări ţie şi părinţilor tăi. Ne-a 
mulțumit mie şi colegilor mei) decît cele în care complementul anticipat se acordă 
prin atracţie cu primul component al complementului multiplu care e la singular 
(Ţi-a transmis salutări ţie şi părinţilor tăi. Mi-a mulțumit mie şi colegilor mei). 


COMPLEMENTUL DE AGENT 


Complementul de agent determină un verb la diateza pasivă sau un verb 
reflexiv cu valoare pasivă şi indică subiectul logic al acţiunii, adică persoana 
care înfăptuieşte acţiunea (Cărţile bune sînt citite de către elevi. Cărţile bune se 
citesc de către elevi. Cărţile citite de către elevi sînt bune). Poate fi recunoscut 
cu ajutorul uneia dintre întrebările: de cine? de către cine? 

Complementul de agent poate determina: 

— verbe la diateza pasivă sau verbe reflexive cu valoare pasivă la unul dintre 
modurile personale (Temele interesante sînt mai uşor însuşite de către elevi. Cărţile 
se cumpără de studenţi); 

— verbe la supin cu valoare pasivă (Aceasta-i o poezie uşor de învățat de 
către orice elev); 

— verbe la participiu cu valoare pasivă (Scrisoarea trimisă de mine încă 
n-o primiseră); 

— verbe la infinitiv (Lege spre a fi adoptată de parlament); 

— adjective formate cu ajutorul sufixului -bil, care au sens pasiv (Se fixează 
prețuri acceptabile de către populaţie). 

Complementul de agent poate fi realizat prin substantive sau prin substitute 
ale acestora (pronume, numerale, adjective sau participii) în acuzativ însoţite 
de prepoziţia de sau de către (Compunerea aceasta e scrisă de un elev bun. Romanul 
acesta e citit de către mulţi. Scrisoarea a fost trimisă de către altcineva). 

Sub aspect semantic, complementul de agent este foarte apropiat de subiect, 
el fiind, de fapt, subiectul logic al acţiunii. Pentru a evita confuzia acestui tip de 
complement cu alte complemente (indirect, instrumental sau cauzal), construcţia 
pasivă trebuie transformată în construcţie activă. In urma acestei operaţii, verbul 
de la diateza pasivă trece la diateza activă, complementul de agent devine subiect, 
iar subiectul devine complement direct (Copilul este mîngîiat de către mama. — 
Mama mîngîie copilul). 

O atenţie specială cere folosirea paralelă a prepoziţiei simple de şi a prepoziţiei 
compuse de către, ultima fiind utilizată, în special, în stilul publicistic, ştiinţific 
şi administrativ şi numai atunci cînd însoţeşte nume care denumesc persoane 
sau pronumele corespunzătoare (Scrisoarea a fost scrisă de către fiul său mai 
mare. Emisiunea va fi vizionată de către ai mei). 

Complementul de agent, de obicei, nu se izolează. 


COMPLEMENTUL INSTRUMENTAL 


Complementul instrumental determină un verb, o interjecţie cu sens verbal 
sau un adjectiv (participiu adjectivizat) şi indică mijlocul (instrumentul, unealta, 
fiinţa, materia) cu ajutorul căruia se înfăptuieşte acţiunea sau se manifestă o 
însuşire (Ară cu tractorul. Hirşti! cu secera. Peisaj descris prin cuvinte.). Poate 
fi identificat prin una dintre întrebările: cu ce? prin ce? prin cine? din ce? fără ce? 

Se exprimă prin: 

— substantive, mai rar prin substitute ale acestora (pronume, numerale) 
însoţite de prepoziţia cu (Scrie cu stiloul. N-am cu ce spăla); 

— gerunziu cu sau fără compliniri (Bunica citeşte punîndu-şi ochelarii); 

— infinitiv cu prepoziţie, cu sau fără compliniri (Citeşte fără a-şi pune ochelari). 

Complementul instrumental stă, de regulă, după termenul determinat şi 
nu se izolează. 


COMPLEMENTUL SOCIATIV 


Complementul sociativ determină un verb sau o interjecţie cu valoare verbală 
şi arată fiinţa sau obiectul care însoţeşte subiectul sau unele complemente în 
procesul săvirşirii acţiunii sau în suportarea efectelor ei (Poţi pleca cu ei. Hai cu 
noi. Băiatul a plecat cu prietenii.). Complementul sociativ se identifică prin 
întrebările cu cine? cu ce? 

Poate fi exprimat prin substantive sau pronume (mai rar, numerale) însoţite 
de prepoziţia cu sau de locuţiunile prepoziţionale împreună cu, cu tot cu (A venit 
împreună cu fratele. Copilul pleacă împreună cu mama. Şi-a invitat prietenii 
cu tot cu familiile lor. A intrat cu cineva. Mama pleacă cu amîndoi). 


Notă. A nu se confunda complementul sociativ cu subiectul multiplu. Distincția se face ţinîndu-se 
cont de numărul verbului-predicat. Dacă verbul-predicat din enunţ e la numărul plural, avem de a 
face cu un subiect multiplu (Mama cu fiica au plecat la mare). Dacă predicatul e la singular, substantivul 
cu prepoziţie îndeplineşte funcţia de complement sociativ (Mama a plecat la mare cu fiica). 


Complementul sociativ stă, de regulă, după termenul regent şi nu se izolează. 


COMPLEMENTUL DE RELAŢIE 


Complementul de relaţie determină un verb, mai rar un adjectiv sau un 
adverb, şi arată obiectul la care se limitează o acţiune sau din ce punct de vedere 
se efectuează ea (Cît despre Ion, nu ştiu nimic. Din partea mea, poţi să nu vii). 
Complementul de relaţie se poate identifica prin una dintre întrebările: din ce 
punct de vedere? în ce privinţă? 

Complementul de relaţie se exprimă prin substantive sau prin substitute ale 
acestora (pronume, anumite tipuri de numerale), însoţite de prepoziţii şi locuţiuni 
prepoziţionale. Prepoziţiile şi locuţiunile prepoziţionale care pot intra în 
componenţa complementului de relaţie sînt foarte variate: în, la, asupra, (cît) 
despre, din, după, pentru, apropo de, cu privire la, din partea, în legătură cu, în 
privința, sub aspect, sub raport, privitor la etc. (Apropo de această chestiune, 
nu-ți pot comunica nimic. În legătură cu plecarea peste hotare, pot să-ţi spun că 
s-a aminat. Din partea mamei, am avut toată bunăvoința. N-am aflat nimic 
privitor la această chestiune). 

Complementul de relaţie poate sta atît înaintea cuvîntului determinat, cît şi 
după el. Mai des totuşi este antepus. Complementele de relaţie aflate înaintea 
elementului regent, de obicei, se izolează. 


COMPLEMENTUL OPOZIŢIONAL 


Complementul opoziţional determină un verb, o interjecţie predicativă sau 
un adjectiv şi arată obiectul sau situaţia care se opune celor redate de celelalte 
părți de propoziţie (Hai tu în locul lor. În locul lui, a venit altul. L-am luat de 
bun în loc de rău). 

El se exprimă prin substantive (sau substitute pronominale ale acestora), 
prin numerale sau adverbe (În loc de pîine, a cumpărat chifle) introduse de 
locuţiunile prepoziţionale în locul, în loc de (În locul meu, va pleca altcineva. În 
loc de unul, au venit tocmai trei. În loc de azi, va sosi mîine.). 

Complementul opoziţional, cu unele excepţii, stă înaintea termenului regent 
şi se izolează. Cînd e plasat în postpoziţie, de obicei, nu se izolează. 


COMPLEMENTUL CUMULATIV 


Complementul cumulativ determină un verb sau o interjecţie predicativă şi 
arată obiectul sau situaţia la care se adaugă cele exprimate prin alte părţi de 

propoziţie (Pe lîngă produse alimentare, se mai vînd şi mărfuri de uz casnic. Hai 
şi eu, pe lingă voi!). 

Se exprimă prin substantive (sau substitute pronominale ale acestora), 
numerale, adverbe, adjective însoţite de propoziţia pe lîngă sau de locuţiunile 
prepoziţionale î în afară de, în afara (În afară de fructe, se vînd şi legume. Pe 
lîngă noi, a trecut şi el). 

Complementul cumulativ poate sta atît înaintea cuvîntului regent, cît şi 
după el, şi se izolează, indiferent de poziţia pe care o ocupă în cadrul enunţului. 


COMPLEMENTUL DE EXCEPŢIE 


Complementul de excepţie determină un verb şi arată obiectul care nu se include 
în categoria obiectelor redate prin alte părţi de propoziţie (Au venit toţi, afară de tine). 

Se exprimă prin substantive (sau substitute pronominale ale acestora), 
numerale, precedate de locuţiunile prepoziţionale afară de, în afara, cu excepţia 
sau prin adverbul decît (Nu cunoşteam pe nimeni, decît pe prietenul meu. Afară 
de voi, n-a mai venit nimeni. Veniseră toţi, afară de unul-doi). 

Complementul de excepţie mai poate fi exprimat prin: 

— verbe la infinitiv (Nu poate altceva, decît a tencui); 

— adjective sau participii adjectivizate (I s-au dăruit flori de diferite culori, 
afară de roşii); 

— adverbe (Magazinul e deschis în fiecare zi, afară de duminică). 

Complementul de excepţie se izolează, indiferent de poziţia pe care o ocupă 
în enunţ. 


COMPLEMENTELE CIRCUMSTANŢIALE 
COMPLEMENTUL CIRCUMSIANŢIAL DE LOC 


Complementul circumstanţial de loc determină un verb, o interjecţie cu 
valoare verbală sau un adjectiv şi indică locul unde se desfăşoară acţiunea, 
punctul de plecare sau direcţia acţiunii (Lucrează în cîmp. Pleacă acasă). 
Răspunde la una dintre întrebările: unde? de unde? pe unde? încotro? 

Complementul circumstanţial de loc poate determina: 

— un verb sau o locuţiune verbală la unul dintre modurile personale (Ne 
plimbăm prin oraş. A trecut pe aici); 

— un participiu sau un adjectiv (Casă văruită pe dinafară. Varză rea 
înăuntru); 

— o interjecţie predicativă (Pasărea zbirr! pe acoperiş); 

— un verb la moduri nepersonale: la gerunziu (L-am văzut intrînd pe 
poartă), la infinitiv (nainte de a pleca la serviciu, a privit o emisiune televizată), 
la supin (S-a apucat de săpat în grădină). 

Complementul circumstanţial de loc poate fi exprimat prin: 

— adverbe şi locuţiuni adverbiale de loc (Locuieşte acolo. S-a oprit jos. Se 
vede de dincolo); 

— substantive sau alte părţi de vorbire cu valoare substantivală (pronume, 
numerale, adjective posesive) însoţite de prepoziţii sau de locuţiuni prepoziţionale 
(Stă la poartă. Ieri a trecut pe la noi); 

— substantive în dativ în construcţii stabile (S-a oprit locului. Aşterne-te 
drumului); 

— verbe la supin (A venit de la cules. S-a dus la vînat). 

Complementele circumstanţiale de loc se construiesc cu ajutorul prepoziţiilor 
şi locuţiunilor prepoziţionale ce conţin ideea de loc: în, la, după, între, lingă, pe, 
spre, sub, de la, pînă la, pe la, către, deasupra, înaintea, peste, pe deasupra, pînă 
în, de prin, de-a lungul, alături de, aproape de, în faţa, în urma ş. a. 

Complementele circumstanţiale de loc stau, de regulă, după elementul 
determinat. (Negura se întinde pe cîmpie). Deseori însă pot sta şi înaintea acestuia. 
(Pe masă ardea o lampă. Din pădure se revărsau triluri de păsări). De multe ori 
complementele circumstanţiale de loc antepuse sînt marcate stilistic. 

Complementul circumstanţial de loc (antepus sau postpus) în situaţii 
obişnuite nu se izolează. 

Complementul circumstanţial de loc se izolează doar: 

— cînd este folosit cu rol de precizare: Poate că n-ar fi dorit ca el să-i pună o 
asemenea întrebare aici, la pîrlaz... (Ana Lupan) 

— cînd este antepus termenului regent: De sus, cădeau stropi măşcaţi de 
ploaie. 


COMPLEMENTUL CIRCUMSIANŢIAL DE TIMP 


Complementul circumstanţial de timp determină un verb, o interjecţie cu 
valoare verbală sau un adjectiv şi indică timpul cînd are loc acţiunea sau ce 
manifestă o însuşire (A plecat ieri. A luat ciocanul şi cioc-boc toată ziua. Cărţile 
apărute anul trecut s-au epuizat deja). 

Complementul circumstanţial de timp poate indica momentul săvîrşirii 
acţiunii (S-a trezit la ora șapte), perioada săvirşirii acţiunii (A lucrat o 
săptămînă), periodicitatea (Íl vizitează zilnic) şi alte limite temporale. 

Complementul circumstanţial de timp poate fi identificat cu ajutorul uneia 
dintre întrebările: cînd? de cînd? pînă cînd? cît timp? 

Complementul circumstanţial de timp poate determina: 

— un verb la unul dintre modurile personale (A sosit tirziu); 

— o interjecţie cu valoare predicativă (Hai mîine!); 

— un adjectiv (E bolnav de două luni); 

— un verb la unul dintre modurile nepersonale (gerunziu, participiu cu 
valoare adjectivală, infinitiv sau supin) (Am văzut o stea căzînd în zori. Pămintul 
arat de cu toamnă se lucrează uşor. S-a apucat de săpat în zori. Pentru a ajunge 
la timp, s-a pornit mai devreme). 

Complementul circumstanţial de timp se exprimă prin: 

— adverbe sau locuţiuni adverbiale de timp (Voi pleca azi. Mai treci din 
cînd în cînd); 

— substantive cu sau fără prepoziţie, însoţite uneori de alte determinative 
(De copil, a fost deprins cu munca. A murit la vîrsta de 70 de ani); 

— verbe la gerunziu, singure sau în componenţa construcţiilor gerunziale (Fiul 
craiului, încălecînd, îl netezeşte pe coamă. Incheind aratul, au început semănatul); 

— verbe la infinitiv cu sau fără determinative (Inainte de a ieşi, şi-a luat 
rămas-bun. A terminat lucrul înainte de a însera); 

— adjective substantivizate însoţite de prepoziţii (Se cunosc de mici); 

— verbe la supin cu valoare substantivală însoţite de prepoziţii (Pînă la 
cules a mai rămas o săptămînă); 

— verbe la participiu, singure sau în construcţii (Întors acasă, a început să 
citească); 

— expresii frazeologice cu valoare temporală (S-a trezit cu noaptea-n cap). 

Complementele circumstanţiale de timp se construiesc cu foarte multe şi 
variate prepoziţii şi locuţiuni prepoziţionale: înaintea, către, din, după, poate, 
pînă la, de la, o dată cu, aproape de ş. a. 

Complementul circumstanţial de timp exprimat prin substantive ce 
denumesc segmente temporale, urmate deseori de alte determinative, se foloseşte 
fără prepoziţii (A susținut examenele anul trecut. Începem lecţiile săptămîna 
viitoare. Vara trecută am fost la mare), deşi, în anumite situaţii, pentru a marca 
mai accentuat momentul anterior sau posterior, sînt întrebuințate prepoziţiile 
respective (La doi ani după plecare, s-a întors în sat. Strînsul roadei a început 
cu o săptămînă mai devreme). 

Complementul circumstanţial de timp poate sta atît înainte, cît şi după 
cuvîntul determinat. Dacă este postpus, de obicei nu se izolează, chiar dacă are 
şi el determinative (Strînsul roadei a început cu două săptămîni mai tîrziu). Se 
izolează doar complementele de timp dezvoltate care precedă verbul-predicat şi 
nu exprimă o informaţie absolut necesară pentru comunicare (După o fugă 
bună, omul s-a oprit să se odihnească) şi cele care se precizează consecutiv unul 
pe altul (Tirziu, spre amurg, s-a pornit spre casă). 


COMPLEMENTUL CIRCUMSIANŢIAL DE MOD 


Complementul circumstanţial de mod determină un verb, o locuţiune 
verbală, o interjecţie cu valoare verbală, un adjectiv sau un adverb şi indică în 
ce fel (mod) se desfăşoară o acţiune sau se prezintă o însuşire (Lucrează bine. 
Hai repede. Păşeşte rar.). 

Complementul circumstanţial de mod răspunde la una dintre întrebările 
cum? în ce mod? cît? cît de? 

Sînt mai multe tipuri de complemente circumstanţiale de mod: propriu-zise 
(Merge încet. Ascultă cu atenţie. Vine alergînd), comparative (Zboară ca 
gîndul. Muncesc la fel de bine. Scrie mai citeţ); de măsură (Sacul cîntăreşte 
50 kg. Preţurile au crescut cu 20%). 

Complementul circumstanţial de mod poate determina: 

— verbe la unul dintre modurile personale (Scrie frumos.) ; 

— verbe la unul dintre modurile nepersonale: infinitiv (Mergea fără a se 
grăbi), gerunziu (L-am văzut mergind spre casâ), supin (S-a săturat de umblat 
fără nici un rost); 

— interjecţii cu valoare predicativă (Hai mai iute!); 

— adjective (Tare ca bradul); 

— adverbe (Pasărea zboară repede). 

Complementul de mod se exprimă prin: 

— adverbe, locuţiuni adverbiale sau prin numerale cu valoare adverbială 
(Cîntă bine. Plăteşte înzecit); 

— substantive cu prepoziţii (Lucrează conform planului. Merge fără frică); 

— substantive cu valoare adverbială (Doarme buştean. L-au bătut măr); 

— numerale (Mergeau cîte doi. A repetat materia de trei ori); 

— verbe la infinitiv precedate de prepoziţie sau construcţii infinitivale (Merge 
fără a se grăbi); 

— verbe la gerunziu cu sau fără cuvinte determinative (Merge şchiopătînd. 
Vorbeşte schimonosind cuvintele); 

— interjecţii (Sarmalele mergeau gogîlţ, gogilț!); 

— construcţii comparative (Fuge repede ca vintul); 

— expresii frazeologice (A privi cu ochi mari). 

Complementele circumstanţiale de mod stau, de cele mai multe ori, imediat 
după termenul regent şi nu se izolează: 

Cerul încărunţi de nouri, / vîntul începu a geme rece... / Şerpi roşii rupeau 
trăsnind poala neagră a norilor..., / tunetul cînta adînc ca un proroc al 
pierzării. (M. Eminescu) 

Se izolează, de obicei, complementele de mod exprimate prin gerunzii, 
infinitive care stau înaintea termenului determinat (Şchiopătind, păşea spre casă. 
Fără a se grăbi, se îndreptă spre poartă). 


COMPLEMENTUL CIRCUMSTANŢIAL DE CAUZĂ 


Complementul circumstanţial de cauză (numit şi cauzal) determină un verb 
sau un adjectiv şi arată cauza unei acţiuni, a unei stări sau a unei însuşiri 
(Moare de ris. A căzut din neatenţie. Era bolnav de invidie). 

Complementul circumstanţial de cauză se identifică prin una dintre 
întrebările: din ce cauză? din ce motive? din care considerente? 

Complementul circumstanţial de cauză poate determina: 

— verbe la unul dintre modurile personale (Tremura de frica. Pleacă de nevoie); 

— verbe la gerunziu (Rîzînd de bucurie. Plîngînd de ciudă); 

— verbe la infinitiv (ncepu a plinge de necaz); 

— adjective sau participii cu valoare adjectivală (Avea ochii roşii de plins. 
Pămînt uscat de secetă). 

Cu funcţie de complement cauzal pot apărea: 

— substantive sau substitute ale acestora (pronume, numerale), precedate 
de prepoziţie sau de unele locuţiuni prepoziţionale. (Moare de curiozitate. Din 
cauza lui am întîrziat); E 

— adjective sau participii adjectivizate cu sau fără cuvinte determinative (| 
dădea vintul jos de slab. Nu putea merge acasă de obosit); 

— gerunziu cu sau fără cuvinte determinative (Grăbindu-mă, n-am reuşit 
să vă sun). 

Complementul circumstanţial de cauză poate fi situat atît după cuvîntul 
determinat, cât şi înaintea acestuia. 

În situaţii obişnuite, complementele cauzale nu se izolează. Se izolează 
complementele cauzale simple sau dezvoltate care stau înaintea verbului predicat 
şi asupra cărora se insistă în mod special (De necaz, nu vedea lumea), precum şi 
cele exprimate prin participii sau adjective cu sau fără elemente determinative, 
situate înaintea cuvîntului determinat (Copilul, de obosit, nu putea păşi. De 
slab, i se vedeau oasele). 

COMPLEMENTIUL CIRCUMSTANŢIAL DE SCOP 


Complementul circumstanţial de scop (numit şi final) determină un verb 
(substantiv deverbal) şi indică scopul acţiunii (Se făcea mare pregătire pentru 
ospăț.). Poate fi identificat prin întrebarea în ce scop? cu ce scop? 

În calitate de complement circumstanţial de scop pot funcţiona: 

— substantive sau substitute pronominale, precedate de prepoziţie (A venit 
după cumpărături. Pentru aceasta a fost nevoit să consulte multă literatură.); 

— prin verbe la infinitiv precedate de prepoziţiile pentru sau spre (Toţi se 
nasc spre a muri); 

— prin supine precedate de prepoziţii (A venit la săpat). 

Complementul final stă, de regulă, după verbul-predicat şi nu se izolează. 
Complementul final plasat înaintea termenului regent sau intercalat între subiect 
şi predicat se izolează (Pentru a afla adevărul, s-a deplasat la fața locului. El, 
pentru a se salva, a fugit). 


COMPLEMENTUL CIRCUMSTANŢIAL CONDIŢIONAL 


Complementul circumstanţial condiţional arată condiţia de care depinde 
înfăptuirea unei acţiuni sau manifestarea unei însuşiri exprimate de verbul sau 
de adjectivul determinat (Eu, în locul lui, n-aş fi procedat aşa). 

Complementul condiţional răspunde la întrebările în ce condiţii? cu ce 
condiţie? 

Verbul determinat de complementul conditional se află la un mod sau la un 
timp care arată o acţiune nerealizată. Acţiunea urmează să se realizeze, dacă 
se îndeplineşte condiţia exprimată de complement. 

Cu funcţie de complement condiţional pot apărea: 

— substantivele caz, condiție, eventualitate precedate de prepoziţii (în, cu) 
sau alte substantive precedate de locuţiunea prepoziţională în caz de (In 
condiţiile date, vom lucra mai bine. In caz de pericol, vei fugi); 

— substantive nume de fiinţe sau substitute ale acestora (pronume, adjective 
posesive, numerale), însoţite de locuţiunea prepoziţională în locul (In locul 
fratelui tău, eu n-aş fi venit. In locul lui, acceptam propunerea); 

— adverbe (Să-mi scrii, altfel (altminteri) mă supăr); 

— printr-un verb la gerunziu cu sau fără compliniri (Văzindu-mă, s-ar bucura). 

Locul complementului circumstanţial condiţional nu este stabil. Mai des 
totuşi stă înaintea cuvîntului determinat şi, de regulă, se izolează. 


COMPLEMENTUL CIRCUMSIANŢIAL CONCESIV 


Complementul circumstanţial concesiv determină un verb, o interjecţie cu 
valoare verbală sau un adjectiv şi indică obiectul sau situaţia care ar fi putut 
împiedica realizarea unei acţiuni sau existenţa unei însuşiri (Contrar obiceiului 
său, şeful n-a întîrziat. Deşi tîrzie, primăvara a fost totuşi destul de frumoasă. 
Deşi obosit, hai la trebi!) 

Complementul concesiv poate fi identificat cu ajutorul uneia dintre 
întrebările: în ciuda cărui fapt? în pofida cărui fapt? 

În funcţie de complement concesiv pot apărea: 

— substantive însoţite de locuţiunile prepoziţionale cu tot (toată), în 
ciuda, în contra, în pofida, de prepoziţia împotriva sau de adverbul contrar 
(Cu toată bunăvoința, n-a reuşit să-l ajute. Contrar voinţei, el acceptă totuşi 
propunerea); 

— locuţiunea adverbială cu toate acestea (A fost anunţat, cu toate acestea 
n-a venit); 

— verbe la infinitiv cu compliniri (Fără a-şi da seama de cele întimplate, 
ieşi afară); 

— verbe la gerunziu cu compliniri (Venind tirziu, totuşi a izbutit să-şi facă 
toate temele). 

Complementul de concesie se situează, de obicei, înaintea elementului 
determinat. În cazuri rare poate sta şi după acesta. 

Complementul de concesie se izolează, indiferent de structura lui şi de locul 
pe care îl ocupă în propoziţie. 


COMPLEMENTUL CIRCUMSIANŢIAL CONSECUTIV 


Complementul circumstanţial consecutiv determină un verb sau un adjectiv 
şi indică consecinţele unei acţiuni sau ale unei însuşiri (calităţi): Căzu la pat 
bolnavă pe moarte. (|. Creangă). Cei doi se înțelegeau de minune. 

Se construieşte, de obicei, cu prepoziţiile de, spre, pentru, care precedă: 

— un substantiv (S-au speriat de moarte. A reuşit de minune); 

— un verb la participiu (Dansează de invidiat); 

— o locuţiune adverbială sau adjectivală (Rideau şi povesteau cele întimplate 
de-a mai mare dragul); 

Stă întotdeauna după verbul (adjectivul) care îl determină şi nu se izolează. 


ELEMENTUL PREDICATIV SUPLIMENTAR 


Spre deosebire de toate celelalte părți de propoziţie care au un singur termen 
regent, elementul predicativ suplimentar este o parte secundară de propoziţie 
dublu subordonată: unui verb şi unui nume. Astfel, în prepoziţia Apa curge 
liniştită, elementul predicativ suplimentar liniştită se referă în acelaşi timp la 
verbul predicativ curge şi la substantivul (cu funcţie de subiect) apa. Deci 
elementul predicativ suplimentar are doi termeni regenţi: unul nominal, celălalt 
verbal. 

Fiind, de regulă, un substantiv (sau un substitut al substantivului) fără 
prepoziţii ori însoţit de anumite prepoziţii, regentul nominal poate fi la toate 
cazurile. Regentul verbal poate sta la orice mod, diateză, timp, număr şi 
persoană. 

Dubla dependenţă a elementului predicativ suplimentar este marcată formal 
prin acordul lui cu numele la care se referă şi prin locul lui în urma verbului 
determinat (de regulă): 


Y ai Er i l mn 


Copiii aleargă voioşi. Am găsit-o suferindă. Îi zic Sandu. 

Nu este exclus însă ca din motive stilistice sau din necesităţile versificaţiei 
elementul predicativ suplimentar să stea înaintea verbului determinat sau 
înaintea substantivului la care se referă: 

Gînditoare şi tristă venea... venea melodia tărăgănată. (Al. Odobescu) 

De la gîrlă-n ptlcuri dese / Zgomotoşi copiii vin. (G. Coşbuc) 

În asemenea situaţii elementul predicativ suplimentar apare totdeauna 
nearticulat. 

Elementul predicativ suplimentar se poate referi la un nume cu diverse 
funcţii sintactice în propoziţie. Acesta poate fi: 

a) subiect: 

Frunzele cădeau veştede şi uscate. (M. Sadoveanu) 

Cînd ochii tăi tot încă mari / Se uită dulci şi galeşi. (M. Eminescu) 

b) complement direct: 

Mă întreceam cu fetele cele mai mari din tors şi ele din răutate mă porecleau 
„Ion Torcălău“ (|. Creangă); 

O cheamă Agripina pe nevastă-mea. (Z. Stancu) 

c) complement indirect: 

Şi iaca ne trezim cu popa Buligă, ce-i ziceau şi Ciucălău, din uliţa 
Buciumeni, tămiiet şi aghezmuit, gata des-dimineaţă, Dumnezeu să-l iepure! 
(|. Creangă) 

[Copiii] îmi spuneau Dinţosul. (Z. Stancu) 

d) complement de agent: 

Invențiile lui au fost recunoscute de specialişti perfecte. 

Deci, elementul predicativ suplimentar poate determina, în principiu, orice 
parte a propoziției, dar apare de cele mai multe ori pe lîngă un nume cu funcţia 
sintactică de subiect sau de complement direct. 

Cîteodată numele determinat de elementul predicativ suplimentar poate să 
lipsească, însă el este lesne subînţeles. În lipsa numelui determinat elementul 
predicativ suplimentar se poate raporta la o întreagă propoziţie: 

... rămîne fapt preţios pentru privitorul istoric că Mehmet, cuceritorul... a urcat 
cu alai dealul Hlincea... (G. Galaction) 

Funcţiile sintactice ale termenilor regenţi (nominal sau verbal) sînt 
independente de elementul predicativ suplimentar. 


MIJLOACE DE EXPRIMARE 
A ELEMENTULUI PREDICATIV SUPLIMENTAR 


Elementul predicativ suplimentar poate fi exprimat prin: 

1) substantive: 

a) fără prepoziţii: 

Ce frumos era în crînguri/ Cînd cu ea m-am prins tovarăș. (M. Eminescu) 

Turcii... mijlociră să vie domn [Mihail]. (P Ispirescu) 

b) cu prepoziţii şi locuţiuni prepoziţionale: de, în, la, contra, pentru, în calitate 
de, în chip de: 

Ea ar fi venit în chip de pasăre, de a bătut acuma la fereastră. (|. Creangă) 


270 GRAMATICA UZUALĂ A LIMBII ROMÂNE 


c) în construcţii comparative cu adverbele ca sau cît: 

Şi-l găsirăm/ In pai ca trestia/ In spic ca vrabia/Şi-n bob ca mazărea. 
(G. Teodorescu) 

Ochii i-au ieşit afară din cap cît cepele de mari. (I. Creangă) 

2) adjective, participii şi gerunzii adjectivizate (cu sau fără 
prepoziţii): 

Ei sînt consideraţi drept cei mai buni din clasă. 

Şi crîngurile se întind desfrunzite, cafenii, cu o uşoară piclă arămie deasupra 
lor. (M. Sadoveanu) 

Ruxanda ieşi tremurîndă şi galbenă. (C. Negruzzi) 

3) pronume (cu sau fără prepoziţii): 

Şi m-am trezit pe nesimţite/Că-mi zice satul „Dumneata”. (O. Goga) 

L-am găsit cît mine. 

4) numerale: 

Elevii au sosit primii la finiş. 

Ei au plecat amindoi la munte. 

5) verbe la gerunziu şi mai rar la infinitiv: 

„.. şi eu iar fugeam acasă plîngînd, stupind şi blestemîndu-l. (I. Creangă) 

Şi cosiţa ta bălaie o aduni la ochi plîngînd. (M. Eminescu) 

Acum întiiaşi dată vedem ideea de unitate a se arăta. (N. Bălcescu) 

6) adverbe: 

Nu că numai milostivă/Nu-mi eşti nicidecum atunci, /Ci te-arăţi şi împotrivă/ 
Cu-ale ei sfinte porunci! (Văcăreştii) 

Elementul predicativ suplimentar se exprimă prin părţile de vorbire care au 
sens lexical de sine stătător şi care pot fi părţi de propoziţie. Dacă este exprimat 
printr-un nume (substantiv, adjectiv, numeral, pronume), el se acordă cu numele 
pe care-l determină în număr şi gen (la fel ca numele predicativ). In lipsa 
elementului verbal regent drept elemente predicative suplimentare apar numai 
determinativele referitoare la verbul absent şi la subiectul lui. Aceste 
determinative sînt de obicei complemente (şi propoziţii) circumstanţiale de loc 
şi mai rar de timp: 

S-a transcris în întregime fraza lui Bălcescu, fiindcă autorul o doreşte pe 
frontispiciul acestui roman. (Camil Petrescu) 

Ilvăd pe Demetrius în zilele cele dintii ale cunoștinței noastre. (G. Galaction) 


ELEMENTUL PREDICATIV SUPLIMENTAR 
ŞI ALTE PĂRŢI DE PROPOZIŢIE 


Cu toate că are o situaţie specială în rîndul părţilor secundare de propoziţie, 
elementul predicativ suplimentar se apropie mult de predicat atît prin conţinut, 
cît şi prin mijloacele de exprimare (fiind acordat cu subiectul). Astfel, ca şi numele 
predicativ, elementul predicativ suplimentar se subordonează unui nume sau 
se raportează la o propoziţie subordonată prin intermediul unui verb mijlocitor. 
Deosebirea dintre ele constă doar în natura morfosintactică a verbelor pe lîngă 
care apar: numele predicativ determină verbe copulative (mai mult sau mai 
puţin lipsite de sens lexical), pe cînd elementul predicativ suplimentar se referă 
la verbe predicative cu sens lexical autonom. 

Bineînţeles, nu întotdeauna poate fi stabilit hotarul precis care separă verbele 
predicative de cele copulative, fiindcă în realitatea limbii nu există o gradaţie de 
la verbele cu sens lexical deplin la verbele cu sens lexical slăbit. 

Există şi deosebiri întemeiate pe criterii sintactice: în timp ce elementul 
predicativ suplimentar se poate raporta la nume şi propoziţii subordonate cu 
numeroase funcţii sintactice, numele predicativ se raportează numai la subiect 
şi la corespondenta acestuia, propoziţia subiectivă. 

Deoarece apare pe lingă un verb, elementul predicativ suplimentar 
poate da impresia că se apropie de complement, mai ales de un complement 
circumstanţial de mod. În realitate el se deosebeşte de complement atit ca 
înţeles (prin absenţa nuanţelor circumstanţiale), cît şi ca formă (prin 
acord). 

Referindu-se la un nume, elementul predicativ suplimentar se apropie mai 
mult de atributul circumstanţial, de care totuşi se deosebeşte net prin 
apartenenţa la grupul verbului, prin topică şi prin absenţa nuanţelor 
circumstanţiale. 

De obicei elementul predicativ suplimentar nu se izolează de termenii regenţi, 
dar cînd se află înaintea numelui-subiect, atunci se separă prin intonaţie şi 
pauză, marcată în scris prin virgulă: 

Însă ca tovarăş [,] era părtaş la toate, şi la pagubă, şi la cîştig. (|. Creangă) 


PĂRŢILE DE PROPOZIŢIE MULTIPLE 


Părţile de propoziţie de acelaşi fel coordonate între ele se numesc părţi de 
propoziţie multiple*. Ele nu se subordonează una alteia, depind toate de acelaşi 
cuvînt pe care îl determină şi îndeplinesc aceeaşi funcţie sintactică. De exemplu, 
în propoziţia Cîmpia zăcea într-o ceaţă subţire şi străvezie (|. Druţă), adjectivele 
subțire, străvezie, fiind legate între ele prin conjuncţia copulativă şi, 
determină ambele substantivul ceaţă şi îndeplinesc funcţia sintactică de 
atribute acordate. 

Nota. Există însă şi cazuri cînd părţile de propoziţie îndeplinesc diferite funcţii în propoziţie. 
Aceasta are loc, în special, la complementele circumstanţiale multiple, ce pot fi de diferite tipuri: 
Oricînd şi oriunde sîntem optimişti. Aici avem două circumstanţiale ale aceluiaşi predicat, dar unul e 


de timp (oricînd), iar altul de loc (oriunde). În asemenea cazuri e vorba de părţi de propoziţie 
coordonate, dar nu multiple. 


Nota 2. Nu sînt considerate părţi de propoziţie multiple cuvintele ori îmbinările de cuvinte 
repetate de două sau de mai multe ori cu scopuri stilistice: 

Şi se duc pe rînd, pe rînd, 

Zarea lumii-ntunecînd... (M. Eminescu) 


Legătura dintre părţile multiple de propoziţie se înfăptuieşte prin intonaţie 
sau prin conjuncţii. Conjuncţia şi arată că enumerarea s-a încheiat şi de aceea 
între diferitele părţi multiple nu se face pauză. Cînd însă această conjunctie 
apare şi înaintea primului termen, la rostire se face pauză de atitea ori, de cîte 
ori se repetă conjuncţia: 

Scoală-te, c-am găsit şi secure, şi frînghie, şi sfredel. (|. Creangă) 


* În literatura de specialitate se întrebuinţează şi termenul părţi de propoziţie omogene. 

Există cazuri cînd părţile de propoziţie multiple se leagă prin conjuncţie 
două cîte două: 


In mine răul şi binele Încrederea şi îndoiala, 

Se află-n simbioză: Credinţa şi erezia, 

Umbrele şi luminile, Aurul şi spoiala, 

Culoarea neagră şi roză, Uritul şi poezia. (P Zadnipru) 


Aici pauza se face după fiecare pereche de părţi multiple. 


STRUCTURA PĂRŢILOR DE PROPOZIŢIE MULTIPLE 


După structură părţile de propoziţie multiple pot fi bimembre şi polimembre. 
Fiecare membru, la rîndul lui, poate fi simplu (format dintr-un singur cuvînt) 
sau dezvoltat (format din construcţii gerunziale, participiale, adjectivale, 
infinitivale şi chiar din propoziţii întregi). De exemplu: 

Şi unduios şi înflorit / E părul blond şi moale. (M. Eminescu) 

Din cîmp, de-acasă, de la plug /Plecat-am astă-vară / Ca să scăpăm de 
turci, de jug / Sărmana scumpă țară. (V. Alecsandri) 

Imbrăcat într-un sumănel vechi, încins cu o legătoare de rogoz, 
(moş Bulgăre) colinda cîmpia cu o vargă înfiptă paşnic la subţioară. 
(|. Druţă) 

Părţile multiple dezvoltate pot consta şi din construcţii diferite: una 
gerunzială cu una participială, una participială cu una adjectivală: 

Acesta (profesorul) venea în toate zilele, îmbrăcat în antereu de cutnie şi 
purtînd un işlic rotund de piele de miel sură. (V. Alecsandri) 

Cînd venea tata noaptea... îngheţat de frig şi plin de promoroacă, noi îl 
speriam sărindu-i în spate pe întuneric. (I. Creangă) 

Din punctul de vedere al legăturii dintre ele, părţile de propoziţie multiple 
sînt de trei feluri: închise, deschise şi mixte. 

Inchise sînt părţile de propoziţie multiple în care ultimii membri ai şirului 
se leagă printr-o conjuncţie coordonatoare (în majoritatea cazurilor rolul îl are 
conjuncţia şi): 

Bobii de rouă / Se colorează-n albastru / Şi devin dulci, / Tamiioşi/ Şi 
grei... (Gr. Vieru) 

Deschise sînt părţile de propoziţie multiple juxtapuse sau legate prin 
conjuncţii ce se repetă înaintea fiecărui membru. Ele au un caracter de 
enumerare neterminată: 

Ploile au răzmuiat crăpăturile ce spintecară ca nişte şopirle drumurile, 
imaşurile, semănăturile. (I. Druţă) 

Casa ceea de aramă era acum numai un sloi de gheaţă şi nu se mai 
cunoaşte pe dinafară nici uşă, nici uşori, nici gratii, nici obloane la 
fereşti... (I. Creangă) 

Mixte sînt părţile de propoziţie multiple formate din perechi legate două 
cîte două prin conjuncţia şi: 

Ţăranii totdeauna dorm cel mai puţin, / Nu că ar vrea, ori n-ar vrea. 

Aşa sînt născuţi sub o stea, a trudei şi oboselii, / a dragostei şi a copiilor 
mulţi, / a cîntecului şi a vorbei istețe. (V. Teleucă) 

Conjuncţia copulativă şi poate fi plasată şi înaintea fiecărui cuplu de părţi 
de propoziţie multiple cu scopul de a sublinia sau de a atrage atenţia cititorului 
asupra întregii construcţii: 

Căci trebuie să vă spun că la Humuleşti torc şi fetele şi băieţii, şi femeile şi 
bărbaţii. (I. Creangă) 

Membrii părţilor multiple de propoziţie pot fi legaţi între ei şi cu ajutorul 
altor conjuncţii. 

În propoziţiile negative drept corespondent al lui şi se întrebuinţează 
conjuncţia nici, care se repetă, de regulă, înaintea fiecărui membru al părţilor 
multiple de propoziţie. 

Moş Bulgăre n-avea nici rude, nici copii, nici măcar nume nu-şi avea. 
(|. Druţă) 

Cuplul corelativ atît..., cît şi... leagă numai părţi de propoziţie multiple 
bimembre: 

Moldavia atît prin poziția sa geografică, cît şi prin climatul ei se poate 
socoti între ţările organizate pentru muzică. (C. Negruzzi) 

Conjuncţiile disjunctive (ori, şau, ba, fie, cînd etc.) leagă părţi de propoziţie 
multiple care se exclud reciproc: 

Îmi trecea pe dinainte, cu al timpului amestec, / Ba un soare, ba un rege, ba 
alt animal domestic. (M. Eminescu) 

Voi merge ori cu voia, ori fără voia voastră. (C. Negruzzi) 

El (moşneagul) s-a apucat a face o mică plimbare pe malul apei, umblind 
frumuşel cu mîinile la spate cînd la vale, cînd la deal. (I. Druţă) 

E posibil ca părţile de propoziţie multiple legate prin conjuncţii disjunctive 
să exprime numai o alternativă între noţiuni care nu sînt contrare şi nu se 
opun una alteia: 

Şi noi am rupt-o cu trecutul fie ca limbă, fie ca idee, fie ca mod de a privi şi 
a cugeta. (M. Eminescu) 

Conjuncţiile adversative dar (da), însă, ci, iar, şi leagă părţi de 
propoziţie multiple care se opun una alteia fără a se exclude. Ele nu se 
repetă, ci se întrebuinţează numai o singură dată înaintea celui de al doilea 
element: 

Chipul său era nu frumos, dar plăcut. (C. Negruzzi) 

Dau cuvînt c-oi scoate aur, da nu grîu. (G. Meniuc) 

— Eu aşa înţeleg, şi nu altfel! (N. Costenco) 

Dintre toate conjuncţiile adversative cel mai puternic raport adversativ se 
exprimă prin conjuncţia ci, primul membru al perechii fiind întotdeauna parte 
a unei propoziţii negative: 

Împăratul Verde nu avea feciori, ci numai fete. (|. Creangă) 

Din categoria conjuncţiilor adversative fac parte şi cuplurile corelative nu 
numai că..., dar şi...; nu numuai..., ci şi... Întîia parte a acestor corelative se pune 
înaintea primului membru al perechii, iar a doua — înaintea celui de al doilea 
membru: 

E netăgăduit că de la începutul lumii şi pînă în ziua de astăzi femeile ne-au 
întrecut nu numai în iubire, ci şi în patriotism. (C. Negruzzi) 

CLASIFICAREA PĂRŢILOR DE PROPOZIŢIE MULTIPLE 
DUPĂ FUNCŢIA LOR SINTACTICĂ 


Pot fi multiple orice părţi de propoziţie cu excepţia predicatului, deoarece 
două predicate înseamnă două propoziţii diferite. Pot fi însă nume predicative 
multiple. 


Subiecte multiple 


Subiectele care au un predicat comun şi se leagă între ele cu ajutorul 
intonaţiei de enumerare sau al conjuncţiilor sînt multiple. Ele pot fi bimembre 
şi polimembre, simple şi dezvoltate, închise, deschise şi mixte: 

De-aşa vremi se-nvredniciră cronicarii şi rapsozii. (M. Eminescu) 


Nume predicative multiple 


Cîteva nume predicative pe lîngă un verb copulativ sau semicopulativ 
formează un singur predicat nominal cu părţi nominale multiple. Ele pot fi 
bimembre şi polimembre, închise, deschise sau mixte: 

Văzduhu-i aspru, greu şi argintat. (N. Labiş) 

Fata moşneagului însă era frumoasă, harnică, ascultătoare şi bună la 
inimă. (I. Creangă) 

În acest răstimp de vreme satul a fost de multe ori bogat şi sărac, voinic şi 
bicisnic... (|. Druţă) 

Atribute multiple 

Atributele multiple determină unul şi acelaşi cuvînt din propoziţie şi sînt 
legate între ele prin conjuncţii sau prin juxtapunere. Ele indică diverse varietăţi 
ale obiectului determinat sau diverse însuşiri ale aceluiaşi obiect: 

Clipeau în noapte semnale roşii, galbene şi verzi de manevre. (N Alecsandri) 

Pe mirişte ară două tractoare puternice lăsînd nişte brazde late şi negre, ca de 
smoală. (G. Meniuc) 


Nota 1. Cînd două sau mai multe atribute caracterizează cuvîntul determinat din diferite 
puncte de vedere, ele nu sînt multiple: 

Fapte mari de bărbăţie, iată ce i-oi dărui. (L. Deleanu) 

Primul din cele două atribute de pe lîngă substantivul fapte indică o proprietate fizică 
(dimensiunea), iar al doilea — o calitate morală. 


Nota 2. Cîteodată două sau mai multe atribute ce determină acelaşi cuvînt pot fi 
interpretate atît ca multiple, cît şi ca nemultiple. Dacă în propoziţia Vesela verde cîmpie acu-i 
tristă, veştejită. (V. Alecsandri) primul determinativ (vesela) se referă la întreaga îmbinare 
verde cîmpie, atributele vesela şi verde nu sînt considerate multiple. Dacă însă determinativele 
date sînt înţelese ca diferite semne ale obiectului (vesela, verde), ele ar putea fi considerate 
multiple. 


După structura lor atributele multiple atît cele acordate, cît şi cele 
neacordate, pot fi bimembre şi polimembre, fiecare membru, la rîndul său, 
putînd fi simplu sau dezvoltat şi făcînd parte dintr-un grup închis sau 
deschis: 

Neguri albe, strălucite / Naşte luna argintie. (M. Eminescu) 

Toamna e hotarul unui an întreg de muncă, de dragoste, de vise. (I. Druţă) 

Din aer nu lipseau sunetele vioarelor şi ale fluierelor. (A. Mateevici) 

Se ivesc nişte cuvinte noi 
Şi le înghit pe altele 
Mai vechi şi mai slabe. (Gr. Vieru) 


Notă. În clasa atributelor multiple trebuie încadrate şi două sau mai multe apoziţii care se 
referă la acelaşi cuvînt: 

Oaspeţii caselor noastre, cocostirci şi rîndunele, 

Părăsit-au a lor cuiburi ş-au fugit de zile rele. (V. Alecsandri) 

În mod obişnuit atributele multiple stau după cuvântul determinat. Pentru 
a obţine însă un efect stilistic special, atributele multiple se plasează înaintea 
cuvîntului determinat: 

Gînditoare şi tăcută, luna-n cale-i se opreşte. (V Alecsandri) 


Complemente directe multiple 


Din punctul de vedere al structurii şi al legăturii între ele, complementele 
directe pot fi şi ele de diferite tipuri ca şi celelalte părţi de propoziţie: 

Intr-o bună dimineaţă Porojan a fost dat pe mîna unui brutar pentru ca să 
învețe a plămădi pîini, ciuperci, colaci, cozonaci ş. a. (V. Alecsandri) 

În propoziţia de mai sus complementele directe sînt legate între ele prin 
intonaţia de enumerare, dar ele pot fi legate şi prin conjunctie: 

Amiîndoi erau din Ciutura şi sortit le era să împartă frăţeşte în două şi noaptea 
de vară, şi cîmpia, şi finul din căruţă. (|. Druţă) 


Complemente indirecte multiple 


Complementele indirecte multiple pot fi de asemenea de tipuri diferite şi 
membrii lor pot fi legaţi prin diverse conjuncţii: 

Ieşea în paneraşul ei cu doi cai la arat, la secerat, la maşină. (M. Sadoveanu) 

— Am piine multă, tată, am poduri pline cu grîu că o să-mi ajungă şi mie, şi 
matale, şi lui Arion. (|. Druţă); 

(Impăratul) nu zîmbea nici la cîntecul nevinovat al copilului, nici la 
suriîsul plin de aur al soţiei lui tinere, nici la poveştile bătrîne şi glumeţe ale 
ostașilor. (M. Eminescu) 


Complemente circumstanţiale multiple 


Complementele circumstanţiale multiple sînt exprimate, de obicei, prin 
aceleaşi părți de vorbire, deşi acestea pot fi şi diferite. De exemplu: 

Pe la şcoală mai dam noi aşa, citeodată, de formă. (I. Creangă) 

Circumstanţialele multiple pot fi de asemenea de toate tipurile posibile: 

In grădini, în cîmp, pe dealuri, prin poiene şi prin vii 

Ard movili buruienoase scoțind fumuri cenușii. (V. Alecsandri) 

Acum cred că mă cunoşti şi de urit şi de frumos, şi de bătrîn şi de tînăr, şi 
de slab şi de puternic. (|. Creangă) 

Zbierăt, răget, țipăt, vaiet, mii de glasuri spăimîntate 

Se ridică de prin codri, de pe dealuri, de prin sate... (V. Alecsandri) 

Ichim cîntă din fluier, din stuf, din solz, din frunză... (G. Meniuc) 

Dintre toate felurile de circumstanţiale multiple mai frecvente sînt cele de 
mod, de loc şi de timp, care pot fi foarte variate ca mijloace de exprimare: 

Din vorbă în vorba, din hohot în hohot şi din cîntec în cîntec ne trezirăm 
deodată în mijlocul Bistriţei. (N Alecsandri) 


276 GRAMATICA UZUALĂ A LIMBII ROMÂNE 


CUVINTELE GENERALIZATOARE 
LA PĂRŢILE DE PROPOZIŢIE MULTIPLE 


Membrii părţilor multiple de propoziţie sînt însoţiţi deseori de aşa-numitele 
cuvinte generalizatoare, ce înglobează toată enumerarea. Ele pot sta atît înaintea 
părţilor multiple, cît şi în urma lor: 

Îndată s-au adunat toate vietăţile: cele din ape, cele de pe uscat şi cele 
zburătoare. (Folclor) 

Aratul, semănatul, secerişul: toate nevoile estea le-a dat împreună cu hectarele 
sale colhozului. (|. Druţă) 

Cînd cuvintele generalizatoare se află la sfîrşit, ele încheie enumerarea, 
rezumă, adună î împreună membrii părţilor de propoziţie multiple. În vorbire 
înaintea lor se face pauză redată în scris prin două puncte. Ele sînt exprimate, 
de obicei, prin pronume sau adverbe: 

O zare rotundă de horboţică albastră, întinsuri largi şi grele, o gară cu patru 
plopi, o sumedenie de drumuri înnodate la încheieturi: atîta primeşte cîmpeanul în 
ziua naşterii sale... (I. Druţă) 

Notă. Uneori înaintea cuvîntului generalizator de la sfîrşitul enumerării pot să apară cuvintele 
incidente într-un cuvînt, mai pe scurt: 

Au fost prezenţi: bărbaţi, femei, bătrîni, copii, într-un cuvînt, tot satul. (Din presă) 

Cînd cuvintele generalizatoare sînt antepuse, părţile multiple de propoziţie 
urmează ca o explicaţie a lor: 

Arma lui era o secure grozavă cu care despică în două pe oricine: boier, 
negustor, țăran. (C. Negruzzi) 

Acum cerul mohorit învăluise totul: şi văi, şi sate, şi dealuri cu fişii piezişe 
de ploaie. (A. Lipcan) 

Raporturile explicative dintre cuvintele generalizatoare antepuse şi părţile 
de propoziţie multiple se reflectă în pauza obligatorie dintre ele (redată în scris 
prin două puncte) şi în intonaţia de enumerare. 


FOLOSIREA INSTRUMENTELOR GRAMATICALE 
ÎNAINTEA PĂRŢILOR DE PROPOZIŢIE MULTIPLE 


La folosirea propoziţiilor înaintea părţilor de propoziţie multiple trebuie 
distinse două cazuri, după cum prepoziţiile sînt diferite sau nu: 

l. Dacă prepoziţiile sînt diferite, repetarea lor înaintea fiecărui element 
coordonat este întotdeauna obligatorie. Comp.: 

În fund, pe cer albastru, în zarea depărtată, 

La răsărit, sub soare un negru punct se-arată... (N Alecsandri) 

2. Cînd părţile de propoziţie multiple sînt precedate de aceleaşi prepoziţii, 
repetarea lor înaintea fiecărui membru poate să fie obligatorie sau 
facultativă. 

A. Prepoziţia poate să apară numai o singură dată în faţa primului element 
al părţilor de propoziţie multiple atunci cînd aceasta nu dă naştere la confuzii 
în ceea ce priveşte interpretarea funcţiei lor sintactice. 

Peste spice, flori, întinderi / Stropi mi-s presuraţi. (Gr. Vieru) 

Prepoziţia se omite mai ales cînd părţile de propoziţie multiple sînt exprimate 
prin substantive neînsoţite de determinative, iar numărul termenilor coordonati 
este mic: 

Fatală-i bucuria de a găsi şi-a pierde. (V. Teleucă) 

Notă. Cînd autorul urmăreşte anumite scopuri stilistice (de a evidenția sau a atrage atenţia 
asupra fiecărui cuvînt multiplu), prepoziţia urmează să fie repetată înaintea fiecărei părţi de 
propoziţie multiple. 

De acum de dimineaţă pînă seara cobor dinspre vii spre sat căruțele încărcate cu mere, cu nuci, cu 
lăzi pline de poamă. (A. Lipcan) 

B. Există situaţii cînd folosirea prepoziţiei înaintea fiecărui element coordonat 
este obligatorie. Aceasta are loc în următoarele cazuri: 

a) dacă părţile de prepoziţie multiple sînt juxtapuse: 

Prăşitorii cum venea amiaza coborau şi ei la umbră, la iarbă verde, la apă 
rece. (I. Druţă) 

b) dacă conjuncţia apare înaintea fiecărui element coordonat: 

Lui Bulgăre nu-i este în drum nici cu maşinile, nici cu trenurile, nici cu 
avioanele. (|. Druţă) 

c) dacă părţile de propoziţie multiple sînt legate prin elemente corelative 
(conjuncţii, locuţiuni conjuncţionale, adverbe): 

Feredeile de mare mi-au foarte priit atît la piept, cît şi la ochi. (M. Ko- 
gălniceanu) 

d) dacă părţile de propoziţie multiple sînt legate cu ajutorul conjuncţiilor 
adversative: 

Meseria se cîştigă nu cu banul, dar cu anul. (Em. Bucov) 

e) dacă lanţul de părţi de propoziţie multiple este prea lung şi, mai ales, 
dacă cuvintele multiple sînt dezvoltate: 

O armată de femei fugeau încoace şi încolo cu oale pîntecoase legate cu 
sirmă, cu ciubere de curechi pentru sarmale, cu gălețile după apă, cu coarde 
roşii şi busuioc în briîu. (I. C. Ciobanu) 

Cînd părţile de propoziţie multiple sînt atribute exprimate prin substantive 
în genitiv, articolul (al, a, ai, ale) trebuie să se pună înaintea termenilor 
coordonaţi începînd cu cel de al doilea element. 

Bunelul se uită la locul jocului şi al pămîntului... (V1. Beşleagă) 


Notă. În limba vorbită articolul genitival uneori nu se repetă înaintea fiecărui termen coordonat. 
Acest fenomen se atestă chiar şi în limba scrisă: 

O dată cu toamna în cîmpia Sorocii vin mirii şi miresele, vine vremea nunțţilor şi (a) petre» 
cerilor. (|. Druţă) 


Cînd părţile de propoziţie multiple sînt exprimate prin substantive proprii 
masculine la cazurile genitiv-dativ, înaintea fiecărui component se repetă de 
obicei articolul hotărît proclitic: 

Lui Petru şi lui Ion li s-a acordat un premiu. 

Articolul adjectival (cel, cea, cei, cele) apare, de regulă, numai înaintea 
primului atribut multiplu: 

Zdrobiţi orînduiala cea crudă şi nedreaptă, 

Ce lumea o împarte în mizeri şi bogaţi! (M. Eminescu) 

Notă. Dacă al doilea atribut are valoare substantivală, adjectivul se repetă înaintea fiecărui 


component: 
Iedul cel mai mare şi cu cel mijlociu dau prin băț de obraznici ce erau. (|. Creangă) 

Cînd atributele multiple sînt exprimate prin adjective la gradul 
superlativ relativ, articolul adjectival cel se repetă înaintea fiecărui element 
coordonat: 

A început să sune cîntecul cel mai frumos, cel mai falnic, cel mai cu suflet 
ce am auzit eu pe lume. (V Alecsandri) 

De asemenea adverbele cu ajutorul cărora se formează gradele comparativ 
şi superlativ absolut (mai, foarte...) trebuie repetate în faţa fiecărui compo- 
nent. De ex.: 

Nimic pe lume nu e mai scump şi mai slăvit decît libertatea. (V.Alecsandri) 


SEMNELE DE PUNCTUAŢIE 
LA PĂRŢILE DE PROPOZIŢIE MULTIPLE 


Părţile de propoziţie multiple (simple sau dezvoltate) introduse fără 
conjuncţii sau cu ajutorul conjuncţiilor repetate (începînd cu a doua) se despart 
prin virgulă: 

Un fir de iarbă verde [,] o rază-ncălzitoare [,] 

Un gîndăcel [,] un flutur [,] un clopotel în floare [,] 

După o iarnă lungă ş-un dor nemărginit 

Aprind un soare dulce în sufletul uimit! (V. Alecsandri) 

La părţile de propoziţie multiple grupate două cîte două şi legate prin 
conjuncţia şi virgula se pune nu în interiorul grupurilor, ci între grupuri: 

In ziduri se răsfrîngea ca într-o oglindă de argint dumbravă şi luncă [,] lac 
şi țărmuri. (M. Eminescu) 

Acum cred că mă cunoşti şi de urit şi de frumos [,] şi de bătrîn şi de tînăr [,] 
şi de slab şi de puternic. (I. Creangă) 

Se izolează prin virgulă şi părţile de propoziţie multiple legate prin 
conjuncţiile adversative (dar (da), iar, însă, ci): 

Albina alege florile nu după frumuseţe [,] ci după dulceaţă. (Folclor) 

Era odată o babă care avea trei feciori nalţi ca nişte brazi şi tari de virtute [,] 
dar slabi de minte. (|. Creangă) 

Dacă cuvîntul generalizator stă înaintea părţilor de propoziţie multiple, după 
el se pun două puncte: 

Văd poeţi ce-au scris o limbă ca un fagure de miere[:] / Cichindeal gură de 
aur, Mumulean glas de durere, / Prale firea cea întoarsă, Daniil cel trist şi 
mic... (M. Eminescu) 

La ospăț au fost poftiţi cei mai străluciți oaspeţi [:] împărați, crai, voievozi, 
căpitanii oraşelor şi alte feţe cinstite. (|. Creangă) 

Tot două puncte se pun cînd cuvintele care încheie enumerarea se află după 
părţile de propoziţie multiple: 

Bătăi crude, osîndiri la foame şi la fum, închidere în închisori particulare, 
aruncaţi goi în zăpadă sau în rîuri îngheţate [:] iată soarta nenorociţilor ţigani. 
(M. Kogălniceanu) 

Şi arătura, şi miriştile, şi păpuşoiştile [:] toate păreau mulțumite. 
(|. Druţă) 

Dansul, muzica, poezia [:] pe acestea le-ndrăgii. (M. Eminescu) 

În aceste cazuri se poate pune însă şi liniuţă. 

ELEMENTELE NELEGATE GRAMATICAL DE PROPOZIŢIE 


Se ştie că părţile de propoziţie sînt strîns legate între ele atît din punct de 
vedere logic, cît şi gramatical. Dar în vorbirea curentă sînt folosite deseori şi 
elemente lipsite de funcţii sintactice, adică nelegate gramatical cu enunţul de 
bază. Ele se integrează în context numai prin conţinut şi printr-o anumită 
intonaţie, avind menirea să dea construcţiei sintactice în care sînt utilizate sau 
unei părţi a acesteia nuanţe suplimentare de sens. Din clasa dată de elemente 
fac parte adresările, cuvintele şi expresiile incidente, propoziţiile şi frazele 
incidente, interjecţiile şi cuvintele-propoziţii. 


ADRESĂRILE 


Adresarea reprezintă un cuvînt sau o îmbinare de cuvinte ce denumeşte 
obiectul căruia i se adresează vorbitorul. De aceea la baza celor mai multe 
adresări stă un nume sau un substitut al acestuia la cazul vocativ cu sau fără 
determinative. Dar ele pot fi exprimate şi prin diferite alte cuvinte, îmbinări de 
cuvinte şi chiar propoziţii întregi. 

Adresările sînt răspîndite mai cu seamă în vorbirea dialogată, în care joacă 
un rol important, deoarece exteriorizează relaţia „vorbitor — interlocutor“. Ele 
atrag atenţia interlocutorului asupra celor comunicate de vorbitor: 

Dar cînd apuca ursul de piciorul vulpii, ea striga: „Trage, nătărăule, mie 
nu-mi pasă, că tragi de copac... Iar cînd anina cîrligul de copac, ea striga: „Valeu, 
cumătre! nu trage, că-mi rupi piciorul!“ (I. Creangă) 

Intrebuinţate izolat, adresările se caracterizează printr-o intonaţie specifică, 
care devine un mijloc de redare a legăturii dintre adresare şi conţinutul 
comunicării şi serveşte, de regulă, la exprimarea unui îndemn, a unei chemări, 
a anumitor sentimente şi emoţii. De exemplu: 

Ia poftim, puiculiță, de cinsteşte dumneata întîi! (|. Creangă) 

Atenţie! îl înştiință, cu aceeaşi voce scăzută, caporalul. (M. Sadoveanu) 

Incepe a striga: Copii, copii, copii, veniţi la mama să vă leie! (I. Creangă) 

În exemplele citate adresările, exprimînd un apel al vorbitorului, se 
aseamănă, din punct de vedere intonaţional, cu interjecţia sau cu un 
imperativ care de asemenea se separă de restul propoziției prin semne de 
punctuație. 

Vorbirea poate fi adresată atît persoanelor, fiinţelor, cît şi obiectelor 
inanimate. Cînd adresarea se referă la diverse obiecte sau fiinţe personificate 
(denumiri geografice, fenomene ale naturii, denumiri de plante, păsări, 
animale, noţiuni abstracte ş. a.), ea posedă bogate nuanţe stilistico-expresive. 
Asemenea adresări au o largă răspîndire în literatura artistică, în special, 
în poezie: 

— Geană, dormi! Ce foieşti?/ Pe mămica o trezeşti. (Gr. Vieru) 

O, nor tainic şi ferice, ia-mă pe aripa ta... (V Alecsandri) 

Frumoasă eşti, pădurea mea, / Cînd umbra-i încă rară. (G. Topîrceanu) 

După structură, adresările pot fi simple şi dezvoltate. 

Simple sînt adresările formate dintr-un singur cuvînt (de cele mai multe 
ori un substantiv la vocativ). 

Ia-mă cu mata, minere, / la-mă cu mata, plugare! (Gr. Vieru) 

— Bună să-ţi fie inima, cumătre, cum ti-i cătătura... (|. Creangă) 

Substantivul în rol de adresare poate apărea în propoziţie atît cu desinenţa 
zero, adică cu formă echivalentă cu nominativul (mamă, tată, copii), cît şi cu 
desinenţe speciale (-e, -ule — pentru masculin singular, -o — pentru feminin 
singular şi -lor — pentru ambele genuri la plural): 

Nepoţico, dacă nu ţi-e greu, adă-mi ochelarii. (V. Roşca) 

Noroc, fraţilor! La mulţi ani! (|. Pas) 

Multam, voinice! (M. Eminescu) 

Da ce vint te-o adus pe la noi, soro dragă? (V Alecsandri) 

Pentru ambele cazuri mijlocul principal de semnalare a adresării în vorbire 
îl constituie intonaţia. Numai datorită intonaţiei speciale substantivul cu 
funcţie de adresare poate apărea în propoziţie şi fără desinenţă specifică. De 
exemplu: 

In părul tău, mamă, albeşte sarea lacrimilor mele. (Gr. Vieru) 

Trebuie să ştii, cumnăţică, că de cînd m-am dezbărat de Calipsiţa şi Aristiţa 
... am întinerit. (N Alecsandri) 

— Ia, băieţi, săriţi şi deschideţi uşa... (I. Creangă) 

Adresarea poate fi exprimată de asemenea printr-un adjectiv, participiu sau 
altă parte de vorbire substantivizată. 

Zi cu soare, ger cu stele! Hai, iubită, la plimbare. (N Alecsandri) 

Mintiosule! de unde vii? — o Vulpe pe Măgar văzînd l-a întrebat. (A. Donici) 

În noaptea aceasta, oacheşo, / Cu tine vreau să rămîn. (Gr. Vieru) 

În cazuri rare, pronumele personal de persoana a II-a cu valoare substan- 
tivală, fiind rostit cu intonaţia corespunzătoare, se foloseşte cu funcţie de 
adresare: . 

Revino, tu / In cale / Aşterne-voi sub talpă / Sub rana tălpii tale / Dulceata lui 
cea albă (Gr. Vieru) 

Tu!... nu vezi... nu-ţi aflu nume. (M. Eminescu) 

Uneori adresările simple sînt însoţite de interjecţii de tipul bre, hei, hăi, fa, 
măi ş. a.: 

— Bună vreme, măi băiete! / — Mulţămim, voinic străin! / — Cum te cheamă, 
măi copile? / — Ca pe tată-meu, Călin. (M. Eminescu) 

Da deschide uşa, bre omule ... măi, că încă aşa ligioaie n-am văzut! 
(V. Alecsandri) 

Vidro fa, nevastă rea! (V. Alecsandri) 

— Saftă hăi! Incotro s-o fi ducînd Onache acela? (|. Druţă) 

Alteori interjecţiile singure pot fi adresări simple: 

Spune aici, bre, ce ai de spus. (|. Druţă) 

Tăceţi, fa, că nu-i tîrziu... (A. Lupan) 

Măi, ia dă-te jos şi vezi ce are cocoşul cela în plisc (I. Creangă) 

Notă. Interjecţia poate să se repete: prima dată însoţeşte adresarea, iar a doua oară se izolează 
de cuvintele de adresare, formînd singură o adresare: 

Alungă scroafa, strînge bobocii în poală şi porneşte prin livezi strigînd: 

— Măi Grigoriţă-ă-ă, măi! (Gr. Adam) 


Trebuie menţionat că unele adresări uzuale ca Doamne, mamă, frate, soră, 

vere ş. a. şi-au pierdut cu totul sensul lor lexical iniţial şi se întrebuinţează în 
vorbire ca adresări abstracte: 

Şi, Doamne, frumos mai era pe atunci... (I. Creangă) 

Şi se puseră, frate, pe ospăț, aduseră carne şi vin. (I. Pop-Reteganul) 

Adresările dezvoltate sînt alcătuite din îmbinări de cuvinte. Ele pot fi 
formate din: 

— substantive sau alte cuvinte substantivizate la vocativ, însoţite de adjective 
sau pronume: 

Cobori în jos, luceafăr blind, 

Alunecînd pe-o rază. (M. Eminescu) 

Mergi cu bine, fătul meu. (|. Creangă) 

— substantive sau alte cuvinte substantivizate, însoţite de un nume la cazul 
genitiv: 

— Unde eşti, băiatul mamei? (PZadnipru) 

— nume proprii însoţite de substantive comune de tipul babă, bade, cetăţene, 
cumetre, cumnate, domn (ule), fiică, frate, lele, moş(ule), nene ş. a.: 

Bade Onache, cam cît plăteşti mata lăutarilor...? (I. Druţă) 

Ridică-te, moş Ioane, şi spune-mi fără sfială, ce durere ai? (I. Creangă) 

— substantive însoţite de cîteva determinative: 

Bună vreme, fată mîndră de-mpărat. (M. Eminescu) 

Spicule din vîrf de pai, spune, cîte boabe ai? (Gr. Vieru) 

— substantive-vocative repetate: 

Moşnege, moşnege! — zice baba — nu ríde... (I. Creangă) 

Doină, doină, vers cu foc, cînd răsuni, eu stau pe loc. (Folclor) 


Notă. Uneori componentul al doilea al adresărilor repetate poate să fie un diminutiv: 
Codrule, codruţule, / Ce mai faci, drăguţule? (M. Eminescu) 
Căpitane, frăţioare, ce se vede despre soare? (A. Alecsandri) 


— părţi de propoziţie multiple legate cu sau fără conjuncţii: 

Cosinzene, țărăncuţe, vetrelor de sub colnic, / Prindeţi flori-bujori în gîte 
şi primiţi-l pe voinic. (A. Lupan) 

Iertaţi-mă, oameni buni şi boieri dumneavoastră! (|. Creangă) 

... măi Ştefane şi Smărăndică, nu vă mai îngrijiţi atîta! (I. Creangă) 

— vocative însoţite de diferite determinative (atribute, apoziţii şi chiar 
propoziţii întregi): 

Corbuşor, pasăre dragă, / corbuşor cu pana neagră, / ce-ai venit: ochii 
să-mi strici / ori faţa să mi-o mănînci? (Folclor) 

Na-vă de cheltuială, ghiavoli ce sinteţi. (|. Creangă) 


LOCUL ADRESĂRILOR. ÎN PROPOZIŢIE 


Adresările nu au loc stabil în propoziţie. Ele pot sta la începutul, la mijlocul 
sau la sfîrşitul propoziției, atribuindu-i anumite nuanţe afective: 

Măi Zaharie, nu mai ai tu vreo poştă de cele undeva? (I. Creangă) 

Ei las”, cornoraţilor, de mi-ţi mai pica vreodată în mînă, turbinca are să vă 
ştie de ştire. (I. Creangă) 

Bradul meu e foarte mare, / Hai veniţi la el, copii. (Gr. Vieru) 

SEMNELE DE PUNCTUAŢIE LA ADRESĂRI 


l. Cînd adresarea se plasează la începutul propoziției, ea se izolează 
prin virgulă. Dacă intonaţia afectivă este puternică, după adresare se pune 
semnul exclamării. In asemenea cazuri, cuvîntul următor ar trebui să se 
scrie cu literă mare, cu toate acestea sînt multe propoziţii în care el se 
scrie cu literă mică: 

Pămîntule [,] eu dragoste îţi jur. (Gr. Vieru) 

Măi Michiduţă [!] Ia chiuie tu întîi... (I. Creangă) 

Doamne, Doamne [!] învățat mai trebuie să fie acel care face gramatici. 
(|. Creangă) 

2. Cînd adresarea este intercalată în propoziţie, ea se izolează prin virgule 
din ambele părţi. 

Scoală [,] dugleşule [,] înainte de răsăritul soarelui! (|. Creangă) 

Nu plînge [,] puiul tatei [,] bădiţa degrabă o să vină. (1. C. Ciobanu) 

3. Cînd adresarea e situată la sfîrşitul propoziției, înaintea ei se pune virgulă, 
iar după dînsa — semnul cerut de înţelesul propoziției (punct, semnul exclamării 
sau semnul întrebării): 

Văd că te-ai săturat şi-ţi arde de joacă, nebunule. (L. Rebreanu) 

Nu căta în depărtare fericirea ta [,] iubite! (M. Eminescu) 

Cum te cheamă [,] măi copile? (M. Eminescu) 

4. Apoziţiile de pe lîngă adresări se despart prin virgulă (conform regulii 
generale): 

Murguleţ [,] căluţul meu [,] ce te-abaţi din drum mereu! (Folclor) 

E timpul, slugă veche şi celui rău, / Tu, omule şi frate, să-ți fii stăpînul 
tău. (T. Arghezi) 

5. Adresările repetate se despart una de alta prin virgule: 

Stăpîne [,] stăpîne [,] / Iti cheamă şi-un cîine. (Mioriţa) 

Băieţii mamei [,] băieţi, frumuşei şi cucuieți! (I. Creangă) 

6. Interjecţiile bre, fa, hăi, măi ş. a. de pe lîngă adresări nu se despart de 
acestea prin virgule, deoarece formează în rostire o singură unitate: 

Hai [,] măi frate [,] hai [,] măi frate [,] / Zorile s-aprind. (A. Mateevici) 

Dar ce mîncăm noi [,] fetelor hăi? (I. Creangă) 

7. Celelalte interjecţii care însoțesc adresările se despart de acestea prin virgulă: 

— Ei [,] jupîneşică dragă [,] asta nu se poate spune... (|. Creangă) 

Of [,] Doamne [,] [bărbate], cînd ai să prinzi şi tu la minte? (I. Creangă) 

Vai [,] bădiţă [,] o fi adevărat ce se spune prin oameni? (M. Sadoveanu) 

8. Adresările dezvoltate se izolează prin virgule împreună cu toate 
determinativele lor: 

Sfătosule bunic din Humuleşti [,] / cît haz ai pus, cît păs şi cîtă jale / în 
tilcul slovei tale ţărăneşti. (L. Deleanu) 


ELEMENTELE INCIDENTE 


Pot fi incidente cuvinte şi expresii aparte, precum şi propoziţii şi chiar fraze 
întregi, care, deşi nu sînt legate sintactic de enunţul de bază, realizează o 

comunicare suplimentară în interiorul acestuia, fiind izolate prin pauze în rostire 
şi prin punctuație în scris. 

Elementele incidente pot să se refere semantic atît la întreaga propoziţie, 
cît şi la una dintre părţile ei componente, plasîndu-se în orice loc faţă de 
comunicarea de bază: la început, la sfîrşit sau în interiorul ei. De exemplu: 

In scurt, în seara dintii Toderică a potrivit să cîştige numai atit, cît să plătească 
masa şi chiria pe o lună. (C. Negruzzi) 

Expresia incidentă în scurt se referă la întreaga frază. 

Ar vrea să oprească apa şi s-o abată în altă parte, înapoi bunăoară, dar îi 
rece, de-l taie pînă la os. (Gr. Adam) 

Aici cuvîntul incident bunăoară se referă numai la o parte de propoziţie şi 
anume la complementul circumstantial înapoi. De regulă, în asemenea cazuri 
el se izolează împreună cu cuvîntul pe care-l precizează. 

Numai lunganul de poet de lingă mine îl susține în vorbă pe volubilul prozator 
şi chiar din cînd în cînd rostea versuri de Horaţiu (despre monument, mi se 
pare). (G. Meniuc) 

Aici propoziţia incidentă despre monument, mi se pare este plasată la sfîrșitul 
frazei şi se referă numai la complementul direct versuri. 

După structura lor, se poate vorbi despre cuvinte şi construcţii incidente, pe 
de o parte, şi propoziţii şi fraze incidente, pe de alta. 


CUVINTE INCIDENTE 


În calitate de cuvînt incident pot apărea diferite părţi de vorbire. De cele 
mai multe ori în rol de cuvinte incidente apar adverbe şi locuţiuni adverbiale 
(adevărat, aşadar, bineînţeles, bunăoară, cică, desigur, dimpotrivă, fireşte, gata, 
natural, pesemne, ca întotdeauna, de altfel, în definitiv, în general, pe scurt ş. a.), 
substantive cu sau fără prepoziţii (chipurile, cu siguranţă, de exemplu, de pildă, 
de regulă, din (ne)fericire, din nenorocire, din păcate, Doamne, în concluzie, în 
consecinţă, în parte, într-un cuvînt, prin urmare, fără îndoială, de obicei, în sfârşit 
ş. a.), pronume cu prepoziţie (după mine, după tine, după unii, printre altele ş. a.), 
numerale (întîi, al doilea, terţio ş. a.), verbe şi locuţiuni verbale (cred, pare-se, 
poate, să zicem, se înţelege, se pare, se vede ş. a.), conjuncţii şi locuţiuni 
conjuncţionale (deci, însă, totuşi, vasăzică ş. a.), interjecţii şi imprecaţii de tot 
felul (de, drace, vai, vai de mine, zău ş. a.). 


EXPRESII INCIDENTE 


Expresiile incidente sînt foarte variate din punctul de vedere al 
elementelor componente. Mai răspîndite sînt cele formate din verb sau 
substantiv cu diferite determinative: cu alte cuvinte, cu toată părerea de rău, 
de bună seamă, din punctul (cuiva) de vedere, Doamne fereşte, dragă Doamne, 
fără doar şi poate, într-o măsură oarecare, la drept vorbind, la urma urmei, în 
primul rînd, pe de o parte, pur şi simplu, scurtă vorbă, spre marea mea uimire, 
ce-i drept, mai bine zis, mă rog, se prea poate, ştii colea, te pomeneşti, vezi bine, 
bată-l pustia, lua-l-ar dracul ş. a. 


284 GRAMATICA UZUALĂ A LIMBII ROMÂNE 


Cuvintele şi expresiile incidente exprimă sub aspect semantic mai multe 
valori. Cele mai răspîndite dintre ele sînt: 

— atitudinea vorbitorului faţă de comunicare, aprecierea afectivă sau logică 
a acesteia (cu părere de rău, din (nefericire, din (ne)norocire, din păcate, spre 
marea mea supărare, spre marea mea uimire, spre mirarea mea ş. a.); 

— gradul de verosimilitate, de încredere a vorbitorului în justeţea celor 
comunicate (adevărat, bineînţeles, cu adevărat, cu siguranţă, de bună seamă, 
desigur, fără doar şi poate, fără îndoială, fireşte, într-adevăr, natural, negreşit, nici 
vorbă, se înțelege, ştiut lucru; ce-i drept, cică, cum se vede, parcă, pe cît se pare, 
pesemne, probabil, posibil, să zicem, se cheamă, se pare, se prea poate, se vede, 
vorbă să fie ş. a.); 

— izvorul comunicării (din punctul (cuiva) de vedere, după mine, după părerea 
(cuiva), după spusele (cuiva), după unii, se zice, vorba ceea ş. a.); 

— legătura logică între părţile comunicării sau între comunicare şi un 
text anterior (bunăoară, ca totdeauna, de altminteri, de altfel, de exemplu, de 
fapt, de obicei, de pildă, de regulă, oricum, vasăzică, aşadar, cu alte cuvinte, 
deci, în cele din urmă, în concluzie, în definitiv, în fine, în fond, în general, în 
genere, în încheiere, în sfîrşit, într-un cuvînt, prin urmare, de altfel, dimpotrivă, 
din contra, pe de o parte, pe de altă parte, cu toate acestea, dar, în ciuda, în 
consecință, însă ş. a.); 

— măsura, cantitatea, gradul de obişnuinţă sau de frecvenţă a celor 
comunicate (ca de obicei, cel mult, cel puţin, în parte, mai ales ş. a.); 

— justificarea celor comunicate (adică, dragă Doamne, maică sfintă, mă 
rog, ştii prea bine, vezi bine, vorba ceea ş. a.); 

— ordinea gîndurilor expuse (întîi, în primul rînd, în rîndul întîi, mai întîi, 
mai întîi de toate, întîi şi-ntii, în cele din urmă, în fine, la urma urmei ş. a.); 

— mijloacele, modul şi felurile de exprimare a gîndurilor (cu alte cuvinte, pe 
scurt, într-un cuvînt, la drept vorbind, mai în scurt ş. a.); 

— imprecaţii, jurăminte, blesteme (arz-o focul, bată-l norocul, bată-l vina, 
bat-o pustia, Doamne fereşte, lua-l-ar dracul, mînca-l-ar focul, zău ş. a.). 

Unele dintre cuvintele şi expresiile incidente sînt lipsite de sens lexical, motiv 
pentru care sînt numite cuvinte de „umplutură“. Provenind, de obicei, din cuvinte 
şi expresii mai des folosite în vorbire, ele întrerup şirul expunerii logice, fără să 
aducă, de fapt, vreo idee în plus. Cu toate acestea, uneori, pot să adauge o notă 
afectivă. 

Cuvintele de umplutură, cum sînt adicătelea, al naibii, vasăzică, care va să 
zică, chipurile, Doamne, Doamne-Dumnezeule, domnule, dragă, frate, în fine, la 
drept vorbind, maică, mă-nţelegi, mă rog, soră, tată, vere, vorba ceea ş. a., apar în 
special în limba vorbită. In limba literară sînt utilizate mai ales în stilul beletristic, 
servind drept mijloc de individualizare a unor personaje: 

Onache a coborit numaidecit de pe cuptor cu mănunchiul de hirtii, mă rog, să 
judece băiatul singur cu mintea lui. (. Druţă) 

Vorba ceea: şi piatra prinde muşchi dacă şede mult într-un loc. (I. Creangă) 

Aveam şi eu, chipurile, un ibovnic în sat. (G. Ibrăileanu) 

Dacă însă se recurge prea des la ele, cuvintele de umplutură devin, pur şi 
simplu, nişte ticuri verbale supărătoare. 

PROPOZIŢII INCIDENTE 


După cum s-a menţionat, există nu numai cuvinte şi expresii incidente, ci şi 
propoziţii, ba chiar fraze întregi, constînd, de regulă, dintr-o regentă şi o 
subordonată. Ele nu fac parte din structura sintactică de bază, deşi sînt intercalate 
în propoziţia la care se referă. 

Numai în grădina ursului, dacă-i fi auzit de dinsa, se află sălăţi de 
aceste. (|. Creangă) 

Intr-o zi (abia era atunci Zamfira de şapte ani) un dorobanţ veni la tatăl 
ei şi îi porunci să-l urmeze cu țiganii la ocîrmuire. (V. Alecsandri) 

In exemplele citate, între propoziţiile evidenţiate şi restul comunicării nu se 
stabileşte un raport sintactic evident. Ele manifestă independenţă faţă de 
propoziţia regentă, chiar dacă din punctul de vedere al înţelesului comunicării 
prezenţa lor în context este motivată. 


Notă. Sînt considerate tot incidente propoziţiile, intercalate în vorbirea directă sau puse la 
sfîrşitul acesteia, ce reprezintă cuvintele autorului: 

— Spuneţi celui ce v-au trimis, strigă către ei Spancioc, că ne vom vedea pîn-a nu muri! 
(C. Negruzzi) 

Fii încredinţat că inima ta cea bună te ajută..., zise Sfinta Duminică. (|. Creangă) 


Ca şi expresiile incidente, propoziţiile incidente se caracterizează prin faptul 
că întrerup desfăşurarea unui enunţ, la rostire sînt izolate prin pauze şi se 
caracterizează prin altă intensitate şi înălţimea tonului. Astfel, dacă în 
interiorul unui enunţ intervine o incidentă, intonaţia obişnuită se întrerupe, 
incidenta se pronunţă cu un ton mai jos, pentru ca apoi să se reia intonaţia 
obişnuită. 

Dar, să nu vă fie cu supărare, ia palmele aceste ţărăneşti ale noastre... vă ţin 
pe dumneavoastră de atîta amar de vreme. (|. Creangă) 

Alexandru Marian privea la fîntîna de lingă drum — Vica n-o observase — o 
fîntînă cu o cumpănă veche... (V. Beşleagă) 

Incidente pot fi considerate şi unele precizări sau observaţii complementare 
care, deşi se izolează în scris prin paranteze, linii de pauză sau cel puţin prin 
virgule, sînt totuşi coordonate cu enunţul de bază sau subordonate lui chiar 
prin intermediul unei conjuncţii (ceea ce contravine, de fapt, definiţiei cuvintelor 
incidente ca nelegate gramatical): 

Într-una din zile — era iarmaroc pe şesul Frumoasei — un plăcintar s-a 
dus cu o pohace s-o vindă. (C. Negruzzi) 

După trecere de patruzeci de ani (Toderică era acum de şaptezeci) moartea 
a intrat la dînsul. (C. Negruzzi) 

— Ştefănescule (căci aşa mă numeam la Folticeni), astăzi nu mai mergem 
la şcoală... (|. Creangă) 

Un curtezan — unde nu-şi vîră coada! — ... umbla de mult să se facă 
vornic... (C. Negruzzi) 

Tipul acesta de propoziţii sau fraze incidente ar fi mai nimerit să fie numite 
intercalate. Ele se întîlnesc foarte des atît în exprimarea orală, cît şi în cea scrisă: 

Printr-o claie prăf uită de cărţi vechi (am o predilecţiune pentru vechituri) 
am dat peste un volum mai nou. (M. Eminescu) 

Fratele cel sărac — sărac să fie de păcate! — tot avea şi el o pereche de 
boi. (|. Creangă) 

SEMNELE DE PUNCTUAŢIE LA ELEMENTELE 
INCIDENTE DIN PROPOZIŢIE 


Indiferent de locul pe care îl ocupă în cadrul propoziției, elementele incidente 
se despart prin virgule, linii de pauză sau paranteze. 

In fine [,] ajunserăm acasă. (M. Eminescu) 

Malca [~] aşa era numele nurorii lui jupîn Ștrul [—] a ieşit afară. (1. Creangă) 

Dacă elementele incidente se referă numai la o anumită parte a propoziției, 
ele se izolează împreună cu cuvîntul pe care îl precizează: 

Călătoriile în Moldova [,] la munte mai ales[,] se aseamănă cu hagealicurile 
la Meca. (A. Russo) 


Notă. Cuvintele incidente însă, deci, totuşi nu se izolează: 

De la o vreme încoace însă ... era tot galeş, trist, şi dus pe gînduri. (P Ispirescu) 
Era deci încă o dată de un spirit critic. (G. Ibrăileanu) 

Şi vezi, eu totuşi am venit. (L. Rebreanu) 

Odai [rasei 


NOŢIUNI GENERALE 


Fraza este unitatea sintactică alcătuită din îmbinarea a două sau a mai 
multe propoziţii cu scopul de a face o comunicare mai amplă. Fiind o unitate 
superioară propoziției, ea se caracterizează printr-o varietate de forme 
gramaticale şi prin mai multe posibilităţi de exprimare. În mod obişnuit, într-o 
frază există atîtea propoziţii, cîte predicate sînt. 

Şi mă băgam în ochii moşneagului şi făceam un tărăboi, de se strînsese 
lumea ca la comedie împrejurul nostru. (I. Creangă) 

In fraza dată avem trei predicate, deci trei propoziţii, ce constituie un 
ansamblu unitar din punct de vedere semantic, gramatical şi intonaţional. 

Sînt însă şi cazuri de neexprimare totală sau parţială a predicatelor. În 
această situaţie e necesară reconstituirea lor: 

Măriuca era de şapte ani. Vlad, de cinci (G. Galaction) (din structura 
predicatului nominal lipseşte verbul copulativ — era de cinci). 

Şi cînd ciocîrlanul pe jos, cînd drumeaţa pe sus, cînd ea pe jos, cînd el pe sus. 
(. Creangă) (aici în toate propoziţiile lipsesc predicatele). 


PROPOZIŢII PRINCIPALE, SECUNDARE ȘI REGENTE 


După gradul lor de independenţă, propoziţiile în frază sînt de două feluri: 
principale (cînd nu depind de altă structură sintactică) şi secundare sau 
subordonate (cînd sînt o parte neobligatorie a altei structuri din frază): 

S-a întors!, cînd începuse a cînta cocoşii de miezul nopţii?. (|. Druţă) 

Prima propoziţie, desprinsă din frază, poate exprima singură o comunicare, 
de aceea ea este principală. Propoziția a doua este secundară (subordonată), pentru 
că depinde de prima propoziţie şi desprinsă de aceasta nu are înţeles independent. 

Propoziţiile principale servesc drept centru de organizare a frazei. Prezenţa 
lor e obligatorie. 

Propoziţiile secundare sînt dependente şi întregesc conţinutul altor propoziţii 
în frază. Prezenţa lor este, de obicei, facultativă. 

Propoziția de care depinde o altă propoziţie (subordonată) poartă numele 
de regentă. Regenta poate fi atît principală în frază, cît şi secundară, subordonată, 
la rîndul ei, altei regente: 

Tocmai cînd suia un deal lung şi trăgănat (subordonată), alt om venea dinspre 
tîrg cu un car nou (principală regentă). (|. Creangă) 

Părea (principală regentă) că printre nouri s-a fost deschis o poartă 
(subordonată regentă) / Prin care trece albă regina nopţii moartă (subordonată 
neregentă). (M. Eminescu) 

RAPORTURILE DE COORDONARE ŞI SUBORDONARE 


Îmbinarea propoziţiilor în frază se realizează prin raporturi sintactice de 
coordonare şi de subordonare. In felul acesta vom avea două tipuri de propoziţii: 
coordonate şi subordonate. 

Fraza formată numai prin coordonare constă exclusiv din propoziţii 
principale (două sau mai multe), gramatical independente una de alta: 

Iarna vine’, vara trece? / Şi pădurea s-a rărit?. (V. Alecsandri) 

La prezentarea schematică ele se aranjează în linie orizontală, adică se 
înlănţuiesc una după alta: 


1 2Lsi[3 


Raporturi de coordonare se pot stabili şi între propoziţiile subordonate, 
dacă ele determină acelaşi cuvînt din propoziţia regentă. Schema următoarei 
fraze: Cînd mama nu mai putea de oboseală! şi se lăsa cîte oleacă ziua să se 
hodinească?, noi, băieţii, tocmai atunci ridicam casa în slav. (|. Creangă), 
ar arăta astfel: 


3 
1 ŞI 2 
Raportul de subordonare este o relaţie de dependenţă între o propoziţie 
principală şi una secundară sau între propoziţii secundare ce depind una de 
alta. Schematic, legătura se prezintă pe linie verticală: 


Tată, eu cred! că mie mi se cuvine această cinste?, pentru că eu sînt cel mai mare 
dintre fraţi. (I. Creangă) 


Notă. În literatura de specialitate sînt recunoscute şi alte relaţii dintre propoziţii: de inerenţă 
(între subiective şi predicative, de exemplu) şi de echivalență. Astfel, în fraza: Şi a pus părintele 
pravilă! şi a zis? ca în fiecare sîmbătă să se procitească băieţii şi fetele’, adică să asculte dascălul pe fiecare 
de tott... (|. Creangă) 


TIPURI DE FRAZE 


După raporturile dintre propoziţii, frazele pot fi 
— formate numai prin coordonare: 
Nourii curg!, raze-a lor şiruri despică?, / Streşine vechi casele-n lună ridică’, 
/ Scîrţiie-n vînt cumpăna de la fintînă?, / Valea-i în fum:, fluiere murmură-n 
sttnăs. (M. Eminescu) 
Schema: 


1 H2 =3 H4 H5 6 


— formate prin subordonare: 


Cred! că cea mai înţeleaptă limbă? este limba care îl ajută pe om a-şi tălmăci 
gîndul într-un chip5, ca toți ascultătorii să-l poată înţelege?. (A. Russo) 

Schema: 
1 


2 
3 
4 


— şi formate prin coordonare şi subordonare (mixte): 
— Du-te chiar acum la stăpînul moşiei! şi spune-i? că te prinzi? să-i dai în 
girezi tot grîul“ cît îl are semănat?. (|. Creangă) 


Schema: 
1 2 
3 
4 
5 


Propoziţiile coordonate pot fi copulative, adversative, disjunctive, 
conclusive. 

Cele subordonate au denumiri corespunzătoare părţilor de propoziţie a căror 
funcţie o îndeplinesc: subiective, predicative, atributive, completive directe, 
completive indirecte, circumstanţiale de loc, de timp etc. 


MIJLOACE DE LEGĂTURĂ A PROPOZIŢIILOR. ÎN FRAZĂ 


Raporturile de coordonare şi de subordonare între propoziţiile din cadrul 
frazei se realizează prin juxtapunere (fără cuvinte de legătură) sau prin joncțiune 
(cu ajutorul diferitelor cuvinte/instrumente de legătură: conjuncţii, locuţiuni 
conjuncţionale, adverbe, pronume, adjective pronominale): 

Da, vom ride fiecare!, ea de mine cu trufie?, eu de dînsa cu turbare. (B. P Hasdeu) 

Ele trec în harnici unde! şi suspină-n flori molatic?. / Cînd coboară-n ropot 
dulce din tăpşanul prăvălatic?. (M. Eminescu) 

Atît pentru coordonare, cît şi pentru subordonare se foloseşte joncţiunea 
prin conjuncţii şi locuţiuni conjuncţionale coordonatoare (ba, dar, ci, fie, nici, 
şi, nu numai,..., dar şi etc.), conjuncţii şi locuţiuni conjuncţionale subordonatoare 
(că, căci, fiindcă, deoarece, dacă, de, deşi, cu toate că, de vreme ce, o dată ce, 
pentru că etc.), pronume (şi adjective pronominale) şi adverbe relative, 
interogative sau nehotărite (care, ce, cine, oricine, orice, cînd, cum, după cum, 
încotro, oricum, precum). 

Afară de cuvintele joncţionale din subordonată, în propoziţia regentă se 
folosesc adesea cuvinte corelative. E vorba de unele adverbe şi pronume cărora 
le corespund în subordonată anumite elemente de relaţie. Ele formează cupluri 
corelative, întrebuințate aproape la toate tipurile de propoziţii subordonate: acel 
(acela, acea, acei, acele)... care (cine, ce), acolo... unde, atunci... cînd, aşa... cum, 
deşi... totuşi, dacă... atunci etc.: 

Unde nu gîndeşti, acolo-l găseşti. (V Alecsandri) 

Cum îţi vei aşterne, aşa vei dormi. (Folclor) 

PROPOZIŢIILE COORDONATE 


Coordonarea constă în legătura dintre două sau mai multe propoziţii care 
stau pe acelaşi plan sintactic şi se completează ca înţeles, fără să depindă una 
de alta. Raportul de coordonare se poate stabili: 

— între propoziţii principale: 

Amurgul aprinde culmile, prundurile se întunecă, apele curg posomorite cu 
scînteieri întunecoase. (M. Sadoveanu) 

— între propoziţii secundare de acelaşi fel, subordonate aceleiaşi regente: 

Cu cît o carte era plină de sisteme, cu cît era mai neînţeleasă, cu atît se părea 
mai frumoasă şi mai sublimă. (A. Russo) 

— între propoziţii secundare de diferite feluri, subordonate aceleiaşi regente: 

Acum degrabă să-mi aduci pe fata Impăratului Roş, de unde ştii şi cum îi 
şti tu. (I. Creangă) 

Coordonarea se realizează prin juxtapunere şi prin joncțiune cu ajutorul 
conjuncţiilor şi locuţiunilor conjuncţionale coordonatoare: 

Peste virfuri trece lună, / Codru-şi bate frunza lin, / Dintre ramuri de arin / 
Melancolic cornul sună. (M. Eminescu) 

Şi părintele mă ia la dragoste, şi Smărăndiţa începe din cînd în cînd a mă fura 
cu ochiul, şi bădiţa Vasile mă pune să ascult pe alții, şi altă făină se macină acum la 
moară. (|. Creangă) 

Adesea juxtapunerea se îmbină cu folosirea conjuncţiilor şi locuţiunilor 
conjuncţionale de coordonare: 

Satul se trezeşte de acum, cîteva trăsuri i-o luase lui Nichifor înainte, ba una 
chiar ajunsese tocmai hăt la movilă. (1. Druţă) 


Notă. Pe lîngă juxtapunere şi joncțiune pentru coordonarea propoziţiilor se pot folosi şi unele 
adverbe de legătură (apoi, totuşi, dimpotrivă ş. a.): 

Incuie uşa... apoi (= şi) se dezbracă repede. (M. Sadoveanu) 

Frazele formate prin juxtapunere predomină în stilurile livreşti, în special în cel 
artistic. Cu ajutorul lor mînuitorii de condei redau o informaţie complexă în anumite 
descrieri, aprecieri, situaţii, informaţie ce reiese din suma înţelesurilor tuturor 
propoziţiilor coordonate ale frazei. De exemplu, în strofa: Sara pe deal buciumul 
sună cu jale!, / Turmele-l urc?, stelele scapără-n cale, / Apele pling clar izvorînd în 
fintîne*, / Sub un salcîm, dragă, m-aştepţi tu pe mine °. (M. Eminescu), fiecare 
dintre cele cinci propoziţii coordonate, deşi dispune de integritate gramaticală şi de 
o anumită plenitudine semantică, se completează reciproc. Numai toate împreună 
sînt apte să transmită informaţia pe care intenţiona să ne-o comunice poetul. 

Coordonarea prin joncțiune e mai specifică vorbirii orale şi operelor 
beletristice a căror caracteristică este oralitatea exprimării: 

Dar vremea trecea cu amăgele şi eu creşteam pe nesimţite; şi tot alte gînduri 
îmi zburau prin cap şi alte plăceri mi se deşteptau în suflet; şi în loc de înţelepciune, 
mă făceam tot mai neastimpărat şi dorul meu era acum nemărginit... (|. Creangă) 

După natura logică şi gramaticală a relaţiei dintre propoziţiile coordonate, 
coordonarea poate fi diferită. Propoziţiile copulative şi cele disjunctive sînt în 
general mai independente unele faţă de altele, pe cînd adversativele şi conclusivele 
au un grad mai mic de independenţă, exprimînd, de fapt, o continuare a celor 
expuse în propoziţia precedentă: 

Eram să mă duc şi eu, numai că tata n-avea pe cine lăsa casa. (|. Druţă) 

La precizarea valorii propoziţiilor trebuie ţinut cont şi de mijloacele de 
exprimare a coordonării, unele din ele (de exemplu: deci, nici, ori, precum şi, 
ba..., ba) indicînd numai un anumit raport sintactic. 


PROPOZIŢII COORDONATE COPULATIVE 


Propoziţiile coordonate copulative exprimă acţiuni simultane sau succesive 
legate printr-un raport de asociere. Pot fi coordonate copulative atît propoziţii 
principale, cît şi propoziţii subordonate: 

Şi cîntecul sună-n ogoare, / Şi mîndru vorbeşte de drepturi şi 
voie, / Şi-ţi pare aprinsă a ţării nevoie / De versuri de foc arzătoare. 
(A. Mateevici) 

Astfel sosi timpul cînd bruma cade şi vintul scutură frunzele copacilor şi 
răreşte pădurile. (I. Slavici) 

Dar cine-mi ajută mie să lucrez răzăşia, să samăn, să culeg? (M. Sadoveanu) 

Raportul copulativ se exprimă prin joncțiune, prin juxtapunere sau prin 
combinarea joncţiunii şi a juxtapunerii. 

A mai numărat o dată rublele, pe urmă le-a legat într-un colţ de basma, 
a ascuns băsmăluța în mîneca coftei şi a ieşit în ogradă. (|. Druţă) 

Du-te de mori pentru binele moşiei dumitale... (C. Negruzzi) 

Legătura dintre propoziţiile coordonate copulative se realizează cu ajutorul 
conjuncţiilor şi, nici (ambele pot fi folosite în perechi sau în serii), iar (cu sens 
de „şi“), de (cu sens de „şi“) şi al locuţiunilor conjuncţionale ca şi; precum şi; nu 
numai..., ci şi; nu numai că..., dar şi: 

A plecat cu graba şi s-a întîlnit cu zăbava. (Folclor) 

Azi vine Rusanda şi din nou trosneşte uşurel mătura în mîinile ei, şi din nou 
vuieşte focul în sobă, şi din nou umblă mîța căutîndu-şi un loc potrivit, pentru a-şi 
sfirşi caierul început aseară. (|. Druţă) 

Stai de nu mă săgeta. (G. Dem. Teodorescu) 

Ionel nu numai că întîrzie la şcoală, dar nici nu-şi pregăteşte lecţiile. 

Conjuncţia iar stabileşte raport copulativ cu uşoară nuanţă adversativă: 

Păru-i galben, / Faţa ei lucesc în lună. / Iar în ochii ei albaştri / Toate basmele 
s-adună. (M. Eminescu) 

Conjuncţia nici se întrebuinţează (singură sau repetată) numai în fraze 
care conţin negația nu: 

Nu caut vorbe pe ales, / Nici ştiu cum aş începe. (M. Eminescu) 

Norodul din împăcarea aceasta nu aştepta vreun bine, nici prepunea vreun 
rău. (C. Negruzzi) 

Notă. Conjuncţia de cu sens de „şi“ realizează un raport copulativ ce se apropie de cel final: 


Şi cum iese Sfînta Duminică afară, odată şi porneşte desculţă prin rouă de culege o poală de 
somnoroase, pe care o fierbe la un loc cu o vadră de lapte dulce... (|. Creangă) 


Cea mai frecventă pentru coordonarea copulativă este conjuncţia şi. Ea 
leagă într-un întreg sintactic propoziţii care pot exprima: 

— acţiuni simultane (care se efectuează paralel): 

Pe crengile pădurii un roi de păsărele / Cu-o lungă ciripire, la soare se-ncălzesc / 
Şi pe deasupra bălții nagtţii se-nvirtesc. (V. Alecsandri) 

— acţiuni succesive (care urmează una după alta): 

Şi aşa se aleg vreo doi oameni din sat şi se duc la casa leneşului, îl umflă pe sus, 
îl pun într-un car cu boi, ca pe un butuc nesimţitor, şi hai cu dînsul la locul de 
spînzurătoare. (|. Creangă) 

— acţiuni alternative care se succedă: 

Pescarii se întorceau seara tirziu şi plecau în zori de ziuă. (G. Meniuc) 

Propoziţiile copulative legate prin conjuncţia şi pot realiza şi alte raporturi 
de coordonare: adversativ şi conclusiv. 

O răspîndire largă are mai ales raportul adversativ realizat cu şi, care 
uneşte propoziţii cu sens opus. In aceste cazuri conjuncţia şi este sinonimă 
cu adversativele propriu-zise (dar, iar, ci, însă) servind astfel la crearea 
contrastului: 

Aurul se încearcă în foc, şi prietenul — la nevoie. (Folclor) 

Simbăta trecută ai zis c-ai să vii, eu te-am aşteptat, şi tu n-ai venit. (|. C. Ciobanu) 

Ar zîmbi, şi nu se-ndură, ar răcni, şi nu cutează. (M.Eminescu) 

Propoziţiile copulative introduse prin şi (sinonimă cu de aceea) care exprimă 
raporturi de coordonare conclusive sînt destul de rare în limba literară. Ele 
apar doar în unele opere beletristice. 

De la o vreme nimeni nu-l mai mîngiia (pe Trofimaş), nu căuta să afle cît a 
plătit tatăl său pe costum şi el nu-şi putu da seama ce s-a întîmplat. (|. Druţă) 

Afară de raporturi de coordonare, propoziţiile copulative cu şi pot realiza şi 
raporturi semantico-gramaticale specifice subordonării (temporale, consecutive, 
condiţionale ş. a.): 

Venea seara şi aerul se făcea răcoros. (Gh. Gheorghiu) 

Soarele se cufundase după muchia de deal şi rumeneala amurgului umplea, ca 
un fum auriu, rariştea de fagi. (M. Sadoveanu) 

Iarba coaptă străluceşte, ea se clatină la vînt / Ş-a ei umbră lin se mişcă în 
dungi negre de pămînt. (V. Alecsandri) 

Trebuie remarcat că nuanțele de sens caracteristice subordonării nu schimbă 
calitatea formală de coordonate copulative a propoziţiilor respective. 

Punctuaţia la coordonarea joncţională este diferită, după situaţie. Astfel, 
coordonatele legate prin şi copulativ nerepetat nu se separă prin virgule: 

Vîntul urla cumplit şi ploaia cădea măruntă şi rece pe geamurile feres- 
trei. (M. Eminescu) 

Notă. Cînd conjuncţia şi este echivalentă cu dar, înaintea ei se pune virgulă: 

Inima-mi crapă de foc, şi lui îi arde de joc. (Folclor) 

O iarnă lungă cît un veac a tot umblat pe drumuri, şi nimeni nu i-a aflat necazurile. (|. Druţă) 

Virgula este obligatorie cînd conjuncţiile şi, nici sînt repetate: 

Şi ne coborîm noi, şi ne tot coborim cu mare greutate pe nişte povtrnişuri 
primejdioase... (|. Creangă) 

Dar Ipate acuma nici de treabă nu-şi mai căuta, nici mîncarea nu se mai 
prindea de dînsul, nici somnul nu-l mai fura. (|. Creangă) 

Se foloseşte virgula pentru a separa propoziţiile coordonate introduse prin iar: 

Cu o mînă acul ţinea, / Cu alta lacrimi ştergea, / Iar (şi) din grai aşa grăia. 
(A. Jarnik-Bîrseanu) 


Notă. În construcţia atit..., cît şi trebuie evitată folosirea lui cît şi fără corelativ, precum şi 
folosirea lui atît în corelaţie cu ca şi. 

PROPOZIŢII COORDONATE ADVERSATIVE 


Propoziţiile coordonate adversative exprimă acţiuni opuse. Spre deosebire 
de propoziţiile coordonate copulative, cele adversative se comportă în frază ca 
unităţi asociate, dar opuse. Deşi se află în opoziţie, propoziţiile adversative nu 
se exclud, ci se corelează între ele, exprimînd un conţinut integral. 

Gradul de intensitate al opoziţiei depinde de conţinutul concret al 
propoziţiilor şi de elementul joncţional prin care se introduce cea de a doua 
propoziţie adversativă: 

De departe-i trandafir, da de-aproape-i borş cu ştir. (Folclor) 

I se părea că nu fuge, ci cade din înaltul ceriului. (M. Eminescu) 

Raporturile adversative se exprimă în mod obişnuit prin joncțiune. 
Propoziţiile adversative se leagă mai rar prin juxtapunere, în special atunci cînd 
una dintre propoziţii este negativă: Nu ride de alţii, uită-te la tine. 

Conjuncţiile mai des folosite sînt ci, dar(ă), iar(ă), însă, or, şi (cu sens 
adversativ), dacă (= dar), numai că, numai cît: 

E sfios ca şi copiii, / Dar zîmbirea-i e vicleană... (M. Eminescu) 

Golătatea înconjoară, iară foamea dă de-a dreptul. (|. Creangă) 

A mai venit o iarnă în cîmpie şi toate ar fi ele bune, numai că de nins nu 
ninge. (I. Druţă) 

Pentru a accentua opoziţia, conjuncţiile pot apărea întărite prin alte 
conjuncţii şi locuţiuni conjuncţionale sau prin adverbe (dar apoi şi cu forma 
contrasă d-apoi, dar în schimb, din păcate însă, însă totuşi, da iaca ş. a.): 

Am căutat să-l conving, din păcate însă n-am reuşit. (A. Busuioc) 

Intre diferitele conjuncţii adversative există o anumită gradaţie privind 
intensitatea opoziţiei exprimate. Cel mai înalt grad de opoziţie faţă de o 
aserţiune, de obicei negativă, îl exprimă conjuncţia ci: 

Atunci eu, cu voie, fără voie, plec spre uşă, ies repede şi nu mă mai încurc 
primprejurul şcoalei, ci o ieu la sănătoasa spre casă. (|. Creangă) 

Conjuncţia ci exprimă, de fapt, o opoziţie totală, o antiteză, un contrast. 
Arhaic şi poetic se foloseşte şi după o propoziţie afirmativă: 

Trăind în cercul vostru strimt, / Norocul vă petrece, / Ci eu în lumea mea mă 
simt / Nemuritor şi rece. (M. Eminescu) 

Un grad mediu de opoziţie exprimă conjuncţiile dar (forma populară şi 
arhaică dară) şi însă, frecvente în diversele stiluri ale limbii literare: 

Privighetoarea nu e frumoasă, dar cîntecul ei este din rai. (Al. Russo) 

Afară era rece, însă o lună frumoasă plutea în cîmpia cea albastră a 
aerului. (M. Eminescu) 


Notă. Un raport adversativ mai slab decît cel redat prin ci exprimă şi da, varianta popu- 
lar-vorbită a lui dar: 
Casa arde, da baba se piaptănă. (Folclor) 


Un grad slab de opoziţie exprimă şi conjuncţia adversativă iar (cu varianta 
arhaizantă iară): 

Lupul păru-şi schimbă, iar năravul ba. (Proverb) 

Bădița Vasile a zîmbit atunci, iară noi, şcolarii, am rămas cu ochii holbați 
unii la alţii. (I. Creangă) 

Propoziţiile adversative cu iar au un sens apropiat de cele copulative. 


294 GRAMATICA UZUALĂ A LIMBII ROMÂNE 


Raporturi adversative mai exprimă uneori şi conjuncţiile şi, ba, dacă: 

Doisprezece concurenţi au purces, şi (= da) numai cinci se înturnau. (C. Negruzzi) 

Satul se trezise de acum, cîteva trăsuri i-o luase lui Nichifor înainte, ba (= dar, 
iar) una chiar ajunsese tocmai hăt la movilă. (|. Druţă) 

Pelinul nu era de nici un folos, dacă (dar) nici pagubă nu aducea. (|. Druţă) 

In stilul publicistic raportul adversativ se poate reda şi prin conjuncţia 
neologică or, care — spre deosebire de ori disjunctiv — introduce o propoziţie ce 
exprimă o idee opusă. Ea apare la începutul unei fraze, marcînd un raport de 
coordonare adversativă cu propoziţia precedentă. Pentru sesizarea funcţiei 
adversative a lui or e nevoie de context: 

„„„ satira, fiind critică morală, e armă activă de divulgare, demascare şi biciuire 
caustică a moravurilor vicioase, a apucăturilor rele şi a devierilor de la normele 
morale, acceptate de o societate. Or, judecînd după toată creaţia lui Druţă, în firea 
lui nu se încadrează violenţa satirică. (V. Coroban) 

Propoziţiile coordonate adversative întotdeauna se separă prin virgulă, punct 
sau punct şi virgulă, care se pun înaintea conjuncţiilor. Singura conjunctie care 
poate fi urmată de virgulă este or. 


PROPOZIŢII COORDONATE DISJUNCIIVE 


Propoziţiile disjunctive exprimă acţiuni, situaţii care se exclud reciproc sau 
alternează, neputînd fi realizată decît una: 

Ori te poartă cum ţi-e vorba, ori vorbeşte cum ti-e portul. (|. Creangă) 

De regulă, pot fi coordonate disjunctiv numai două propoziţii, dintre care 
se realizează numai acţiunea uneia. Cînd numărul propoziţiilor disjunctive creşte, 
raportul de excludere se atenuează, rămînînd doar o alternativă posibilă: 

Mioriţă laie, / Laie bucălaie, / De trei zile-ncoace / Gura nu-ţi mai tace / Ori 
iarba nu-ţi place, / Ori eşti bolnăvioară, / Drăguţă mioară. (Mioriţa) 

Coordonarea disjunctivă se realizează fie prin juxtapunere, fie prin joncțiune 
atît între propoziţii principale, cît şi între secundare: 

Cît pentru străinul brunet, el părea că nu bagă seamă că e lîngă o frumuseţe... 
sau că acea jună femeie îi era rudă, sau că inima lui era prinsă, sau că era un 
nesimţitor. (C. Negruzzi) 

Iar ţăranii se căzneau să ghicească — o fi plouat noaptea trecută, li s-o fi 
năzărit lor prin somn. (|. Druţă) (... o fi plouat noaptea trecută sau li s-o fi 
năzărit lor prin somn?) 

Propoziţiile disjunctive se leagă între ele prin următoarele conjuncţii: ori, 
sau, ba, au (arhaic, cu sens de „ori“), cînd (cu sens de „ba“), ori..., ori, sau..., sau, 
acum..., acum, ba..., ba, fie..., fie ş. a. 

Conjuncţiile disjunctive exprimă în frază fie o contradicţie categorică 
între propoziţii, fie o alternativă posibilă. Aspecte contrare se redau prin 
conjuncţiile sau, ori, care pot apărea atît între propoziţiile coordonate, cît şi 
înaintea celei dintii: 

Oare ochii ei o mint, / Sau aievea-i, adevăru-i? (M. Eminescu) 

Ori spune ceva mai bun decît tăcerea, ori taci. (Folclor) 

Raporturile disjunctive par mai pronunţate cînd ori, sau, fie sînt însoţite de că: 

Ori că plecase camionul, ori că fetița uitase drumul îndărăt la tabără. (P Botu) 

Şi fie că l-am tot căutat sufletul cela şi nu l-am găsit, fie că îl vom tot căuta 
mii de ani înainte şi nu-l vom găsi, el totuşi este. (|. Druţă) 

Elementul de joncțiune au are colorit arhaic şi este întîlnit mai ales în operele 
beletristice: 

Cucule, pasăre sură, / Ce tot cînţi la noi pe şură? /Au ti-i foame, au ti-i sete, / 
Au ti-i dor de codrul verde? (A. Jarnik-Bîrseanu) 

Raportul disjunctiv poate fi exprimat şi prin folosirea concomitentă a două 
feluri de conjuncţii: 

Au că pămîntul s-a cutremurat, /Ori aerul m-a apăsat, / Ori că vintul m-a 
suflat / Şi eu aicea am picat. (|. Sîrbu) 

Conjuncţia repetată ba ..., ba are valoare disjunctivă mult mai slabă şi apare 
cînd leagă procese alternative: 

Ba el, omul, păşeşte înaintea boului, ba el, boul, păşeşte înaintea omului... 
(V Vasilache) 

Alternanta acţiunilor poate fi exprimată şi prin adverbele de timp cînd..., 
cînd; acum..., acum sau acuşi..., acuşi şi prin alte adverbe: 

Glasul ei cînd se accentua puternic, cînd se reducea la o suprimare armonioasă, 
cînd exprima cu foc tainicele aspirări ale inimii, cînd părea că intonează triumful 
fericirii dobîndite. (V. Alecsandri) 

Pe cînd soacra horăia, dormind dusă, blajina noră migăia prin casă, acuşi la 
strujit pene, acuşi îmbăla tortul, acuşi pisa mălaiul şi-l vîntura de buc. (I. Creangă) 

Punctuaţia disjunctivelor cu conjuncţii depinde de prezenţa conjuncţiei în 
propoziţie. Dacă raportul disjunctiv este marcat prin conjuncţie numai în cea 
de a doua propoziţie, virgula nu se pune. Dacă conjuncţia disjunctivă apare 
înaintea primei propoziţii sau înaintea celei de a doua, se pune virgulă. 


PROPOZIŢII COORDONATE CONCLUSIVE 


Propoziția care exprimă concluzia ce decurge din corelativa ei se numeşte 
conclusivă. Ea constituie o deducție logică din ceea ce s-a comunicat anterior. 
Coordonarea conclusivă se realizează prin juxtapunere şi prin joncțiune cu 
ajutorul conjuncţiilor şi locuţiunilor conjuncţionale: aşadar, deci, şi, prin urmare, 
de aceea, în concluzie, în consecinţă, vasăzică ş. a.: 

S-a dus amorul, un amic — / Supus amîndurora, / Deci cîntecelor mele zic / 
Adio tuturora. (M. Eminescu) 

Sculptura e goală, prin urmare chipurile ce le sculptez eu... (M. Eminescu) 

Bărbatul e fireşte agresiv, vasăzică natura se repetă în fiecare exemplar în astă 
privinţă. (M. Eminescu) 

Ai ucis: ţi-a venit ceasul pedepsei. (M. Sadoveanu) — Ai ucis: deci (prin 
urmare, de aceea) ţi-a venit ceasul pedepsei. 

Frazele cu propoziţii conclusive sînt destul de rare în operele artistice. Ele 
caracterizează stilul ştiinţific, prin excelenţă demonstrativ. Aici chiar şi alineatele 
pot începe cu propoziţii conclusive. 

Din punctul de vedere al sensului, propoziţiile coordonate conclusive pot fi 
plasate între coordonare şi subordonare. Exprimînd concluzia unor fapte 
anterioare, ele se apropie mai mult de propoziţiile circumstanţiale consecutive, 
cu care se şi confundă uneori. Distincția se face, de regulă, doar după conjuncţiile 
introductive. 

Există o anumită corespondenţă de sens între conclusive şi cauzale. Frazele 
cu propoziţii coordonate conclusive se pot transforma uşor în fraze cu 
subordonate cauzale. La transformare fosta conclusivă devine principală, iar 
regenta ei — subordonată cauzală. De exemplu: 

Ai avut două piîini întregi, doi lei ţi se cuvin. (|. Creangă) (Doi lei ţi se 
cuvin, pentru că ai avut două pîini întregi). 

Propoziția conclusivă se desparte prin virgulă de coordonata ei. Cînd rezumă 
concluzia unui context întreg, poate fi izolată prin punct. 

Sufletul meu se bucură că stăpînul se milostiveşte a întreba [.] Pot deci să 
mor cu bucurie. (M. Sadoveanu) 

Conjuncţia aşadar stă adesea după primul cuvînt al propoziției conclusive, 
virgula punîndu-se înainte şi după conjunctie. 


PROPOZIŢII COORDONATE JUXIAPUSE 


Juxtapuse sînt propoziţiile construite prin coordonare fără conjuncţii şi locuţiuni 
conjuncţionale coordonatoare. Fiind mai concise şi mai expresive decît propoziţiile 
coordonate prin joncțiune (cu ajutorul conjuncţiilor), ele au o răspîndire largă mai 
ales în literatura artistică. In lipsa conjuncţiilor exprimarea raporturilor dintre propoziţii 
este compensată de intonaţie în vorbire şi de semne de punctuație speciale în scris. 


Notă. După structura lor, frazele cu propoziţii coordonate juxtapuse pot fi deschise şi închise. 

O frază formată prin juxtapunere este deschisă prin definiţie, seria de propoziţii coordonate 
putînd fi teoretic continuată. 

Imprejurimile, neclintite, rîdeau în lumină (1); o albină fulgeră ca un fir de aur (2); o gaiţă trecu, 
cu penele-i albastre lucind (3); o mierlă începu o frîntură de cîntec răsunător (4); apoi tăcu deodată (5). 
(M. Sadoveanu) 

Cînd şirul propoziţiilor coordonate juxtapuse se încheie cu o propoziţie legată prin conjuncţia 
copulativă şi, fraza trebuie considerată închisă (ea nefiind formată numai prin juxtapunere, ci şi 
prin joncțiune). 

Iarba coaptă străluceşte (1), ea se clatină la vînt (2) / Ş-a ei umbră lin se mişcă în dungi negre pe 
pămînt (3). (V. Alecsandri) 

Acţiunile exprimate prin coordonatele juxtapuse pot fi simultane sau 
succesive. 

Vîntul mîna de prin văi mirozna de salcie crudă, luna prindea cîte-o arătură 
proaspătă, cu brazdele despletite pe marginea drumului. (|. Druţă) 

În această frază simultaneitatea este exprimată prin aceleaşi forme de mod 
şi de timp ale verbelor-predicate mîna şi prindea. 

Succesivitatea se exprimă de obicei prin diferite forme temporale ale verbe- 
lor-predicate: 

Stricăciunea se făcuse, vinovatul trebuia să plătească. (I. Creangă) 

Uneori însă ea este exprimată prin elemente lexicale speciale: 

Anton Horodincă a mai stat..., pe urmă s-a urnit din loc în direcţia fierăriei 
sale. (G. Meniuc) 

Ca şi coordonatele prin joncțiune, propoziţiile coordonate juxtapuse sînt 
apte să redea raporturi logico-gramaticale: 

— copulative: 

Mii de frînturi de gînduri scînteiau în aceeaşi secundă, se ciocneau, se amestecau, 
se înlănțuiau! (L. Rebreanu) 

Aici putem introduce jonctivul copulativ şi, fără a modifica sensul frazei. 

— adversative: 

Nu rtde de alții, uită-te la tine. (Folclor) 

— disjunctive: 

Vrei, nu vrei, bea Grigore agheasmă. (Folclor) 

— conclusive: 

A tăcut cucul, a trecut vara. (Folclor) 

Sensul frazei este: A tăcut cucul, deci (aşadar, prin urmare) a trecut vara. 

Propoziţiile coordonate juxtapuse se despart între ele prin: 

— virgulă: 

Nourii curg [,] raze-a lor şiruri despică [,] 

Streşine vechi casele-n lună ridică. (M. Eminescu) 

— punct şi virgulă: 

La poalele dealului păştea o cireadă albă de vite [;] talanga suna moale în 
liniştea cîmpiei. (M. Sadoveanu) 

— linie de pauză: 

Gura se satur [—] ochii niciodată. (Folclor) 


PROPOZIŢIILE SUBORDONATE 


Propoziția subordonată determină un cuvînt din propoziţia regentă şi 
îndeplineşte, în formă de propoziţie, funcţia unei părţi de propoziţie a regentei. 
De exemplu, în fraza Harap-Alb vede el bine unde merge treaba. (|. Creangă) 
distingem două propoziţii, dintre care prima (Harap-Alb vede el bine) este 
principală (regentă) şi nu depinde nici semantic, nici gramatical de cealaltă. 
Propoziția a doua (unde merge treaba) este dependentă, subordonată primei; ea 
determină verbul tranzitiv vede din regentă şi este completivă directă, căci 
răspunde la întrebarea complementului direct (ce vede?). 

Din punctul de vedere al formei şi al conţinutului, propoziţiile subordonate 
se împart în două grupe mari: subordonate completive necircum- 
stanţiale (subiective, predicative, atributive, apoziţionale, completive directe, 
indirecte, de agent, instrumentale, sociative, de relaţie), cumulative şi de excepţie 
şi subordonate circumstanţiale (de loc, de timp, de cauză, de scop, de 
mod, consecutive, condiţionale, concesive). 


PROPOZIŢIA SUBIECTIVĂ 


Propoziția subiectivă îndeplineşte funcţia de subiect pe lîngă predicatul 
regentei sau pe lîngă un alt verb la un mod nepersonal (infinitiv, gerunziu) din 
propoziţia regentă şi răspunde la întrebările subiectului. 

Cine seamănă vînt / culege furtună. (Folclor) 

Am auzit şi eu spunîndu-se în biserică, la noi, că pomul care nu face roadă se 
taie şi în foc se aruncă. (I. Creangă) 

Ce-i în mînă nu-i minciună. (Folclor) 

Predicatul regentei unei propoziţii subiective poate fi verbal sau nominal. 
El poate fi exprimat prin: 

— verb personal: 

Cine are bani bea şi mănîncă. (I. Creangă) 

— verbe şi expresii personale prin formă şi impersonale prin conţinut 
precedate adesea de un pronume personal în dativ sau acuzativ (a ajunge, 
a durea, a rămîne, a trebui, a-i conveni, a-i părea, a-i trece (cuiva) prin gînd (minte, 
cap), a-i face (cuiva) plăcere, a-i veni (cuiva) greu etc.): 

I se părea că prin ceața lăptoasă răzbeşte iz de cărbune. (|. Druţă) 

Ne doare c-a fost scris aşa. (G. Coşbuc) 


Notă. Cu valoare impersonală poate fi folosit şi verbul a fi, de obicei cu sensul „a se întîmpla, 
a fi dat, a fi hărăzit“. 

Iar dacă împreună va fi ca să murim / Să nu ne ducă-n triste zidiri de ţintirim. (M. Eminescu) 

Cînd este să dai peste păcate... (|. Creangă) 

— verb la reflexiv impersonal (se admite, se aude, se cade, se cuvine, se crede, 
se impune, se întîmplă, se face, se poate, se pare, se spune, se zice etc.): 

Se auzea cum vorbeşte în şoaptă lelea Catinca şi cu badea Mihălache. (|. Druţă) 

— verb la diateza pasivă folosit ca impersonal (este admis, este cunoscut, este 
dat, este permis, este hotărit, este scris, este stabilit, este ştiut etc.): 

Este ştiut că ulciorul nu merge de multe ori la apă. (Folclor) 

— expresie verbală impersonală alcătuită din persoana a III-a a verbului 
a fi plus un adverb, o locuţiune adverbială sau un substantiv (aşa-i, e adevărat, 
e bine, e greu, e drept, e imposibil, e cu putinţă, e necesar, e o necesitate, este util etc.): 

E ruşine să nu ştii limba... (C. Negruzzi) 

Nu-i rău, măi Ştefane, să ştie şi băietul tău oleacă de carte. (|. Creangă) 

Notă. Adverbele şi adjectivele care intră în componenţa acestor expresii verbale pot fi însoţite 
de alte cuvinte determinative (e foarte probabil, e destul de trist). 

— adverbe şi locuţiuni adverbiale predicative (adevărat, bineînţeles, desigur, 
cu siguranţă, probabil, fără îndoială etc.): 

Probabil că va sosi la timp. (A. Busuioc) 

Ca şi celelalte subordonate, propoziţia subiectivă se introduce în frază prin 
joncțiune cu ajutorul: 

— pronumelor sau adjectivelor pronominale relative, interogative (cine, ce, 
care, cît, cel ce, ceea ce cu valoare neutră) sau nehotărite (oricine, oricare, orice): 

Cine pleacă şi te lasă e pătruns de jale grea. (V. Alecsandri) 

Orice la timp dăruit preţuieşte însutit. (Folclor) 

Notă. Pronumele relative pot sta şi în alt caz decît nominativul: 

Nu-i frumos cine se ţine, / Ci-i frumos cui îi stă bine. (Folclor) 

Pe cîţi îi numim cunoscuţi / Ne pot fi vrăjmaşi nevăzuţi. (A. Pann) 

— conjuncţiilor (ca urmată de conjunctiv, că, dacă, de): 

Era limpede că se plînge pămîntul... (I. Druţă) 

Mi s-a întîmplat şi mie odată de am văzut o claie de lăieşi în treacăt. 
(V. Alecsandri) 

— adverbelor relative (cînd, cum, unde): 

E bine cum s-a procedat în cazul de faţă. (V Beşleagă) 

E rău cînd rămii singur. (|. Druţă) 
„O regentă poate avea două sau mai multe subiective coordonate între ele. 
În acest caz cuvintele introductive ale propoziţiilor subiective pot fi folosite 
înaintea fiecăreia sau numai înaintea celei dintii: 

Numai cine te iubeşte mult şi cine te urăşte mult, îţi vede păcatele. (N. Iorga) 

Pesemne că dumneata ai luat biletul ăsta de mult şi ai plecat din 
Bucureşti. (|. L. Caragiale) 

Propoziția subiectivă poate fi reluată în regentă prin pronumele 
demonstrative aceea sau aceasta (asta) cu sens neutru: 

Ce înveţi la tinereţe, aceea ştii la bătrîneţe. (Folclor) 

Că făcuse ceva neştiut de nimeni, asta era sigur. (T. Arghezi) 

În frazele citate pronumele aceea şi asta au menirea de a evidenția propoziţia 
subiectivă. 

Reluarea propoziției subiective prin pronume demonstrative e necesară mai 
ales atunci cînd între subiectivă şi regentă se intercalează o altă subordonată 
sau cînd în frază sînt mai multe subiective coordonate: 

Şi care dintre cai a veni la jăratic să măniînce, acela are să te ducă la 
împărăție. (|. Creangă) 

Să-şi puie cineva obrazul pentru unul ca tine şi să te hrănească ca pe un 
trîntor, mare minune-i şi asta! (|. Creangă) 

Propoziția subiectivă poate sta atît înainte, cît şi după regentă, dar, orice loc 
ar ocupa în cadrul frazei, ea nu se izolează prin virgulă. 

Excepţie fac subiectivele plasate înaintea regentei, care sînt reluate printr-un 
pronume demonstrativ. 

Cui îi plac eu [,] acela nu-mi place mie. (Folclor) 

Cine se scoală mai dimineaţă, acela îi mai mare în sat la el. (|. Creangă) 


PROPOZIŢIA PREDICATIVĂ 


Subordonata predicativă îndeplineşte funcţia de nume predicativ pe lîngă 
verbul copulativ a fi sau pe lîngă alte verbe cu funcţie copulativă (a deveni, 
a însemna, a ajunge, a ieşi, a se face, a părea, a rămîne etc.) din propoziţia regentă. 

Obiceiul lui era să nu şadă ziua niciodată. (Gr. Alexandrescu) 

Fiecare stîncă pare că se mişcă. (Al. Vlahuţă) 

Băiatul cu care ucenicise George ajunsese sa fie mîna dreaptă a împăra- 
tului. (P Ispirescu) 


Nota 1. Propoziția predicativă poate fi înlocuită printr-o parte de vorbire cu funcţie de nume 
predicativ. Într-o frază ca Iar toamnele cu nopţile lungi răcoroase, cu cer senin şi nalt sînt cum nu se mai 
poate de bune... (|. Druţă) propoziţia predicativă cum nu se mai poate de bune îndeplineşte funcţia de 
nume predicativ pe lîngă verbul copulativ a fi şi echivalează cu adjectivul bune la gradul superlativ 
absolut (sînt foarte bune). 

Asemenea înlocuiri pot servi ca mijloc de verificare pentru funcţia de nume predicativ a propoziției 
respective. 


Nota 2. Verbele a fi, a părea şi a rămîne pot fi folosite şi ca impersonale şi pot deci fi urmate de 
propoziţii subiective. In cazul dat se cere o deosebită atenţie pentru a nu confunda propoziţiile 


subiective cu cele predicative. 


Joncţiunea cu verbul copulativ este înfăptuită cu ajutorul: 

— pronumelor relative (care, cine, ce, cîţi, cel ce, ceea ce) sau nehotărite 
(oricare, oricine, orice etc.): 

— Doamne, fă ca acest izvor să fie ce-a fost mai înainte. (M. Eminescu) 

Înălţimea ta eşti / Oricît de slab pofteşti. (Gr. Alexandrescu) 

— adverbelor de comparaţie şi locuţiunilor conjuncţionale comparative 
(cum, ca şi cum, după cum, cît, precum): 

Ş-apoi lumea toată nu este cum o vezi, ci cum o ştii că este. (B. Delavrancea) 

— conjuncţiilor (că, dacă, de, ca): 

Singura schimbare a casei era că pianul venea acum de-a lungul 
peretelui... (M. Eminescu) 

Acelaşi verb copulativ poate avea două sau mai multe propoziţii predicative, 
coordonate între ele: 

Intrebarea era ce caută el acolo şi de ce-l priveşte pe furiş... (M. Sadoveanu) 

Indiferent de locul pe care-l ocupă în frază, propoziţia predicativă nu se 
desparte prin virgulă de regenta ei. 


PROPOZIŢIA ATRIBUTIVĂ 


Propoziția atributivă îndeplineşte funcţia de atribut pe lingă un substantiv 
sau un substitut al acestuia (pronume, numeral) din propoziţia regentă. 
Subordonata răspunde la întrebările atributului. 

Pe drumul de costişă ce duce la Vaslui 

Venea un om, cu jale zicînd în gîndul lui... (V. Alecsandri) 

Eu ziceam către domnw subprefect că trebuie să mai fi fost cineva de faţă, 
care a văzut banii, ş-acela-i făptaşul. (M. Sadoveanu) 


Notă. Uneori subordonatele atributive se pot referi concomitent la un substantiv şi la un 
verb-predicat din regentă, cumulînd două valori: una atributivă (în sens larg) şi alta 
circumstanţială. Astfel, în fraza Ipate era mîhnit pentru pierderea lui Chirică, care era bunătate 
de băiat... (|. Creangă), subordonata evidenţiată determină substantivul Chirică şi este o 
atributivă propriu-zisă, dar se referă şi la predicatul propoziției regente era mîhnit şi pare a fi o 
subordonată cauzală (fiindcă era bunătate de băiat). Asemenea subordonate poartă numele de 
atributive circumstanţiale. 


Subordonarea atributivelor se realizează prin joncțiune cu ajutorul: 

— pronumelor relative şi interogative (care, ce, cine, cît, cel ce, de), 
pronumelor (adjectivelor pronominale) nehotărite (oricare, oricine): 

La steaua care-a răsărit 

E-o cale-atit de lungă... (M. Eminescu) 

Vrednic eşti de comoara ce ţi-o las. (|. Creangă) 

— adverbelor relative şi interogative (cînd, cît, cum, încotro, unde — cu sau 
fără prepoziţii): 

Solemne şi tainice sînt clipele de reculegere cînd braţele trudite culeg sudoarea 
de pe frunte şi rămîn nemişcate pe genunchi. (|. Druţă) 

Moara trecuse de locul unde stătuse podul şi luneca domol spre luncă. 
(M. Sadoveanu) 


Notă. Atributivele introduse prin adverbele relative unde şi cînd se referă la substantive cu o 
anumită semantică. Astfel, unde introduce atributive pe lîngă substantivele ce indică locul, iar cînd — 
pe lîngă substantivele ce indică timpul. 

li arată apoi fintîna unde trebuia să se ducă trei zile de-a rîndul. (|. Creangă) 

Astfel sosi timpul cînd bruma cade şi vîntul scutură frunzele copacilor... (|. Slavici) 


— conjuncţiilor subordonatoare (că, să, ca... să, cum că, dacă): 

M-a străluminat ca un fulger gîndul că Filipaş niciodată nu se va mai întoarce 
în această casă. (G. Meniuc) 

Nu am nici un motiv special ca să mă simt aşa de bine. (M. Preda) 

Costea se surprinse la gîndul dacă nu s-a îmbolnăvit cumva... (N. Costenco) 

Uneori propoziţia atributivă poate fi introdusă prin juxtapunere, marcată 
grafic prin două puncte (:): 

Țineţi, dar, minte aceste cuvinte: 

Viaţa vegetală, viaţa socială 

Totului atîrnă de la rădăcină. (Al. Donici) 

Propoziția regentă poate avea două sau mai multe propoziţii atributive care 
determină acelaşi cuvînt (atributive coordonate). In cazul acesta pronumele, 
adverbele sau conjuncţiile pot fi folosite înaintea fiecărei propoziţii atributive 
sau numai înaintea celei dintii. 

Voi, turcilor, aveţi un proverb, pe care nu mi-l aduc aminte, dar care se începe 
cu haram... (V. Alecsandri) 

Notă. În propoziţiile atributive introduse prin pronumele relativ care cu funcţie de complement 
direct sau indirect, acesta este întotdeauna dublat prin pronumele personal neaccentuat la acuzativ 
sau dativ care ţine locul aceluiaşi substantiv ca şi pronumele care. Între forma cazuală a pronumelui 
neaccentuat care însoţeşte pronumele relativ cu funcţia de complement direct sau de complement 
indirect se stabileşte un acord. Comp.: 

A sosit prietenul pe care îl aşteptam; 

[a Y 
Au sosit prietenii pe care îi aşteptam; 


“ cartea pe care o căutam; 
Am cumpărat ——{ cărţile pe care le căutam; 


; colegul căruia i-am restituit banii; 
Avenit — colega căreia i-am restituit banii; 
Au venit colegii (colegele) cărora le-am restituit banii. 


Nu totdeauna este respectat acordul. Adesea se foloseşte greşit forma care, în locul construcţiei 
pe care şi în locul formelor de dativ (căruia, căreia, cărora). Nu este corect să spunem: 

A sosit prietenul care îl aşteptam; A venit colegul care i-am restituit banii. 

Ca mijloc de control pentru construirea corectă a formelor pronumelui relativ care poate servi 
funcţia sintactică a pronumelui neaccentuat din propoziţia atributivă. Dacă pronumele neaccentuat 
îndeplineşte funcţia de complement direct, se foloseşte pronumele relativ la acuzativ pe care. Dacă 
are funcţie de complement indirect, sînt obligatorii formele de dativ căruia, căreia, cărora. 


Cînd subordonatele atributive se introduc în frază prin relativul care la genitiv 
(precedat de articolul posesiv), se realizează un dublu acord: articolul al, a, ai, 
ale se acordă în gen şi număr cu substantivul determinat din propoziţia atributivă, 
iar pronumele care se acordă în gen şi număr cu substantivul din propoziţia 
regentă al cărui loc îl ţine (acord încrucişat): 


-rr 
elevul ai cărui profesori 


eleva al cărei profesor 


4 DE oo cau 
copilul ale cărui jucării 
-rr 


copiii a căror jucărie 


. v . . Vu . 
copilul a cărui jucărie 


copiii ale căror jucării etc. 
Trebuie evitat acordul mecanic cu cel mai apropiat cuvînt (de ex.: copiii ai 
căror jucării). 
Se cere atenţie la acordul pronumelui relativ cu substantivul regent înlocuit 

şi în cazurile cînd pronumele relativ care la genitiv este precedat de o prepoziţie 
sau de o locuţiune prepoziţională (deasupra, dedesubtul, în jurul, în urma, în 
mijlocul, din pricina, prin intermediul etc.): 


aie Apar e ae E careia 04 : 
Dedesubt e prăpastia adîncă, în fundul căreia curge zglobie apa de munte 


limpede şi iute. (Geo Bogza) | 
Omul împrumută aici mutismul de la arborii în mijlocul cărora trăieşte. 
(C. Hogaş) 


Notă. Nu sînt recomandabile frazele cu propoziţia secundară atributivă introdusă cu ajutorul 
pronumelui relativ care în genitiv plasat după substantivul prepoziţional determinat: Oamenii braţele 
cărora sînt vînjoase. Sînt preferabile formulele cu relativul antepus: Oamenii ale căror braţe sînt 
vînjoase. 


Dacă în propoziţia regentă după cuvîntul determinat de o atributivă urmează 
o altă subordonată sau un grup de cuvinte care îndepărtează atributiva de 
cuvîntul determinat, acesta este, de regulă, reluat înaintea atributivei: 

Istoria mea este legată cu deosebite anecdote ce s-au întîmplat sub ochii mei 
persoanelor la care m-am aflat, anecdote triste sau vesele, unde eu am jucat 
totdeauna rolul cel mai de căpetenie... (V. Alecsandri) 


PROPOZIŢII ATRIBUTIVE DETERMINATIVE ŞI EXPLICATIVE 


După legătura cu termenul determinat şi după sensul lor subordonatele 
atributive pot fi determinative şi explicative. 

Atributiva determinativă exprimă ceva necesar pentru identificarea sau 
calificarea obiectului denumit prin substantivul determinat. Formînd un tot 
semantic cu regenta (şi deci neputînd fi omise), propoziţiile atributive determinative 
se rostesc cu o intonaţie egală cu a propoziției regente, de aceea nu sînt separate 
prin pauză, adică sînt neizolate, iar în scris nu se despart prin virgulă: 

Femeia care nu vrea să frămînte toată ziua cerne. (Folclor) 

După două zile a venit vestea că soacra s-a pornit cu tot cu nepoate. (|. Druţă) 

Au pornit dezgheţurile unei ierni cum nu se mai pomenise din bătrîni. 
(M. Sadoveanu) 

Dacă s-ar omite subordonatele atributive subliniate, regentele ar avea sens 
incomplet, ar fi parcă neterminate. 

Cu totul alta este situaţia cu propoziţiile atributive explicative. Acestea 
exprimă ceva suplimentar (un adaos ori o explicaţie), dar nu neapărat necesar. 
Ele pot lipsi din frază. In rostire au altă intonaţie decît a propoziției regente, din 
care cauză se izolează prin pauză, iar în scris se despart prin virgulă. 

Pe dumneavoastră, uncheşilor, care-mi sînteţi părinţi şi rude bune, tot am 
a vă întreba, a doua oară, ceva. (M. Sadoveanu) 

Propoziţiile atributive explicative determină adesea un nume propriu sau 
un pronume: 

Se uită însă cu toţii întrebător la Andrei, care pare să fie de altă părere. 
(I. Dr ut ă) 

— Invaţă a muri tu, care ştiai numai a omori! (C. Negruzzi) 

Nu totdeauna este uşor să se facă o delimitare strictă între atributivele 
determinative şi cele explicative. La delimitarea şi identificarea lor se poate apela 

nu numai la criteriul semantic (menţionat anterior), ci şi la criterii de ordin 
oarecum formal, cum ar fi următoarele pentru atributivele determinative: 
— substantivul determinat din propoziţia regentă este la forma articulată: 
Îi proastă pasărea care nu-şi iubeşte cuibul. (Folclor) 


Notă. La un substantiv cu articol hotărît se poate referi şi o atributivă explicativă, dar numai 
atunci cînd substantivul determinat are alte determinări. De exemplu: 

Să trecem puţin la munţii dinspre apus, a căror origine e vulcanică. (Geo Bogza) 

— substantivul determinat este însoţit de un corelativ al atributivei: 

Şi inima aceea ce geme de durere, 

Şi sufletul acela ce cîntă amorţit 

E inima mea tristă ce n-are mîngiiere, 

E sufletu-mi ce arde de dor nemărginit. (M. Eminescu) 

— substantivul determinat este unul abstract de tipul faptul, ideea, gîndul, 
impresia, părerea etc.: 

Ne bucură faptul cînd între cititor şi scriitor se încheagă discuţii... (P Botu) 

— substantivul determinat face parte dintr-o construcţie stabilă: 

În faţa anilor ce vin / Îmi scot căciula şi mă-nchin / Pîn-la pămînt. (P Zadnipru) 

Spre deosebire de subordonatele atributive determinative, cele explicative 
se despart în scris de elementul determinat prin virgulă: 

Dar din cenuşa lui se făcea un izvor limpede [,] ce curgea pe un nisip de 
diamant. (M. Eminescu) 

Dacă propoziţia atributivă explicativă este intercalată în regentă, ea se pune 
între virgule sau între linii de pauză: 

Pe unele locuri [,] pe unde drumul se încovoia [,] omătul se suia la genunchii 
boilor. (M. Sadoveanu) 

De multe ori, seara, Jap [—] pe care plimbarea la şosea îl întrista cu 
deosebire [—] sărea în fereastră... (G. Galaction) 


PROPOZIŢIA APOZITIVĂ 


Propoziția apozitivă îndeplineşte funcţia de apoziţie pe lîngă un cuvînt 
(substantiv, pronume sau numeral), o îmbinare de cuvinte sau o propoziţie: 

Mai am un singur dor: / În liniştea serii / Să mă lăsaţi să mor/ La 
marginea mării. (M. Eminescu) 

Omul e rău în două feluri: cînd urăşte şi cînd ucide,... (T. Arghezi) 

. a zis că am cîteodată ceva spirit, dar superficial... că adică sint un 
zevzec. (I. L. Caragiale) 

Subordonarea dintre propoziţia apozitivă şi termenul explicat se realizează 
prin juxtapunere, marcată prin pauză (în scris, prin două puncte) şi prin 
joncțiune (cu ajutorul adverbelor explicative adică, anume, vasăzică, altfel spus, 
cu alte cuvinte etc. sau al pronumelor şi adjectivelor relative ce şi ceea ce): 

Zicea că e de altă părere şi anume: Deciît să dai de pomană la calici simbăta, 
mai bine — ceva de băut mahmurilor martea. (|. Creangă) 

Aşa ne ducem băieţii şi fetele unii la alţii cu lucrul ca să ne luăm de urit, ceea ce 
la ţară se cheamă şezătoare. (I. Creangă) 

Propoziția apozitivă are un loc fix în frază: ea stă întotdeauna după 
determinat, se rosteşte cu altă intonatie şi se izolează în scris prin virgulă, linie 
de pauză sau două puncte (vezi exemplele anterioare). 

PROPOZIŢIA COMPLETIVĂ DIRECTĂ 


Subordonata completivă directă determină un verb-predicat (sau un verb 
la un mod nepredicativ) din propoziţia regentă şi este echivalentă cu un 
complement direct, răspunzînd la întrebările acestuia. 

Şi. văzînd spinul cît e de frumoasă fata Împăratului Roş, odată se răpede 
s-o ia în braţe de pe cal. (|. Creangă) 

Completivele directe sînt subordonate, de regulă, unor verbe ce ţin de anumite 
grupe semantice (verbele zicerii, gîndirii, percepţiilor fizice, verbele volitive ş. a.): 

Apoi intră în casă (Făt-Frumos) şi spuse zînei că a scăpat-o de zmeu şi să 
fie gata de drum. (. Creangă) 

Abia acum vede că a fost aşa întocmai. (M. Sadoveanu) 

Natura voieşte ca omul să-şi cînte plăcerile şi suferinţele. (C. Negruzzi) 

Verbul din regentă poate fi determinat de două sau mai multe subordonate 
completive directe, coordonate prin juxtapunere sau prin diferite conjuncţii 
coordonatoare. Astfel, în cunoscutele versuri din balada „Mioriţa“: 

Să le spui curat! / Că m-am însurat / Cu-o mîndră crăiasă, a lumii mireasă?; 
/ Că la nunta mea / A căzut o stea; / Soarele şi luna / Mi-au ţinut cununa“; / 
Brazi şi păltinaşi / I-am avut nuntaşi, verbul să spui din regenta să le spui curat 
este determinat de patru subordonate completive directe: primele două sînt 
introduse prin conjuncţia subordonatoare că, iar ultimele două sînt juxtapuse. 

Propoziția completivă directă poate fi introdusă prin pronume sau adjective 
relative (care, cine, ce, cît), mai rar prin pronume nehotărite (oricare, oricine, 
orice, oricît), precum şi prin adverbele unde, cînd, cum, toate acestea folosite 
singure sau precedate de o prepoziţie sau prin conjuncţii (că, de, ca): 

Îi spune cu cine are să se întilnească şi ce să vorbească. (I. Creangă) 

Să blesteme pe-oricine de mine o avea milă. (M. Eminescu) 

Nimeni nu ştia cînd se va întoarce băiatul. (V. Beşleagă) 

Am jurat ca peste dînşii să trec falnic fără păs. (M. Eminescu) 

Deseori subordonatele completive directe se introduc prin modul conjunctiv. 
În asemenea cazuri să — marcă a modului conjunctiv — serveşte drept mijloc 
de legătură a completivei directe: 

— Îţi poruncesc, Rusten, să iei cu tine destui oșteni ai mei cu credinţă, să treci 
cu ei chiar Boazul şi să n-ai hodină pînă la Amasia. (M. Sadoveanu) 

Dacă propoziţia completivă este plasată după regentă, ea nu se desparte de 
aceasta prin virgulă, iar dacă stă înaintea regentei, se desparte: 

Ce ştii tu azi [,] eu am ştiut ieri. (M. Eminescu) 


PROPOZIŢIA COMPLETIVĂ INDIRECTĂ 


Propoziția completivă indirectă îndeplineşte, faţă de propoziţia regentă, 
funcţia de complement indirect (pe lîngă un verb, un adjectiv, un adverb sau o 
interjecţie) şi răspunde la întrebările acestuia. 

În cadrul regentei propoziţia completivă indirectă poate determina: 

— un verb, de cele mai multe ori reflexiv, ce exprimă stări sufleteşti (a se 
bucura, a se mira, a se teme, a se ruşina etc.): 

Stau şi mă mir într-o privinţă cum de-am găsit în mine puterea să rabd atîtea 
şi să îndeplinesc toate. (M. Sadoveanu) 

— o locuţiune verbală, tot reflexivă (a-şi bate joc, a-şi aduce aminte, a-şi da 
seama etc.): 

Imi aduc aminte ce zarvă a fost. (M. Sadoveanu) 

— un adjectiv: 

Era chiar mîndră că George îşi are o lume aparte. (T. Popovici) 

— un adverb: 

Era departe de ce se făcea aici. 

— o interjecţie: 

Vai de cel ce strigă în urechea surdului. (Folclor) 

Vai de ceea ce se face. (Folclor) 

Propoziţiile completive indirecte se introduc prin conjuncţii şi locuţiuni 
conjuncţionale (că, cum că, dacă, de, ca, pentru că), pronume sau adjective 
relative-interogative şi nehotărite (cine, care, ce, ceea ce, cît, oricine, orice) precum 
şi prin adverbe relative (cînd, unde, cum, cît ş. a.) 

Şi ne pomenim într-una din zile că părintele vine la şcoală... (I. Creangă) 

A fost odată un vinător, care povestea, cui vrea să-l asculte, o mulţime de 
întîmplări minunate. (Al. Odobescu) 

Să ştii că tare mă miram cum găseşte Irinuţa ouă prin cotloanele ascunse... 
(M. Sadoveanu) 

Propoziţiile completive indirecte postpuse nu se izolează de termenul regent, iar 
cele antepuse se separă prin virgulă. Izolarea celor din urmă însă nu este obligatorie. 


PROPOZIŢIA COMPLETIVĂ DE AGENT 


Subordonata completivă de agent determină un verb la diateza pasivă sau 
un adjectiv cu sens pasiv din regentă şi este echivalentă cu un complement de 
agent, răspunzînd şi la întrebările acestuia (de cine? sau de către cine?). 

Propoziția completivă de agent se introduce prin pronumele relative (cine, 
ceea ce) şi nehotărite (oricine, oricît) precedate de prepoziţia de sau de către: 

Scrisoarea a fost citită de cine cunoştea mai bine germana. 

Băiatul a fost impresionat de ceea ce a văzut. 

Premiile au fost obținute de cine a meritat. 

Propoziția completivă de agent nu se desparte prin virgulă de regentă. 


PROPOZIŢIA SUBORDONATĂ INSTRUMENTALĂ 


Propoziția subordonată instrumentală arată instrumentul (sau mijlocul) 
cu sau prin care se realizează acţiunea sau se manifestă o însuşire din regentă. 
Ea corespunde complementului instrumental şi răspunde la întrebările acestuia 
— cu ce?, prin ce (mijloc)?: 

Sapă cu ce are. Aruncă cu ce nimereşte. Călătoresc cu ce-mi cade. Prin 
cine, vede dintre cunoscuţi, îmi transmite salutări. Ne-a servit cu ce-a avut. 

În comparaţie cu complementul corespunzător, subordonata instrumentală 
are o sferă de utilizare mai redusă. 

Se introduce în frază prin pronume sau prin adjective pronominale relative 
sau nehotărite însoţite de prepoziţiile specifice complementului instrumental 
cu, prin, fără şi prin locuţiunea conjuncţională fără ca. 

Propoziţiile instrumentele nu se despart prin virgulă de regentă. 

PROPOZIŢIA SUBORDONATĂ SOCIATIVĂ 


Propoziția sociativă arată o fiinţă sau un lucru care însoţeşte subiectul (în 
unele situaţii complementul direct) din regentă la săvîrşirea unei acţiuni ori la 
suportarea efectelor ei. Ea corespunde complementului sociativ şi răspunde la 
aceeaşi întrebare — cu cine? 

A venit cu cine plecase. Şi-a lăsat copilul cu cine se înţelesese în prealabil. 
Copilul se duce la şcoală cu cine se-ntîmplă dintre colegi. 

Se leagă de regentă prin pronume sau adjective pronominale relative sau 
nehotărite însoţite de prepoziţia cu sau de unele locuţiuni prepoziţionale în a 
căror componenţă intră cu. 

Propoziția subordonată sociativă este destul de slab reprezentată în limbă 
şi are o frecvenţă redusă. 

Propoziția sociativă, indiferent de locul pe care îl ocupă în frază, se află 
într-o legătură strînsă cu termenul determinat şi de aceea nu se izolează. 


PROPOZIŢIA SUBORDONATĂ DE RELAŢIE 


Propoziția de relaţie indică o acţiune sau o stare la care se limitează acţiunea 
din regentă şi este, sub aspect funcţional, echivalentă cu un complement de 
relaţie. 

Se leagă de regentă prin pronume relative sau nehotărite însoţite de una 
dintre prepoziţiile în, la, pentru, prin adverbul relativ cît cu sau fără prepoziţie şi 
prin forma verbală de conjunctiv. (În ce-l priveşte pe el, n-am de zis nimic. Să 
lucreze, nu lucrează.) 

Punctuaţia propoziției de relaţie depinde de topică şi de gradul de fuziune 
cu regenta. Se izolează în special cele antepuse. 


PROPOZIŢIA SUBORDONATĂ OPOZIŢIONALĂ 


Propoziția opoziţională arată o acţiune care se opune acţiunii din regentă 
şi este echivalentă ca funcţie complementului opoziţional. Opoziția din 
subordonată se poate referi la conţinutul întregii propoziţii regente sau numai 
la o parte a acesteia (la predicat, la complement etc.). 

Propoziţiile opoziţionale propriu-zise sînt introduse prin locuţiunea 
conjuncţională în loc urmată de un verb la conjunctiv (In loc să vină mai 
dimineaţă, a venit pe la amiază) şi prin adverbul decit (El crede altceva decît 
credem noi). 

Multe subordonate opoziţionale conţin nuanţe de sens suplimentare: 
condiţionale (Dacă anul trecut n-au primit premii, apoi anul acesta vor primi 
neapărat), temporale (În alţi ani recolta era mai mare, pe cînd anul acesta ea 
este foarte mică), locale (De unde acasă s-ar fi bucurat nespus de mult, aici 
n-a prea manifestat bucurie), finale (Lucrează mai mult în prima jumătate a lunii, 
pentru ca în a doua să-i fie mai uşor), modale (Îl vedea mereu de la distanţă, 
fără ca să-i vorbească vreodată). 

Propoziţiile subordonate opoziţionale pot sta atît înainte, cît şi după regentă. 
Ele se izolează, indiferent de poziţia lor faţă de regentă. 

PROPOZIŢIA SUBORDONATĂ CUMULATIVĂ 


Propoziția cumulativă arată la ce se adaugă cele exprimate în regentă. Ea 
se leagă cu ajutorul locuţiunilor conjuncţionale pe lingă că, după ce, în afară că 
sau prin alte cuvinte auxiliare, însoţite de prepoziţiile sau locuţiunile 
prepoziţionale de felul: pe lîngă, peste, în afară de sau de adverbul decit. (Pe 
lîngă că e prost, mai are şi noroc). 

Raportul exprimat de subordonatele cumulative se aseamănă întrucîtva cu 
cel din coordonatele copulative legate prin conjuncţia şi. 

Propoziția subordonată cumulativă are o sferă de circulaţie redusă. Indiferent 
de locul propoziției cumulative în frază, ea se izolează. Excepţie fac cumulativele 
introduse prin decît (Ar mai fi vrut să cumpere şi alte fructe decit cele ce erau în magazin.) 


PROPOZIŢIA SUBORDONATĂ DE EXCEPŢIE 


Propoziția de excepţie arată ce se exclude din cele numite în regentă şi are 
aceeaşi funcţie ca şi complementul de excepţie. Se introduce, de regulă, prin 
locuţiunea conjucţională (în) afară că, precum şi prin alte elemente de relaţie 
(pronume relativ, adverbe) însoţite de locuţiunea prepoziţională în afară de sau 
prin adverbul decît şi are, de obicei, în regentă, drept corelative cuvintele nimic, 
nimeni, nicăieri: 

N-am spus nimănui decît cui mi s-a ordonat să spun. Nu puteam să-i spun 
nimic decît că poate pleca. 

Caracteristic pentru frazele cu subordonate de excepţie e faptul că propoziţia 
regentă este totdeauna negativă. Atît forma negativă, cît şi prezenţa în cadrul ei 
a termenului de referinţă sînt două condiţii ale apariţiei subordonatei de excepţie. 

Frazele cu subordonate de excepţie au o circulaţie restrînsă. 

Se izolează, în special, subordonatele de excepţie antepuse (În afară că 
este inginer, altceva nu ştiu despre el). 

Subordonatele de excepţie postpuse, de obicei, se izolează. Nu se izolează numai 
cele introduse prin adverbul decît (Toată ziua nu face altceva decît să doarmă). 


PROPOZIŢIILE SUBORDONATE CIRCUMSTANŢIALE 
PROPOZIŢIA CIRCUMSTANŢIALĂ DE LOC 


Propoziția circumstanţială de loc precizează locul sau direcţia realizării 
acţiunii din propoziţia regentă şi îndeplineşte funcţia complementului 
circumstanţial de loc. E firesc deci să răspundă şi la întrebările acestuia. 

Propoziţiile circumstanţiale de loc se introduc în frază prin adverbe cu valoare 
de cuvinte joncţionale unde, încotro, dincotro însoţite deseori de diferite prepoziţii. 


Notă. A nu se confunda propoziţiile circumstanţiale de loc introduse prin adverbele relative de 
loc cu unele subordonate necircumstanţiale (atributive, completive directe sau indirecte) introduse 
prin aceleaşi mijloace. Astfel, în fraza Nu se mai pricepe fiul craiului acum încotro să apuce şi pe 
unde să meargă. (I. Creangă), avem de a face cu două subordonate completive introduse prin 
adverbele relative încotro şi unde. 

La determinarea funcţiei sintactice a unor asemenea subordonate trebuie să se ţină cont atît de 
natura semantico-gramaticală a verbului regent, cît şi de întrebarea care se pune pentru a fi identificate. 

Frazele cu circumstanţiale de loc conţin uneori cupluri corelative (acolo ... 
unde; încolo ... încotro; de acolo ... de unde; peste tot... pe unde), ale căror elemente 
pot sta în apropiere imediată sau pot fi distanţate unul de altul: 

La cotitură, acolo unde şoseaua calcă umbra copacilor de la margine, se 
ițeşte de prin crenguş o casă veche, pe jumătate pustiită. (I. Druţă) 

Dacă vorbitorul accentuează în mod special elementul corelativ din regentă, 
după acesta se pune virgulă. Dacă nu, virgula se pune înaintea cuplului corelativ 
(ca în exemplul citat mai sus). 

De topică, adică de locul propoziţiilor circumstanţiale de loc, depinde şi 
folosirea semnelor de punctuație — cele antepuse se despart prin virgulă, cele 
intercalate se iau între virgule, iar cele postpuse nu se izolează: 

Unde e aţa mai subţire, acolo se rupe. (Folclor) 

Şi scurtă vorbă, unde erau trei, eu eram al patrulea. (|. Creangă) 

Ei, ei, pe bădiţa Vasile l-am pierdut, s-a dus unde i-a fost scris. (|. Creangă) 

Propoziţiile circumstanţiale de loc care urmează după un complement 
circumstanţial de loc din regentă şi-l precizează se izolează: 

In schimb, cînd a dat a doua zi să se încalţe, ciubotele nu mai erau sub laiţă, 
unde le-a pus. (I. Druţă) 

În situaţii aparte circumstanţiala de loc mai conţine şi alte valori. Astfel, cînd 
se introduce prin adverbe sau prin pronume nehotăriîte şi are predicatul exprimat 
prin verb la modul condiţional, ea se apropie mult de subordonata concesivă: 

Oriunde te-ai duce, n-ai să poţi fugi de tinereţea ta. (I. Druţă) 

Alteori propoziţia de loc conţine o nuanţă condiţională. Astfel, propoziţia 
Unde nu-i cap, vai de picioare. (Folclor) ar putea fi interpretată: Dacă nu-i 
cap, vai de picioare. 


PROPOZIŢIA CIRCUMSTANŢIALĂ DE TIMP 


Propoziția circumstanţială de timp arată timpul în care se efectuează 
acţiunea exprimată de propoziţia regentă şi corespunde complementului 
circumstanţial de timp, răspunzînd la aceleaşi întrebări. 

Propoziția temporală se introduce în frază prin adverbele relative cînd (singur 
sau însoţit de prepoziţiile pe, de, pînă etc.), cum (sinonim cu locuţiunea 
conjuncţională de timp îndată ce), cît (sinonim cu cît timp) şi printr-un şir de 
locuţiuni conjuncţionale (după ce, îndată ce, în timp ce, în vreme ce, pînă ce, de 
cîte ori, ori de cîte ori etc.). Aceste mijloace de legătură ale circumstanţialei 
temporale sînt folosite corespunzător cu raportul temporal exprimat de ea. 

Între acţiunea propoziției regente şi acţiunea celei temporale se stabilesc 
trei feluri de raporturi temporale: de simultaneitate, de anterioritate 
şi de posterioritate. 

1. Raportul de simultaneitate presupune înfăptuirea concomitentă 
(simultană) a acţiunilor din propoziţia regentă şi din cea subordonată: 

Şi cum ospăta el, buf! cade fără sine în groapa cu jăratic. (I. Creangă) 

2. Raportul de anterioritate presupune că acţiunea din propoziţia 
subordonată se înfăptuieşte înaintea celei din regentă. Aceste temporale se 
introduc prin aceleaşi adverbe cînd, cum, dar şi prin locuţiuni conjuncţionale 
specifice: de cum, după ce, îndată ce (Cum a ajuns, s-a şi apucat de lucru) etc. 

3. Raportul de posterioritate presupune că acţiunea din subordonată 
are loc după acţiunea din regentă. Temporalele de posterioritate pot fi introduse 
în frază şi printr-o serie de jonctive specifice (pînă, pînă ce, pînă cînd, înainte, 
înainte ca ( A lucrat pînă a obosit de-a binelea.) etc. 

In unele situaţii jonctivului din propoziţia subordonată îi corespunde un 
element corelativ în regentă, de regulă un adverb: cînd — atunci, cînd — apoi, 
cînd — tot atunci etc. 

Ea venea să-şi vadă neamurile abia atunci cînd se abătea vreo nenorocire 
asupra lor. (I. Druţă) 

Propoziţiile circumstanţiale de timp exprimă cîteodată şi raporturi 
suplimentare (adversative, condiţionale etc.): 

Doar izvoarele suspină / pe cînd codrul negru tace... (M. Eminescu) — 
Izvoarele suspină, iar codrul negru tace. 

Îi bun tovarăş drumul. Cînd taci tu — tace şi el, cînd spui ceva — el te 
ascultă. (I. Druţă) — Îi bun tovarăş drumul. Dacă taci tu, tace şi el, dacă spui 
ceva, el te ascultă. 

La identificarea propoziţiilor subordonate trebuie să se ţină cont şi de 
conţinut, de corespondenţa lor cu o parte de propoziţie. 

Punctuaţia propoziției circumstanţiale de timp depinde de mai mulţi factori: 
de gradul de importanţă al circumstanţei redate, de topică, de prezenţa altor 
unităţi sintactice cu funcţie echivalentă. 

Propoziţiile circumstanţiale temporale care stau după regentă, de regulă, 
nu se izolează: 

.. să nu cumva să deschideţi pînă ce nu veţi auzi glasul meu. (|. Creangă) 

Circumstanţialele temporale postpuse se izolează numai cînd între ele şi 
predicatul din regentă mai apar şi alte elemente, de regulă complemente 
circumstanţiale de timp: 

Iar ţara dormea-n pace pe timpii cei mai răi, / Cît Dan veghea-n picioare la 
căpătiiul ei. (V. Alecsandri) 

Propoziţiile temporale care stau înaintea regentei se izolează cînd exprimă 
o informaţie nedefinitorie pentru comunicare şi cînd fraza cu propoziţii 
temporale conţine elemente corelative: 

Cînd auzi glasul tatălui, Puiu se simţi zdrobit. (L. Rebreanu) 

Cum ne-a văzut, pe loc ne-a sărit înainte. (|. Creangă) 

Propoziţiile circumstanţiale temporale intercalate, în special cele care se 
află înaintea predicatului, se izolează: 

Mamă-mea, cînd ţi-a văzut vizdoaga, mi-a luat batista şi nu mi-o mai dă 
înapoi... (|. Druţă) 


PROPOZIŢIA CIRCUMSTANŢIALĂ DE MOD 


Propoziția circumstanţială de mod indică modul în care se desfăşoară 
acţiunea sau se manifestă o stare sau o însuşire din propoziţia regentă ca şi 
complementul circumstanţial de mod şi răspunde la întrebările acestuia. 

Propoziţiile circumstanţiale modale se divizează în mai multe tipuri: de 
mod propriu-zise, comparative şi de măsură progresivă. 
Utilizarea unui element de joncțiune sau a altuia în frazele cu circumstanţiale 
modale depinde de tipul subordonatei modale. 

Circumstanţiala de mod propriu-zisă se introduce prin adverbele 
relative cum, precum, cît, prin conjuncţiile şi locuţiunile conjuncţionale 
subordonatoare parcă, ca şi cum, după cît, fără să ş. a. (Lucrează cum poate. A 
intrat fără să bată.) 

Circumstanţiala de mod comparativă poate fi, la rîndul ei, de două 
feluri: comparativă propriu-zisă şi comparativă condiţională. 

Primele se construiesc cu verbe la modul indicativ şi se leagă de regentă 
prin: cum, precum, după cum, decit să ş. a., iar cele condiţionale se construiesc 
mai ales cu verbe la modul condiţional, indicînd modul desfăşurării acţiunii 
printr-o comparaţie presupusă, ireală şi se leagă de regentă prin locuţiunile 
conjuncţionale de parcă, ca şi cum, întocmai cum Ş. a. (Drumul a fost mai greu 
decît mi-am imaginat. Se uită la el ca şi cum ar fi vrut să-i spună ceva). 

Circumstanţiala de măsură progresivă (sau de gradaţie), care 
arată că acţiunea din regentă progresează calitativ sau cantitativ proporţional 
cu progresul acţiunii din subordonată, se introduce prin jonctivele: cu cît, pe cit, 
de ce, pe măsură ce ş. a. (Pe cît înainta, calea i se părea tot mai anevoioasă). 

Unele elemente de relaţie prin care sînt introduse circumstanţialele modale 
au un cuvînt corelativ în regentă: cum ..., astfel; cu cît ..., cu atît; aşa ..., cum. 

Cum îţi vei aşterne, aşa vei dormi. 

Cu cît te grăbeşti, cu atît păgubeşti. 

Uneori însă jonctivul şi cuvîntul corelativ formează o unitate sintactică 
nedezmembrabilă, un cuplu corelativ plasat în întregime în subordonata modală: 

Bătrînul a slobozit perdeaua, aşezînd-o grijuliu, aşa cum a fost. (|. Druţă) 


Notă. Jonctivul cum poate introduce nu numai circumstanţiala de mod, ci şi alte tipuri de 
subordonate: predicativă (Viaţa-i cum este), subiectivă (Se ştie cum s-au petrecut lucrurile), atributivă 
(Nică era un mire cum nu mai văzuse Ciutura. — I. Druţă), completivă directă (Pînă ce mătuşa 
Frăsina chibzuia cum ar face ca să-l oprească acasă..., dar flăcăul era de acum gata îmbrăcat — 
I. Druţă), temporală (Noi, cum a plecat bunicul, a doua zi ne-am dus la şcoală — I. Creangă), 
cauzală (Cum erau filele cam unse, trăgeau muştele şi bondarii la ele — I. Creangă). 

Jonctivul cît de asemenea este polivalent, el avînd capacitatea de a introduce şi propoziţii 
subordonate completive, concesive, temporale. 


Punctuaţia în fraza cu propoziţii subordonate modale depinde atît de gradul 
de fuziune a acestora cu regenta, cît şi de prezenţa şi locul elementelor corelative. 

Orice poziţie ar ocupa faţă de regentă, propoziţia circumstanţială de mod 
nu se izolează, dacă ceea ce exprimă ea este determinant în frază: 

Ți se plăteşte cum lucrezi. 

Cum măsori ți se măsoară. (Proverb) 

Propoziția circumstanţială modală antepusă se izolează dacă are în regentă 
un element corelativ: 

Cum îţi vei aşterne, aşa vei dormi. (Proverb) 


PROPOZIŢIA CIRCUMSTANŢIALĂ DE CAUZĂ (CAUZALĂ) 


Propoziția circumstanţială de cauză arată cauza pentru care se realizează 
acţiunea din regentă şi îndeplineşte o funcţie similară cu cea a complementului 
circumstanţial corespunzător, răspunzînd la aceleaşi întrebări. 

Circumstanţialele cauzale sînt de două tipuri: cauzale propriu-zise şi 
cauzale argumentative. 

Propoziţiile cauzale propriu-zise arată o cauză directă a acțiunii din 
regentă (Am ieşit repede, fiindcă mă grăbeam.) şi se leagă de regentă prin cele 
mai variate jonctive: că, doar, căci, deoarece, fiindcă, întrucît, cum, de vreme ce, 
pentru că, din cauză că, pentru ce etc. (A plecat îndată, deoarece se grăbea.) 

Propoziţiile cauzale argumentative exprimă o cauză indirectă şi indică 
premisa pentru care vorbitorului i se pare necesară realizarea acţiunii din 
regentă, care este, de obicei, o propoziţie interogativă retorică sau exclamativă, 
şi se introduc prin jonctive de tipul: dacă, de vreme ce, cîtă vreme, din moment ce, 
o dată ce etc. (Pleacă din moment ce ai terminat lucrul!) 

Uneori propoziţiile subordonate cauzale pot avea elemente corelative în 
propoziţia regentă. Cele mai frecvente sînt: de aceea, apoi, de asta. (Pentru că nu 
l-au invitat, de accea s-a supărat.) 

Acţiunea din subordonata cauzală se realizează înaintea acţiunii din 
regentă, indiferent de poziţia ei în frază. Acţiunea din propoziţia regentă 
constituie efectul acţiunii din subordonată. 

Schematic, raportul temporal care se stabileşte între acţiunea din regentă 
şi acţiunea din subordonata cauzală ar putea fi redat în felul următor: 


i acțiunea din subordonată acțiunea din regentă 
Pentru că ploua tare, V nu putea ieşi din casă 


Subordonatele cauzale conţin deseori şi alte nuanţe circumstanţiale: 
temporale (... nepoții, cum au auzit de pădure, au uitat de conflictul cu buni- 
cul — I. C. Ciobanu), condiţionale (Dacă nu ştii boabă de carte, cum ai să 
mă înţelegi? — I. Creangă) 

Pentru identificarea unor astfel de subordonate se poate recurge atît la 
conţinut, la întrebare, la corespondenţa cu complementul circumstanţial, cît şi 
la înlocuirea jonctivului. Propoziția circumstanţială cauzală se izolează, 
indiferent de poziţia pe care o ocupă în frază: 

Cum acasă nu se ocupa nimeni de mine, am rămas o vreme destul de 
îndelungată în sama monitorilor. (M. Sadoveanu) 

Porojan singur lipsea, căci fugise a doua zi după plecarea mea la Paris. 
(V. Alecsandri) 

Cucoşul, cum vede şi astă mare nedreptate, începe a vărsa la apă. (|. Creangă) 


PROPOZIŢIA CIRCUMSTANŢIALĂ DE SCOP (FINALĂ) 


Propoziția circumstanţială de scop sau finală arată scopul înfăptuirii acţiunii 
din propoziţia regentă şi este echivalentă sub aspect funcţional cu complementul 
circumstantial final, răspunzînd la întrebările acestuia. Propoziția circumstanţială 
finală se introduce în frază prin: conjuncţia ca (sau locuţiunea conjuncţională 
pentru ca) plus un verb la modul conjunctiv sau numai printr-un verb la conjunctiv. 

In vorbirea orală circumstanţialele finale pot fi introduse şi prin jonctivele 
de, ca, doar, doar ca ş.a.: 

Du-te de mori pentru binele moşiei tale. (C. Negruzzi) 

Propoziția circumstanţială finală se construieşte cu verbe la unul din 
modurile care exprimă acţiuni nerealizate, dar realizabile. 

Specific pentru frazele cu circumstanţiale finale e faptul că acţiunea din 
propoziţia subordonată se înfăptuieşte în urma acţiunii din regentă: 

Eu mă duc la pădure, ca să aduc ceva de-ale mîncării. (|. Creangă) 

Schematic, raportul dintre regentă şi subordonată ar putea fi redat în felul 
următor: 


Eu mă duc la pădure f acțiunea din subordonată 
acțiunea din regentă Y ca să aduc ceva de-ale mîncării 


Propoziţiile finale conțin uneori o nuanţă de loc, mai ales pe lîngă verbe ale 
mişcării (S-a dus să adape vitele). Punctuaţia în fraza cu propoziţii subordonate 
finale depinde atît de jonctiv, cît şi de gradul de fuziune cu propoziţia determinată. 

Propoziţiile subordonate finale introduse prin conjuncţia de sau prin simplu 
conjunctiv nu se despart prin virgulă, pe cînd toate celelalte se izolează, indiferent 
de poziţia pe care o ocupă în cadrul frazei: 

Din sfera mea venii cu greu, ca să-ţi urmez chemarea... (M. Eminescu) 


PROPOZIŢIA CIRCUMSTANŢIALĂ CONDIŢIONALĂ 


Propoziția condiţională exprimă o condiţie de care depinde realizarea acţiunii 
din regentă şi îndeplineşte funcţia complementului circumstanţial condiţional, 
răspunzînd la întrebările acestuia. 

Se introduce în frază prin conjuncţiile şi locuţiunile conjuncţionale dacă, 
de, să, din moment ce, de vreme ce, în caz că, o dată ce sau prin adverbele relative 
cînd, cum: 

Cînd sînt zile şi noroc, treci prin apă şi prin foc şi din toate scapi 
nevătămat. (|. Creangă) 

Unele subordonate condiţionale introduse prin conjuncţiile dacă şi de pot 
avea drept elemente corelative în propoziţia regentă adverbele atunci, apoi ş. a.: 

Dacă nu l-oi ajuta eu, apoi cine să-l ajute? (|. Creangă) 

Circumstanţialele condiţionale introduse prin adverbul cînd pot fi 
interpretate şi ca circumstanţiale temporale. 

Propoziția condiţională poate fi introdusă în frază şi fără conjuncţii, numai 
prin modul conjunctiv: 

Să-l fi văzut, îl salutai. 

Raportul condiţional poate fi redat şi prin juxtapunere: 

Nu poţi, nu te apuca. 

Condiţionala nu poate exprima o acţiune realizată, ci doar o acţiune 
realizabilă sau ireală. In propoziţia condiţională cu acţiune realizabilă verbul 
are formă de indicativ prezent sau condiţional prezent (Dacă mă aştepţi, aş 
merge o dată cu tine. Dacă m-ai aştepta, aş merge o dată cu tine). 

Ín propoziţia condiţională cu acţiune ireală verbul are formă fie de conjunctiv 
sau condiţional perfect, fie de indicativ imperfect (Să mă fi aşteptat, aş fi mers cu 
tine. Dacă m-ai fi aşteptat, aş fi mers cu tine. Dacă mă aşteptai, aş fi mers cu tine). 

Are loc, totodată, o concordanţă a timpului din subordonată cu cel din 
regentă. 

Propoziția circumstanţială condiţională poate conţine şi nuanţe suplimentare, 
temporale (Ji veni tu acasă, coropcarule, dacă te-a răzbi foamea... — I. Creangă) 
sau cauzale (Dacă mă duc singur, n-au să mă creadă — Gh. Gheorghiu), 
mai ales dacă şi jonctivul nu este specific condiţional (Bucuros, dragă cumătră, 
dar mai bucuros eram, cînd m-ai fi chemat la nuntă — I. Creangă). 

Dar în asemenea cazuri subordonatele sînt totuşi circumstanţiale 
condiţionale, deoarece sensul condiţional este de bază, celelalte sensuri (temporal 
sau cauzal) fiind secundare. 

Propoziţiile circumstanţiale condiţionale se izolează indiferent de poziţia 
lor faţă de regentă: 

Chiar eu m-aş tocmi la dumneata, dacă ţi-a fi cu plăcere. (I. Creangă) 

De treci codri de aramă, de departe vezi albind / Ş-auzi mîndra glăsuire a 
pădurii de argint. (M. Eminescu) 


PROPOZIŢIA CIRCUMSTANŢIALĂ CONCESIVĂ 


Propoziția circumstanţială concesivă arată o circumstanţă ce nu poate 
împiedica realizarea acţiunii din regentă şi corespunde complementului concesiv, 
răspunzînd şi la întrebările acestuia (Deşi era aşteptat, n-a venit). 

Ea se introduce în frază prin conjuncţii şi locuţiuni conjuncţionale speciale 
(deşi, cu toate că, măcar, măcar că, chiar de, chiar dacă, fără ca, că, de, dacă etc.), 
prin pronume nehotăriîte (oricare, orice, oricine), prin adverbe relative şi 
nehotărîte (cît, oricît, oricum) sau prin forma de conjunctiv a verbului (Să fi 
dat mii de lei, nu găseai fir de mac printre nisip... |. Creangă). 

Ca şi alte tipuri de subordonate, circumstanţialele concesive pot avea 
elemente corelative (totuşi, tot, apoi) în propoziţia pe care o determină, formînd 
împreună cu jonctivul din subordonată cupluri corelative (deşi ..., totuşi; măcar 
că ..., totuşi; deşi ..., tot; măcar că ..., tot; chiar dacă ..., apoi etc.). Posibilitatea 
introducerii în regentă a adverbului corelativ totuşi (tot) este un mijloc de 
verificare a valorii concesive a circumstanţialei. 

După natura raporturilor dintre acţiuni, propoziţiile concesive se divizează 
în propriu-zise şi ipotetice. Concesivele propriu-zise exprimă acţiuni 
reale şi au, de obicei, verbul-predicat la modul indicativ (Deşi sîntem prieteni 
buni, ne întîlnim foarte rar), iar cele ipotetice arată că acţiunea din regentă 
s-ar realiza chiar dacă ar apărea piedica exprimată de propoziţia subordonată 
şi au verbul-predicat la condiţional sau la conjunctiv (Să le fi fost cît de greu, 
totdeauna se descurcau). 

Unele tipuri de concesive, în special cele introduse prin conjuncţiile dacă, de 
sau prin conjunctiv simplu, pot avea nuanţe condiţionale, mai ales cînd sînt introduse 
prin conjuncţiile dacă sau de (Dacă voi nu mă vreţi, eu vă vreau... — C.Negruzzi). 

Pentru a verifica şi a determina raportul concesiv, conjuncţiile dacă, de pot 
fi înlocuite prin conjuncţiile sau locuţiunile conjuncţionale specializate în 
redarea raportului concesiv (deşi, chiar dacă, cu toate că), şi în regentă poate să 
fie introdus cuvîntul corelativ (totuşi sau tot). 


Notă. La folosirea conjuncţiei oricît cu valoare concesivă are loc deseori o gravă eroare de 
exprimare —folosirea neadecvată a verbului predicativ la forma negativă (Oricît de ocupat n-ai fi, 
trebuie să-l ajuţi. Oricît de mult nu te-ai strădui, nu vei izbuti să-l convingi), în timp ce corecte sînt 
construcţiile cu verbul la forma afirmativă (Oricît de ocupat ai fi... Oricât de mult te-ai strădui...). 


Propoziţiile circumstanţiale concesive se izolează, indiferent de poziţia lor 
faţă de regentă. 

Ar fi bine, conaşule, să vă siliţi să gustaţi nițică mîncare, chiar dacă n-aveţi 
poftă. (L. Rebreanu) 

Deşi vorbeşti pe înţeles, / Eu nu te pot pricepe. (M. Eminescu) 

PROPOZIŢIA CIRCUMSTANŢIALĂ CONSECUTIVĂ 


Propoziția circumstanţială consecutivă arată efectul celor exprimate de 
conţinutul propoziției regente, avînd o funcţie similară cu cea a complementului 
circumstanţial consecutiv, răspunzînd la întrebările acestuia. 

Propoziția consecutivă se introduce prin conjuncţiile şi locuţiunile 
conjuncţionale încît, că (cu sensul de încît), de, pentru ca, urmate deseori de 
conjunctiv sau chiar numai prin forma de conjunctiv a verbului-predicat. 


Notă. Conjuncţia încît serveşte ca mijloc specific de exprimare a valorii consecutive. Propoziţiile 
consecutive legate de regentă cu ajutorul altor tipuri de conjuncţii şi locuţiuni conjuncţionale pot fi 
verificate înlocuindu-le prin încît: Şi aşa fugeam de tare pe prund, de săreau pietrele... cît mine de 
sus (|. Creangă) — ... încît săreau pietrele... cît mine de sus. 


De cele mai multe ori consecutivele au în regentă elemente corelative (aşa, 
atit, astfel, în aşa fel, pînă într-atit, atit, destul etc.), ce arată că propoziţia consecutivă 
care urmează este efectul celor comunicate în regentă (Noaptea era aşa de 
întunecoasă, încît nu se vedea aproape nimic. Striga atît de tare, încît te asurzea.) 


Notă. Întrucît capacitatea de a arăta urmarea, efectul unei acţiuni sau al unei însuşiri o au şi 
alte tipuri de propoziţii (coordonate şi subordonate), acestea din urmă pot fi confundate cu propoziţiile 
circumstanţiale consecutive. E vorba, în primul rînd, de propoziţiile coordonate conclusive introduse 
prin cuplul aşa că (Ne-am odihnit de ajuns, aşa că putem continua lucrul) şi de unele propoziţii 
subordonate atributive (Are o voce de-ţi taie urechea). 


Propoziția circumstanţială consecutivă se izolează, indiferent de faptul că 
are sau nu elemente corelative în regentă: 

Luna-i cădea drept în faţă, încît ochii ei albaştri străluceau mai tare şi 
clipeau loviți ca de o rază de soare. (M. Eminescu) 

Nu se izolează numai propoziţiile circumstanţiale consecutive introduse 
prin conjuncţia de care urmează îndată după verbul-predicat din regentă: 

Moş Nichifor avea o biciuşcă cu şfichiul de mătasă cu care pocnea de-ți lua 
auzul. (|. Creangă) 


PROPOZIŢIA PREDICATIVĂ SUPLIMENTARĂ 


Propoziția predicativă suplimentară exprimă o acţiune simultană cu cea a 
regentei şi se referă la subiectul sau complementul acesteia. Fa are aceiaşi termeni 
regenţi ca şi elementul predicativ suplimentar. 

Se pomeneşte că-i chemat la oaste. (E. Camilar) 

Să te simţi neliber, mic, / Să vezi marile aspirații că-s reduse la nimic. 
(M. Eminescu) 

Mă uitam la ei cum erau obosiţi. (G. Galaction) 

Subordonarea este realizată prin joncțiune cu ajutorul: 

— conjuncţiilor că, fără (urmate de conjunctiv) sau al formei simple de 
conjunctiv: 

Aş simţi-o că-i aproape şi ar şti c-o înţeleg. (M. Eminescu) 

El a fost numit să le fie îndrumător. (V. Roşca) 

Se întorcea acasă numai cu moş Nichifor, fără să se mai teamă de lup. (|. Creangă) 

— pronumelor şi al adjectivelor relative cît, ce: 

Ba o ştiu de cîte e în stare. (M. Sadoveanu) 

Te ştie lumea ce poamă eşti. 

— adverbelor (aşa) cum, cît, precum: 

Am luat un soldat care ştia drumul peste culme şi am pornit-o aşa cum mă 
găseam. (C. Petrescu) 

Te ştiu cît de bine ai răspuns. (N Beşleagă) 

Am găsit oraşul precum mi-l imaginam. 

De regulă, propoziţia secundară predicativă suplimentară nu se separă de 
regenta ei. Uneori cînd se află înaintea regentei se izolează prin intonaţie, iar în 
scris prin virgulă: 

De ce e în stare [,] numai eu o ştiu. 


FRAZE CU MAI MULTE PROPOZIŢII 
SUBORDONATE ŞI COORDONATE 


Fraza cu mai multe propoziţii subordonate poate fi constituită din subordonate 
ce determină aceeaşi parte a propoziției principale şi răspund la aceeaşi întrebare, 
din subordonate ce determină diferite părţi ale propoziției principale şi din 
subordonate ce se determină una pe alta. În cadrul frazei pot apărea şi subordonate 
de toate felurile în diferite îmbinări. Deci frazele cu cîteva subordonate pot fi de 
patru feluri: omogene, neomogene, succesiv subordonate şi mixte. 


FRAZA CU SUBORDONATE OMOGENE 


Fiind relativ independente una faţă de alta, subordonatele omogene 
determină acelaşi cuvînt (sau îmbinare de cuvinte) din propoziţia principală şi 
răspund la una şi aceeaşi întrebare: 

Cînd rîndunica îşi face cuibarul (1), cînd drumețul prinde a face cărăruşi (2), 
cînd mugurul îşi desface din faşă podoaba lui verde (3), atunci vine să mă 
vadă copilăria (4). (I. Druţă) 

Subordonatele temporale (1, 2, 3) dezvăluie conţinutul oarecum general şi 
abstract al adverbului atunci din propoziţia principală (4) şi răspund toate la 
întrebarea cînd? Schematic fraza poate fi reprezentată astfel: 

4 
1 2| |3 

Propoziţiile subordonate se leagă de principală în mod obişnuit, adică fie 
prin juxtapunere, fie prin joncțiune cu ajutorul conjuncţiilor (locuţiunilor 
conjuncţionale) subordonatoare sau al altor elemente de relaţie: 

Cind arde soarele de mai, cînd vintul iernii geme, / Măreţul brad pe-naltul 
plai stă verde-n orice vreme. (B.P Hasdeu) 

In vreme ce doctorul... vorbea cu sine însuşi, da din cap, ridica sprîncenele..., 
tatăl Mariei fixa portretul din perete. (M. Eminescu) 

Propoziţiile subordonate omogene pot fi introduse şi prin elemente de 
relaţie diferite: 

Acum să-mi spui tu cine eşti, de unde vii şi încotro te duci. (|. Creangă) 

Topica propoziţiilor subordonate omogene este liberă: ele pot sta atît în 
antepoziţia, cît şi în postpoziţia propoziției principale: 

De-i frig, de plouă, de bate vîntul, în fiecare dimineaţă pe podul din marginea 
satului răsar doi copii. (I. Druţă) 

Te găseşti acolo unde n-a fost iarnă niciodată, / Unde n-a bătut furtuna 
niciodată pîn-acum, / Unde fiecare frunză e o inimă curată, / Unde fiecare 
floare e o cupă cu parfum. (L. Deleanu) 

Frazele cu propoziţii subordonate omogene se întrebuințează mai cu seamă 
în vorbirea poetică şi în publicistică. 

Propoziţiile subordonate se despart de propoziţia principală şi între ele prin 
virgulă (vezi exemplele de mai sus). 


FRAZA CU SUBORDONATE NEOMOGENE 


Subordonatele neomogene determină unul şi acelaşi cuvînt (îmbinare de 
cuvinte) din propoziţia principală şi răspund la diferite întrebări: 

Rîndunelele cînd pleacă (2), se gîndesc la primăvară (1), / Ca să se întoarcă 
voioase iar în cuiburile lor (3). (B. P Hasdeu) 

Subordonatele (2, 3) din exemplul citat lămuresc verbul-predicat se gîndesc 
din propoziţia principală, însă una este temporală (răspunzînd la întrebarea 
cînd?), iar a doua este finală (răspunde la întrebarea cu ce scop?). 

Schema: 


1 
cînd? cu ce scop? 


2 3 


Subordonatele neomogene se introduc în frază prin diferite conjuncţii sau 
alte elemente de relaţie şi se izolează prin virgule. 

De regulă, propoziţia principală este plasată între subordonate: 

După ce-mi propuse să-nmărmuresc figura sa cea frumoasă în vr-o nuvelă 
a mea, am căutat negreşit ca să fac cu el o cunoştinţă mai aproape. (M. Eminescu) 

Uneori subordonatele pot fi raportate la diferite cuvinte (îmbinări de cuvinte) 
din propoziţia principală. 

Ca să-i privegheze mai de aproape (1), se mută în cetatea Hotinului (2), pe 
care o întări mai cu osebire (3). (C. Negruzzi) 

Fraza are două subordonate (1, 3) care determină diferite cuvinte din 
propoziţia principală: una se referă la verbul-predicat din propoziţia principală 
şi este subordonată finală, iar a doua determină substantivul cetatea din 
propoziţia principală şi este atributivă. 

Schema: 


2 
cu ce scop? (pe) care? 


1 3 


FRAZA CU PROPOZIŢII SUCCESIV SUBORDONATE 


Fraza cu propoziţii succesiv subordonate este alcătuită dintr-o propoziţie 
principală şi din două sau mai multe subordonate ce se determină una pe alta 
(prima subordonată determină principala, a doua subordonată o determină pe 
prima, a treia pe a doua, a patra pe a treia etc.). 

Deci subordonatele din asemenea fraze devin regente pentru cele următoare, 

cu excepţia ultimei. Ele se subordonează în lanţ şi sînt numite subordonate de 
treapta întîi, a doua, a treia etc. 

Boierii se bucurau de o schimbare (1) ce le dă nădejde (2) că vor putea 
ocupa iarăşi posturi (3), ca să adune nouă avuţii din sudoarea țăra- 
nului (4). (C. Negruzzi) 

Propoziția principală (1) este determinată de prima subordonată — 
atributivă (2) care este determinată de a doua subordonată — completivă (3), 
care, la rîndul ei, este determinată de a treia subordonată — finală (4). 


Schema: 
1 
ce? 
2| Treapta I 
care? 
3| Treapta a II-a 
cu ce scop? 
4| Treapta a II-a 


Propoziţiile succesiv subordonate pot exprima atît unul şi acelaşi raport, cît 
şi diverse raporturi sintactice. 

Peste un ceas soarele s-a dat după nouri (1), fiindcă nu mai avea la ce se uita (2), 
în Hîrtoape nimeni nu mai semăna mazăre (3). (I. Druţă) 

Nu ştiu (1) ce fel de împărat îi acesta (2) de ne lasă fără scînteie de foc în vatră (3), 
să degerăm aicea (4). (|. Creangă) 

In prima frază sînt două subordonate cauzale (2, 3) care se lămuresc conse- 
cutiv. Propoziția principală (1) din a doua frază este determinată de o completivă 
directă (2), aceasta de o completivă cauzală (3) şi cauzala de o finală (4). 

In mod obişnuit propoziţiile consecutiv subordonate sînt situate în postpoziţie 
faţă de propoziţia regentă şi urmează una după alta. 


FRAZE MIXTE 


Frazele constituite din diferite feluri de propoziţii subordonate şi coordonate 
sînt numite mixte. 

Mixtă este fraza formată din cel puţin două propoziţii coordonate şi una 
sau mai multe subordonate. Frazele mixte au o structură foarte variată. Ele pot 
fi compuse din: 

— două sau mai multe propoziţii principale 
coordonate şi una subordonată: 1H2H3 

Dar voi încuiați uşa după mine (1), ascultați unul de 


altul (2) şi să nu cumva să deschideţi (3), pînă ce nu-ți 4 
auzi glasul meu (4). (|. Creangă) 
Sau: 2 3 
După ce s-a sfîrşit nunta (1), feciorii s-au dus în treaba 
lor (2), iar nora rămase cu soacra (3). (I. Creangă) 1 


— două sau mai multe propoziții subordonate 
omogene sau neomogene, legate între ele prin coordo- 
nare, ce determină aceeaşi propoziție principală: [3] 

Ca să-şi amăgească gîndurile (1) şi să fugă de ele (2), 
bătrînul îşi caută de lucru prin ogradă (3). (V1. loviţă) 

4 


5 


Sau: 

Toate îmi sînt atît de cunoscute (1), doar am trăit şi 
eu în aceste locuri o bună bucată de vreme (2), am 
alergat prin aceleaşi lunci (3), am trecut peste acelaşi 
pod de lemn după apă de izvor (4), am dat cîndva 
tîrcoale şatrelor ţigăneşti, în vale, după o drimbă, călită 
bine (5). (G. Meniuc) 

— din două sau mai multe propoziţii principale 
coordonate, fiecare cu subordonata sa: 

Fracul îl strînge (1), de-i plesnesc ochii (2), dar 
croitorul încredințează (3) că parcă îi leit pe trupul 
său (4). (C. Negruzzi) 

Sau: 

Ca să-şi poată ţine în voie copiii la şcoală (1), Zinca 
Bălcescu a căpătat o casă încăpătoare la Bucureşti (2) şi 
(3) după ce a încercat în două-trei locuri (4) a găsit (3) 
ceea ce-i trebuia (5) cam prin mahalaua Visarionului (3), 
căci pe vremuri mahalalele erau foarte întinse (6). (Camil 
Petrescu) 

— din două sau mai multe propoziţii principale 
coordonate, dintre care cel puţin una este determinată 
de secundare succesiv subordonate: 

... Şi omătul se pusese pe une-locuri pînă la briu (1) şi 
începuse a înnopta (2) cînd am ajuns într-o fundătură de 
munţi (3) unde se auzea răsunînd glasul unui pirăuaş (4), 
ce venea ca şi noi din deal la vale, prăvălindu-se şi lovindu- 
se de cele stînci fără voinţa sa (5). (|. Creangă) 


Frazele mixte pot avea şi o structură mai complicată constînd, de 
exemplu, din două sau mai multe omogene subordonate între ele, ce 
determină propoziţia principală, iar una din subordonate este determinată 
de alte două subordonate omogene sau neomogene, coordonate (sau 
necoordonate) între ele: 


3l_şi 


4 —şi 


Cînd auzeam noi de moş Luca pomenind cu drag de 
casă (1) şi cînd mai vedeam (2) cum rămîn satele şi locurile 
frumoase în urmă (3) şi tot altele necunoscute se înfăţoşază 
înainte-ne (4), supărarea noastră creştea la culme! (5). 
(I. Creangă) 

Sau: 

Cînd te-i întoarce în Moldova (1), îi simţi ca şi mine 
acea fericire adîncă (2), ce-ţi insuflă locul iubit (3), unde 
te-ai născut (4) şi care îţi trezeşte în suflet o mie de suvenire 
scumpe (5). (V. Alecsandri) 

Aşadar, se poate spune că numărul de unităţi 
sintactice dintr-o frază şi posibilităţile de combinare a 
acestora, mai cu seamă în cadrul frazelor mixte, sînt cît 
se poate de variate (teoretic chiar infinite). 

PERIOADA 


Perioada este o construcţie sintactică, de obicei amplă, cu o structură 
simetrică a elementelor constitutive şi cu un anumit ritm de rostire ce exprimă 
un conţinut unitar. Alcătuită din propoziţii dezvoltate sau din fraze formate 
prin coordonare şi/sau prin subordonare, perioada are unele particularităţi 
specifice faţă de unităţile sintactice menţionate mai sus, constituind din punct 
de vedere semantic şi intonaţional o organizare arborescentă, simetrică şi bine 
echilibrată ce are o expresivitate deosebită. 

În cadrul unei perioade se disting, de regulă, două părţi opuse — protaza şi 
apodoza — despărțite prin secţiune, fiecare cu intonaţia sa proprie (la prima — 
ascendentă, iar la cea de a doua — descendentă). 

In mod obişnuit, protaza este alcătuită din mai multe elemente decît 
apodoza. Ea conţine o enumerare de obiecte, calităţi, evenimente, cauze, condiţii 
sau alte circumstanţe dispuse simetric şi avînd structuri sintactice similare de 
dimensiuni egale, legate, de obicei, prin aceleaşi instrumente joncţionale, şi cu 
o topică identică. 

Apodoza constituie o generalizare a celor enumerate în protază şi de 
aceea coeziunea cu protaza, integritatea semantico-sintactică şi ritmico-melodică 
a acestor două părţi se înfăptuieşte cu ajutorul unor cuvinte generalizatoare 
cum sînt acesta, astfel, iată, totul ş. a., plasate în apodoză. 

Sumanele cafenii ce spînzurau pe umere, cămaşa cea albă ce slobodă dezvelea 
pieptul cel ars de soare ce ascundea inimi libere, cioarecii cei strimţi şi albi, opincile 
cu virful îndoit şi legate de picior cu sfoară de lînă neagră, briul cel verde şi chinga 
cea roşie cu cuțit, amnar şi cu cremene, în fine, căciula de oaie naltă şi lăsată asupra 
ochilor pătrunzători, // iată tipul ce-l vedeai repetîndu-se în felurite variante în 
toți aceşti copii ai munţilor. (M. Eminescu) 

Cuvîntul de generalizare iată din perioada de mai sus poartă accentul logic 
şi se pronunţă cu o intonaţie deosebită, formînd momentul de răscruce al liniei 
ritmico-melodice şi concentrînd astfel atenţia asupra conţinutului apodozei. 

Perioadele pot fi mai simple sau mai complexe după cum elementele lor sînt 
mai laconice sau mai desfăşurate, după cum numărul lor este mai mic sau mai 
mare şi după cum structurile lor sînt mai reduse sau mai ample. 

Perioadele simple sînt nişte propoziţii dezvoltate cu părţi omogene şi, de 
obicei, cu cuvinte de generalizare ce îndeplinesc diferite funcţii sintactice. Protaza 
acestor perioade este alcătuită din părţi omogene însoţite adesea de cuvinte 
explicative. Apodoza formează predicatul cu (sau fără) determinative. 

Vorbe populare, expresii rare aproape rabelaisiene, însăilate atit de darnic în 
pînza artistică a operei: gînduri înțelepte despre vremuri şi oameni; tipuri active, 
dinamice ca pe ecran, — toate îţi trezesc o mare desfătare estetică, un fior de 
vrajă. (G. Meniuc) 

Perioada are în protază patru subiecte omogene însoţite de cuvinte explicative. 
Sensul subiectelor omogene este generalizat în apodoză de pronumele toate. 

În unele perioade simple cuvîntul de generalizare poate fi omis, dar el se 
subînţelege: 

Pentru vorba ta de sens/coborită din baladă, /pentru soarele pus/la fintînă şi la 
geam, /pentru fructul de pe ram, /legănat în jos şi în sus; / pentru codru fremătînd / 

limpede şi subteran, /pentru gîndul spus în gînd /la-nceput tîrziu de an; /pentru 
dor şi veşnicie — // mulțumesc, Moldovă, ţie. (D. Matcovschi) 

Aici protaza o constituie 8 complemente indirecte omogene amplificate de 
determinative, iar apodoza (mulţumesc, Moldovă, ție) este predicatul perioadei. 

Perioadele complexe sînt formate din mai multe propoziţii legate între ele 
fie prin coordonare, fie prin subordonare, fie prin coordonare şi subordonare 
luate împreună. 

De vreo două săptămîni hrăneşte cu vreascuri sobuşoara asta, de vreo două 
săptămîni întreabă singur şi singur îşi răspunde, de vreo două săptămîni tot ascultă, 
poate aude afară vreun pas de om, // dar aude numai viscolul şi trosnetul focului 
din vatră. (|. Druţă) 

În această perioadă protaza este alcătuită din propoziţii coordonate prin 
juxtapunere. Apodoza este o propoziţie dezvoltată opusă prin conţinut protazei 
şi construită cu conjuncţia adversativă dar. 

După ce am scris vreo şaptezeci-optzeci de cărți, dintre care cîteva îmi vor 
supravieţui; după ce mai ales m-am străduit să fiu om în accepțiunea bună a 
cuvîntului; după ce în tinereţe am fost sol neobosit în poporul neglijat; după ce am 
crescut şi am educat copii mai buni decît mine; după ce am făcut tot binele posibil 
în tăcere şi sărac; după ce n-am obijduit pe nimeni şi n-am cunoscut necaz lîngă 
care să nu mă opresc; după ce m-am cheltuit întreg în afară de generozităţile 
bugetului public, // răsplata ar putea apărea de un delicios comic, dacă nu i-aş 
simți încă savoarea amară. (M. Sadoveanu) 

Aici protaza este o frază complexă formată din nouă propoziţii subordonate 
de timp, dintre care două sînt determinate de secundare atributive, iar una de o 
completivă indirectă. Apodoza este o frază formată prin subordonare din 
propoziţia principală (răsplata ar putea apărea de un delicios comic) şi 
subordonata condiţională (dacă nu i-aş simţi încă savoarea amară). 

Din punct de vedere sintactic, perioadele formate prin subordonare exprimă 
raporturi semantico-sintactice destul de variate (spaţiale, temporale, cauzale, 
modale etc.). Aceasta depinde de tipul propoziţiilor din protază. 

Tîrziu de tot, cînd se sferşesc vreascurile în bordei, cînd se opreşte gîndul la o 
răscruce alegînd în care parte s-o mai ia, cînd aţipeşte de viscolul la uşă, //abia 
atunci se găteşte badea Iacob de culcare. (. Druţă) 

Nu e greu de observat că propoziţiile subordonate din protaza acestei perioade 
sînt temporale, introduse prin adverbul cînd, iar apodoza este o propoziţie principală 
ce conţine cuvîntul corelativ atunci. Deci avem în cazul de faţă o perioadă temporală. 

Punctuaţia în cadrul perioadei corespunde cu aceea din frază. Apodoza se 
desparte de protază prin virgulă, punct şi virgulă sau linie de pauză (vezi 
exemplele citate). 

Constituind un tot închegat logic şi gramatical, cu un înţeles complex, 
nuanţat, perioada este un mijloc stilistic folosit din plin în creaţiile literare, mai 
ales în versuri. Ea atribuie stilului artistic, publicistic şi chiar celui ştiinţific 
pregnanţă, dinamism, armonie, ritm, intonaţie specifică. 

Drept model de perioadă bine organizată în care unităţile ritmice mai lungi 
alternează cu altele mai scurte, poate servi următoarea construcţie din opera 
marelui povestitor humuleştean: 

Nu ştiu alţii cum sînt, dar eu, cînd mă gîndesc la locul naşterii mele, la casa 
părintească din Humuleşti, la stilpul hornului unde lega mama o şfară cu motocei 

la capăt, de crăpau miţele jucîndu-se cu ei, la prichiciul vetrei cel humuit, de care 
mă tineam cînd începusem a merge copăcel, la cuptiorul pe care mă ascundeam, 
cînd ne jucam noi băieţii de-a mijoarca, şi la alte jocuri şi jucării pline de hazul şi 
farmecul copilăresc, // parcă-mi saltă şi acum inima de bucurie! 


DEZVOLTAREA PĂRŢILOR DE PROPOZIŢIE ÎN PROPOZIŢII 
SUBORDONATE ŞI CONTRAGEREA PROPOZIŢIILOR SUBORDONATE 
ÎN PĂRŢI DE PROPOZIŢIE 


Acelaşi mesaj poate fi transmis, cum s-a văzut pînă acum, prin diverse 
mijloace sintactice: propoziţii şi fraze. În exprimarea scrisă sau orală propoziţiile 
pot fi dezvoltate în fraze, iar frazele pot fi reduse la propoziţii, adică se pot 
efectua transformări reciproce: Am plecat după ce s-a terminat spectacolul. Am 
plecat după terminarea spectacolului. 

Ambele procedee pot fi aplicate numai atunci cînd unităţile între care există 
corespondenţă funcţională pot realiza structuri sintactice sinonime. În caz 
contrar transpunerea unei construcţii de la nivelul propoziției la nivelul frazei 
şi invers este imposibilă. 

Contragerea unei propoziţii într-o parte de propoziţie se înfăptuieşte în primul 
rînd prin modificări asupra predicatului, partea de propoziţie deosebindu-se de 
propoziţia subordonată corespunzătoare numai prin lipsa verbului predicativ. 

În unele cazuri la o astfel de echivalență se ajunge prin omiterea verbului 
de legătură din predicatul nominal sau a verbului auxiliar din predicatul verbal 
la diateza pasivă. În alte cazuri verbul respectiv este menţinut sub forma unui 
mod nepersonal (gerunziu, participiu, supin, infinitiv). De exemplu: 


Propoziţie subordonată Parte de propoziţie 

A netezit cu mîna spicele de grîu, A netezit cu mîna spicele de grîu, 
care erau retezate otova ca de brici.  retezate otova ca de brici. 
(|. C. Ciobanu) 


Cum ajung în dreptul teiului, pun Ajungiînd în dreptul teiului, pun 
demîncarea jos, în cărare. (|. Creangă)  demîncarea jos, în cărare. 
Ca să-i privegheze mai de aproa- Pentru a-i priveghea mai de 


pe, se mută în cetatea Hotinului. aproape, se mută în cetatea Hotinului. 
(C. Negruzzi) 


La contragere se modifică şi elementul de relaţie: pronumele şi adverbele 
relative (vezi exemplele citate) dispar, iar conjuncţiile sînt înlocuite, de obicei, 
prin prepoziţii. 

La dezvoltarea părţilor de propoziţie în prepoziţii subordonate se procedează 
în mod invers (adică se adaugă un verb copulativ sau auxiliar, modurile 
nepersonale devin personale, apar conjuncţiile sau elementele de relaţie specifice 
frazei). De exemplu: 


Parte de propoziţie Propoziţie subordonată 

Mătuşa, cuminte şi ascultă- Mătuşa, care era cuminte şi as- 
toare ca un copil, s-a suit pe cuptor.  cultătoare ca un copil, s-a suit pe 
(|. Druţă) cuptor. 

Abia despre ziuă s-a îndurat Vasile 
Bordeianu, strungarul nostru, de s-a 
dus în Humuleşti... (I. Creangă) 

Ajuns în vîrful dimbului, Toma se 
opri. (Em. Loteanu) 


Abia despre ziuă s-a îndurat Va- 
sile Bordeianu, care era strungarul 
nostru, de s-a dus în Humuleşti... 

Cind ajunse în virful dîimbului, 
Toma se opri. 


Avînd avantajul conciziei, contragerea apare mai ales în expuneri de 
dimensiuni reduse, dar care tind să prezinte mai multă informaţie. Pentru 
caracterul impersonal al multor construcţii (participiale, gerunziale, infinitivale), 
recurge la contragere şi stilul ştiinţific, precum şi cel administrativ. 

Dezvoltarea părţilor de propoziţie în propoziţii subordonate (cu predicat) are 
avantajul clarităţii, căci acestea redau mai explicit şi mai complet diferite nuanţe 
ale comunicării (caracteristica temporală, raportul acţiunii faţă de realitate ş. a.). 

Pentru evitarea unor repetări supărătoare sau pentru echilibrul frazei pot fi 
aplicate ambele procedee de transformare. 

Nu orice propoziţie subordonată poate avea drept echivalent o parte 
secundară de propoziţie, ci doar unele propoziţii atributive, subiective, 
predicative, completive directe şi unele tipuri de propoziţii circumstanţiale. 

Dintre propoziţiile subordonate atributive se pot transforma în atribute (de 
obicei dezvoltate) doar acelea care au predicat nominal sau predicat verbal la 
diateza pasivă şi în care pronumele relativ care sau ce este subiect. 

In funcţie de forma predicatului din propoziţia subordonată, atributul 
echivalent al acesteia poate fi un adjectiv, un participiu sau un substantiv . 


Propoziţie subordonată 

atributivă 

Nic-a lui Costache care era răguşit, 
balciz şi răutăcios, nu mai avea 
stăpinire asupra mea. (|. Creangă) 

Apa, care era strînsă din amîn- 
două părțile, năvălea zgomotos şi-şi 
căuta ieşire. (B. Istru) 

Mătuşa Safta, care era cu urme 
de funingine pe la coate, căci tocmai 
cocea piine, a ieşit la poartă... (|.Druţă) 


Atribut 


Nic-a lui Costache cel răguşit, 
balcîz şi răutăcios, nu mai avea 
stăpînire asupra mea. 

Apa, strînsă din amîndouă 
părțile, năvălea zgomotos şi-şi căuta 
ieşire. 

Mătuşa Safta, cu urme de fu- 
ningine pe la coate, căci tocmai cocea 
pîine, a ieşit la poartă... 


Atributele contrase dintr-o subordonată atributivă ce determină un 
substantiv (ori un substitut al acestuia) pot reda şi un raport circumstanţial 
faţă de verbul-predicat. Exprimînd o caracteristică suplimentară a elementului 
determinat, care e în acelaşi timp legată şi de ideea redată de verbul-predicat, 
aceste atribute sînt sinonime cu propoziţiile subordonate de timp, de cauză, de 
mod, condiţionale, concesive, finale. Astfel, atributele acordate trist şi abătut 
din propoziţia Trist şi abătut, Onache se urca pe cuptor de cu seară. (I. Druţă) 
pot echivala concomitent cu o subordonată temporală (Cînd era trist şi abătut), 
condiţională (Dacă era trist şi abătut), de mod (Cum era trist şi abătut), concesivă 
(Deşi era trist şi abătut) etc. 

Circumstanţialele exprimate prin gerunzii cu ori fără determinări (aşa-numi- 
tele construcţii gerunziale) pot intra în raport predicativ (de coordonare şi de 
subordonare) cu alte cuvinte din cadrul propoziției sau al frazei. 

Notă. Gerunziile şi construcţiile gerunziale sînt echivalente, de obicei, cu propoziţiile 
subordonate circumstanţiale temporale, cauzale, condiţionale, concesive etc. Aceasta se vede la 
transformarea lor: 

Şi fiul craiului, nemaiputînd struni calul..., se întoarnă înapoi... (|. Creangă) 

Şi fiul craiului, deoarece nu mai putea struni calul... (cauzală). 

Şi fiul craiului cînd nu mai putu struni calul... (temporală). 


VORBIREA DIRECTĂ ŞI INDIRECTĂ* 


Reproducerea celor exprimate de cineva în scris şi oral se poate face în 
două feluri: fără schimbări, exact în forma în care au fost expuse de vorbitor, 
sau într-o formă schimbată, păstrîndu-li-se doar conţinutul. 

Comunicarea cuiva reprodusă de altă persoană întocmai, cu toate trăsăturile 
ei caracteristice, se numeşte vorbire directă. De exemplu: 

Moş Dănuţ şoptea cu o mînă uitată pe vioară: 

— Cite nu mai trage, sărmanul om, în viaţa lui... (I. Druţă) 

— Ia lasă-i şi tu, măi nevastă, lasă-i, că se bucură şi ei de venirea mea, 
zicea tata, dîndu-ne huta. (|. Creangă) 

Comunicarea cuiva redată prin cuvintele autorului se numeşte vorbire 
indirectă. 

Auzind vorba de cimpoi şi de horă, m-am apropiat de cioban şi l-am rugat să 
ne cînte o doină. (V. Alecsandri) 

Tata nu voia şi zicea că sînt ale mele, rămase de la mama. (M. Sadoveanu) 

Atât vorbirea directă, cît şi cea indirectă sînt introduse în textul povestirii cu 
ajutorul aşa-numitelor cuvinte ale autorului. Acestea sînt, de obicei, cuvinte de 
declaraţie care pot fi exprimate sau subînţelese. Ele arată cui îi aparţine vorbirea, 
cui îi este ea adresată, iar uneori chiar anumite circumstanţe legate de modul 
de reproducere a vorbirii. 

Deosebirea dintre aceste două procedee de exprimare constă în faptul că 
vorbirea directă este independentă din punct de vedere gramatical faţă de 
cuvîntul de declaraţie. Independenţa este evidenţiată în pronunțare printr-o 
intonaţie specială, iar în scris prin punctuație (două puncte, ghilimele sau linie 
de dialog). 

Cît priveşte vorbirea indirectă, ea se află însă în raport de subordonare 
sintactică faţă de cuvîntul de declaraţie. Comp.: 

Vorbire directă: 

— Miine ţi-oi da un leac de frică, a răspuns Lăpuşneanul. (C. Negruzzi) 

Vorbire indirectă: 

Lăpuşneanul a răspuns că mîine îi va da un leac de frică. 

După cum se vede, în construcţia cu vorbire directă cuvintele autorului apar 
ca o propoziţie incidentă, în timp ce în construcţia cu vorbire indirectă cuvintele 
autorului constituie propoziţia regentă, iar cuvintele reproduse — o propoziţie 
completivă ce se leagă de cea regentă de obicei cu ajutorul conjuncţiei că. 

Notă. Vorbirea directă poate apărea în limbajul vorbit şi legată prin conjuncţia că: 


— Ce să zică, milostivă cucoană, răspunde unul. Ia, întreabă că muieţi-s posmagii? (|. Creangă) 
Un astfel de procedeu e numit vorbire directă legată. 


* În unele lucrări de specialitate se foloseşte şi termenul stil (mai rar discurs) direct şi indirect. 

Vorbirea directă poate cuprinde adesea exclamaţii, interjecţii, vocative, 
cuvinte de afirmare şi de negare, cuvinte incidente şi diverse construcţii cu 
coloratură afectivă, ceea ce o apropie de exprimarea orală, o face să redea toate 
particularităţile acesteia, să poarte un caracter mai vioi şi mai expresiv. Cu totul 
altă situaţie avem în vorbirea indirectă, care, avînd doar intonaţie enunţiativă, 
nu poate reda toate nuanțele emoţionale ale exprimării orale. Iată de ce vorbirea 
directă este întrebuințată în special în operele artistice ca mijloc de înviorare a 
exprimării şi de individualizare a eroilor. 


VORBIREA DIRECTĂ 


Între cuvîntul de declaraţie şi enunţul reprodus nu se stabileşte vreun raport 
de dependenţă sintactică, ci există doar o legătură de sens, adică o dependenţă 
semantică. 

Vorbirea directă apare sub formă de dialog, monolog, replică dată în afară 
de dialog, note ale autorului. 

Cea mai răspîndită formă de vorbire directă este dialogul, care reprezintă 
convorbirea dintre două sau mai multe persoane. De exemplu: 

— Saftă hăi! încotro s-o fi ducînd Onache acela? 

— La pădure. 

— Poate ne ducem şi noi? 

— De dragul cui? 

— Te pomeneşti că au pornit ciupercile. 

— Ziceai că nu-ţi plac ciupercile! 

— Cele de anul trecut, e drept, nu mi-au plăcut, iar amu ştiu eu... (I. Druţă) 

În literatura artistică prin vorbirea directă autorul poate reproduce nu numai 
spusele, ci şi gîndurile eroilor. Acestea, fiind o varietate a vorbirii directe, poartă 
numele de vorbire internă sau monolog intern. De exemplu: 

Văzînd eu că nu-i chip de stat împotriva părinţilor, începui a mă gîndi la pornire, 
zicînd în sine-mi cu amărăciune: Ce necaz pe capul meu! Preuţii noştri din sat 
n-au mai trepădat pe la Socola, şi mila sfîntului! nu-i încape cureaua de 
pîntecoşi ce sînt. (I. Creangă) 

Va veni primăvara, pomii vor da în muguri şi pe locul ruinelor va răsări 
pădurea de schele a caselor noi, s-a gîndit Xenea şi pe fața ei a trecut lumina 
unui zîmbet. (Em. Bucov) 


Nota 1. În literatura beletristică vorbirea internă poate fi prezentată nu numai sub formă de 
monolog, ci şi sub formă de dialog intern: 

Arhitectule, şi-a spus el, viitorul locatar te-ntreabă unde să se odihnească după lucru? Răspunde-i! 
Şi tot Cangaş spune: „Dragă tovarăşe, în ogradă sînt doua pavilioane cu pereţi vii cu hamei. În 
pavilioane sînt şi măsuţe. Se poate citi, juca table, şah...“. (Em. Bucov) 

Nota 2. Vorbirea directă propriu-zisă poate să se îmbine uneori cu cea internă, ambele aparţinînd 
aceleiaşi persoane. De exemplu: 

— De ce? îl întreba Chiriţă cu un ton de parcă i-ar fi zis: „Că prost mai eşti!“ (A. Lupan) 

Vorbirea directă poate consta dintr-un cuvînt, dintr-o îmbinare de cuvinte, 
dintr-o propoziţie ori o frază. Ea îşi păstrează autonomia gramaticală, fiind 
separată de cuvintele autorului: 

Cînd brigadierul Toader Scurtu a întrebat: „Cine vrea să fie azi de serviciu?“ 
el a răspuns scurt: „Eu“. (B. Istru) 

— Doamne, cumătre, Doamne, zise capra suspinind. De ce ţi-i mai drag 
în lume, tocmai de-aceea n-ai parte. (|. Creangă) 

In vorbirea directă verbul de declaraţie poate apărea înaintea, la mijlocul 
sau la sfîrşitul comunicării redate: 

La aceste vorbe, ţăranii ceilalţi au început... a se uita unul la altul şi a zice: 

— la, poate că şi Roată al nostru să aibă dreptate!... (I. Creangă) 

Măi firtaţi, Călin le zise, nu-ţi putea trece prin crînguri. (M. Eminescu) 

— Ce a fost aici?! zise el tulburat. (I. Slavici) 

Vorbirea directă este introdusă prin verbele zicerii şi cugetării (a zice, a spune, 
a afirma, a întreba, a striga, a şopti, a răspunde, a crede, a nega, a gîndi, a scrie, 
a striga ş. a.) sau prin locuţiuni verbale cu aceeaşi valoare (a lăsa vorbă, a atrage 
atenția, a da de înţeles, a aduce la cunoştinţă, a-şi da seama, a-şi aduce aminte ş. a.). 


Notă. Uneori în cuvintele autorului în locul verbului de declaraţie se folosesc şi alte cuvinte sau 
expresii (vorba ceea, povestea cîntecului, vorba omului, cînd colo ş. a.): 

Vorba ceea: 

— Măi Ioane, dragi ți-s fetele? 

— Dragi. 

— Dar tu lor? 

— Şi ele miel... (|. Creangă) 

Alteori, din anumite motive, verbul de declaraţie în cuvintele autorului poate lipsi cu totul, dar 
se subînţelege uşor: 

Ba la un loc, mi-aduc aminte... am răsturnat masa omului cu bucate cu tot... Dar el tot cu bunătate: 

— De unde nu-i, de-acolo nu se varsă, fiilor, însă mai multă băgare de seamă nu strică! (I. Creangă) 

Verbele de declaraţie lipsesc mai ales în dialog. În asemenea cazuri contextul indică cui aparţine 
vorbirea directă: 

— Ce faci aici, crețule? 

— Stau de strajă, cucoane. 

— Singur, singurel? 

— Ba, cu această ghioagă. 

— De ce n-ai luat mai bine o puşcă? 

— Ce să fac cu ea? Să trag o dată ş-apoi să-mi pierd vremea cu încărcatul? (V. Alecsandri) 

Un fel de vorbire directă sînt şi citatele, care sînt nişte fragmente din spusele 
cuiva sau din operele scrise ale unui anumit autor. Citatele şi cuvintele autorului 
constituie, de regulă, două construcţii deosebite. De exemplu: 

Alecu Russo scrie: „Datinile, poveştile, muzica şi poezia sînt arhivele 
popoarelor“. 


SEMNELE DE PUNCTUAŢIE LA VORBIREA DIRECTĂ 


Indiferent de locul pe care îl ocupă, dacă nu e însoţită de linia de dialog, vorbirea 
directă se marchează prin ghilimele, care se pun la începutul şi la sfîrşitul acesteia: 

„Eu, zise moşul, nu mă pun de pricină“. (|. Ciocanu) 

Isai da din mînă: „Eh! Şi eu credeam că ai făcut treabă“. (N Beşleagă) 


Nota 1. Între ghilimele se pune şi aşa-zisa vorbire internă, adică gîndurile cuiva: 
Pentru Onofrei începură ceasuri chinuitoare de aşteptare. „Va fi împuşcat undeva pe drum? Va 
fi adus la oraş?“ Acestea erau întrebările ce-l chinuiau. (A. Lipcan) 


Nota 2. Tot între ghilimele se pun unele cuvinte sau expresii luate din vorbirea cuiva, precum 
şi cuvintele reproduse cu nuanţă ironică: 

Chiar că se juca o comedie bengoasă cu aceşti „cuceritori ai lumii“ (|. C. Ciobanu) 

Răzăşul sta gînditor, luminat de foc şi aştepta răstimpul cînd „clopotul moşneagului“, cum îi 
spunea el, conteneşte. (M. Sadoveanu) 

La dialoguri spusele fiecărei persoane se scriu de fiecare dată din rînd nou, cu 
literă mare, avînd înainte linie de dialog. La sfîrşit se pune semnul cerut de propoziţia 
respectivă (punct, semnul exclamării, semnul întrebării, puncte de suspensie): 

— Ce faci tu, spicule? 

— Fac colaci, voinicule! 

— Pentru cine, spicule? 

— Pentru tine, micule! (Gr. Vieru) 


Notă. Cînd se pune linia de dialog, nu se întrebuinţează ghilimelele. 


Între cuvintele autorului (termenul de declaraţie) şi vorbirea directă (textul 
reprodus) se folosesc diferite semne de punctuație, în funcţie de locul termenului 
de declaraţie: 

— cînd vorbirea directă stă după termenul de declaraţie, între ele se pun 
două puncte, iar la sfîrşit semnul de punctuație cerut de conţinutul propoziției 
(Scridon şi-a zis: „Aici, frate, îi de trai“ — I. Druţă) 

Notă. Dacă după vorbirea directă trebuie să stea semnul întrebării sau al exclamării, ghilimelele 
se pun după aceste semne (... Un om cărunt îl întrerupsese, întrebîndu-l: „Pentru ce s-au răsculat 
boierii?“ —V Alecsandri) 

— cînd vorbirea directă precedă termenul de declaraţie, după ea se pune semnul 
cerut, separîndu-se de restul propoziției prin virgulă sau prin linia de pauză: 

— Mamă, grăi ea zimbind, lasă-l pe jupîn Ionut să răsufle, abia a descălicat. 
(M. Sadoveanu) 

— cînd termenul de declaraţie este intercalat în interiorul vorbirii directe, 
el se desparte din ambele părţi prin virgule sau linii de pauză; partea a doua a 
vorbirii directe începe cu literă mică: 

— O, şopteşte-mi, zice dînsul, tu cu ochii plini d-eres, / Dulci cuvinte ne-nţelese, 
însă pline de-nțeles. (M. Eminescu) 

După semnul întrebării sau al exclamării se pune, de regulă, linia de pauză: 

„Hai! — zise — a venit ceasul, am cîştigat rămăşagul, a mea e lumea“. (Al. Russo) 

Cînd termenul de declaraţie stă între două sau mai multe propoziţii 
independente ce fac parte din vorbirea directă, înaintea lui se pune virgulă sau 
linie de pauză, iar după — semnul cerut de fiecare propoziţie în parte, textul 
fiind continuat cu literă mare: 

„De-aş putea ajunge mai repede, îi trecu prin minte lui Adrian. Dintr-atiţia 
cunoscuţi voi găsi pe cineva, nu s-au evacuat chiar toţi.“ (G. Meniuc) 


VORBIREA INDIRECTĂ 


Vorbirea indirectă este reproducerea comunicării cuiva, păstrînd intact numai 
conţinutul acesteia, dar schimbîndu-i întrucîtva forma. 

Vorbirea indirectă nu păstrează trăsăturile individuale ale vorbirii cuiva 
(sintaxa, intonaţia, procedeele expresive). Ea redă toate aceste elemente numai 
într-un plan descriptiv. 

Spre deosebire de vorbirea directă, cea indirectă nu-şi păstrează autonomia 
gramaticală. Ea este subordonată unui verb tranzitiv de declaraţie sau de 
percepţie care nu poate fi suprimat ca în vorbirea directă. Din punct de vedere 
sintactic, enunţul reprodus este o propoziţie subordonată necircumstanţială 

(completivă directă, subiectivă, mai rar predicativă sau atributivă, în funcţie de 
natura morfologică şi sintactică a termenului de declaraţie), introdusă printr-o 
conjuncţie subordonatoare (că, dacă, de, ca) sau printr-un alt cuvînt joncţional 
(care, cine, ce, cînd, cît, unde). 

Cel mai frecvent mijloc de legătură a vorbirii indirecte cu termenul de 
declaraţie este conjuncţia subordonatoare că. Aceasta leagă direct propoziţia 
subordonată de termenul de declaraţie din propoziţia regentă: 

Obştea ne-a trimis pre noi să-ţi spunem că norodul nu te vrea. (C.Negruzzi) 

Vorbirea indirectă poate să fie legată de propoziţia principală şi cu ajutorul 
conjuncţiei ca însoţită de conjunctiv sau numai prin conjunctiv: 

Am jurat ca peste dînşii să trec falnic, fără păs. (M.Eminescu) 

Mi-a zis mîndra-n miezul-nopţii s-o aştept în faţa porţii. (Folclor) 


TRANSPUNEREA VORBIRII DIRECTE ÎN VORBIRE INDIRECTĂ 


Redarea spuselor cuiva în vorbire indirectă este posibilă numai atunci cînd 
cuvintele autorului conţin un verb sau o locuţiune verbală de declaraţie. In 
urma acestei transpuneri termenul de declaraţie devine propoziţie regentă, iar 
vorbirea directă se transformă într-o propoziţie subordonată, fiind legată de 
regentă printr-o conjuncţie subordonatoare. În asemenea situaţii termenul de 
declaraţie se plasează întotdeauna înaintea vorbirii indirecte. Atunci cînd cuvintele 
autorului sînt inversate, datorită faptului că acestea sînt intercalate în vorbirea 
directă ori stau în urma ei, se revine la topica obişnuită, normală. Comp.: 


Vorbire directă: Vorbire indirectă: 

— Toţi sînt la posturile lor, zise El zise că toţi sînt la posturile lor. 
el. (V. Alecsandri) 

— Solului nu i se taie capul, zise Spancioc zise că solului nu i se taie 
Spancioc. (C. Negruzzi) capul. 


Atunci cînd termenul de declaraţie precedă vorbirea directă, el nu suferă 
nici un fel de modificări. Comp.: 


Vorbire directă: Vorbire indirectă: 
Spre chindii moş Mihail a pus cîrja Spre chindii moş Mihail a pus ctrja la 
la locul ei şi şi-a zis în gîndul lui: locul ei şi şi-a zis în gîndul lui că are să 


— Am să fac o sanie. (|. Druţă) facă o sanie. 


La transpunerea vorbirii directe în vorbire indirectă se produc modificări 
legate de schimbarea de situaţie: vorbitor — povestitor — alte persoane implicate. 
Modificările au loc mai ales atunci cînd persoanele implicate sînt exprimate 
prin pronume. 

Forma personală a verbului şi diferitele forme de pronume se schimbă în funcţie 
de persoana care face comunicarea în vorbirea directă, ea trecînd în vorbirea 
indirectă la persoana a III-a ca şi celelalte persoane exprimate prin pronume: 


Vorbire directă: Vorbire indirectă: 

— Eu nu înţeleg nimic, a răspuns Moraru a răspuns încurajat ca el nu 
Moraru încurajat. (|. C. Ciobanu) înțelege nimic. 

— Dacă voi nu mă vreţi, eu vă vreau, Lăpuşneanul răspunse că dacă ei nu-l 


răspunse Lăpuşneanul. (C. Negruzzi) vor, el îi vrea. 

Cînd vorbirea directă şi cuvintele autorului au acelaşi subiect exprimat 
printr-un pronume la persoana I, această persoană se păstrează şi în vorbirea 
indirectă: 

Vorbire directă: Vorbire indirectă: 

„Nu ne-am deprins cu mămăliga în Noi strigam că nu ne-am deprins cu 
armată!“ — strigam noi. (|. C. Ciobanu) mămăliga în armată. 


În procesul de transpunere a vorbirii directe în vorbire indirectă are loc 
de asemenea adaptarea la context a adverbelor de timp sau de loc, a 
pronumelor demonstrative de apropiere şi de depărtare, care se substituie 
prin opusul lor: 


Vorbire directă: Vorbire indirectă: 

— ... Hai să intrăm ici în ograda asta, Zaharia zise lui Gîtlan să intre acolo, 
zise Zaharia lui Gitlan, că ne trece vremea în ograda aceea, că le trece vremea stînd 
stînd în mijlocul drumului. (|. Creangă) în mijlocul drumului. 


— Atunci trebuie s-o întreb pe Efim s-a gîndit că acum trebuie s-o 
mama cum am nimerit eu acasă, s-a întrebe pe mamă-sa cum a nimerit el 
gîndit Efim. (I. C. Ciobanu) acasă. 


Dar există situații cînd adverbele şi pronumele demonstrative de depărtare 
sau de apropiere rămîn neschimbate: 


Vorbire directă: Vorbire indirectă: 

— Ce-i acolo, a strigat baba Baba a strigat înspăimîntată ce-i 
înspăimîntată. (I. Creangă) acolo. 

— Acum maşini sînt cîte vrei, a zis Tudorache a zis că acum maşini sînt 
Tudorache. (|. C. Ciobanu) cîte vrei. 


Se produc unele modificări de asemenea în adresările, cuvintele şi 
construcțiile incidente, interjecțiile, construcţiile specific exclamative şi în alte 
elemente afective: 


Vorbire directă: Vorbire indirectă: 

— Iată cum plăteşte Alexan- Trimişii tiranului ziseră că aşa 
dru-Vodă la cei ce pradă ţara! — ziseră plăteşte Alexandru-Vodă la cei ce pradă 
trimişii tiranului. (C. Negruzzi) țara. 

Şi cum dormea, sărmanul, cu faţa în Şi cum dormea, sărmanul, cu faţa în 


sus, îi pune cărbunele pe pieptul gol, zicînd: sus, îi pune cărbunele pe pieptul gol, zicînd 
— Na! satură-te de făcut şagă cu să se sature de făcut şagă cu dînsul. 
mine, cîrpaciule! (|. Creangă) 


În primul exemplu interjecţia iată este substituită prin adverbul aşa; în 
exemplul al doilea interjecţia na şi adresarea cîrpaciule sînt omise cu totul, iar în 
locul imperativului satură-te se întrebuinţează conjunctivul să se sature. 

Uneori, la transpunerea vorbirii directe în vorbire indirectă pot apărea chiar 
unele elemente noi. De cele mai multe ori apare verbul de declaraţie, dacă el 
lipsea în cuvintele autorului: 


Onache i-a luat apărarea ginerelui: Onache i-a luat apărarea ginerelui, 
— Las'că o duc ele bine, oițele. (|. Druţă) zicînd că o duc ele bine, oiţele. 

Vorbirea indirectă nu poate reproduce întocmai exprimarea diferitelor 
sentimente conţinute în vorbirea directă. Comunicarea vorbitorului este redată 
de aceea într-un plan descriptiv, prin mijloace mai mult sau mai puţin adecvate, 
iar în anumite situaţii ea aproape că nici nu poate fi redată decît foarte 
aproximativ. 

Caracterul modificărilor în structura comunicării reproduse depinde şi de 
felul propoziţiilor din vorbirea directă. Nu se pretează la reproducere mai ales 
propoziţiile exclamative: 


— Fi, ei! Acum scoate, lupe, ce-ai Atunci capra zise lupului să scoată 
mâncat! — zise capra. (|. Creangă) ce a mîncat. 


Propoziţiile imperative îşi pierd intonaţia caracteristică, iar verbul la imperativ 
în vorbirea directă trece la conjunctiv în vorbirea indirectă: 


— Adă sacii, bădie! Trage căruţa! — Cei de la ţuhali îi strigau lui bădia să 
strigau cei de la ţuhali. (|. C. Ciobanu) aducă sacii, să tragă căruţa. 


Propoziţiile interogative transpuse în vorbire indirectă devin interogative 
indirecte (legate de verbul de declaraţie prin conjuncţia dacă sau fără ea): 


— N-ai de gînd să te opreşti aici? ÎL întrebai dacă n-are de gînd să se 
— îl întrebai. (V. Alecsandri) oprească aici. 


Dacă vorbirea directă conţine propoziţii subordonate, la transpunerea în 
vorbire indirectă ele rămîn subordonate ale aceloraşi regente: 


Pavăl, neştiindu-se vinovat, zise cu Pavăl, neştiindu-se vinovat, zise cu 
dispreţ: dispreț dascălului Mogorogea să nu se 
— Ia ascultă, dascăle Mogoroge,nu prea întreacă cu vorba că nu-i șede 
te prea întrece cu vorba, că nu-ţi şede bine. 
bine. (|. Creangă) 


VORBIREA INDIRECTĂ LIBERĂ 


Vorbirea indirectă liberă reprezintă o formă intermediară între celelalte două 
moduri de reproducere a enunţului, examinate mai sus. 

Spre deosebire de vorbirea indirectă obişnuită, vorbirea indirectă liberă nu 
este introdusă în frază prin intermediul unui verb tranzitiv de declaraţie, al 
unei conjuncţii subordonatoare sau altui cuvînt joncţional. De exemplu: 

Şi de aici supărarea părintelui Oşlobanu ajunsese la culme: să nu vadă sămînţă 
de călugăr pe la biserica lui că-i potopeşte. (|. Creangă) 

Vorbirea indirectă liberă păstrează unele particularităţi proprii vorbirii directe 
(intonaţia, exclamaţia şi, în genere, procedeele expresive). După părerea unor 
cercetători, existenţa unei intonaţii interogative sau exclamative constituie 
elementul esenţial în caracteristica vorbirii indirecte libere. 

Ca şi la vorbirea directă, interogativa indirectă din cadrul vorbirii indirecte 
libere se introduce prin aceleaşi pronume şi adverbe interogative: 

Cum oare am ajuns aici? 

Cum oare? 

De ce îi umblă-n creieri năluciri? (L. Deleanu) 

Putînd îngloba în structura sa adresări, interjecţii, cuvinte de afirmare ori 
de negare, precum şi alte mijloace lexico-gramaticale afective, vorbirea indirectă 
liberă dispune de largi posibilităţi stilistice de expresivitate, de o bogată 
emotivitate şi plasticitate. De aceea are întrebuințare largă în literatura artistică, 
pentru a reda, mai ales în monologuri interioare, gîndurile cuiva, prezentîndu-le 
ca din partea autorului. De pildă: 

Onache s-a oprit, şi-a scuipat mucul de ţigară în drum, a zîmbit. Stai, bade, să 
vedem bine că, adică, ce s-a întîmplat? A ars Ciutura? Să tot ardă mult şi bine, n- 
a văzut el pojare prin Rusia? De atîta vreme lumea din jur e numai foc şi pară — 
mare lucru dacă mai ard două sute de căsuțe într-o vale!... (I. Druţă) 

Acest procedeu de reproducere a vorbirii cuiva este un mijloc foarte expresiv 
şi poate reda starea psihică, motivarea acţiunilor şi trăsăturile caracteristice ale 
personajelor etc., atribuind în felul acesta dinamism şi varietate stilului. 


şi a propoxitiilor în frasi 


Caracterizîndu-se printr-o îmbinare de elemente sintetice şi analitice, limba 
română are o topică relativ liberă, adică nici fixă (cum este în limbile analitice, 
de exemplu, în franceză), dar nici absolut liberă (ca, de exemplu, în rusă). 
Existenţa flexiunii şi larga folosire a prepoziţiilor şi a altor mijloace de marcare 
a funcţiei sintactice a cuvintelor permit schimbarea ordinii părţilor de propoziţie 
fără ca, în principiu, sensul propoziției să sufere modificări. Cu toate acestea, şi 
în limba română există norme specifice care determină în bună măsură ordinea 
părţilor de propoziţie. Pentru limba română este caracteristică topica directă 
sau gramaticală (unii specialişti o mai numesc progresivă sau descendentă), 
conform căreia ordinea cuvintelor este de la cunoscut spre necunoscut, de la 
subiect la atribut, predicat, complement direct, indirect, circumstanţial: 

O locomotivă veche şi josuţă ducea nişte vagoane în urma ei. (|. Druţă) 

Topica dată corespunde desfăşurării logice a gîndirii de la subiectul acţiunii 
la acţiunea propriu-zisă, apoi la obiectul ei şi, în cele din urmă, la împrejurările în 
care ea se desfăşoară. Neexprimînd nuanţe suplimentare, această ordine a părţilor 
de propoziţie este obiectivă, directă şi se întîlneşte, mai ales, în textele neutre din 
punct de vedere stilistic (cele tehnico-ştiinţifice şi oficial-administrative). 

Există însă şi topica subiectivă, inversă, cu valoare stilistică, caracteristică 
pentru vorbirea afectivă. Ea redă diferite stări emotive. In asemenea situaţii se 
„răstoarnă“ tiparul logic, obişnuit, normal şi se aduc pe prim-plan acele cuvinte 
care sînt considerate de vorbitor mai importante, mai necesare pentru 
expresivitatea comunicării. In consecinţă, are loc inversarea membrilor 
propoziției: elementul nou, necunoscut trece înainte (predicatul înaintea 
subiectului, complementul înaintea predicatului, atributul înaintea 
determinatului ş. a. m. d.): 

O dată cu plăcintele în casa lui Onache apăreau poveştile. (|. Druţă) 

La scară îl aştepta un frumos armăsar negru. (C. Negruzzi) 

Cele mai multe modificări de topică apar în limbajul poetic. Din raţiuni de 
versificaţie (măsură, rimă, ritm ş. a.), poeţii se văd nevoiţi să recurgă foarte des 
la inversiuni de tot felul. 


TOPICA PĂRŢILOR PRINCIPALE ALE PROPOZIȚIEI 


Părţile principale ale propoziției sînt, de fapt, elemente independente aflate în 
raport de inerenţă. Realizarea acestui raport presupune un determinat (subiect) 
şi un determinativ (predicat). Din această cauză e şi firesc ca subiectul (împreună 
cu grupul atributiv) să ocupe primul loc în propoziţiile bimembre complete. 

Lingurarii noştri cîntau acum îndrăcit pe ogor... (|. Creangă) 

Lingurarii noştri cîntau acum îndrăcit pe ogor... (I. Creangă) 

Ordinea subiect—predicat se păstrează în topica directă nu numai cînd cei 
doi termeni ce constituie nucleul propoziției sînt alăturaţi, ci şi atunci cînd sînt 
distanţaţi, cînd între ei se intercalează alte părţi de propoziţie (sau propoziţii întregi): 

Mihalcea Hîncu, pe lîngă toate acestea, mai avea o voinţă tare şi nestră- 
mutată. (Al. Hîjdău) 

Subiectul se plasează înaintea predicatului cînd este exprimat prin pronume 
(personale, nehotărîte, demonstrative, relative) care au rolul de a indica legătura 
de continuitate contextuală. 

Pe pod doi oameni duceau o căruţă — unul o trăgea de oişte, celălalt o 
împingea din urmă. (I. Druţă) 

Ordinea directă subiect—predicat se impune cînd propoziţia începe cu un 
participiu, gerunziu, infinitiv (ori construcţiile respective): 

Ieşind din pădure, Făt-Frumos trecu iar prin pustiu... (M. Eminescu) 

Intors de la lucru, Iefim iar a simţit pe inimă o greutate. (|. C. Ciobanu) 

Această ordine este obligatorie şi atunci cînd cuvintele autorului precedă 
vorbirea directă: _ 

Împăratul cuvîntează: „Ast voinic e cel mai mare“. (M. Eminescu) 

Inversarea subiectului şi a predicatului în propoziţie este condiţionată de 
anumiţi factori şi este marcată în vorbire printr-o intonaţie specială: 

Au devenit ruginii cîmpiile. (Z. Stancu) 

Predicatul se plasează înaintea subiectului în propoziţiile interogative şi 
exclamative: 

Vezi tu acolo pe cineva ghemuit şi mititel? (|. Creangă) 

Să mergem odată! Ce tot vorbim atita!? (M. Preda) 

Nu poate avea loc inversarea numai în propoziţiile interogative care încep 
cu cuvintele interogative cîţi, cîte, cine, ce. 

Inversarea predicat—subiect se înfăptuieşte de cele mai multe ori cînd 
propoziţia începe cu un complement circumstanţial care, de regulă, trebuie să 
stea după verbul predicativ: 

In văzduh plutea răcoarea dimineţii. (G. Meniuc) 

Inversarea subiectului este o normă obligatorie în cuvintele autorului, cînd 
acestea sînt intercalate sau urmează după vorbirea directă: 

— Nu-i acasă Ion, zise mătuşa Mărioara. (|. Creangă) 

Dacă predicatul este nominal, în prim-plan se plasează numele predicativ, 
care, datorită topicii inverse, capătă semne puternice ale predicativităţii logice, 
devine nucleul comunicării. 

Un demon sufletul tău este. (M. Eminescu) 

Plasarea predicatului înaintea subiectului e caracteristică pentru propoziţiile 
enunţiative cu subiect reluat de tipul ştie el tata, a veni el vremea (specifice mai 
cu seamă vorbirii populare şi celei familiare): 

S-a mai învirti el roata, n-ai grijă. (A. Lupan) 

A veni el iară vremea noastră, s-a ridica el iară neamul... nevoii. (B. Istru) 

Inversarea subiectului şi a predicatului în stilurile publicistic şi beletristic 
îndeplineşte anumite funcţii stilistice, sporind astfel încărcătura emoţională. In 
limba literară, mai ales în stilul ei artistic, plasarea predicatului înaintea 
subiectului introduce (sau sugerează), de cele mai multe ori, o atmosferă de 

calm, redă o acţiune lentă, o mişcare continuă, descrie un tablou static. Compară 
fragmentul: 

Dar iată aţipeşte vintul. Slăbeşte gerul. Se subţie norii, se înviorează soarele. 
(M. G. Cibotaru) 

Punîndu-se pe locul întîi predicatul, se accentuează acţiunea, căci accentul 
logic cade asupra acestuia: 

Trecu o zi, trecură trei/ Şi iarăşi, noaptea, vine, 

Luceafărul deasupra ei / Cu razele-i senine. (M. Eminescu) 

Trăia pe atunci în laşi Ovanes Pascal. (Al. Hîjdău) 

Inversarea verbului auxiliar în componenţa predicatului se foloseşte în 
creaţia populară orală, precum şi în limbajul poetic cult, avînd menirea fie să 
îmbogăţească textul cu nuanţe stilistice noi, fie să asigure contopirea celor două 
elemente componente ale formelor verbale într-o singură unitate fonică: 

Jelui-m-aş şi n-am cui. /Jelui-m-aş codrului... (Folclor) 

Adormi-vom, troieni-va / Teiul floarea-i peste noi. (M. Eminescu) 

În componenţa unor imprecaţii, blesteme, injurii cu predicatul la modul 
condiţional, care au prin însăşi natura lor un pronunţat caracter afectiv, 
inversiunea subiect—predicat şi auxiliar—verb de bază este de asemenea normă: 

— Vai! Osîndi-v-ar Dumnezeu să vă osîndească, soiuri păcătoase ce 
sînteţi! (I. Creangă) 

— Da acum dormiţi, dormire-aţi somnul de veci... (|. Creangă) 

În cazul predicatului nominal, numele predicativ din propoziţiile enunţiative 
neexclamative stă, de obicei, după verbul copulativ. 

Şi eu eram vesel ca vremea cea bună... (|. Creangă) 

Uneori între numele predicativ şi verbul copulativ se intercalează alte părţi 
de propoziţie: 

Pămiîntu-ntreg e numai lan de grîu... (L. Blaga) 

Erai în munţi o maiestate. (T. Arghezi) 

Dacă accentul cade asupra numelui predicativ, acesta se aşază înaintea 
verbului copulativ: 

Crud şi cumplit este omul acesta, fiica mea. (C. Negruzzi) 

Numele predicativ exprimat prin pronume relativ-interogative sau adverbe 
relativ-interogative stă totdeauna înaintea verbului copulativ: 

Al cui este cîinele? Cum a fost spectacolul? Spune-mi ce înseamnă purtarea 
aceasta? 

Tot înaintea verbului copulativ stau şi numele predicative din propoziţiile 
exclamative formate cu ce, cît (de): Ce (cît de) bogată este toamna! 


TOPICA PĂRŢILOR SECUNDARE ALE PROPOZIȚIEI 


După poziţia pe care o ocupă părţile secundare ale propoziției faţă de 
termenul regent distingem două feluri de topică: topică descendentă, cînd 
regentul se află înaintea determinantului (masă de scris, țărmurile mării, vorbeşte 
rar), şi topică ascendentă, cînd determinantul precedă regentul (altă gîscă, 
vesela copilărie ş. a.). Atât într-un caz, cît şi în celălalt modificarea locului obişnuit 
al determinanţilor produce un efect stilistic. De aceea procedeul este utilizat din 
plin în beletristică. 

A. Locul atributului 


Atributele pot sta în mod obişnuit atît înaintea determinatului, cît şi după 
dînsul. 

Astfel, locul obişnuit al atributului adjectival este în postpoziţia cuvîntului 
determinat: 

Apele mici fac rîurile mari. (Folclor) 

În cazul mai multor atribute adjectivale, ordinea lor depinde de legătura 
mai strînsă sau mai puţin strînsă pe care o au ele cu substantivul determinat: 

Ghenarul îi aruncă în faţă o batistă roşie, uşoară, mirositoare. (M. Eminescu) 

Alta este situaţia cînd primul atribut adjectival determină substantivul, 
iar cele care îl urmează determină întreg grupul precedent (substantiv + atribut 
s. a. m. d.). 

Ín fraza, de exemplu, Condițiile atmosferice nefavorabile făcuseră ca lucrările 
de urgență să fie întrerupte. (N. Costenco) ordinea atributelor nu poate fi 
schimbată, deoarece atmosferice determină substantivul condiţiile, iar nefavorabile 
determină în întregime grupul condiţii atmosferice. 

Din motive de expresivitate atributul adjectival poate sta însă şi înaintea 
cuvîntului determinat: 

... Frumosul grîu de primăvară rămiînea dezgolit printre bulgări... (. Druţă) 


Notă. Adjectivele aşa, atare, asemenea, biet, locuţiunea astfel de şi-au fixat locul înaintea 
determinatului, în timp ce gata, net, numeric apar numai în postpoziţie: aşa vreme, haine gata, venit net. 


Antepunerea atributului adjectival se explică uneori prin faptul că pe lîngă 
determinat sînt mai multe atribute. Astfel, cînd substantivul este însoţit de un 
atribut adjectival şi unul substantival, primul se plasează, de regulă, înaintea 
determinatului: 

Alexis se retrase încet strîngînd la pieptu-i un mic buchet de flori. 
(V. Alecsandri) 


Notă. Locul atributului adjectival este dictat uneori şi de sensul adjectivului respectiv. Astfel, în 
îmbinările omul sărac şi săracul om adjectivul sărac înseamnă o dată „nevoiaş“, iar a doua oară „biet, 
nenorocit”. Comp.: 

La omul sărac nici boii nu trag. (|. Creangă) 

Săracul om, n-a mai ajuns să-şi vadă feciorul însurat. (|. Creangă) 


În îmbinările stabile topica atributelor adjectivale este fixă faţă de cuvîntul 
determinat. Comp.: (semne de) bună purtare, costum bărbătesc, unghi ascuţit, 
Gura Galbenă, Oceanul Pacific etc. 

Topica fixă a atributului adjectival poate fi determinată şi de unele situaţii 
gramaticale. Astfel, atributul adjectival construit cu articolul adjectival cel (cea, 
cei, cele) este plasat, de regulă, după substantiv: 

Omul cel harnic ştie preţul pîinii. 

Locul atributului adjectival faţă de termenul regent este influenţat într-o 
oarecare măsură şi de gradul de comparaţie la care se află adjectivul. Atributele 
exprimate prin adjective la gradul comparativ stau după cuvîntul pe care-l 
determină: 

După zile frumoase urmează nopţi şi mai frumoase şi vremea se numără nu 
după ceasuri, ci după plăcere. (C. Negruzzi) 

Priveşte împrejuru-ţi cu ochi mai bărbăteşti. (V. Alecsandri) 

Cele exprimate printr-un adjectiv la superlativ dispun de o mobilitate mai 
mare. Ele se folosesc atît în prepoziţie, cît şi în postpoziţie: 

Priveliştea era vrednică de a încînta sufletele cele mai adormite şi vrăjmăşii 
cei mai aprigi ai naturii. (V. Alecsandri) 

Cel mai bun pămînt pe care îl avea... ajungea cu un capăt pînă la marginea 
satului. (I. Druţă) 

Atributele exprimate prin numerale cardinale sau nehotărite stau înaintea 
cuvîntului determinat: 

Şi mergînd ei să le-ajungă, au trecut peste nouă mări şi nouă ţări. (|. Creangă) 

Aşa eram eu la virsta cea fericită şi aşa cred că au fost toţi copiii de cînd îi 
lumea asta şi pămîntul. (|. Creangă) 

Cele exprimate prin numerale ordinale, multiplicative sau colective stau 
atît înaintea, cît şi în urma cuvîntului determinat: 

A răsărit întiiul ghiocel. (L. Deleanu) 

Trecuse o bună jumătate din ziua a patra. (|. Druţă) 

Atributul pronominal apare în mod obişnuit în urma substantivului 
determinat: 

Du-te de mori pentru binele moşiei dumitale, cum ziceai însuți. (C. Negruzzi) 

Determinanţii exprimaţi prin adjective pronominale relativ-interogative (care, 
ce, cît), demonstrative (acelaşi, aceeaşi), nehotărîte (alde, alt(ă), atit(a), cîteva, 
niscai, niscaiva, oricare, orice, oricît, fiecare, ceva, un), negative (nici un, nici o) au 
poziţie fixă înaintea cuvîntului pe lîngă care stau: 

Care om nu ţine la viaţa lui. (|. Creangă) 

Pentru fiecare fînttnă, ptrău, vălicică, dumbravă şi alte locuri 
drăgălaşe ce lăsam în urma-ne scoteam cîte un suspin adînc din piepturile 
noastre! (I. Creangă) 

Celelalte feluri de adjective pronominale au topică liberă. 

Cînd un substantiv este însoţit de două atribute — unul adjectival şi unul 
substantival (prepoziţional sau genitival), imediat după substantiv se plasează 
atributul adjectival şi apoi vine cel substantival: 

Mai adia vintul răcoritor al verii. (B. P Hasdeu) 

Dacă substantivul este determinat de mai multe atribute substantivale — 
unul prepoziţional, iar altul genitival — cel prepoziţional se plasează înaintea 
celui genitival: 

Drumurile de aur ale prieteniei ne legau de mult cu Bulgaria legen- 
dară. (G. Meniuc) 

Aşezarea mai departe de substantiv a atributului genitival se datoreşte 
faptului că genitivul este însoţit de articolul pronominal al (a, ai, ale) care se 
acordă cu substantivul determinat. 

In opoziţie cu cel genitival, atributul prepoziţional nu se acordă cu 
substantivul determinat, din care cauză coeziunea dintre ele e mai greu de sesizat. 
Afară de aceasta, atributul prepoziţional este, de fapt, un sinonim al atributului 
exprimat printr-un adjectiv (comp.: cîntec de viteaz are acelaşi sens ca şi cîntec 
vitejesc). Dar, cum s-a arătat mai sus, atributul adjectival stă înaintea celui 
substantival. Aşadar, pentru a înlesni înţelegerea şi a evita confuzia posibilă, 
atributul prepoziţional trebuie aşezat în imediata apropiere a substantivului 
determinat. 

Notă. Plasarea atributului genitival înaintea celui prepoziţional sau adjectival duce la 
confundarea raporturilor sintactice dintre cuvinte, schimbînd totodată sensul enunţului (comp.: 
somnul dulce al copilului şi somnul copilului dulce). 


Atributele substantivale şi adjectivale sînt plasate deci în mod normal după 
substantivul determinat în următoarea ordine: substantiv + atribut adjectival + 
atribut substantival cu prepoziţie + atribut substantival în genitiv. 

Locul apoziţiei, ca şi al celorlalte atribute substantivale, este în postpoziţia 
cuvîntului determinat: Ă 

Şi împăratul, fratele craiului, se numea Verde-Imparat... (I. Creangă) 

Dacă substantivul (sau echivalentul acestuia) este determinat de mai multe 
atribute, apoziţia urmează, de obicei, imediat după substantiv: 

Era Gilcă, vecinul meu, înalt, gras, rubicond. (N. Costenco) 


B. Locul complementului direct 


În mod obişnuit complementul direct stă după verbul determinat. 

Văd poeţi ce-au scris o limbă ca un fagure de miere. (M. Eminescu) 

Cînd vorbitorul subliniază în mod expres complementul direct, acesta poate 
sta şi înaintea verbului regent: 

Lupul păru-şi schimbă, iar năravul ba. (C. Negruzzi) 

Plasarea complementului direct înaintea predicatului poate avea loc şi în 
cazul cînd complementul este reluat printr-un pronume. Reluarea are loc atunci 
cînd complementul direct precedă verbul şi este exprimat prin: substantiv 
articulat enclitic, nume de persoană precedat de prepoziţia pe, prin unele nume 
proprii sau prin pronume demonstrative nehotărîte (unul, altul), relative- 
interogative şi personale, forme accentuate în acuzativ. Această inversare cere 
ca ambele exprimări ale complementului direct să se plaseze înaintea 
predicatului: 

Banii pentru pîine îi avea în pungă. (I. Creangă) 

Pe bădiţa Vasile îl prinsese la oaste cu arcanul. (|. Creangă) 

Danţul, muzica, pădurea / Pe acestea le-ndrăgii. (M. Eminescu) 

Dacă verbul determinat este la infinitiv sau la conjunctiv, complementul 
direct exprimat printr-un pronume personal neaccentuat se intercalează între 
prepoziţia infinitivului sau conjuncţia să şi verb: pentru a-l ajuta; pentru a vă 
explica; să-l ajute. 

Cînd complementul direct exprimat printr-un pronume neaccentuat 
(personal sau reflexiv) determină un verb la infinitiv, plasat după verbul a putea, 
pronumele cu funcţia de complement al infinitivului se aşază înaintea verbului 
a putea: mă pot duce, te pot vedea, se poate opri. 


C. Locul complementului indirect 


Complementul indirect stă, de regulă, după verbul determinat: 

Lăpuşneanul se trezise din letargia sa. (C. Negruzzi) 

Harap-Alb mulţumeşte furnicii pentru ajutorul făgăduit. (I. Creangă) 

Complementul indirect se plasează înaintea verbului regent numai dacă 
asupra lui cade accentul logic: 

Solului nu i se taie capul. (C. Negruzzi) 

Din pămînt ciutureanul îşi poate drege orice... (I. Druţă) 

Înaintea verbului se plasează şi complementul indirect exprimat printr-un 
pronume interogativ (în dativ sau acuzativ cu prepoziţie): 

Inima cui să ţi-o dai întreagă? (Em. Bucov) 

Cînd vin la scoală, de cine să întreb? (|. Druţă) 

Complementul indirect exprimat printr-un nume în dativ poate fi anticipat 
sau reluat de un pronume personal sau reflexiv neaccentuat în cazul dativ: 

Călătorului îi şade bine cu drumul. (Folclor) 

Şi fiindcă pe Oşlobanu toţi aveau ciudă mai mare, lui i-am făcut pocinog. 
(I. Creangă) 

Cînd verbul are două complemente, dintre care unul direct, iar altul indirect, 
topica obişnuită este verb + complement direct + complement indirect: 

Vreau să cînt un cîntec tinereţii. (L. Deleanu) 

Cînd o astfel de ordine produce anumite confuzii, topica se poate inversa. 
Aceasta are loc atunci cînd complementul direct este exprimat printr-un 
substantiv articulat cu articol hotărît determinat de un substantiv sau pronume 
cu genitiv-dativ (dau scrisoarea mătuşii, am dat cartea acestuia). În asemenea 
cazuri nu se ştie dacă substantivul sau pronumele care urmează după 
complementul direct este la genitiv (adică atribut) ori e la dativ (complement 
indirect). Pentru evitarea confuziei e necesar ca obiectul indirect exprimat prin- 
tr-un substantiv sau pronume în dativ să fie plasat înaintea complementului 
direct, deci se foloseşte următoarea ordine: verb + complement indirect (în dativ) + 
complement direct: 

Rubanca n-a spus nimănui nici un cuvînt. (|. Druţă) 

Cînd complementele directe şi indirecte sînt exprimate printr-o formă 
neaccentuată a pronumelui personal sau reflexiv, ele au o topică fixă — cel 
indirect stă înaintea celui direct: 

Şi odată mi ţi-o înşfacă ei (pe fata împăratului)... (I. Creangă) 

„„. Şi se sfătuiră / La apus de soare, / Ca să mi-l omoare. (Mioriţa) 

Ordinea dată se păstrează şi atunci cînd complementul direct este un 
substantiv: 

— Moş Andrei, îl ruga uneori vreo nevastă cu ochii înroşiţi de colb, dă-mi pe o 
minută ochelarii matale. (|. Druţă) 


D. Locul complementelor circumstanţiale 


În mod normal, complementele circumstanţiale stau după predicat: 

Ipate se îmbogăţise însutit şi înmiit. (|. Creangă) 

Ordinea aceasta nu este însă obligatorie. Cînd cel care vorbeşte vrea să 
atragă atenţia în mod special asupra circumstanţei de enunţ, ea poate fi plasată 
înaintea predicatului, chiar la începutul propoziției: 

Balta vesel clocoteşte de-un concert asurzitor... (V. Alecsandri) 

După furtună vine şi vreme bună. (Folclor) 

Unele complemente circumstanţiale (de exemplu, cele exprimate prin 
adverbele de mod cam, mai, tot, prea) au loc stabil faţa de verbul-predicat şi 
anume înaintea lui: 

Vai! Tot mai gîndeşti la anii cînd visam în academii. (M. Eminescu) 

Fiul craiului... face o săritură înapoi şi una înainte şi se cam mai duce la 
împărăție. (|. Creangă) 

Cînd în propoziţie sînt mai multe circumstanţiale, topica lor este liberă: 

Sara pe deal buciumul sună cu jale. (M. Eminescu) 

Numai rareori îşi ridică ochii, şi se uită împrejur nedumerit. (L. Rebreanu) 

Circumstanţialele plasate la începutul propoziției îndeplinesc nu numai 
funcţii emotiv-expresive, ci şi fac legătură logică cu propoziţiile precedente. 

Am dat peste mocani coboriţi din munţi, de departe, aşezaţi ulterior de nevoie pe 
malurile dunărene. Aici l-am cunoscut pe moş Ichim, un cioban bătrîn... (G. Meniuc) 

Cînd într-o propoziţie există mai multe circumstanţiale, cele de mod (mai 
ales dacă sînt exprimate printr-un adverb) tind să ocupe locul imediat după 
verbul regent: 

Dealurile se ridicau ca nişte ziduri întunecoase în fața lui. (|. Slavici) 

Luna cobora încet-încet după o stîncă. (A. Russo) 

Dacă circumstanţialele sînt de acelaşi fel, pe primul loc se plasează, de regulă, 
complementele care exprimă o circumstanţă mai generală, urmînd ca celelalte 
s-o precizeze pe aceasta: 

Tot acolo, sub cerul siniliu, pe o creangă uscată de ulm, Saveta zărise o 
păsărică stingheră. (G. Meniuc) 


E. Locul elementului predicativ suplimentar 


Elementul predicativ suplimentar are topica liberă. 

Vulturul uimit asculta ciocîrlia ciripind. (V. Alecsandri) 
Nu-l ştiu pe acela, dar Chirică mă cheamă. (|. Creangă) 
Atunci tu prin întuneric te apropii surizîndă. (M. Eminescu) 


TOPICA PĂRŢILOR DE PROPOZIŢIE MULTIPLE 


Ordinea părţilor de propoziţie multiple depinde atît de natura elementului 
de relaţie, cît şi de felul coordonării. Cuvintele legate prin conjuncţii copulative, 
disjunctive sau prin juxtapunere au, de fapt, topica liberă. 

De sub marginile acelui brîu mare de foc izvorau domol satele cu cîmpurile, 
cu pădurile, cu imaşurile lor şi razele amurgului semănau iz de basm peste dealuri, 
peste văi. (|. Druţă) 

Uneori însă topica acestora depinde de condiţii extrasintactice (de 
semantica fiecărei părţi multiple, de conţinutul întregii propoziţii). In asemenea 
cazuri realitatea obiectivă a comunicării impune o anumită ordine, ţinîndu-se 
seama de ierarhia cronologică, semantică, logică (ascendentă sau 
descendentă). 

Lunile de toamnă sînt septembrie, octombrie şi noiembrie. 

Vîntul clatină uşa, lovind-o de perete, sfiriie lampa a somn, iar ei tot stau şi 
stau acolo — un ceas, o noapte, o veşnicie nu se mai întorcea Nuta... (|. Druţă) 

Schimbarea locurilor părţilor multiple în aceste exemple ar modifica sensul 
comunicării. 

Cînd părţile de propoziţie multiple sînt introduse într-un cuplu corelativ cu 
sens adversativ (nu numai..., ci şi; nu numai că..., dar şi), termenii cuplului au 
un loc fix, iar părţile multiple pot să se permute. De exemplu: 

Nu numai în povestiri şi „Amintiri“, ci şi în poveşti Creangă introduce pe 
aceiaşi ţărani în felurite chipuri de eroi fantastici. (G. Meniuc) 

Aici părţile multiple de propoziţie pot să-şi schimbe locurile între ele fără să 
ducă la alterarea sensului iniţial al comunicării. (Comp.: Nu numai în poveşti, ci 
şi în povestiri...). 

Părţile de propoziţie multiple legate prin conjuncţii adversative au 
topica fixă: 

Împăratul Verde nu avea feciori, ci numai fete. (I. Creangă) 

Locul fix al acestor cuvinte multiple este dictat de semantica propoziției: 
opoziţia termenilor afirmaţi faţă de cei negaţi. 


ORDINEA PROPOZIŢIILOR ÎN FRAZĂ 
OBSERVAŢII GENERALE 


În comparaţie cu topica părţilor de propoziţie, topica propoziţiilor este în 
general mai liberă din punctul de vedere al obligaţiei de a respecta anumite 
reguli. Totuşi, propoziţiile nu pot fi aşezate oricum. Ordinea lor în frază depinde 
de asemenea de diverşi factori gramaticali. Astfel, topica propoziţiilor coordonate, 
cu excepţia unor copulative şi a disjunctivelor, este fixă. Schimbarea ordinii 
poate duce la modificarea funcţiei gramaticale a propoziţiilor, la transformarea 
sensului frazei. 

Topica propoziţiilor subordonate introduse prin conjuncţii este mai liberă, 
deşi depinde de structura propoziţiilor, de elementul de relaţie, de locul altor 
propoziţii în frază. Un loc fix în frază au subordonatele juxtapuse. De exemplu, 
propoziţia condiţională formulată fără conjuncţie se plasează în mod obligatoriu 
înaintea regentei. (Ai carte, ai parte). 

In continuare vom expune doar unele reguli mai generale. 


TOPICA PROPOZIŢIILOR COORDONATE 


Topica unităţilor sintactice coordonate copulative din cadrul frazei este de 
regulă liberă. Numai la copulativele ale căror acţiuni sînt succesive topica este 
fixă, cea impusă de logica lucrurilor. 

Trecu o lună, trecură două, trecură nouă... (M. Eminescu) 

Ordinea propoziţiilor adversative în frază este fixă: cea logică. Propoziția 
la care apare conjuncţia sau locuţiunea conjuncţională ocupă locul al 
doilea: 

Ride cofa de căldare, da ea întîi se prăvale. (Folclor) 

Nu te uita la cojoc, ci te uită cum te joc. (Folclor) 


Notă. Excepţie face conjuncţia însă care apare deseori şi în interiorul propoziției coordonate: 

Biata babă era umflată cît o bute..., simţirea însă nu şi-o pierduse de tot. (|. Creangă) 

Propoziţiile disjunctive cu sens pozitiv au topica liberă în frază. Astfel, 
propoziţiile din fraza Ori chersînul a crăpat, ori cumătrul a strănutat. (|. Creangă) 
pot fi aranjate şi astfel: Ori cumătrul a strănutat, ori chersînul a crăpat, fără ca 
înţelesul frazei să se modifice. 

Dacă dintre cele două propoziţii disjunctive una este pozitivă şi alta negativă, 
negativa ocupă, de obicei, locul al doilea: 

Oare să se însoare, ori să nu se însoare? (C. Negruzzi) 

Topica propoziţiilor conclusive este fixă. Conclusiva se plasează întotdeauna 
în urma coordonatei sau în urma contextului a cărui concluzie o exprimă: 

Ai ucis: ţi-a venit ceasul pedepsei. (M. Sadoveanu) 

O luptă-i viaţa, deci te luptă/Cu dragoste de ea, cu dor. (G. Coşbuc) 

Inversarea propoziţiilor atrage după sine schimbarea sensului general al 
enunţului. 


TOPICA PROPOZIŢIILOR SUBORDONATE 


Subordonatele ocupă în frază de regulă locul pe care îl au în propoziţie 
părţile corespunzătoare lor. 

Propoziţiile subiective şi predicative apar atît înaintea, cît şi în urma 
regentei: 

Cei ce poartă jugul şi-a trăi mai vor/Merită să-l poarte spre ruşinea 
lor. (D. Bolintineanu) 

Cum e tanda e şi manda. (Folclor) 

Se zicea că moş Dănilă are ceva de ţigan în firea lui. (|. Druţă) 

Soarele părea că lunecase pe alt tărîm. (M. Sadoveanu) 

Topica propoziției subiective diferă după cum verbul regentei este personal sau 
impersonal. În primul caz, subiectiva precedă regenta, iar în al doilea, stă după ea: 

Cine seamănă vînt culege furtună. (Folclor) 

Este ştiut că ulciorul nu merge de multe ori la apă. (Folclor) 

Se pare cum că alte valuri/Cobor mereu pe-acelaşi vad. (M. Eminescu) 

Propoziția atributivă, de obicei, este intercalată în regentă (imediat după 
cuvîntul pe care-l determină), dar poate sta şi după regentă: 

Cîinele care latră nu muşcă. (Folclor) 

Vrednic eşti de comoara ce ţi-o las. (|. Creangă) 

În propoziţia regentă pot fi intercalate două sau mai multe atributive care 
urmează una după alta (dacă sînt coordonate) sau îndată după cuvîntul 
determinat (dacă nu sînt coordonate). 

Ideea că are de împlinit o datorie şi că trebuie să facă asta cu toată 
stăruința şi cu toată puterea îl cucerea tot mai mult. (M. Sadoveanu) 

Placa înfierbîntată de soare, ce o poartă pe trunchi, cu inscripția anului cînd a 
fost smuls din pămîntul ţării lui şi peste care se înclină curiozitatea 
trecătorilor, îl arde ca un stigmat... (D. Anghel) 

Propoziția apozitivă are un loc fix în frază: ea stă întotdeauna după termenul 
determinat: $ 

Mai am un singur dor: / In liniştea serii / Să mă lăsați să mor / La 
marginea mării. (M. Eminescu) 

Propoziţiile completive directe, indirecte şi de agent apar în mod obişnuit 
după verbul de care depind: 

Ş-apoi mult stau eu cîteodată şi mă gîndesc în mintea mea de unde ai tu atîta 
putere. (I. Creangă) 

Şi cît de mult îmi pare rău/ Că nu mai sufăr încă. (M. Eminescu) 

Cînd vorbitorul vrea să atragă atenţia asupra conţinutului lor, ele pot sta şi 
înaintea regentei: 

De unde s-a luat nucul cela la noi în ogradă, nu ştiu. (I. Druţă) 

Despre cine sîntem, de unde venim şi unde ne ducem, să nu se afle nimic. 
(M. Sadoveanu) 

De cei ce vînd parfum cînd eşti atins, / Tu-n haine prinzi mirosul lor 
distins. (G. Coşbuc) 

Propoziţiile circumstanţiale ocupă în frază locul pe care îl au în propoziţie 
complementele circumstanţiale corespunzătoare lor. 

De obicei, propoziţia subordonată de loc stă după propoziţia determinată, 
dar poate sta şi înaintea sau în interiorul propoziției regente: 

Iar tu, Hyperion, rămii / oriunde ai apune. (M. Eminescu) 

Unde nu e foc, fum nu iese. (Folclor) 

De altfel, pe aici, oriîncotro te întorci, numai moşii boiereşti ai să 
vezi. (L. Rebreanu) 

Circumstanţiala temporală poate sta înainte, după sau în interiorul regentei: 

Cînd pisica nu-i acasă, şoarecii joacă pe masă. (Folclor) 

E uşor a scrie versuri/ Cînd nimic nu ai a spune. (M. Eminescu) 

Tot neamul Basarabilor, pînă să nu prindă de veste, trecuse Dunărea. 
(Al. Odobescu) 

Propoziţiile subordonate de mod au topica liberă. Ele pot fi antepuse, 
postpuse sau intercalate în regentă: 

Fără să zică ceva, băieţelul se sculă, intră în casă şi ieşi cu o cofiţă. (C. Hogaş) 

Şi era una la părinţi / Şi mîndră-n toate cele, / Cum e fecioara între sfinţi / 
Şi luna între stele. (M. Eminescu) 

Şi împăratul, după cum s-a hotărît, pe toți i-a tăiat... (I. Creangă) 

Cînd însă elementul de relaţie este reluat în regentă printr-un element 
corelativ (aşa, astfel, (pe) atit, de ce,... (de aceea), atunci circumstanţiala de mod 
stă înaintea regentei: 

Cum e tiganul, aşa e şi ciocanul. (Folclor) 

Cu cît rîul e mai adînc, cu atît curge mai lin. (Folclor) 

Loc fix (obligatoriu) în urma regentelor lor au şi subordonatele de mod 
comparative, introduse prin de cum, de cît, (de) parcă: 

In acea zi [a răscoalei] se vor auzi mai multe vaiete de cum s-au auzit de cînd 
lumea. (A. Russo) 

E mai bine să taci decît să vorbeşti rău. (Folclor) 

Cum ieşea afară la drum, parcă era altul. (I. Creangă) 

Circumstanţialele cauzale şi de scop (sau finale), în ordinea directă, 
sînt aşezate după regentele lor: 

Munceau vara şi iarna, fiindcă visa şi el să aibă o gospodărie în rind cu 
lumea. (|. Druţă) 

Bate şaua să priceapă calul. (Folclor) 

Uneori, spre a insista asupra lor, cauzalele şi finalele sînt plasate înaintea 
regentelor: 

Fiindcă eram toţi obosiţi, ne lungirăm care-ncotro prin moară... 
(M. Eminescu) 

Pentru ca să nu-mi pară aşteptarea prea lungă, citeam o bro- 
şură... (C. Negruzzi) 

Insă nu toate propoziţiile cauzale şi finale pot apărea atît înaintea, cît şi în 
urma regentei. 

Subordonatele cauzale introduse prin cum apar numai înainte, iar cele 
introduse prin că şi căci stau totdeauna după regentă: 

Cum ei... se ceartă şi se-ntreabă, / Nu văd în fundul nopţii o umbră de 
roşeață. (M. Eminescu) 

Codru sună, se frămîntă, / Că rămîne fără noi... (G. Vieru) 

Eu îi cunosc pe boierii noştri, căci am trăit cu dînşii. (C. Negruzzi) 

Stau numai în urma regentei de asemenea propoziţiile construite cu 
conjuncţiile să sau de: 

Unchiaşul... se culcă să doarmă în patul de flori. (M. Eminescu) 

Haide! Luaţi-l de-l daţi norodului. (C. Negruzzi) 

Propoziţiile circumstanţiale condiţionale şi concesive pot sta în antepoziţie, 
în interpoziţie şi în postpoziţie faţă de regentă: 

Ai intrat în horă, trebuie să joci. (Folclor) 

Măcar că e aşa de întuneric, deosebesc tare bine firele de mac de cele de 
năsip. (|. Creangă) 

A fost odată ca niciodată, că, de n-ar fi, nici nu s-ar povesti. (Folclor) 

Calul, că are patru picioare, şi tot se poticneşte. (Folclor) 

Multe sînt de făcut şi puţine de vorbit, dacă ai cu cine te înţelege. (|. Creangă) 

Tot mai citesc măiastra-ţi carte, / Deşi o ştiu pe dinafară. (Al. Vlahuţă) 

Subordonatele consecutive, avînd menirea să informeze despre consecinţele 
unei acţiuni sau ale unei caracteristici deosebite, stau întotdeauna în postpoziţia 
regentei: 

Şi făceam un tărăboi, de se strinsese lumea ca la comedie împrejurul 
nostru... (|. Creangă) 

Topica subordonatelor de excepţie depinde de elementele lor introduc- 
tive. Astfel, cele construite cu în afară, în afara de, (în) afară ca pot fi atît antepuse, 
cît şi postpuse, iar cele legate de regentă prin decît stau numai în postpoziţie. 

Propoziţiile subordonate instrumentale, sociative, de relaţie, 
opoziţionale, cumulative, predicative suplimentare au topica 
liberă în frază şi poziţia lor depinde doar de intenţiile expresive ale vorbitorului. 


